
PRECUVÂNTARE 

din "Cuvântări împotriva anomeilor Către iudei " 
Ed. IBMBOR - 2007 

Dacă, luându-se doar după titlurile cuvântărilor adunate în acest volum, ar fi ispitit cineva să 
creadă că ele au fost potrivite numai pentru vremurile păstoririi Sfântului Ioan Gură de Aur, mult 
s-ar păgubi duhovniceşte. Căci, pe de-o parte, nu şi-ar putea întări şi mai mult conştiinţa sa 
dogmatică, aflând cât de hotărâtoare pentru mântuirea omului este împărtăşirea credinţei celei 
dintru început, curate şi singure adevărate - odorul nepreţuit încredinţat lumii prin propovăduirea 
Sfinţilor Apostoli ai Domnului şi Mântuitorului nostru Iisus Hristos, odor păstrat neschimbat şi 
ocrotit numai de Biserica cea dreptmăritoare, de la originile ei apostolice şi până astăzi; pe de 
altă parte, i-ar fi mult mai greu unei asemenea persoane să recunoască amăgirea spirituală 
ascunsă în formele şi formulele perfide sub care s-au strecurat, prin istorie, până în zilele acestea, 
erezii prin care a fost primejduită Biserica încă din primele veacuri creştine. 

Şi care erezie a adunat în învăţătura ei mai multă blasfemie decât arianismul, rodul otrăvit al 
trufiei mintii omeneşti care a iscodit fără pic de sfială cele de necuprins, adică cele ale 
Dumnezeirii, respingând adevărul revelat? 

Sfântul Ioan Gură de Aur i-a înfruntat prin cuvântările sale pe cei mai antihristici dintre arieni, pe 
anomei, cei care în totală orbire spirituală au luptat cu îndârjire împotriva adevărului mântuitor, 
mărturisit şi mai cu seamă dovedit de însuşi Domnul şi Mântuitorul nostru Iisus Hristos: „ Eu şi 
Tatăl Meu una suntem" (Ioan 10, 30). Aceia nu doar tăgăduiau dumnezeirea Fiului, Cel din veci 
născut din Tatăl şi întrupat din Preasfânta Născătoare de Dumnezeu „ la plinirea vremii" (Gal. 4, 
4) pentru izbăvirea noastră, ci cutezau să-şi atribuie chiar putinţa cunoaşterii fiinţei lui 
Dumnezeu. 

In faţa acestei mândrii luciferice, pustiitoare de suflete, Sfântul Ioan Hrisostomul se cutremură: 
„Ai văzut cât de mare este sus, printre îngeri, frica şi cât de mare este jos, printre oameni, 
dispreţul? Aceia slăvesc, aceştia iscodesc; aceia laudă, aceştia cercetează cu nesocotinţă. Aceia 
îşi acoperă fetele, aceştia pretind că-şi aţintesc cu neruşinare privirile spre slava cea nespusă a lui 
Dumnezeu! Cine n-ar ofta, cine n-ar jeli nebunia şi marea lor nesocotinţă?" (p. 20). Căci, într- 
adevăr, îmbătaţi de propria lor gândire şi nălucire, şi astfel nemaiputând recunoaşte necuratul 
izvor al inspiraţiei lor, acei eretici tăgăduiau în fapt putinţa şi taina mântuirii omului prin Crucea 
Fiului lui Dumnezeu, Cel de-o-fiinţă cu Tatăl, înomenit prin puterea Duhului Sfânt din 
Preacurata Fecioară Măria pentru răscumpărarea noastră din blestem şi moarte. 

Citind aceste puternice cuvinte adresate de Sfântul Ioan acelor eretici - care îşi au ucenici până în 
ziua de astăzi pe toţi cei care nu mărturisesc credinţa că Hristos Domnul este şi Dumnezeu 
adevărat, şi Om adevărat deci singurul Mântuitor al lumii (Fapte 4, 12) -, pătrundem parcă mai 
bine înţelesul „ luptei celei bune" (2 Tim. 4, 7) purtate de marii bărbaţi ai credinţei începând cu 
Sfântul Apostol Pavel, cel atât de iubit, admirat şi urmat de Marele Hrisostom: „ Noi surpăm 
iscodirile minţii şi toată trufia care se ridică împotriva cunoaşterii lui Dumnezeu, şi tot gândul îl 
robim spre ascultarea Iui Hristos" (2 Cor. 10, 4-5). Această lucrare a săvârşit-o strălucit şi 
Sfântul Ioan Gură de Aur, aşa cum o arată din plin paginile ce urmează. 



Dar fermitatea arătată tuturor tăgăduitorilor de Sfântul Ioan Gură de Aur - în apărarea adevărului 
de credinţă, în dreapta tălmăcire a Sfintei Evanghelii a Domnului Iisus Hristos şi a întregii Sfinte 
Scripturi, mai ales a proorociilor mesianice - este străină de orice încrâncenare, ascunzând de 
fapt o mare şi evanghelică compătimire: „ Să nu ne purtăm cu sălbăticie cu ereticii! Să nu ne 
înfuriem pe ei! Dimpotrivă, să le vorbim cu blândeţe, nimic nu-i mai tare decât blândeţea şi 
bunătatea" (p. 20). 

Iată principiul de aur şi permanent actual al binevestirii de către Biserică a credinţei celei 
mântuitoare - strălucirea adevărului Evangheliei Domnului nostru Iisus Hristos din bunul chip al 
vieţii şi al vorbirii noastre, din curăţia faptelor şi trăirilor noastre de fiecare clipă. 

Aşadar, binecuvântând tipărirea acestor înalte învăţături împărtăşite prin cuvintele 
dumnezeiescului Hrisostom, să ne amintim în toată vremea de armele date nouă, creştinilor zidiţi 
pe „ temelia adevărului" , şi astfel aflaţi în „ Biserica Dumnezeului celui viu" (1 Tim. 3, 15), 
spre a cuceri pe cât mai mulţi semeni ai noştri pentru împărăţia cerurilor: blândeţea şi smerenia; 
arme încredinţate nouă de către Cel care ne îndeamnă neîncetat: „ Luaţi jugul Meu asupra 
voastră şi învătati-vă de la Mine, că sunt blând şl smerit cu mima, şi veţi găsi odihnă sufletelor 
voastre. Căci jugul Meu e bun şi povara Mea este uşoară" (Matei 11, 29-30). 

La pomenirea Sfântului sfinţit Mucenic Policarp al Smirnei, 2007. 



ARHIEPISCOPAL BUCUREŞTILOR. 
MITROPOLIT AL MUNTENIEI ŞI DOBROGEI, 
LOCŢIITOR AL CEZAREEI CAPADOCIEI 
ŞI PATRIARHUL BISERICII ORTODOXE ROMÂNE 

CuvântulI 

din "Cuvântări împotriva anomeilor. Către iudei " 
Ed. IBMBOR - 2007 

Despre fiinţa lui Dumnezeu, că este de neînţeles. 
Cuvânt rostit când episcopul nu era de faţă. 
împotriva anomeilor 

1 . Cum? Păstorul nu-i de faţă, şi oile stau cu multă bună rânduială? Dar asta-i tot isprava 
păstorului, căci oile arată toată râvna nu numai când e de faţă, ci şi când lipseşte! Despre oile 
cele necuvântătoare se ştie că, atunci când nu-i de faţă cel ce le scoate la păşunat, ele sau rămân 
în târlă, sau se rătăcesc dacă ies din târlă fără de păstor. Aici însă nimic asemănător; ci, chiar 
când lipseşte păstorul, vă duceţi cu multă bună rânduială spre păşunile cele obişnuite. Dar, mai 
bine spus, păstorul chiar este de faţă; dacă nu cu trupul, cu sufletul; dacă nu prin prezenţa 
trupului, prin buna rânduială a turmei. De aceea mai cu seamă îl fericesc şi mă minunez de el, că 
a avut puterea de a sădi în voi o atât de mare râvnă. Că şi pe general îl admirăm mai cu seamă 
atunci când ostile lui sunt în bună rânduială, chiar dacă el nu-i de faţă. Asta o cere şi Pavel 



ucenicilor, spunând: „ Astfel, fraţii mei, precum aţi ascultat totdeauna, nu numai când eram de 
faţă, ci cu mult mai mult în lipsa mea" . 

- Dar pentru ce: „ cu mult mai mult în lipsa mea" ? 

- Pentru că atunci când păstorul e de faţă, lupul este alungat cu uşurinţă de la oi dacă năvăleşte 
asupra turmei; dar când lipseşte păstorul, oile neapărat sunt cu mult mai neliniştite, pentru că nu-i 
nimeni care să le apere. In afară de asta, când păstorul este de faţă, răsplata râvnei se împarte 
între păstor şi oi; dar când lipseşte păstorul, isprava se datorează numai oilor. Acestea vi le spune 
şi dascălul ; oriunde ar fi, mintea lui se îndreaptă spre voi şi spre adunarea voastră; nu se uită 
acum atât la cei ce stau acolo cu el şi înaintea lui, cât la voi, cei ce nu-i sunteţi de fată. 

Cunosc clocotitoarea, înflăcărată, fierbintea şi neînfrânata lui dragoste! O are foarte adânc 
înrădăcinată în sufletul lui şi o îngrijeşte cu multă râvnă! Ştie că dragostea este capul tuturor 
bunătăţilor; ştie că este rădăcina, izvorul şi mama lor; ştie că nu ne sunt de nici un folos celelalte 
bunătăţi dacă lipseşte dragostea. Ea e icoana ucenicilor Domnului, chipul robilor lui Dumnezeu, 
semnul de recunoaştere al apostolilor. „ Prin aceasta, spune Domnul, vă vor cunoaşte toţi că 
sunteţi ucenicii Mei" . 

- Spune-mi, prin ce? Prin aceea că am înviat morţi, sau că am curăţit leproşi, sau că am izgonit 
demoni? 

- Nu, răspunde Domnul. Trece peste toate celelalte şi spune: „ Prin aceasta vă vor cunoaşte toţi 
că sunteţi ucenicii Mei, dacă vă veţi iubi unul pe altul" . 

Acelea sunt daruri numai ale harului de sus; aceasta, dragostea, este o faptă şi a voinţei omeneşti. 
Pe omul de ispravă nu-1 caracterizează atât darurile date de sus, cât faptele ostenelilor sale. Din 
pricina aceasta Hristos spune că ucenicii Lui se cunosc după dragoste, şi nu după minuni. Când 
este dragoste, nu mai lipseşte nici o parte din înţelepciunea celui ce are dragoste; are întreaga 
virtute, neştirbită şi desăvârşită; după cum dacă lipseşte dragostea, este lipsit de toate bunătăţile. 
De aceea şi Pavel o laudă şi o înalţă prin cuvânt. Dar, mai bine zis, oricâte ar spune, niciodată nu 
va atinge vrednicia ei. 

2. Ce poate fi asemenea dragostei, care îi tine pe profeţi şi toată legea şi fără de care nici 
credinţa, nici cunoştinţa, nici cunoaşterea tainelor, nici chiar mucenicia şi nimic altceva nu va 
putea mântui pe cel ce le are pe toate acestea! Că spune Pavel: „ Chiar de mi-aş da trupul meu să- 
1 ardă, iar dragoste nu am, nimic nu-mi foloseşte" . Iar în altă parte, dând să înţeleagă că 
dragostea este mai mare decât toate şi culmea bunătăţilor, spunea: „ Fie de vor pieri profeţiile, fie 
de vor înceta limbile. Fie de se va sfârşi cunoştinţa" ; „ rămân acestea trei: credinţa, nădejdea, 
dragostea; dar mal mare decât toate este dragostea" . 

Cuvântul acesta al lui Pavel despre dragoste a ridicat o mare problemă, nu-i lucru cumplit că vor 
pieri profeţiile şi că au să înceteze limbile. Aceste harisme ne-au fost de folos la o vreme; 
încetarea lor însă nu va putea vătăma cu nimic cuvântul credinţei. 



Că iată, acum nu mai sunt profeţii, nici harismele limbilor, şi totuşi cuvântul credinţei cu nimic 
n-a fost împiedicat. Dar se pune întrebarea: Ce e sfârşitul cunoştinţei? Pavel, după ce a spus: 
„ Fie de vor pieri profeţiile. Fie de vor înceta limbile" , a adăugat: „ fie de se va sfârşi cunoştinţa" 
. Dar dacă se va sfârşi cunoştinţa, viata noastră n-are să meargă spre mai bine, ci spre mai rău, 
căci fără cunoştinţă încetăm de a mai fi oameni. Scriptura spune: „ Teme-te de Dumnezeu şi 
păzeşte poruncile, că asta înseamnă a fi om" . 

Iar dacă a fi om înseamnă a avea temere de Dumnezeu, iar dacă temerea de Dumnezeu vine prin 
cunoştinţă şi dacă, după cum spune Pavel, cunoştinţa are să se sfârşească, atunci vom înceta de a 
mai fi oameni; căci odată ce nu va mai fi cunoştinţă, toate rosturile noastre vor pieri; nu vom fi 
întru nimic mai buni decât animalele, ci cu mult mai rău. Prin cunoştinţă întrecem animalele, căci 
în celelalte însuşiri trupeşti ne înving cu prisosinţă. 

Aşadar, ce înţeles au cuvintele lui Pavel şi despre ce cunoştinţă a vorbit când a spus: „ Cunoştinţa 
se va sfârşi" ? 

Pavel nu vorbeşte aici de cunoştinţa cea desăvârşită, ci de cunoştinţa cea în parte; iar prin 
sfârşitul acesteia înţelege tocmai înaintarea ei spre o stare mai bună; aşa că, sfârşindu-se 
cunoştinţa cea în parte, nu mai este în parte, ci desăvârşită, întocmai ca vârsta copilului; vârsta 
copilăriei se sfârşeşte, dar nu dispare fiinţa ei, ci, dimpotrivă, vârsta, creşte şi ajunge la starea de 
bărbat desăvârşit. 

Tot astfel se petrec lucrurile şi în ceea ce priveşte cunoştinţa. Cunoştinţa aceasta mică, spune 
Pavel, nu va mai fi mică, odată ce, prin cele ce vor urma, ajunge mare. Acest înţeles îl au 
cuvintele "se va sfârşi"; iar aceasta ne-a arătat-o mai lămurit în cele spuse puţin mai jos. Deci, ca 
să nu socoteşti că e vorba de o pieire desăvârşită a cunoştinţei la auzul cuvintelor "se va sfârşi", 
ci că e vorba despre o creştere a cunoştinţei şi o propăşire spre o mai bună cunoştinţă, Pavel, 
după ce a spus: "se va sfârşi", a adăugat: "Pentru că în parte cunoaştem şi în parte profeţim; dar 
când va veni ceea ce este desăvârşit, atunci ceea ce este în parte se va sfârşi" . încât cunoştinţa nu 
mai este în parte, ci desăvârşită. Prin urmare, se sfârşeşte nedesăvârşirea ei, ca să nu mai fie 
nedesăvârşită, ci desăvârşită. Acest sfârşit al cunoştinţei este o plinire, o propăşire spre o mai 
mare cunoştinţă. 

3. Uită-te te rog la înţelepciunea lui Pavel! N-a spus: "o parte cunoaştem", ci "în parte 
cunoaştem", ca să arate că noi cunoaştem o parte a părţii. Poate doriţi să auziţi şi câtă (parte de) 
cunoştinţă avem şi câtă rămâne necunoscută şi de cunoaştem mai mult sau mai puţin! Dar ca să 
afli că tu cunoşti mai puţin decât nu cunoşti, şi nu numai mai puţin, ci doar a suta parte sau a mia 
parte, ascultă cele spuse de Pavel mai departe! Dar, mai bine, înainte de a aduce cuvintele 
Apostolului, voi spune o pildă în stare să vă înfăţişeze, atât cât e cu putinţă cu o pildă, câtă 
cunoştinţă ne lipseşte şi câtă avem acum. 

- Cât de mare este dar deosebirea între cunoştinţa viitoare ce ni se va da şi cea de acum? 

- Atât de mare cât este deosebirea dintre un bărbat desăvârşit şi un copil de lapte. Atât de sus este 
cunoştinţa cea viitoare faţă de cea de acum. Şi că acesta-i adevărul şi că atât de mare este aceea 
faţă de aceasta, să o spună tot Pavel! Spunând: "în parte cunoaştem" şi vrând să arate din câtă 

8 



parte, şi că avem acum o foarte scurtă cunoştinţă, a adăugat: "Când eram prunc, ca un prunc 
grăiam, ca un prunc gândeam, ca un prunc cugetam; dar când am ajuns bărbat, am sfârşit cu cele 
al pruncului" . Pavel a comparat cunoştinţa de acum cu starea unui prunc, iar pe cea viitoare, cu 
starea unui bărbat desăvârşit. Şi n-a spus: "Când eram copil", căci copil se numeşte şi cel de 
doisprezece ani, ci: "Când eram prunc", vrând să ni-1 arate prin acest cuvânt pe copilul de sân, pe 
copilul care se hrăneşte cu lapte, pe copilul care suge. Că Scriptura pe acesta îl numeşte prunc, 
ascultă psalmul care spune: "Doamne, Dumnezeul nostru, cât este de minunat numele Tău în tot 
pământul! Că s-a înălţat slava Ta mai presus de ceruri. Din gura pruncilor şi a celor ce sug ai 
săvârşit laudă" . Vezi că pretutindeni îl numeşte prunc pe cel ce suge? 

Apoi, văzând Pavel mai dinainte cu duhul neruşinarea oamenilor de mai târziu, nu s-a mulţumit 
numai cu această pildă, ci printr-o a doua şi a treia pildă ne-a întărit spusele sale. După cum 
Moise, când a fost trimis la iudei, a primit de la Dumnezeu dovada a trei semne, pentru ca, dacă 
nu vor crede în cel dintâi semn, să asculte de glasul celui de al doilea, iar dacă îl vor nesocoti şi 
pe acesta, să-1 primească pe profet ruşinându-se de cel de al treilea semn , tot astfel şi Pavel a dat 
trei pilde: una, aceea cu pruncul, spunând: "Când eram prunc, ca un prunc gândeam"; a doua, 
aceea cu oglinda, şi a treia, aceea cu ghicitura. într-adevăr, după ce a spus: „ Când eram prunc" , 
a adăugat: „ Acum vedem ca prin oglindă, în ghicitura" . Iată că „ prin oglindă" este a doua 
pildă a slăbiciunii noastre şi a nedesăvârşirii cunoştinţei noastre. A treia pildă: „ în ghicitura" . 

Copilul vede, aude şi rosteşte multe, dar nimic nu aude limpede, nici nu vede, nici nu rosteşte. 
Cugetă într-adevăr şi el, dar cugetarea lui nu-i precisă. Tot astfel şi eu: ştiu multe, dar nu cunosc 
modul lor (de a fi). Că Dumnezeu este pretutindeni ştiu, şi că este în întregime pretutindeni ştiu; 
dar cum, nu ştiu. Că este fără de început, nenăscut şi veşnic, ştiu; dar cum, nu ştiu. Mintea 
omenească nu-şi poate închipui cum este cu putinţă să existe o fiinţă care să nu-şi aibă existenta 
nici de la ea însăşi, nici de la altul. Ştiu că a născut pe Fiul, dar cum, nu ştiu. Ştiu că Duhul Sfânt 
este din El, dar cum (este) din El, nu cunosc. Mănânc mâncare, dar cum se împarte ea în flegmă, 
în sânge, în umoare, în fiere, nu ştiu. Nu le ştim pe acestea, pe care le vedem în fiecare zi când 
stăm la masă, şi iscodim fiinţa lui Dumnezeu? 

4. Unde sunt, dar, cei ce spun că au dobândit toată cunoştinţa, când ei de fapt au căzut în 
prăpastia necunoştinţei? Cei ce spun că au dobândit acum toată cunoştinţa se lipsesc pe ei înşişi 
de cunoştinţa cea desăvârşită. Eu, care spun că în parte cunosc, chiar dacă spun că se sfârşeşte 
cunoştinţa aceasta, călătoresc spre o cunoştinţă mai bună şi mai desăvârşită, deoarece cunoştinţa 
cea în parte se sfârşeşte şi ajunge mai desăvârşită; pe când acela care spune că are o cunoştinţă 
neştirbită, întreagă şi desăvârşită, şi (despre care) mărturiseşte că se sfârşeşte în viitor, însuşi 
declară că va fi lipsit de cunoştinţă, deoarece sfârşindu-se aceasta, alta mai bună nu mai este pusă 
în loc, căci, după ei, aceasta de aici este cunoştinţa cea desăvârşită. Vedeţi dar că aceştia, 
pretinzând că au aici toată cunoştinţa, nici aici nu o au, iar dincolo se lipsesc pe ei înşişi de 
întreaga cunoştinţă? 

Atât de mare este răul când nu rămâi în hotarele pe care ni le-a rânduit dintru început Dumnezeu! 
Tot astfel şi Adam, nădăjduind o cinste mai mare, a pierdut-o şi pe aceea pe care o avea. Aşa 
păţesc şi iubitorii de arginti. Mulţi oameni, adeseori dorind mai mult, le-au pierdut şi pe cele pe 
care le aveau. Tot astfel şi aceştia, crezând că au aici, pe pământ, toată cunoştinţa, au pierdut şi 
cunoştinţa cea din parte. 



De aceea, vă rog să fugiţi de nebunia lor. într-adevăr, este cea mai mare nebunie să pretinzi că 
ştii care este fiinţa lui Dumnezeu. Şi ca să afli că o astfel de pretenţie e cea mai mare nebunie, 
din profeţi vă voi arăta-o. Profeţii nu numai că par a nu şti ce este fiinţa lui Dumnezeu, dar sunt 
nedumeriţi şi în ceea ce priveşte înţelepciunea Lui, cât de mare este; şi totuşi, nu-i fiinţa din 
înţelepciune, ci înţelepciunea din fiinţă. Când, deci, profeţii nu pot înţelege cum trebuie nici 
înţelepciunea lui Dumnezeu, cât de mare trebuie să fie nebunia acelora care socot că poate fi 
înţeleasă de ei însăşi fiinţa lui Dumnezeu?! 

Să auzim dar ce zice Profetul despre ea! „ Minunată s-a făcut ştiinţa Ta, mai presus de mine!" . 
Dar mai bine să iau cuvântul mai de sus. „ Mărturisi-mă-voi Ţie, căci cu frică mă minunez de 
Tine!" . 

Ce însemnează cuvintele „ cu frică" ? De multe ne minunăm acum, dar nu cu frică, de pildă de 
frumuseţea coloanelor, de chipurile tablourilor, de floarea trupurilor; ne minunăm de însăşi 
măreţia mării, de adâncul ei cel nesfârşit, dar cu frică, atunci când ne uităm la adâncimea ei. 

Tot astfel dar şi Profetul, uitându-se la oceanul cel nesfârşit şi nemărginit al înţelepciunii lui 
Dumnezeu, a ameţit şi, cu frică multă minunându-se, a plecat strigând şi zicând: „ Mărturisi-mă- 
voi Ţie, căci cu frică mă minunez de Tine! Minunate sunt lucrurile Tale" . Şi iarăşi: „ Minunată 
s-a făcut ştiinţa Ta, mai presus de mine; este înaltă şi n-o pot ajunge" , lată recunoştinţă de rob» „ 
îţi mulţumesc, spune Profetul, pentru aceasta, că am Stăpân pe Care nu-L pot înţelege!" . 

Profetul nu spune aceste cuvinte despre fiinţa lui Dumnezeu; pe aceasta a lăsat-o la o parte, ca 
una ce era recunoscută ca de neînţeles; le spune despre prezenţa pretutindeni a lui Dumnezeu, 
pentru a arăta că nici acest lucru nu îl ştie, cum este de faţă Dumnezeu pretutindeni. Că despre 
asta vorbeşte, ascultă cuvintele spuse puţin mai jos! „ De mă voi sui la cer. Tu acolo eşti! De mă 
voi pogorî în iad, de faţă eşti!" . 

Ai văzut că este de faţă pretutindeni? Dar Profetul n-o ştie; este nedumerit, ameţeşte şi se teme 
numai când se gândeşte la asta. Nu este oare cea mai mare nebunie să iscodească însăşi fiinţa lui 
Dumnezeu nişte oameni care stau atât de departe de harul acestui profet? Şi doar Profetul aceasta 
spusese: „ Cele nearătate şi cele ascunse ale înţelepciunii Tale mi-ai arătat mie" . Şi cu toate că a 
cunoscut cele nearătate şi cele ascunse ale înţelepciunii Lui, totuşi spune despre ea că este 
nemărginită şi de neînţeles. „ Mare este Domnul, spune el, şi mare este tăria Lui şi înţelepciunii 
Lui nu-i este nici o margine" , adică este de neînţeles. Ce spui? înţelepciunea lui Dumnezeu este 
de neînţeles Profetului, iar fiinţa Lui ne este de înţeles? Nu-i aceasta oare curată nebunie? 
Măreţia Lui nu are sfârşit, şi tu pui hotare fiinţei Lui? 

5. Acestea le spune şi Isaia, filosofând: „ Neamul Lui cine-1 va spune?" . N-a spus: „ Cine-1 
spune" , ci „ cine-1 va spune" , cuprinzând în aceste cuvinte şi viitorul. David spusese: 
„ Minunată s-a făcut ştiinţa Ta, mai presus de mine" ; Isaia însă nu vorbeşte numai despre el, că 
nu poate spune neamul Lui, ci cuprinde tot neamul omenesc. 

Dar să vedem, nu cumva ştie Pavel? Doar el s-a bucurat de un har mai mare! 

Dar el este cel ce a spus: „ în parte cunoaştem şi în parte profeţim". Şi n-o spune numai aici, ci şi 
în altă parte! Şi n-o spune despre fiinţa lui Dumnezeu, ci despre înţelepciunea Lui; vorbeşte şi el 
de înţelepciunea care se vede în purtarea de grijă a lui Dumnezeu, dar nu vorbeşte de toată 
purtarea Sa de grijă, potrivit căreia Se îngrijeşte de îngeri, de arhangheli şi de puterile cele de 
sus, ci cercetează numai acea parte a purtării Lui de grijă, potrivit căreia poartă grijă de oamenii 
de pe pământ; dar chiar din aceasta cercetează numai o mică parte. 

Pavel nu cercetează toată purtarea de grijă a lui Dumnezeu, potrivit căreia răsare soarele, potrivit 
căreia insuflă sufletele, potrivit căreia plăsmuieşte trupurile, potrivit căreia îi hrăneşte pe oamenii 
de pe pământ, potrivit căreia ţine lumea, potrivit căreia dă roade in fiecare an. Nu! Pe toate 
acestea le lasă la o parte şi cercetează numai o mică parte a purtării de grijă a lui Dumnezeu, 
potrivit căreia Dumnezeu i-a scos pe iudei şi a primit la El neamurile. Şi în faţa unei părţi atât de 
mici a purtării de grijă a lui Dumnezeu, a ameţit ca şi cum s-ar fi aflat în faţa unui ocean fără de 
margini! 

Uitându-se la adâncul nesfârşit, a sărit îndată şi a strigat cu glas mare spunând: „O, adâncul 
bogăţiei şi al înţelepciunii şi al ştiinţei lui Dumnezeu! Cât sunt de necercetate judecăţile Lui!" . 
N-a spus: „ de neînţeles" , ci: „ de necercetate" . Dacă nu pot fi cercetate, cu atât mai mult nu pot 
fi înţelese! „ Şi de negăsit urma căilor Lui" . Spune-mi, te rog: Nu poţi găsi urma căilor Lui, şi-L 
poţi înţelege pe El? Dar pentru ce vorbesc de căile Lui? Sunt de neînţeles şi răsplăţile gătite 
nouă! „ Ochiul nu le-a văzut nici urechea nu le-a auzit, nici la inima omului nu s-au suit acelea 
pe care le-a gătit Dumnezeu celor ce-L iubesc pe El" . Dar nici darul Lui nu se poate spune. 
„ Mulţumire lui Dumnezeu pentru darul Lui cel de nespus" ; şi: „ Pacea Lui care covârşeşte 
toată mintea" . 

Ce spui? Judecăţile Lui sunt de necercetat, urma căilor Lui, de negăsit, pacea Lui covârşeşte 
toată mintea, darul Lui (e) de nespus, cele pe care le-a gătit Dumnezeu celor ce-L iubesc pe El nu 
s-au suit la inima omului, măreţia Lui nu are sfârşit, înţelepciunea Lui nu are margine, într-un 
cuvânt, toate sunt de neînţeles, şi numai El este de înţeles? Poate fi o nebunie mai mare ca 
aceasta? 

Apucă-1 de mână pe eretic! Nu-1 lăsa să plece! Intreabă-1: 

- Ce spune Pavel? „în parte cunoaştem" ! 

- Dar Pavel, răspunde ereticul, nu spune asta despre fiinţa lui Dumnezeu, ci despre planurile lui 
Dumnezeu . 

Dar chiar dacă aici ar fi vorba numai de planurile lui Dumnezeu, şi nu de fiinţa lui Dumnezeu, şi 
aşa biruinţa noastră va fi lesnicioasă. Dacă planurile Lui sunt de neînţeles, cu atât mai mult 
Dumnezeu. Dar că aici Pavel nu vorbeşte despre planurile lui Dumnezeu, ci despre Dumnezeu 
însuşi, ascultă ce spune puţin mai jos! După ce a spus: „ în parte cunoaştem şi în parte profeţim" 
, a adăugat: „Acum cunosc în parte; dar atunci voi cunoaşte pe deplin, aşa cum am fost cunoscut 
şi eu" . 

- De cine a fost cunoscut? De Dumnezeu sau de planurile lui Dumnezeu? 

- Negreşit de Dumnezeu! 

- Deci şi pe Acesta în parte II cunoaşte! Pavel a spus „ în parte" nu pentru că el cunoaşte o parte 
a fiinţei Lui, iar pe alta n-o cunoaşte (căci Dumnezeu e simplu), ci pentru că, pe de o parte, ştie 
că este Dumnezeu, iar pe de altă parte, nu ştie ce este fiinţa lui Dumnezeu. Că este înţelept, o 
ştie: dar cât este de înţelept, nu! Că este mare, o ştie; dar cât e de mare sau care este măreţia Lui, 
nu ştie. Că este de faţă pretutindeni, o ştie; dar cum, nu o ştie. Că poartă de grijă, că ţine totul şi 
le cârmuieşte (pe toate) cum nu se poate mai bine, o ştie; dar chipul în care face astfel nu-1 ştie. 
De aceea spune: „ In parte cunoaştem şi în parte profeţim" . 

6. Dar, dacă vrei, să-1 lăsăm pe Pavel şi pe profeţi şi să ne urcăm la ceruri. Poate că acolo va şti 
careva ce este fiinţa lui Dumnezeu. Dar chiar de-am găsi pe cineva care s-o ştie, aceasta nu are 
nici o legătură cu noi. Mare este deosebirea între îngeri şi oameni. Totuşi, ca să cunoşti pe deplin 
că nici acolo, în ceruri, nici o putere zidită nu ştie asta, să-i ascultăm pe îngeri. 

- Ce vrei să spui? Vorbesc acolo în ceruri îngerii despre fiinţa lui Dumnezeu? Discută ei, îngerii, 
despre ea? 

-Deloc! 

- Dar atunci, ce vrei să spui? 

- Vreau să spun că II slăvesc pe Dumnezeu, I se înalţă neîncetat cântări tainice de biruinţă, cu 
multă frică. Unii spun: „ Slavă întru cei de sus lui Dumnezeu" ; Serafimii spun: „ Sfânt, Sfânt, 
Sfânt" şi-şi întorc ochii, că nu pot suferi pogorământul lui Dumnezeu. Heruvimii spun: 

„ Binecuvântată este slava Lui unde este locul Lui" - nu că Dumnezeu este într-un loc, Doamne 
fereşte!, ci că noi grăim aşa după cum obişnuim noi oamenii să grăim: unde este cineva sau cum 
este. Dacă totuşi este cu cale să grăim şi acestea despre Dumnezeu! Avem limbă omenească! 

Ai văzut cât de mare este sus, printre îngeri, frica şi cât de mare este jos, printre oameni, 
dispreţul! Aceia slăvesc, aceştia iscodesc; aceia laudă, aceştia cercetează cu nesocotinţă. Aceia îşi 
acoperă feţele, aceştia pretind că-şi aţintesc cu neruşinare privirile spre slava cea nespusă a lui 
Dumnezeu! Cine n-ar ofta, cine n-ar jeli nebunia şi marea lor nesocotinţă? 

Voiam să duc mai departe cuvântul meu! Dar pentru că n-am coborât acum pentru întâia oară în 
astfel de lupte cu ereticii, socot că vă este de folos să mă mulţumesc deocamdată cu cele spuse, 
pentru ca nu cumva mulţimea celor ce-am să spun să nu le scoată din minte prin iureşul lor şi pe 
cele spuse până acum. De altfel, dacă Dumnezeu va îngădui, voi vorbi mult timp despre acest 
subiect. De mult doream eu să vă ţin aceste cuvântări, dar am şovăit şi am amânat, pentru că 
vedeam că mulţi din cei care bolesc de această boală îmi ascultă cu plăcere cuvântările; nu 
voiam să sperii vânatul; deocamdată îmi oprisem limba de la astfel de lupte, cu gândul de a porni 
bătălia atunci când îi voi avea bine în mână. 

Şi când, cu ajutorul lui Dumnezeu, i-am auzit pe ei înşişi rugându-mă cu stăruinţă să încep 
această luptă, am prins curaj şi m-am pregătit de înfruntare; am luat armele acelea care doboară 
gândurile omeneşti şi toată mândria care se ridică împotriva cunoştinţei lui Dumnezeu. Am luat 

aceste arme nu ca să-i cobor pe cei potrivnici, ci ca să-i ridic pe cei căzuţi. Aşa este puterea 
acestor arme! Răneşte pe cei ce se încăpăţânează, dar pe cei care ascultă cu dragă inimă îi 
îngrijeşte cu multă luare-aminte. Nu face răni, ci vindecă rănile. 

7. Să nu ne purtăm cu sălbăticie cu ereticii! Să nu ne înfuriem pe ei! Dimpotrivă, să le vorbim cu 
blândeţe. Nimic nu-i mai tare decât blândeţea şi bunătatea! De aceea şi Pavel ne-a poruncit să ne 
lipim sufletul cu multă sârguinţă de blândeţe şi de bunătate, spunând: „ Robul lui Dumnezeu nu 
trebuie să se certe, ci să fie bun cu toţi" . N-a spus: „ numai cu fraţii" , ci: „ cu toţi" . Şi iarăşi: 
„ Blândeţea voastră să fie cunoscută" ; şi n-a spus: „ fraţilor" , ci: „ tuturor oamenilor" . Căci ce 
folos este, spune Domnul, dacă iubiţi pe cei ce vă iubesc ? 

Dacă însă prietenia cu ei, cu aceşti eretici, te vatămă, dacă te trage să fii părtaş necredinţei lor, 
fugi de ei, chiar de-ar fi părinţii tăi! Scoate-1, chiar de-ar fi ochiul tău! „ Dacă ochiul tău cel 
drept, spune Hristos, te sminteşte, scoate-1" . Domnul nu vorbeşte aici despre trup! 

- Dar despre ce? 

- Dacă ar vorbi despre trup, atunci vina ar trece asupra făcătorului firii. De altfel, n-ar trebui să-ţi 
scoţi numai un ochi, căci dacă-ţi rămâne cel stâng, te va sminti şi acela. Deci, ca să cunoşti că 
nu-i vorba de ochi, a dat ca pildă numai ochiul drept, voind să arate că dacă ai un prieten tot atât 
de scump ca şi ochiul drept, şi pe acesta aruncă-1 de lângă tine şi curmă prietenia cu el dacă te 
sminteşte. Căci ce folos este să ai un ochi spre vătămarea întregului trup? 

Deci dar, dacă prieteniile cu aceşti eretici ne vatămă, să fugim de ele, să le părăsim; dar dacă ei 
nu ne vatămă credinţa, să-i atragem spre noi. Dacă însă nici lor nu le eşti de folos, ba, 
dimpotrivă, te mai şi vatămă, caută să rămâi întreg tăind prietenia. Fugi de prietenia ereticilor 
dacă te va vătăma! Fugi numai! Nu te certa cu ei, nu te lupta cu ei! Tot astfel şi Pavel ne 
sfătuieşte, spunând: „ De este cu putinţă, cât ţine de voi, fiţi in pace cu toţi oamenii" . 

Eşti rob al Dumnezeului păcii. Domnul, Cel care a scos duhurile rele din oameni, Care a făcut 
mii şi mii de binefaceri, când cărturarii şi fariseii L-au numit îndrăcit, n-a slobozit trăsnet, n-a 
zdrobit pe ocărâtori, n-a ars limba cea atât de neruşinată şi de nerecunoscătoare, deşi putea face 
toate acestea, ci a îndepărtat învinuirea lor, zicând numai: „ Eu demon nu am, ci cinstesc pe Tatăl 
Meu" . 

Ce a spus când L-a lovit sluga arhiereului? „ Dacă am vorbit rău, mărturiseşte că este rău; iar 
dacă am vorbit bine, pentru ce Mă baţi?" . 

Dacă Stăpânul îngerilor Se apără şi dă socoteală robului, nu am nevoie de mai multe cuvinte. 
Repetă numai cuvintele acestea în minte, cugetă mereu la ele şi zi: „ Dacă am vorbit rău, 
mărturiseşte că este rău, dar dacă am vorbit bine, pentru ce Mă baţi?" . 

Gândeşte-te la Cel ce le-a spus, cui le-a spus, pentru ce le-a spus; şi-ti vor fi cuvintele acestea ca 
un veşnic cântec dumnezeiesc, în stare să-ţi potolească toată înverşunarea. Gândeşte-te la 
vrednicia Celui ocărât, la josnicia ocărâtorului, la grozăvia ocării! Ocărâtorul n-a ocărât numai, ci 

a şi lovit; şi nu numai că a lovit, dar a pălmuit; iar o ocară mai mare ca aceasta nu este! Şi totuşi, 
Domnul pe toate le-a răbdat ca tu cu prisosinţă să înveţi să fii înţelept. 

Aceste lucruri să le gândim nu numai aici, ci să le avem în minte şi când va fi nevoie. Mi-aţi 
lăudat cuvintele! Arăta-ţi-mi însă cu faptele voastre că mă lăudaţi! Atletul se antrenează în 
locurile de antrenament, ca să arate în timpul luptelor folosul dobândit de pe urma exerciţiului de 
acolo. Şi tu dar, când te va cuprinde mânia, arată câştigul ce l-ai dobândit din predica de azi şi 
spune -ţi necontenit cuvintele acestea: „ Dacă am vorbit rău, mărturiseşte că este rău; iar dacă am 
vorbit bine, pentru ce Mă baţi?" . 

Aceste cuvinte scrie -ţi-le în minte. De aceea vă aduc necontenit aminte de aceste cuvinte, pentru 
ca să pătrundă toate cele spuse în sufletul vostru, pentru ca să rămână neştearsă aducerea-aminte 
şi folosul acestei aduceri-aminte. Nimeni nu-i atât de împietrit, atât de nesocotit, atât de 
nesimţitor ca să se mai mânie vreodată, când are înscrise aceste cuvinte pe latul inimii lui! 
Cuvintele acestea, ca un frâu şi ca nişte zăbale, vor putea opri limba noastră când se porneşte să 
grăiască dincolo de măsură şi de ce se cuvine, vor putea potoli mintea când se trufeşte, vor putea 
să o facă să se smerească necontenit şi să facă să se sălăşluiască în noi toată pacea, de care să dea 
Dumnezeu să ne bucurăm pururea, cu harul şi cu iubirea de oameni ale Domnului nostru Iisus 
Hristos, cu Care Tatălui şi Sfântului Duh, slava şi puterea şi închinăciunea acum şi pururea şi în 
vecii vecilor. Amin. 

Cuvântul II 

din "Cuvântări împotriva anomeilor Către iudei " 
Ed. IBMBOR - 2007 

Despre fiinţa lui Dumnezeu, că este de neînţeles, 
împotriva anomeilor 

1. Haide să începem iarăşi lupta cu necredincioşii anomei! Iar dacă se supără pentru că-i numim 
necredincioşi, să fugă de necredinţă, şi eu ascund numele. Să părăsească (toate) gândurile cele 
necredincioase, şi părăsesc şi eu numele cel ocărâtor. Dar dacă ei prin fapte necinstesc credinţa şi 
nu le este ruşine să se facă singuri de ruşine, pentru ce se supără când îi învinuiesc prin cuvânt de 
ceea ce ei săvârşesc prin faptă? Mai înainte, când am coborât în stadiul cuvântărilor către 
anomei, după cum vă aduceţi aminte, şi când tocmai pornisem lupta, am început să vorbesc 
îndată către iudei, că nu era bine să-i trec cu vederea pe fraţii noştri cei bolnavi. Cuvântările către 
anomei puteau fi ţinute oricând; dacă atunci n-aş fi luat-o înainte ca să-i smulg de pe rugul iudaic 
pe aceia dintre fraţii noştri care sufereau de bolile iudaice, mai târziu n-ar fi avut nici un folos 
îndemnurile mele, deoarece păcatul pricinuit de postul iudaic ţinut de ei ar fi crescut. După 
luptele mele duse cu aceia, a urmat, iarăşi, venirea aici a multor părinţi duhovniceşti, sosiţi din 
diferite părţi, şi nici atunci n-a fost vreme potrivită să-mi îndrept cuvântul meu către anomei, căci 
toţi acei părinţi s-au revărsat ca nişte râuri în marea aceasta duhovnicească. Iar după plecarea lor, 
ne-au întâmpinat repetate şi necontenite pomeniri de mucenici, şi nu trebuie să nesocotim 
binecuvântarea luptătorilor acelora. 

Spun acestea şi le număr, ca să nu socotiţi că din lene sau din trândăvie am tot amânat luptele cu 
anomeii. Acum deci, pentru că am terminat lupta cu iudeii, pentru că părinţii au plecat la locurile 
lor, pentru că ne-am bucurat din destul de binecuvântările mucenicilor, haide dar să pun capăt 
dorului celui îndelungat de predica mea. Ştiu bine că fiecare din voi, nu mai puţin decât mine, 
arde de dorinţa de a auzi cuvintele mele despre anomei. Pricina este că din vechime oraşul este 
iubitor de Hristos şi că aţi primit această moştenire părintească: să nu staţi nepăsători când se 
falsifică dogmele credinţei. De unde se vede asta? S-au pogorât odinioară unii din Iudeea, pe 
timpul strămoşilor voştri*, au tulburat dogmele curate ale învăţăturii apostolice şi au poruncit să 
se taie împrejur şi să păzească Legea lui Moise. Locuitorii de atunci ai oraşului vostru* n-au 
răbdat în tăcere această noutate; ci au sărit la ei ca nişte câini vrednici care văd lupii năpustindu- 
se şi vătămând toată turma. Şi nu s-au oprit de a-i alunga şi a-i fugări pretutindeni, până ce n-au 
făcut ca Apostolii să trimită în toată lumea dogme care să-i împiedice şi pe aceia, şi pe toţi cei de 
după ei de a mai porni un astfel de atac împotriva credincioşilor. 

2. De unde dar să-mi încep cuvântul către anomei? De unde din altă parte decât de la învinuirea 
ce le-am adus-o că sunt necredincioşi? Căci fac şi răscolesc totul, ca să scoată credinţa din 
sufletul celor ce îi ascultă. Poate fi oare un păcat de necredinţă mai mare decât acesta? Când 
Dumnezeu hotărăşte ceva, trebuie primite spusele lui Dumnezeu cu credinţă, nu iscodite cu 
îndrăzneală. 

Numească-mă necredincios oricine vrea dintre anomei! Nu mă supăr. De ce? Pentru că îmi arăt 
prin fapte numele. 

Dar pentru ce spun eu: numească-mă necredincios? Numească-mă şi nebun în Hristos! Mă bucur 
şi de această numire ca şi de o cunună! Sunt părtaş cu Pavel în această numire. El a spus: „ Noi 
suntem nebuni pentru Hristos" . Nebunia aceasta este mai înţeleaptă decât toată înţelepciunea. 
Acelea pe care nu le-a putut descoperi înţelepciunea cea lumească, pe acelea le-a descoperit 
nebunia cea după Hristos. Ea a alungat întunericul din lume, ea a adus lumina cunoştinţei. 

Dar ce este nebunia cea după Hristos? 

Când potolim gândurile noastre care se înverşunează când nu trebuie, când facem goală şi pustie 
mintea noastră de învăţătura cea lumească, pentru ca, atunci când are să primească învăţăturile 
lui Hristos, să o dăm deşertată şi măturată pentru primirea dumnezeieştilor cuvinte. Iar când 
hotărăşte Dumnezeu ceva ce nu trebuie iscodit, trebuie primit cu credinţă. Numai un suflet 
obraznic, un suflet plin de cutezanţă iscodeşte pricinile hotărârilor lui Dumnezeu, cere socoteală, 
cercetează chipul. Şi adevărul acesta tot din Scripturi voi încerca să-1 înfăţişez. 

Zaharia era un bărbat minunat şi mare, cinstit cu arhieria, căruia Dumnezeu îi încredinţase 
apărarea întregului popor. Acest Zaharia intrând în Sfânta Sfintelor, chiar în cele de nepătruns, pe 
care dintre toţi oamenii numai el avea atunci îngăduinţa să le vadă - şi uită-te că el cântărea cât 
toată mulţimea şi-I aducea lui Dumnezeu rugăciuni pentru tot poporul, ca să-L facă milostiv pe 
Stăpân faţă de robi (ai văzut cât de mare-i era îndrăznirea?), fiind ca un mijlocitor între 
Dumnezeu şi oameni -, deci intrând Zaharia în Sfânta Sfintelor, a văzut un înger stând înlăuntru. 
Şi pentru că vedenia 1-a spăimântat pe om, îngerul a zis: „ Nu te teme, Zaharia, pentru că s-a 
auzit rugăciunea ta şi, iată, vei naşte fiu" . Dar ce înlănţuire este în aceste cuvinte? Făcea 
rugăciuni pentru popor, se ruga pentru păcate, cerea iertare pentru cei ce erau robi ca şi el, şi 
totuşi îngerul îi spune: „Nu te teme, Zaharia, a fost auzită ruga ta!" ? Şi dovada auzirii rugăciunii 
lui este că are să i se nască lui un copil, Ioan? 

- Da! Pentru că se ruga pentru păcatele poporului, avea să nască un fiu care va striga: „ Iată 
Mielul lui Dumnezeu, Care ridică păcatul lumii!" . Aşa că, pe bună dreptate i-a spus îngerul: „ A 
fost auzită rugăciunea ta şi vei naşte fiu" . 

Ce a făcut dar Zaharia? 

Ceea ce trebuie să căutăm noi să dovedim sunt următoarele: că nu este iertat acela care iscodeşte 
chipul descoperirilor dumnezeieşti şi că hotărârile lui Dumnezeu trebuie primite prin credinţă. 
Zaharia s-a uitat la vârsta lui, la părul lui alb, la trupul lui cel istovit; s-a uitat la stârpiciunea 
soţiei sale şi n-a crezut cuvintelor îngerului; a căutat să afle chipul şi a spus: „ După ce voi 
cunoaşte aceasta?" . Zaharia întreabă: „ Cum va fi asta? Iată, eu am îmbătrânit şi am înălbit. Iar 
femeia mea este stearpă şi trecută în zilele ei; vârsta e trecută, firea nu mai e bună de nimic. Ce 
rost mai are făgăduinţa? Eu, semănătorul, neputincios; brazda, neroditoare" . 

Oare nu pare unora că Zaharia e vrednic de iertare de vreme ce caută înlănţuirea faptelor, de 
vreme ce pare că grăieşte ceea ce se cuvine? Lui Dumnezeu însă nu I s-a părut vrednic de iertare. 
Când Dumnezeu hotărăşte, nu trebuie să te mai întrebi, nu trebuie să mai cauţi înlănţuirea 
faptelor, nu trebuie să mai pui înainte nevoile firii, nici altceva din unele ca acestea. Puterea 
hotărârii lui Dumnezeu e mai presus de toate acestea, căci ea nu e stânjenită de nici o piedică. 

Ce faci, omule? Dumnezeu făgăduieşte, şi tu îţi găseşti scăpare în vârstă, pui înainte bătrâneţea? 
Este oare mai tare bătrâneţea decât făgăduinţa lui Dumnezeu? Este oare mai puternică firea decât 
Ziditorul firii? Nu ştii că tari sunt faptele cuvintelor Lui? Cuvântul Lui a întemeiat Cerul, 
Cuvântul Lui a adus la fiinţă zidirea. Cuvântul Lui i-a făcut pe îngeri, şi tu pui la îndoială 
naşterea fiului tău? 

Pentru aceasta s-a supărat îngerul şi n-a fost iertat (Zaharia), chiar dacă era preot; ba, dimpotrivă, 
tocmai pentru că era preot a fost pedepsit mai mult. Cel ce are o cinste mai mare decât ceilalţi 
trebuie să-i întreacă şi în credinţă pe ceilalţi. 

- în ce chip a fost pedepsit? 

- „ Iată, vei fi mut şi nu vei putea vorbi" . „ Limba ta, îi spune îngerul, limba care a slujit 
necredinţei cuvintelor, ea va primi pedeapsa pentru necredinţă" , „Iată, vei fi mut şi nu vei vorbi 
până ce vor fi acestea" . Gândeşte-te la iubirea de oameni a lui Dumnezeu! „ N-ai crezut în ce ţi- 
am spus, îi spune îngerul. Acum primeşte pedeapsa! Când îţi voi da dovada prin fapte, atunci voi 
pune capăt şi mâniei. Când vei cunoaşte că pe bună dreptate ai fost pedepsit, atunci te voi scăpa 
de pedeapsă" . 

Să audă anomeii cum Se supără Dumnezeu când este iscodit! Dacă Zaharia a fost pedepsit pentru 
că n-a crezut că are să i se nască un fiu muritor, spune -mi, te rog, cum vei scăpa de pedeapsă tu, 
care iscodeşti naşterea cea tainică, naşterea de Sus? Zaharia nu şi-a spus părerea sa! Nu, el a vrut 
să ştie, şi n-a dobândit iertare. Dar tu, care susţii cu tărie că le ştii pe cele nevăzute şi neînţelese 
de toţi, tu, ce cuvânt de apărare vei avea? Ce pedeapsă n-ai să atragi asupra ta? 

3. Dar cuvintele despre naşterea de Sus să aştepte timpurile cuvenite! Deocamdată să ne 
întoarcem la subiectul nostru, pe care l-am întrerupt mai sus. Să încercăm să smulgem rădăcina 
pustiitoare, mama tuturor relelor, din care au odrăslit învăţăturile acestea greşite ale anomeilor. 

Care este rădăcina tuturor relelor? 

Mă credeţi? Frică mă cuprinde când am de gând să vorbesc despre ea! Preget să rostesc cu limba 
cele ce cugetă aceia necontenit cu mintea. 

Care este dar rădăcina relelor? 

A cutezat omul să spună: Cunosc pe Dumnezeu aşa cum însuşi Dumnezeu Se cunoaşte pe Sine 
însuşi. Cuvintele acestea mai au oare nevoie să fie combătute? Mai au ele nevoie de dovadă? Nu- 
i de-ajuns oare simpla rostire a acestor cuvinte, ca să arate toată păgânătatea lor? Sunt o curată 
nebunie, sunt o nesocotinţă de neiertat, sunt un chip mai nou de păgânătate. Nimeni n-a cutezat 
până acum niciodată aşa ceva, nici să o gândească, nici să o rostească cu limba. 

Gândeşte-te, ticălosule şi nenorocitule, cine eşti şi pe Cine iscodeşti! Când tu eşti om, iscodeşti 
pe Dumnezeu? Numai aceste două nume, om şi Dumnezeu, sunt îndestulătoare ca să-ţi arate 
grozăvia nebuniei tale! 

Omul? Pământ şi cenuşă, carne şi sânge, iarbă şi floare de iarbă, umbră şi fum şi deşertăciune, şi 
ceva mai slab şi mai de jos decât acestea, dacă e cu putinţă. Să nu socotiţi că aduc învinuiri firii 
prin cuvintele acestea! Nici nu spun eu aceste cuvinte, ci profeţii le-au cugetat! Nu pentru ca să 
necinstească neamul omenesc, ci pentru ca să smerească îngâmfarea proştilor. Nu pentru ca să 
dispreţuiască firea noastră, ci ca să umilească mândria nebunilor. Dacă totuşi s-au ivit unii care 
au întrecut mândria diavolului, cu toate că profeţii au spus atâtea şi atâtea, spune-mi, te rog, unde 
n-ar fi sărit din mândrie dacă nici un profet n-ar fi grăit aşa? Dacă au plasturele pus pe rană, şi 
încă se mai cred, cât de mare nu le-ar fi crescut semeţia şi trufia dacă profeţii n-ar fi spus atâtea 
şi atâtea despre firea omenească? 

Ascultă ce spune dreptul patriarh despre el! „ Eu sunt pământ şi cenuşă" . Vorbea cu Dumnezeu, 
şi îndrăznirea nu 1-a îngâmfat. Tocmai îndrăznirea, tocmai ea, 1-a făcut să se smerească. Anomeii 
însă, cu toate că nu sunt vrednici nici de umbra lui Avraam, se socot mai mari chiar decât îngerii! 
Iar aceasta este dovada celei mai mari nebunii. 

Spune-mi, te rog, iscodeşti pe Dumnezeu, pe Cel fără de început, pe Cel neschimbat, pe Cel 
netrupesc, pe Cel nestricăcios, pe Cel ce este pretutindeni, pe Cel ce depăşeşte toate şi este mai 
presus de toată zidirea? Ascultă ce filosofează profeţii despre El şi teme-te! „ Cel ce caută spre 
pământ şi-1 face de se cutremură" . S-a uitat numai la pământ, şi a cutremurat pământul cel atât 
de mare şi atât de întins! „ Cel ce Se atinge de munţi, şi ei fumegă" . „ Cel ce clatină pe cel de 
sub cer din temelii, şi stâlpii lui se vor clătina" . „ Cel ce ameninţă marea şi o usucă" . „ Cel ce 
zice adâncului: Vei fi pustiit" . „Marea a văzut şi a fugit; Iordanul s-a întors înapoi; munţii au 
săltat ca berbecii şi dealurile, ca mieii oilor" . 

Toată zidirea se clatină, se teme, tremură, şi numai ei, anomeii, nesocotesc şi dispreţuiesc 
mântuirea lor. Că n-aş vrea să spun că dispreţuiesc pe Stăpânul tuturor! 

în predica de mai înainte am căutat să-i înţelepţesc dându-le ca pildă pe îngeri, pe arhangheli, pe 
heruvimi, pe serafimi. Acum caut să le dau ca pildă firea cea lipsită de simţire. Dar nici de 
aceasta nu se ruşinează. 

Nu vezi cerul acesta cum e de frumos, cum e de mare, cum se încununează cu fel de fel de 
mănunchiuri de stele? De câtă vreme este el? Este de mai mult de cinci mii de ani, dar mulţimea 
anilor n-a adus peste el bătrâneţe! Ci, după cum un trup tânăr şi plin de viată este înfloritor şi în 
putere în floarea vârstei, tot astfel şi cerul şi-a păstrat frumuseţea pe care a căpătat-o de la început 
şi n-a ajuns deloc mai neputincios cu vremea. A făcut cerul acesta frumos, mare, strălucitor, 
înstelat, dăinuitor, care este de atâta vreme, cu atâta uşurinţă, aşa cum ar face cineva o colibă, 
jucându-se, Dumnezeul Acesta, pe Care tu îl iscodeşti, pa Care-L supui îngrădirii gândurilor tale! 
Arătând lucrul acesta Isaia zicea: „Cel ce a pus cerul ca o boltă şi 1-a întins ca un cort peste 
pământ" . 

Vrei să vezi şi pământul? Dar şi pe acesta 1-a făcut ca pe o nimica. Despre cer Isaia spune: „ Cel 
ce a pus cerul ca o boltă şi 1-a întins ca un cort peste pământ", iar despre pământ spune: „ Cel ce 
ţine înconjurarea pământului şi a făcut pământul ca pe o nimica" . Vezi că a numit o „ nimica" 
pământul cel atât de mare şi atât de întins? 

4. Gândeşte-te acum cât de mare este mulţimea munţilor, cât de multe sunt neamurile oamenilor, 
cât de mare este felurimea şi mulţimea plantelor, cât de multe oraşe sunt, cât de mare este 
mulţimea caselor, şi cât de mare este mulţimea tuturor felurilor de animale cu patru picioare, de 
fiare şi de târâtoare, pe care pământul le poartă pe spatele lui! Cu toate acestea. Dumnezeu a 
făcut aşa de uşor pământul acesta atât de mare şi atât de întins, încât chiar Profetul, neputând găsi 
o pildă pentru această uşurinţă, a spus că 1-a făcut „ ca pe o nimica" . 

Dar pentru că profeţilor nu le era îndestulătoare măreţia şi frumuseţea celor văzute ca să 
înfăţişeze puterea Făcătorului, ci în mare măsură rămâneau departe de măreţia şi tăria Celui ce 
le-a făcut pe acestea, au găsit un alt chip prin care, după puterea lor, au putut să ne arate ceva mai 
mult din puterea lui Dumnezeu. Care-i acesta? N-au pus înainte numai măreţia făpturilor, ci au 
vorbit şi de chipul facerii lor, pentru ca şi din una şi din alta, şi din măreţia făpturilor şi din 
uşurinţa facerii lor, să ne putem face, după puterea noastră, o idee clară despre puterea lui 
Dumnezeu. 

Nu cerceta dar numai măreţia făpturilor, ci şi uşurinţa cu care Făcătorul le-a făcut! Profetul n-a 
arătat asta numai cu privire la pământ, ci şi cu privire la însăşi firea oamenilor. 

Uneori spune: „ Cel ce ţine înconjurarea pământului şi pe cei ce locuiesc pe el ca pe nişte 
lăcuste" , alteori spune: „ Ca o picătură dintr-o găleată toate neamurile înaintea Lui" . 

Să nu treci cu uşurinţă peste aceste cuvinte, ci desfă bine spusele şi le cercetează. Treci pe 
dinaintea minţii tale toate neamurile: sirieni, cilicieni, capadocieni, bitinieni, pe toţi locuitorii 
Mării Negre, din Tracia, din Macedonia, din întreaga Grecie, pe cei din insule, pe cei din Italia, 
pe cei de dincolo de pământul locuit de noi, pe cei din Insulele Britanice, pe sarmaţi, pe indieni, 
pe cei ce locuiesc pământul perşilor şi toate celelalte neamuri şi seminţii, pe care nici din nume 
nu le cunoaştem. Şi toate aceste neamuri sunt înaintea lui Dumnezeu, zice Profetul, „ ca o 
picătură" . Spune-mi, rogu-te, a câta parte din picătura aceasta eşti că iscodeşti pe Dumnezeu, în 
faţa Căruia toate neamurile sunt „ ca o picătură dintr-o găleată" ? 

Dar pentru ce trebuie să vorbesc de cer, de pământ, de mare şi de firea oamenilor? Să ne suim 
prin cuvânt mai presus de cer, să ne ducem la îngeri. Ştiţi negreşit că un singur înger trage în 
cumpănă cât zidirea aceasta văzută, dar, mai bine spus, este chiar mai de preţ. Dacă întreaga 
lume nu este vrednică de un om drept, după cum o arată Pavel când zice: „ . . .de care nu este 
vrednică lumea aceasta" , cu atât mai mult nu va fi nicicând vrednică de un înger! Cu mult mai 
mari sunt îngerii decât drepţii! Şi totuşi, sunt sus zeci de mii de zeci de mii de îngeri şi sunt mii 
de mii de Arhangheli şi Tronuri, Domnii, începătorii, Stăpânii, popoare nenumărate de puteri 
netrupeşti şi seminţii de nepovestit! Pe toate aceste puteri le-a făcut Dumnezeu cu atât de mare 
uşurinţă, cu cât nici un cuvânt nu o poate înfăţişa. 

A fost de-ajuns pentru Dumnezeu numai să voiască. Şi după cum nouă voinţa nu ne pricinuieşte 
nici o oboseală, tot astfel nici lui Dumnezeu, crearea a atâtea şi atâtea puteri. Vrând să arate 
aceasta, Profetul spune: „ Toate câte a voit a făcut în cer şi pe pământ" . Vezi că I-a fost 
îndestulătoare numai voinţa, nu numai pentru crearea celor de pe pământ, ci şi pentru zidirea 
puterilor celor de sus? 

Spune-mi, nu te plângi pe sineţi când auzi acestea, nu te ascunzi sub pământ când te înalţi la atâta 
cutezanţă, încât pe Cel ce trebuie să-L slăveşti şi să I te închini, pe Acesta ai ambiţia să-L 
cercetezi şi să-L iscodeşti ca pe unul din lucrurile cele fără de niciun preţ? De aceea şi Pavel, cel 
plin de multă înţelepciune, văzând înălţimea fără de asemănare a lui Dumnezeu şi nimicnicia firii 
omeneşti şi supărându-se pe cei ce iscodesc planurile lui Dumnezeu, mâniindu-se, cu multă 
asprime le zicea: „ Dar, o, omule, tu cine eşti, cel ce răspunzi împotriva lui Dumnezeu?" . Cine 
eşti? Gândeşte-te mai întâi la firea ta! Nu se poate găsi nici un nume în stare să-ţi înfăţişeze 
nimicnicia. 

5. îmi vei răspunde poate că eşti om, cinstit cu libertate! Ai fost însă cinstit cu libertate nu spre a 
sta împotriva lui Dumnezeu, ci ca să te foloseşti de această cinste spre ascultarea Celui ce te-a 
cinstit. Te-a cinstit Dumnezeu nu ca să-L ocărăşti, ci ca să-L slăveşti. Iar cel ce iscodeşte fiinţa 
lui Dumnezeu, acela II ocărăşte. Dacă a nu iscodi făgăduinţele şi poruncile lui Dumnezeu 
înseamnă a-L slăvi, atunci a cerceta şi a iscodi nu numai hotărârile Lui, ci chiar pe Cel ce dă 
aceste hotărâri, înseamnă a-L necinsti. 

Iar că a nu iscodi făgăduinţele şi poruncile Lui înseamnă a-L slăvi, ascultă ce spune Pavel despre 
Avraam, despre ascultarea lui şi despre credinţa lui în toate: „ Nu s-a uitat la trupul lui amorţit şi 
la amorţirea pântecelui Sarrei; dar de făgăduinţa lui Dumnezeu nu s-a îndoit cu necredinţa, ci s-a 
întărit cu credinţa" . Firea şi vârsta îl duceau la deznădejde, spune Pavel, dar credinţa îi dădea 
bune nădejdi. „ Ci s-a întărit cu credinţă, dând slavă lui Dumnezeu, Fiind încredinţat că 
Dumnezeu are putere să şi facă ceea ce a făgăduit" . 

Vezi că cel ce este încredinţat de cele ce a hotărât Dumnezeu dă slavă lui Dumnezeu? Aşadar, 
dacă dă slavă lui Dumnezeu cel ce crede în El, cel ce nu crede în El întoarce necinstirea lui 
Dumnezeu asupra capului său: „ Cine eşti tu, cel ce răspunzi împotriva lui Dumnezeu?" . Apoi, 
voind să arate cât de mare este deosebirea dintre om şi Dumnezeu, a arătat-o, dar nu pe cât 
trebuia; dar din pilda dată îţi poţi face o idee cu mult mai clară despre deosebire. Ce spune 
Pavel?: „ Va zice oare făptura Celui ce a făcut-o: Pentru ce m-ai făcut aşa? Au nu are putere 
olarul peste lut, ca din aceeaşi frământătură să facă un vas de cinste, iar altul de necinste?" . 

- Ce spui? Aşa sunt dator să mă supun lui Dumnezeu cum se supune lutul olarului? 

- „ Da, răspunde Pavel. Atât de mare e deosebirea dintre om şi Dumnezeu cât este între lut şi 
olar" . 

Dar, mai bine spus, nu numai atâta este deosebirea, ci cu mult mai mult. într-adevăr, şi lutul şi 
olarul au aceeaşi fiinţă, după cum se spune şi în Iov: „ Las pe cei ce locuiesc în case de lut, din 
care şi noi suntem" . Iar dacă omul pare mai bun şi mai frumos decât lutul, deosebirea dintre om 
şi lut n-a făcut-o schimbarea firii, ci înţelepciunea Meşterului, pentru că nu te deosebeşti întru 
nimic de lut. Dacă nu crezi, să te încredinţeze sicriele şi mormintele! Du-te la mormintele 
străbunilor tăi, şi vei cunoaşte că aşa este. Prin urmare, nu este nici o deosebire între lut şi olar. 
Dar între fiinţa lui Dumnezeu şi fiinţa oamenilor este o atât de mare deosebire, încât nici 
cuvântul n-o poate înfăţişa, nici mintea n-o poate cuprinde. După cum lutul se lasă în mâinile 
olarului, acolo unde îl trag şi îl duc acelea, tot aşa şi tu, fii fără de glas, ca şi lutul, când 
Dumnezeu vrea să facă ceva cu tine. Pavel a spus acestea nu ca să ne ia stăpânia noastră - 

Doamne fereşte! -, nici ca să ne vatăme libera noastră voinţă, ci ca să astâmpere desăvârşit 
cutezanţa noastră. 

Iar dacă vrei, să vedem şi asta. Ce voiau oare aceia să afle şi i-a astâmpărat Pavel cu atâta 
asprime? Iscodeau oare fiinţa lui Dumnezeu? Deloc! nimeni, niciodată, n-a îndrăznit acest lucru! 
Cu mult mai puţin! Cercetau planurile lui Dumnezeu. De pildă: pentru ce cutare este pedepsit, şi 
pentru ce cutare este miluit; pentru ce unul scapă de pedeapsă, iar altul se chinuieşte; pentru ce 
unul capătă iertare, iar altul nu capătă. Pe acestea şi altele ca acestea le cercetau. De unde se vede 
asta? Din cuvintele spuse mai sus de Pavel. După ce a zis: „ Deci, dar, pe cine voieşte miluieşte, 
şi pe cine voieşte împietreşte! îmi vei spune dar: De ce mai dojeneşte? Căci voinţei Lui cine i-a 
stat împotrivă?" , a adăugat: „Dar, omule, tu cine eşti, care răspunzi împotriva lui Dumnezeu?" . 

Deci Pavel a închis gura acelora care cercetau planurile lui Dumnezeu. Atunci, acelora nici atât 
nu le-a îngăduit Pavel, iar tu nu te socoteşti oare vrednic de mii şi mii de trăsnete când iscodeşti 
fiinţa lui Dumnezeu, Care plănuieşte totul? Cum să nu fie acestea culmea nebuniei? Ascultă pe 
proorocul care spune, dar, mai bine, pe Dumnezeu, Care grăieşte prin el! „Dacă Eu sunt Părinte, 
unde este slava Mea? Şi dacă Eu sunt Stăpân, unde este teama de Mine?" . Cel ce se teme de 
Dumnezeu nu cercetează, ci se închină, nu iscodeşte, ci laudă şi slăveşte. 

Să te înveţe pe tine acestea şi puterile cele de sus, şi fericitul Pavel. Că Pavel nu-i mustră pe alţii 
pentru astfel de lucruri, iar el şi le îngăduie! Ascultă ce le spune filipenilor pentru a arăta că are o 
cunoştinţă parţială - aşa precum le spunea şi corintenilor, când a scris că: „ în parte cunoaştem" - 
şi că nicidecum nu cunoaşte totul; acum spune: „ Eu nu mă socotesc că am înţeles" . Cum vrei 
cuvinte mai limpezi decât acestea? A strigat mai strălucit decât o trâmbiţa, învăţând întreaga 
lume să iubească şi să se mulţumească numai cu măsura cunoştinţei ce i s-a dat, şi să nu 
socotească vreodată că poate cuprinde totul. 

- Spune-mi, Pavele, ce zici? Ai pe Hristos vorbind întru tine , şi spui că „ Eu nu mă socotesc că 
am înţeles" ? 

- Dar tocmai pentru aceasta am spus că am pe Hristos întru mine, răspunde Pavel. El m-a învăţat 
acestea. 

Prin urmare şi anomeii, dacă n-ar fi cu totul lipsiţi de ajutorul Duhului Sfânt şi dacă n-ar fi 
îndepărtat din sufletul lor toată lucrarea Duhului, n-ar fi socotit că înţeleg totul, odată ce Pavel a 
spus: „ Eu nu mă socotesc că am înţeles" . 

6. - Dar de unde se vede, mă întreabă un anomeu, că Pavel spune acestea despre credinţă, despre 
cunoştinţă şi despre dogme, şi nu despre viată şi purtare, ca şi cum ar fi zis: „ Mă socotesc 
nedesăvârşit în viaţă şi în purtare" ? 

- Mai cu seamă aceasta a făcut-o cunoscut când a spus: „ Lupta cea bună m-am luptat călătoria 
am săvârşit credinţa am păzit; de acum mi s-a gătit cununa dreptăţii" . Un om care avea să ia 
cununa, un om care a săvârşit drumul n-ar fi spus: „ Nu mă socotesc că am înţeles" . De altfel, 
nici unui om nu-i sunt necunoscute cele pe care trebuie să le facă şi cele pe care nu trebuie să le 
facă; pe aceasta le cunosc şi le ştiu şi barbarii, şi perşii, şi tot neamul oamenilor. 

Dar ca să fac mai lămurit ceea ce spun, să dau tot şirul spuselor lui Pavel. După ce a spus: 
„ Păziţi-vă de câini, păziţi-vă de lucrătorii cei răi" şi după ce a vorbit multe despre cei ce 
introduc învăţături iudaice, a adăugat, spunând: „ Dar cele ce îmi erau câştig, pe acestea le-am 
socotit pagubă pentru Hristos; dar le voi şi socoti pe toate pagubă, .. .ca să mă aflu nu având 
dreptatea cea de la Lege, ci dreptatea cea de la Dumnezeu, cea prin credinţa în Iisus Hristos" . 
Apoi arată despre ce fel de credinţă vorbeşte: „ Ca să-L cunosc pe El şi puterea învierii Lui şi să 
fiu părtaş la patimile Lui" . 

- Ce înseamnă „ puterea învierii Lui" ? 

- A fost arătat, spune Pavel, un chip nou de înviere. Şi înainte de El au înviat adeseori mulţi 
morţi; dar aşa ca Hristos, nici unul. Toţi ceilalţi morţi, după ce au înviat, s-au întors iarăşi în 
pământ; au scăpat pentru o vreme de tirania morţii, dar au fost duşi iarăşi sub stăpânirea ei. 
Trupul Domnului însă, după ce a înviat, nu s-a mai întors în pământ, ci s-a înălţat la ceruri, a 
surpat toată tirania duşmanului, împreună cu El a înviat toată lumea, iar acum stă pe tronul cel 
împărătesc. 

Pavel s-a gândit la toate acestea; şi voind să arate că atâtea şi atâtea minuni nici un gând nu va fi 
în stare să le înfăţişeze, ci numai credinţa poate să le înveţe şi să le facă lămurite, a spus: „ . . .ca 
prin credinţă să cunosc puterea învierii Lui" . Dacă o înviere obişnuită gândul nu o poate înfăţişa 

- căci este mai mare decât firea omenească şi este mai presus de înlănţuirea lucrurilor -, ce gând 
va putea înfăţişa învierea lui Hristos, atât de mult deosebită de celelalte învieri? Nici unul! Ci 
avem nevoie numai de credinţă, care ne va convinge că un trup muritor a înviat şi a ajuns într-o 
viaţă nemuritoare, care nu are nici un sfârşit. Acest lucru arătându-1 Pavel în altă parte, spunea: 
„ Hristos înviind, nu mai moare; moartea nu-L mai stăpâneşte" . Prin urmare, aici avem o 
îndoită minune: una că a înviat, o a doua că a înviat aşa. De aceea spunea: „ ca prin credinţă să 
cunosc puterea învierii Lui" . 

Dacă nu se poate înţelege cu mintea învierea Lui, cu atât mai mult naşterea cea de sus. După ce 
Pavel a vorbit de acestea, a vorbit şi de cruce şi de patimi, şi le-a încredinţat şi pe acestea puterii 
credinţei. Apoi, după ce a spus toate acestea, mergând mai departe, a zis: „ Fraţilor, eu nu mă 
socotesc că am înţeles" . N-a spus: „ Nu mă socotesc că ştiu" , ci: „ că am înţeles" ; a mărturisit 
deci despre el însuşi că nici nu este în desăvârşită necunoştintă, nici în desăvârşită cunoştinţă. 
Prin faptul că a spus „ nu socot că am înţeles" , ne arată că este deocamdată pe cale, că merge şi 
înaintează, dar că, negreşit, n-a ajuns la sfârşitul cunoştinţei. Asta îi îndeamnă şi pe alţii, grăind 
aşa: „ Câţi dar suntem desăvârşiţi, acestea să gândim; şi dacă gândiţi ceva altfel, aceea vă va 
descoperi-o Dumnezeu" . 

Vezi dar că nu e vorba de viaţă şi de purtare, ci de dogme şi de credinţă? Purtarea şi viaţa nu au 
nevoie de descoperire; dogmele şi cunoştinţele, da. Şi în altă parte, arătând acelaşi lucru, zicea: 
„ Iar dacă i se pare cuiva că ştie ceva, încă n-a cunoscut cum trebuie să cunoască" , n-a spus 
doar: „ nimic n-a cunoscut" , ci: „ n-a cunoscut cum trebuie să cunoască" . Are cunoştinţă, dar nu 
are o cunoştinţă deplină şi desăvârşită. 

7. Şi ca să afli că acesta-i adevărul, să nu mai vorbim de cele de sus, ci, dacă vrei, să aducem 
cuvântul jos, la zidirea cea văzută. Nu vezi cerul acesta? Ştim că are chipul unei bolţi; iar această 

cunoştinţă n-o avem de pe urma gândirii noastre, ci am aflat-o din dumnezeiasca Scriptură. Că el 
cuprinde tot pământul, şi asta o ştim, dar am auzit-o tot din Scriptură. Dar care este fiinţa cerului, 
nu ştim. Iar dacă cineva s-ar încăpăţâna şi ar susţine că ştie, acela să-mi spună ce este fiinţa 
cerului! Este oare cristal întărit? Este oare nor îndesat? Este oare aer mai gros? Dar nimeni n-o 
poate spune lămurit. Spuneţi-mi, vă rog, acum mai aveţi nevoie de dovadă ca să înţelegeţi 
nebunia acelora care spun că îl cunosc pe Dumnezeu? Nu poţi, omule, spune care este firea 
cerului, pe care-1 vezi în fiecare zi, şi-mi declari că ştii cum nu se poate mai bine fiinţa 
nevăzutului Dumnezeu? Cine este oare atât de nesimţitor încât să nu osândească nebunia 
cumplită a celor ce grăiesc acestea? 

De aceea vă rog, pe voi toţi, ca pe ereticii aceştia, care discută cu voi, să încercaţi să-i îngrijiţi cu 
blândeţe şi bunătate ca pe nişte oameni care sunt cuprinşi de nebunie. Că învăţătura aceasta 
greşită a lor s-a născut din mândria lor fără de margini. Şi mare le este îngâmfarea minţii! Rănile 
cele umflate nu suferă să pui mâna pe ele, nici să le atingi cât de cât. Din pricina aceasta, doctorii 
cei pricepuţi dezinflamează astfel de răni slujindu-se de un burete moale. Aşadar, pentru că şi 
anomeii au o rană umflată în suflet, să ne slujim de cuvintele spuse aici ca de un burete moale 
muiat în apă bună şi alinătoare, să încercăm să le potolim mândria şi să le doborâm toată trufia. 
De te ocărăsc, de aruncă din picioare, de scuipă, orice-ar face, nu înceta să-i tămăduieşti, iubite! 
Trebuie să îndure multe de acest fel cei care-1 îngrijesc pe un om cuprins de furii. Cu toate 
acestea, nici de suferi atât nu trebuie să te depărtezi de ei; ci mai cu seamă pentru aceasta trebuie 
să-i plângi şi să-i socoteşti nefericiţi, pentru că aşa este boala lor. 

Aceste cuvinte le spun celor tari în credinţă, celor ce nu pot fi ispitiţi, celor ce sunt în stare să nu 
sufere vreo vătămare din vorbirile cu aceşti eretici. De este însă cineva mai slab, să fugă de 
tovărăşia cu ei; să se depărteze de adunările lor, ca nu cumva prietenia să ajungă pricină de 
necredinţă. 

Aşa a făcut şi Pavel! El se amestecă cu cei bolnavi şi zice: „ M-am făcut pentru iudei ca un 
iudeu, iar pentru cei fără de lege, ca unul fără de lege" ; dar pe ucenicii mai slabi în credinţă îi 
îndepărtează de astfel de oameni, sfătuindu-i şi învăţându-i aşa: „ Vorbele rele strică obiceiurile 
bune" ; şi iarăşi: „ Ieşiţi din mijlocul lor şi vă osebiţi, zice Domnul" . 

Doctorul este adeseori de folos şi bolnavului, şi lui, de se duce la bolnav. Cel nepriceput însă, de 
se amestecă cu bolnavii, se vatămă şi pe el, şi pe bolnav. Bolnavului nu-i poate fi de nici un 
folos, iar el se vatămă din pricina bolii celuilalt. Şi ceea ce păţesc cei ce se uită la cei bolnavi de 
ochi, că se molipsesc şi ei de boala acelora, tot aşa păţesc şi cei ce se amestecă cu hulitorii 
aceştia: dacă sunt mai slabi în credinţă, iau mare parte din necredinţa lor. 

Aşadar, ca să nu ne vătămăm cumplit, să fugim de tovărăşia lor şi să-L rugăm numai pe 
Dumnezeu cel iubitor de oameni, „ Care vrea ca toţi oamenii să se mântuiască şi la cunoştinţa 
adevărului să vină" , să-i scape pe ei de rătăcire şi de cursa diavolului, să-i aducă din nou la 
lumina cunoştinţei, la Dumnezeul şi Tatăl Domnului nostru Iisus Hristos, împreună cu Făcătorul 
de viaţă şi Prea Sfântul Duh, Căruia slava şi puterea, acum şi pururea şi în vecii vecilor. Amin. 

C u v â n t u 1 III 

din "Cuvântări împotriva anomeilor Către iudei " 
Ed. IBMBOR - 2007 

Despre fiinţa lui Dumnezeu, că este de neînţeles; 
şi că pogorământul lui Dumnezeu nu-1 pot privi nici 
chiar Serafimii 

1 . Plugarii harnici, când văd că un copac neroditor şi sălbatic aduce pagubă muncii lor, căci din 
pricina tăriei rădăcinii şi din pricina desimii umbrei dăunează pomilor şi legumelor, taie cu toată 
râvna copacul. De multe ori şi vântul, suflând din vreo parte, le ajută la tăiere; izbeşte coroana 
copacului, îl clatină cu furie, îl frânge, îl aruncă la pământ, şi le uşurează cea mai mare parte din 
muncă. Aşadar, pentru că şi noi avem de tăiat un copac sălbatic şi neroditor, erezia anomeilor, să- 
L rugăm pe Dumnezeu să ne trimită harul Duhului, ca să smulgă erezia din rădăcină, izbindu-o 
mai puternic decât vântul, şi să ne uşureze cea mai mare parte din muncă. 

Un pământ înţelenit, care n-a fost lucrat de mâini de plugar, scoate adesea din şanurile lui ierburi 
netrebnice, mulţime de spini, copaci sălbatici. Ca acest pământ este sufletul pustiit al anomeilor; 
pentru că n-a fost lucrat de cuvintele Scripturilor, a scos din el şi de la sine această erezie 
sălbatică şi neîmblânzită. Pe acest copac nu 1-a sădit Pavel, nu 1-a udat Apollo, nu 1-a crescut 
Dumnezeu , ci 1-a sădit o iscodire nelalocul ei de gânduri, 1-a udat o mândrie fără margini şi 1-a 
crescut o dragoste mare de slavă. De aceea avem nevoie de flacăra Duhului, ca să şi ardă această 
rădăcină rea, nu numai să o smulgă. Să-L chemăm dar pe El, pe Dumnezeu Cel hulit de eretici, 
dar lăudat de noi, şi să-L rugăm să dea limbii mele mai mare tărie de luptă şi să-mi lumineze 
mintea ca să explic mai lămurit cele ce am de spus. Toată munca mea este pentru Dumnezeu şi 
pentru slava Lui, dar, mai bine spus, pentru mântuirea mea. 

Nimeni, necinstind pe Dumnezeu, nu poate să-L vatăme; dar nici lăudându-L nu-L face mai 
strălucit. Nu! 

Dumnezeu rămâne veşnic în slava Lui; nici nu creşte din pricina laudelor, nici nu se micşorează 
din pricina hulelor. Oamenii care îl preaslăvesc după vrednicie, dar, mai bine spus, după 
vrednicie nu-L poate nimeni preaslăvi, ci fiecare după puterea lui, culeg folosul preaslăvirii lor; 
dar cei ce-L hulesc şi-L dispreţuiesc îşi vatămă mântuirea lor. 

Cuvintele acestea: „Cel ce aruncă piatră în sus, peste capul lui o aruncă" , le-a spus cineva 
despre cei care hulesc. După cum cel ce aruncă o piatră în sus nu poate străpunge trupul cerului, 
nici să ajungă la înălţimea aceea, ci-şi răneşte capul lui, căci piatra se întoarce la cel ce a aruncat- 
o, tot astfel şi cel ce huleşte fiinţa cea fericită a lui Dumnezeu, pe Ea nu o vatămă cu nimic, 
pentru că este prea înaltă şi prea mare ca să poată fi vătămată, dar îşi înfige sabia în sufletul lui, 
pentru că se poartă cu nerecunoştinţa faţă de Binefăcătorul său. 

Să chemăm dar în ajutorul nostru pe Dumnezeul Cel nespus, Cel neînţeles, Cel nevăzut, Cel mai 
presus de cuget, pe Cel ce biruie puterea limbii omeneşti; pe Cel ce depăşeşte înţelegerea minţii 
muritorilor, pe Cel a Cărui urmă este de negăsit de îngeri, pe Cel nevăzut de Serafimi, pe Cel 

neînţeles de Heruvimi, pe Cel nevăzut de începătorii, Stăpânii, Puteri şi, într-un cuvânt, de toată 
zidirea, dar cunoscut numai de Fiul şi de Sfântul Duh. 

Ştiu că au să mă învinuiască de mândrie că am spus că Dumnezeu nu poate fi înţeles nici de 
puterile cele de sus. Dar eu tocmai de aceea îi învinuiesc de nebunie şi de mândrie nemăsurată. 
Nu-i mândrie să spui că Făcătorul este mai presus de putinţa de înţelegere a tuturor făpturilor, ci 
să spui că Cel neînţeles de puterile cele de sus poate fi descris şi cuprins de slăbiciunea 
gândurilor celor ce se târăsc pe jos, atât de deosebiţi de puterile cele de sus. Eu, dacă n-am să 
dovedesc ce-am făgăduit, merit să mi se spună îngâmfat; dar voi, anomeilor, dacă veţi mai 
susţine şi veţi mai pretinde că-L cunoaşteţi, după ce vă voi dovedi că Dumnezeu este neînţeles 
chiar de puterile cele de sus, nu meritaţi oare să fiţi aruncaţi în râpe şi în prăpăstii, căci vă 
grozăviţi că ştiţi cu de-amănuntul acelea ce nu sunt văzute de toate puterile cele de sus? 

2. Haide, dar, să începem dovedirea, prefăcând iarăşi cuvântul în rugăciune. Adeseori chiar şirul 
rugăciunii poate să ne facă dovada celor urmărite de noi. Să chemăm în ajutor „ pe împăratul 
împăraţilor, pe Domnul domnilor, pe singurul Care are nemurire şi locuieşte în lumina cea 
neapropiată, pe Care nimeni dintre oameni nu L-a văzut, nici poate Să-L vadă. Căruia cinste şi 
putere în vecii vecilor. Amin" . Cuvintele acestea nu-s ale mele, ci ale lui Pavel. Uită-te la 
evlavia sufletului lui şi la dorul lui cel mare. Când a pomenit de Dumnezeu, n-a putut să-şi 
continue şirul învăţăturii până ce nu I-a dat datoria cuvenită, terminând cuvântul cu doxologie. 
Dacă „ pomenirea dreptului (e) cu laude" , cu atât mai mult pomenirea lui Dumnezeu trebuie 
făcută spre laudă. Acest lucru îl face şi în începuturile epistolelor sale. 

Adeseori, când Pavel îşi începe epistola, dacă pomeneşte pe Dumnezeu, nu trece mai departe la 
învăţătură până ce nu-I dă lui Dumnezeu doxologia cuvenită. Ascultă ce zice scriind galatenilor: 
„Har vouă şi pace de la Dumnezeu- Tatăl şi de la Domnul nostru Iisus Hristos, Care S-a dat pe 
Sineşi pentru păcatele noastre, ca să ne scoată pe noi din veacul acesta rău de acum, după voia lui 
Dumnezeu şi Tatăl Căruia slava în vecii vecilor. Amin" . Iar în altă parte: „ Iar împăratului 
veacurilor, Celui nestricăcios, nevăzutului, singurului înţelept Dumnezeu, cinste şi slavă în veci. 
Amin" . 

- Dar oare numai faţă de Tatăl face asta, faţă de Fiul nu? 

- Ascultă că şi faţă de Fiul a făcut la fel. După ce a spus: „ Doream să fiu anatema de la Hristos 
pentru fraţii mei, cei de un neam cu mine după trup" , a adăugat: „ ale cărora sunt înfierea şi 
legămintele şi darea legii şi slujbele şi făgăduinţele, din care Hristos după trup. Care este peste 
toate Dumnezeu binecuvântat în veci. Amin" . Deci, după cum Tatălui, tot aşa şi Fiului îi dă mai 
întâi doxologia şi apoi îşi continuă cuvântul. Căci a auzit pe Hristos spunând: „ Ca toţi să 
cinstească pe Fiul, precum cinstesc pe Tatăl" . 

Şi ca să cunoaşteţi că rugăciunea aceasta ne dă şi dovada de care avem nevoie, haide să o punem 
înaintea voastră. 

„ împăratul împăraţilor, spune Pavel, şi Domnul domnilor, singurul Care are nemurirea şi 
locuieşte în lumină neapropiată" . 

Aici opreşte-te şi întreabă-1 pe eretic: Ce înseamnă „ Cel ce locuieşte în lumină neapropiată" ? 
Uită-te la precizia cuvintelor lui Pavel! N-a spus: „ Cel ce este lumină neapropiată" , ci: „ Cel ce 
locuieşte în lumină neapropiată" , ca să cunoşti că dacă neapropiată este casa, cu mult mai mult 
Dumnezeu, Care locuieşte în ea. A grăit aşa nu ca să crezi că Dumnezeu locuieşte într-o casă sau 
într-un loc, ci ca să cunoşti, cu adevărat, că este de neînţeles fiinţa lui Dumnezeu. Dar nici n-a 
spus: „ Cel ce locuieşte în lumina cea neînţeleasă" , ci: „ neapropiată" , ceea ce este mai mult 
decât cuvântul „ neînţeles" . „ De neînţeles" se, zice atunci când ceea ce se caută şi ceea ce se 
cercetează nu este înţeles de cei care cercetează, „ neapropiat" se zice de ceva care dintru 
început nu suferă să fie cercetat şi nici nu te poţi apropia de el. De pildă, se zice că oceanul este „ 
de neînţeles" , pentru că dacă se coboară în el înotătorii nu pot să-i dea de fund, deşi se coboară 
la mare adâncime; „ neapropiat" însă se zice despre acel lucru care dintru început nici nu poate 
fi cercetat, nici căutat. 

3. Ce vei spune faţă de acestea? 

- Este de neînţeles oamenilor, mi se răspunde, dar nu îngerilor, nici puterilor celor de sus! 

- Spune-mi, te rog, eşti înger şi petreci în ceata puterilor Celor netrupeşti? nu eşti oare om, de 
aceeaşi fiinţă ca şi mine, sau ai uitat şi ce fire ai? 

Să presupunem că Dumnezeu este neapropiat numai oamenilor, deşi asta nu s-a adăugat, nici 
Pavel n-a spus: „ Cel ce locuieşte în lumina aceea de care oamenii nu se pot apropia, dar de care 
se pot apropia îngerii" . Dar, dacă vrei, să îngădui şi această presupunere! Dar tu nu eşti om? Ce 
folos ai tu dacă îngerii se pot apropia? Ce legătură are asta cu tine, care iscodeşti, pretinzi şi spui 
că fiinţa lui Dumnezeu poate fi înţeleasă de firea omenească? 

Dar, ca să afli că nu numai oamenii, ci şi puterile cele de sus nu se pot apropia de fiinţa lui 
Dumnezeu, ascultă ce spune Isaia, iar când spun Isaia, spun hotărârea Duhului. Căci orice profet 
grăieşte prin lucrarea Duhului. „ Şi a fost în anul când a murit regele Ozia, L-am văzut pe 
Domnul şezând pe tron înalt şi preaînălţat şi Serafimi stăteau împrejurul Lui; fiecare avea câte 
şase aripi: cu două îşi acopereau feţele lor, cu două picioarele şi cu două zburau" . 

Spune-mi, pentru care pricină îşi acoperă feţele şi pun înainte aripile? Pentru care altă pricină 
dacă nu pentru aceea că nu pot suferi fulgerul, care iese de la tronul lui Dumnezeu, şi sclipirile 
acelea? 

Deşi Serafimii nu vedeau lumina aceea curată, nici însăşi fiinţa aceea prea curată a lui 
Dumnezeu, ci cele ce vedeau erau un pogorământ. Dar ce este pogoră-mântul? Când Dumnezeu 
nu Se arată aşa cum este El, ci Se arată atâta cât este în stare să-L vadă cel ce poate, când îşi 
potriveşte arătarea feţei Lui pe măsura slăbiciunii celor ce-L văd. Că în vedenia lui Isaia a fost un 
pogorământ se vede chiar din cuvintele lui: „ Am văzut spune profetul, pe Domnul şezând pe 
tron înalt şi preaînălţat" . Dumnezeu însă nu sade; numai trupurile iau această înfăţişare; şi: „ pe 
tron" ; dar Dumnezeu nu poate fi cuprins de tron, căci Dumnezeirea este fără de margini. Totuşi 
nici pogorământul acesta n-au putut Serafimii să-1 sufere, deşi stăteau alături: „ Serafimi stăteau 
împrejurul Lui" . Dar tocmai pentru aceasta nu puteau să-L vadă, pentru că erau alături. Când 
zice „ alături" , nu vorbeşte despre loc, ci Duhul Sfânt vrând să arate că, deşi Serafimii sunt mai 

apropiaţi decât noi de fiinţa lui Dumnezeu, totuşi nici aşa nu pot să-L privească, pentru aceasta 
spune: „ Şi Serafimi stăteau împrejurul Lui" . Iarăşi, prin aceste cuvinte, nu arată locul, ci, prin 
apropiere aceasta de loc, vrea să ne arate că puterile cele de sus sunt mai aproape de Dumnezeu 
decât noi. 

Noi nu cunoaştem fiinţa cea de neînţeles a lui Dumnezeu aşa cum o cunosc puterile cele de sus, 
care sunt mai curate, mai înţelepte şi mai pătrunzătoare decât firea omenească. După cum orbul 
nu vede precum cel cu vedere razele de neapropiat ale soarelui, tot astfel nici noi nu cunoaştem 
fiinţa cea de neînţeles a lui Dumnezeu aşa cum o cunosc puterile cele de sus. Pe cât de mare este 
deosebirea dintre un orb şi un om cu vedere, tot pe atât de mare este deosebirea dintre noi şi ele. 
Prin urmare, când auzi pe profet zicând: „ Am văzut pe Domnul" , să nu-ţi închipui că profetul a 
văzut fiinţa lui Dumnezeu, ci pogorământul lui 

Dumnezeu, iar pe acesta, mai întunecat decât puterile cele de sus. n-ar fi putut să vadă atât cât au 
văzut Heruvimii. 

4. Dar pentru ce vorbesc eu de fiinţa aceea fericită a lui Dumnezeu, când omul nu poate vedea în 
toată voia nici fiinţa îngerului? Ca să cunoaşteţi însă că acesta-i adevărul, voi aduce în mijloc pe 
un om, prieten al lui Dumnezeu, care din pricina înţelepciunii şi dreptăţii lui a avut multă 
îndrăznire şi a ajuns vestit prin alte multe fapte, pe Sfântul Daniel. Când voi arăta că din pricina 
venirii îngerului. Daniel este Cuprins de neputinţă, că se sfârşeşte şi cade, să nu socotească 
nimeni că a pătimit acestea din pricina păcatelor şi a linei conştiinţe rele, ci, întemeiat pe 
îndrăznirea sufletului lui, să vadă în ele limpede slăbiciunea firii omeneşti. 

Aşadar, acest Daniel a postit trei săptămâni de zile şi pâinea doririlor n-a mâncat, nici vin, nici 
carne, nici sicheră n-au intrat în gura lui, nici cu unsoare nu s-a uns . Şi a văzut vedenia aceea 
atunci când sufletul era mai potrivit pentru primirea unei astfel de vederi, căci ajunsese prin post 
mai uşor şi mai duhovnicesc. Şi ce spune Daniel? „ Am ridicat ochii mei şi am văzut şi, iată, un 
bărbat îmbrăcat cu vadiu (adică: îmbrăcăminte sfântă), şi mijlocul lui încins cu aur de Ofir şi 
trupul lui ca de topaz, faţa lui, ca vederea fulgerului, ochii lui, ca făclii de foc, braţele şi 
picioarele lui, cu vederea de aramă sclipitoare, glasul cuvintelor lui, ca vuietul de mulţime. Şi 
numai eu am văzut vedenia aceasta, iar cei care erau împreună cu mine n-au văzut-o, şi spaimă 
mare a căzut peste ei şi au fugit de frică; şi n-a rămas în mine tărie; şi slava mea s-a schimbat în 
stricăciune" . 

- Ce înseamnă: „ Slava mea s-a schimbat în stricăciune" ? 

- Tânărul era frumos la chip. Pentru că frica de vederea îngerului 1-a făcut aşa, ca pe cei care şi- 
au dat sufletul, pentru că 1-a îngălbenit la faţă, pentru că i-a şters floarea vârstei şi pentru că i-a 
pierit toată frumuseţea feţei, pentru aceea a spus: „ Slava mea s-a schimbat în stricăciune" . După 
cum atunci când se sperie vizitiul şi dă drumul frâului, caii îşi frâng gâtul şi se sfărâmă trăsura, 
tot astfel se întâmplă şi cu sufletul când e cuprins de spaimă şi nelinişte; spăimântat, dă drumul 
ca unor firâuri lucrărilor simţurilor trupului şi lasă goale mădularele; acestea, apoi, lipsite de 
puterea care le stăpâneşte, cad şi se moleşesc. Aşa a păţit şi Daniel atunci. 

- Ce a făcut îngerul? 



27 



- L-a sculat şi i-a zis: „ Daniele, bărbatul doririlor, înţelege cuvintele acestea pe care le grăiesc 
către tine şi stai în starea ta, că acum am fost trimis la tine" . Iar el s-a sculat tremurând. Dar 
când îngerul a început iarăşi să-i grăiască şi să-i spună: „ Din ziua în care ţi-ai dat inima ta să fie 
smerită înaintea lui Dumnezeu, au fost auzite cuvintele tale, şi eu am venit întru cuvintele tale" , 
iarăşi a căzut la pământ. 

Aşa se întâmplă şi cu cei care leşină. Căci după cum aceştia, după ce se scoală din leşin şi-şi vin 
în fire şi se uită la noi, care-i sprijinim şi le stropim faţa cu apă rece, adeseori leşină din nou chiar 
în braţele noastre, tot aşa a păţit şi profetul. Căci sufletul lui Daniel spăimântându-se şi 
nesuferind vederea celui ce era rob ca şi el, a îngerului, nici lumina aceea neputând să o îndure, 
s-a tulburat, silindu-se să se desfacă de legătura trupului ca de un lanţ. Dar îngerul încă îl ţinea. 
Să audă cei ce iscodesc pe Stăpânul îngerilor! Daniel, de care s-au temut ochii leilor, Daniel, cel 
ce a putut cele mai presus de om în trup omenesc, n-a îndurat vederea celui ce era rob ca şi el, ci 
a rămas fără suflare. „ în vedenia aceasta a mea, spune Daniel, s-au întors cele ale mele şi suflare 
n-a rămas în mine" . Iar cei care sunt atât de departe de virtutea dreptului acestuia, pretind că ei 
cunosc desăvârşit fiinţa lui Dumnezeu, fiinţa aceea prea înaltă şi cea dintâi, care a adus la fiinţă 
aceste zeci de mii de îngeri, dintre care Daniel n-a fost în stare să-1 vadă măcar pe unul! 

5. Dar să întoarcem cuvântul la subiectul nostru şi să tratăm că Dumnezeu nu poate fi văzut nici 
de puterile cele de sus, chiar când El face pogorământ. 

Spune-mi, te rog, pentru care pricină Serafimii pun înainte aripile? Nu pentru altceva decât 
pentru a arăta mai dinainte prin faptele lor spusele acelea ale Apostolului: „ Cel ce locuieşte în 
lumină neapropiată" . Şi n-au arătat-o numai Serafimii, ci şi puterile cele mai presus de ei. 
Heruvimii. Serafimii stau alături de Dumnezeu, Heruvimii însă sunt tronuri ale lui Dumnezeu, nu 
că Dumnezeu are nevoie de tron, ci ca să cunoşti prin asta virtutea acestor puteri. 

Ascultă dar şi pe un alt profet care vorbeşte despre Heruvimi: „ Şi a fost cuvântul Domnului 
către Iezechiel, fiul lui Buzi, la râul Chebar" . Acest profet stătea lângă râul Chebar, celălalt, 
lângă râul Tigru. Când Dumnezeu vrea să arate vreo vedenie deosebită robilor Săi, îi scoate afară 
din oraşe în loc lipsit de zgomote, ca nimic din cele ce se aud şi din cele ce se văd să nu le 
izbească sufletul; ca sufletul să aibă toată libertatea să se îndeletnicească doar cu privirea 
vedeniei. 

- Ce a văzut Iezechiel? 

- „ Iată un nor, spune el, venea din miazănoapte şi lumină împrejurul lui şi foc strălucitor; şi în 
mijlocul lui, ca o vedere de chihlimbar, şi lumină în el. Şi în mijloc, asemănare de făpturi vii. 
Aceasta este vedenia lor, asemănare de om le era pe deasupra. Şi patru feţe la Fiecare şi patru 
aripi la fiecare. . . Şi înălţime era la ele, spune profetul, şi erau înfricoşătoare, şi spatele lor era 
plin de ochi de jur împrejurul celor patru ... Şi asemănare peste capul lor ca o tărie, ca vedere de 
cristal, înfricoşătoare, întinsă peste capul lor deasupra, şi aripile lor, fiecăruia două împreunate, 
acoperind trupurile lor; şi deasupra tăriei, ca o vedere de piatră de safir şi o asemănare de tron pe 
ea şi pe asemănarea tronului, o asemănare in chip de om pe el. Şi am văzut ca o vedere de 
chihlimbar, de la vederea mijlocului şi până sus, şi de la vederea mijlocului şi până jos, ca o 
vedere de foc, şi lucirea lui, ca o vedere de curcubeu, când este pe nori in zi de ploaie" . Şi după 

toate acestea, vrând să arate că nici profetul, nici puterile acelea n-au înţeles bine însăşi fiinţa lui 
Dumnezeu, zice: „ Aceasta este vedenia asemănării slavei Domnului" . 

Ai văzut şi acolo şi aici pogorământ? Totuşi şi aceste puteri se acoperă cu aripile nu pentru altă 
pricină decât pentru aceea spusă mai sus, deşi puterile acestea sunt cele mai înţelepte, cele mai 
cunoscătoare, cele mai curate. 

- De unde se vede asta? 

- Din înseşi numele lor. Pentru că după cum îngerul se numeşte înger pentru că vesteşte 
oamenilor voile lui Dumnezeu, iar arhanghelul se numeşte arhanghel întrucât ocârmuieşte pe 
înger, tot astfel şi Serafimii şi Heruvimii au numiri ce ne arată înţelepciunea lor şi curăţia lor. Şi 
după cum aripile ne arată înălţimea firii lor - căci şi Gavriil este înfăţişat zburând nu pentru că 
îngerul ar avea aripi, ci ca să afli că vine la oameni din locurile cele mai înalte şi din lăcaşurile 
cele de sus -, tot astfel şi la Serafimi şi Heruvimi, aripile nu arată nimic altceva decât înălţimea 
firii lor. 

Aşadar, după cum aripile arată înălţimea firii lor, după cum tronul arată că Dumnezeu Se 
odihneşte pe ei, după cum ochii arată vederea lor pătrunzătoare, după cum şederea în apropierea 
tronului lui Dumnezeu şi slăvirea Lui neîncetată arată vegherea şi trezvia lor, tot astfel şi numele 
lor arată înţelepciunea unora şi curăţia altora. 

Căci ce înseamnă Heruvimi? Foarte multă cunoştinţă. Şi ce înseamnă Serafimi? 

Guri arzătoare. Ai văzut cum numele acestor puteri au arătat şi curăţia, şi înţelepciunea? Dacă 
acolo unde este foarte multă cunoştinţă Heruvimii nu pot vedea deplin nici pogorământul lui 
Dumnezeu, câtă mândrie trebuie să aibă ano-meii ca să creadă că le sunt cunoscute şi limpezi 
acelea pe Care nici Heruvimii nu le văd?; şi unde? aici, unde avem o Cunoştinţă parţială, după 
cum zice Pavel: „ în parte cunoaştem" şi: „ ca prin oglindă şi în ghicitură" . 

6. Voiam să vă dovedesc acum că Dumnezeu nu este înţeles nici de Heruvimi, nici de Serafimi, 
dar nici de începătorii, nici de Stăpânii, nici de vreo altă putere zidită! Am Obosit însă mintea 
voastră nu cu mulţimea celor spuse, ci cu frica de cele spuse. Se cutremură şi se spăimântă 
sufletul de stăruie mai multă vreme în contemplările cele de sus. De aceea, haide să coborâm din 
ceruri şi să liniştim sufletul nostru cel spăimântat, îndreptându-ne spre obişnuitul nostru îndemn. 

- Care-i acesta? 

- Să ne rugăm ca să se însănătoşească cei ce suferă de această boală. Căci dacă am primit 
poruncă să ne rugăm pentru cei bolnavi, pentru cei din ocne, pentru cei din amară robie şi pentru 
cei stăpâniţi de demoni, atunci cu atât mai mult pentru aceştia! necredinţa este mai cumplită 
decât diavolul; nebunia unuia stăpânit de demoni este iertată, pe când boala aceasta a necredinţei 
nu poate avea nici o apărare. Dar pentru că am amintit de rugăciunea pentru cei stăpâniţi de 
duhurile rele, vreau să spun ceva către dragostea voastră, ca să pun capăt unei boli cumplite din 
Biserică. Pentru că ar fi ciudat ca pe bolnavii din afară să-i îngrijim cu atâta luare-aminte, iar 
mădularele noastre să le dispreţuim. 

- Şi despre ce boală e vorba? 

- Mulţimea aceasta nespus de mare, adunată acum, care ascultă cu atâta luare-aminte cele spuse, 
căutând adeseori să o văd în ceasul cel prea înfricoşat, n-am mai putut-o vedea. Şi tare am 
suspinat când am văzut că mare este râvna voastră când vorbeşte cel ce este rob ca şi voi, când 
am văzut că râvna voastră nu se împuţinează, deşi vă înghesuiţi unul în altul, că rămâneţi până ce 
termin cuvântul, dar când Hristos are să Se arate în Sfintele Taine, biserica rămâne goală şi 
pustie. Este oare vrednică de iertare o astfel de purtare? Din pricina acestei trândăvii pierdeţi şi 
toate laudele cuvenite râvnei ascultării predicii. Cine nu vă va osândi şi pe voi, şi pe mine când 
vede că piere îndată de la voi rodul predicii? Dacă aţi lua aminte cu toată grija la cele spuse, aţi 
arăta şi cu faptele aceeaşi râvnă. Dar, pentru că fugiţi din biserică îndată ce aţi auzit predica, 
înseamnă că n-aţi primit nimic din cele spuse şi nici nu le-aţi strâns în mintea voastră. Dacă aţi fi 
strâns cele spuse în sufletele voastre, v-ar fi ţinut ele negreşit aici, în biserică, şi v-ar fi călăuzit 
cu mai multă evlavie la înfricoşătoarele Taine. Dar aşa, ca şi cum aţi fi auzit un chitarist cântând, 
aşa plecaţi când termin predica, fără de nici un folos sufletesc. 

- Dar ce cuvânt de apărare zadarnic au cei mai mulţi? 

- Pot să mă rog şi acasă, spun ei! Dar o predică şi o învăţătură acasă nu o pot auzi. 

- Te înşeli singur, omule! Poţi să te rogi şi acasă, dar este cu neputinţă să te rogi acasă ca în 
biserică, unde este atâta mulţime de părinţi, unde într-un suflet se înalţă rugăciuni către 
Dumnezeu. Nu te ascultă aşa Dumnezeu când te rogi singur, cum te ascultă când te rogi cu fraţii 
tăi. Aici, în biserică, este ceva mai mult decât în casă, adică: unirea şi înţelegerea, legătura 
dragostei şi rugăciunile preoţilor. De aceea preoţii stau în frunte, pentru ca rugăciunile mulţimii, 
care sunt mai neputincioase, unindu-se cu rugăciunile preoţilor, care sunt mai puternice, să se 
urce împreună la cer. De altfel, ce folos are predica dacă nu-i unită cu rugăciunea? 

Mai întâi rugăciunea, şi după aceea predica. Aşa spun şi Apostolii: „ Iar noi vom stărui in 
rugăciune şi în slujirea cuvântului" . Tot aşa face şi Pavel: se roagă înainte de a-şi începe 
epistolele, pentru ca întocmai ca lumina sfeşnicului, aşa şi lumina rugăciunii să deschidă drum 
cuvântului. Dacă obişnuieşti să te rogi cum trebuie, nu vei mai avea nevoie de învăţătura celor ce 
sunt robi ca şi tine, căci însuşi Dumnezeu îţi va lumina mintea, fără vreun mijlocitor. Iar dacă 
rugăciunea unuia singur are atâta putere, cu atât mai mult rugăciunea împreună cu mai mulţi. 
Tăria acestei rugăciuni este mai mare, iar îndrăznirea către Dumnezeu, cu mult mai puternică 
decât rugăciunea în casă şi de unul singur. 

- De unde se vede asta? 

- Ascultă-1 pe Pavel, că însuşi o spune: „ Care ne-a izbăvit şi ne izbăveşte de la o moarte ca 
aceasta; şi în Care nădăjduim că încă ne va mai izbăvi, ajutându-ne şi voi cu rugăciunea pentru 
noi pentru ca darul făcut nouă, prin rugăciunea multora, multora să le fie prilej de mulţumire 
pentru noi" . Tot în acest chip şi Petru a scăpat din închisoare: „ Rugăciune se făcea neîncetat în 
biserică pentru el către Dumnezeu" . Dacă lui Petru i-a folosit rugăciunea Bisericii şi pe 
„stâlpul" acela 1-a scos din închisoare, spune-mi, cum poţi dispreţui puterea ei şi ce apărare poţi 
avea? Ascultă-L chiar pe Dumnezeu spunând că mulţimea îl îmblânzeşte dacă I se roagă cu 

dragoste. Dând răspuns Dumnezeu înaintea lui Iona pentru vrej, spune: „ Tu te-ai mâhnit pentru 
un vrej, pentru care nu te-ai ostenit, nici nu l-ai crescut; Iar Eu nu Mă voi mâhni de Ninive, 
oraşul cel mare, în care locuiesc mai mult de o sută douăzeci de miriade de oameni?" . N-a spus 
Dumnezeu fără pricină: mulţimea, ci ca să afli că rugăciunea făcută împreună cu mai mulţi are 
mare putere. Vreau să vă fac cunoscut acest lucru şi din puţină istorie. 

7. Acum zece ani, după cum ştiţi şi voi, au fost prinşi câţiva care au vrut să pună mâna pe putere. 
Apoi unul dintre marii dregători, arătându-se vinovat de aceeaşi vină, a fost legat cu laţ la gură şi 
condamnat la moarte. Atunci tot oraşul a alergat la hipodrom şi s-au golit atelierele; într-un suflet 
s-a suit tot poporul şi 1-a smuls din mâna mâniei împărăteşti pe cel osândit, deşi nu era vrednic de 
nici o iertare. Când aţi voit să potoliţi mânia împăratului pământesc, aţi alergat toţi, cu femei şi 
cu copii! Dar când aveţi de făcut milostiv pe împăratul cerurilor, când aveţi de smuls din mâna 
mâniei Lui nu un singur om, ca atunci, nici doi sau trei sau o sută, ci pe toţi păcătoşii de pe 
pământ, şi de scos pe cei îndrăciţi din cursa diavolului, atunci rămâneţi afară şi nu alergaţi într-un 
suflet cu toţii pentru ca Dumnezeu, îmblânzit fiind prin unirea rugăciunii voastre, să-i scape şi pe 
aceia de chin, şi vouă să vă ierte păcatele! 

Dacă în timp ce se face Sfânta Liturghie te-ai găsi în piaţă, sau ai fi în casă, sau ai fi prins de 
treburi grabnice, oare n-ar trebui să rupi mai cu tărie decât un leu toate legăturile acestea şi să te 
duci nechemat la biserică pentru a te ruga împreună cu alţii? Spune-mi, ce nădejde de mântuire 
vei avea în timpul acela, iubite? Nu numai oamenii produc strigătul acela prea înfricoşător, ci şi 
îngerii cad înaintea Stăpânului, iar arhanghelii se roagă. Le stă în ajutor şi timpul, căci le ajută 
Sfânta împărtăşanie. Şi după cum oamenii taie ramuri de măslini şi le clatină înaintea 
împăraţilor, pentru ca să le aducă aminte acestora, cu acele ramuri de măslin, de milă şi de iubire 
de oameni, tot astfel şi îngerii, întinzând atunci în loc de ramuri de măslin Trupul Domnului, II 
roagă pe Stăpânul pentru oameni, grăind aşa: „ Pentru aceştia ne rugăm, pe care Tu mai înainte i- 
ai socotit atât de vrednici de dragostea Ta, încât ţi-ai dat sufletul pentru ei. Pentru aceştia ne 
revărsăm noi rugăciunile noastre, pentru care Tu Ţi-ai vărsat Sângele Tău. 
Pentru aceştia ne rugăm, pentru care ai jertfit Trupul acesta" . 

Acesta e motivul pentru care în vremea aceea diaconul îi aduce pe cei stăpâniţi de demoni şi le 
porunceşte să-şi încline numai capetele, pentru ca să fie făcute rugăciunile lor prin această stare a 
trupului lor; căci nu le este îngăduit să se roage cu adunarea fraţilor. De aceea îi aduce diaconul 
pe cei stăpâniţi de demoni, pentru ca, fiindu-ţi milă de ei, şi din pricina nenorocirii lor şi din 
pricina muţeniei lor, să întrebuinţezi în ajutorul lor îndrăznirea ta către Dumnezeu. 

Gândindu-ne la toate acestea, să alergăm cu toţii la biserică în ceasul acela, al săvârşirii Sfintei 
Liturghii, ca să atragem asupră-ne milă, ca să găsim har şi ajutor la vreme potrivită. 

Mi-aţi lăudat spusele! Aţi primit îndemnul meu cu multă însufleţire şi cu puternice aplauze. 
Totuşi , arătaţi-mi laudele voastre prin fapte, nu e nevoie de multă vreme ca să-mi dovediţi că m- 
aţi ascultat. După predica mea începe îndată rugăciunea. Acele laude le caut, acele aplauze, 
acelea săvârşite cu faptele voastre. Indemnaţi-vă dar unul pe altul ca să rămâneţi în continuare în 
biserică, aşa cum aţi stat şi până acum. Iar dacă cineva vrea să plece, ţineţi-1 pe loc cu tot 
dinadinsul, pentru că, luând îndoită plată, şi a râvnei voastre şi a grijii de fraţi, să faceţi 
rugăciunile voastre cu mai multă îndrăznire; şi făcând milostiv pe Dumnezeu, să puteţi avea 

parte şi de bunătăţile de aici şi de cele viitoare, cu harul şi iubirea de oameni ale Domnului 
nostru Iisus Hristos, cu Care Tatălui împreună cu Sfântul Duh, slava şi puterea în vecii vecilor. 
Amin. 

C u v â n t u 1 IV 

din "Cuvântări împotriva anomeilor Către iudei " 
Ed. IBMBOR - 2007 



Despre fiinţa lui Dumnezeu, că este de neînţeles, 
împotriva anomeilor 

1 . Ar fi fost de ajuns ca, după ce am arătat mai înainte că Dumnezeu este de neînţeles chiar de 
Heruvimi şi de Serafimi, să scap de griji şi să nu merg mai departe. Dar pentru că tot zelul şi 
toată râvna mea nu sunt numai ca să închid gurile celor potrivnici, ci ca să vă înţelepţesc tot mai 
mult pe voi, voi ataca iarăşi subiectul acesta şi voi duce mai departe cuvântul meu. Stăruirea 
asupra acestui subiect va îmbogăţi şi cunoştinţele voastre, şi-mi va face şi mie victoria mai 
strălucită, căci va curaţi orice urmă de nedumerire ce ar mai Fi rămas. Buruienile nu trebuie 
numai tăiate de sus - căci răsar iarăşi de au rădăcinile în pământ -, ci trebuie smulse chiar din 
pântecele şi din sânul pământului şi întinse la căldura soarelui, ca să se veştejească repede. 

Haide, dar, să urcăm iarăşi cuvântul nostru spre cer, nu ca să iscodim, nici ca să cercetăm plini de 
curiozitate, ci ca să ne străduim să potolim ambiţia deşartă a acelora ce nu se cunosc nici pe ei 
înşişi, dar nici nu vor să ştie de hotarele firii omeneşti. Acesta a fost motivul pentru care am 
arătat cu prisosinţă, când v-am citit toată istoria lui Daniel, că nu numai arătarea lui Dumnezeu, 
dar şi arătarea îngerilor n-a putut-o vedea atunci dreptul acela; şi mereu am tot arătat că fericitul 
Daniel se îngălbenea la faţă, tremura, nu se deosebea întru nimic de cei ce trag să moară, pentru 
că sufletul lui se silea să rupă legătura trupului. După cum o porumbiţă blândă şi obişnuită cu 
mâna omului, ţinută în casă, dacă se sperie, zboară în tavan înfricoşată şi-şi caută ieşire prin 
ferestre, căutând să scape de frică, tot astfel şi sufletul fericitului aceluia se silea atunci să zboare 
din trup şi se grăbea să iasă prin toate părţile; şi ar fi ieşit, ar fi zburat, ar fi lăsat trupul pustiu 
dacă îngerul, luându-i-o înainte, nu l-ar fi scapăt de frică şi nu l-ar fi întors iarăşi în locaşul său. 

Am spus acestea atunci pentru ca anomeii să afle cât este de mare deosebirea dintre înger şi om 
şi pentru ca, înţelepţiţi fiind de covârşitoarea înălţime a îngerului, împreună rob şi el, să se 
izbăvească de nebunia lor împotriva Stăpânului. Dreptul Daniel, deşi avea atâta îndrăznire, nu 1-a 
putut vedea pe înger, iar anomeii, care stau atât de departe de virtutea lui Daniel, iscodesc nu pe 
un înger, ci pe însuşi Stăpânul îngerilor! Acela a potolit furia leilor; noi nu putem birui nici o 
vulpe; acela a rupt în două un balaur şi a biruit firea fiarei prin îndrăznirea lui cea către 
Dumnezeu; noi însă ne temem chiar de cele mai mici târâtoare; acela 1-a biruit pe împărat, furios 
ca un leu; arătându-se în mijloc, a potolit mânia lui Nabucodonosor, pornită mai cumplit decât 
văpaia împotriva oştirilor barbare; a luminat toate cele întunecate. Acest Daniel însă, care i-a 
luminat pe alţii, când 1-a văzut pe înger că vine la el, a fost cuprins de cumplită întunecime. Ce 
cuvânt de apărare vor avea dar cei ce încearcă să pătrundă fericita fire a lui Dumnezeu? 

Dar nu mi-am oprit atunci aici cuvântul; am urcat spusele mele şi la acele înţelepte puteri de sus. 
Am arătat că şi-au întors ochii, că au pus înaintea lor aripile, că stau drepte în picioare, că strigă 
neîncetat; într-un cuvânt, că prin toate faptele lor puterile acelea netrupeşti arată uimirea şi 
spaima lor. Cu cât sunt mai înţelepte, cu cât sunt mai aproape decât noi de fiinţa aceea nespusă şi 

fericită a Dumnezeirii, cu atât ştiu mai bine decât noi fiinţa de neînţeles a lui Dumnezeu, căci 
creşterea înţelepciunii aduce creştere în evlavie. 

V-am spus atunci iarăşi ce înseamnă „ de neapropiat" şi că este mai mult decât „ de neînţeles" ; 
am arătat şi pricina, că ceea ce este de neînţeles rămâne de neînţeles şi după cercetare, pe când 
ceea ce este de neapropiat nici nu suferă să fie cercetat; şi am dat şi pilda cu oceanul. Am spus 
atunci că Pavel n-a zis: „ Cel ce este lumină neapropiată" , ci: „ Cel ce locuieşte în lumină 
neapropiată" . Dacă nu te poţi apropia de casa Iui Dumnezeu, cu atât mai puţin de Dumnezeu, 
Care locuieşte în casă. Pavel a spus acestea nu ca să circumscrie pe Dumnezeu într-un loc, ci ca 
să lămurească pe deplin că Dumnezeu este nepătruns de minte şi (atât) de neapropiat. 

V-am adus ca dovadă şi alte puteri, pe Heruvimi, şi am arătat cum deasupra lor este tărie, că este 
piatră de cristal, că este asemănare de tron, şi chip de om, şi chihlimbar, şi foc şi curcubeu, iar 
după toate acelea, zice profetul: „ Aceasta este vederea asemănării slavei Domnului" . Prin toate 
acestea v-am arătat pogorământul lui Dumnezeu, şi că acesta chiar nu poate fi văzut nici de 
puterile cele de sus. 

2. Nu fără pricină am spus pe scurt acestea; ci, pentru că vă eram dator cu făgăduinţa făcută, am 
vrut să ştiu bine cât am plătit din datorie şi cât mai am de plată. Aşa fac cei ce au de plătit 
împrumuturi, scot condica în care este scrisă toată socoteala, o arată celor care i-au împrumutat şi 
plătesc restul. Şi eu dar, deschizând mintea voastră ca şi cum aş deschide o condică, după ce v- 
am arătat prin cuvânt, ca şi cu degetul, învăţăturile ce vi le-am dat, mă îndrept acum spre cele ce- 
au mai rămas. 

- Ce-a mai rămas dar? 

- Să arăt că nici Incepătoriile, nici Stăpâniile, nici Domniile, nici o altă putere zidită nu există, 
care să aibă cunoştinţa deplină a lui Dumnezeu. Căci sunt şi alte puteri, pe care nu le cunoaştem 
nici după nume. Gândiţi-vă la mândria nesăbuită a ereticilor! Nu cunoaştem nici numele (tuturor) 
robilor lui Dumnezeu, şi iscodim fiinţa Lui! Sunt îngeri şi Arhangheli, şi Tronuri şi Domnii, şi 
începătorii şi Stăpânii. Dar nu sunt numai acestea popoarele cele din ceruri, ci mai sunt 
nenumărate popoare şi seminţii nespuse, pe care nici un cuvânt nu le poate înfăţişa. 

- Dar de unde se vede că sunt puteri mai multe decât acestea, ale căror nume nici nu le ştim? 

- Pavel, care a vorbit şi despre celelalte cete îngereşti, ne-a grăit şi de acestea, spunând despre 
Hristos aşa: „ Şi L-a pus să stea mai presus de toată Incepătoria şi Stăpânia şi Puterea, şi peste tot 
numele ce se numeşte, nu numai în veacul acesta, ci şi în cel ce va să fie" . Vezi că sunt acolo 
unele nume care au să fie cunoscute în viitor, dar necunoscute acum? De aceea a spus: „ Nu 
numai în veacul acesta, ci şi în cel ce va să fie" . Şi ce e de mirare că nu au cunoştinţa deplină a 
flintei lui Dumnezeu? Asta nu e deloc greu de dovedit. Puterile acestea de sus, Incepătoriile, 
Stăpâniile şi Domniile, nu cunosc multe din planurile lui Dumnezeu. Şi tot prin cuvintele 
Apostolilor vom dovedi că unele din planurile lui Dumnezeu le-au aflat odată cu noi şi că nu le 
cunoşteau înainte de noi; dar nu numai odată cu noi, ci şi prin noi. „ Altor generaţii, spune Pavel, 
nu li s-a făcut cunoscut, cum s-a descoperit acum Sfinţilor Lui Apostoli şi Profeţi, cum că păgânii 

sunt împreună-moştenitori şi mădulare ale aceluiaşi trup şi împreună-părtaşi ai făgăduinţei Lui 
(dar făgăduinţele fuseseră date iudeilor), prin Evanghelie, al cărei slujitor am fost eu, Pavel" . 

- Şi de unde se vede că puterile cele de sus au aflat aceasta acum? Cuvintele de mai sus vorbesc 
despre oameni! 

- Ascultă aici! „ Iar mie, celui mai mic decât toţi sfinţii, spune Pavel, mi s-a dat harul acesta, ca 
să binevestesc între neamuri bogăţia cea de nepătruns a lui Hristos" . 

- Ce înseamnă de nepătruns? 

- Ceea ce nu se poate căuta; dar nu numai ce nu se poate căuta, ci nici nu i se poate da de urmă. 

Să audă iarăşi ereticii cât de dese şi de multe săgeţi le aruncă! Dacă bogăţia Lui este de 
nepătruns, cum este de pătruns Dăruitorul bogăţiei? 

„ Şi să lumineze tuturor care este iconomia tainei celei din veci ascunse în Dumnezeu. . ., ca să se 
facă acum cunoscută, prin Biserică, Incepătoriilor şi Stăpâniilor, înţelepciunea cea de multe feluri 
a Iui Dumnezeu" . Ai auzit că acum, şi nu mai înainte, au cunoscut puterile acelea voia aceasta a 
lui Dumnezeu? Cele pe care le voieşte împăratul, sutaşul nu le ştie. „ Ca să se facă acum 
cunoscută, prin Biserică, Incepătoriilor şi Stăpâniilor, înţelepciunea cea de multe feluri a lui 
Dumnezeu" . Vezi câtă cinste a fost pentru firea omenească faptul că puterile cele de sus au 
cunoscut tainele împăratului odată cu noi şi prin noi? 

- Dar de unde se vede că Pavel vorbeşte aici de puterile cele cereşti? Pavel obişnuieşte să 
numească şi pe demoni începătorii şi stăpânii! „ Nu avem de luptat cu sângele şi trupul, ci cu 
începătoriile, cu stăpâniile, cu stăpânitorii lumeşti ai întunericului veacului acestuia" . Oare nu 
cumva şi aici spune că demonii au cunoscut tainele acestea odată cu noi şi prin noi? 

- Deloc! E vorba de puterile cele de sus; căci după ce a spus: „ Incepătoriilor şi Stăpâniilor" , a 
adăugat: „ din cer" . Aceste începătorii şi Stăpânii sunt cereşti, celelalte, începătorii şi stăpânii de 
sub cer; de aceea le şi numeşte „ stăpânitori lumeşti" , pentru a arăta că cerul este necălcat de ei 
şi că numai în lumea aceasta îşi arată toată tirania lor. 

3. Ai văzut că puterile cele de sus au cunoscut aceste planuri ale lui Dumnezeu odată cu noi şi 
prin noi? 

Dar să ducem cuvântul la plata datoriei, arătând că nici începătoriile, nici Stăpâniile nu cunosc 
fiinţa lui Dumnezeu. 

- Cine a spus asta? 

- Nici Pavel, nici Isaia, nici Iezechiel, ci alt vas sfânt, însuşi fiul tunetului, Ioan, cel iubit de 
Iisus, cel ce s-a culcat pe pieptul Stăpânului şi a sorbit de acolo izvoarele cele dumnezeieşti. 

- Ce spune el? 

- „ Pe Dumnezeu nu L-a văzut nimeni niciodată" . Cu adevărat fiu al tunetului! A dat drumul 
unui glas mai strălucit decât un glas de trâmbiţă, în stare să-i facă de ruşine pe toţi cei ambiţioşi. 
Dar să vedem şi ecoul! 

- Ce spui, Ioane? „ Pe Dumnezeu nu L-a văzut nimeni niciodată" ? Dar ce vom face cu profeţii 
care spun că L-au văzut pe, Dumnezeu? Isaia zice: „ Am văzut pe Domnul şezând pe tron înalt şi 
preaînălţat" ; Daniel, iarăşi: „ Am văzut până ce s-au pus tronurile, şi a şezut Cel-vechi-de-zile" 

; şi Miheia: „ Am văzut pe Domnul, Dumnezeul lui Israel, şezând pe tronul Lui" ; şi alt profet, 
iarăşi: „ Am văzut pe Domnul stând pe Jertfelnic şi mi-a zis: „ Loveşte peste curăţitor" . Şi ai 
putea aduna multe mărturii de felul acesta. 

- Cum dar Ioan spune că „ pe Dumnezeu nu L-a văzut nimeni niciodată" ? 

- Ca să cunoşti că vorbeşte despre înţelegerea desăvârşită a lui Dumnezeu şi despre cunoaşterea 
Lui cu totul limpede. Toate acele vederi de care vorbesc profeţii au fost pogorăminte; că niciunul 
din ei n-a văzut fiinţa curată a lui Dumnezeu se vede de acolo că fiecare a văzut-o în chip 
deosebit. Dumnezeu este simplu, necompus şi fără de formă; iar toţi aceştia au văzut chipuri 
deosebite. 

Aceasta o arată Dumnezeu printr-un alt profet, şi, pentru a-i convinge că n-au văzut fiinţa 
desăvârşită a Iui Dumnezeu, a spus: „ Eu am înmulţit vedeniile şi în mâinile profeţilor Mi-am 
făcut asemănare" , „ nu le-am arătat însăşi fiinţa Mea, spune Dumnezeu, ci un pogorământ, din 
pricina slăbiciunii celor ce Mă vedeau" . Ioan nu spune numai despre oameni că „ pe Dumnezeu 
nu L-a văzut nimeni niciodată" ; asta a fost arătată în cele spuse, adică în graiul profetic, care 
zice: „ Eu am înmulţit vedeniile şi în mâinile profeţilor Mi-am făcut asemănare" , şi în hotărârea 
făcută lui Moise. 

Când Moise a dorit să-L vadă pe Dumnezeu faţă către faţă, Dumnezeu i-a spus: „ nimeni nu va 
vedea faţa Mea şi va fiu viu" . Prin urmare, acest lucru ne este cunoscut şi recunoscut. Dar Ioan 
nu spune: „ Pe Dumnezeu nu L-a văzut nimeni niciodată" numai despre noi, oamenii, ci şi 
despre puterile cele de sus. Din pricina aceasta îl aduce ca Dascăl al acestei dogme pe Unul- 
Născut. Şi ca să nu întrebe cineva: De unde se vede asta?, a adăugat: „ Cel Unul-Născut, Fiul, 
Care este în sânul Tatălui, Acesta a spus" , aducând un Martor şi un Dascăl vrednic de credinţă al 
dogmei. Dacă Ioan ar fi voit să ne lase să înţelegem ceea ce a spus Moise, ar fi fost de prisos să 
mai adauge că „ Cel Unul-Născut a spus" ; căci nu „ Cel Unul-Născut a spus" , ci, chiar înainte 
de a mărturisi Ioan acestea, că a auzit de la Cel Unul-Născut, ne-a arătat nouă profetul că a auzit 
de la Dumnezeu. Dar pentru că avea să ne descopere mai mult decât cele spuse atunci, că nici 
puterile cele de sus nu-L văd, pentru aceasta-L aduce ca Dascăl pe Unul-Născut. 

înţelege aici prin vedere cunoştinţa! De puterile cele de sus nu trebuie să-ţi închipui că au ochi, 
lumini de ochi şi gene; ci ceea ce este la noi vederea, la acelea este cunoştinţa. Dar când auzi că „ 
pe Dumnezeu nu L-a văzut nimeni niciodată" , aceasta socoteşte, că auzi că pe Dumnezeu nu L-a 
cunoscut nimeni niciodată desăvârşit, (adică) ceea ce este El după fiinţă. Şi de Serafimi când auzi 
că şi-au întors ochii şi şi-au acoperit faţa, iar despre Heruvimi, că au făcut la fel, să nu socoteşti 
că au ochi şi lumini de ochi! Numai trupurile au acest chip! Crede că prin aceste cuvinte Profetul 
a vrut să vorbească despre cunoştinţa lor. 

Deci dacă profetul spune că puterile cele de sus nu-L pot vedea pe Dumnezeu când face acest 
pogorământ, n-a spus altceva decât că nu pot suferi cunoaşterea Lui clară şi înţelegerea Lui 
desăvârşită şi nici nu îndrăznesc să se uite ţintă la fiinţa Lui cea prea curată şi neprihănită, nici 
chiar la pogorământul Lui. Iar a te uita ţintă înseamnă a cunoaşte. 

De aceea şi evanghelistul, pentru că ştia că nu este cu putinţă firii omeneşti să cunoască astfel de 
lucruri şi că Dumnezeu nu poate fi înţeles nici de puterile cele de sus, ne aduce ca învăţător al 
acestei dogme chiar pe Cel ce sade la dreapta lui Dumnezeu, pe Cel ce cunoaşte desăvârşit 
acestea. Şi n-a spus numai atât: 

„ Fiul" , deşi chiar dacă ar fi apus numai atât era destul ca să închidă gurile celor neruşinaţi. 
După cum mulţi sunt numiţi hristoşi, dar adevăratul Hristos este unul, şi după cum mulţi sunt 
numiţi domni, dar Domnul este unul, şi după cum mulţi sunt numiţi dumnezei, dar Dumnezeu 
este unul, tot astfel şi mulţi sunt numiţi fii, dar Fiul este unul, iar adaosul articolului este 
îndestulător pentru a arăta că e vorba numai de Cel Unul-Născut. 

Totuşi evanghelistul nu s-a mulţumit cu atât, ci, după ce a spus: „ Pe Dumnezeu nu L-a văzut 
nimeni niciodată" , a adăugat: „ Cel Unul-Născut, Fiul, Care este în sânul Tatălui, Acesta a spus" 
. Mai întâi a spus „ Unul-Născut" , apoi „ Fiu" Din pricină că numele de fiu se dă tuturor 
oamenilor, mulţi socotindu-L şi pe El unul din cei mulţi, ştirbesc slava Fiului; de aceea 
evanghelistul a pus mai întâi cuvântul „ Unul-Născut" , nume deosebit şi propriu Lui şi nepotrivit 
nici unuia din ceilalţi fii, pentru ca din aceasta să crezi că şi numele acesta comun tuturor 
oamenilor nu este comun, ci propriu Lui şi esenţial, şi nu se potriveşte niciunuia din ceilalţi, aşa 
cum I se potriveşte Lui. 

4. Ca să fac mai lămurite cuvintele mele, am să spun acelaşi lucru mai pe larg. Numele de „ fiu" 
se dă şi oamenilor, dar se dă şi lui Hristos; nouă abuziv, lui Hristos, în mod propriu; numele de 
„ Unul-Născut" este propriu numai lui Hristos, şi nimănui altcuiva dintre ceilalţi nu i se 
potriveşte acest nume, nici chiar în chip abuziv. Aşadar, ca să afli din numele care nu se 
potriveşte nimănui, ci numai Lui, că şi celălalt nume, care se potriveşte tuturor oamenilor, este 
propriu Lui, de aceea a spus mai întâi „ Cel Unul-Născut" , şi apoi „ Fiul" . 
Iar dacă nu-ţi sunt de-ajuns nici aceste dovezi, spune evanghelistul, îţi voi mai da o a treia; 
grosolană, e drept, şi omenească, dar în stare să-i înalţe la înţelegerea slavei Celui Unuia-Născut 
şi pe cei ce se târăsc jos. 

- Care-i această dovadă? 

- „ Cel ce este în sânul Tatălui" . Grosolan este cuvântul, dar în stare să arate că este cu adevărat 
Fiu, dacă judecăm acest cuvânt cum se cuvine lui Dumnezeu. După cum, când auzi de tron, de 
şedere de-a dreapta, nu înţelegi tron şi loc de mărginire, ci din numele de tron şi din şederea de-a 
dreapta înţelegi identitatea şi egalitatea de cinste, tot astfel şi când auzi de „ sân" , să nu socoteşti 
că e vorba (propriu-zis) de sân, nici de loc, ci prin numele de sân înţelege apropierea şi 
îndrăznirea faţă de Cel ce L-a născut. De altfel, cuvintele „ locuire în sânul Tatălui" ne arată şi 
ne înfăţişează, cu mult mai lămurit decât cuvintele „ şedere de-a dreapta" , apropierea de Cel ce 
L-a născut. Nici n-ar suferi Tatăl să aibă în sânul Său pe Fiul dacă Fiul n-ar fi de aceeaşi fiinţă, şi 
nici Fiul n-ar suferi să locuiască în sânul cel părintesc dacă ar fi de o fire inferioară Tatălui. 

Aşadar, ca Fiu, Unul-Născut şi locuitor în sânul cel părintesc cunoaşte desăvârşit toate cele ale 
Tatălui. De aceea s-a slujit evanghelistul de aceste cuvinte, ca să înfăţişeze cunoaşterea 
desăvârşită pe care o are Fiul despre Tatăl. Căci despre cunoaştere a fost vorba; dacă n-ar fi fost 
vorba de asta, pentru ce ar mai fi amintit de sân? Pentru că dacă nici Dumnezeu nu este trup, 
după cum nici nu este, şi dacă nici cuvântul sân nu arată că Fiul este cu adevărat Fiul şi 
apropierea de Cel ce L-a născut, atunci fără rost şi în zadar a mai fost azvârlit acest cuvânt, căci 
nu ne împlineşte nici o trebuinţă. Dar n-a fost azvârlit fără rost, Doamne fereşte! Nici nu grăieşte 
în zadar Duhul, ci, prin cele ce a spus, a arătat apropierea Fiului de Tatăl. 

Evanghelistul a grăit un lucru mare: anume că nici zidirea cea de sus nu-L vede pe Dumnezeu, 
adică nu-L cunoaşte desăvârşit. Voind dar să aducă un Dascăl vrednic de Credinţă al acestei 
dogme, a spus cuvintele acelea, ca să Crezi despre toate - pentru că este Fiu, este Unul-Născut, 
locuieşte în sânul cel părintesc - şi de nimic să nu te mai îndoieşti. 

Iar dacă cineva nu-i pus pe ceartă şi nici nu vrea să grăiască neruşinat, mai spun că aceste cuvinte 
ale evanghelistului Ioan ne arată şi veşnicia Fiului. După cum din graiul acela spus lui Moise: 
„ Eu sunt Cel ce sunt" , înţelegem veşnicia lui Dumnezeu, tot astfel şi din graiul acesta, care 
spune: „ Cel ce este în şanurile Tatălui" , putem înţelege că Fiul este din veşnicie în şanurile 
Tatălui. 

Am dovedit prin toate cele spuse că fiinţa lui Dumnezeu nu poate fi înţeleasă de nici o zidire. 
Rămâne acum să arăt că numai Fiul şi Duhul cel Sfânt II cunosc desăvârşit pe Dumnezeu. Dar 
asta să o lăsăm pentru o altă cuvântare, ca să nu întunec mintea voastră cu mulţimea celor spuse 
şi ca să întoarcem iarăşi cuvântul spre sfătuirea obişnuită. 

Dar care era sfătuirea cea obişnuită? Să ne rugăm stăruitor, cu minte trează şi cu suflet veghetor. 
Când am vorbit mai înainte tot despre rugăciunea stăruitoare, am văzut că toţi pe dată m-au 
ascultat. Ar fi dar nechibzuit să mustru pe cei trândavi şi să nu laud pe cei harnici. Vreau să vă 
laud deci astăzi şi să vă mulţumesc pentru ascultarea aceea. Şi aceasta va fi mulţumirea ce vă voi 
aduce-o, dacă vă voi învăţa pentru ce rugăciunea aceea se face înainte de celelalte şi pentru ce 
diaconul porunceşte atunci să fie aduşi îndrăciţii şi cei cuprinşi de nebunie şi să-şi plece capetele. 

- Pentru ce face asta? 

- Lucrarea diavolului este un lanţ rău şi cumplit, lanţ mai puternic decât fierul. După cum atunci 
când judecătorul urmează să vină şi să se aşeze pe scaun înalt, temnicerii îi scot din temniţă pe 
întemniţaţi şi-i aşează în faţa grilajelor şi a perdelelor locului de judecată, plini de praf, murdari, 
cu părul lung, îmbrăcaţi în zdrenţe, tot aşa au legiuit şi Părinţii, ca, atunci când Hristos are să Se 
aşeze ca pe un scaun înalt şi are să Se arate în înseşi Sfintele Taine, să fie aduşi îndrăciţii ca nişte 
întemniţaţi; nu ca să dea seama de răutăţile lor, precum cei înlănţuiţi, nici ca să fie chinuiţi şi 
osândiţi, ci ca să se facă rugăciuni obşteşti pentru ei, când sunt în biserică tot poporul şi tot 
oraşul, pentru ca toţi, într-un suflet, să se roage pentru ei Stăpânului obştesc şi să ceară cu mare 
glas milă de la Dumnezeu. 

5. în predica de mai înainte îi mustram pe cei ce plecau de la o rugăciune ca aceasta şi, în vremea 
aceea, stăteau pe afară. Acum, însă, vreau să-i mustru pe cei ce rămân în biserică; nu pentru că 

rămân, ci pentru că, deşi rămân, nu sunt cu nimic mai buni decât cei ce stau pe-afară, căci în acel 
timp înfricoşător ei stau de vorbă între ei. 

Ce faci, omule? Ii vezi pe atâţia din fraţii tăi întemniţaţi stând alături de tine, şi tu vorbeşti despre 
lucruri cu totul nepotrivite? Oare numai vederea lor nu-i în stare să te înspăimânte şi să-ţi 
înmoaie inima de milă? Fratele tău e în lanţuri, şi tu, nepăsător? Spune-mi, ce iertare vei avea 
când eşti atât de nesimţitor, atât de neomenos, atât de crud? Nu îţi este teamă, oare, că, atunci 
când stai de vorbă cu altul, când te trândăveşti, când eşti nepăsător, sare vreun demon de acolo şi, 
aflându-ţi sufletul gol şi măturat , intră în el în toată voia pentru că găseşte casa neîncuiată? N-ar 
trebui, oare, ca toţi îndeobşte să sloboziţi izvoare de lacrimi în ceasul acela? n-ar trebui, oare, ca 
ochii tuturor să se vadă uzi de lacrimi şi să fie planşete şi vaiete în toată biserica? După 
împărtăşirea cu Sfintele Taine, după desfătarea băii, după unirea cu Hristos, lupul acela a avut 
putere să răpească din turmă oile şi să le ţină la el, şi tu nu plângi când vezi nenorocirea? Fapta 
aceasta a ta este oare vrednică de apărat? Nu vrei să ai milă de fratele tău? Teme-te cel puţin 
pentru tine şi trezeşte-te! 

Spune-mi, rogu-te, dacă ai vedea că ia foc casa vecinului tău, şi de ţi-ar fi vecinul duşmanul cel 
mai înverşunat, n-ai alerga să stingi focul de teamă ca nu cumva, înaintând, focul să ajungă şi la 
tine? Tot aşa gândeşte şi despre îndrăciţi! Căci foc este, şi mai cumplit decât focul, lucrarea 
celui-rău. Ia aminte ca nu cumva diavolul, înaintând, să pună stăpânire şi pe sufletul tău! Iar când 
îl vezi că stă lângă tine cu mult zel, aleargă la Stăpânul. Pentru ca diavolul, văzându-ţi cald şi 
treaz sufletul tău, să-ţi socotească de necălcat mintea. De te vede cu gura căscată şi nepăsător, 
diavolul intră iute ca într-o casă pustie; de te vede însă puternic, cu sufletul treaz şi prins chiar de 
ceruri, nu îndrăzneşte nici să te privească măcar. 

Prin urmare, dacă nu-ţi pasă de fraţii tăi, ai milă cel puţin de tine! Astupă intrarea diavolului în 
sufletul tău! Şi nimic nu opreşte atacul demonilor împotriva noastră ca rugăciunea şi cererea 
stăruitoare. Chiar şi aceasta, că diaconul porunceşte şi spune: „ Drepţi să stăm bine" , n-a fost 
rânduită fără pricină, în zadar, ci ca să ridicăm gândurile care se târăsc pe jos, ca să putem 
înfăţişa sufletul nostru drept înaintea lui Dumnezeu, aruncând de la noi moliciunea pricinuită de 
grijile cele lumeşti. Şi că acesta-i adevărul, că, adică, spusele diaconului se adresează sufletului, 
nu trupului, că lui îi porunceşte să se ridice, să-1 ascultăm şi pe Pavel, care se foloseşte în acelaşi 
chip de cuvânt. 

Scriind către oamenii care căzuseră şi care erau descurajaţi din pricina încercărilor, zicea: 
„ îndreptaţi mâinile cele slăbite şi genunchii cei slăbănogiţi" . Ce vom spune? Oare Pavel 
vorbeşte aici de mâinile şi genunchii trupului? Deloc! Pavel nu vorbeşte nici alergătorilor la 
curse, nici atleţilor, ci prin aceste cuvinte ne sfătuieşte să ridicăm întăritura gândurilor noastre 
dinlăuntru, doborâtă mai înainte de ispite. 

Gândeşte-te lângă cine stai, cu cine ai să-L chemi pe Dumnezeu. Cu Heruvimii! Gândeşte-te cu 
cine cânţi împreună! Iţi va fi îndestulător spre trezvie să te gândeşti că eşti înconjurat de trup, că 
eşti împletit cu carne, şi totuşi ai fost învrednicit să lauzi împreună cu Puterile cele netrupeşti pe 
Stăpânul de obşte al tuturor. 

Nici unul, aşadar, cu râvna slăbită, să nu ia parte la cântările acelea sfinte şi tainice! nici unul să 
nu aibă în vremea aceea gânduri lumeşti! Ci, izgonind din minte toate cele lumeşti şi mutându-te 
cu totul în cer, ca şi cum ai sta alături de tronul lui Dumnezeu, aşa înalţă cântarea cea preasfântă 
Dumnezeului slavei. De aceea am primit poruncă să stăm bine în acel timp. Căci a sta bine nu 
înseamnă altceva decât a sta aşa cum se cuvine să stea un om înaintea lui Dumnezeu, cu frică şi 
cu cutremur, cu suflet treaz şi veghetor. „ Aşa staţi în Domnul iubiţilor" . 

După cum arcaşul, care vrea să-i meargă săgeţile drept la ţintă, se îngrijeşte mai întâi de felul 
cum îi stă trupul şi dă drumul săgeţilor după ce se aşează chiar în dreptul ţintei, tot aşa şi tu, care 
ai să ţinteşti capul cel rău al diavolului, îngrijeşte-te mai întâi de starea gândurilor tale, ca să 
trimiţi drept la ţintă săgeţile împotriva diavolului, după ce-ai făcut statura sufletului dreaptă şi 
slobodă. 

6. Acestea, despre rugăciune. Dar pentru că, în afară de nepăsarea din timpul rugăciunii, diavolul 
a mai născocit ceva nespus de trist, trebuie să împiedicăm şi acest atac al lui. 

Care este, dar, răul pe care ni 1-a făcut diavolul acela viclean? 

Văzându-vă aşa de strânşi unul în altul, ca un trup, şi atât de atenţi la cuvintele predicii, n-a 
îndrăznit să-i trimită pe slujitorii săi ca, prin sfaturi şi prin îndemnuri, să vă desprindă de la 
ascultarea predicii. Ştia că nimeni dintre voi n-avea să sufere pe nişte sfătuitori ca aceştia. De 
aceea, a amestecat nişte tâlhari şi nişte hoţi de buzunare prin mulţime şi a făcut diavolul ca 
aceştia să fure de multe ori de la cei adunaţi aici aurul cel aveau (legat) la ei. 

Aşadar, ca să nu se mai întâmple asta şi nici paguba de bani să stingă cu timpul dragostea voastră 
de predică, fiindcă multora li s-au furat banii, vă îndemn şi vă sfătuiesc pe toţi să nu mai veniţi 
aici cu aur la voi, pentru ca râvna voastră în ascultarea predicii să nu ajungă pentru aceia pricină 
de răutate şi nici să se întunece din pricina furtului de bani plăcerea ce o simţiţi din şederea aici. 
Diavolul a făcut asta nu ca să vă facă mai săraci, ci pentru ca pierderea de bani, întristându-vă 
cumplit, să vă scoată din suflet râvna voastră pentru ascultarea predicii. Pentru că şi pe Iov 1-a 
lipsit de toate averile sale nu ca să-1 facă mai sărac, ci ca să-1 lipsească de credinţă. Ceea ce 
urmăreşte diavolul nu este ca să ne ia banii - căci ştie că asta nu-i nimic ~, ci ca prin luarea 
banilor să ne strecoare în suflet păcatul. Dacă n-a reuşit asta, n-a făcut nici o ispravă. 

Cunoscând dar gândul lui, iubite, slăveşte pe Stăpânul când ţi se iau banii, fie de tâlhari, fie de 
vreo altă pricină, şi vei fi mai câştigat; vei da o îndoită lovitură duşmanului: şi că nu te-ai necăjit, 
şi că ai mulţumit. Dacă va vedea că te amărăşte paguba banilor şi te înduplecă să te răzvrăteşti 
împotriva Stăpânului, nu va înceta să te păgubească mereu; dar dacă va vedea că nu numai că nu 
huleşti pe Dumnezeu, Făcătorul tău, ba, dimpotrivă, îi mai şi mulţumeşti pentru fiecare din 
nenorocirile ce vin peste ţine, va înceta să te mai ispitească; ştie doar că încercarea prin 
nenorociri ajunge pentru tine pricină de mulţumire, ştie doar că-ti împleteşte mai strălucite 
cununi şi mai mari răsplăti. Aşa s-a întâmplat şi cu Iov. Când diavolul a văzut că Iov a mulţumit 
lui Dumnezeu, deşi îi luase banii şi-i lovise trupul, n-a mai îndrăznit să se apropie de el, ci a 
plecat, suferind o înfrângere ruşinoasă, după ce îl făcuse mai strălucitor pe atlet. 

Cunoscând dar şi noi acestea, de un singur lucru să ne temem : de păcat. Pe toate celelalte să le 
îndurăm cu curaj, fie paguba de bani, fie boala trupului, fie greutăţile vremurilor, fie ocările, fie 
clevetirile, fie orice alt necaz ce vine peste noi. Acestea, prin ele însele, nu numai că nu ne vor 
vătăma, ci, dimpotrivă, ne vor putea fi de mare folos, dacă le îndurăm cu mulţumire, şi ne vor 
pricinui şi mai mari răsplăti. Uită-te la Iov! După ce a fost încununat cu toate cununile răbdării şi 
ale bărbăţiei, a primit îndoit tot ce pierduse. Tu nu vei primi îndoit şi întreit, ci totul însutit dacă 
le rabzi pe toate cu bărbăţie, şi vei moşteni viata veşnică, pe care facă Dumnezeu ca noi toţi să o 
dobândim, cu harul şi cu iubirea de oameni ale Domnului nostru Iisus Hristos, Căruia slava şi 
puterea în vecii vecilor. Amin. 

CuvântulV 

din "Cuvântări împotriva anomeilor. Către iudei " 
Ed. IBMBOR - 2007 

Despre fiinţa lui Dumnezeu, că este de neînţeles, 
împotriva anomeilor 

1 . Când ai de vorbit despre un subiect mai întins, ce are nevoie de multe cuvinte şi pe care nu-1 
poţi termina în două sau trei zile, ci în mult mai multe, socot că nu trebuie să încarci mintea 
ascultătorilor cu toată învăţătura dintr-o dată şi nici într-o singură cuvântare, ci să împărţi totul în 
multe părţi, ca să faci prin această împărţire povara cuvântului uşoară şi lesne de înţeles. 

Şi limba, şi auzul, şi fiecare din simţurile noastre au puse măsuri, legi şi hotare; iar de încerci să 
depăşeşti vreodată aceste hotare, simţurile pierd şi puterea pe care o au. 

Spune-mi, ce-i mai dulce decât lumina? Ce-i mai plăcut decât raza de soare? Cu toate acestea, 
când dulcele acesta şi plăcutul acesta ating peste măsură privirile noastre, ajung neplăcute şi 
împovărătoare. De aceea Dumnezeu a rânduit ca noaptea să urmeze zilei, pentru ca, venind 
întunericul peste ochii noştri obosiţi, să coboare pleoapele, să adoarmă luminile ochilor, să 
odihnească puterea ostenită a văzului nostru şi să o facă mai potrivită pentru vederea zilei 
următoare. De aceea şi veghea, şi visul, potrivnice între ele, ajung la fel de plăcute când sunt 
folosite cu măsură; şi deşi numim dulce lumina, totuşi numim dulce şi visul, care depărtează de 
la noi lumina. Aşa că lipsa de măsură, oriunde ar fi, e grea şi supărătoare, iar măsura, plăcută, 
folositoare şi întăritoare. 

De aceea şi eu, deşi vă vorbesc a patra sau a cincea zi despre fiinţa cea de neînţeles a lui 
Dumnezeu, nici astăzi nu sunt pregătit să pun capăt cuvântului; ci, după ce vă voi spune atât cât 
trebuie, am hotărât să las iarăşi mintea voastră să se odihnească. 

Unde am lăsat mai înainte cuvântul? Că neapărat trebuie să-1 iau de unde l-am lăsat, pentru că 
una este înlănţuirea învăţăturii. 

Spuneam atunci că „ fiul tunetului" a zis: „ Pe Dumnezeu nu L-a văzut nimeni niciodată; Cel 
Unul-Născut, Fiul Cel ce este în sânul Tatălui, Acela a spus" . Astăzi este de trebuinţă să aflăm 
unde a spus asta Fiul Cel Unul-Născut al lui Dumnezeu. 

„ A răspuns iudeilor Domnul, spune Ioan Evanghelistul, şi a zis: „ Nu doar că pe Tatăl L-a văzut 
cineva, decât Cel ce este din Dumnezeu; Acela L-a văzut pe Tatăl" . Şi aici cuvântul „ vedere" 
înseamnă cunoştinţă. Şi n-a spus numai: „ Nimeni nu L-a văzut pe Tatăl" , şi a tăcut, ca să nu 
socoteşti că aceste cuvinte sunt spuse numai despre om, că adică numai omul nu L-a văzut pe 
Dumnezeu; ci, voind să arate că nu L-au văzut nici îngerii, nici arhanghelii, nici puterile cele de 
sus, a făcut cunoscut asta prin cuvintele adăugate. După ce a spus: „ Nu doar că pe Tatăl L-a 
văzut cineva (vreodată)" , a adăugat: „ decât Cel ce este din Dumnezeu; Acela L-a văzut pe 
Tatăl" . Dacă ar fi spus numai „ nimeni" , mulţi din cei ce L-ar fi auzit ar fi socotit poate că a 
spus asta numai despre firea noastră omenească. Dar aşa, când a spus „ nimeni" , şi a adăugat şi: 
„ decât Fiul" , prin adăugirea Fiului a înlăturat întreaga zidire. 

- Ce vrei să spui?, m-ar putea întreba cineva. A înlăturat şi pe Duhul cel Sfânt? 

- Nicidecum! Duhul cel Sfânt nu face parte din zidire. Cuvântul „ nimeni" este pus totdeauna 
pentru a arăta numai zidirea. Când se vorbeşte de Tatăl, nu este înlăturat Fiul, iar când se 
vorbeşte de Fiul, nu este îndepărtat Duhul. Iar ca să fac cunoscut chiar acum, de aici, că 

„ nimeni" nu s-a spus pentru înlăturarea Duhului, ci pentru arătarea zidirii, să auzim ce spune 
Pavel vorbind corintenilor de această cunoştinţă despre care s-a spus că este numai a Fiului. 

- Ce spune? 

- „ Cine ştie cele ale omului, decât duhul omului care este în el? Aşa şi pe cele ale lui Dumnezeu 
nimeni nu le ştie, decât Duhul lui Dumnezeu!" . După cum aici cuvântul „ nimeni" nu înlătură 
pe Fiul, tot astfel şi dincolo, când cuvântul 

„ nimeni" a fost spus în legătură cu Fiul, nu îndepărtează pe Duhul cel Sfânt. De aici se vede că 
cele spuse sunt adevărate. Dacă prin cuvintele „ nimeni nu L-a văzut pe Tatăl, decât Cel ce este 
din Dumnezeu" ar fi îndepărtat pe Duhul cel Sfânt de la cunoaşterea lui Dumnezeu, atunci 
zadarnic a mai spus Pavel că, după cum omul le ştie pe cele ale lui, tot aşa şi Duhul cel Sfânt le 
cunoaşte desăvârşit pe cele ale lui Dumnezeu. 

Tot astfel şi când se spune cuvântul „ unul" , acest cuvânt are aceeaşi tărie şi putere. De pildă: 
„ Un Dumnezeu, spune Pavel, Tatăl, din Care sunt toate, şi un Domn, Iisus Hristos, prin Care 
sunt toate" . Dacă spusele: „ unul este Dumnezeu, Tatăl" ar scoate din Dumnezeire pe Fiul, 
atunci şi spusele: „ Unul este Domn, Fiul" ar scoate din Domnie pe Tatăl. Dar cuvintele: „ un 
Domn, Iisus Hristos" , nu scot din Domnie pe Tatăl, şi nici cuvintele: „ un Dumnezeu, Tatăl" , nu 
scot din Dumnezeire pe Fiul. 

2. Dacă ereticii ar zice, iarăşi, că pentru aceasta se numeşte Tatăl un Dumnezeu, pentru că Fiul 
este Dumnezeu, dar nu un Dumnezeu aşa ca Tatăl, ar urma să spună, pe temeiul premiselor puse 
de ei înşişi - căci noi nu am susţine asta -, că pentru aceasta se numeşte Fiul „ un Domn" , pentru 
că Tatăl este Domn, dar nu un Domn aşa ca Fiul. Iar dacă spusa aceasta e o nelegiuire, apoi tot o 
nelegiuire este şi spusa de mai înainte. Dar după cum cuvintele „ un Domn" nu îndepărtează pe 
Tatăl de la o deplină Domnie, nici nu mărginesc Domnia numai la Fiul, tot astfel nici cuvintele 
„ un Dumnezeu" nu scot pe Fiul din adevărata, preacurata şi neamestecata Dumnezeire, nici nu 
arată numai pe Tatăl. 

Că Fiul este Dumnezeu, şi Dumnezeu la fel cum este şi Tatăl, rămânând totuşi Fiu, se vede din 
însuşi adaosul. Căci dacă numele de „ Dumnezeu" ar fi numai al Tatălui şi n-ar putea să ne arate 
alt ipostas, ci numai ipostasul acela nenăscut şi prim, acest nume fiind propriu numai lui şi în 
stare de a-1 face cunoscut, atunci adaosul „ Tată" este de prisos. Ar fi fost de-ajuns să se spună 
„ un Dumnezeu" , şi am fi cunoscut despre cine e vorba. Dar pentru că numele de „ Dumnezeu" 
este comun şi Tatălui, şi Fiului, şi pentru că dacă Pavel ar Fi spus numai „ un Dumnezeu" n-ar fi 
arătat de cine anume vorbeşte, de aceea a fost nevoie de adaosul de „ Tată" , ca să arate că 
vorbeşte despre ipostasul cel dintâi, cel nenăscut; numele de „ Dumnezeu" nu-i era îndestulător 
să o arate, deoarece numele acesta este comun şi Tatălui, şi Fiului. 

Dintre aceste nume, unele sunt comune tuturor persoanelor Dumnezeirii, altele sunt proprii, 
specifice (fiecăreia). Cele comune arată identitatea de fiinţă; cele proprii caracterizează 
proprietăţile ipostaselor. numele de „ Tată" şi de „ Fiu" sunt proprii fiecărui ipostas, iar numele 
de „ Dumnezeu" şl „ Domn" le sunt comune. Aşadar, pentru că Pavel a întrebuinţat numele 
comun, „ un Dumnezeu" , a fost nevoie şi de cel propriu, de cel specific, ca să cunoşti despre 
cine vorbeşte, ca să nu cădem în nebunia lui Sabelie. 

Că nici numele de „ Dumnezeu" nu este mai mare decât numele de „ Domn" şi nici numele de 
„ Domn" nu e mai mic decât numele de „ Dumnezeu" se vede din următoarele: în tot Vechiul 
Testament, Tatăl se numeşte „ Domn" : 

„ Domnul Dumnezeul tău un Domn este" ; şi iarăşi: „ Domnului Dumnezeului tău să te închini 
şi numai Lui să-I slujeşti" ; şi iarăşi: „ Mare este Domnul nostru şi mare este tăria Lui, şi 
priceperii Lui nu este hotar" ; şi iarăşi: „ Să cunoască ei că numele Tău este Domnul. Tu singur 
eşti Cel Preaînalt peste tot pământul" . Dacă numele de „ Domn" ar fi mai mic decât numele de 
„ Dumnezeu" şi ar fi nevrednic de fiinţa Dumnezeirii, n-ar fi trebuit să spună: „ Să cunoască ei 
că numele Tău este Domnul" . Iarăşi: dacă numele de „ Dumnezeu" ar fi mai mare decât numele 
de „ Domn şi mai cinstit, n-ar fi trebuit ca Fiul, Care după anomei este mai mic decât Tatăl, să fie 
numit cu un nume care se cuvine Tatălui, care ar fi, după ei, propriu numai Tatălui. 

Dar lucrurile nu stau aşa. nici Fiul nu-i mai mic decât Tatăl, nici numele de Domn nu-i mai 
înjositor decât numele de Dumnezeu. Din pricina aceasta, Scriptura întrebuinţează fără deosebire 
aceste numiri, şi pentru Tatăl, şi pentru Fiul. 

Aşadar, după cum aţi auzit că Tatăl este numit Domn, haide să vă arăt că şi Fiul este numit 
Dumnezeu: „Iată, Fecioara în pântece va avea şi va naşte Fiu şi vor chema numele Lui: Emanuel, 
care se tâlcuieşte: „ Cu noi este Dumnezeu" . Ai văzut că şi Tatălui i se dă numele de „ Domn" 
şi Fiului numele de Dumnezeu? După cum dincolo spune: „ Să cunoască ei că numele Tău este 
Domnul" , tot astfel şi aici zice: „ Vor chema numele Lui Emanuel" . Şi iarăşi: „ Prunc S-a născut 
nouă. Fiul, şi s-a dat nouă. . . şi se numeşte numele Lui înger de mare sfat, Dumnezeu tare, 
stăpânitor" . Uită-te, te rog, la priceperea şi la înţelepciunea duhovnicească a profeţilor! Ca să nu 
se creadă că e vorba de Tatăl, când spun numai cuvântul Dumnezeu, fac pomenire mai întâi de 
taina întrupării Domnului. Că nu S-a născut Tatăl din Fecioară nici nu S-a făcut prunc. 

Iarăşi, un alt profet la fel vorbeşte despre El: „ Acesta este Dumnezeul nostru, nu va fi socotit 
altul asemenea Lui . 

-Dar despre cine vorbeşte Profetul? Oare nu despre Tatăl? 

- Deloc! Ascultă că şi Profetul a amintit de taina întrupării Domnului. După ce a spus: „ Acesta 
este Dumnezeul nostru, nu va fi socotit altul asemenea Lui" , a continuat: „ A aflat toată calea 
ştiinţei şi a dat-o lui Iacov, sluga Lui şi lui Israel, cel iubit de Dânsul. După aceasta pe pământ S- 
a arătat şi cu oamenii a petrecut" iar Pavel zice: „ Din care este Hristos, după trup, Cel ce este 
peste toate Dumnezeu binecuvântat în veci. Amin" . Şi iarăşi: „ Nici un desfrânat sau lacom. . . 
nu are moştenire în împărăţia lui Hristos şi Dumnezeu . Şi iarăşi: „ La arătarea slavei marelui 
Dumnezeu şi Mântuitorului nostru Iisus Hristos" 

Iar Ioan tot aşa II numeşte zicând: „ La început era Cuvântul şi Cuvântul era la Dumnezeu şi 
Dumnezeu era Cuvântul" 

3. 

- Da e drept mi se poate răspunde! Dar arată-mi în ce loc Scriptura, punându-L 
împreună cu Tatăl, II numeşte pe Tatăl Domn ? 

- Iţi voi arăta nu numai asta, ci şi că pe Tatăl îl numeşte Domn şi pe Fiul II numeşte Domn, şi că 
pe Tatăl îl numeşte Dumnezeu şi că pe Fiul îl numeşte Dumnezeu, întrebuinţându-se la un loc 
amândouă numele. 

- Unde le putem găsi? 

- Vorbind odată Hristos iudeilor, le-a spus: „ Ce vi se pare de Hristos? Al cui Fiu este?" Iar ei i- 
au spus: „ Al lui David" Şi le-a spus lor: „ Cum, dar, David cu duhul îl numeşte pe El Domn, 
zicând: Zis-a Domnul Domnului meu: Şezi de-a dreapta Mea?" . Iată Domn şi Domn! 

Vrei să afli unde numeşte Scriptura Dumnezeu şi pe Tatăl, şi pe Fiul, folosind la un loc numele? 

Ascultă-i şi pe profetul David, şi pe Apostolul Pavel arătându-ne asta! „ Tronul Tău, 
Dumnezeule, în veacul veacului, toiag de dreptate este toiagul împărăţiei Tale. lubit-ai dreptatea 
şi ai urât fărădelegea. Pentru aceasta Te-a uns pe Tine, Dumnezeule, Dumnezeul Tău cu 
untdelemn de bucurie mai mult decât pe părtaşii Tăi" . Iar Pavel, când a spus această mărturie, a 
adăugat: „ Către îngerii Lui a spus: „ Cel ce face pe îngerii Săi duhuri. . . ; iar către Fiul: „ Tronul 
Tău, Dumnezeule, în veacul veacului" . 

- Dar pentru care pricină 1-a numit Pavel pe Dumnezeu Tată, şi pe Fiul, Domn? 

- Pavel n-a făcut fără pricină şi fără scop asta acolo , ci pentru că le grăia elenilor, care se 
închinau la mai mulţi dumnezei. Pentru ca să nu-i spună lui Pavel păgânii: „ Ne ţii de rău că 
vorbim de mulţi dumnezei şi de mulţi domni, dar şi tu porţi aceeaşi vină, că şi tu vorbeşti de 
dumnezei, şi nu de un singur Dumnezeu" ; de aceea Pavel, făcând pogorământ slăbiciunii lor, îl 
numeşte pe Fiul cu alt nume, care are aceeaşi putere. Şi ca să vă arăt că acesta-i adevărul, am să 
citesc acest loc de mai sus şi veţi cunoaşte bine că cele ce le-am spus nu sunt presupuneri de-ale 
mele: „ Despre cele jertfite idolilor, ştim că toţi avem cunoştinţă. Cunoştinţa semeţeşte însă, iar 
dragostea zideşte. . . Despre mâncarea celor jertfite idolilor, dar, ştim că idolul nu este nimic în 
lume şi că nici un alt Dumnezeu nu este, decât Unul singur" . 

Vezi că acele cuvinte le-a spus adresându-se unor oameni care socoteau că sunt mulţi dumnezei? 
„ Căci deşi sunt numiţi mulţi dumnezei şi mulţi domni fie în cer, fie pe pământ - (iarăşi se luptă 
cu aceia) - precum şi sunt mulţi dumnezei şi mulţi domni -adică aşa-numiţi -, totuşi pentru noi 
este un singur Dumnezeu, Tatăl, din Care sunt toate, şi un singur Domn, Iisus Hristos, prin Care 
sunt toate" . De aceea a şi adăugat cuvântul „ Unul" , ca să nu socotească elenii că aduce iarăşi 
credinţa în mulţi dumnezei. A numit pe Tatăl un (singur) Dumnezeu, fără să scoată pe Fiul din 
Dumnezeire, şi tot aşa pe Fiul L-a numit un (singur) Domn, fără să-L scoată pe Tatăl din 
Domnie. Pavel a vrut să îndrepte slăbiciunea acelora şi să nu-i găsească nici un cusur. Asta a şi 
fost pricina că Fiul lui Dumnezeu n-a fost cunoscut iudeilor clar şi arătat prin profeţi; ci întunecat 
şi numai din când în când. Dacă ar fi auzit de Dumnezeu şi Domn, iudeii, care abia fuseseră 
scăpaţi de rătăcirea cea cu mulţi dumnezei, s-ar fi întors îndată la aceeaşi boală. De aceea, cu 
timp şi fără timp, profeţii vorbesc necontenit că „ Unul este Dumnezeu, şi în afară de El nu este 
altul" . 

Profeţii nu leapădă pe Fiul, - Doamne fereşte! -, ci voiesc să tămăduiască boala acelora şi să-i 
convingă să se izbăvească de credinţa în mulţi dumnezei, care nu sunt. 

Aşadar, când auzi cuvintele „ unul" şi „ nimeni" şi câte mai sunt ca acestea, să nu micşorezi 
slava Treimii, ci prin aceste cuvinte află deosebirea care este între Treime şi zidire. Căci şi în alt 
loc se spune: „ Cine a cunoscut gândul Domnului?" . Că aşa trebuie înţelese cuvintele acestea, 
căci nu lipsesc de cunoştinţa fiinţei lui Dumnezeu nici pe Fiul, nici pe Sfântul Duh, a fost dovedit 
în cele spuse mai sus, când am adus mărturia care zice: „ Cine ştie cele ale omului, decât duhul 
omului care este în el? Tot astfel şi pe cele ale lui Dumnezeu nimeni nu le ştie, decât Duhul lui 
Dumnezeu" . Şi, iarăşi, Hristos zice: „ nimeni nu-L cunoaşte pe Fiul decât Tatăl, nici pe Tatăl 
nu-L cunoaşte cineva decât Fiul" . Tot aşa, şi cu locul de care ne ocupăm: „ nu doar că pe Tatăl 
L-a văzut cineva, decât Cel ce este din Dumnezeu; Acesta L-a văzut pe Tatăl" . Domnul a spus 
prin aceste cuvinte că îl cunoaşte desăvârşit pe Dumnezeu, dar totodată a arătat şi pricina pentru 
care-L cunoaşte. 

- Care e pricina? 

- Că este din El. Iar că este din El există iarăşi o dovadă că îl cunoaşte desăvârşit. De aceea îl 
cunoaşte desăvârşit, pentru că este din El, şi dovada că este din El este că îl cunoaşte desăvârşit. 
O fiinţă nu poate cunoaşte o (altă) Fiinţă superioară ei, oricât de mică ar fi deosebirea dintre ele. 
Ascultă ce spune Profetul despre îngeri şi despre firea omenească! Că mică este deosebirea între 
îngeri şi oameni. După ce a spus: „ Ce este omul, că-1 pomeneşti pe el? Sau Fiul omului, că-1 
cercetezi pe el?" , a adăugat: „ Micşoratu-1-ai pe el cu puţin faţă de îngeri" . Totuşi, chiar dacă 
este mică deosebirea, pentru că, la drept vorbind, deosebire este, nu putem afla, căci nu 
cunoaştem pe deplin Fiinţa îngerilor, oricât de mult am filosofa. 

4. Dar pentru ce vorbesc eu de Firea îngerilor, când noi nu cunoaştem bine nici Fiinţa sufletului 
nostru, dar, mai bine spus, nici cât de cât? Iar dacă anomeii pretind că o cunosc, întreabă-i: ce 
este fiinţa sufletului? Este oare aer, sau duh, sau vânt, sau foc? Dar nu pot spune că e unul din 
acestea, pentru că toate acestea sunt corpuri, pe când sufletul este necorporal. Când anomeii nu-i 
cunosc pe îngeri, nici sufletele lor, cum pot pretinde că ei cunosc desăvârşit pe Stăpânul şi 
Făcătorul tuturor? Ce nebunie poate fi mai mare ca aceasta? 

Dar pentru ce vorbesc eu despre fiinţa sufletului? Nu ştim nici cum ne stă sufletul în trup! Ce 
poţi spune despre asta? Că se întinde sufletul în tot trupul? Dar a grăi aşa e o nechibzuinţă, căci 
aceasta este o însuşire a corpurilor! Despre suflet nu se poate spune aşa! Adeseori se taie mâinile 
şi picioarele, dar sufletul rămâne întreg, cu nimic împuţinat din betegirea trupului. Vrei să spui că 
nu este sufletul în tot trupul, ci e strâns într-o mică parte a lui? Atunci, ar trebui neapărat ca şi 
celelalte mădulare să moară! Căci, negreşit, ceea ce e fără suflet e mort. Nu putem spune nici 
asta, că sufletul e strâns într-o mică parte a trupului. Ştim că sufletul este în trupul nostru, dar 
cum este, nu ştim. Dumnezeu a îndepărtat de la noi şi această cunoştinţă, pentru ca să ne închidă 
şi mai mult gura, ca să ne ţină, ca să ne înduplece să rămânem jos şi să nu cercetăm cu curiozitate 
şi nici să nu le iscodim pe cele mai presus de noi. 

Dar ca să nu demonstrăm astfel asemenea lucruri cu ajutorul raţiunii, hai să aducem din nou 
cuvântul la Scriptură. 

„ Nu doar că pe Tatăl L-a văzut cineva, spune Domnul, decât Cel ce este din Dumnezeu; Acesta a 
văzut pe Tatăl" . 

- Şi ce pot dovedi cuvintele acestea?, aş putea fi întrebat. Cuvintele acestea nu mărturisesc că El 
are o cunoştinţă desăvârşită. Că zidirea nu cunoaşte pe Dumnezeu a arătat-o când a spus: „ Nu 
doar că pe Tatăl L-a văzut cineva" ; iar că Fiul îl cunoaşte, şi aşa a arătat-o, iarăşi, prin adaosul: „ 
Decât Cel ce este din Dumnezeu; Acesta a văzut pe Tatăl" . Dar că îl cunoaşte desăvârşit, aşa 
cum Se cunoaşte pe El însuşi, încă nu este dovedit. Căci se poate, mi se spune mai departe de 
către anomei, să nu-L cunoască bine pe Dumnezeu nici zidirea şi nici Fiul; se poate ca Fiul să-L 
cunoască mai bine decât zidirea, dar să nu aibă nici El o cunoaştere şi o înţelegere desăvârşită a 
lui Dumnezeu. Că Fiul îl vede pe Dumnezeu ceea ce este şi îl cunoaşte, a spus-o; dar că îl 
cunoaşte desăvârşit, aşa cum Se cunoaşte pe Sineşi, încă nu a arătat-o. 

- Vreţi să ne încredinţăm şi din Scripturi şi chiar din gura lui Hristos că Fiul cunoaşte desăvârşit 
pe Dumnezeu, aşa cum Se cunoaşte pe Sine? Să auzim ce spune iudeilor! „ După cum Mă 
cunoaşte Tatăl, şi Eu cunosc pe Tatăl" . Ce cunoaştere mai desăvârşită decât aceasta vrei? 
Intreabă-1 pe potrivnic: 

- II cunoaşte Tatăl desăvârşit pe Fiul, are în chip desăvârşit o cunoaştere întreagă a Lui, nu-I este 
ascuns nimic din cele ale Fiului, este ştiinţa Tatălui desăvârşită? 

- Da, va răspunde potrivnicul. 

- Deci, spune-i tu mai departe, când auzi că şi Fiul aşa îl cunoaşte pe Tatăl, cum Tatăl îl cunoaşte 
pe Fiul, nu mai căuta mai departe, căci cunoştinţa Fiului e la fel cu cunoştinţa Tatălui. 

Şi în altă parte, arătând acelaşi lucru, Domnul spunea: „ Nimeni nu cunoaşte pe Fiul decât Tatăl, 
nici pe Tatăl nu-L cunoaşte nimeni decât Fiul şi cel căruia va voi Fiul să-i descopere" . 
Descoperă, dar nu atât cât îl cunoaşte El, ci cât putem cuprinde noi. Dacă Pavel face asta, cu atât 
mai mult Hristos. Că şi Pavel spune ucenicilor săi: „ N-am putut să vă vorbesc ca unor oameni 
duhovniceşti, ci ca unor oameni trupeşti. Ca pe nişte prunci in Hristos, cu lapte v-am hrănit, nu 
cu mâncare, că încă nu puteaţi" . 

- Dar acestea le-a spus numai corintenilor? 

- Ce-ai zice, însă, dacă ţi-aş arăta că Pavel cunoştea şi alte lucruri, pe care nimeni dintre oameni 
nu le-a aflat, şi a plecat cunoscându-le numai el dintre oameni? 

- De unde putem afla asta? 

- Din Epistola către corinteni! El este cel ce a spus: „ . . .a auzit cuvinte de nespus, pe care nu se 
cade omului să le grăiască" . Cu toate acestea, chiar omul acesta, care a auzit atunci cuvinte de 
nespus, pe care nu se cade omului să le grăiască, are o cunoştinţă parţială, cu mult mai prejos de 
cunoştinţa ce va să fie. El, care a spus aceste cuvinte, a grăit şi altele: „ în parte cunoaştem şi în 
parte profeţim" ; şi: „ Când eram prunc, ca un prunc grăiam, ca un prunc gândeam, ca un prunc 
cugetam" ; şi: „ Acum vedem ca prin oglindă, în ghicitură, dar atunci, faţă către faţă" . 

Prin urmare, din acestea s-a vădit toată rătăcirea anomeilor. 

Când nu se cunoaşte fiinţa lui Dumnezeu, nu că este, ci ce este, ar fi cea mai mare nebunie să i se 
dea un nume. Dar, chiar dacă fiinţa lui Dumnezeu ar fi arătată şi cunoscută, nici aşa n-am putea 
da în chip desăvârşit de la noi şi prin noi un nume fiinţei Stăpânului. Dacă Pavel n-a cutezat să 
dea nume puterilor celor de sus, ci, după ce a spus: „La pus să şadă pe Hristos mai presus de 
toată începătoria şi stăpânia şi puterea şi domnia şi decât tot numele care se numeşte, nu numai în 
veacul acesta, ci şi în cel ce va să fie" şi ne-a învăţat că mai sunt şi alte nume ale puterilor celor 
de sus, pe care atunci, în veacul ce va să fie, le vom cunoaşte, n-a avut curajul să mai pună alte 
nume în locul acelora, nici să le mai iscodească, de ce iertare sau de ce cuvânt de apărare mai 
sunt vrednici cei ce îndrăznesc să dea nume fiinţei Stăpânului? Când însăşi fiinţa lui Dumnezeu 
nu se cunoaşte, şi anomeii îi dau nume, trebuie să ne despărţim de ei ca de nişte nebuni. Că 
Dumnezeu este nenăscut, se ştie. Dar că acesta este numele fiinţei Lui, nici un profet n-a spus-o, 
nici un apostol n-a arătat-o, nici un evanghelist. Şi pe bună dreptate. Cum ar fi putut vorbi de 
numele Ei, cei care nu-I cunoşteau fiinţa? 

5. Dar pentru ce vorbesc eu de dumnezeieştile Scripturi, după care este atât de vădită nebunia 
anomeilor şi atât de mare călcarea lor de lege, când nici elenii, care au rătăcit de la adevăr, n-au 
îndrăznit vreodată să spună aşa ceva? nimeni dintre eleni n-a cutezat să dea o definiţie fiinţei 
dumnezeieşti şi să o cuprindă într-un nume. Dar pentru ce vorbesc eu de fiinţa lui Dumnezeu, 
când filosofii eleni n-au definit desăvârşit nici firea celor netrupeşti, când au filosofat despre ele, 
ci au dat o explicaţie şi o descriere mult mai puţin clară decât o definiţie? 

Dar care-i înţeleptul argument al anomeilor? 

Ei spun: Dacă nu ştii fiinţa lui Dumnezeu, nu ştii pe cine cinsteşti! 

Dar, mai cu seamă, nici n-ar trebui să răspundem unei astfel de obiecţii, când au fost aduse din 

Scripturi atâtea dovezi că este cu neputinţă să ştim ce este Dumnezeu după fiinţă! Dar, pentru că 

noi nu grăim cu duşmănie faţă de anomei, ci ca să-i îndreptăm, haide să arătăm că nu a spune că 

nu cunoşti fiinţa lui Dumnezeu, ci a pretinde că o cunoşti, (aceasta) înseamnă a nu-L cunoaşte pe 

Dumnezeu. 

Spune-mi, te rog, dacă din doi oameni care vorbesc despre cunoaşterea mărimii cerului, unul 
spune că ochi omenesc nu poate să-1 cuprindă, iar celălalt pretinde că este cu putinţă să-1 străbaţi, 
măsurându-1 în întregime cu şchioapa mâinii, de cine ai spune că ştie mărimea cerului: de cel 
care pretinde că ştie că cerul are atâtea şchioape sau de cel care mărturiseşte că nu ştie? Faţă de 
cer, cunoaşte mai bine mărimea lui acela care se pleacă înaintea mărimii cerului. Faţă de 
Dumnezeu, nici acest respect nu-1 avem. Aceasta nu este oare culmea nebuniei? Numai atâta ni 
se cere să ştim: că este Dumnezeu! Nu ni se cere să-I iscodim fiinţa Lui! Ascultă ce spune Pavel: 
„ Cel ce se apropie de Dumnezeu trebuie să creadă că El este 

Şi iarăşi Profetul, mustrând necredinţa unuia, nu-1 mustră pentru că nu ştie ce este Dumnezeu, ci 
pentru că nu ştie că este Dumnezeu: "Zis-a cel nebun în inima sa: Nu este Dumnezeu" 
După cum pe acela nu-1 face necredincios că nu ştie ce este fiinţa ci că nu ştie că este Dumnezeu, 
tot astfel este de ajuns pentru credinţă să ştii că este Dumnezeu. Dar mai au anomeii şi o altă 
obiecţie meşteşugită. 

- Care-i aceasta ? 

- Ei spun: S-a zis: „Duh este Dumnezeu" 

- Dar spune-mi, te rog, asta arată fiinţa lui Dumnezeu? Cine va suferi o astfel de tălmăcire, chiar 
de s-ar găsi el abia la uşa Dumnezeieştilor Scripturi? Dacă mergem mai departe , vom spune că 
Dumnezeu este foc, căci după că „ Duh este Dumnezeu" , tot astfel este scris că „Dumnezeul 
nostru este foc mistuitor" şi, iarăşi: „Izvor de apă vie" Dacă am zice ca ei, ar însemna ca 
Dumnezeu să nu fie numai duh, izvor şi foc, ci şi suflet şi cânt şi minte omenească şi altele cu 
mult mai nechibzuite decât acestea, căci nu trebuie să le înşirăm pe toate prin cuvânt, nici să 
imităm nebunia acelora. Cuvântul „duh" înseamnă multe lucruri; de pildă, înseamnă sufletul 
nostru, după cum zice şi Pavel „Daţi pe unul ca acesta Satanei ca să se mântuiască duhul lui" ; 
mai înseamnă vânt, după cum zice Profetul: „Cu duh silnic îi va sfărâma pe ei" ; mai înseamnă 
şi harisma cea duhovnicească: „însuşi Duhul mărturiseşte împreună cu duhul nostru" ; şi iarăşi: 
„Mă voi ruga cu duhul, mă voi ruga şi cu mintea" ; mai înseamnă şi mânie, ca în Isaia: „Nu erai 
tu cel ce cugetai cu duhul tău cel aspru să-i ucizi pe ei?" ; iar duhul cel de la Dumnezeu 
înseamnă şi ajutor: „Pentru că duh este înaintea noastră unsul Domnului" . După anomei, ar 
însemna ca Dumnezeu să fie toate acestea şi să fie alcătuit din acestea. 

Dar ca să nu mai vorbim degeaba aducând în mijloc nişte argumente care nici n-au nevoie să fie 
combătute, haide să punem aici capăt cuvântului către anomei, şi să ne punem toată nădejdea 
noastră în rugăciune; cu cât se vor depărta ei mai mult de credinţă, cu atât mai mult să ne rugăm 
pentru dânşii, cu atât mai mult să-I cerem lui Dumnezeu să se depărteze nebunia lor. Acest lucru 
este bine-plăcut Mântuitorului nostru Dumnezeu - „Care voieşte ca toţi oamenii să se mântuiască 
şi la cunoştinţa adevărului să vină" . 

6. Să nu încetăm dar să facem rugăciuni pentru ei. Mare armă e rugăciunea, vistierie 
neîmpuţinată, bogăţie niciodată cheltuită, liman neînvălurat, pricină de linişte! Rădăcină, izvor şi 
mamă a mii şi mii de bunătăţi este rugăciunea! Este mai puternică şi decât puterea împărătească. 
De multe ori, când cel care are fruntea încununată cu coroană este cuprins de friguri, când zace la 
pat şi se umflă, stau în jurul lui doctori, îngrijitori, generali, dar nu-i pot ostoi boala care-i 
ameninţă viaţa nici ştiinţa doctorilor, nici venirea prietenilor, nici slujirea slugilor, nici risipa de 
doctorii, nici scumpetea facerii doctoriilor, nici belşugul de bani, într-un cuvânt, nimic din cele 

omeneşti, dar dacă vine cineva care are îndrăznire către Dumnezeu şi numai se atinge de trupul 
lui şi face rugăciune curată pentru el, a izgonit toată boala. Şi ceea ce n-a putut bogăţia, mulţimea 
slujitorilor, ştiinţa doctorilor şi mărirea împărătească, poate de multe ori rugăciunea unui sărac, a 
unuia care n-are de nici unele. 

Când zic rugăciune, nu înţeleg rugăciunea aceasta de formă şi plină de trândăveală, ci rugăciunea 
aceea făcută cu stăruinţă, făcută cu suflet îndurerat şi cu mintea adunată. Aceasta e rugăciunea 
aceea care se urcă la cer. Şi după cum apele nu se ridică în sus atâta vreme cât stau pe un şes 
întins şi au multă lărgime, dar când mâinile meşterilor le adună la un loc şi le apasă de jos, atunci 
apele înghesuite ţâşnesc în sus mai iute decât săgeata; tot astfel şi mintea omenească, atâta vreme 
cât e tihnită şi fără nici o grijă, este împrăştiată şi risipită; dar când necazurile şi grijile vieţii o 
înghesuie de jos şi o apasă bine, atunci trimite spre înălţime rugăciuni curate şi stăruitoare. Şi ca 
să cunoşti că mai cu seamă acele rugăciuni sunt ascultate de Dumnezeu, care sunt făcute cu 
sufletul apăsat şi necăjit, ascultă ce spune Profetul: „ Către Domnul când m-am necăjit am strigat 
şi m-a auzit" . 

Să ne încălzim dar cugetul, să ne apăsam sufletul cu amintirea păcatelor; să ni-1 apăsam nu ca să 
ni-1 chinuim, ci ca să-1 facem să fim auziţi, să-1 facem să privegheze şi să fie treaz, ca să atingă 
înseşi cerurile. Nimic nu izgoneşte atât de mult trândăveală şi nepăsarea ca durerea şi necazul, 
când adună din toate părţile mintea şi o întorc spre ea însăşi. Cel ce se necăjeşte aşa şi se roagă 
aşa va putea face să se sălăşluiască în sufletul său, odată cu rugăciunea, şi multă bucurie. Şi după 
cum adunarea mare de nori întunecă la început văzduhul, dar, după ce norii îşi scutură toată 
ploaia, văzduhul ajunge mai liniştit şi mai frumos, tot aşa şi tristeţea: atâta vreme cât se învârte 
înlăuntrul nostru, ne întunecă mintea; dar când se împrăştie şi iese afară prin cuvintele rugăciunii 
şi prin lacrimile care însoţesc rugăciunea, atunci vine în suflet mare bucurie, căci ajutorul lui 
Dumnezeu se lasă ca o rază peste mintea celui ce se roagă. 
Dar ce dezvinovăţire zadarnică aduc cei mai mulţi? 

- Nu mai am un pic de îndrăznire înaintea lui Dumnezeu, spun ei. Atât îmi este ruşine de mine şi 
de faptele mele, că nici nu pot deschide gura! 

- Satanică e evlavia aceasta! (De fapt), acestea sunt pricini ca să duci mai departe o viată plină de 
păcate. Diavolul vrea să-ţi închidă uşile ducerii tale la Dumnezeu! 

Spui că n-ai nici un pic de îndrăznire înaintea lui Dumnezeu? Mare îţi este îndrăznirea, mare îţi 
este folosul să crezi că n-ai îndrăznire, după cum e cea mai mare neruşinare şi osândă să crezi că 
ai îndrăznire. Chiar de-ai avea multe fapte bune, chiar dacă nu te-ai simţi cu nimic pe cuget, dar 
dacă socoti că ai îndrăznire înaintea lui Dumnezeu, ai pierdut tot folosul rugăciunii! Dimpotrivă, 
de-ai avea pe cuget mii şi mii de poveri de păcate, dar dacă eşti convins că eşti cel din urmă 
dintre toţi, vei avea mare îndrăznire înaintea lui Dumnezeu. 

Nu-i smerenie să te socoteşti păcătos, când eşti păcătos; smerenie este să nu te socoteşti mare 
lucru, când ştii că ai făcut fapte multe şi mari. Atunci eşti smerit, când eşti cum zice Pavel, când 
poţi să spui: „ Nu mă ştiu cu nimic pe cuget" , şi totuşi să adaugi: „ dar nu mă îndreptăţesc cu 
asta" ; şi iarăşi: „ Iisus a venit să mântuiască pe păcătoşi, dintre care cel dintâi sunt eu" . 

Să ai smerenie înseamnă să fii înalt cu faptele bune, dar să te socoteşti, cu mintea, mic. 
Dumnezeu, din pricina nespusei Lui iubiri de oameni, primeşte şi Se apropie nu numai de cei ce 
se smeresc, ci şi de cei care-şi spun, cu inima zdrobită, păcatele lor. Este milostiv şi binevoitor cu 
unii ca aceştia. 

Şi ca să vezi ce lucru bun este să nu te socoteşti lucru mare, închipuieşte-ţi două trăsuri: înjugă la 
una dreptatea şi mândria, iar la alta, păcatul şi smerenia; vei vedea că trăsura la care-i înjugat 
păcatul o va lua înaintea dreptăţii nu din pricina puterii păcatului, ci din pricina tăriei smereniei 
cu care e înjugat; trăsura cealaltă însă rămâne în urmă nu din pricina slăbiciunii dreptăţii, ci din 
pricina poverii şi a greutăţii mândriei. După cum smerenia, din pricina covârşitoarei ei înălţimi, 
biruie greutatea păcatului şi ajunge de se urcă la cer, tot astfel şi mândria, din pricina poverii şi a 
greutăţii ei, are puterea să biruie şi uşurătatea dreptăţii şi o trage lesne în jos. 

7. Adu-ţi aminte de fariseu şi de vameş, şi vei vedea că împerecherea aceea e mai iute decât 
aceasta. A împerecheat fariseul dreptatea cu mândria, grăind aşa: „ Mulţumescu-Ţi, Dumnezeule, 
că nu sunt ca ceilalţi oameni răpitori, lacomi, nici ca acest vameş!" . O, ce nebunie! nu i-a 
săturat mândria toată firea omenească, ci a ocărât nebuneşte şi pe vameşul de alături. Ce a făcut 
vameşul? N-a răspuns la ocări cu ocări, nu s-a amărât din pricina învinuirii, ci a primit cele spuse 
cu judecată. Şi i-au fost lui: săgeata duşmanului doctorie şi vindecare, ocara laudă, iar învinuirea 
cunună. Atât de mare bun este smerenia, atât de mare câştig! Face să nu te usture batjocurile 
altora, face să nu te sălbăticească să ocărăşti pe aproapele. Poţi culege şi de pe urma celor ce te 
ocărăsc un bine mare şi însemnat, aşa cum a cules vameşul. După ce a primit ocările şi a pus jos 
păcatele, spunând: „ Milostiv Fii mie, păcătosului!" , s-a coborât mai îndreptat decât acela, 
cuvintele au biruit faptele, vorbele au învins lucrurile. Fariseul a pus înainte dreptatea, postul şi 
zeciuiala; vameşul a spus numai cuvinte, dar a pus jos cu vorba toate păcatele lui. Că Dumnezeu 
nu i-a ascultat numai vorbele, ci a văzut şi inima cu care le spunea; şi găsindu-i smerit şi zdrobit 
sufletul, 1-a miluit şi S-a arătat bun. 

Spun aceste cuvinte nu ca să păcătuim, ci ca să ne smerim. Dacă vameşul, un om de cea mai de 
jos speţă de răutate, nu pentru că s-a umilit, ci numai pentru că s-a arătat cu judecată, pentru că 
şi-a spus păcatele şi a mărturisit ce era, a atras din partea lui Dumnezeu o atât de mare 
bunăvoinţă, cât ajutor nu vor atrage cei care săvârşesc mari fapte bune, dar se socotesc pe ei o 
nimica? 

De aceea vă îndemn, mă rog şi mă cucernicesc, mărturisiţi-vă des lui Dumnezeu, nu te duc să fii 
privelişte celor împreună robi ai tăi, nici nu te silesc să-ti descoperi oamenilor păcatele tale! 
Desfâ-ţi cugetul înaintea lui Dumnezeu! Arată-i Lui rănile şi de la El cere leacurile! Arată-le 
Celui ce nu te ocărăşte, ci te vindecă! Chiar de taci tu. El îţi ştie toate păcatele! Spune-le ca să 
câştigi! Spune-le ca, lăsând aici jos toate păcatele, să pleci dincolo curat şi slobod de păcate, să 
scapi de darea aceea în vileag de nesuferit din ziua judecăţii. 

Cei trei tineri erau în cuptor şi şi-au dat sufletul pentru mărturisirea Stăpânului. Cu toate acestea, 
după atâtea şi atâtea fapte mari, spun: „ Nu putem deschide gura noastră! Ruşine şi ocară am 
ajuns robilor Tăi şi celor ce Te cinstesc pe Tine" . 

- Dar pentru ce atunci deschideţi gura? 

50 



- Tocmai ca să spunem, răspund ei, că nu putem deschide gura, pentru ca astfel să atragem asupra 
noastră pe Stăpânul. 

Puterea rugăciunii a stins tăria focului, a înfrânt furia leilor, a pus capăt războaielor, i-a alungat 
pe demoni, a deschis porţile cerului, a sfărâmat legăturile morţii, a izgonit bolile, a îndepărtat 
necazurile, a întărit oraşe ce se clătinau; rugăciunea a pus capăt bătăilor lui Dumnezeu, 
vicleniilor omeneşti, într-un cuvânt, tuturor nenorocirilor. Dar nu numesc rugăciune aceea care 
este rostită numai cu gura, ci rugăciunea care se înalţă din adâncul sufletului. După cum copacii 
care au înfipte adânc în pământ rădăcinile nu se clintesc din loc, nici nu sunt smulşi, de i-ar izbi 
atacul a mii şi mii de vânturi, pentru că rădăcinile lor sunt înţepenite bine în adâncul pământului, 
tot astfel şi rugăciunile care se înaltă de jos, din adâncul inimii, fiind bine înrădăcinate, se 
îndreaptă spre înălţimi şi nu sunt doborâte de nici un atac al gândului. De aceea şi Profetul spune: 
„ Dintru adâncuri am strigat către Tine, Doamne!" . 

Nu vă grăiesc acestea ca să mă lăudaţi numai, ci ca să-mi arătaţi lauda voastră şi prin fapte. Dacă 
atunci când spui oamenilor necazurile tale şi le istoriseşti nenorocirile ce te-au cuprins îţi uşurezi 
sufletul îndurerat, ca şi cum te-ai alina prin cuvânt, cu mult mai mult, de vei împărtăşi Stăpânului 
patimile sufletului tău, vei căpăta mare uşurare şi multă mângâiere. De multe ori omul, când te 
aude plângându-te şi văitându-te, se îngreunează, te respinge şi te alungă; Dumnezeu însă nu-i 
aşa; te primeşte, te trage la El! Să-I spui de dimineaţă până seara necazurile tale! Atunci mai cu 
seamă te iubeşte şi-ti ascultă rugăciunile! Asta a vrut să arate Hristos când a spus: „ Veniţi la 
Mine toţi cei împovăraţi şi osteniţi, şi Eu vă voi odihni" , Ne cheamă! Să-L ascultăm! Ne trage 
la El! Să nu fugim! Chiar de-am avea mii şi mii de păcate! Atunci mai mult să alergăm la El. Că 
pe unii ca aceştia îi cheamă! „ N-am venit să chem pe cei drepţi ci pe cei păcătoşi la pocăinţă" . 

în aceste cuvinte vorbeşte de cei împovăraţi, de cei obosiţi, de cei osteniţi de greutatea păcatelor. 
Este doar numit Dumnezeul a toată mângâierea şi Părintele îndurărilor . Pentru că acesta e lucrul 
Lui de totdeauna: să mângâie şi să aducă uşurare celor îndureraţi şi necăjiţi, de-ar avea mii şi mii 
de păcate. Numai să ne dăm Lui, numai să alergăm la El şi să nu ne depărtăm, şi vom cunoaşte 
prin noi înşine adevărul spuselor acestora şi nimic din cele ce sunt nu va putea să ne supere dacă 
ne rugăm stăruitor şi aşa cum trebuie. Prin rugăciune vom îndepărta cu uşurinţă orice necaz ar 
veni peste noi. Şi ce este de mirare că puterea rugăciunii pune capăt necazurilor omeneşti, când 
ea stinge păcatele şi le şterge cu uşurinţă? 

Aşadar, ca să ducem la capăt cu uşurinţă viaţa aceasta şi să îndepărtăm toate păcatele cu câte ne- 
am acoperit şi să stăm cu îndrăznire înaintea scaunului de judecată al lui Hristos, să ne pregătim 
necontenit această doctorie, rugăciunea, alcătuind-o din lacrimi, din venire cu regularitate la 
biserică şi din stăruinţă. Făcând aşa, ne vom bucura de sănătate deplină şi vom dobândi şi 
bunătăţile cele viitoare, pe care facă Dumnezeu ca noi toţi să le dobândim cu harul şi iubirea de 
oameni ale Domnului nostru Iisus Hristos, cu Care Tatălui slava, împreună cu Sfântul Duh, acum 
şi pururea şi în vecii vecilor. Amin. 

C u v â n t u 1 VI 

din "Cuvântări împotriva anomeilor Către iudei " 
Ed. IBMBOR - 2007 

La Fericitul Filogonie 

1. Eram şi astăzi pregătit să încep lupta cu ereticii şi să vă plătesc datoria ce-o mai am de plată! 
Dar ziua Fericitului Filogonie, a cărui prăznuire o facem astăzi, mi-a chemat cuvântul spre 
istorisirea isprăvilor lui. Negreşit, trebuie să-i dau ascultare. Dacă cel care vorbeşte de rău pe 
tatăl lui sau pe mama lui, cu moarte trebuie să moară, se înţelege de la sine că cel ce-i 
binecuvintează trebuie să se bucure negreşit de viată; şi dacă se cade ca părinţii cei trupeşti să se 
bucure de atâta dragoste din partea noastră, apoi cu mult mai mult cei duhovniceşti, mai cu 
seamă când lauda nu îi face cu nimic mai străluciţi pe cei răposaţi, ci ne face mai buni pe noi, 
care ne-am adunat aici, care vorbim şi care ascultăm. 

Cel răposat, odată ce s-a suit la cer, nu mai are nevoie de laudă omenească, pentru că a plecat 
spre o moştenire mai bună şi mai fericită; ci noi, care ne învârtim încă în lumea aceasta, cărora 
ne trebuie multă sfătuire din toate părţile, noi avem nevoie de laudele Fericitului Filogonie, ca sa 
ne înalţe sufletul spre aceeaşi râvnă. De aceea ne şi sfătuieşte un înţelept, zicând: „ Pomenirea 
dreptului e cu laude" . Nu pentru că astfel de laude sunt de folos celor plecaţi din lumea aceasta, 
ci pentru că cei ce laudă dobândesc cele mai mari foloase. 

Aşadar, pentru că ne este atât de mare câştigul de pe urma unei astfel de fapte, să ne plecăm şi să 
nu ne împotrivim. Că şi timpul este potrivit pentru o astfel de laudă şi povestire! Căci astăzi 
Fericitul Filogonie s-a mutat la o viaţă netulburată şi şi-a ancorat corabia într-un loc unde nu 
poate fi nici umbră de furtună, nici de întristare, nici de durere. Şi ce e de mirare că locul acela e 
lipsit de tristeţe, când Pavel grăind către oameni, care sunt încă pe pământ, le spunea: „Totdeauna 
bucuraţi-vă, neîncetat rugaţi-vă!" . Dacă aici, unde sunt boli şi necazuri şi morţi înainte de vreme 
şi clevetiri şi invidie şi mâhnire, şi mânie şi pofte rele şi mii de uneltiri şi griji zilnice, dacă aici, 
unde răutăţi necontenite şi repetate aduc peste noi mii şi mii de întristări, Pavel a spus că e cu 
putinţă să ne bucurăm totdeauna dacă, scoţând puţin capul din furtuna grijilor lumeşti, ne-am 
rândui bine viata noastră, cu mult mai mult după plecarea noastră de aici vom putea dobândi, cu 
mai multă înlesnire, binele acesta, când toate acestea au dispărut, şi bolile şi patimile şi pricinile 
de păcate, când nu mai este „ al meu" şi „ al tău" , acest cuvânt groaznic, ce a adus în viaţa 
noastră toate nenorocirile şi a dat naştere la nenumărate războaie. 

De aceea mai cu seamă îl fericesc pe Sfântul acesta, că s-a mutat şi a părăsit cetatea noastră, dar 
s-a urcat în cealaltă cetate, cetatea lui Dumnezeu, a părăsit Biserica aceasta, dar locuieşte în 
Biserica aceea, a celor întâi-născuţi, care sunt scrişi în ceruri; a lăsat sărbătorile acestea, dar s-a 
dus la adunarea sărbătorească a îngerilor. Că sus este cetate şi Biserică şi adunare sărbătorească, 
ascultă-1 pe Pavel, care spune: „V-aţi apropiat de cetatea Dumnezeului celui viu, Ierusalimul cel 
ceresc, şi de Biserica celor întâi-născuţi, înscrişi în ceruri, şi de zeci de mii de îngeri în adunare 
sărbătorească" . Pavel le numeşte pe toate cele de sus adunare sărbătorească nu numai din 
pricina mulţimii puterilor celor de sus, ci şi din pricina belşugului de bunătăţi şi din pricina 
bucuriei şi veseliei necontenite. De obicei, nimic altceva nu dă numele de adunare sărbătorească, 

de iarmaroc, decât mulţimea celor adunaţi şi belşugul de mărfuri, când se aduc grâu, orz şi tot 
felul de roade ale pământului, turme de oi, cirezi de vite, haine şi altele ca acestea, când unii 
vând şi alţii cumpără. 

- Cum, m-ar întreba cineva, sunt acestea în ceruri? 

- Nu, niciuna din acestea, ci altele cu mult mai de cinste, n-ai să vezi acolo roade de-ale 
pământului, grâu, orz! Ai să vezi pretutindeni, cu multă îmbelşugare, numai roade de-ale 
duhului: dragoste, bucurie, veselie, pace, bunătate şi blândeţe, N-ai să vezi turme de oi şi cirezi 
de vite, ci duhurile drepţilor celor ce s-au săvârşit, virtuţi ale sufletelor; pretutindeni în ceruri, 
numai felurite fapte mari şi bune. N-ai să vezi haine şi aşternuturi, ci cununi mai de preţ decât 
aurul, premii şi răsplăţi şi mii şi mii de bunătăţi gătite celor ce-au săvârşit fapte bune. 

Apoi, mulţimea celor adunaţi acolo este cu mult mai de cinste şi cu mult mai mare; nu-i alcătuită 
din târgoveţi şi din ţărani, ci aici, zeci de mii de îngeri, colo, mii de arhangheli, dincolo, ceata 
profeţilor, în altă parte, coruri de mucenici, cete de apostoli, adunări de drepţi, fel de fel de 
popoare ale tuturor celor plăcuţi lui Dumnezeu. Cu adevărat este o minunată adunare 
sărbătorească şi un minunat iarmaroc, mai mare decât toate, pentru că în mijlocul acestei adunări 
sărbătoreşti, în mijlocul acestui iarmaroc, se plimbă împăratul tuturor. Căci Pavel, după ce a 
spus: „ în adunare sărbătorească şi de zeci de mii de îngeri" , a adăugat: „ . . .şi de Dumnezeu, 
Judecătorul tuturor" . Cine a văzut pe un împărat pământesc venind la un iarmaroc? Aici, pe 
pământ, nimeni niciodată nu 1-a văzut, acolo însă cei de faţă II văd necontenit pe împăratul cel 
ceresc, atât cât le este cu putinţă să-L vadă, căci e de faţă şi-i împodobeşte pe toţi cei adunaţi cu 
strălucirea slavei Lui. 

Iarmarocul acesta de pe pământ se termină adeseori la amiază; cel de sus, însă, nu-i aşa. Acesta, 
ca să aibă loc, nu aşteaptă trecere de luni, nici cicluri de ani, nici număr de zile, ci e veşnic, iar 
toate bunătăţile din el nu au sfârşit, nu cunosc capăt, nu pot nici îmbătrâni, nici se veşteji, sunt 
fără bătrâneţe şi fără de moarte. Acolo nu-i nici o tulburare, ca aici, nici un zgomot, ci multă este 
ordinea tuturor, cu cuvenită bună-rânduială; cu toţii înalţă Stăpânului zidirii văzute şi nevăzute, 
ca dintr-o ţiteră, cu ritm, o cântare prea bine întocmită, mai plăcută decât toată cântarea, iar 
sufletul săvârşeşte acolo Dumnezeiasca Liturghie ca în nişte altare sfinte şi în nişte taine 
dumnezeieşti. 

2. In această moştenire fericită şi neîmbătrânită s-a mutat astăzi Fericitul Filogonie. Care cuvânt 
dar ar putea fi pe măsura omului care a fost învrednicit de o moştenire atât de bună? Niciunul! 
Spune-mi, dar, să tac pentru asta? Atunci, pentru ce ne-am adunat aici? Dar voi spune că nu voi 
putea ajunge prin cuvânt măreţia faptelor. De asta, dar, trebuie neapărat să spun şi aceea că şi 
aceasta este cea mai mare parte de laudă, când cuvintele nu pot înfăţişa faptele. Când faptele 
mari ale unor oameni le depăşesc pe cele muritoare, se înţelege prea bine că şi laudele trebuie să 
depăşească limba omenească. Cred însă că Sfântul nu are să arunce pentru asta laudele mele, ci 
are să facă ce a făcut însuşi Stăpânul. Şi El n-a dat răsplata doar a doi oboli văduvei care a 
aruncat în cutia templului numai doi oboli. 

- De ce? 

- Pentru că nu S-a uitat la bogăţia banilor, ci la bogăţia sufletului. Dacă te uiţi la banii aruncaţi de 
văduvă, foarte sărăcăcios e darul, dar dacă te uiţi la voinţa cu care e dat, vei vedea o nespusă 
vistierie de măreţie sufletească. Prin urmare, chiar dacă laudele mele în cinstea Sfântului au să 
fie mici şi neînsemnate, totuşi dau tot ce am. Şi chiar dacă laudele mele ar fi mai prejos de 
măreţia sufletească a viteazului şi dreptului Filogonie, totuşi şi asta are să fie cea mai mare 
dovadă a măreţiei lui sufleteşti, că nu are să arunce nici laudele mele cele sărăcăcioase, ci are să 
facă, cu ele, ce fac şi bogaţii. Aceştia primesc de la săraci mici daruri, de care n-au nevoie; dar ei 
adaugă acestor daruri şi daruri de la ei, şi aşa le dau înapoi celor care le aduseseră ceea ce aveau. 
Tot astfel şi Fericitul Filogonie, după ce va primi de la mine laudă de cuvinte, de care n-are 
nevoie, îmi va da în schimb binecuvântare de fapte, de care totdeauna am nevoie. 

De unde dar trebuie să încep laudele? De unde din altă parte decât de la dregătoria pe care i-a 
dat-o harul Duhului! Dregătoriile cele lumeşti nu pot fi îndeobşte o dovadă a virtuţii celor cărora 
li s-au încredinţat, ci, adeseori, o dovadă de răutate. 

- De ce? 

- Pentru că, de obicei, ca să ajungi în astfel de dregătorii te slujeşti de sprijinul prietenilor, de 
înşelăciune, de linguşeli şi de altele mai ruşinoase decât acestea. Dar când Dumnezeu hotărăşte şi 
numeşte într-o dregătorie şi când mâna aceea atinge sfântul cap, atunci hotărârea şi numirea e 
dreaptă, alegerea, mai presus de bănuială, căci vrednicia Celui ce numeşte este o dovadă 
neîndoielnică a vredniciei celui numit. 

Chiar felul numirii lui Filogonie în această dregătorie ne arată că Dumnezeu 1-a numit. A fost 
smuls din mijlocul pieţei şi adus pe scaunul acesta episcopal. Aşa de curată şi de strălucită viaţă a 
dus mai înainte, deşi avea soţie şi o fiică şi era avocat, aşa a strălucit viata lui, mai mult decât 
soarele, încât chiar de acolo s-a arătat vrednic de această dregătorie, şi de la scaunul cel de 
judecată a fost adus la scaunul acesta sfinţit. Atunci apăra pe oameni de oamenii cei vicleni, 
făcându-i mai puternici pe cei năpăstuiţi decât cei ce năpăstuiesc; venind aici, apăra pe oameni 
de demonii cei ispititori. 

Cât de mare dovadă de virtute este de a fi învrednicit de harul dumnezeiesc cu o dregătorie atât 
de mare, ascultă ce îi spune Hristos lui Petru după înviere! Când Domnul 1-a întrebat: „ Petre, Mă 
iubeşti?" şi când Petru 1-a răspuns: „ Da, Doamne, Tu ştii că Te iubesc" , Hristos nu i-a spus: 
„Azvârle averile, posteşte, du viaţă aspră, învie morţi, izgoneşte demoni!" . Nu i-a spus nimic 
din acestea, nici nu i-a spus să facă alte minuni, nici alte fapte mari! nu! A trecut peste toate astea 
şi i-a spus: „ Dacă Mă iubeşti, paşte oile Mele" . A grăit acestea nu numai pentru că voia să ne 
arate care-i cel mai mare semn al dragostei noastre pentru El, ci a făcut din dragostea pe care 
Petru o arată pentru oi, cea mai mare dovadă a dragostei lui pentru Hristos, ca şi cum ar fi zis: 
„ Cel ce iubeşte oile Mele, pe Mine Mă iubeşte" . 

Uită-te câte a îndurat Hristos pentru turma aceasta! S-a făcut om, a luat chip de rob, a fost 
scuipat, a fost pălmuit, în urmă nu S-a ferit nici de moarte, şi încă o moarte plină de ocară, căci 
pe cruce Şi-a vărsat sângele. Prin urmare, dacă vrei să fii lăudat de Hristos, poartă grijă de oile 
acestea, caută folosul cel de obşte, îngrijeşte-te de fraţii tăi! Nu este o faptă mai de preţ înaintea 
lui Dumnezeu decât aceasta! De aceea şi în altă parte Domnul spune: „Simone, Simone, Satana a 

cerut să te cearnă ca pe grâu; dar Eu M-am rugat pentru tine, ca să nu piară credinţa ta" . „ Ce- 
mi dai. Petre, în schimbul acestei purtări de grijă ce o am fată de tine?" . Oare ce-i cere Domnul 
lui Petru în schimb? „ Şi tu, îi spune Domnul, când te vei întoarce, întăreşte pe fraţii tăi" . Tot 
aşa spune şi Pavel: „ Fiţi următori ai mei, cum sunt şi eu al lui Hristos" . 

- Dar cum ai ajuns. Pavele, următor al lui Hristos? 

- „ Plăcând tuturor întru toate şi necăutând folosul meu. Ci pe al celor mulţi, ca să se 
mântuiască" . Iar în altă parte zici: „ Că şi Hristos nu S-a făcut plăcut Sieşi , ci celor mulţi" . Şi 
nu poate fi alt semn de recunoaştere mai bună a celui credincios şi a celui ce-L iubeşte pe 
Hristos, ca îngrijirea de fraţi şi purtarea de grijă de mântuirea lor. 

3. Aceste cuvinte să le audă şi toţi monahii care locuiesc în vârfurile munţilor, care, prin toate, s- 
au răstignit pentru lume! Să audă ei aceste cuvinte, pentru ca să-i ajute după puterea lor pe 
înainte-stăpânitorii Bisericilor, întărindu-i cu rugăciunile lor, cu unirea lor, cu dragostea lor, 
ştiind că dacă nu-i ajută în orice chip, deşi stau departe, pe cei puşi de harul lui Dumnezeu în 
fruntea Bisericilor şi care sunt înconjuraţi de atâtea griji, întreaga lor viaţă s-a pierdut şi toată 
înţelepciunea lor s-a schimbat. 

Din cele spuse până acum s-a văzut că grija de turmă e dovada cea mai mare a dragostei pentru 
Hristos. Să vedem acum şi în ce fel a ocârmuit Fericitul Filogonie Biserica aceasta. Dar, mai bine 
spus, pentru a arăta acest lucru, nici nu-i nevoie de cuvânt şi nici de glasul meu! Râvna voastră o 
arată. După cum dacă ai intra într-o vie, şi ai vedea butucii de vie acoperiţi de frunze, încărcaţi de 
struguri, iar via înconjurată de jur-împrejur cu zid şi cu gard, n-ai mai avea nevoie de vreun 
cuvânt sau de vreo altă dovadă ca să afli vrednicia viticultorului, tot aşa şi aici: de-ar intra cineva 
şi-ar vedea aceste vii duhovniceşti, şi roadele voastre, n-ar mai avea nevoie de cuvânt şi de 
învăţătură ca să-1 afle pe înainte-stătătorul vostru. Precum şi Pavel zice: „Scrisoarea noastră voi 
sunteţi scrisă în inimile noastre şi citită de toţi oamenii" . Râul arată izvorul, iar roadă, rădăcina. 

Ar trebui să vorbesc şi de timpul când i s-a dat Fericitului Filogonie această dregătorie; căci nici 
asta nu e puţin lucru pentru lauda Sfântului; dimpotrivă, foarte puternic pentru a arăta vrednicia 
bărbatului. Foarte grele erau pe atunci vremurile: abia încetase persecuţia; mai stăruiau încă 
rămăşiţele acelei tulburări grozave; era mare nevoie să fie îndreptate lucrurile. In afară de 
acestea, ar mai trebui iarăşi să adaug că erezia ereticilor , care luase început pe timpul lui, punea 
o mulţime de piedici, deşi înţelepciunea Fercitului Filogonie luase toate măsurile de apărare. Cu 
toate acestea, cuvântul ne sileşte spre alt subiect, de neapărată trebuinţă. Pentru aceea, lăsând 
tatălui obştesc şi urmaşului Fericitului Filogonie să vorbească despre acestea, eu voi merge pe o 
altă cale a cuvântului lui. Că se apropie o sărbătoare, cea mai cinstită şi cea mai înfricoşătoare 
dintre toate sărbătorile, pe care n-ai greşi de-ai numi-o temelia tuturor sărbătorilor. 

- Care-i aceasta? 

- Naşterea după trup a lui Hristos! 

4. De la această sărbătoare au luat început şi pricină: Teofania, adică Botezul Domnului; Pastile 
cele sfinte, înălţarea şi Rusaliile. Dacă Hristos nu S-ar fi născut după trup, nu S-ar fi botezat, 

adică Bobotează; nu s-ar fi răstignit, adică Pastile; nu ar fi trimis Duhul, adică Cincizecimea. Prin 
urmare, din sărbătoarea naşterii Domnului izvorăsc aceste praznice, aşa cum dintr-un izvor curg 
felurite râuri. Dar nu numai pentru această pricină e drept să se bucure ziua aceasta de întâietate 
între sărbători, ci şi din pricină că ceea ce s-a petrecut într-însa e mai înfricoşător decât ceea ce s- 
a petrecut în toate celelalte. 

Era firesc ca Hristos să moară, odată ce S-a făcut om; chiar dacă n-a făcut păcat, totuşi a luat trup 
muritor. Şi era şi acesta lucru minunat; dar să fie Dumnezeu, şi să voiască să fie om, şi să sufere 
să Se coboare atâta, cât nici mintea n-o poate primi, aceasta este ceea ce ne umple de frică şi de 
spaimă. De acest lucru minunându-se şi Pavel, spunea: „ Cu adevărat mare este taina credinţei" . 

- Ce este mare ? 

- „ Dumnezeu S-a arătat în trup" . Şi iarăşi, în altă parte: „ Că nu pe îngeri i-a luat Dumnezeu în 
grijă, ci sămânţa lui Avraam a luat; pentru aceea trebuia întru toate să Se asemene fraţilor" . De 
aceea, mai cu seamă, mi-e dragă, iubesc ziua aceasta şi vă mărturisesc dragostea, pentru ca să vă 
fac şi pe voi părtaşi iubirii mele. De aceea mă rog de voi toţi, şi mă cucernicesc vouă, ca atunci 
să veniţi cu toată râvna şi tragerea de inimă la Biserică, lăsându-şi fiecare goală casa lui, ca să-L 
vedem pe Stăpânul nostru în iesle aşezat, înfăşat, ca să vedem priveliştea aceea înfricoşătoare şi 
minunată. 

Ce apărare mai putem avea, ce iertare, când El Se pogoară din ceruri pentru noi, iar noi nu venim 
nici de acasă până la El ? Când magii, nişte oameni barbari şi de alt neam, aleargă din Persia ca 
să-L vadă aşezat în iesle, ţie, creştine, îţi este greu să mergi o mică bucată de drum, ca să te 
bucuri de vederea aceasta fericită? 

într-adevăr, dacă venim cu credinţă, îl vom vedea negreşit aşezat în iesle; căci masa aceasta ţine 
locul ieslei. Că şi pe aceasta se va aşeza Trupul Stăpânului, nu înfăşat ca atunci, ci înfăşurat de 
jur-împrejur de Duhul. Cei iniţiaţi ştiu ce vreau să spun. Magii s-au închinat numai; tie, de te 
apropii cu conştiinţa curată, îţi vom îngădui să-L şi iei şi să pleci acasă. 

Apropie-te şi tu, aducând daruri, nu ca aceia, ci daruri cu mult mai cinstite! 

Au adus aceia aur? Adu şi tu curăţenie sufletească şi trupească şi virtute! 

Au adus aceia tămâie? Adu şi tu rugăciuni curate, tămâierile cele duhovniceşti! 

Au adus aceia smirnă? Adu şi tu smerenie, inimă înfrântă şi milostenie! 

Dacă te apropii cu aceste daruri, te vei bucura în toată voia de această Sfântă Masă! Iar eu, 
tocmai de aceea rostesc acum aceste cuvinte, căci ştiu că vor veni negreşit mulţi în ziua aceea şi 
se vor apropia de această duhovnicească jertfa. Dar ca să nu facem aceasta spre răul nostru, nici 
spre osânda sufletului nostru, ci spre mântuire, mai dinainte vă iau ca martori şi vă rog să vă 
apropiaţi de Sfintele Taine (numai) după ce vă veţi fi curăţit aşa cum trebuie. 

5. Să nu spună nimeni: îmi este ruşine, îmi este cugetul încărcat de păcate, foarte grea povară 
port în spate! Răgazul acesta de cinci zile până la naşterea Domnului este îndestulător ca să 
lepezi mulţimea păcatelor, dacă te înfrânezi, dacă te rogi, dacă priveghezi. Nu te uita că timpul e 
scurt! Uită-te la aceea că Stăpânul e iubitor de oameni! Doar şi ninivitenii în trei zile au 
îndepărtat mânia cea atât de mare a lui Dumnezeu! Scurtimea timpului nu i-a împiedicat cu 
nimic! Râvna sufletelor lor, alergând la iubirea de oameni a Stăpânului, a avut puterea să facă 
totul. Apoi, femeia cea păcătoasă s-a curăţit de toate păcatele ei apropiindu-se o clipă de Hristos; 
iar când iudeii cleveteau că Hristos a primit-o şi i-a dat o atât de mare îndrăznire, lor le-a închis 
gura, iar pe ea a slobozit-o după ce a izbăvit-o de toate păcatele ei şi după ce i-a lăudat râvna . 

- De ce? 

- Pentru că femeia cea păcătoasă s-a apropiat cu inimă fierbinte, cu suflet înflăcărat şi cu credinţă 
clocotitoare; s-a atins de acele sfinte şi sfinţite picioare, despletindu-şi părul, slobozind din ochi 
izvoare de lacrimi şi vărsând mirul. Cu ochii cu care i-a ademenit pe bărbaţi, cu aceia a pregătit 
leacurile pocăinţei. Cu ochii cu care a întraripat privirile celor desfrânaţi, cu aceia a plâns. Cu 
buclele de păr cu care pe mulţi i-a înlănţuit spre păcat, cu acelea a şters picioarele lui Hristos. Cu 
parfumul cu care pe mulţi i-a omorât, cu acela a uns picioarele Domnului. 

Şi tu, dar, cu acelea cu care ai mâniat pe Dumnezeu, cu acelea fă-L iarăşi îndurător. L-ai mâniat 
cu răpirea de averi? Cu ele împacă-L! Dă înapoi cele răpite, celor pe care i-ai nedreptăţit, şi mai 
dă şi altele pe deasupra, şi spune ca 
Zaheu: „ întorc împătrit faţă de cât am răpit" . 

L-ai mâniat pe Dumnezeu cu limba şi L-ai ocărât cu multe ocări? Potoleşte-L tot cu limba, 
înălţând rugăciuni curate, binecuvântând pe cei ce te ocărăsc, lăudând pe cei ce te grăiesc de rău, 
mulţumind celor ce te nedreptăţesc. Acestea n-au nevoie de multe zile, de mulţi ani, ci numai de 
voinţă! Se săvârşesc într-o singură zi! Depărtează-te de desfrânare, îmbrăţişează virtutea, pune 
capăt păcatului, făgăduieşte să nu-1 mai săvârşeşti, şi ţi-e de-ajuns spre apărare! Te încredinţez şi- 
ţi garantez că dacă fiecare din noi, care păcătuim, ne depărtăm de păcatele de mai înainte, şi-I 
făgăduim lui Dumnezeu că într-adevăr n-avem să ne mai lăsăm cuprinşi de ele, Dumnezeu nu ne 
va mai cere altceva mai mult în apărare. 

Căci este iubitor de oameni şi milostiv; şi cum doreşte să nască femeia pe care o apucă durerile 
naşterii, aşa doreşte şi Dumnezeu să-Şi reverse mila Lui. Păcatele noastre însă îi pun piedică. 

Să dărâmăm dar această piedică, şi de acum până la sărbătoarea naşterii Domnului să începem să 
ne lepădăm de toate păcatele în aceste cinci zile. Să spunem: „ Ducă-se de râpă tribunalele! 
Ducă-se de râpă sfaturile! Să jelească afacerile, poliţele, contractele! Sufletul meu vreau să mi-1 
mântui!" . „ Ce-i va folosi omului de-ar dobândi întreaga lume, dar şi-ar pierde sufletul?" . 
Magii au ieşit din Persia! Ieşi şi tu din afacerile cele lumeşti, şi ia drumul spre Iisus! De vrem, 
nu-i departe, N-ai nevoie să treci oceanul, să treci peste vârfuri de munţi! Ci, stând acasă, 
cucernicindu-te şi zdrobindu-ţi mult inima, vei vedea că zidul cade, piedica piere şi drumul se 
scurtează! „ Dumnezeu de aproape sunt Eu, spune Domnul, şi nu Dumnezeu de departe" ; şi: 
„ Aproape este Domnul de toţi cei ce-L cheamă pe El întru adevăr" . Dar acum mulţi dintre 
credincioşi au aşa de mare nebunie şi la un astfel de dispreţ faţă de Dumnezeu, că, deşi sunt plini 
de mii şi mii de păcate, deşi nu au grijă deloc de ei înşişi, în sărbători se apropie de această masă 

cum se găsesc şi la întâmplare, fără să-şi dea seama că nu sărbătoarea şi prăznuirea este pricină 
de împărtăşire, ci conştiinţa curată şi viaţa lipsită de păcate. 

După cum cel care nu se ştie cu nici un păcat pe cuget trebuie să se împărtăşească în fiecare zi cu 
Sfintele Taine, tot astfel cel încurcat în păcate şi nepocăit nu trebuie să se apropie de Sfânta 
împărtăşanie nici la sărbătoare. Nu ne izbăvim de păcate dacă ne împărtăşim cu Sfintele Taine o 
singură dată pe an, şi ne împărtăşim cu nevrednicie! Dimpotrivă, vom fi osândiţi şi mai mult, 
pentru că nu ne împărtăşim cu conştiinţa curată nici când ne împărtăşim o singură dată pe an. De 
aceea, vă rog pe voi toţi să nu vă atingeţi de Sfintele Taine numai pentru că vine sărbătoarea! Şi 
dacă vreţi să vă împărtăşiţi cu această Sfântă Jertfa, trebuie să vă curăţiţi cu multe zile înainte 
prin pocăinţă, prin rugăciune, prin milostenie şi prin îndeletniciri duhovniceşti şi să nu vă mai 
întoarceţi iarăşi la păcate, cum se întoarce câinele la vărsătura lui ! 

Nu este oare o nebunie ca, atunci când se apropie sărbătorile Naşterii Domnului, să ne îngrijim 
aşa de mult, cu multe zile înainte, de cele trupeşti, să avem mai dinainte gata hainele, scoţându-le 
pe cele mai frumoase din lăzi, să ne cumpărăm încălţăminte, să avem o masă mai îmbelşugată, să 
ne facem rost din toate părţile de venituri cât mai multe, ca în orice chip să ne împodobim şi să 
ne veselim în aceste zile, iar despre suflet să nu suflăm nici un cuvânt, să-1 lăsăm părăsit, murdar, 
uscat, stricat de foame, necurat? Nu e o nebunie să aducem aici, la biserică, trupul împodobit, iar 
sufletul, gol şi lipsit de podoabă? Trupul ţi-1 vede un om, şi nu te vatămi cu nimic oricum ai fi 
îmbrăcat; sufletul însă ţi-1 vede Stăpânul, şi te va osândi cumplit pentru nepăsarea ta. Nu ştiţi că 
masa aceasta este plină de foc duhovnicesc şi, după cum izvoarele izvorăsc apă, tot astfel şi masa 
aceasta are o flacără ce nu poate fi spusă în cuvinte? 

Nu te apropia, dar, având trestie, nici lemne, nici iarbă, ca să nu faci vâlvătaia mai mare şi să arzi 
sufletul care se împărtăşeşte! Ci apropie-te având pietre scumpe, aur, argint, ca să faci mai curată 
materia, ca să pleci cu mult câştig. De ai ceva pe cuget, izgoneşte-1, alungă-1 din sufletul tău. Ai 
vreun duşman care ţi-a făcut mari rele? Pune capăt duşmăniei, potoleşte-ţi inima răvăşită, 
umflată, ca să nu mai fie nici o tulburare, nici o nelinişte. Ai să-L primeşti pe împărat prin 
împărtăşanie, dar când împăratul păşeşte în sufletul tău, trebuie să fie multă seninătate, multă 
linişte şi pace adâncă a gândurilor. Spui că ti s-a făcut mare rău şi nu-fî poţi stăpâni mânia? Dar 
pentru ce îţi faci ţie însuţi un rău mai mare şi mai cumplit? Nu-ţi va face duşmanul atâta rău cât 
îţi faci ţie însuţi de nu te împaci cu el, călcând în picioare legile lui Dumnezeu! Te-a ocărât 
acela? De aceea dar îl ocărăşti şi tu pe Dumnezeu? Spune-mi! Să nu te împaci cu cel care te-a 
ocărât nu înseamnă atât a te răzbuna pe el, cât a ocărî pe Dumnezeu, Care a legiuit să te împaci 
cu duşmanul tău. 

Nu te uita dar la cel care-i rob ca şi tine, nici la mărimea nedreptăţilor pe care ţi le-a făcut! Uita- 
te la Dumnezeu, vârându-ţi în minte frica de Dumnezeu! Gân-deşte-te la aceea că, cu cât vei 
suferi mai mare silnicie sufletească atunci când te sileşti să te împaci cu duşmanul tău, după ce ţi- 
a făcut mii şi mii de rele, cu atât te vei bucura de mai mare cinste de la Dumnezeu, Care ţi-a 
poruncit să te împaci! După cum tu îl primeşti pe duşman cu multă cinste aici, tot aşa şi 
Dumnezeu te va primi cu multă slavă dincolo, dându-ţi în schimbul acestei ascultări înmiite 
răsplăţi, pe care facă Dumnezeu ca noi toţi să Ie dobândim, cu harul şi cu iubirea de oameni ale 
Domnului nostru Iisus Hristos, cu Care Tatălui slavă, cinste, putere şi închinăciune, împreună cu 
Sfântul Duh, în vecii vecilor. Amin. 

C u v â n t u 1 VII 

din "Cuvântări împotriva anomeilor. Către iudei" 
Ed. IBMBOR - 2007 

Despre fiinţa lui Dumnezeu, că este de neînţeles 

1. Iarăşi au loc curse de cai; şi iarăşi adunarea noastră s-a împuţinat! Dar, mai bine spus, atâta 
vreme cât voi sunteţi aici, adunarea nu s-a împuţinat! După cum plugarului nu-i pasă de frunzele 
de grâu căzute pe jos când vede bobul grâului plin şi frumos, tot aşa şi eu acum, când roadele 
sunt aici, nu mă doare atât inima la vederea frunzelor luate de vânt. Sufăr, e drept, şi din pricina 
nepăsării acelora, dar râvna dragostei voastre îmi alină durerea pricinuită de ei. Aceia, chiar dacă 
vin câteodată la biserică, nici atunci nu sunt în biserică; trupul le stă aici, dar mintea le rătăceşte 
pe-afară. Voi însă, chiar dacă lipsiţi câteodată, şi atunci sunteţi de faţă; trupul vă este afară, dar 
mintea e aici. 

Voiam să-mi prelungesc cuvântul împotriva lor! Dar ca să nu par că mă lupt cu umbrele, ţinând 
de rău pe nişte oameni ce nu-s de faţă, nici nu mă aud, îmi păstrez cuvintele acestea (pentru) 
când vor fi aici. Voi căuta dar să povăţuiesc, cu ajutorul lui Dumnezeu, dragostea voastră spre 
livada noastră cea obişnuită şi spre oceanul Dumnezeieştilor Scripturi. Dar treziţi-vă şi 
privegheaţi! Aici nu este ca pe o corabie! Acolo, chiar de dorm toţi călătorii şi de priveghează 
numai căpitanul corăbiei, nu-i nici o primejdie! Privegherea aceluia şi măiestria lui sunt 
îndestulătoare pentru vas. Aici, însă, de-aş priveghea eu, cel ce vă vorbesc de mii de ori, dar dacă 
voi, care mă ascultaţi, nu privegheaţi la fel, cuvântul meu se va îneca pentru că nu găseşte minte 
care să-1 primească. De aceea, trebuie să fiţi atenţi şi să privegheaţi. Căci noi călătorim pe 
valurile acestei vieţi pentru nişte câştiguri mai mari. Nu călătorim ca să câştigăm aur, argint şi 
bogăţii pieritoare, ci ca să câştigăm viaţa veşnică şi vistieriile cele cereşti. Mai multe căi avem 
noi aici decât căile de pe mare şi de pe uscat! Iar dacă nu ştii să străbaţi bine aceste căi, amarnic 
te îneci! 

Aşadar, voi toţi, cei ce călătoriţi cu mine, nu fiţi fără de nici o grijă, cum sunt călătorii de pe 
corăbii, ci atenţi şi cu grijă, aşa cum sunt căpitanii de corăbii. Aceştia, când dorm toţi ceilalţi 
călători, stau la cârma corăbiei şi nu se uită numai la căile cele de pe apă, ci cârmuiesc bine 
corabia uitându-se, de la o atâta depărtare, la cer, căci mersul stelelor îi călăuzeşte, ca şi cum i-ar 
duce de mână; şi nici un alt om n-ar putea cârmui corabia pe ocean ziua-n amiaza mare atât de 
fără frică, aşa cum o cârmuiesc aceia cu toată liniştea în miez de noapte; când marea este mai 
înfricoşătoare, ei, cu ochii în patru şi netulburaţi, îşi vădesc măiestria lor şi nu se uită numai la 
căile cele strâmte de pe ape, nici numai la drumul stelelor, ci şi la bătăile vânturilor; şi atât de 
mare e priceperea bărbaţilor acelora, că adeseori, când se porneşte o suflare de vânt atât de 
puternică încât ar putea să răstoarne corabia, ei, prin manevrări dese ale pânzelor, îndepărtează 
cu dibăcie toată primejdia şi, înfruntând cu măiestria lor loviturile puternice ale vânturilor, smulg 
corabia din bătaia valurilor. 

Dacă cei care călătoresc pe mare pentru treburi şi câştiguri lumeşti au sufletul atât de atent 
pururea, cu atât mai mult noi trebuie să fim aşa! Căci mai mare e primejdia pentru cei trândavi şi 
mai mare e liniştea pentru cei ce priveghează. Corabia noastră nu-i făcută din scânduri, ci-i 

încheiată din Dumnezeieştile Scripturi; n-o călăuzesc de sus stelele, ci Soarele dreptăţii ne 
cârmuieşte corabia aceasta; stăm la cârma ei, dar nu aşteptăm suflări de zefir, ci blânda adiere a 
Duhului. 

2. Să priveghem dar şi să privim cu băgare de seamă căile. Căci despre slava Celui Unuia-Născut 
ne este nouă astăzi iarăşi cuvântul! Mai înainte am arătat că înţelegerea fiinţei lui Dumnezeu 
depăşeşte cu multă prisosinţă şi înţelepciunea oamenilor, şi a îngerilor, şi a arhanghelilor, şi, într- 
un cuvânt, înţelepciunea întregii zidiri; am arătat apoi că este cunoscută şi înţeleasă numai de Cel 
Unul-Născut şi de Sfântul Duh. 

Acum îmi mut cuvântul pe un alt câmp de bătaie. Voi căuta să arăt că Fiul este de aceeaşi putere, 
de aceeaşi stăpânire şi de aceeaşi fiinţă cu Tatăl. Dar, mai bine spus, noi nu căutăm, ci am aflat 
asta şi o şi stăpânim cu de-adinsul, din pricina harului lui Hristos. Acum suntem gata să arătăm 
asta celor care grăiesc cu neruşinare despre Fiul. Dar eu mă ruşinez şi roşesc având a vorbi 
despre acest lucru. Cine nu va râde de mine că încerc să demonstrez şi să dovedesc nişte 
adevăruri atât de evidente? Şi cum să nu fiu vrednic de osândă când caut să arăt că Fiul este de- 
o-Fiinţă cu Tatăl? Căci această rătăcire a ereticilor, că Fiul nu-i de-o-fiinţă cu Tatăl, este 
potrivnică nu numai Scripturilor, ci şi părerii de obşte a tuturor oamenilor şi firii lucrurilor. Poţi 
vedea că cel născut este de-o-fiinţă cu cel ce 1-a născut nu numai la oameni, ci şi la toate 
animalele şi la copaci. Nu e oare absurd să crezi că această lege rămâne neschimbată la plante, la 
oameni şi la animale, şi numai la Dumnezeu nu rămâne, numai la El trebuie să fie răsturnată? 
Dar, ca să nu se pară că deofiinţimea Fiului cu Tatăl se sprijină pe lucrurile din lumea aceasta, 
haide să o dovedim chiar din Scripturi şi să dăm drumul cuvintelor. Căci nu noi, cei convinşi, ci 
aceia, cei necredincioşi, se vor face de râs, ei, care se împotrivesc unor fapte atât de evidente, ei, 
care-şi întorc faţa de la adevăr. 

- Cum evidente?, spun ei. Căci dacă este de-o-fiinţă cu Tatăl pentru că se numeşte Fiu, atunci 
vom putea fi şi noi de-o-fiinţă cu El, pentru că şi noi ne numim fii! Se spune în Scriptură: „ Eu 
am zis: dumnezei sunteţi, şi toţi fii ai Celui Preaînalt" . 

- O, ce neruşinare! O, ce grozavă neştiinţă! Cum se arată nebunia lor prin toate! Când am vorbit 
despre fiinţa lui Dumnezeu, că e de neînţeles, stăruiau să-şi revendice lor ceea ce era propriu 
numai Celui Unuia-Născut, că ei cunosc pe Dumnezeu tot aşa de bine cum Se cunoaşte 
Dumnezeu pe Sine. Acum, însă, pentru că vorbim de slava Celui Unuia-Născut, stăruiesc să-L 
coboare pe Fiul la josnicia lor, spunând că şi noi ne numim fii! 

Dar asta, negreşit, nu ne face pe noi de-o-fiinţă cu Tatăl! Tu te numeşti fiu, dar Acela este! Tu cu 
cuvântul, EI cu fapta! Tu te numeşti fiu, dar nu te numeşti Unul-Născut ca Acela, nu locuieşti în 
sânul Tatălui , nu eşti strălucirea slavei Lui, nici chipul fiinţei Lui , nici chipul lui Dumnezeu . 

Dacă nu te conving cele de mai înainte, acestea să te convingă, şi altele mult mai mari decât 
acestea, care dau mărturie despre înălţimea Lui. Când vrea să arate identitatea fiinţei Lui cu fiinţa 
Celui ce L-a născut, zice: „ Cel ce M-a văzut pe Mine L-a văzut pe Tatăl" . Când vrea să arate 
unitatea puterii, zice: „ Eu şi Tatăl una suntem" . Când vrea să arate că au aceeaşi stăpânire, zice: 
„ Precum Tatăl scoală morţii şi-i înviază, aşa şi Fiul pe care voieşte, îi înviază" . Când vrea să 
arate identitatea de adorare, zice: „ Ca toţi să cinstească pe Fiul, precum cinstesc pe Tatăl" . 

Când vrea să arate autoritatea de a schimba legile, spune: „ Tatăl Meu lucrează; şi Eu lucrez" . 
Dar anomeii trec peste toate aceste texte (scripturistice) şi, neînţelegând cuvântul Fiu în sens 
propriu, pentru că se cinstesc şi ei cu numele de fii, coboară pe Fiul la aceeaşi josnicie, zicând: 
„ Eu am zis: dumnezei sunteţi, şi toţi, fii ai Celui Preaînalt" . 

Aşadar, pentru că susţii că din pricină că te numeşti şi tu fiu. Fiul nu are nimic mai mult decât 
tine, şi deci nici nu este Fiu adevărat, vei susţine, poate, că nici Tatăl nu are nimic mai mult decât 
tine, din pricină că ţi s-a dat şi ţie numele de dumnezeu; că, după cum ai fost numit fiu, ai fost 
numit şi dumnezeu. Dar, după cum nu îndrăzneşti să spui că numele de Tată este un simplu 
nume, deşi ai fost numit dumnezeu, ci mărturiseşti că Tatăl este Dumnezeu adevărat, tot aşa nu 
îndrăzni nici când e vorba de Fiul să te dai pe tine ca pildă şi să spui: „ Şi eu mă numesc fiu; iar 
pentru că eu nu sunt de aceeaşi fiinţă cu Tatăl, nici Acela nu se cade să fie de aceeaşi fiinţă" , 
deoarece toate textele citate mai sus arată că este Fiu adevărat şi de aceeaşi fiinţă cu Cel ce L-a 
născut. Când spun că este de acelaşi chip, ce altceva arată decât identitatea de fiinţă? 

- La Dumnezeu nu poate fi vorba nici de chip, nici de faţă! Dar pentru că mi-ai vorbit de acestea, 
îmi zice anomeul, vorbeşte-mi şi de textele potrivnice celor pe care mi le-ai adus. 

- Care cele potrivnice? 

- De pildă, că Se roagă Tatălui! Pentru ce Se roagă de El dacă este de aceeaşi putere, de aceeaşi 
fiinţă şi dacă le face pe toate cu aceeaşi stăpânie? 

3. - îţi voi spune nu numai aceste texte, ci şi altele smerite câte s-au spus despre El; pe toate le 
voi aduce cu de-amănuntul. Mai întâi voi spune aceea că pentru cele smerite spuse despre El eu 
pot da multe pricini drepte, tu însă pentru cele înalte şi slăvite ale Lui nu poţi spune altă pricină 
decât aceea că prin ele Domnul vrea să ne arate înălţimea Lui. Că dacă n-ar sta aşa lucrurile, ar fi 
luptă şi război în Scripturi, pentru că este potrivnic ca o dată să spună Domnul: „ După cum Tatăl 
scoală morţii şi-i înviază, tot aşa şi Fiul pe care voieşte îi înviază" , şi câte altele a mai spus, iar 
altă dată să roage pe Tatăl când trebuie să facă asta . Dar când voi spune pricinile, toată îndoiala 
se va risipi. 

Care sunt dar pricinile că şi El, şi Apostolii au spus despre El multe lucruri smerite? 

Cea dintâi pricină şi cea mai mare este că S-a îmbrăcat cu trup şi că a voit să-i încredinţeze pe 
toţi, şi pe cei de atunci şi pe cei de mai târziu, că nu este o umbră, nici nu este o închipuire trupul 
Lui văzut, ci adevăr. Dacă atâtea lucruri smerite şi omeneşti au fost spuse despre El, şi de către 
Apostoli şi de către El însuşi, şi totuşi diavolul a fost în stare să înduplece pe nişte oameni 
ticăloşi şi de nimic să tăgăduiască întruparea Cuvântului, să îndrăznească să spună că n-a luat 
trup şi să facă să dispară tot temeiul iubirii de oameni a lui Dumnezeu, în ce prăpastie n-ar fi 
căzut de nu s-ar fi spus acestea? 

Nu auzi încă şi acum că Marcian, Manes, Valentin şi mulţi alţii tăgăduiesc întruparea? Pentru 
aceasta s-au grăit despre Domnul multe lucruri omeneşti şi smerite, mai prejos de fiinţa cea 
nespusă a dumnezeirii Sale, ca să ne încredinţeze de adevărul întrupării. Şi multă silinţă şi-a dat 

diavolul ca să facă să dispară această credinţă dintre oameni! Ştia doar că, dacă face să dispară 
credinţa în întruparea Domnului, se va prăbuşi cea mai mare parte a credinţei noastre. 

In afară de pricina aceasta mai este şi o alta: slăbiciunea şi neputinţa ascultătorilor, care îl vedeau 
atunci pentru întâia oară şi îl auzeau atunci pentru întâia oară, de a primi dogme mai înalte. Şi că 
spusa aceasta nu-i o presupunere 

a mea, voi căuta să înfăţişez chiar din Scripturi şi să arăt că ascultătorii Lui se tulburau şi se 
sminteau ori de câte ori spunea despre El ceva mare şi înalt şi vrednic de slava Lui, - dar pentru 
ce vorbesc eu de ceva mare şi înalt şi vrednic de slava Lui ?, se sminteau ori de câte ori spunea 
ceva ce depăşea firea omenească -; dar dacă spunea ceva smerit şi omenesc, alergau la El şi îi 
primeau cuvântul. 

- Şi de unde putem vedea aceasta? 

- De la Ioan mai cu seamă. Când Domnul a spus: „ Avraam, părintele vostru, a fost bucuros să 
vadă ziua Mea şi a văzut-o şi s-a bucurat" , iudeii îi zic: „ încă n-ai cincizeci de ani şi ai văzut pe 
Avraam?" . Vezi că îl socoteau un simplu om? 

- Ce le-a răspuns Domnul? 

- „înainte dea fi fost Avraam sunt Eu! Şi au luat pietre ca să arunce în El" . 

Apoi, când a grăit multe cuvinte despre taine şi a spus: „ Iar pâinea pe care Eu voi da-o pentru 
viaţa lumii este trupul Meu" , iudeii ziceau: „ Greu este cuvântul acesta! Cine poate să-1 
asculte?" . „ Şi de atunci mulţi din ucenicii Lui s-au depărtat şi nu mai umblau cu El" . Te 
întreb: Ce-ar fi trebuit să facă Domnul? Să stăruiască în a grăi cuvinte înalte, ca să sperie vânatul 
şi să-i respingă toţi învăţătura Lui? Dar asta nu era potrivit cu iubirea de oameni a lui Dumnezeu! 

Iarăşi, când a spus: „ Cel ce ascultă cuvântul Meu nu va gusta moartea în veac" , iudeii ziceau: „ 
N-am spus noi bine că ai demon? Avraam a murit, şi profeţii au murit, şi Tu spui: „ Cel ce ascultă 
cuvântul Meu nu va gusta moartea?" . 

Şi ce e de mirare că mulţimea avea o astfel de părere despre El, când chiar căpeteniile poporului 
aveau aceeaşi părere? 

Nicodim, care era căpetenie şi care venise la el cu multă dragoste şi-I spusese: „ Ştim că de la 
Dumnezeu ai venit învăţător" , n-a putut primi învăţătura despre botez, pentru că depăşea cu 
mult puterea lui de înţelegere. Când Hristos i-a spus: „ De nu se va naşte cineva din apă şi din 
Duh nu va putea vedea împărăţia Iui Dumnezeu" , Nicodim a căzut în nişte gânduri atât de 
omeneşti, încât a întrebat: „ Cum poate să se nască omul, bătrân fiind? Poate oare să intre a doua 
oară în pântecele mamei lui şi să se nască din nou?" . 

- Ce-i spune Hristos? 

- „Dacă v-am spus cele pământeşti şi nu aţi crezut, cum veţi crede de vă voi spune cele cereşti?" 

. Prin aceste cuvinte Domnul aproape că Se apără şi explică pentru ce n-a grăit despre naşterea de 
sus. 

Apoi, iarăşi, chiar în timpul răstignirii, după ce făcuse atâtea minuni, după ce-Şi arătase într-atât 
puterea Lui, când a spus: „ Veţi vedea pe Fiul Omului venind pe norii cerului" , arhiereul, 
nesuferind cuvântul, şi-a sfâşiat hainele . 

Te întreb: Cum ar fi trebuit să grăiască Domnul cu nişte oameni care nu înţelegeau şi nu sufereau 
gândurile cele înalte? Deci nu este deloc de mirare că nu a spus despre El lucruri mari şi înalte 
unor oameni care se târau pe jos şi care erau aşa de slabi la minte! 

4. Ar fi îndestulătoare şi cele zise ca să arate că aceasta era pricina şi îngrijorarea pentru care 
Domnul a grăit atunci despre El lucruri smerite şi de jos. Eu însă voi căuta să fac cunoscute 
acestea din celălalt punct de vedere. După cum i-aţi văzut pe iudei scandalizându-se, tulburându- 
se, sărind, ocărând şi fugind ori de câte ori Domnul spune despre Sine ceva mare şi înalt, tot aşa 
voi căuta să vă arăt că ei se apropie de Domnul şi primesc învăţătura Lui ori de câte ori spune 
despre El ceva smerit şi de jos. 

Aceiaşi oameni care au sărit în sus, s-au apropiat îndată de El când Domnul a spus iarăşi: „ De la 
Mine însumi nu fac nimic, ci după cum M-a învăţat Tatăl Meu, aşa grăiesc" . Iar Evanghelistul, 
voind să ne arate că au crezut în El din pricina smereniei cuvintelor Lui, a însemnat asta zicând: 
„ Grăind El acestea, mulţi au crezut în El" . Şi în alte locuri poţi vedea că se petrece acelaşi 
lucru. Pentru aceasta, adeseori a grăit multe ca un om, totuşi nu ca un om, ci cu cuviinţă 
dumnezeiască, (cuvinte) vrednice de înălţimea Lui, pentru a face pogorământ slăbiciunii 
ascultătorilor şi pentru a purta de grijă de curăţia învăţăturilor. Dar ca să nu vatăme pe oamenii 
de mai târziu pogorământul făcut continuu părerii despre vrednicia Lui, n-a trecut cu vederea de 
a vorbi şi despre cele mari şi înalte ale Lui. Deşi ştia mai dinainte că nu-L vor asculta, ba, 
dimpotrivă, îl vor ocări şi vor sări, totuşi a vorbit şi despre acestea, grăind cele amintite mai sus 
şi arătând şi pricina pentru care a amestecat între ele şi cuvintele cele smerite. 

Aceasta a fost dar pricina că Domnul a grăit despre El lucruri smerite şi de jos! încă nu puteau 
primi măreţia celor spuse! Şi dacă n-ar fi voit să facă acest pogorământ, în zadar ar fi fost dată 
învăţătura dogmelor celor înalte unor oameni care nu-L ascultau, nici nu luau aminte! Aşa însă, 
chiar dacă pe aceia nu i-a folosit cu nimic, totuşi ne-a învăţat pe noi, ne-a făcut să avem despre 
El părerea cuvenită Lui şi ne-a convins că Şi-a pogorât cuvântul spre cele mai smerite pentru ca 
ascultătorii Lui de atunci nu-I puteau încă primi măreţia spuselor. 

Aşadar, când II vezi grăind cele smerite nu socoti că pogorământul acesta este o urmare a 
smereniei fiinţei Lui, ci o urmare a slăbiciunii minţii ascultătorilor. 

Vreţi să vă spun şi o a treia pricină? Domnul a grăit şi a făcut multe lucruri smerite nu numai din 
pricina îmbrăcăminţii trupului, nici numai din pricina slăbiciunii ascultătorilor, ci şi din pricină 
că a voit să-i înveţe pe ascultătorii Lui smerenia. Aceasta-i a treia pricină. Cel ce te învaţă să fii 
smerit nu te învaţă asta numai cu cuvântul, ci şi cu fapta, smerindu-se El însuşi şi cu cuvântul, şi 
cu fapta. „ învăţaţi de la Mine, spune El, că sunt blând şi smerit cu inima" , iar în altă parte zice: 
„Fiul Omului n-a venit să I se slujească, ci El să slujească" . Aşadar, Cel ce ne-a învăţat să fim 
smeriţi şi să nu alergăm după întâietăţi, ci să primim să fim totdeauna cei din urmă, Cel ce ne-a 
îndrumat la asta, şi cu cuvântul şi cu fapta, a avut multe pricini ca să grăiască cele smerite. 
Mai pot spune şi o a patra pricină, nu mai mică decât cele de mai înainte. 

- Care-i aceasta ? 

- Pentru ca nu cumva, din marea şi nespusa apropiere a ipostaselor Sfintei Treimi, să cădem în 
presupunerea că este numai o singură persoană în Dumnezeire, când şi aşa, deşi a vorbit rareori 
despre cele înalte ale Lui, totuşi unii au alunecat în această erezie. 

Sabelie Libianul, auzindu-L spunând: "Eu şi Tatăl Meu una suntem" , şi: „Cel ce M-a văzut pe 
Mine L-a văzut pe Tatăl" , a făcut din apropierea dintre El şi Tatăl, arătată prin aceste cuvinte, 
temei de erezie şi a ajuns la presupunerea că Dumnezeirea este o singură persoană şi de un singur 
ipostas. 

Şi nu numai acestea sunt pricinile pentru care Domnul a grăit lucruri smerite despre Sine, ci şi 
aceea ca nimeni să nu creadă că El este ipostasul , ipostasul cel dintâi şi nenăscut, şi nimeni să 
nu-L socotească mai mare decât Tatăl. Pavel arată acestea de teama ca nu cumva cineva să 
ajungă la bănuiala acestei învăţături greşite şi rele. După ce a spus: "Căci El trebuie să 
împărătească până ce va pune pe duşmani sub picioarele Lui" , şi după ce a mai spus: „ pe toate 
le-a supus sub picioarele Lui" , a adăugat: „ în afară de Cel ce l-a supus Lui toate" . M-ar fi 
adăugat aceste cuvinte de nu S-ar fi temut să nu se ivească un astfel de gând drăcesc. 

De multe ori Domnul, ca să potolească invidia iudeilor, părăseşte înălţimea cuvintelor şi 
răspunde după gândul celor cu care vorbeşte, ca, de pildă, când spune: „ De mărturisesc Eu 
despre Mine însumi, mărturia Mea nu este adevărată" . A grăit aşa ţinând seamă de gândul lor. 

Domnul n-a vrut să spună că nu-i adevărată mărturia Lui, ci „ca voi să credeţi, le spune El, chiar 
când nu voiţi să primiţi că Eu vorbesc despre Mine însumi" . 

5. Mai pot fi găsite şi alte pricini, mai multe. Noi, dar, putem spune multe pricini ale smereniei 
cuvintelor Domnului; tu, însă, spune-mi o altă pricină a învăţăturilor Lui înalte, alta decât aceea 
despre care ti-am vorbit! Iar aceasta este că El vrea să ne arate înălţimea Lui. Altă pricină nu-mi 
poţi spune. Un om mare poate spune şi ceva mic despre el; nu-i un păcat, dimpotrivă, semn de 
smerenie. Dar dacă un om mic spune vreodată ceva mare despre el, nu rămâne neînvinuit; căci 
asta înseamnă mândrie. De aceea toţi lăudăm pe omul mare când grăieşte despre El lucruri 
smerite; dar nimeni nu laudă pe omul mic atunci când spune despre el lucruri mari. Prin urmare, 
dacă Fiul ar fi cu mult mai mic decât Tatăl, aşa cum spuneţi voi, anomeilor, n-ar trebui să 
grăiască nişte cuvinte prin care arată că este egal cu Cel ce L-a născut. Ar fi o mândrie. Când însă 
spune despre El lucruri smerite şi de jos, egal fiind cu Cel ce L-a născut, nu poate fi mustrat, nici 
învinuit; dimpotrivă, lăudat şi admirat nespus. 

Dar ca să vă fac mai lămurite cuvintele mele şi să aflaţi cu toţii că nu gândesc împotriva 
Dumnezeieştilor Scripturi, haide să vorbesc acum despre cea dintâi pricină din cele spuse şi să 
arăt în ce loc grăieşte Domnul în chip arătat, din pricina îmbrăcăminţii trupului, cuvinte mai 
prejos de fiinţa Lui. Şi, dacă vreţi, să aduc în mijloc rugăciunea aceea pe care a făcut-o Tatălui. 
Dar luaţi bine aminte la mine! 

Vreau să o iau puţin mai de sus. S-a făcut cină în noaptea aceea sfântă, în care avea să fie vândut! 
Numesc sfântă noaptea aceea, pentru că mii şi mii de bunătăţi, care s-au făcut în lume, atunci au 

luat început. Atunci şi vânzătorul stătea la masă, împreună cu cei unsprezece ucenici; şi pe când 
mâncau ei, Hristos le-a spus: „ unul dintre voi Mă va vinde!" . Ţineţi-mi minte aceste cuvinte, 
pentru ca atunci când vom ajunge la rugăciunea Domnului, să vedem de ce S-a rugat aşa. Uită- 
mi-te la purtarea de grijă a Stăpânului! N-a spus că „ Iuda Mă va vinde" , ca nu cumva să-1 facă 
mai neruşinat prin strălucirea vădirii. Dar când Iuda, împuns de conştiinţă, zice: „ nu cumva sunt 
eu. Doamne?" , Domnul îi răspunde: „ Tu ai zis!" . Şi nici atunci n-a vrut să-1 învinuiască, ci 1-a 
făcut să se dea el însuşi de gol. Cu toate acestea, nici aşa nu s-a făcut mai bun, ci luând bucata de 
pâine a ieşit . După ce a plecat, luând Iisus pe ucenici, le-a zis: Voi toţi vă veţi sminti întru 
Mine" . Când Petru s-a împotrivit şi a zis: „ Chiar de se vor sminti toţi, eu niciodată nu mă voi 
sminti" , Iisus a zis iarăşi: „ Adevărat zic ţie, mai înainte de a cânta cocoşul, te vei lepăda de trei 
ori de Mine" . Dar când Petru s-a împotrivit din nou, Domnul nu i-a mai răspuns . 

Convinge-te din faptele acestea că nu trebuie să te împotriveşti Stăpânului! Şi aceste cuvinte 
ţineţi-le minte! Ne vor fi de folos când vom vorbi despre rugăciunea Domnului. A numit pe 
vânzător, a spus mai dinainte de fuga tuturor şi de moartea Lui, zicând: „ Bate-voi păstorul şi se 
vor risipi Oile" ; a spus mai dinainte de cel ce avea să se lepede de El, când şi de câte ori, şi pe 
toate desăvârşit. Şi după toate acestea, după ce a dat dovadă îndestulătoare că ştie dinainte cele 
viitoare, când a ajuns în locul acela, S-a rugat. 

Anomeii spun că rugăciunea aceasta a Domnului este o rugăciune a Dumnezeirii, că Dumnezeu 
S-a rugat; noi spunem că rugăciunea este a omenităţii, că Hristos omul S-a rugat. Judecaţi, dar, 
şi, pentru însăşi slava Celui Unuia-Născut, pronunţaţi-vă hotărârea fără părtinire! Deşi judecata 
are loc între prieteni, totuşi mă rog şi mă cucernicesc vouă, fiţi judecători drepţi, nici cu 
bunăvoinţă faţă de mine, nici cu ură faţă de aceia. Dar mai cu seamă chiar de aici este arătat că 
rugăciunea nu este a Dumnezeirii, căci Dumnezeu nu Se roagă, însuşirea lui Dumnezeu este să 
primească închinăciune. 

Dumnezeu primeşte rugăciunea, nu face rugăciune. Dar pentru că anomeii se încăpăţânează şi se 
obrăznicesc, voi căuta să vă arăt chiar din cuvintele rugăciunii că toată rugăciunea este o urmare 
a întrupării şi a slăbiciunii trupului. Când Hristos spune ceva smerit, grăieşte aşa de smerit şi de 
jos, încât covârşirea smereniei spuselor Sale poate convinge chiar pe cei mult prea încăpăţânaţi 
că spusele Sale sunt cu mult mai prejos de Fiinţa aceea nespusă şi negrăită. 

Dar să mergem chiar la cuvintele rugăciunii! „ Părintele Meu, de este cu putinţă, treacă de la 
Mine paharul acesta, dar nu cum voiesc Eu, ci cum voieşti Tu!" 46. 

Să-i întrebăm pe anomei aici: 

Nu ştia oare Domnul de este cu putinţă sau nu este cu putinţă? Domnul, Care spusese cu puţin 
mai înainte la cină: „ Unul dintre voi mă va vinde" . Care spusese cu puţin mai înainte: „ Scris 
este: Voi bate păstorul şi se vor risipi oile" , şi: „ Voi toţi vă veţi sminti întru Mine" , Care îi 
spusese lui Petru: „ Te vei lepăda de Mine" şi: „ Te vei lepăda de Mine de trei ori" , spune-mi: 
nu ştia El? Cine din cei ce sunt în minţile lor poate spune asta? Dacă ceea ce nu se ştia n-ar fi fost 
ştiut de nimeni, nici de profeţi, nici de îngeri, nici de arhangheli, poate că potrivnicii noştri ne-ar 
fi putut descoperi o parte slabă; dar când ceea ce nu se ştia era aşa de arătat şi de cunoscut 
tuturor, încât chiar anomeii ştiau prea bine, ce apărare sau ce iertare mai pot avea ereticii aceştia, 
care susţin că Domnul a spus că nu ştia asta? 

Aşadar, acest lucru despre care vorbim îl ştiu foarte bine şi robii Lui, anume că Domnul are să 
moară şi că pe cruce trebuia să pătimească asta. înainte cu atâta mulţime de ani, arătându-le pe 
acestea două, David spunea, ca din partea lui Hristos: „ Străpuns-au mâinile Mele şi picioarele 
Mele" ; a vestit viitorul ca întâmplat, ca să arate că după cum este cu neputinţă să nu se fi 
întâmplat cele ce s-au întâmplat, tot aşa este cu neputinţă să nu se întâmple acestea. Acelaşi lucru 
vestindu-1 mai dinainte, Isaia zicea: „ Ca o oaie la junghiere S-a adus şi ca un miel fără de glas 
înaintea celui ce-L tunde pe El" . Pe acest Miel văzându-L Ioan, zicea: „ Iată Mielul lui 
Dumnezeu, Care ridică păcatul lumii!" . Acela care a fost prezis, spune el. Şi, iată, n-a spus 
numai: „ Miel" , ci a adăugat: „ al lui Dumnezeu" . Pentru că mai era un miel, cel iudaic, de 
aceasta a grăit aşa, ca să arate că Mielul acesta este al lui Dumnezeu; mielul iudaic era jertfit 
numai pentru poporul iudeu. Acesta S-a jertfit pentru toată lumea. Sângele aceluia a îndepărtat de 
la iudei numai rana trupească; sângele Acestuia a ajuns curăţie întregii lumi. Iar sângele acela al 
mielului iudaic a avut puterea pe care a avut-o nu datorită firii lui, a avut puterea aceea pentru că 
era tipul sângelui Mielului Acestuia. 

6. Unde sunt dar cei ce spun că şi El se numeşte Fiu, şi noi ne numim Fii, cei care încearcă să-L 
coboare la josnicia firii noastre din pricină că participăm şi noi la acest nume? Iată miel, şi Miel! 
Un singur nume, dar deosebirea dintre firile celor doi miei, nemărginită! După cum, când auzi 
aici de această participare de nume, nu-ţi închipui egalitate de firi, tot astfel şi când auzi de Fiu şi 
Fiu, nu coborî pe Cel Unul-Născut la josnicia Firii tale! 

Dar pentru ce trebuie să mai vorbesc despre nişte lucruri evidente? Dacă rugăciunea este a 
Dumnezeirii, atunci şi Domnul va fi găsit că se contrazice şi se luptă cu El însuşi. Pentru că Cel 
care a spus aici: „ Părintele Meu, de este cu putinţă, treacă de la Mine paharul acesta" , Care a 
pregetat, a şovăit înaintea patimii, altădată, când a spus că Fiul Omului trebuie să fie vândut şi 
biciuit şi când a auzit pe Petru spunându-I: „ Milostiv fii Ţie, să nu-Ţi fie Ţie aceasta" , atât de 
tare 1-a mustrat Domnul, încât i-a spus: „Mergi înapoia Mea, Satano! Sminteală îmi eşti, că nu 
cugeti cele ale lui Dumnezeu, ci cele ale oamenilor" . Cu toate că puţin mai înainte îl lăudase şi 
îl fericise , totuşi 1-a numit satană; nu că a vrut să-1 ocărască pe apostol, ci a voit să arate prin 
ocară că spusa lui Petru nu era după voinţa Lui; a vrut să arate că atât de străină îi este, încât n-a 
pregetat să-1 numească satană pe cel ce a grăit acestea,, fie el şi Petru. 

Iarăşi, în altă parte. Domnul spune: „ Mult am dorit să mănânc cu voi acest Paşte" . 

- Dar pentru ce a spus: „ acest Paşte" , doar şi altădată a săvârşit această sărbătoare cu ei? Pentru 
ce? 

- Pentru că după „ acest Paşte" venea Crucea! 

Şi, iarăşi: „ Părinte, preamăreşte pe Fiul Tău, ca şi Fiul Tău să Te preamărească pe Tine" . Şi în 
multe alte locuri găsim că Domnul a prezis patimile Sale, că dorea să se întâmple şi că pentru 
aceasta a venit. 

- Atunci, pentru ce spune în această rugăciune: „ . . .dacă e cu putinţă" ? 

- Prin aceste cuvinte ne arată slăbiciunea firii omeneşti, care nu vrea cu una cu două să fie smulsă 
din viata aceasta, ci pregetă, şovăie din pricina dragostei pentru viata aceasta, sădită de la început 
de Dumnezeu într-însa. 

Dacă şi după ce Domnul a spus atâtea şi atâtea, unii au mai îndrăznit să susţină că n-a luat trup, 
ce n-ar fi spus aceştia dacă Domnul n-ar fi spus nimic despre slăbiciunea firii Sale omeneşti? De 
aceea acolo, în locurile acelea de care am vorbit, prezice, ca Dumnezeu, patimile Sale şi doreşte 
să se întâmple; aici însă fuge de patimi şi Se fereşte de ele, ca Om. Că a venit de bunăvoie la 
patimă, o spune însuşi: „ Putere am să-Mi pun sufletul Meu, şi putere am să-I iau. nimeni nu-1 ia 
de la Mine, ci Eu însumi îl pun" . 

- Atunci, pentru ce zice: „ Nu cum voiesc Eu, ci precum voieşti Tu" ? 

- Şi de ce te minunezi că-Şi dă atâta silinţă înainte de răstignire ca să ne încredinţeze de 
slăbiciunea trupului Său, când şi după înviere, văzând că ucenicul se îndoieşte, nu S-a ferit să-i 
arate şi rănile, şi semnele cuielor, să supună rănile atingerii mâinii şi să zică: „Cercetează şi vezi. 
Că duhul nu are carne şi oase" . De aceea, nu a luat de la început chip de om de vârstă matură, ci 
a primit să Se Zămislească, să Se nască, cu lapte să Se hrănească, să trăiască pe pământ atâta 
timp, ca să dea încredinţare că este om cu adevărat, şi prin lungimea timpului petrecut pe 
pământ, şi prin toate celelalte. Adeseori şi îngerii s-au arătat pe pământ în chip de om, şi chiar 
Dumnezeu, dar arătarea nu era trup adevărat, ci pogorământ. 

Deci, ca să nu socoteşti că această venire a Lui este aşa cum au fost acele arătări, ci ca să fii 
încredinţat cu adevărat că a avut trup adevărat, S-a şi zămislit, S-a şi născut, S-a şi hrănit, a stat 
în iesle, nu într-o căsuţă, ci într-un loc larg, mulţime nenumărată fiind de faţă, ca să se facă 
naşterea Lui cunoscută. De aceea şi profeţiile au grăit de demult acestea: nu doar că va fi om, ci 
că va fi şi zămislit. Se va şi naşte şi va fi şi hrănit după legea pruncilor. Şi aşa strigă şi Isaia, 
zicând: „Iată, Fecioara în pântece va lua şi va naşte Fiu şi vor chema numele Lui Emanuel; unt şi 
miere va mânca" , şi, iarăşi: „ Prunc S-a născut nouă, Fiul, şi ni S-a dat nouă" . 

Ai văzut că a fost vestită mai dinainte şi vârsta copilăriei Lui? întreabă dar pe eretic: „ Dumnezeu 
se teme, şovăie, pregetă, se întristează?" , şi dacă-ţi va răspunde: „ Da!" , fugi de el şi aşază-1 jos 
cu diavolul, dar, mai bine spus, mai jos decât diavolul! nici diavolul nu va îndrăzni să răspundă 
aşa! Dar dacă-ţi va răspunde: „ Nimic din acestea nu e vrednic de Dumnezeu" , spune-i: „ Deci 
nici Dumnezeu nu Se roagă" . Altfel, dacă aceste cuvinte - „ Nu cum voiesc Eu, ci cum voieşti 
Tu" - ar fi cuvintele lui Dumnezeu, ar urma şi o altă nesocotinţă. Cuvintele acestea n-ar scoate la 
iveală numai neliniştea, teama, ci şi două voinţe, una a Fiului şi alta a Tatălui, potrivnice una 
alteia. Căci asta ar arăta atunci cuvintele: „ Nu cum voiesc Eu, ci cum voieşti Tu" . 

Dar asta nici anomeii nu o susţin; atât doar că, în timp ce noi susţinem că în cuvintele: „ Eu şi 
Tatăl una suntem" este vorba de putere, ei susţin că aceste cuvinte s-au spus despre voinţă, 
spunând că Tatăl şi Fiul au o singură voinţă. Aşadar, dacă Tatăl şi Fiul au o singură voinţă, pentru 
ce Domnul spune aici: „ Dar nu cum voiesc Eu, ci cum voieşti Tu" ? Dacă aceste cuvinte au fost 
spuse de Dumnezeire, atunci se naşte o contrazicere, iar de aici se mai nasc şi alte nesocotinţe; 
dar dacă aceste cuvinte au fost spuse de către trup, spusele acestea au o îndreptăţire şi nu se naşte 
nici o vină. Nu-i o vină că trupul nu vrea să moară. Doar este o însuşire a firii; iar Domnul a 

arătat în El toate însuşirile firii, afară de păcat, şi chiar cu multă prisosinţă, ca să închidă gurile 
ereticilor. Când Domnul spune: „ De este cu putinţă, să treacă de la Mine paharul acesta" şi: 
„ Dar nu cum voiesc Eu, ci cum voieşti Tu" , nimic altceva nu arată decât că a îmbrăcat cu 
adevărat trup care se temea de moarte. Aceasta înseamnă a se teme de moarte, a şovăi, a fi 
neliniştit, a avea trup. 

Uneori Domnul lasă trupul Său singur şi lipsit de lucrarea Sa ca, arătându-i slăbiciunea, să dea 
încredinţare că este om; alteori îşi ascunde firea omenească pentru ca să cunoşti că nu era numai 
om. Deci, dacă totdeauna ar fi arătat cele omeneşti, s-ar fi crezut că este om; iar dacă totdeauna 
ar fi săvârşit cele ale Dumnezeirii, nu ar fi fost crezută învăţătura despre întruparea Lui. Din 
cauza aceasta învârstează şi amestecă şi cuvintele şi faptele, ca să nu dea prilej nici bolii nebuniei 
şi ereziei lui Pavel al Samosatei, nici celor ale lui Marcion şi Manes. Pentru aceasta Domnul le 
prezice pe cele viitoare ca Dumnezeu şi şovăie ca om. 

7. Voiam să vorbesc şi despre celelalte pricini şi să arăt, pe temeiul faptelor, că după cum aici S-a 
rugat ca să vădească slăbiciunea trupului, tot aşa şi în alt loc, pentru ca să îndrepte slăbiciunea 
ascultătorilor. Nu trebuie să se creadă că toate cele spuse cu smerenie au fost spuse numai din 
pricină că a îmbrăcat trup, ci şi pentru alte pricini, pe care le-am numit. Dar, ca să nu acopăr 
mulţimea celor ce am spus cu bogăţia celor ce vor fi spuse, am să-mi opresc aici cuvântul către 
anomei, lăsându-le pentru altă zi pe cele ce au rămas, şi să mă întorc iarăşi spre îndemnul la 
rugăciune. 

Deşi v-am vorbit de multe ori despre rugăciune, totuşi e de neapărată trebuinţă să vă vorbesc şi 
acum. Hainele care se bagă o dată în vopsea îşi pierd iute culoarea; dar acelea pe care vopsitorii 
le bagă de mai multe ori în vopsea şi apoi le scot, îşi păstrează neştirbită nuanţa culorii. Aşa se 
întâmplă şi cu sufletele noastre. Când auzim de mai multe ori aceleaşi cuvinte, primind 
învăţătura ca pe o culoare, nu o pierdem uşor. Să nu ascultăm dar cu nepăsare. Nu este, nu este 
nimic mai puternic decât rugăciunea şi nici la fel cu ea. Nu este atât de strălucitor împăratul 
îmbrăcat cu purpură, cât este de strălucitor cel ce se roagă, împodobit cu vorbirea cea cu 
Dumnezeu. După cum, atunci când este toată oastea de faţă, când sunt de faţă generali, căpetenii 
şi voievozi mulţi şi se apropie cineva şi stă de vorbă în deosebi cu împăratul, privirile tuturor se 
îndreaptă spre el, şi prin asta ajunge mai de cinste, tot astfel se întâmplă şi cu cei ce se roagă. 
Gândeşte-te ce mare lucru este ca, atunci când îngeri stau de faţă, când se găsesc acolo 
arhangheli. Serafimi, Heruvimi şi toate celelalte puteri, tu, om fiind, să poţi să te apropii cu multă 
îndrăznire şi să vorbeşti cu împăratul puterilor acelora! Ce cinste poate fi la fel cu aceasta? Nu 
numai de cinste avem parte de pe urma rugăciunii, ci şi de foarte mare folos, chiar înainte de a 
primi ceea ce cerem. Căci în clipa în care ai înălţat mâinile la cer şi ai chemat pe Dumnezeu, te- 
ai îndepărtat îndată de toate grijile cele omeneşti; te-ai mutat cu mintea în viaţa ce va să fie şi 
trăieşti deci cu mintea cele din ceruri; în timpul rugăciunii, dacă te rogi cum trebuie, nu mai ai 
nici o legătură cu viaţa de aici. De-ti clocoteşte în suflet mânia, adoarme lesne; de te arde pofta, 
se stinge; de te mistuie invidia, cu multă uşurinţă e izgonită. Şi se întâmplă ceea ce spune 
Profetul că se întâmplă când răsare soarele. 

- Dar ce a spus el? 

- „ Pus-ai întuneric şi s-a făcut noapte; întru aceea vor ieşi toate fiarele pădurii, puii leilor răcnind 
ca să apuce şi să ceară de la Dumnezeu mâncarea lor. Răsărit-a soarele şi ei s-au adunat şi în 
culcuşurile lor se vor culca" . 

După cum când răsare soarele sunt alungate toate fiarele, care se ascund în culcuşurile lor, tot 
astfel şi când rugăciunea răsare ca un soare din gura şi de pe limba noastră, mintea ni se 
luminează şi toate patimile păcătoase şi sălbatice sunt alungate şi puse pe fugă şi se ascund în 
culcuşul lor; numai dacă ne rugăm cum trebuie, cu suflet deştept şi minte trează. Atunci, de-ar fi 
diavol lângă tine, fuge; de-ar fi drac, pleacă! Dacă atunci când vorbeşte un stăpân cu o slugă, 
nimeni dintre slugi, nici din cei cu îndrăznire, nu cutează să se apropie şi să-i tulbure, cu mult 
mai mult diavolul şi ai lui, alungaţi fiind şi fără îndrăznire, nu pot să ne tulbure când vorbim cu 
Dumnezeu cu râvna cuvenită. 

Rugăciunea este liman celor înviforaţi, ancoră celor prinşi de vâltoare, toiag celor neputincioşi, 
comoară celor săraci, linişte celor bogaţi, pierea bolilor, paza sănătăţii. Rugăciunea păstrează 
neştirbit bunul nostru trai şi preface îndată necazurile. De-ar veni ispite, îndată le alungă! De-ar 
veni pagubă de bani şi altceva din cele ce ne amărăsc sufletul, pe toate îndată le pune pe fugă. 
Rugăciunea este izgonitoare a toată întristarea, temei de bucurie, pricină de necontenită 
desfătare, mamă a înţeleptei cugetări. Cel ce se poate ruga cum trebuie, de-ar fi mai sărac decât 
toţi, este mai bogat decât toţi, şi, dimpotrivă, cel lipsit de rugăciune, de-ar sta chiar pe tronul cel 
împărătesc, este mai sărac decât toţi. 

Nu era oare Ahav împărat şi avea aur şi argint cu nemiluita? Dar pentru că nu avea rugăciunea, 
colinda căutându-1 pe Ilie, cel care nu avea casă, nici haină, ci numai un cojoc! 

- Ce înseamnă asta, Ahave, spune-mi! Tu, care ai atâtea vistierii, îl cauţi pe cel ce nu are nimic? 

- Da, răspunde Ahav. La ce-mi folosesc vistieriile mele, când Ilie a încuiat cerul şi le-a făcut pe 
toate netrebnice? 

Ai văzut că Ilie era mai bogat decât Ahav? Şi până ce Ilie nu şi-a deschis gura, împăratul, cu 
toată oastea lui, era în cumplită sărăcie. O, minune, nu avea nici haină, şi a încuiat cerul! De 
aceea a putut încuia cerul, pentru că nu avea haină. De aceea a avut multă putere, pentru că nu 
stăpânea nimic pe pământ! numai şi-a deschis gura, şi a făcut să se reverse de sus comori de 
bunătăţi. O, gură care ai izvoare de ploi! O, limbă care slobozeşti nori de ploaie! O, glas din care 
gâlgâie mii şi mii de bunătăţi! 

Uitându-ne la acesta, şi sărac şi bogat, dar bogat pentru că era sărac, să le dispreţuim pe cele de 
aici şi să le dorim pe cele viitoare. Aşa vom dobândi şi bunătăţile cele de aici, şi pe toate cele 
viitoare, pe care facă Dumnezeu ca noi toţi să le dobândim cu harul şi cu iubirea de oameni ale 
Domnului nostru Iisus Hristos, cu Care Tatălui slavă, împreună cu Sfântul Duh, acum şi pururea 
şi în vecii vecilor. Amin. 

Cuvântul VIII 

din "Cuvântări împotriva anomeilor. Către iudei" 
Ed. IBMBOR - 2007 

La cele rămase de spus împotriva ereticilor, 

despre judecată şi milostenie; 

şi la cererea mamei fiilor lui Zevedeu 

1 . De la război ne-am întors ieri, de la război şi de la luptă cu ereticii, cu săbiile pline de sânge, 
cu sabia cuvântului înroşită! N-am doborât la pământ trupuri, ci am ucis gânduri şi „ toată trufia 
ce se ridică împotriva cunoaşterii lui Dumnezeu" . Aşa e chipul acestei lupte! Tot aşa este şi felul 
acestor arme. învăţându-ne despre amândouă, fericitul Pavel spunea: „ Pentru că armele luptei 
noastre nu sunt trupeşti, ci puternice cu ajutorul lui Dumnezeu spre dărâmarea întăriturilor, ca să 
surpe iscodirile mintii şi toată trufia ce se ridică împotriva cunoaşterii lui Dumnezeu" 

Ar trebui să spun celor care au lipsit ieri de la biserică cum cădeau ereticii pe câmpul de bătălie, 
să le istorisesc lupta, încăierarea, biruinţa, trofeele. Dar ca să nu vă fac mai trândavi pe voi, care 
ati lipsit ieri, nu voi mai vorbi despre acestea, ci-mi voi continua azi cuvântul, pentru ca, muşcaţi 
de pagubă, să nu mai lipsiţi de la biserică. Iar dacă este vreunul dintre voi plin de râvnă şi curios, 
poate afla cele spuse de mine ieri de la cei ce au fost aici. Ascultătorii mi-au arătat atâta dragoste, 
încât au plecat acasă luându-mi cuvântarea, cuvânt cu cuvânt, şi n-au lăsat să se piardă nimic din 
cele ce-am spus. Pe acelea, dar, de la ei le veţi afla. Astăzi va trebui neapărat să vă vorbesc 
despre obiecţia pe care ereticii o ridică împotriva noastră. 

- Care-i obiecţia aceasta? 

- Mai înainte am vorbit despre stăpânia Celui Unuia-Născut şi am arătat că are aceeaşi stăpânie 
ca şi Tatăl Care L-a născut. Despre aceasta am vorbit mult. Anomeii, răniţi de cele spuse, au adus 
împotriva noastră alte cuvinte din Evanghelie, într-un fel spuse, şi într-alt fel răstălmăcite de ei. 
Iată ce este scris:„Dar a şedea de-a dreapta Mea şi de-a Stânga Mea nu este al Meu a da, ci se va 
da celor pentru care s-a gătit de Tatăl Meu" 

Şi astăzi vă îndemn şi vă sfătuiesc ceea ce totdeauna am sfătuit dragostea voastră: să nu treceţi 
niciodată cu uşurinţă peste cuvintele Scripturii, ci să căutaţi să pătrundeţi înţelesul lor; căci dacă 
te opreşti numai la cuvinte şi nu cauţi nimic mai mult decât e scris, cazi în multe greşeli. 
Scriptura spune că Dumnezeu are aripi: „ Cu acoperământul aripilor Tale mă vei acoperi" , zice 
Profetul, dar nu vom spune din pricina asta că fiinţa aceea spirituală şi nepieritoare a 
Dumnezeirii este întraripată. Dacă nu putem spune aşa despre oameni, cu atât mai mult despre 
acea fire nemuritoare, nevăzută şi neînţeleasă. 

- Dar ce trebuie să înţelegem prin aripi? 

- Ajutorul, liniştea, acoperământul, sprijinul, nebiruitul ajutor. 

Scripturile spun iarăşi că Dumnezeu doarme, grăind aşa: „ Deşteaptă- Te, pentru ce dormi, 
Doamne?" . Nu s-a spus asta ca să bănuim că Dumnezeu doarme, ar fi cea mai mare prostie! ! 
Nu! Prin cuvântul somn Scriptura ne arată îndelunga-răbdare şi îngăduinţă a lui Dumnezeu. Alt 
profet spune: „ Fi-vei oare ca un om ce doarme?" . 

Vezi că au trebuinţă de multă pricepere cei ce vor să cerceteze comoara Dumnezeieştilor 
Scripturi? Dacă ascultăm de mântuială, fără atenţie şi la întâmplare cele spuse de Scriptură, se 
vor naşte nu numai acele rătăciri ale ereticilor, ci va fi şi luptă mare între cuvintele Scripturii, 
într-un loc al Scripturii se spune că Dumnezeu doarme, în altul ca nu doarme. Amândouă aceste 
locuri sunt adevărate, dacă dai cuvintelor înţelesul ce se cuvine. Cel care spune că Dumnezeu 
doarme arată prelungirea îndelungii răbdări a lui Dumnezeu, iar cel care spune că nu doarme ne 
vădeşte firea Sa nemuritoare. 

Aşadar, pentru că avem trebuinţă de multă pricepere, să nu luăm cu uşurinţă nici cuvintele: „ Nu 
este al Meu a da, ci se va da celor pentru care s-a gătit de Tatăl Meu" . Cuvintele acestea nu sunt 
o nimicire a atotputerniciei Fiului, nici o ştirbire a autorităţii Lui, ci dovada unei mari griji, 
dovada înţelepciunii şi dovada purtării de grijă pentru neamul nostru. 

Că Fiul este stăpân şi să pedepsească, şi să cinstească, ascultă că însuşi o spune: „ Când va veni, 
grăieşte El, Fiul Omului întru slava Sa. . ., va pune oile de-a dreapta, şi caprele de-a stânga. Şi va 
zice celor din dreapta Lui: „ Veniţi, binecuvântaţii Părintelui Meu, de moşteniţi împărăţia cea 
gătită vouă de la întemeierea lumii. Că am flămânzit şi Mi-aţi dat să mănânc; am însetat şi Mi-aţi 
dat să beau" . Iar celor de-a stânga le va zice: „ Duceţi-vă de la Mine, blestemaţilor, în focul cel 
gătit diavolului şi îngerilor lui! Că am flămânzit şi nu Mi-aţi dat să mănânc; am însetat şi nu Mi- 
aţi dat să beau; străin am fost şi nu M-aţi primit" . Ai văzut că judecata Fiului este deplină, că şi 
cinsteşte şi osândeşte, şi încununează şi pedepseşte? Că pe unii îi duce în împărăţia cerurilor, iar 
pe alţii îi trimite în gheenă? 

2. Dar vezi în aceste cuvinte şi multa purtare de grijă pentru noi! Când grăieşte celor încununaţi, 
le spune: „ Veniţi, binecuvântaţii Părintelui Meu, de moşteniţi împărăţia cea gătită vouă de la 
întemeierea lumii" . Celor osândiţi însă nu le spune: „ Duceţi-vă de la Mine, blestemaţilor, în 
focul ce/ gătit vouă" , ci: „ cel gătit diavolului" . împărăţia a gătit-o oamenilor, dar gheena, spune 
Domnul, n-a gătit-o oamenilor, ci a pregătit-o diavolului şi îngerilor lui. Dacă voi duceţi o astfel 
de viaţă încât sunteţi vrednici de osândă şi de pedeapsă, în sarcina voastră e drept să cadă vina. 
Vedeţi cât de plecat e Domnul spre iubirea de oameni! încă nu sunt luptătorii, şi cununile au şi 
fost pregătite, şi răsplăţile sunt dinainte gata! Spune doar: „ de moşteniţi împărăţia cea gătită 
vouă de la întemeierea lumii" . 

în parabola celor zece fecioare se poate vedea acelaşi lucru. Pentru că avea să vină Mirele, zic 
fecioarele cele nebune celor înţelepte: „ Daţi-ne nouă din untdelemnul vostru" . Iar acelea le-au 
răspuns: „ Nu cumva să nu ne ajungă nici nouă, nici vouă!" . Scriptura nu vorbeşte aici de 
untdelemn şi de foc, ci de feciorie şi milostenie; cuvântul feciorie este luat ca foc, iar cuvântul 
milostenie este luat ca untdelemn, arătând că fecioria are mare trebuinţă de milostenie şi că fără 
de ea nu se poate mântui. 

- Cine sunt cei care vând acest untdelemn? 

- Cine alţii decât săracii? Că nu primesc mai mult decât dau! Să nu socoteşti milostenia risipă, ci 
venit! Nu cheltuială, ci câştig! Primeşti mai mult decât dai! Dai pâine, şi primeşti viaţă veşnică! 
Dai haină, şi primeşti haină nestricăcioasă! Dai un pat şi un acoperiş, şi primeşti împărăţia 
cerurilor! Dai cele ce pier, şi le primeşti pe cele ce veşnic rămân. 

- Dar cum pot face milostenie, când şi eu sunt sărac?, mă întrebi. 

- Mai cu seamă când eşti sărac poţi milui. Cel bogat, îmbătat de mulţimea banilor şi averilor lui, 
cu fierbinţeli din pricina unei boli cumplite de friguri, are o dragoste pe care nu şi-o poate sătura, 
vrea să-şi mărească tot mai mult averile. Cel sărac, izbăvit de această boală, dă mai cu uşurinţă 
din ceea ce are. Milostenia nu stă în măsura averii, ci în măsura voinţei. Văduva aceea a aruncat 
atunci în cutia bisericii doi bănuţi , şi a întrecut pe cei ce se semeţeau cu bogăţia lor; iar cealaltă 
văduvă, cu un pumn de făină şi cu puţin untdelemn pe fundul vedrei, 1-a găzduit pe omul acela, 
pe Ilie, al cărui suflet atingea cerul . Şi nici uneia, nici alteia, sărăcia nu le-a fost o piedică. Nu 
pune dar înainte pricini zadarnice şi neîntemeiate! Domnul nu-ti cere să faci milostenii bogate, îţi 
cere ca bogată să-ţi fie voinţa. Bogăţia milosteniei nu se arată din măsura celor date, ci din graba 
celor ce dau. Eşti sărac, mai sărac chiar decât toţi oamenii? Totuşi nu eşti mai sărac decât văduva 
aceea din Evanghelie, care i-a întrecut cu multă prisosinţă pe cei bogaţi. Eşti lipsit chiar de hrana 
cea de toate zilele? Dar nu eşti mai lipsit decât sidoneanca aceea care, ajunsă în pragul foametei, 
n-a cruţat bruma de hrană ce o mai avea nici când moartea o aştepta, iar copiii în jurul ei îi 
cereau de mâncare. Cu sărăcia ei cea mare a cumpărat bogăţie nespusă! A făcut din pumnul de 
făină arie, din vadra de untdelemn, râu, din puţine a făcut să izvorască multe! 

Dar să ne întoarcem la subiect, să nu mai fac dese abateri. Aşadar, când avea să vină Mirele, 
acestea grăiau fecioarele acelea între ele. Cele înţelepte le-au trimis pe cele nebune la cei ce 
vând. Dar nu mai era timp ca să cumpere untdelemn. Şi pe bună dreptate! Vânzătorii sunt numai 
în lumea aceasta. După ce pleci de aici, după ce se închide teatrul, nu mai poţi găsi leac pentru 
cele săvârşite, nici iertare, nici cuvânt de apărare, ci, neapărat, osândă. Cum s-a şi întâmplat 
atunci. Când a venit Mirele, cele înţelepte au ieşit cu candelele aprinse, cele nebune însă, venind 
în urma intrării Mirelui, au bătut la uşa cămării de nuntă şi au auzit cuvântul acela înfricoşător: 
„ Duceţi-vă, nu vă ştiu pe voi!" . 

Ai văzut că Fiul şi cinsteşte şi osândeşte, şi încununează şi pedepseşte, şi primeşte şi alungă, şi că 
este stăpân şi pe una şi pe alta? Aceasta poţi să o vezi şi în pilda viei, şi cu cei ce au primit cinci 
şi doi talanţi şi cu cel ce a primit numai unul; pe cei dintâi i-a lăudat şi i-a pus peste mai multe, 
iar pe celălalt a poruncit să fie aruncat afară, în întunericul cel mai din afară . 

3. Dar care-i argumentul cel mai puternic al ano meilor, dar, mai bine spus, cel mai plin de 
nebunie? Ei spun că într-adevăr Fiul are puterea şi de a osândi şi de a încununa, şi de a pedepsi şi 
de a răsplăti, dar nu este al Fiului să dea şederea pe scaunul cel mai de sus, nici cinstea cea mai 
înaltă. 

Dar dacă vei afla că hotărârii Lui nu-i scapă nimic, ai să lepezi pretenţia aceasta nechibzuită? 
Ascultă deci, că spune El însuşi: „ Tatăl nu judecă pe nimeni, ci toată judecata a dat-o Fiului" . 

Dacă are toată judecata, urmează că hotărârii Lui nu-i scapă nimic. Căi Cel ce are toată judecata 
este stăpân să şi pedepsească şi să şi încununeze. Iar cuvântul acesta: „ a dat" , să nu-1 înţelegi 
omeneşte, iubitule! Că nu I-a dat Fiului ca unuia ce nu avea, nici n-a născut un Fiu nedesăvârşit, 
nici că I s-a adăugat pe urmă Lui, ci cuvântul „ a dat" înseamnă că L-a născut pe Fiul aşa, 
desăvârşit, deplin. Se foloseşte de cuvântul acesta ca să nu socoteşti doi dumnezei născuţi, ci ca 
să cunoşti şi rădăcina şi fructul, şi nu ca să socoteşti că I s-a adăugat pe urmă puterea de a judeca. 
Altădată, când a fost întrebat: „ Au doară împărat eşti Tu?" , n-a răspuns: „ am luat împărăţia" , 
n-a spus că I s-a adăugat Lui împărăţia, ci: „ Eu pentru aceasta M-am născut" . 

Dacă S-a născut împărat desăvârşit, urmează că e şi Judecător. Căci însuşirea împăratului este şi 
de a judeca, şi de a hotărî, şi de a cinsti, şi de a pedepsi. 

Şi din alte locuri poţi vedea că El este stăpân să dea cele mai înalte cinstiri. Ce chichiţă îţi va mai 
rămâne, când îl vom aduce în mijloc pe cel mai bun dintre toţi oamenii şi vom arăta că acesta a 
fost încununat de Fiul? 

- Şi cine-i omul acesta mai bun decât toţi oamenii? 

- Cine altul decât acel făcător de corturi, dascălul lumii, cel ce a străbătut marea şi uscatul ca şi 
cum ar fi fost înaripat, vasul alegerii, nuntaşul lui Hristos, săditorul Bisericii, zidarul cel înţelept, 
propovăduitorul, alergătorul, atletul, ostaşul, învăţătorul, cel ce a lăsat amintirile virtuţii sale în 
toată lumea, cel ce a fost răpit înainte de învierea cea de obşte în al treilea cer, cel ce a fost dus în 
rai, cel ce a fost făcut de către Dumnezeu părtaş tainelor celor negrăite, cel ce a auzit acelea ce 
nu sunt cu putinţă firii omeneşti să le grăiască, cel ce s-a bucurat de mai mult har şi şi-a dat mai 
mare osteneală. Că s-a ostenit mai mult decât toţi, ascultă-1 pe el spunând: „ Mai mult decât ei 
toţi m-am ostenit" . Iar dacă s-a ostenit mai mult decât toţi, mai mult decât toţi este şi încununat, 
căci „ fiecare îşi va lua plata după osteneala lui" . Iar dacă primeşte o cunună mai mare decât a 
Apostolilor - iar la fel cu Apostolii nu este nimeni, şi el e mai mare ca ei urmează că se va 
bucura de cea mai înaltă cinste şi de cea mai de sus şedere pe scaun. 

- Dar cine-i Cel ce-1 încununează? 

- Ascultă că o spune el (însuşi): „Lupta cea bună m-am luptat, călătoria am săvârşit, credinţa am 
păzit. De acum mi sa gătit cununa dreptăţii, pe care mi-o va da Domnul, Dreptul Judecător, în 
ziua aceea" . „ Tatăl nu judecă pe nimeni, ci toată judecata a dat-o Fiului" . Dar nu numai de 
aici se vede asta, ci şi din următoarele: „ Şi nu numai mie, ci şi tuturor celor ce-au iubit arătarea 
Lui" . 

- Dar a cui este arătarea? 

- Ascultă, că o spune el: „ S-a arătat harul cel mântuitor al Domnului tuturor oamenilor, 
învăţându-ne ca, lepădând păgânătatea şi poftele cele lumeşti, să vieţuim în cuminţenie, cu 
dreptate şi cucernicie în veacul de acum, aşteptând fericita nădejde şi arătarea slavei marelui 
Dumnezeu şi Mântuitorului nostru Iisus Hristos" . 

4. Dar lupta noastră cu ereticii s-a terminat. Am biruit în luptă şi am avut o victorie strălucită, 
dovedind prin toate cele spuse că Fiul este stăpân şi să cinstească, şi să osândească, că are toată 

judecata, că El încununează pe cel mai bun decât toţi, că însuşi El a arătat în pildele acelea că 
face şi una şi alta, şi cinsteşte şi pedepseşte. Trebuie însă acum să scot şi tulburarea din sufletul 
fraţilor şi să-i învăţ pentru ce a grăit Domnul aşa: „ Nu este al Meu a da" . Ştiu că mulţi sunt 
nedumeriţi în privinţa acestor cuvinte. Deci, ca să pun capăt nedumeririi, să potolesc tulburarea 
sufletelor lor, încordaţi-vă mintea şi pregătiţi-vă voinţa. Trebuie să muncesc mai mult. Nu-i 
acelaşi lucru a lupta cu a învăţa, a doborî pe duşman cu a-1 îndrepta pe al tău, aici ai nevoie de 
mai multă râvnă! Trebuie să ai grijă să nu treci cu vederea mădularul care şchioapătă şi nici să-1 
nesocoteşti pe cel ce se tulbură. Spun, dar, să nu vă tulbure spusa mea, nici să vă neliniştească, 
spun că nu numai al Fiului nu este a da, ci nici al Tatălui. Şi cu glas mare strig asta, mai puternic 
decât o trâmbiţă, că nu este al Fiului a da, nici al Lui, nici al Tatălui. Că dacă ar fi al Lui, ar fi şi 
al Tatălui; iar dacă ar fi al Tatălui, ar fi şi al Lui. De aceea El nu a spus numai: „ nu este al Meu a 
da". 

- Dar cum? 

- „ Nu este al Meu a da, ci se va da celor pentru care s-a gătit" . Arată deci că nu este nici al Lui, 
nici al Tatălui, ci al altora. 

- Dar ce înţeles are graiul acesta? 

- îmi închipui că v-a crescut tulburarea, s-a făcut mai mare nedumerirea, că sunteţi neliniştiţi. 
Dar nu vă temeţi! n-am să mă opresc până ce nu voi da dezlegarea graiului acestuia. Ingăduiţi- 
mă însă ca să urc cuvântul mai sus. Altfel, nu-i cu putinţă să lămuresc totul. 

Despre ce dar e vorba? Mama fiilor lui Zevedeu, a lui Iacov şi a lui Ioan, s-a apropiat cu cei doi 
fii ai ei de Iisus, pe când Domnul Se ducea la Ierusalim, şi I-a zis: „ Zi ca cei doi fii ai mei să 
şadă unul de-a dreapta şi altul de-a stânga Ta" . 

Un alt evanghelsit spune că cei doi fii l-au cerut lui Hristos asta. Dar nu-i nici o nepotrivire între 
o spusă şi alta - căci nu trebuie să trecem nici peste aceste lucruri mici -, ci ei au trimis-o mai 
întâi pe mama lor; iar după ce a grăit ea şi le-a deschis calea, L-au mai rugat şi ei. Nu ştiau ce 
grăiesc, dar cu toate acestea au grăit. Deşi erau Apostoli, totuşi erau încă nedesăvârşiţi; erau ca 
nişte puişori, care se clatină în cuibul lor pentru că nu le sunt încă întărite aripile. 

Trebuie să ştiţi neapărat şi aceea că Apostolii înainte de răstignire erau în mare neştiinţă. De 
aceea, ţinându-i de rău, Domnul le zice: „încă şi voi sunteţi nepricepuţi? . . .încă nu înţelegeţi 
nici nu pricepeţi că nu despre pâine v-am vorbit când v-am spus să vă păziţi de aluatul 
fariseilor?" . Şi iarăşi: „ încă multe am a vă spune, dar nu le puteţi purta acum" . Nu numai că 
nu le cunoşteau pe cele mai înalte, dar adeseori de frică şi din lipsă de curaj dădeau uitării şi cele 
pe care le auzeau. Certându-i pentru lipsa de curaj, le zicea: „ nimeni din voi nu Mă întreabă: 
„ Unde mergi?" . Dar pentru că am spus acestea, întristarea a umplut inima voastră" . Şi iarăşi, 
vorbind despre Mângâietorul: „ Acela vă va aduce aminte de toate şi vă va învăţa" . N-ar fi spus: 
„ Vă va aduce aminte" , dacă n-ar fi dat uitării multe din spusele Sale. 

Nu spun aceste lucruri fără pricină, ci pentru că Petru acum face o mărturisire desăvârşită, şi 
îndată uită tot ce a spus. Cel care a spus: „ Tu eşti Hristosul, Fiul Dumnezeului celui viu" , cel 

care a fost fericit de Domnul pentru această mărturisire , aşa de tare a greşit puţin mai târziu, că îl 
numeşte satană: „ Mergi înapoia mea, Satano, îi spune, că nu cugeti cele ale lui Dumnezeu, ci pe 
cele ale oamenilor" . Poate fi un om mai nedesăvârşit ca acela care nu cugetă cele ale lui 
Hristos, ci cugetă cele ale oamenilor? Domnul îi vorbise lui Petru despre răstignire şi despre 
înviere; dar pentru că Apostolul nu cunoştea adâncul celor spuse, nici taina învăţăturilor şi nici 
nu înţelesese mântuirea care avea să vină lumii, de aceea L-a luat pe Domnul de-o parte şi I-a 
zis: „ Milostiv fii Ţie, Doamne! Să nu-Ţi fie Ţie aceasta" . Vezi că Petru nu ştia nici de înviere? 
Dând să se înţeleagă acest lucru, Evanghelistul spune: „ Că încă nu ştiau Scriptura, că El trebuia 
să învieze din morţi" . Dacă Apostolii nu ştiau asta, cu atât mai mult nu le cunoşteau pe celelalte, 
de pildă împărăţia cea de sus, începătura noastră, înălţarea la cer. Se târau pe jos, încă nu puteau 
zbura la înălţime. 

5. Aşadar, pentru că cei doi fii ai lui Zevedeu aveau această părere şi pentru că se aşteptau ca 
îndată să se înfăptuiască pentru Hristos în Ierusalim împărăţia Sa - mai mult decât atât nu ştiau 
altceva; acest lucru îl arată şi celălalt evanghelist; când spune că ei credeau că are să vină 
împărăţia Lui, se gândeau la o împărăţie omenească şi credeau că pentru asta se duce Domnul la 
Ierusalim, nu la cruce şi la moarte; deşi auziseră despre cruce şi despre moarte de multe ori, 
totuşi nu o puteau înţelege bine -, aşadar, pentru că nu aveau încă o cunoaştere desăvârşită a 
dogmelor, şi credeau că El Se duce la o împărăţie lumească, şi că are să împărătească în 
Ierusalim, s-au apropiat de El pe cale, socotind că au un prilej potrivit, şi l-au făcut cererea 
aceasta. Rupându-se de ceata ucenicilor şi în-suşindu-şi ei totul, au pretins să şadă pe scaunele 
cele mai înalte şi să fie primii între ceilalţi, socotind că lucrurile au şi luat sfârşit, că s-a făcut 
totul, şi că n-a mai rămas decât timpul cununilor şi al răsplăţilor. O astfel de socotinţă vădea însă 
cea mai mare neştiinţă. 

Vă voi aduce dovada că cele spuse nu sunt păreri şi presupuneri chiar din gura lui Hristos, Care 
ştie tainele. Când cei doi fraţi l-au cerut asta, ascultă ce le spune: „ Nu ştiţi ce cereţi!" . Ce 
dovadă mai lămurită vrei? Vezi că nu ştiau ce cereau? îi vorbeau de cununi, de răsplăti, de 
şederea pe scaunele cele mai înalte şi de cinste, când încă nu începuseră luptele! Domnul lasă să 
se înţeleagă două lucruri prin cuvintele: „ nu ştiţi ce cereţi!" . Mai întâi, că ei l-au vorbit de o 
împărăţie, despre care Hristos n-a spus nici un cuvânt, - căci n-a făcut nici o făgăduinţă despre 
împărăţia aceasta de jos, lumească -, şi apoi, că, cerând ei de pe acum şederea pe scaunele cele 
mai de sus şi cinstirile cele mai înalte şi voind să fie mai străluciţi şi mai cu vază decât ceilalţi 
ucenici, n-au cerut asta la timp potrivit, ci, dimpotrivă, într-unui foarte nepotrivit. 

Timpul acela când au cerut ei asta nu era timp de cununi, nici de răsplăţi, ci de lupte, de osteneli, 
de sudori, de războaie. Cu alte cuvinte, Hristos le spune aşa: „ Nu ştiţi ce cereţi! îmi vorbiţi de 
asta, când încă nu v-aţi ostenit, când încă nu aţi intrat pe câmpul de bătălie, când încă omenirea 
este neîndreptată, când încă stăpâneşte păgânătatea, când încă toţi oamenii sunt pierduţi, încă n- 
aţi intrat în arenă, încă nu v-aţi dezbrăcat pentru lupte! Puteţi oare bea paharul pe care-1 voi bea 
Eu şi cu botezul cu care Eu Mă botez să vă botezaţi?" . 

Prin pahar şi prin botez înţelege aici răstignirea şi moartea Lui; pahar, pentru că îl bea cu plăcere, 
şi botez, pentru că prin moarte a curăţit lumea. Dar nu numai pentru această pricină, ci şi pentru 
uşurinţa învierii. După cum cel ce se botează în apă iese cu multă uşurinţă, fiindcă apa nu-1 
împiedică deloc, tot aşa şi El, pogorându-Se în moarte, S-a sculat cu mai multă uşurinţă. De 

aceea numeşte botezul moarte. Cu alte cuvinte, spune aşa: „ Puteţi fi junghiaţi? Puteţi să muriţi? 
Timpul de acum este timp de moarte, de primejdii şi de osteneli" . Cei doi fraţi l-au răspuns 
Domnului: „ Putem" , n-au înţeles ceea ce a spus Domnul, dar au făgăduit cu nădejdea că vor 
primi ce-au cerut. Şi le-a spus Domnul: „ Paharul Meu ii veţi bea şi cu botezul cu care Eu Mă 
botez vă veţi boteza" . A vorbit aici de moartea lor. într-adevăr, lui Iacov I s-a tăiat capul cu 
sabia . Iar Ioan era să fie ucis de mai multe ori. „ Dar a şedea de-a dreapta şi de-a stânga Mea nu 
este al Meu a da, ci se va da celor pentru care s-a gătit" . Cu alte cuvinte le spune aşa: „ Veţi 
muri, veţi fî înjunghiaţi şi veţi fi cinstiţi cu mucenicia; dar ca să fiţi întâii nu este al Meu a da, ci 
se va da celor ce s-au nevoit prin mai multă silinţă, prin mai mare râvnă să ia aceste locuri" . 

Dar ca să fie mai clare cele ce spun, să ne închipuim pe cineva care judecă şi împarte premiile la 
jocurile atletice. O mamă care are doi copii vine la judecător cu copiii ei şi-i zice: „ Fă ca aceşti 
doi copii ai mei să ia cununa!" . Ce-i va răspunde acela? îi va da acelaşi răspuns: „ Nu este al 
meu a da! Sunt judecător! Nu încununez ca să fac plăcere cuiva, nici la rugămintea şi cererea 
celor care vin la mine, ci după felul cum se sfârşesc lucrurile" . Aşa trebuie să facă judecătorul şi 
împărţi torul de premii! Să nu dea premiile fără nici o socoteală şi la întâmplare, ci să cinstească 
vitejia! La fel a făcut şi Hristos. N-a spus acele cuvinte ca să arate că este deosebire între El şi 
Tatăl, ci ca să arate că nu este numai al Lui a da, ci că este al celor ce se nevoiesc şi se luptă să ia 
aceste locuri. 

Dacă ar fi depins numai de El, atunci toţi oamenii s-ar fi mântuit şi ar fi venit la cunoştinţa 
adevărului; dacă ar fi depins numai de El, n-ar fi fost felurite cinstiri, căci El i-a făcut pe toţi şi de 
toţi la fel poartă de grijă. 

Că sunt felurite cinstiri, ascultă că o arată Pavel, spunând: „ Una este strălucirea soarelui şi alta 
strălucirea lunii şi alta strălucirea stelelor; că stea de stea se deosebeşte in strălucire" . Şi iarăşi: 
„ Dacă zideşte cineva pe temelia aceasta, aur, argint, pietre scumpe" . Pavel a alcătuit în aşa fel 
cuvântul, încât să arate felurimea virtuţii. Şi a spus acestea ca să arate că cei care dorm şi sforăie 
nu pot intra în împărăţia cerurilor, că răsplăţile acelea le dobândeşti cu multe necazuri. 

Cei doi fii ai lui Zevedeu, din pricină că se bucurau de multă prietenie din partea Domnului şi de 
îndrăznire faţă de El, socoteau că au să dobândească cinstire mai mare decât ceilalţi Apostoli. De 
aceea Domnul, pentru ca un astfel de gând să nu-i facă mai nepăsători, le scoate din minte acest 
gând, spunându-le: „ Nu este al Meu a da, ci al vostru este a lua, dacă voiţi, ca să arătaţi mai 
mare râvnă, să munciţi mai mult, să vă sârguiţi mai mult. încununez faptele, cinstesc munca, 
răsplătesc sudoarea! Dovada prin fapte, aceasta-i pentru Mine cea mai bună garanţie" . 

6. Ai văzut că nu în zadar am spus că nu este nici al Lui, nici al Tatălui a da, ci al celor ce se 
luptă, al celor ce muncesc, al celor ce se nevoiesc? De aceea şi Ierusalimului îi zice: „ De câte ori 
am voit să-i adun pe fiii tăi, cum adună cloşca puii ei, şi n-aţi voit! Iată, se lasă casa voastră 
pustie!" . Ai văzut că nu se pot mântui nicicând cei trândavi, cei nepăsători, cei leneşi? 

De aici mai aflăm şi un alt lucru, nespus, că nici mucenicia nu e îndestulătoare ca să dea cea mai 
înaltă cinstire şi şederea pe cele mai de sus scaune. Iată, Domnul a prezis celor doi fraţi că au să 
sufere mucenicia, dar nu le-a prezis că vor dobândi şederea pe scaunele cele mai de sus. Că sunt 
unii care pot face fapte şi mai mari. Ca să arate lucrul acesta, a spus: „ Paharul Meu îl veţi bea şi 

cu botezul cu care Eu Mă botez vă veţi boteza; dar a şedea de-a dreapta şi de-a stânga Mea nu 
este al Meu a da" . 

Prin aceste cuvinte Domnul n-a vrut să spună că în împărăţia cerurilor este aşezare de-a dreapta 
şi de-a stânga, ci a vrut să arate desfătarea de mai mare cinste şi dobândirea de întâietăţi, de a fi 
mai presus decât toţi. Prin urmare, cuvintele „ a şedea de-a dreapta şi de-a stânga" le-a spus 
pogorându-Se la mintea lor. Iacov şi Ioan cereau într-adevăr întâietăţile; să se arate mai mari 
decât toţi ceilalţi. Şi lor le spune Hristos: „ Ca să fiţi mai mari decât ceilalţi şi mai presus de toţi, 
aceasta n-o puteţi dobândi numai cu mucenicia - căci veţi muri de moarte mucenicească -, iar ca 
să vă bucuraţi de cea mai înaltă cinstire, „ nu este al Meu a da, ci se dă celor pentru care s-a 
gătit" . 

- Dar, spune -mi, pentru cine s-a gătit? Să vedem: care sunt fericiţii şi de trei ori fericiţii aceştia, 
care se bucură de acele strălucitoare cununi? Care sunt dar aceştia şi ce au făcut ca să se arate aşa 
de străluciţi? 

- Să-L ascultăm pe Hristos, căci o spune El. Când cei zece ucenici s-au supărat pe cei doi că, 
rupându-se de ceată, voiau să-şi oprească pentru ei cea mai înaltă cinste, uită-te cum îndreaptă 
slăbiciunea, şi a unora şi a altora. Chemându-i. El le spune: „ Căpeteniile popoarelor domnesc 
peste ele şi cei mari le stăpânesc. Dar la voi să nu fie aşa, ci acela care vrea să fie întâiul între voi 
să fie slugă tuturor" . Vezi că cei doi fraţi voiau să fie primii şi mai mari şi mai presus ca toţi, şi, 
cum s-ar spune, căpeteniile celorlalţi ucenici? De aceea Domnul stăruieşte şi le scoate la iveală 
gândurile lor ascunse, spunând: „ Cel ce vrea să fie întâiul între voi să fie slugă tuturor" . „ De vi- 
s dragi şederile pe scaunele cele mai de sus şi cinstea cea mai înaltă, le spune Domnul, umblaţi 
după scaunele cele mai de jos, căutaţi să fiţi mai nebăgaţi în seamă decât toţi, mai smeriţi decât 
toţi, mai mici decât toţi, aşezaţi-vă în urma celorlalţi. Virtutea aceasta dă cinstea aceea. Pilda e 
lângă voi şi cu multă prisosinţă. „ Că n-a venit Fiul Omului ca să fie slujit ci ca să slujească" . 

Că asta vă face străluciţi şi cu vază, uitaţi-vă că se întâmplă lucrul acesta cu Mine, Care nu am 
trebuinţă nici de cinste, nici de slavă, şi totuşi, prin această smerenie săvârşesc miile de bunătăţi" 



înainte de a lua Domnul trup şi a Se smeri, toate piereau şi se stricau; dar când S-a smerit pe 
Sine, pe toate le-a ridicat la înălţime; a prăpădit blestemul, a stins moartea, a deschis raiul, a 
omorât păcatul, a deschis bolţile cerului, a urcat la cer începătură nouă, a umplut lumea de bună- 
credinţă, a alungat rătăcirea, a adus adevărul, a ridicat pe tronul cel împărătesc începătura 
noastră, a lucrat mii şi mii de bunătăţi, pe care nici eu, nici toţi oamenii nu le-ar putea înfăţişa 
prin cuvânt. înainte de a Se smeri pe Sine, numai îngerii îl cunoşteau; dar când S-a smerit pe 
Sine, toată firea omenească L-a cunoscut. 

Vezi că smerenia nu L-a micşorat, ci a adus mii şi mii de câştiguri, a lucrat mii şi mii de fapte 
mari şi a făcut ca slava Lui să strălucească şi mai mult? Dacă smerenia este un bun atât de mare 
chiar când e vorba de Dumnezeu, Care nu are nevoie de nimic şi Căruia nu-I lipseşte nimic, dacă 
l-a adăugat Lui mai multe slugi şi Şi-a întins împărăţia, pentru ce te temi tu că ai să te micşorezi 
din pricina smereniei? Atunci vei fi mai sus, atunci vei fi mare, atunci vei fi strălucit, atunci vei 
fi cu vază, când te vei smeri pe tine însuti, când nu vei îndrăgi şederile în frunte, când vei primi 

să fii umilit; să fii junghiat, să fii în primejdii, când vei căuta să slujeşti celor mulţi, să-i 
îngrijeşti, să le porţi de grijă şi să fii gata să faci şi să suferi orice în vederea acestui scop. 

Gândindu-ne, dar, iubiţilor, la acestea, să urmărim smerenia cu multă tragere de inimă! Să le 
îndurăm cu plăcere pe toate, şi când suntem ocărâţi, şi când suntem scuipaţi, şi când suferim cele 
mai grozave umilinţe, şi când suntem batjocoriţi, şi când suntem dispreţuiţi, nimic nu ne face atât 
de înalţi, nimic nu ne dă atâta slavă şi cinste, nimic nu ne arată atât de mari ca virtutea smereniei, 
pe care facă Dumnezeu să o săvârşim pe deplin şi să dobândim bunătăţile făgăduite, cu harul şi 
iubirea de oameni ale Domnului nostru Iisus Hristos, cu Care slavă şi cinste şi închinăciune 
Tatălui şi Sfântului Duh, acum şi pururea şi în vecii vecilor. Amin. 



C u v â n t u 1 IX 

din "Cuvântări împotriva anomeilor. Către iudei" 
Ed. IBMBOR - 2007 

La Lazăr cel (mort) de patru zile 

1 . Astăzi, din morţi înviind Lazăr, ne dăruieşte nouă dezlegarea de multe şi felurite sminteli, nu 

ştiu cum se face că citirea aceasta din Sfânta Evanghelie a dat şi ereticilor prilej, şi iudeilor 

pricină de obiecţie, nu pornită din adevărul lucrurilor. Doamne fereşte!, ci din sufletul lor 

înşelător. 

Mulţi eretici spun că Fiul nu este de-o-fiinţă cu Tatăl. 

- De ce? 

- Pentru că Hristos, spun ei, a avut nevoie de rugăciune ca să învie pe Lazăr; de nu S-ar fi rugat, 
n-ar fi înviat pe Lazăr. Cum să fie de-o-fiinţă Cel ce Se roagă cu Cel ce a primit rugăciunea?, 
întreabă ei. Căci Unul Se roagă, iar Celălalt a primit rugăciunea Celui ce Se ruga. 

Ereticii hulesc, neînţelegând că rugăciunea Domnului a fost urmarea unui pogorământ, din 
pricina slăbiciunii celor ce au fost de faţă la învierea lui Lazăr. Spune-mi, te rog, cine-i mai 
mare? Cel ce spală picioarele sau acela ale cărui picioare le-a spălat? negreşit că acela este mai 
mare, ale cărui picioare le-a spălat cel ce spală. Mântuitorul a spălat picioarele lui Iuda 
vânzătorul ; că era şi Iuda cu ucenicii. Cine deci e mai mare? Iuda, vânzătorul Stăpânului 
Hristos, fiindcă Hristos i-a spălat picioarele? Doamne fereşte! Acum te întreb: Ce este mai 
smerit: să speli picioarele sau să te rogi? negreşit, să speli picioarele! Deci când Domnul nu S-a 
ferit să facă ce era mai smerit, cum S-ar fi ferit să facă ce era mai înalt? 

Dar totul s-a făcut din pricina slăbiciunii iudeilor, care erau de faţă atunci, aşa Cum o va arăta 
cuvântul în desfăşurarea lui. Dar iudeii, luând din această citire din Sfânta Evanghelie pricină de 
obiecţie, spun: „ Cum îl au creştinii pe acesta Dumnezeu, când El nu ştie nici locul în care se afla 
Lazăr cel mort?" . Iudeii formulează această împotrivire, pentru că Domnul le întrebase pe 
surorile lui Lazăr, pe Marta şi pe Măria: „Unde l-aţi pus?" „ Ai văzut neştiinţă? întreabă ei. Ai 
văzut slăbiciune? Dumnezeu e Acesta, Care nu ştie nici locul?" . 

îi voi întreba şi eu pe iudei, nu că aş gândi aşa, ci pentru că vreau să fac de râs obiecţia lor. 
Spui, iudeule, că Hristos n-a cunoscut locul, pentru că a întrebat: „ Unde l-aţi pus?" . Dar şi Tatăl, 
în rai, nu ştia unde era ascuns Adam, căci umbla încoace şi încolo, ca şi cum l-ar fi căutat în 
paradis, întrebând: „ Adame, unde eşti?" . De ce n-a spus mai înainte locul, căci Adam vorbea cu 
îndrăznire cu Dumnezeu? „ Adame, unde eşti?" . Ce răspunde Adam? „ Am auzit glasul Tău 
purtându-se prin rai şi m-am temut căci sunt gol, şi m-am ascuns" . Dacă numeşti, iudeule, 
neştiinţă întrebarea lui Iisus, atunci numeşte neştiinţă şi întrebarea lui Dumnezeu! Că şi Hristos 
le-a întrebat pe Marta şi pe Măria: „ Unde l-aţi pus?" , Numeşti asta ne-i ştiinţă? Ce-ai să spui 
când îl auzi pe Dumnezeu zicând lui Cain: „ Unde este Abel, fratele tău?" . Ce spui? De numeşti 
întrebarea lui Iisus neştiinţă, numeşte-o neştiinţă şi pe aceasta! Iată şi altă dovadă din 
Dumnezeiasca Scriptură. I-a spus Dumnezeu lui Avraam: „ Strigătul Sodomei şi Gomorei a venit 
la Mine. Pogorându-Mă, dar, voi vedea de fac după strigătul lor ce vine la Mine; iar de nu, să 
ştiu" . Dumnezeu, Cel ce ştie toate înainte de facerea lor. Cel care cerceteză inimile şi rărunchii 
. Cel ce singur ştie gândurile oamenilor, a spus: „ Pogorându-Mă, dar, voi vedea de fac după 
strigătul lor ce vine la Mine; iar de nu, să ştiu" . Dacă întrebarea lui Iisus este neştiinţă, atunci şi 
aceasta este neştiinţă. Dar nici Tatăl, după Vechiul Testament, n-a fost neştiutor, nici Fiul, după 
Noul Testament, nu este. 

- Atunci, ce înţeles au cuvintele: „ Pogorându-Mă, voi vedea de fac după strigătul lor ce vine la 
Mine; iar de nu, să ştiu" ? 

- „ Zvon a venit la Mine, spune Dumnezeu. Dar vreau totuşi să cunosc mai bine lucrurile prin 
ele însele. Nu că nu ştiu, dar vreau să-i învăţ pe oameni să nu se uite numai la cuvinte, nici să nu 
creadă cu uşurinţă de spune cineva ceva rău împotriva altuia; ci să creadă numai după ce mai 
întâi a pipăit bine şi a aflat prin faptele înseşi" . De aceea a spus în altă Scriptură: „ Nu crede în 
orice cuvânt" Nimic nu strică viaţa omului ca a crede iute pe cineva pe cuvânt. Acest lucru şi 
profetul David profeţindu-1, spunea: „ Pe cel ce clevetea în ascuns pe vecinul lui, pe acela l-am 
izgonit" . 

2. Ai văzut că n-a fost neştiinţă la Mântuitorul când a spus: „ Unde l-aţi pus" ?, după cum n-a fost 
neştiinţă nici la Tatăl când a spus lui Adam: „ Unde eşti?" , sau lui Cain: „ Unde este fratele tău, 
Abel?" , sau: „ Pogorându-Mă, voi vedea de fac după strigătul lor, ce vine la Mine; iar de nu, să 
ştiu" . 

Dar e timpul să încep lupta cu aceia care spun că, din pricina slăbiciunii Lui, Hristos a trebuit să 
Se roage ca să-1 învie pe Lazăr. 

Luaţi aminte, iubiţilor, vă rog, cu toată atenţia. Lazăr murise, şi Iisus nu era în locurile acelea, ci 
în Galileea; şi a spus ucenicilor Lui: „ Lazăr, prietenul nostru, a adormit" . Iar ei, socotind că 
despre somnul acesta vorbeşte, îi spun: 
„ Doamne, dacă a adormit se va scula" . Atunci Iisus le-a grăit lămurit: „ Lazăr a murit" . 

A venit deci Mântuitorul aproape de Ierusalim, în locul unde era pus Lazăr; şi 
L-a întâlnit sora lui Lazăr şi I-a zis: „ Doamne, de ai fi fost aici, fratele meu n-ar fi murit" . „ De 
ai fi fost aici" ! Slabă mai eşti, o, femeie! Femeia nu ştia că, şi de nu era Hristos de faţă cu trupul, 
era de faţă cu puterea dumnezeirii Sale! Ea măsura puterea Dascălului cu starea de faţă a trupului 

Lui. Marta I-a spus Lui: 

„ Doamne, de ai fi fost aici, n-ar fi murit fratele meu! Dar acum ştiu, spune ea, că oricâte ceri de 
la Dumnezeu, Dumnezeu îţi dă" . Mântuitorul, dar, face rugăciunea la cererea ei. Căci 
Dumnezeu nu are nevoie să Se roage ca să-1 învie pe mort. N-a înviat oare şi alţi morţi? 

Când a întâlnit un mort, care era scos pe poarta cetăţii, numai ce S-a atins de coşciug, şi 1-a înviat 
pe mort . A avut oare atunci nevoie de rugăciune ca să-1 învieze pe mort? Altădată, numai prin 
cuvânt, a spus copilei: „ Talita kumi" , şi îndată a dat-o sănătoasă părinţilor ei. A avut oare atunci 
nevoie de rugăciune? Dar pentru ce vorbesc eu de învăţătorul? Ucenicii Lui au înviat morţii 
numai prin cuvânt. Petru n-a înviat-o pe Tavita numai cu cuvântul ? Pavel n-a făcut multe semne 
cu hainele lui ? Află însă un lucru mai minunat decât acestea! (Chiar numai) umbra Apostolilor 
învia morţi. „ Aduceau pe paturi pe cei bolnavi, ca măcar umbra lui Petru să umbrească pe 
vreunul dintre ei, şi îndată se vindecau" . Cum? Umbra ucenicilor îi învia pe morţi, şi învăţătorul 
avea nevoie să Se roage ca să învie un mort? 

Din pricina slăbiciunii femeii S-a rugat Mântuitorul! Ii spusese Lui: „ Doamne, de ai fi fost aici 
nu ar fi murit fratele meu! Dar acum ştiu că oricâte ceri de la Dumnezeu, îţi dă Dumnezeu" . 
„ Rugăciune ai cerut, rugăciune îţi dau!" . Izvorul e alăturea! Vino cu vasul, ţi-1 umple! E mare 
vasul? Primeşti mult! E mic? Primeşti puţin! Marta deci a cerut rugăciune, şi Mântuitorul i-a dat 
rugăciune. Altul a spus: „ Nu sunt vrednic să intri sub acoperişul meu, ci numai zi cu cuvântul: 
„ Fie ţie" , şi se va vindeca sluga mea" ; iar Mântuitorul i-a spus: „ După credinţa ta. Fie ţie!" . 
Altul I-a zis: „ Vino, vindecă pe fiica mea!" , şi 

i-a spus lui: „ Voi merge cu tine" . Deci, după voinţa oamenilor se dă şi vindecarea doctorului. 
Altă femeie s-a atins de marginea hainei Lui pe ascuns, şi pe ascuns a dobândit vindecarea . 

Fiecare, după cum a crezut, primeşte şi vindecarea. Marta spune: „ Ştiu că oricâte ceri de la Tatăl, 
îţi dă Tatăl" . Şi pentru că a cerut rugăciune. Mântuitorul îi dă rugăciune; nu pentru că El avea 
nevoie de rugăciune, ci ca să Se coboare la slăbiciunea femeii şi să arate că nu este împotriva lui 
Dumnezeu, ci că orice face El, face şi Tatăl. L-a plăsmuit la început Dumnezeu pe om; 
plăsmuirea a fost a amândurora. Căci se spune: „ Să facem om după chipul şi după asemănarea 
Noastră" . Iarăşi, a vrut Domnul să-1 ducă pe tâlhar în rai, şi îndată ce a rostit cuvântul, a şi intrat 
tâlharul în rai ! N-a avut nevoie de rugăciune, deşi pe toţi cei de după Adam, Hristos i-a 
împiedicat să intre acolo, căci pusese sabie de foc să păzească raiul . Dar cu putere, Hristos a 
deschis raiul. II duci, Stăpâne, pe tâlhar în rai? Tatăl Tău, | pentru un singur păcat, l-a scos afară 
pe Adam din rai, şi Tu îl duci pe tâlhar, vinovat de mii de păcate şi de mii de nelegiuiri? „ Da, 
răspunde Domnul, căci nici aceea nu s-a făcut fără Mine, nici aceasta fără Tatăl Meu! Şi aceea e 
a Mea, şi aceasta a Tatălui Meu. 
„ Căci Eu sunt în Tatăl şi Tatăl este întru Mine" . 

3. Şi ca să vezi că învierea mortului n-a fost fapta rugăciunii, ascultă cuvintele rugăciunii! Ce 
spune Domnul? „ Mulţumescu-Ţi, Părinte, că M-ai ascultat! Eu ştiam că pururea Mă asculţi" . 

- Dar dacă ştii, o, Doamne, că pururea Te ascultă Tatăl, de ce-L mai superi pentru cele ce le ştii? 

- „ Eu ştiu, spune Domnul, că pururea Mă ascultă Tatăl. „ Dar pentru mulţimea care stă împrejur 
am zis, ca să creadă toţi că Tu M-ai trimis" . 

S-a rugat pentru mort? S-a rugat să învie Lazăr? A spus cumva: „ Părinte, porunceşte ca să 
asculte moartea" ? A spus cumva: „ Părinte, porunceşte iadului să nu-şi închidă porţile, ci să dea 
degrabă drumul înapoi mortului" ? Nu! A spus atât: „ Dar pentru mulţimea care stă împrejur 
am zis, ca să creadă toţi că Tu M-ai trimis" . Prin urmare, ceea ce s-a făcut n-a fost un semn, ci 
învăţătură pentru cei de faţă. Ai văzut dar că rugăciunea nu s-a făcut pentru mort, ci pentru 
necredincioşii de acolo, „ ca să creadă, spune El, că Tu M-ai trimis" . 

- Dar cum avem să cunoaştem că El Te-a trimis? 

- Ia aminte, te rog, cu toată atenţia. „ Iată, spune Domnul, cu puterea Mea îl chem pe mort! Iată, 
cu stăpânia Mea, îi poruncesc morţii! Chem pe Tatăl, Tată. Chem şi pe Lazăr din mormânt. Dacă 
cea dintâi nu este adevărată, nici cea de-a doua să nu fie! Dar de este adevărat că îl chem pe 
Tatăl, Tată, să asculte şi mortul pentru învăţătura celor de fată!" . 

- Ce a spus Hristos? 

- „ Lazăre, vino afară!" . 

Când a făcut rugăciunea, nu a înviat mortul! O, tirania morţii! O, tirania puterii aceleia care tine 
sufletul! O, iadule, s-a făcut rugăciune, şi nu dai drumul mortului! 

- Nu, răspunde iadul. 

- De ce? 

- Pentru că nu mi s-a poruncit. Sunt paznic, care ţine aici pe vinovat. Dacă nu mi se porunceşte, 
nu-i dau drumul. Rugăciunea nu s-a făcut pentru mine, ci pentru necredincioşii care erau de faţă. 
Căci eu, dacă nu primesc poruncă, nu slobozesc vinovatul. Aştept glasul, ca să slobozesc sufletul. 
„ Lazăre, vino afară"!. 

A auzit mortul porunca Stăpânului, şi îndată a încetat tăria legilor morţii. 

Să se ruşineze ereticii şi să piară de pe fata pământului! Căci a arătat cuvântul că Domnul S-a 

rugat nu pentru ca să-1 învieze pe mort, ci pentru slăbiciunea necredincioşilor care erau atunci de 

faţă. 

„ Lazăre, vino afară!" 

- Dar pentru ce 1-a chemat pe nume? 

- A spus: „ Lazăre, vino afară" , ca nu cumva vocea slobozită întinzându-se la toţi morţii, să-i 
învie pe toţi cei din morminte. 

„ Te chem la viată deocamdată numai pe tine, Lazăre, în fata poporului acestuia, ca prin învierea 
ta să arăt puterea celor ce vor fi. Eu, Cel ce am înviat pe unul, voi învia lumea. Căci Eu sunt 
învierea şi viaţa . Lazăre, vino afară!" . 
Şi a ieşit mortul, legat fiind cu fese. 

O, lucruri minunate! Cel ce a dezlegat sufletul din legăturile morţii. Cel ce a sfărâmat porţile 
iadului. Cel ce a zdrobit porţile cele de aramă şi încuietorile cele de fier şi sufletul 1-a slobozit 
din legăturile morţii, (Acela) n-a putut să dezlege şi fesele mortului? 

- Da, ar fi putut! Dar porunceşte iudeilor să dezlege fesele cu care ei mai înainte l-au înfăşat când 
l-au îngropat, Ca să cunoască semnele feselor lor, ca să afle singuri, din Cele ce-au făcut, că este 
Lazăr cel îngropat de ei, şi este Hristos Cel ce a venit în lume după bunăvoinţa Tatălui, Cel Ce 
are stăpânia vieţii şi a morţii! Ţie, Hristoase, slava şi puterea, împreună şi Celui fără de început al 
Tău Părinte şi Preasfântului şi de viată făcătorului Tău Duh, acum şi pururea şi în vecii vecilor. 
Amin. 

CuvântulX 

din "Cuvântări împotriva anomeilor. Către iudei" 
Ed. IBMBOR - 2007 

Despre rugăciunile lui Hristos. 
împotriva anomeilor 

1 . Am prăznuit destul în zilele de mai înainte, vorbind despre luptele apostolice şi desfâtându-ne 
cu istorisirea faptelor celor duhovniceşti. Este timpul să vă plătesc datoria. Nimic nu ne mai 
împiedică. Ştiu că voi, din pricina scurgerii atâtor zile, aţi uitat de datoria pe care v-o datoram; 
dar pentru asta n-am s-o tăinuiesc, ci vă voi plăti-o cu toată tragerea de inimă. Fac aceasta nu 
numai pentru ca să fiu om de cuvânt, ci şi pentru că însumi mă folosesc. Când e vorba de datorii 
băneşti, câştigă datornicul dacă cel ce 1-a împrumutat uită de datorie; dar când e vorba de datorii 
duhovniceşti, câştigă tot datornicul foarte mult numai dacă cei ce l-au împrumutat îi aduc aminte 
necontenit de datorie. Dincolo, banii împrumutaţi îl părăsesc pe cel ce împrumută şi se mută la 
cel ce se împrumută; micşorează averea unuia şi o măresc pe a celuilalt; aici însă, la datoriile cele 
duhovniceşti, nu-i aşa; este cu putinţă ca ceea ce dai să şi dai, dar să şi ai; şi lucru minunat e 
acela că atunci mai cu seamă avem bogăţia noastră duhovnicească, atunci când o dăm altora. De 
voi căuta să-mi îngrop bogăţia mea duhovnicească în mintea mea, de o voi păzi continuu ca să n- 
o împărtăşesc nimănui, mi se micşorează şi câştigul, mi se împuţinează şi averea; dar dacă o voi 
da tuturor, dacă voi face părtaşi şi tovarăşi pe mulţi la toate cunoştinţele pe care eu le ştiu, atunci 
îmi va creşte bogăţia mea duhovnicească. 

Că spusele mele sunt adevărate, că îşi măreşte bogăţia cel ce o dă altora şi că îşi împuţinează 
toată agonisita lui cel ce o ascunde, ne stau mărturie cei ce au primit talanţii, cel cu cinci, cel cu 
doi şi cel cu unul. Primii doi au adus îndoit decât au primit şi au fost cinstiţi pentru asta; celălalt 
însă n-a putut să-şi îndoiască talantul pentru că 1-a păstrat la el şi nu 1-a dat nimănui; de aceea a şi 
fost osândit. Auzind dar cu toţii acestea şi temându-ne de pedeapsa de dincolo, să împărtăşim 
fraţilor noştri orice gând bun pe care îl avem, să-1 scoatem la iveală înaintea tuturor, să nu-1 
ascundem. Când îl dăm altora, atunci ne îmbogăţim mai mult. Când facem părtaşi pe mai mulţi la 
câştigul nostru, atunci mărim avuţia noastră. 

Crezi că se micşorează slava ta când ştiu cu tine şi alţii mulţi ceea ce ştiai numai tu? 

Dar tocmai atunci îţi va creşte şi folosul, când calci în picioare invidia, când stingi zavistia, când 
arăţi multă dragoste pentru fraţi. Dacă ţii numai pentru tine cele ce ştii, oamenii îţi vor întoarce 
spatele şi te vor urî pentru că eşti invidios şi urător de frate, iar Dumnezeu îţi va da cea mai mare 
pedeapsă pentru că eşti rău. în afară de asta, se va duce iute de la tine harul, lăsându-te pustiu. 
Pentru că şi grâul, dacă zace necontenit în hambare, se pierde, căci e mâncat de gărgăriţe; dar 
dacă-i scos afară din jitniţe şi pus în brazde, se înmulţeşte şi se înnoieşte iarăşi. 

Tot aşa şi cuvântul cel duhovnicesc: dacă-1 ţii necontenit încuiat înlăuntrul tău, se stinge iute, 
pentru că sufletul se strică şi se macină de invidie, de trândăveală şi de lâncezeală. Dar dacă îl 
semeni în sufletele fraţilor ca într-o brazdă mănoasă, vistieria cea duhovnicească se înmulţeşte şi 
în cei care o primesc, şi în tine, care o ai. Şi după cum o fântână are apă mai curată şi izvor mai 

bogat dacă adeseori se scoate dintr-însa toată apa, iar dacă nu se scoate, seacă; tot astfel şi 
harisma cea duhovnicească şi cuvântul cel învăţătoresc, dacă este scos tot mereu din suflet şi dat 
să fie sorbit de cei ce vor să-1 primească, izvorăşte şi mai mult; dar dacă-i acoperit de zavistie, de 
invidie, se micşorează şi se stinge desăvârşit. 

Aşadar, pentru că îmi este atât de mare câştigul ce-1 voi avea, haide, dar, punându-1 la mjloc, să 
vă plătesc toată datoria, aducându-vă aminte mai întâi de şirul acestor datorii. 

2. Ştiţi şi vă amintiţi că, vorbindu-vă mai înainte de slava Celui Unuia-Născut, am înşirat multe 
pricini ale pogorământului Domnului în cuvinte. Şi spuneam că Hristos adeseori rostea cuvinte 
smerite nu numai din pricina îmbrăcăminţii trupului Său, nici numai din pricina slăbiciunii 
ascultătorilor, ci în multe împrejurări a grăit aşa ca să ne înveţe smerenia. Şi am spus îndeajuns 
despre acele pricini atunci când am vorbit de rugăciunea făcută de Domnul la învierea lui Lazăr 
şi de rugăciunea Sa de dinainte de răstignire; şi am arătat lămurit că rugăciunea de dinaintea 
răstignirii a fâcut-o ca să ne încredinţeze că a luat cu adevărat trup omenesc, iar rugăciunea de la 
învierea lui Lazăr a făcut-o ca să îndrepte slăbiciunea ascultătorilor, cu toate că nu avea nevoie 
de vreun ajutor ca să învie pe Lazăr. Ascultă acum şi aceea că a grăit multe cuvinte smerite ca să 
ne înveţe smerenia! 

Domnul a turnat apă în vasul de spălat; şi, ca şi cum n-ar fi fost de-ajuns asta, S-a încins şi cu un 
ştergar, pogorându-Se la cea mai de jos îndeletnicire; şi a început să spele picioarele ucenicilor, 
iar odată cu ale ucenicilor, a spălat şi picioarele vânzătorului. Poţi să nu te înspăimânţi şi să nu te 
minunezi? Spală picioarele celui ce avea să-L vândă! Iar pe Petru, care nu voia să se lase spălat şi 
care zisese: „ Doamne, oare Tu să-mi speli mie picioarele?" , nu 1-a lăsat nespălat, ci i-a zis: 
„ Dacă nu te voi spăla, nu ai parte cu Mine" ; atunci Petru I-a spus: „ Doamne, nu numai 
picioarele, ci şi mâinile şi capul" . Ai văzut evlavia ucenicului în cele două spuse ale lui? Şi 
atunci când nu s-a lăsat spălat, şi când a primit să-1 spele? Deşi cuvintele sunt potrivnice unele 
altora, totuşi pe amândouă le-a grăit din sufletul lui clocotitor. Vezi că Petru era totdeauna aprins 
şi veghetor ? Dar, după cum spuneam, pentru ca nu cumva din pricina îndeletnicirii de jos 
săvârşite de El să spui că de jos îi este şi firea, ascultă ce spune ucenicilor după spălarea 
picioarelor: „ înţelegeţi ce v-am făcut? Voi Mă numiţi Domn şi învăţător, şi bine ziceţi, căci sunt. 
Deci, dacă Eu, Domnul şi învăţătorul vostru, v-am spălat picioarele, tot aşa şi voi sunteţi datori 
să faceţi unul altuia. Căci pildă v-am dat vouă ca, precum v-am făcut Eu, şi voi să faceţi unul 
altuia" . 

Ai văzut că Domnul a făcut multe fapte ca să dea pildă ? După cum un dascăl plin de 
înţelepciune rosteşte greşit cuvintele odată cu copiii care le rostesc greşit, iar vorbirea aceasta 
greşită nu-i un semn al neştiinţei dascălului, ci „ semn al purtării de grijă pentru copii, tot 
astfel şi Hristos nu făcea acestea din pricina fiinţei Sale de jos, ci din pricina pogorământului 
Său. Nu trebuie să trecem cu uşurinţă peste aceste fapte ale Domnului. Dacă am lua lucrurile 
aşa cum se înfăţişează ele, ar ieşi o mulţime de nesocotinţe. Dacă cel ce spală picioarele este 
mai jos decât cel căruia i se spală, - aici, Hristos este Cel ce spală, şi ucenicii sunt cei spălaţi -, 
atunci Hristos este mai jos decât ucenicii Lui. Dar aşa ceva n-ar putea spune nimeni, chiar de-ar 
fi nebun. Vezi cât de mare rău este să nu cunoşti pricinile pentru care Hristos a lucrat aşa cum a 
lucrat ? Dar, mai bine spus, vezi cât de mare bine este să le cercetezi pe toate desăvârşit şi să nu 
te mărgineşti să ştii numai că Domnul a spus sau a făcut ceva smerit, ci să şi cercetezi de ce a 
grăit aşa, de ce a lucrat aşa? 

Hristos a dat pildă de smerenie nu numai la spălarea picioarelor, ci a arătat acelaşi lucru şi cu alt 
prilej. După ce a spus: „ Cine este mai mare? Cel ce sade sau cel ce slujeşte?" , a adăugat: „ Oare 
nu cel ce sade? Iar Eu sunt îin mijlocul vostru ca unul ce slujeşte" . A spus şi asta, a făcut şi 
aceea, arătând că în multe împrejurări face fapte de jos, pentru învăţătura ucenicilor şi totodată 
pentru a-i îndupleca să fie smeriţi. Se vede dar destul de bine că Domnul a îngăduit toate acestea 
nu din pricina firii Sale umile, ci pentru învăţătura ucenicilor. In alt loc spune: „ Căpeteniile 
neamurilor le stăpânesc pe ele; . . .Dar la voi să nu fie aşa, ci acela care vrea să fie între voi cel 
dintâi, să fie slugă tuturor. Pentru că şi Fiul Omului nu a venit ca să fie slujit, ci ca să slujească" . 
Aşadar, dacă a venit să slujească şi să înveţe smerenia, nu te tulbura, nu-ti pierde curajul când îl 
vezi că săvârşeşte fapte şi rosteşte cuvinte de slugă. 

Tot astfel, şi multe din rugăciunile Sale le face mânat de acelaşi gând. Au venit unii dintre 
ucenici la El şi l-au spus: „ Doamne, învaţă-ne să ne rugăm, precum şi Ioan i-a învăţat pe ucenicii 
lui!" . Spune -mi, ce-ar fi trebuit să facă Hristos? Să nu-i înveţe să se roage? Dar pentru asta a 
venit, ca să-i înveţe pe ei toată cugetarea cea înaltă. Trebuia deci să-i înveţe ? Atunci, trebuia să-i 
înveţe şi să se roage. 

- Ar fi trebuit dar să facă asta numai prin cuvânt, îmi poate spune cineva. 

- Dar nu-i îndrumă pe ucenici atât învăţătura prin cuvânt, cât învăţătura cu fapta. De aceea, 
Domnul nu-i învăţa numai rugăciunea cea prin cuvânt, ci El însuşi nu înceta de a o face; şi Se 
rugă, petrecându-Şi toată noaptea în pustie, ca să ne sfătuiască şi să ne înveţe ca, atunci când 
vrem să vorbim cu Dumnezeu, să fugim de zgomote şi din mijlocul tulburărilor şi să plecăm în 
pustietate, nu numai în pustietatea locurilor, ci şi în cea a timpurilor. Pustietatea nu-i numai 
muntele, ci şi cămăruţa ta, acolo unde nu pătrunde nici strigătul, nici zgomotul. 

3. Şi ca să aflaţi că rugăciunea Domnului este un pogorământ, v-am arătat-o şi până acum, mai 
cu seamă din cele petrecute la învierea lui Lazăr. Dar se mai vede asta şi din altă parte. 

Pentru ce Domnul nu Se roagă atunci când e vorba de minuni mai mari, ci când e vorba de 
minuni mai mici ? Dacă S-ar fi rugat pentru că avea nevoie de ajutor, pentru că nu avea putere 
deplină, ar fi trebuit să Se roage şi să cheme pe Tatăl la săvârşirea tuturor minunilor; iar dacă nu 
la toate, cel puţin la cele mai mari. Dar aşa, face dimpotrivă. Nu Se roagă când e vorba de minuni 
mai mari, ca să arate că le-a făcut ca să-i înveţe pe ceilalţi, nu pentru că-I lipsea puterea. Când a 
binecuvântat pâinile, S-a rugat căutând la cer , ca să ne înveţe să nu ne apucăm de mâncat până 
ce mai întâi nu-I mulţumim lui Dumnezeu, Cel ce a făcut roadele. A înviat mulţi morţi, şi nu S-a 
rugat. Numai când 1-a înviat pe Lazăr S-a rugat. Am spus atunci pricina: că S-a rugat ca să 
îndrepte slăbiciunea celor ce erau de faţă; pricina aceasta însuşi a spus-o, adăugând lămurit aşa: „ 
. . .dar pentru mulţimea care stă împrejur am zis" . Tot atunci am dovedit îndeajuns că nu 
rugăciunea Domnului 1-a înviat pe mort, ci glasul Lui. 

Dar ca să cunoşti mai lămurit că Domnul nu S-a rugat pentru că avea nevoie de rugăciune, 
ascultă! 

Când osândeşte, când cinsteşte, când iartă păcatele, când legiuieşte, când trebuie să facă vreo 
faptă cu mult mai mare, n-ai să-L găseşti chemându-L pe Tatăl, nici rugându-Se, ci făcând totul 
cu deplină putere. Vă voi arăta, pe rând, pe fiecare dintre acestea. Uită-te, rogu-te, cu luare - 

aminte că nicăieri nu are nevoie de rugăciune. „ Veniţi, spune El, binecuvântaţii Părintelui Meu, 
de moşteniţi împărăţia cea gătită vouă" . Şi iarăşi: „ Duceţi-vă de la Mine, blestemaţilor, în focul 
cel pregătit diavolului şi îngerilor lui" . 

Iată că osândeşte şi cinsteşte cu deplină putere, că nu are nevoie de nici o rugăciune: când 
îndreaptă trupul slăbănogit: „ Scoală-te, ia-ţi patul tău şi umblă" ; când izbăveşte din moarte: 
„ Talita kumi, înviază!" ; când slobozeşte de păcate: „ îndrăzneşte, fiule, iertate-ţi sunt păcatele 
tale!" ; când ceartă duhurile necurate: „ Ţie-ţi zic, duh necurat, ieşi din el" ; când potoleşte 
marea: „ Taci, încetează" ; când curăteşte pe cel cuprins de lepră: „ Vreau, curăţeşte-te" ; când 
legiuieşte: „ Aţi auzit că s-a zis celor de demult: Să nu ucizi! . . .Iar Eu vă spun vouă: Cine va zice 
fratelui său: nebunule! vrednic va Fi de gheena focului" . 

Ai văzut că pe toate le face cu putere de stăpân: aruncă în iad, duce în împărăţia cerurilor, 
vindecă pe slăbănog, alungă moartea, iartă păcatele, ceartă duhurile necurate, potoleşte marea? 
Te întreb: Ce e mai mare: să duci în împărăţie, să arunci în gheenă, să ierţi păcatele, să legiuieşti 
cu deplină putere sau să înmulţeşti pâinile? Nu sare în ochi şi nu-i recunoscut de toţi că acelea 
sunt fapte mai mari decât aceasta? Cu toate acestea, nu Se roagă când săvârşeşte fapte mai mari, 
ca să arate că, şi atunci când S-a rugat la săvârşirea unor fapte mai mici, n-a făcut asta din pricina 
slăbiciunii puterii, ci pentru învăţătura celor de faţă atunci. 

Şi-ţi voi aduce martor un profet, ca să vezi ce mare lucru e iertarea păcatelor. Profetul arată că 
nimeni altul nu poate face asta decât numai Dumnezeu: „ Cine este Dumnezeu ca Tine,Cel ce 
ştergi fărădelegile şi covârşeşti nedreptăţile?" . Este cu mult mai mare lucru să duci în împărăţia 
cerurilor decât să învii morţii; şi totuşi, cu deplină putere, face şi acel lucru. Darea de legi nu stă 
în puterea supuşilor, ci a împăraţilor; însăşi firea lucrurilor strigă aceasta; numai împăraţii au 
dreptul să pună legi; o arată şi Apostolul, grăind aşa: „ Cât despre fecioare, nu am porunca 
Domnului, dar dau sfat, ca unul ce am fost miluit de Domnul ca să fiu vrednic de crezare" . 
Pentru că era rob şi slujitor, nu cuteza să adauge celor ce fuseseră legiute dintru început. Hristos, 
însă, nu face aşa; ci cu toată stăpânia citează legile cele vechi, şi dă şi El alte legi. Iar dacă darea 
de legi este o însuşire doar a puterii împărăteşti, ce cuvânt (de îndreptăţire) le mai rămâne celor 
ce voiesc să vorbească fără ruşine, când ştii nu numai că El dă legi, ci chiar le îndreaptă pe cele 
vechi? De aici se vede că este de aceeaşi fiinţă cu Cel ce L-a născut. 

4. Şi ca să fac mai clare cele ce spun, să mergem chiar la cuvintele Scripturii. 
Suindu-Se în munte, spune Scriptura, Domnul a şezut şi, după ce s-au aşezat toţi împrejur, a 
început să spună: „ Fericiţi cei săraci cu duhul, cei blânzi, cei milostivi, cei curaţi cu inima" . 
Apoi, după acele Fericiri, le zice: „ Să nu socotiţi că am venit să stric Legea şi profeţii; nu am 
venit să stric, ci să plinesc" . Cine ar fî bănuit asta? Sau care cuvânt din acestea era potrivnic 
spuselor din Vechiul Testament, ca să grăiască aşa? „ Fericiţi cei săraci cu duhul" , a spus 
Domnul, adică cei smeriţi. Dar asta o spusese; şi Vechiul Testament: „ Jertfa lui Dumnezeu: 
duhul umilit; inima înfrântă şi smerită Dumnezeu nu o va urgisi" . 

Şi iarăşi: „ Fericiţi cei blânzi" . Dar şi asta o strigă Isaia din partea Lui Dumnezeu, zicând: 
„ Spre cine voi căuta, dacă nu spre cel blând, spre cel umil, spre cel ce tremură de cuvintele 
Mele?" . „ Fericiţi cei milostivi" . Dar şi cuvintele acestea sunt prezente pretutindeni în Vechiul 
Testament: „ Viaţa săracului să nu o lipseşti (de hrană) , rugăciunea celui necăjit nu o lepăda" ; 

şi mult se vorbeşte pretutindeni de iubirea de oameni. „ Fericiţi cei curaţi cu inima" . Dar aşa 
spune şi David: „ Inimă curată zideşte întru mine. Dumnezeule, şi duh drept înnoieşte întru cele 
dinlăuntru ale mele" . Şi dacă ai cerceta celelalte Fericiri, ai găsi că mare este potrivirea între 
Fericiri şi cele spuse în Vechiul Testament. 

Dacă n-a spus nimic potrivnic celor spuse mai înainte, pentru ce a adăugat: „ Să nu socotiţi că am 
venit să stric Legea sau profeţii" ? N-a pus această îndreptare pentru cele ce spusese, ci pentru 
cele ce avea să spună. Pentru că avea să desăvârşească poruncile, Domnul a spus aceste cuvinte: 
„ Să nu socotiţi că am venit să stric Legea sau profeţii" , ca să nu se socotească această 
desăvârşire a poruncilor o împotrivire faţă de Legea veche, şi nici cele adăugate, o luptă. Cu alte 
cuvinte, Hristos a grăit aşa: „ Am să spun cuvinte mai desăvârşite decât cele spuse mai înainte. 
De pildă, aţi auzit (că sa zis): Să nu ucizi!, dar Eu spun: Să nu te mânii . Aţi auzit: Să nu te 
desfrânezi!, dar Eu spun: Cel ce se uită la o femeie spre a o pofti, s-a şi desfrânat în inima lui . Şi 
câte mai sunt la fel cu acestea! Să nu socotiţi deci desăvârşirea, stricare. Nu e stricare, ci 
împlinire" . Şi 
ceea ce a făcut cu trupurile, aceea a făcut şi cu Legea. 

- Dar ce-a făcut cu trupurile? 

- Venind şi găsind multe mădulare schiloade şi pe toate cu lipsuri, le-a îndreptat şi le-a adus din 
nou la cuviinţa potrivită lor. A făcut cunoscut tuturor, prin înseşi lucrurile acestea, că El a dat şi 
legile vechi, şi a creat şi Firea noastră. 

Că aceasta s-a sârguit să arate se vede mai cu seamă din vindecarea orbului. Trecând şi văzând 
un orb, Domnul a făcut tină şi cu o astfel de tină a uns ochii cei lipsiţi de lumină şi i-a spus lui: 
„ Du-te de te spală în Siloam" . Pentru care pricină Cel ce a înviat morţi şi a făcut multe alte 
minuni ca acestea numai cu porunca, aici mai adaugă şi o faptă, face tină şi-i plăsmuieşte cu ea 
ochii? Nu e bătător la ochi că a făcut-o, pentru ca, atunci când auzi că Dumnezeu a luat ţărână 
din pământ şi 1-a plăsmuit pe om, să cunoşti din cele petrecute acum că El este acela Care, dintru 
început, 1-a plăsmuit pe om? Că dacă n-ar fi vrut să arate asta, nici n-ar mai fi avut nevoie să facă 
tină. Apoi, ca să cunoşti că nu ungerea cu tină a lucrat împreună cu El la căpătarea vederii 
orbului, ci-I era de-ajuns numai porunca pentru a plăsmui ochii fără materia aceea. Domnul 
adaugă şi spune: „ Du-te de te spală în Siloam" . Atunci îi zice: „ Du-te şi te spală în Siloam" , 
după ce ne-a arătat, prin chipul creării ochilor, cine a fost Cel ce 1-a făcut dintru început pe om. 
După cum un sculptor iscusit, care vrea să-şi arate prin operele sale arta, când sculptează o 
statuie lasă o parte nelucrată ca să dea dovada întregii sale arte în partea rămasă neterminată, tot 
astfel şi Hristos, vrând să arate că El 1-a făcut pe om în întregime, 1-a lăsat pe aceasta 
nedesăvârşit, pentru ca, venind şi dându-i ochii, să ne încredinţeze, prin parte, de tot. Şi uită-te 
unde a făcut asta! n-a făcut-o la mână sau la picior, ci la ochi, cel mai frumos şi cel mai de 
trebuinţă mădular dintre mădularele noastre; căci alt mădular mai de preţ nu avem. Iar cel ce a 
putut plăsmui cel mai frumos şi cel mai de trebuinţă mădular, adică ochii, negreşit poate să facă 
şi mână, şi picior, şi celelalte mădulare. 

O, fericiţi ochii aceia care au ajuns privelişte tuturor celor ce erau de faţă, care au atras spre ei 
privirile tuturor, care prin frumuseţea lor au slobozit glas şi au învăţat pe toţi cei de faţă puterea 
lui Hristos! Şi minunat era faptul! Orbul ia învăţat să vadă pe cei ce văd! Acest lucru arătându-1 

şi Hristos, zicea: „ Spre judecată am venit în lumea aceasta, pentru ca cei ce nu văd să vadă, iar 
cei ce văd să fie orbi" . O, orbire fericită! Ochii pe care nu i-a primit de la fire i-a primit de la 
har! N-a fost păgubit atât din pricina întârzierii, cât a câştigat din pricina chipului creării! Ce 
poate fi mai minunat decât ochii aceia care au fost învredniciţi să fie plăsmuiţi de mâini sfinte şi 
fără de prihană? Şi ceea ce s-a petrecut cu femeia cea stearpă, aceea s-a petrecut şi aici. După 
cum aceea cu nimic nu s-a vătămat din pricina întârzierii naşterii, ba, dimpotrivă, a ajuns cu mult 
mai strălucitoare, pentru că a primit copilul prin legile harului, nu prin legile firii, tot astfel şi 
orbul, cu nimic n-a fost vătămat din pricina orbirii trecute, ba, dimpotrivă, a câştigat din asta 
nespus de mult, pentru că a fost învrednicit să-L vadă pe Soarele dreptăţii înainte de a vedea 
soarele acesta din lume. 

5. Spun acestea ca să nu ne necăjim când vedem că suntem noi sau alţii înconjuraţi de nenorociri. 
Dacă îndurăm cu mulţumire şi cu bărbăţie tot ce vine peste noi, atunci negreşit orice nenorocire 
va avea pentru noi un sfârşit bun şi plin de multe bunătăţi. 

Dar ceea ce am voit să spun a fost aceea că, după cum Domnul a îndreptat trupurile ce aveau 
lipsuri, tot astfel a luat şi Legea, care era nedesăvârşită, a îndreptat-o, a desăvârşit-o, a 
îmbunătăţit-o. Nimeni, când mă aude spunând că Legea era nedesăvârşită, să nu creadă că 
învinuiesc pe Dătătorul Legii! Legea era nedesăvârşită nu din pricina firii ei, ci din pricina 
timpului. Pentru timpul în care a fost dată, Legea era desăvârşită şi foarte potrivită celor ce o 
primiseră. Dar când oamenii au ajuns mai buni prin învăţătura lui Hristos, Legea a ajuns 
nedesăvârşită nu din pricina firii ei, ci din pricina propăşirii în virtute a celor învăţaţi de Domnul. 
Şi după cum arcurile şi săgeţile pentru un copil împărătesc, făcute mai degrabă pentru deprindere 
decât pentru luptă şi război, devin fără trebuinţă după ce se măreşte copilul şi după ce învinge în 
războaie, tot aşa şi cu firea noastră: când eram mai nedesăvârşiţi şi învăţam să ne deprindem, ne- 
a dat Dumnezeu arme potrivite nouă, pe care le putem purta cu uşurinţă; dar când am crescut în 
virtute, armele acelea au ajuns nedesăvârşite din pricina desăvâr- sirii noastre. De aceea a venit 
Hristos, ca să ne dea altele mai bune. Uită-te cu câtă pricepere citează şi legile vechi şi le adaugă 
pe cele noi! „ Aţi auzit, spune El, că s-a zis celor de demult: Să nu ucizi!" . Dar spune, Doamne, 
de către cine s-a zis? Tu ai zis asta sau Tatăl Tău? Dar Domnul nu o spune! 

Pentru ce dar Domnul nu a spus asta? Pentru ce n-a făcut cunoscut pe Cel ce a spus? Pentru ce n- 

a spus numele Celui ce a dat legea veche? Dacă ar fî spus: „ Tatăl a zis: Să nu ucizi, iar Eu vă zic 

vouă: Să nu te mânii" , ar fî părut greu cuvântul din pricina mândriei ascultătorilor, care încă nu 

puteau pricepe că nu dădea această lege ca să o strice pe cea veche, ci, dimpotrivă, ca să o 

îmbunătăţească. 

Ascultătorii Lui i-ar fî spus: „ Ce spui? Tatăl Tău a zis: Să nu ucizi!, iar Tu zici: Să nu te mânii?" 



Aşadar, ca să nu creadă cineva că este împotriva Tatălui sau că dă o Lege mai înţeleaptă decât 
Legea Aceluia, n-a spus: „ Aţi auzit de la Tatăl" . Iarăşi, dacă ar fi spus: „ Aţi auzit că Eu am spus 
celor de demult" , ar fî părut de nesuferit şi aceasta tot atât de mult ca şi cea dinainte. Dacă atunci 
când a spus: „ înainte de a fî Avraam sunt Eu" , au încercat să-L lovească cu pietre, ce n-ar fî 
făcut dacă ar mai fî adăugat că El i-a dat chiar şi lui Moise Legea? Din pricina asta n-a vorbit 
nimic nici de El, nici de Tatăl, ci a luat o cale de mijloc şi a spus: „ Aţi auzit că s-a zis celor de 
demult: Să nu ucizi" . Ceea ce a făcut trupurilor, aceea a făcut şi Legii. După cum prin împlinirea 

88 



mădularelor care lipseau i-a învăţat pe oameni că El este Acela care 1-a făcut dintru început pe 
om, tot aşa, prin îndreptarea Legii şi prin adaosul ce lipsea, ne-a învăţat cine este Cel ce a dat 
Legea la început. 

Aceasta este pricina că şi atunci când a vorbit de facerea omului n-a pomenit nici de El, nici de 
Tatăl; şi aici vorbeşte nehotărât şi fără să numească pe cineva, spunând: „ Cel ce i-a făcut dintru 
început bărbat şi femeie i-a făcut" ; prin cuvânt L-a ascuns pe Făcător, dar cu lucrul L-a arătat, 
căci a împlinit mădularele care lipseau din trupuri. Tot astfel şi aici; când a spus: „ Aţi auzit că s- 
a zis celor de demult" , n-a spus de către cine s-a zis, dar prin fapte S-a arătat pe El. Căci Cel ce a 
împlinit lipsa Legii, Acela a şi dat la început Legea. Citează înseşi legile vechi pentru ca 
ascultătorii să cunoască prin comparaţie că nu este împotrivire între aceste legi şi spusele Sale şi 
că are aceeaşi stăpânire ca şi Cel ce L-a născut. Acestea le-au priceput şi iudeii şi se minunau. Şi 
că se minunau, ascultă-1 pe evanghelist, care arată aceasta zicând: „ Se mirau mulţimile de 
învăţătura Lui, că îi învăţa ca unul ce are putere, şi nu ca fariseii şi cărturarii lor" . 

- Dar dacă mulţimile şi-au făcut o părere greşită despre Hristos?, m-ar putea întreba cineva. 

- Nu şi-au făcut o părere greşită, căci Hristos nu i-a învinuit, nici nu i-a ţinut de rău; dimpotrivă, 
a întărit părerea lor. într-adevăr, ce-i spune Domnul leprosului care a venit îndată la El şi i-a zis: 
„ Doamne, dacă vrei, poţi să mă curăţeşti" ? I-a spus: „ Vreau, curăţeşte-tel" . Şi pentru ce n-a 
spus numai atât: „ curăţeşte-te!" , odată ce leprosul, prin cuvintele „ dacă vrei" , a mărturisit că 
are putere? Domnul a adăugat şi El şi a spus: „ Vreau, curăţeşte-te !" , ca să nu socoteşti că 
spusa: „ dacă vrei" este numai o părere a leprosului. Astfel, pretutindeni, în chip voit, îşi 
dovedea puterea Lui şi arăta că le făcea pe toate cu stăpânire. Pentru că, dacă n-ar fi fost aşa, ar fi 
fost de prisos spusa Lui. 

6. Cunoscând dar prin toate stăpânirea Lui, să nu-L hulim spunând că fiinţa Lui este mai prejos 
de fiinţa Tatălui, de-L vedem că face sau spune ceva smerit pentru pricinile pe care le-am arătat 
mai înainte şi pentru că vrea să povăţuiască pe ascultători la smerenie. A primit să ia însuşi trupul 
omenesc din pricina smereniei Sale, nu din pricină că este mai prejos decât Tatăl. De unde se 
vede acest lucru? Că şi asta o spun pretutindeni duşmanii adevărului, zicând: „ Dacă Fiul este 
egal cu Cel ce L-a născut, pentru ce n-a luat Tatăl trup, ci Fiul a luat chip de rob? Nu se vede deci 
bine de aici că Fiul este mai prejos decât Tatăl?" . 

Dar dacă pentru asta a luat Fiul firea noastră, atunci ar fi trebuit ca Duhul să Se întrupeze, 
deoarece ereticii aceia spun - căci noi n-am spune-o - că Duhul este mai mic decât Fiul. Dacă 
Tatăl pentru aceea e mai mare decât Fiul, pentru că El nu S-a întrupat, iar Fiul S-a întrupat, 
pentru aceeaşi pricină va fi şi Duhul mai mare decât Fiul, căci nici El nu S-a întrupat. 
Dar ca să nu dovedim prin silogisme că Fiul este de aceeaşi fiinţă cu Tatăl, haide să înfăţişăm 
adevărul acesta prin cuvintele Scripturii, arătând că din pricina smereniei a luat trup. Pavel, care 
ştie bine acestea, când voieşte să ne dea o povaţă folositoare, ne pogoară de sus pildele despre 
virtute. De pildă, adeseori ne dă sfaturi despre dragoste; dar când vrea să-i îndrume pe ucenici să 
se iubească unul pe altul, el îl dă pe Hristos drept pildă, zicând: „ Bărbaţilor, iubiţi-vă femeile 
voastre precum şi Hristos a iubit Biserica" . 

Iarăşi, când vorbeşte despre milostenie, face acelaşi lucru; pentru aceea şi spune: „ Cunoaşteţi 
harul Domnului nostru Iisus Hristos, că pentru voi a sărăcit, bogat fiind, ca voi prin sărăcia Lui 
să vă îmbogăţiţi" - Cu alte cuvinte, Pavel grăieşte aşa: „ După cum Stăpânul tău a sărăcit luând 
trup, tot aşa şi tu sărăceşte în averi; şi după cum pe El nu L-a vătămat sărăcia slavei, tot astfel 
nici pe tine nu va putea să te vatăme sărăcia averilor; dimpotrivă, îţi va aduce multă bogăţie" 

Tot astfel, şi când vorbeşte filipenilor despre smerenie, îl dă ca pildă pe Hristos; după ce a spus: „ 
Socotind că vă întreceţi unul pe altul în smerenie" , a adăugat: „ Aceea să cugetaţi în voi, ceea ce 
era şi în Hristos Iisus, Care, Dumnezeu fiind în chip, n-a socotit o răpire a fi întocmai cu 
Dumnezeu, ci S-a deşertat pe Sine, chip de rob luând" . Dacă Fiul a primit să poarte trup din 
pricină că ar fi mai mic decât Tatăl după fire, atunci întruparea nu mai este smerenie şi deci în 
zadar a dat Pavel această pildă ca să ne îndemne la smerenie. Atunci este smerenie, când cineva 
egal ascultă de altul care este egal cu el. Egalitatea aceasta o arată Pavel prin cuvintele: „ Care, 
Dumnezeu Fiind în chip, n-a socotit o răpirea fi întocmai cu Dumnezeu, ci S-a deşertat pe Sine, 
chip de rob luând" . 

- Ce înseamnă: „ n-a socotit o răpire a fi întocmai cu Dumnezeu, ci S-a deşertat pe Sine, chip de 
rob luând" ? Cel ce răpeşte un bun ce nu i se cuvine îl tine necontenit strâns şi nu vrea să-i dea 
drumul din mână, pentru că se teme să nu-1 piardă, pentru că nu are încredere asupra stăpânirii 
lui, pe când cel ce are un bun al său propriu nu se teme, chiar de-1 tăinuieşte. 

Dar, ca să fac mai lămurite prin pildă cele ce-am spus, să ne închipuim o slugă şi un fiu ai 
aceluiaşi stăpân. Dacă sluga îşi ia o libertate care nu i se cuvine şi se împotriveşte stăpânului, 
atunci nu mai vrea să facă nici o treabă de slugă, nici nu mai ascultă de poruncă de teamă ca nu 
cumva ascultarea să-i vatăme libertatea, iar porunca să-i fie o piedică; pentru că a răpit cinstea şi 
o are pe nemeritate. Fiul, însă, nu se fereşte să facă vreo treabă de slugă, pentru că ştie că nimic 
nu-i poate vătăma libertatea, oricâte treburi de slugă ar face, pentru că ştie că libertatea lui e 
statornică, pentru că ştie că nobleţea firească nu poate fi nimicită de treburi de slugă; căci nu are 
libertatea prin răpire, ca sluga, ci a moştenit-o de la început şi din acea dintâi zi. 

Asta a vrut să arate şi Pavel despre Hristos. Pentru că Hristos era liber prin fire şi Fiu adevărat, n- 
a socotit egalitatea cu Tatăl drept răpire; de aceea, nici n-a avut nevoie s-o tină strâns, ci cu curaj 
a luat chip de rob. Ştia, ştia bine că pogorământul Său nu-I va putea micşora cu nimic slava. Că 
egalitatea cu Tatăl nu I-a fost adusă din afară, nici nu I-a fost dată prin răpire, nici nu-I este 
străină şi necuvenită Lui, ci (este) firească şi adevărată. De aceea a luat chip de rob, pentru că 
ştia bine şi era convins că acest lucru nu-L va putea vătăma cu nimic. Aşadar, nu L-a vătămat, ci 
şi în chip de rob a continuat să aibă aceeaşi slavă. Vezi că şi luarea trupului nostru este o dovadă 
că Fiul este egal cu Cel ce L-a născut, că egalitatea aceasta nu-i adusă din afară, nici adăugată, 
nici îndepărtată, ci statornică şi trainică, aşa cum este egalitatea dintre fiu şi tată? 

7. Acestea toate să le spunem ereticilor acelora! Să ne sârguim, atât cât stă în puterea noastră, să-i 
îndepărtăm de la acea erezie rea şi să-i aducem la adevăr. Iar noi înşine să nu socotim 
îndestulătoare pentru mântuire numai credinţa; să ne îngrijim şi de purtarea noastră; să ducem o 
viaţă plină de fapte bune, pentru ca folosul să ne fie deplin: şi de pe urma credinţei, şi de pe urma 
faptelor. 

Rugămintea ce v-am făcut-o mai înainte v-o fac şi acum. Rogu-vă, îndepliniţi-o! Să stingem 
vrăjmăşiile pe care le avem unii cu alţii! nimeni să nu poarte vrajbă semenului său mai mult de o 
zi. înainte de pogorârea nopţii, stinge şi mânia, pentru ca nu cumva, rămânând singur cu 
gândurile tale, să aduni cu scumpătate toate cele făptuite şi spuse de vrajbă şi să faci mai 
împovărător sfârşitul şi mai grea împăcarea. 

E la fel ca atunci când ni se scrântesc oasele mădularelor noastre şi ies de la locul lor. Dacă le 
îndreptăm îndată, le punem la locul lor fără multă durere; dar dacă le lăsăm multă vreme în afara 
căsuţelor lor, cu anevoie le întoarcem să le punem la locul lor; iar după ce le-am pus, e nevoie de 
multe zile ca să se potrivească bine, să se întărească şi să rămână la locul lor. 

Tot aşa şi cu vrajba. Dacă ne împăcăm îndată cu vrăjmaşii noştri şi o facem cu dragă inimă, n- 
avem nevoie de multă stăruinţă ca să ne reîntoarcem la vechea prietenie; dar dacă lăsăm să curgă 
multă vreme, ca şi cum am fi orbiţi de vrajbă, ne roşim la faţă, ne ruşinăm; avem nevoie de alţi 
oameni, nu numai de aceia care să ne pună faţă în faţă cu cei cu care suntem învrăjbiţi, dar şi de 
oameni care să ne şi stăpânească bine după ce ne-am întors, până ce ajungem la prietenia de mai 
înainte. Nu mai vorbesc de râs şi de ruşine! De câtă osândă, dar, nu suntem vrednici dacă avem 
nevoie de alţii care să ne pună faţă în faţă cu mădularele noastre? Nu numai asta e grozăvia ce se 
naşte de pe urma zăbovirii şi a amânării! Mai punem în spatele duşmanilor noştri păcate care nu- 
s păcate. Privim cu bănuială orice cuvânt rostit de vrăjmaşul nostru! Gesturile, privirea, glasul, 
mersul! Când îl vedem, vederea lui ne aprinde sufletul orbit de vrajbă; dar, şi când nu-1 vedem, 
sufletul nostru tot este răvăşit de durere. Căci ne îndurerează necontenit nu numai vederea 
duşmanilor noştri, ci şi amintirea lor; Dacă auzim pe cineva vorbindu-i de rău, îi vorbim şi noi la 
fel; şi, ca să spun pe scurt, ne ducem toată viaţa numai în supărare şi durere; ne facem nouă 
înşine mai mult rău decât lor, întreţinând în sufletul nostru un necontenit război. 

Cunoscându-le dar, iubiţilor, pe toate acestea, să ne străduim mai cu seamă să nu avem duşmănie 
pe nimeni. Dacă prindem duşmănie pe cineva, să ne împăcăm cu el în aceeaşi zi. Dacă rămâne 
duşmănia şi a doua şi a treia zi, atunci ziua a treia ajunge repede a patra, aceasta a cincea, iar a 
cincea va da naştere la mult mai multe zile de duşmănie. Cu cât zăbovim mai mult, cu atât ne 
este mai ruşine să ne împăcăm. 

Spui că e o ruşine să te duci la duşmanul tău, să te împaci cu cel ce ţi-a făcut rău? 

Dar tocmai aceasta-i laudă, aceasta-i cunună, acesta-i cuvânt de laudă, acesta-i câştig şi vistierie 
cu mii şi mii de bunătăţi. însuşi duşmanul te va lăuda şi te vor lăuda şi toţi cei de faţă! Iar dacă 
unii oameni te vor judeca, află că Dumnezeu negreşit te va încununa. Dacă însă aştepţi ca 
duşmanul tău să vină mai întâi la tine şi să-ţi ceară iertare, nu vei avea atâta câştig; căci el, 
luându-ţi-o înainte, ţi-a răpit răsplata şi a mutat asupra lui toată binecuvântarea; dar dacă alergi 
înainte de-a alerga el, nu te-ai micşorat, ci ai biruit mânia, ai biruit patima, ai arătat multă 
filozofie ascultând de Dumnezeu, ţi-ai făcut viaţa mai plăcută, ai scăpat de griji şi de tulburare. 
Este greu şi primejdios lucru să ai mulţi duşmani, nu numai după hotărârea lui Dumnezeu, dar şi 
după judecata omenească. Dar pentru ce vorbesc de mulţi duşmani? E primejdios lucru să ai 
chiar numai un singur duşman, după cum liniştitor şi mântuitor lucru este să îi ai pe toţi semenii 
prieteni. Nu ne apără atât nici venitul averilor, nici armele, nici zidurile, nici şanţurile, nici alte 
nenumărate maşini de război, cât o prietenie adevărată. Aceasta-i zid, aceasta-i tărie, aceasta-i 

avere, aceasta-i desfătare, aceasta ne face să petrecem şi viaţa de aici cu voioşie, şi ne dăruieşte 
şi viaţa ce va să fie. 

Gândindu-ne dar la toate acestea şi socotind şi câştigul ce-1 avem de pe urma păcii şi a prieteniei, 
să facem tot ce ne stă în putinţă ca să ne împăcăm cu cei ce ne sunt duşmani, să-i împiedicăm să 
ne fie vrăjmaşi pe cei ce vor să fie şi să facem mai trainică prietenia prietenilor noştri. Căci 
începutul şi sfârşitul a toată virtutea este dragostea, de care să dea Dumnezeu să ne desfătăm cu 
adevărat şi necontenit, ca să avem parte de împărăţia cerurilor, cu harul şi iubirea de oameni ale 
Domnului nostru Iisus Hristos, Căruia slava şi puterea în vecii vecilor. Amin. 

C u v â n t u 1 XI 

din "Cuvântări împotriva anomeilor. Către iudei" 
Ed. IBMBOR - 2007 

Omilie rostită în Constantinopol. 

împotriva anomeilor; despre fiinţa lui Dumnezeu, că este de neînţeles; şi că este de acord 

Noul Testament cu Vechiul Testament; 

şi către cei ce lipsesc de la dumnezeiasca liturghie 

1 . într-o singură zi v-am vorbit, şi, din ziua aceea, aşa de mult v-am iubit, ca şi cum aş fi crescut 
cu voi de la început şi din cea dintâi zi a vieţii mele; aşa de mult m-am legat de voi cu legăturile 
dragostei, ca şi cum m-aş fi bucurat vreme nespusă de prea dulcea voastră împreună- vieţuire. S-a 
întâmplat aşa nu pentru că eu aş fi un om prietenos, un om de care să te îndrăgosteşti iute, ci 
pentru că voi, mai mult decât toţi, sunteţi nişte oameni de care te îndrăgosteşti repede, pe care-i 
doreşti mult. Cine nu s-ar mira şi nu s-ar minuna de râvna voastră înflăcărată, de dragostea 
voastră nefăţarnică, de prietenia ce-o arătaţi dascălilor voştri duhovniceşti, de unirea dintre voi? 
Nu sunt toate acestea în stare să cucerească şi o inimă de piatră? 

De aceea vă iubesc tot atât de mult pe cât îmi iubesc şi Biserica, aceea în care m-am născut, în 
care am crescut şi în care am învăţat. Biserica aceasta este soră aceleia; iar voi, prin faptele 
voastre, arătaţi înrudirea. E mai bătrână aceea în ceea ce priveşte timpul, dar mai caldă aceasta, 
în ceea ce priveşte credinţa; mai mare este acolo adunarea credincioşilor şi mai strălucită 
priveliştea, dar mai mare este aici răbdarea şi mai mare bărbăţia. Lupi de pretutindeni dau ocol 
oilor, dar turma nu-i nimicită. Tulburare, furtună şi vifor de jur-împrejurul acestei sfinţite corăbii, 
dar cei de pe corabie nu se îneacă. Atacul văpăii eretice o înconjoară de pretutindeni, dar cei din 
mijlocul cuptorului se desfâtează de rouă cea duhovnicească. Pe cât de minunat lucru este să vezi 
în mijlocul unui cuptor înflorind un măslin, să-1 vezi plin de frunze şi încărcat de rod, tot pe atât 
de minunat este să vezi sădită Biserica aceasta în mijlocul oraşului acestuia. 

Aşadar, pentru că sunteţi oameni de bună-credinţă şi vrednici de mii şi mii de bunătăţi, vreau să- 
mi împlinesc cu deplină mulţumire făgăduinţa ce v-am fâcut-o mai înainte, când am vorbit 
înaintea voastră despre armele lui David şi ale lui Goliat, arătându-vă prin cuvânt cum unul era 
apărat din toate părţile cu arme multe şi grozave, şi cum celălalt, lipsit de armele acelea, era 
întărit numai de credinţă; unul strălucea pe dinafară datorită platoşei şi scutului; celălalt strălucea 
pe dinăuntru datorită Duhului şi harului. De aceea copilul 1-a biruit pe tânăr, de aceea cel gol 1-a 
învins pe cel înarmat, de aceea păstorul 1-a doborât pe ostaş. Piatra păstorului a strivit şi a stricat 
arma războinicului. 

Aşadar, şi eu voi folosi piatra aceea, adică piatra cea din capul unghiului, piatra cea netrupească. 
Dacă lui Pavel i s-a îngăduit să cugete despre piatra cea din pustie , atunci nici pe tine n-are să se 
supere nimeni de tălmăcesc în acelaşi chip piatra aceasta. După cum în vremea iudeilor nu firea 
pietrei celei văzute a slobozit izvoarele acelea de ape, ci puterea pietrei celei netrupeşti, tot astfel 
şi în vremea lui David, nu piatra cea materială a zdrobit capul bărbatului aceluia, ci piatra cea 
netrupească. Tot aşa şi vouă, vă făgăduisem atunci că n-am să folosesc nici un gând al minţii 

omeneşti pentru doborârea ereticilor. „ Pentru că armele noastre nu sunt trupeşti; ci duhovniceşti, 
surpând gândurile şi toată trufia care se ridică împotriva cunoaşterii Dumnezeu" . 

Am primit poruncă să surpăm gândurile minţii omeneşti, nu să le înălţăm; am primit poruncă să 
le doborâm, nu să ne înarmăm cu ele. „ Gândurile omeneşti sunt fricoase" , spune Scriptura. Dar 
ce înseamnă „ fricoase" ? Fricosul n-are curaj nici când merge pe pământ tare; şi atunci se teme 
şi tremură; tot astfel şi o cunoştinţă primită numai pe temeiul gândurilor minţii omeneşti, chiar 
de-i adevărată, nu dă sufletului încredinţare, nici credinţă îndestulătoare. Aşadar, pentru că atât 
de mare este slăbiciunea gândurilor minţii omeneşti, să începem deci lupta cu potrivnicii 
credinţei folosindu-ne de cuvintele Scripturilor. 

De unde să încep cuvântul? De unde vreţi; fie din noul Testament, fie din Vechiul! Slava Celui 
Unuia-Născut nu străluceşte numai în cuvintele Evangheliei şi ale Apostolului, ci străluceşte cu 
multă prisosinţă şi în profeţi, şi în tot Vechiul Testament. De aceea şi mi se pare că de aici, din 
Vechiul Testament, am să încep a arunca în eretici. De ne folosim de cuvintele Vechiului 
Testament, îi vom putea doborî nu numai pe aceşti eretici, pe anomei, ci şi pe mai mulţi eretici, 
pe Marcion, pe Manes, pe Valentin şi toată ceata iudeilor. După cum în vremea lui David a căzut 
numai Goliat, dar a luat-o la fugă toată oştirea, a fost numai moartea unui singur trup şi lovirea 
unui singur cap, dar fuga şi spaima au fost de obşte, ale întregii oştiri, tot aşa şi acum, de va fi 
rănită şi doborâtă o singură erezie, fuga va fi obştească, a tuturor ereziilor pe care le-am numit. 

într-adevăr, maniheii şi cei ce bolesc de boala lor par a-L primi pe Hristos cel propovăduit, dar îi 
necinstesc pe cei ce L-au propovăduit, pe profeţi şi pe patriarhi. Iudeii, la rândul lor, dimpotrivă, 
par a-i primi şi a-i cinsti pe cei ce L-au propovăduit, adică pe profeţi şi pe legiuitorul lor, dar îl 
necinstesc pe Cel propovăduit de ei. Când vom arăta, cu ajutorul lui Dumnezeu, că slava cea 
multă a Celui Unuia-Măscut a fost vestită mai dinainte în Vechiul Testament, vom putea face de 
ruşine toate gurile acestea care luptă împotriva lui Dumnezeu şi vom putea încuia limbile cele 
hulitoare. Când se va vedea că Vechiul Testament îl propovăduieşte pe Hristos, ce cuvânt de 
apărare vor mai avea maniheii şi cei asemenea lor, care necinstesc Vechiul Testament, înainte 
vestitorul Stăpânului de obşte al tuturora? Ce iertare şi ce scăpare vor mai avea şi iudeii, care nu- 
L primesc pe Cel vestit de profeţi? 

2. Aşadar, pentru că atât de mare e belşugul victoriei, să urcăm cuvântul la cele mai vechi cărţi, şi 

din cele vechi, la cea mai veche dintre toate, adică la Facere, iar din Facere să-1 urcăm chiar la 

începutul ei. 

Că Moise grăieşte multe despre Hristos, ascultă-L pe Hristos, că o spune El ! 

„ Dacă l-aţi crede pe Moise, M-aţi crede şi pe Mine, căci acela a scris despre Mine" . 

- Dar unde a scris despre El? 

- Aceasta voi căuta să dovedesc acum! 

Când a fost desăvârşită întreaga zidire, când era încununat cerul cu corul cel felurit de stele, când 
de jos strălucea în faţa lui pământul prin fel de fel de flori, când erau pline vârfurile munţilor, 
pline câmpiile şi văile şi, într-un cuvânt, toată faţa pământului plină era de ierburi şi copaci, când 
săreau turmele de oi, când săreau cirezile de vite, când sălta corul păsărilor celor cântătoare, 

arătându-şi firea. . ., şi umplea întreg văzduhul de cântare, când erau pline mările de animalele ce 
trăiesc în mare, când erau pline lacurile, izvoarele şi râurile de toate vieţuitoarele lor, când nimic 
nu era nedesăvârşit, ci totul desăvârşit, trupul îşi căuta capul, cetatea căpetenia, zidirea împăratul, 
adică pe om. Voind Dumnezeu să-1 plăsmuiască pe om, a zis: „ Să facem om după chipul şi 
asemănarea noastră" . 

Cu cine vorbea? negreşit, cu Cel Unul-Născut al Lui. N-a spus: „ Fă!" , ca să 
nu socoti această poruncă drept una dată unui rob, ci: „ Să facem" , ca să vădească prin chipul 
sfătuirii că este de aceeaşi cinste cu El. Uneori se spune în Scriptură că Dumnezeu are sfătuitor, 
alteori, că nu are; nu pentru că e luptă între cuvintele Scripturii, ci pentru că, prin aceste două 
feluri de vorbire, Scriptura ne descoperă dogme tainice. Când vrea să ne arate că Dumnezeu nu 
are nevoie de nimic, spune că nu are sfătuitor; dar când vrea să ne arate că Cel Unul-Născut este 
de aceeaşi cinste cu El, îl numeşte sfătuitor pe Fiul lui Dumnezeu. 

Şi ca să afli şi una, şi alta, că adică profeţii îl numesc sfetnic pe Fiu nu pentru că Tatăl are nevoie 
de sfat, ci ca să aflăm cinstea Celui Unuia-Născut, şi că nu are nevoie de sfat, auzi-1 pe Pavel, 
care spune: „O, adâncul bogăţiei şi al înţelepciunii şi al ştiinţei lui Dumnezeu ! Cât sunt de 
necercetate judecăţile Lui şi cât de negăsit urma căilor Lui! Căci cine a cunoscut gândul 
Domnului sau cine 1-a fost Lui sfetnic?" . 

Pavel, dar, a arătat că Dumnezeu nu are lipsă de nimic. Isaia, la rândul lui, vorbind despre Cel 
Unul-Născut al lui Dumnezeu, grăieşte aşa: „ Şi ar fi voit, chiar de ar fi fost arşi în foc. Căci 
Prunc S-a născut nouă. Fiul, şi S-a dat nouă. . ., şi se cheamă numele Lui înger de mare sfat, 
Sfetnic minunat" . 

- Dar dacă este Sfetnic minunat, pentru ce spune Pavel: „ Cine a cunoscut gândul Domnului sau 
cine 1-a fost Lui sfetnic?" . 

- Pentru că, după cum am spus mai înainte, Pavel vrea să arate că Dumnezeu nu are lipsă de 
nimic, pe când profetul vrea să arate că Cel Unul-Născut este de aceeaşi cinste cu Tatăl. Pentru 
aceea nici aici n-a spus: „ Fă!" , ci: „ Să facem !." 

Cuvântul: „ Fă" este o poruncă dată unui rob. Iar asta se vede din următoarele. S-a apropiat 
odată de Iisus un sutaş şi I-a zis: „ Doamne, sluga mea zace în casă bolnav, cumplit chinuindu- 
se" . Ce i-a spus Hristos? „ Venind, îl voi vindeca" . Sutaşul nu cuteza să-L cheme pe Doctor în 
casa lui; dar Domnul cel purtător de grijă şi iubitor de oameni de la Sine i-a făgăduit să meargă 
acolo, ca să-i dea aceluia prilej şi pricină să ne arate virtutea lui. Ştiind ce avea să spună sutaşul. 
Domnul i-a făgăduit să Se ducă, pentru a te face să afli evlavia bărbatului. 

Căci ce zice sutaşul? „ Doamne, nu sunt vrednic să intri sub acoperişul meu!" . Nici silnicia bolii 
nu 1-a făcut să-şi uite evlavia, ci chiar în nenorocirea lui a recunoscut înălţimea Dascălului. De 
aceea şi spune: „ Zi cu cuvântul, şi se va tămădui sluga mea. Că şi eu sunt om sub stăpânirea 
altora, având sub mine ostaşi, şi zic acestuia: „ Du-te" , şi se duce, şi celuilalt: „ Vino" , şi vine; 
şi slugii mele: „ Fă aceasta" , şi face" . Vezi, dar, cuvântul „ fă" se întrebuinţează atunci când 
vorbeşte un stăpân cu o slugă. Dar cuvântul „ Să facem" arată că cel ce vorbeşte e de aceeaşi 

cinste cu cel cu care vorbeşte. Când un stăpân vorbeşte cu o slugă, îi spune: „ Fă" , când însă 
Tatăl vorbeşte cu Fiul, îi spune: „ Să facem" . 

- Dar dacă sutaşul a avut această părere, iar lucrurile nu stăteau aşa?, mă poate întreba un eretic. 
Cum? Sutaşul este apostol? Este oare ucenic, ca să-i primim cuvintele? Poate că el a gândit 
greşit! 

- Bine! Nu-i apostol! Şi ce-i cu asta? Să vedem ce se petrece mai departe! L-a îndepărtat oare 
Hristos? Oare l-a judecat că a adus nişte învăţături greşite şi stricate? Oare i-a spus: „ Pentru ce 
faci asta, omule? Ai despre Mine o părere mai bună decât se cade! îmi dai mai mult decât Mi se 
cuvine! Socoteşti că am să poruncesc cu putere Eu, care nu am putere!" . I-a spus oare Hristos 
aşa ceva? 

Deloc! Dimpotrivă, chiar i-a întărit părerea şi le-a grăit celor ce veneau după El: „ Amin zic 
vouă, nici în Israel n-am aflat atâta credinţă" . Lauda Stăpânului este deci o întărire a cuvintelor 
sutaşului. Cele spuse nu mai sunt cuvintele sutaşului, ci hotărâre a Stăpânului. Când Domnul 
laudă spusele cuiva şi hotărăşte că sunt bine spuse, atunci noi primim acele cuvinte ca pe nişte 
graiuri dumnezeieşti. Căci au luat întărirea de sus, din răspunsul lui Hristos. 

3. Vezi că Noul Testament este de acord cu Vechiul Testament? Că amândouă arată puterea lui 
Hristos? 

- Dar dacă, mă întreabă ereticul mai departe, dar dacă l-a făcut pe om, dar l-a făcut ca un slujitor 
al Tatălui? 

- Zadarnică trăncăneală! După ce a spus: „ Să facem om" , n-a adăugat: „ după chipul Tău cel 
mai mic" , nici: „ după chipul Meu cel mai mare" . 

- Dar ce-a adăugat? 

- „După chipul şi asemănarea noastră" . Grăind aşa, a arătat că unul este chipul Tatălui şi al 
Fiului. N-a spus: „ chipuri" , ci: „ chipul nostru" . Nu sunt două chipuri neegale, ci un singur 
chip, iar acesta, egal al Fiului şi al Tatălui. De aceea se şi zice că Fiul sade de-a dreapta, pentru 
ca să afli că este egal în cinste cu Tatăl, şi că este stăpânirea Sa aceeaşi cu a Tatălui. Slujitorul nu 
sade împreună pe scaun, ci stă alături de scaun. Că şederea pe scaun este o urmare a egalităţii de 
cinste şi a identităţii de stăpânire a Fiului cu Tatăl, iar şederea lângă scaun este o urmare a stării 
de robie şi de supunere, ascultă ce spune Daniel: „Văzut-am până ce au fost aşezate scaunele şi a 
şezut Cel vechi de zile. Zeci de mii de zeci de mii îi slujeau Lui şi mii de mii stăteau înaintea 
Lui" . 

Şi, iarăşi, Isaia: „ Văzut-am pe Domnul şezând pe tron înalt şi prea înălţat şi Serafimii stăteau 
împrejurul Lui" . Iar Miheia spune: „ Văzut-am pe Domnul Dumnezeul lui Israel şezând pe 
tronul Lui, şi toată oastea cerului stătea împrejurul Lui, de-a dreapta Lui şi de-a stânga Lui" . 

Vezi că în toate locurile, puterile cele de sus stau împrejurul Lui, iar El sade pe scaun? Aşadar, 
când vezi că Fiul stă pe scaun de-a dreapta Lui, să nu socoteşti că are o slujbă de slujitor şi de 

slugă, ci că este stăpân şi domn. Din pricina aceasta şi Pavel, pentru că le cunoştea pe amândouă, 
anume că şederea lângă scaun este potrivită celor ce slujesc, iar şederea pe scaun este potrivită 
celor ce poruncesc, uită-te cum le desparte pe acestea două, grăind aşa: „Către îngerii Lui zice: 
„ Cel ce face pe îngerii Lui duhuri şi pe slugile Sale pară de foc" ; iar către Fiul: „ Tronul Tău, 
Dumnezeule, în veacul veacului" . Prin tron ne arată puterea împărătească a Fiului. 

Aşadar, pentru că prin toate cele spuse cuvântul nostru a dovedit că Fiul nu are slujbă de slujitor, 
ci că este Stăpân, să ne închinăm Lui ca Stăpân şi ca Unuia ce este de aceeaşi cinste cu Tatăl. Aşa 
a poruncit şi El, spunând: „ Ca toţi să cinstească pe Fiul cum cinstesc pe Tatăl" . Să unim dar 
curăţenia învăţăturilor şi curăţia vieţii, pentru ca mântuirea să nu ne fie pe jumătate. Iar curăţia 
vieţii n-o poate săvârşi nimic atât cât venirea deasă la biserică şi ascultarea cu tragere de inimă a 
predicii. 

Ceea ce este hrana pentru trup, aceea este învăţătura cuvintelor dumnezeieşti pentru suflet. „ Nu 
numai cu pâine va trăi omul, spune Domnul, ci cu tot cuvântul ce iese din gura lui Dumnezeu" . 

De aceea, neîmpărtăşirea de la o masă ca aceasta pricinuieşte foamete. Ascultă că Dumnezeu 
ameninţă cu această foamete, ridicând-o ca pe o osândă şi pedeapsă. „ Voi da lor, zice Domnul, 
nu foame de pâine, nici sete de apă, ci foame de auzirea cuvântului lui Dumnezeu" . Nu-i oare 
nesocotit că facem tot ce ne stă în putinţă să răscolim totul ca să îndepărtăm foamea cea 
trupească, şi să atragem de bunăvoie spre noi foamea cea sufletească, aceea care-i cu atât mai 
grozavă cu cât pierdem bunuri mai mari? Nu, vă rog şi mă cucernicesc vouă, nu vă daţi vouă 
înşivă nişte sfaturi atât de rele, ci puneţi înaintea oricărei ocupaţii, a oricărei griji venirea la 
biserică. Te întreb: Câştigi atât când lipseşti de la Sfânta Liturghie cât pierzi şi tu, şi toată casa ta? 
De-ai câştiga, când lipseşti de la biserică, o comoară întreagă plină cu aur, tot pierzi mai mult 
decât câştigi, şi cu atât mai mult cu cât cele duhovniceşti sunt mai bune decât cele trupeşti. 
Acestea, de-ar fi nenumărate, de-ar curge de pretutindeni, totuşi nu călătoresc împreună cu noi în 
viaţa cea de dincolo, nici nu se mută cu noi în cer, nici nu stau înaintea scaunului celui 
înfricoşător de judecată, ci, de multe ori, chiar înainte de sfârşitul nostru, se duc şi ne părăsesc; 
dar chiar de-ar rămâne până la sfârşitul vieţii noastre, moartea le pune negreşit capăt. Comoara 
cea duhovnicească, dimpotrivă, este o avere ce nu ne poate fi furată; merge cu noi oriunde; când 
călătorim din lumea aceasta dincolo, ea ne urmează şi ne dă mare îndrăznire înaintea scaunului 
de judecată. 

4. Dacă atât de mare e câştigul sufletesc de pe urma slujbelor bisericeşti, apoi de pe urma 
participării la slujbele de aici câştigul e îndoit, nu câştigăm numai atât, că ne udăm sufletul cu 
cuvintele cele dumnezeieşti, ci şi aceea că risipim multa ruşine a duşmanilor credinţei şi dăm 
multă mângâiere fraţilor noştri. Că acesta e câştigul aşezării ostaşilor în ordine de luptă: să se 
grăbească în acea parte unde războiul e aprig, unde primejdia e mare. 

De aceea, cu toţii trebuie să alergaţi aici şi să-i alungaţi pe duşmanii care vin asupra noastră. Niu 
poţi vorbi mult? Nu ai învăţătură? Vino aici numai, şi ai săvârşit totul! Venirea ta cu trupul aici 
măreşte turma credincioşilor, dă fraţilor mult curaj şi tragere de inimă, iar pe duşmanii credinţei 
îi acoperă de ruşine. Dacă păşeşte cineva în pridvoarele acestea sfinte şi vede aici, în biserică, 
putină lume adunată, i se stinge şi bruma de tragere de inimă ce-o mai are; se răceşte, şovăie, 

ajunge mai trândav şi pleacă; şi aşa, încetul cu încetul, toată lumea din biserică ajunge mai 
nepăsătoare şi mai trândavă. 

Dar dacă lumea aleargă la biserică, dacă se grăbeşte, dacă se scurge din toate părţile, atunci râvna 
celorlalţi ajunge temei de râvnă chiar pentru omul nespus de leneş şi de lăsător. 

Dacă freci mereu piatră de piatră, produci scântei; şi ce-i mai rece ca piatra şi mai fierbinte ca 
focul? Cu toate acestea, frecarea necontenită a pietrei de piatră a învins răceala pietrei. Dacă se 
întâmplă aşa cu piatra, apoi cu mult mai mult se va întâmpla astfel cu sufletele, când se întâlnesc 
între ele şi se încălzesc de focul Duhului. N-aţi auzit că pe vremea străbunilor noştri toţi 
credincioşii erau numai o sută douăzeci, dar, mai bine spus, înainte de cei o sută douăzeci, numai 
doisprezece, şi nici aceştia n-au rămas toţi, ci unul din ei a pierit, Iuda, şi au fost de toţi 
unsprezece? Cu toate acestea, din cei unsprezece s-au făcut o sută douăzeci, din cei o sută 
douăzeci, trei mii, apoi cinci mii, apoi au umplut lumea toată de cunoştinţa lui Dumnezeu. 

Pricina acestei creşteri este că niciodată nu lipseau de la slujbele bisericeşti, ci erau totdeauna 
unii cu alţii, stând toată ziua în biserică şi fiind cu luare-aminte la rugăciuni şi la citirile din 
Scripturi. De aceea au aprins focul acesta mare, de aceea niciodată nu s-au moleşit, ci au atras la 
ei lumea întreagă. 

Să facem şi noi ca ei. Nu este oare nesocotit lucru să nu arătăm atâta purtare de grijă faţă de 
biserică, atâta câtă arată femeile vecinelor lor? Femeile, când văd că o fată este săracă şi lipsită 
de orice ajutor, o ajută toate din averile lor, fiindu-i ca nişte părinţi. Şi-ai să vezi atunci când se 
mărită copila mult zgomot şi multă mulţime de lume! Unele femei îi fac miresei daruri de bani; 
altele nu-i fac alt dar 

decât venirea lor cu trupul la nuntă. Şi nu-i mic nici darul acesta! Sârguinţa lor este un fel de 
acoperământ al stării lor de jos; îşi acoperă sărăcia prin râvna şi ajutorul mâinilor lor. Tot astfel 
faceţi şi voi cu această Biserică. Să alergăm cu toţii, din toate părţile, să-i acoperim sărăcia, dar, 
mai bine-spus, să punem capăt sărăciei ei venind des la biserică. „ Bărbatul este cap femeii" ; 
femeia este un ajutor al bărbatului. 

Capul să nu îndrăznească să păşească pragurile acestea sfinte fără trup, dar nici trupul să nu se 
arate fără cap! Să intre aici omul în întregime, având şi copiii cu el! Dacă este un lucru plăcut să 
vezi un pom din a cărui rădăcină se înalţă un pom tânăr, apoi cu mult mai plăcut este, mai plăcut 
chiar decât orice măslin, să vezi că omul are lângă el în biserică, din rădăcina lui, copilul, ca un 
pom tânăr. Dar nu-i doar un lucru plăcut! E şi aducător de câştig. 

Căci, după cum am spus, mare este plata celor care vin la biserică. De plugar ne minunăm mai cu 
seamă atunci când ia un ogor lăsat în părăsire şi nelucrat şi-1 îngrijeşte cu toată sârguinţa, şi nu 
atunci când ară un pământ care a fost lucrat de mai multe ori. Aşa făcea şi Pavel; căuta să 
propovăduiască Evanghelia acolo unde nu se auzise de numele lui Hristos, nu acolo unde se 
auzise. Să facem şi noi ca Pavel: şi spre câştigul Bisericii, şi spre folosul nostru. Să alergăm aici 
la fiecare slujbă bisericească, la fiecare Sfântă Liturghie. De te arde pofta, vei putea-o stinge cu 
uşurinţă numai la vederea acestui locaş. De te mânii iute, vei adormi fiara cu înlesnire. De te 
asaltează o altă patimă, vei putea potoli tot viforul, vei face vreme senină în sufletul tău şi vei 
aduce peste el pace deplină, de care facă Dumnezeu ca noi toţi să ne bucurăm, cu harul şi cu 

iubirea de oameni ale Domnului nostru Iisus Hristos, cu Care Tatălui, împreună cu Sfântul Duh, 
slava, acum şi pururea şi în vecii vecilor. Amin. 

C u v â n t u 1 XII 

din "Cuvântări împotriva anomeilor. Către iudei" 
Ed. IBMBOR - 2007 

La slăbănogul care era bolnav de treizeci şi opt de ani; 
şi la cuvintele: „ Tatăl Meu până acum lucrează; 
şi Eu lucrez" 

1. Binecuvântat este Dumnezeu! Cu fiecare Sfântă Liturghie văd că ogorul se măreşte, 
semănăturile cresc, aria e plină, iar snopii de grâu se înmulţesc. Şi doar nu am multe zile de când 
am aruncat sămânţa aceasta! Şi iată, îndată a răsărit bogat spicul ascultării. De aici se vede că nu 
putere omenească plugăreşte Biserica aceasta, ci har dumnezeiesc. Că aşa e firea seminţei celei 
duhovniceşti! Nu aşteaptă timp, nu aşteaptă mulţime de zile, nu aşteaptă treceri de luni, nici 
anotimpuri, nici vremi, nici ani! De arunci seminţele, poţi chiar în aceeaşi zi strânge, cu braţ plin 
şi îndesat, roadele lor. 

Cei ce ară pământul de sub picioarele noastre au nevoie de multă muncă, de îndelungată 
aşteptare. Sunt nevoiţi să pună la plug boii cu care ară, să taie brazdă adâncă, să arunce seminţe 
din belşug, să grăpeze faţa arăturii ca să acopere seminţele aruncate, să aştepte ploi potrivite şi la 
timp, să facă încă şi alte munci, să aştepte apoi multă vreme, şi abia atunci să-şi ajungă scopul. 
Aici însă e cu putinţă şi să semeni, şi să seceri, şi vara şi iarna. Poţi face în aceeaşi zi şi una şi 
alta, mai ales dacă sufletul în care semeni se întâmplă să fie gras şi mănos. Şi văd că voi aţi avut 
un astfel de suflet. De aceea şi eu alerg la voi cu mai multă dragoste; că şi plugarul ţarina aceea o 
lucrează mai cu plăcere, care i-a umplut de mai multe ori aria. 

Aşadar, pentru că şi voi de pe urma puţinei mele osteneli îmi aduceţi îmbelşugată roadă, cu multă 
luare-aminte mă apropii de plugăria aceasta şi vin să vă aduc cele pe care le-am lăsat nespuse în 
vorbirea mea de mai înainte. Atunci am ţesut cu cuvinte din Vechiul Testament cuvântul meu 
despre slava Celui Unuia-Hăscut, Fiul lui Dumnezeu; acum tot din el voi face acelaşi lucru. 
Atunci spuneam că Hristos a zis: „ De l-aţi crede pe Moise, M-aţi crede şi pe Mine" , acum spun 
că Moise a zis: „ Prooroc ca mine iţi va ridica Domnul Dumnezeu dintre fraţii tăi. De El să 
ascultaţi" . 

După cum Hristos îi trimite pe iudei la Moise, ca prin el să-i atragă la Dânsul, tot astfel Moise îi 
dă pe ucenici Dascălului, poruncindu-le să I se supună Lui în toate. Să ne supunem dar şi noi 
celor pe care le face şi le spune Domnul, atât tuturor celorlalte, cât şi minunii ce ne-a fost citită 
astăzi. 

- Care e minunea? 

- „ Era praznicul iudeilor şi S-a suit Iisus la Ierusalim. Şi este in Ierusalim scăldătoarea oilor, 
care se numeşte evreieşte Vitezda, cinci pridvoare având" . La această scăldătoare, spune 
cuvântul Evangheliei, venea un înger la o anumită vreme de se pogora în ea; pogorârea îngerului 
se cunoştea din mişcarea apei, iar cel care se cobora întâi, după furtuna din apă, se făcea sănătos 
de orice boală era ţinut, în pridvoarele acestea stătea mulţime de bolnavi, orbi, şchiopi, uscaţi, 
aşteptând mişcarea apei. 

- Dar pentru ce Hristos vine des la Ierusalim şi Se arată la praznicele iudeilor? 

- Pentru că atunci era adunată mulţime de popor, iar Domnul căuta locul acela şi timpul acela ca 
să-i vindece pe cei bolnavi, nu au cei bolnavi atâta dorinţă să scape de bolile lor, câtă sârguinţă 
Şi-a dat Doctorul ca să-i scape de boală. Când deci era toată mulţimea adunată, când locul de 
adunare era plin, atunci Domnul venea în mijloc şi făcea cele pentru mântuirea sufletelor acelora. 
Şedea mulţime de bolnavi aşteptând mişcarea apei, şi cel ce se pogora întâi după mişcarea apei 
se vindeca, al doilea nu se mai vindeca; leacul se termina, harul cel tămăduitor se cheltuia; 
rămâneau deci pustii apele, căci boala celui care se cobora întâi îi înghiţea tot harul tămăduitor. 
Şi pe bună dreptate; era harul dat de un rob. 

Dar nu s-a întâmplat aşa când a venit Stăpânul, nu se tămăduia numai cel ce se pogora întâi în 
scăldătoarea apelor botezului, ci se vindecau şi întâiul, şi al doilea, şi al treilea, şi al patrulea, şi 
al zecelea, şi al douăzecilea; de mi-ai vorbi de zeci de mii, de două ori pe atâţia, de trei ori, de 
mulţime nenumărată, de-ai pune toată lumea în scăldătoarea apelor, harul nu se împuţinează 
deloc, ci rămâne acelaşi, curăţindu-i pe toţi. Atât de mare este deosebirea dintre puterea robului şi 
puterea Stăpânului. îngerul 1-a vindecat (doar) pe unul; Stăpânul, întreaga lume. Acela, unul pe 
an; Acesta îi vindecă în fiecare zi pe toţi, de-ai vrea să duci zeci de mii în scăldătoare. Acela se 
cobora şi tulbura apele; Acesta, nu aşa!; este de-ajuns numai să chemi numele Lui deasupra 
apelor, şi li se dă lor tot temeiul vindecării. îngerul vindecă slăbiciunea trupurilor; Stăpânul 
vindecă răutatea sufletului. Vezi dar că toate arată deosebirea cea multă şi nemărginită? 

2. Stătea deci mulţime de bolnavi aşteptând mişcarea apei. 

Căci acela era loc de vindecare duhovnicească. După cum într-un spital poţi să vezi mulţi 
bolnavi, cu ochii stinşi, cu picioarele schilodite, cu alte mădulare bolnave, apoi dintr-o dată toţi 
se aşază şi-1 aşteaptă pe doctor, tot aşa puteai vedea şi în locul acela mulţimea de bolnavi 
adunată. „ în pridvoarele acestea era un om, care era bolnav de treizeci şi opt de ani. Iisus, 
văzându-1 pe acesta zăcând şi cunoscând că de multă vreme era bolnav, i-a spus: „ Vrei să te faci 
sănătos?" . I-a răspuns Lui bolnavul şi I-a zis: „ Da, Doamne, dar om nu am care să mă arunce în 
scăldătoare când se tulbură apa; până ce merg eu, altul se coboară înaintea mea" . 

- Pentru care pricină Iisus i-a lăsat pe toţi ceilalţi şi S-a dus la acest bolnav? 

- Ca să-Şi vădească şi puterea, şi iubirea de oameni. Puterea, pentru că boala era de nevindecat, 
iar aceasta îl făcea cu totul neputincios; iubirea de oameni, pentru că pe acesta 1-a văzut 
Purtătorul de grijă şi Iubitorul de oameni a fi cel mai vrednic de milă şi de binefacere, înaintea 
celorlalţi. 

Să nu trecem cu uşurinţă peste acel loc din Scriptură, şi nici peste numărul de treizeci şi opt de 
ani de când era bolnav. Să audă toţi câţi se luptă necontenit cu sărăcia, toţi câţi au tovarăş de 
viaţă boala, toţi câţi rabdă greutăţile necazurilor lumeşti, toţi câţi au suferit furtuna şi viforul 
nenorocirilor neaşteptate. 

Slăbănogul acesta este un liman obştesc al nenorocirilor omeneşti, nimeni nu-i atât de împietrit la 
inimă, nimeni nu-i atât de ticălos şi de nemernic, încât uitându-se la acesta să nu sufere cu curaj 
şi cu toată inima toate necazurile ce vin peste el. De-ar fi fost bolnav slăbănogul acesta numai 
douăzeci de ani, numai zece, chiar numai cinci, n-ar fi fost oare îndestulători să-i ia toată tăria 
sufletului? El însă era bolnav de treizeci şi opt de ani, şi nu se dă bătut; arată multă răbdare. 
Poate că vouă vi se pare minunat slăbănogul acesta din pricina vremii îndelungate cât a fost 

bolnav, dar dacă veţi auzi vorbele ieşite din gura lui, mai ales atunci veţi cunoaşte înţelepciunea 

lui şi toată răbdarea lui. 

A venit Iisus la el şi i-a zis: „ Vrei să te faci sănătos?" . 

- Dar care om n-ar fi ştiut că voia să se facă sănătos? Pentru ce dar îl mai întreabă? 

- Nu pentru că nu ştia! Cel ce ştie tainele inimilor, cu atât mai mult ştia cele cunoscute şi ştiute 
de toţi. Deci pentru ce 1-a întrebat? La fel ca şi atunci când a zis sutaşului: 

„ Venind, îl voi vindeca" . N-a spus aceste cuvinte pentru că nu ştia ce avea să spună sutaşul, 
căci ştia mai dinainte şi cunoştea prea bine asta; dar i-a spus sutaşului aceste cuvinte pentru că 
voia să-i dea început şi pricină să descopere tuturor evlavia lui ascunsă şi să spună: „ Nu, 
Doamne, nu sunt vrednic să intri sub acoperişul meu" . 

Tot aşa şi cu slăbănogul acesta. L-a întrebat de vrea să se vindece tocmai pentru că Domnul ştia 
ce avea să-I răspundă. Nu i-a pus această întrebare pentru că nu ştia dorinţa lui, ci ca să-i dea 
prilej şi pricină să-şi jelească toată nenorocirea şi să ajungă dascăl al răbdării. De l-ar fi vindecat 
pe omul acela pe tăcute, am fi suferit cea mai cumplită pagubă, căci n-am Fi avut de unde şti 
răbdarea şi stăruinţa lui sufletească. Hristos însă nu îndreaptă numai pe cele de faţă, ci le 
învredniceşte cu multă purtare de grijă şi pe cele viitoare. Prin întrebarea: „ Vrei să te faci 
sănătos?" l-a silit să răspundă; iar prin răspunsul său, Domnul l-a descoperit tuturor celor ce 
locuiesc în lume că este dascăl al stăruinţei şi răbdării. Ce-a răspuns slăbănogul? Nu s-a 
îngreuiat, nu s-a supărat, n-a spus Celui ce l-a întrebat: „ Mă vezi că nu mă pot mişca, ştii de câtă 
vreme sunt bolnav, şi mă mai întrebi de vreau să mă fac sănătos? Ai venit să râzi de nenorocirea 
mea, să-ti baţi joc de necazul altuia?" . 

Ştiţi cât de supărăcioşi sunt bolnavii, de zac la pat numai un an! Dar când boala s-a întins vreme 
de treizeci şi opt de ani, n-ar fi fost firesc oare ca bolnavul să-şi piardă toată înţelepciunea, 
măcinată fiind de atâta amar de vreme? Cu toate acestea, slăbănogul n-a grăit aşa, nici n-a gândit 
asta, ci răspunde cu multă bunătate şi zice: „ Da, Doamne, dar nu am om care să mă arunce în 
scăldătoare când se tulbură apa" . Vezi că s-au strâns toate necazurile la un loc în jurul lui şi-1 
asaltau pe om: boala, sărăcia, lipsa celor ce l-ar fi putut ajuta. „ Până ce merg eu, altul se coboară 
înaintea mea" . 

Cuvintele acestea sunt mai triste decât toate; sunt în stare să înmoaie şi o piatră. Parcă-1 vedem 
pe omul acesta târându-se în fiecare an şi ajungând chiar la gura scăldătoarei, şi în fiecare an, cu 
nădejdea că are să se termine chinul lui! Şi grozăvia e că n-a îndurat asta vreme de doi sau de trei 
sau de zece ani, ci vreme de treizeci şi opt de ani. Şi-a dat toată silinţa să se vindece, dar a fost 
lipsit de rod. Alergarea a fâcut-o, dar premiul alergării l-a luat altul timp de atât de mulţi ani. Mai 
chinuitor era aceea că-i vedea pe alţii vindecaţi. Ştiţi doar şi aceea, că simţim mai puternic 
nenorocirile noastre atunci când vedem că alţii cad în aceleaşi nenorociri, dar scapă de ele. De 
aceea şi săracul atunci simte mai mult sărăcia, când vede pe un alt sărac îmbogăţindu-se; iar 
bolnavul suferă mai mult atunci când vede că mulţi bolnavi scapă de boală, iar el nu are nici o 
nădejde de vindecare. Vedem mai bine nenorocirea noastră când o punem faţă-n fată cu fericirea 
altora. 

Aceasta s-a întâmplat şi cu acel slăbănog atunci. Dar, cu toate că a luptat cu boala, cu sărăcia şi 
cu pustietatea atât de multă vreme, cu toate că i-a văzut pe alţii vindecaţi, cu toate că a încercat 

mereu să se vindece, dar niciodată n-a putut reuşi, cu toate că nu nădăjduia nici mai târziu să 
scape de boală, totuşi nici aşa nu s-a lăsat, ci alerga la scăldătoare în fiecare an. Iar noi, dacă îl 
rugăm o dată pe Dumnezeu pentru un lucru şi nu-1 primim, îndată ne necăjim şi cădem în cea 
mai cumplită nepăsare; cum nu ni se îndeplineşte cererea, ne şi pierdem râvna. Putea-voi oare 
lăuda după vrednicie pe slăbănog sau osândi cum trebuie trândăvia noastră? Ce cuvânt de apărare 
mai putem avea, ce iertare, când acela a stăruit vreme de treizeci şi opt de ani, iar noi ne pierdem 
curajul aşa de repede? 

3. Ce a făcut Hristos? După ce Domnul a arătat că slăbănogul merită să fîe vindecat înaintea 
celorlalţi, a venit la el şi i-a zis: „ Scoală-te, ia-ţi patul tău şi umblă" . Vezi că n-a fost vătămat cu 
nimic din pricina celor treizeci şi opt de ani de boală, pentru că a îndurat boala cu răbdare? 
Sufletul său a ajuns mai înţelept în scurgerea unei atât de îndelungate vremi, fiind pus la 
încercare prin suferinţă, ca într-un cuptor de topit, şi a dobândit vindecarea cu mai multă slavă. 
Căci nu 1-a vindecat un înger, ci însuşi Stăpânul îngerilor. 

- Dar pentru ce i-a poruncit să-şi ia patul? 

- Pentru o pricină, şi cea dintâi, ca să-i elibereze pe iudei de păzirea legii. Când a răsărit soarele, 
nu mai era nevoie să aibă alături lumânarea. Când s-a arătat adevărul, nu mai trebuia să 
îmbrăţişeze închipuirea. Pentru aceea, ori de câte ori dezlega sâmbăta, Domnul săvârşea în acea 
zi o minune foarte mare, pentru ca aceia care o vedeau, spăimântându-se de măreţia minunii, să 
îndepărteze încetul cu încetul ţinerea sâmbetei. A doua pricină, ca să închidă gurile lor cele 
neruşinate. Pentru că iudeii îl huleau pe Domnul când îi judecau minunile şi pentru că încercau 
să atace slava celor săvârşite de El, Domnul i-a poruncit (acestuia) să-şi poarte patul, ca pe un 
trofeu şi o dovadă neîndoielnică a vindecării lui, ca să nu mai spună şi despre acest slăbănog ceea 
ce au spus despre orb. 

- Dar ce au spus despre orb? 

- „ Acesta-i!" . . . „ Nu-i acesta!" . . . „ Acesta-i !" . Aşadar, ca să nu mai spună tot aşa şi despre 
slăbănog, patul purtat pe sus ajunge învinuitorul neruşinării lor. 

Mai poate fi spusă şi o a treia pricină, nu mai neînsemnată decât cele de mai înainte. Domnul i-a 
poruncit să-şi poarte patul ca să afli că puterea dumnezeiască, şi nu meşteşug omenesc, a săvârşit 
vindecarea. Prin aceasta a dat dovadă nespus de mare şi lămurită că vindecarea a fost adevărată 
şi dreaptă, pentru ca nu cumva unul din hulitorii aceia să spună că slăbănogul doar s-a prefăcut 
că s-a vindecat, că a dat impresia că merge ca să facă pe plac lui Hristos. 

De aceea îi şi porunceşte să poarte povara pe umerii lui. Că dacă nu i-ar fî fost înzdrăvenite bine 
mădularele, dacă nu i-ar fî fost întărite încheieturile, n-ar fi putut ţine pe umerii lui atâta povară. 
In afară de acestea toate, Domnul a mai arătat şi aceea că atunci când porunceşte, se fac toate 
dintr-odată: şi izbăvirea de boală, şi reîntoarcerea sănătăţii depline. Doctorii, chiar dacă vindecă 
de boli, totuşi nu pot să-1 facă dintr-odată sănătos pe bolnav; au nevoie de timp îndelungat, de 
timp de refacere, ca să scoată şi să alunge din trup încetul cu încetul rămăşiţele bolii. 

Hristos însă n-a vindecat aşa, ci într-o clipită de vreme a izbăvit şi de boală, şi a readus şi 
sănătatea; între una şi alta n-a mai trecut vreme, ci, în acelaşi timp, când a sărit de pe sfânta Lui 
limbă acel glas sfânt, a alungat boala trupului, cuvântul faptă s-a făcut, şi toată boala a fost 
vindecată în întregime. După cum o slujnică se ruşinează şi se cuminţeşte când îşi vede stăpânul, 

tot aşa şi firea trupului, ca o slujnică obraznică ce slăbănogise mădularele trupului, când a văzut 
că vine Stăpânul ei, s-a cuminţit şi s-a liniştit. Pe toate acestea glasul Domnului le-a săvârşit, Nu 
erau simple cuvinte, ci cuvinte ale lui Dumnezeu, despre care spune Scriptura: „ Tari sunt 
lucrările cuvintelor Lui" . Dacă 1-a făcut pe om din nimic, apoi cu mult mai mult putea să-1 
însănătoşească pe un om slăbănogit şi paralizat. 

Cu acest prilej i-aş întreba cu plăcere pe cei ce iscodesc fiinţa lui Dumnezeu: Cum s-au 

înzdrăvenit mădularele acelea, cum s-au întărit oasele? Cum şi-a recăpătat tăria sa stomacul? 

Cum s-au încordat iarăşi nervii cei slăbiţi? Cum s-a sculat şi s-a îndreptat puterea cea doborâtă la 

pământ? Dar nu vor putea să-mi spună cum! Prin urmare, minunează-te de ceea ce s-a făcut, nu 

iscodi chipul cum s-a făcut! 

După ce slăbănogul a făcut ce i s-a poruncit, după ce şi-a luat patul, iudeii care 

l-au văzut i-au zis: „ E sâmbătă! Nu-ţi este îngăduit să-ţi iei patul sâmbăta" . Ar fi trebuit să se 

închine Celui ce a săvârşit minunea, ar fi trebuit să se minuneze de ceea ce s-a săvârşit! Dar, nu, 

lor le arde de sâmbătă! Cu adevărat strecoară ţânţarul şi înghit cămila! 

Ce le-a răspuns slăbănogul: „ Cel ce m-a făcut sănătos. Acela mi-a zis: Ia-ţi patul tău şi umblă!" 
. Vezi om recunoscător? L-a mărturisit pe Doctor şi a spus că este vrednic de credinţă Cel ce i-a 
dat o astfel de poruncă. Şi ce judecată a făcut orbul, aceeaşi judecată a făcut şi slăbănogul. 

- Dar ce judecată a făcut orbul? 

- Iudeii i-au zis: „ Omul acesta nu-i de la Dumnezeu, că nu ţine sâmbăta" . Şi ce le răspunde el? 
„ Ştim, spune el, că Dumnezeu nu-i ascultă pe păcătoşi. Dar Acesta mi-a deschis mie ochii" . Cu 
alte cuvinte orbul le grăieşte aşa: „ Dacă ar fi călcat legea, ar fi păcătuit; iar dacă ar fi păcătuit, n- 
ar fi putut face o faptă atât de mare; căci unde-i păcat, puterea nu se arată. Dar El a putut; deci n- 
a păcătuit călcând legea" . Aceeaşi judecată a făcut-o şi slăbănogul. Când a spus: „ Cel ce m-a 
făcut sănătos" , a vrut să arate acelaşi lucru: „ Dacă Acesta este Cel ce a arătat o aşa de mare 
putere, apoi nu este drept să fie învinuit că a călcat legea" 

Ce i-au spus iudeii? „ Unde este omul care ti-a zis: Ia-ţi patul tău şi umblă?" . Vezi câtă lipsă de 
judecată, câtă lipsă de simţire! Vezi ce suflete pline de mândrie? Ochii invidioşilor nu văd 
nicăieri vreun lucru sănătos! Văd numai acolo unde pot găsi vreun cusur. Tot aşa şi iudeii. Când 
cel vindecat a mărturisit şi una, şi alta, şi că a fost vindecat, şi că i-a poruncit să-şi ia patul, iudeii 
pe cea dintâi o ascund, numai pe a doua o spun. Au ascuns minunea, au pus înainte desfiinţarea 
sâmbetei. N-au spus: „ Unde-i Cel ce te-a făcut sănătos?". Nu! Au ascuns aceasta şi au spus: 
„ Unde este cel ce ţi-a zis ţie: Ia-ţi patul tău şi umblă? Dar el nu ştia, căci Iisus Se dăduse la o 
parte, fiind mulţime în acel loc" . 

Aceasta este cea mai mare apărare a omului, aceasta este dovada purtării de grijă a lui Iisus 
Hristos. într-adevăr, să nu-1 învinuieşti pe slăbănog de necredinţă când auzi că Domnul a venit 
între bolnavii de la scăldătoare, iar slăbănogul acesta nu L-a primit cum L-a primit sutaşul, nici 
nu I-a spus: „ Numai spune un cuvânt, şi se va vindeca sluga mea!" . Să nu-1 învinuieşti dar de 
necredinţă, pentru că nu-L cunoştea pe Hristos, nici nu ştia cine este. Cum putea să-L cunoască 
de vreme ce atunci îl vedea pentru întâia oară? De aceea a şi spus: „ Nu am om care să mă arunce 
în scăldătoare" . Dacă L-ar fi cunoscut cine este, nu i-ar mai fi vorbit de scăldătoare, nici de 

coborârea în ea, ci i-ar fi cerut să-1 vindece, precum 1-a şi vindecat. Dar nu, slăbănogul îl socotea 
a fi unul din cei mulţi, un om ca toţi oamenii, şi de aceea i-a pomenit de vindecarea săvârşită prin 
coborârea în scăldătoare. Dovada purtării de grijă a lui Hristos se vede de acolo că 1-a lăsat iarăşi 
pe cel vindecat şi că nu i S-a făcut cunoscut. Hristos a făcut asta ca să nu bănuiască iudeii că 
martorul acesta este mincinos, că a grăit aşa pentru că El era de faţă şi că a fost convins să 
vorbească aşa; dar pentru că slăbănogul nu-L cunoştea şi pentru că Domnul nu era de faţă, toată 
bănuiala aceasta cade. Căci spune Evanghelistul: „ Nu-L ştia Cine este" . 

4. Din această pricină Domnul îl trimite singur pe cel vindecat, pentru ca aceia care vor să cerce 
minunea să-1 întrebe în deosebi; şi, luând îndestulătoare dovadă despre minune, să pună capăt 
nebuniei lor deşarte. De aceea Domnul nu spune nici un cuvânt, dar le dă prin fapte dovada, 
slobozind glas limpede, limpede de tot, mai strălucitor decât o trâmbiţă. De aceea şi mărturia 
celui vindecat era mai presus de orice bănuială: „ Cel ce m-a făcut sănătos. Acela mi-a zis: „ la- 
ţi patul tău şi umblă!" . 

Slăbănogul ajunge evanghelist, dascăl celor necredincioşi, doctor şi propovăduitor, spre ruşinea 
şi osânda acelora. Doctor, nu cu glasul, ci cu faptele; nu cu cuvintele, ci cu înseşi lucrurile. Clară 
şi neîndoielnică dovadă a adus! A arătat cu trupul său ceea ce spunea. „ După aceea 1-a găsit Iisus 
şi i-a zis: „ lată, te-ai făcut sănătos, de acum să nu mai păcătuieşti, ca să nu-ţi fie ţie ceva mai 
rău" . Ai văzut înţelepciunea Doctorului? Ai văzut purtarea Lui de grijă? Nu 1-a izbăvit numai de 
boala pe care o avea, ci caută să-1 facă să rămână sănătos şi pe viitor. Şi, într-adevăr, la timp. 
Când era pe pat, nu i-a spus asta, nu i-a amintit de păcate. Sufletul bolnavilor este supărăcios şi 
amărât. Dar când 1-a izbăvit de boală, când i-a redat sănătatea, când i-a dovedit cu fapta puterea 
şi purtarea Lui de grijă, atunci era timpul potrivit să-1 sfătuiască şi să-1 îndemne, căci se arătase 
cu fapta vrednic de credinţă. 

- Dar pentru ce slăbănogul, după ce s-a despărţit de Hristos, L-a făcut cunoscut iudeilor? 

- Pentru că voia să-i facă şi pe ei părtaşi învăţăturii celei adevărate. Iudeii însă tocmai pentru asta 
îl urau, spune Evanghelistul, şi-L prigoneau pe Domnul . Aici fiţi cu luare-aminte. Căci aici se 
dă lupta cea mare. „ Pentru aceasta îi prigoneau pe El, că făcea acestea sâmbăta" . Să vedem 
cum Se apără Domnul. Felul apărării Sale are să ne arate de este dintre cei supuşi sau dintre cei 
liberi, dintre cei ce slujesc sau dintre cei ce poruncesc, nelegiuire foarte mare era călcarea 
sâmbetei. De aduna cineva lemne sâmbăta, era omorât cu pietre pentru că ducea poveri în spate 
sâmbăta . De acest mare păcat era învinuit Hristos, că dezleagă sâmbăta. Să vedem dacă-şi cere 
mai întâi iertare ca rob şi supus, sau dacă Se arată ca având putere şi stăpânire, ca Stăpân, ca 
Unul ce este mai presus de lege, ca Unul care a dat poruncile. 

- Cum Se apără? 

- „ Tatăl Meu până acum lucrează; şi Eu lucrez" . Ai văzut putere? Dacă ar fi mai jos şi mai mic 
decât Tatăl, cuvintele acestea nu l-ar fi apărare, ci osândă mai mare, învinuire mai cumplită. 
Când face cineva o faptă pe care numai unuia mai mare îi este îngăduit să o facă, iar apoi, când 
este luat la rost şi învinuit, el se apăra spunând: „ Pentru că a făcut-o cel mai mare, de aceea am 
făcut-o şi eu" , prin acest fel de apărare nu numai că nu se dezvinovăţeşte, ci-şi atrage şi mai 

mare mustrare şi mai mare învinuire. Căci e semn de îngâmfare să te apuci de lucruri mai mari 
decât meriţi. 

Aşadar, dacă Hristos ar fi fost mai jos decât Tatăl, apărarea Lui n-ar fi fost apărare, ci mai mare 
osândă. Dar pentru Că este egal cu Tatăl, de aceasta nu este osândă. Şi dacă Vreţi, să lămuresc 
spusele mele cu o pildă, numai împăratului îi este îngăduit să poarte porfiră şi coroană pe cap, în 
rest, nimănui. Dacă s-ar arăta un om din mulţime îmbrăcat aşa şi, dus înaintea judecăţii, ar spune: 
„ M-am îmbrăcat aşa pentru că şi împăratul se îmbrăca astfel" , nu numai că n-ar fi găsit fără de 
vreo vină, ci, dimpotrivă, ar fi osândit şi pedepsit şi mai mult tocmai din pricina acestui fel de 
apărare. 

O altă pildă. Slobozirea de osândă şi de pedeapsă a răufăcătorilor, a ucigaşilor, a hoţilor, a 
spărgătorilor de morminte şi a acelora ce îndrăznesc altele ca acestea ţine numai de bunătatea 
împărătească. Dacă un judecător l-ar slobozi pe un osândit fără poruncă împărătească şi s-ar 
apăra şi el când este învinuit, tot aşa: 

„ Pentru că împăratul slobozeşte, slobozesc şi eu" , nu numai că n-ar scăpa de vină prin această 
apărare, ci, dimpotrivă, ar aprinde împotriva lui şi mai mult mânia. Şi pe bună dreptate, nici la 
beţie nu au dreptul slujbaşii mai mici să facă fapte pe care numai cei mai mari au puterea să le 
facă, şi să se apere că au făcut asta din pricina beţiei, pentru că şi apărarea aceasta este o ocară 
mai mare adusă celor ce le-au dat slujba. Din pricina asta, cine este mai mic să nu se apere 
niciodată aşa! Dar dacă este împărat, şi de aceeaşi vrednicie, poate face asta în toată voia. După 
cum una e dregătoria cea mai înaltă, e drept ca una să fie şi stăpânirea. Prin urmare, dacă se arată 
cineva apărându-se astfel, neapărat trebuie să fie de aceeaşi vrednicie cu acela a cărui stăpânire a 
citat-o pentru sineşi. 

Deci, pentru că şi Hristos S-a apărat aşa în faţa iudeilor, ne-a dovedit, neîndoielnic, că este de 
aceeaşi vrednicie cu Tatăl. Şi dacă vreţi, să aplicăm pilda la cuvintele lui Hristos şi la fapta pe 
care a săvârşit-o. Fie dar dezlegarea cu stăpânire a sâmbetei ceea ce au fost în pildele de mai sus 
purtarea purpurei şi a coroanei şi slobozirea vinovaţilor. După cum aceste fapte sunt îngăduite 
numai împăratului, şi nimănui altuia dintre supuşi, iar dacă se arată cineva făcându-le pe acestea, 
şi făcându-le pe drept, atunci neapărat că şi acela trebuie să fie împărat, tot aşa şi aici: pentru că 
Hristos Se arată făcând cu putere acestea, apoi, când este învinuit, citează pe Tatăl, spunând: 
„ Tatăl Meu până acum lucrează" , trebuie neapărat să fie egal cu Acela ce lucrează cu stăpânire. 
Dacă n-ar fi fost egal cu El, nu S-ar fi folosit de acest fel de apărare. 

Dar să vă fac mai clar ceea ce spun! Au dezlegat odinioară sâmbăta şi ucenicii, smulgând spice şi 
mâncându-le sâmbăta! A dezlegat-o şi El acum. Iudeii iau învinuit şi pe aceia, şi L-au învinuit şi 
pe El. Să vedem cum îi apără pe ucenici şi cum Se apără pe El, ca să afli din deosebirea de 
apărare înălţimea şi puterea apărării Lui. Cum îi apără pe ucenici? „ N-aţi citit ce-a făcut David 
când a flămânzit?" . Când îi apără pe robi, aleargă la David, care era rob ca şi ei. Dar când Se 
apără pe El, înalţă cuvântul la Tatăl: „ Tatăl Meu lucrează; şi Eu lucrez" . 

- Dar despre ce lucrare vorbeşte?, m-ar putea întreba cineva, căci: „ După şase zile de lucru. 
Dumnezeu S-a odihnit de toate lucrurile Lui" . 

- Despre purtarea de grijă a lui Dumnezeu faţă de lume! Dumnezeu nu numai că a adus la fiinţă 
toată zidirea, ci o şi ţine, după ce a adus-o. Toate se bucură de purtarea Lui de grijă! Fie îngeri, 
fie arhangheli, fie puterile cele de sus, într-un cuvânt toate cele văzute şi cele nevăzute. De sunt 
lipsite de lucrarea, purtării Lui de grijă, se duc, se pierd, pier. Voind dar Hristos să arate că este 
dintre cei ce poartă de grijă, nu dintre cei cărora li se poartă de grijă, dintre cei ce lucrează, nu 
dintre cei ce suferă lucrarea, a spus: „ Tatăl Meu lucrează; şi Eu lucrez" . Prin aceste cuvinte a 
vrut să arate că este egal cu Tatăl. 

5. Aduceţi-vă aminte dar de acestea şi păstraţi-le cu toată grija! Ţese-ţi împreună cu curăţenia 
învăţăturilor şi înţelepciunea vieţuirii. Ceea ce vă rugasem mai înainte vă rog şi acum, şi nu voi 
înceta să vă rog: nimic nu te ajută atât la vieţuire şi la cugetare ca venirea aici, ca venirea la 
biserică. După cum un pământ înţelenit, pentru că n-are pe nimeni care să-1 îngrijească şi să-1 
ude, e plin de spini şi de ciulini, pe când pământul care se bucură de mâinile plugarilor 
înverzeşte, înfrunzeşte şi ajunge încărcat tare de rod, tot aşa şi cu sufletul; sufletul care se bucură 
de stropirea cuvintelor celor dumnezeieşti înverzeşte, înfrunzeşte şi e încărcat tare de rodul 
Duhului, pe când sufletul care trăieşte în uscăciune, în nepăsare şi în lipsă de o stropire ca 
aceasta, (acela) se pustieşte, se sălbăticeşte, scoate mulţi spini, păcatele. Iar unde sunt spini, 
acolo-s balauri, şerpi, scorpioni şi toată puterea diavolului. 

Dacă nu dai crezare cuvântului meu, haide să ne comparăm pe noi cu cei ce n-au venit la 
biserică, şi veţi vedea atunci ce mare e deosebirea. Dar, mai bine spus, hai să ne cercetăm pe noi 
înşine cine suntem, după ce ne-am bucurat de învăţăturile cele dumnezeieşti, şi ce ajungem dacă 
ne lipsim mai multă vreme de acest folos. Să nu pierdem dar un câştig atât de mare. Venirea şi 
şederea aici în biserică este temeiul tuturor bunătăţilor. Când pleacă de aici, bărbatul pare soţiei 
sale mai cinstit, iar femeia, bărbatului, mai dorită. 

Pe femeie o face plăcută şi dorită nu frumuseţea trupului, ci virtutea sufletului, nu sulimanurile şi 
fardurile, nici aurul şi hainele cele scumpe, ci cuminţenia, bunătatea şi frica tainică de 
Dumnezeu. Iar frumuseţea cea nematerială nu o poţi deprinde cum trebuie în altă parte, ci numai 
în acest loc minunat şi dumnezeiesc, unde Apostolii şi Profeţii ne şterg, ne răzuiesc bătrâneţea 
păcatului, ne împodobesc, ne aduc din nou vigoarea tinereţii, scot din sufletul nostru toată 
murdăria, toată zbârcitura, toată pata. Să ne sârguim dar, şi bărbaţi, şi femei, ca să se sălăşluiască 
în noi această frumuseţe. Frumuseţea trupului, şi boala o veştejeşte, şi trecerea timpului o strică, 
şi bătrâneţea o stinge, şi moartea, când vine, o pierde de tot; dar frumuseţea sufletului nu o poate 
poci nici vremea, nici boala, nici bătrâneţea, nici moartea, nici altceva din unele ca acestea, ci 
continuă să fie veşnic în floare. Frumuseţea trupului adeseori cheamă la desfrânare pe cei ce o 
privesc, pe când frumuseţea sufletului atrage chiar pe Dumnezeu spre dragostea cea potrivită 
Lui, precum şi Proorocul spune, grăind către Biserică: 

„ Ascultă, fiică, şi vezi şi pleacă urechea ta şi uită poporul tău şi casa părintelui tău, că a poftit 
împăratul frumuseţea ta" . 

Aşadar, iubiţilor, ca să ajungem prieteni cu Dumnezeu, să căutăm să deprindem în fiecare zi 
această frumuseţe, ştergându-ne toată murdăria cu citirea Scripturilor, cu rugăciunile, cu 
milosteniile, cu buna înţelegere a unuia cu altul, pentru ca împăratul, îndrăgostindu-Se de 
frumuseţea sufletului nostru, să ne învrednicească de împărăţia cerurilor, pe care facă Dumnezeu 
ca noi toţi să o dobândim cu harul şi cu iubirea de oameni ale Domnului nostru Iisus Hristos, cu 
Care Tatălui slava, împreună şi Sfântului Duh, acum şi pururea şi în vecii vecilor. Amin. 

CĂTRE IUDEI 



Dovedire către iudei şi eleni că Hristos este Dumnezeu. 

din "Cuvântări împotriva anomeilor. Către iudei" 
Ed. IBMBOR - 2007 

CĂTRE IUDEI 

Dovedire către iudei şi eleni că Hristos este Dumnezeu. 
Dovedire din cele spuse despre El de către profeţi 
în multe locuri 

1 . Mulţi oameni nu ascultă cu uşurinţă cuvântările lungi, unii din pricină că sunt trândavi din fire, 
alţii din pricină că se dedică întru totul grijilor lumeşti, iar alţii din pricină că sunt stăpâniţi de 
multă neştiinţă. De aceea, am socotit că trebuie neapărat să curm oboseala pricinuită de o 
cuvântare lungă, pentru ca prin scurtimea cuvântului să înlătur şovăiala celor trândavi, iar pe cei 
ce au groază de citit să-i fac să asculte cu multă tragere de inimă lucrarea aceasta. 

De aceea, nici n-am căutat să-mi împodobesc prin cuvinte alese şi cu nume lucrarea aceasta, ci 
am spus lucrurilor pe numele lor, aşa, ca să fie uşor, lesne de înţeles şi de slugă, şi de slujnică, şi 
de văduvă, şi de negustor, şi de corăbier, şi de plugar. Voi încerca, de asemenea, pe cât îmi va fi 
cu putinţă, să micşorez mereu lungimea spuselor, ca să dau învăţătura în puţine cuvinte. Aceasta, 
pentru ca şi prin uşurinţa de înţelegere şi prin puţinătatea cuvintelor să stârnesc pofta 
ascultătorilor trândavi, să-i fac să-mi urmărească spusele cu uşurinţă şi fără vreo oboseală şi să 
aibă câştig sufletesc ţinându-le aminte. 

Mai întâi voi începe lupta cu elenii. Dacă mă va întreba elenul: „ De unde se vede că Hristos este 
Dumnezeu?" (trebuie să ne închipuim că aceasta ne va întreba mai întâi, căci toate celelalte 
decurg din aceasta), nu-i voi aduce dovada din cer, nici din altele ca acestea. într-adevăr, dacă îi 
voi spune că Hristos a zidit cerul, pământul, marea, n-are să primească spusa mea. Dacă îi voi 
spune că a înviat morţi, că a vindecat orbi, că a izgonit demoni, nici pe asta n-are s-o primească. 
Dacă îi voi spune că a făgăduit împărăţia cerurilor şi bunătăţi negrăite, dacă îi voi vorbi despre 
înviere, nu numai că nu-mi va asculta cuvintele, ci va râde de mine. De unde dar să-1 îndrumez, 
mai ales dacă este un om fără carte şi neînvăţat? De unde din altă parte dacă nu din cele 
recunoscute îndeobşte şi fără împotrivire şi de mine, şi de el, din acelea despre care n-are nici cea 
mai mică îndoială. Căci, după cum am spus, nu are să se lase uşor convins dacă îi voi pune ca 
temei al dumnezeirii Sale facerea cerului şi celelalte. 

Care este dar lucrul despre care mărturiseşte şi elenul că 1-a făcut Hristos şi pe care nu-1 poate 
tăgădui deloc? Care? Că Hristos a sădit neamul creştinilor! într-adevăr, nu va tăgădui că Hristos 
a întemeiat Bisericile de pe toată faţa pământului. Pe temeiul acestora vom face dovada puterii 
Lui şi vom arăta că El este Dumnezeu; vom spune că nu stă în firea unui simplu om să 
cucerească într-un timp scurt atât de multă omenire, să cuprindă pământul şi marea şi să cheme 

pe oameni la astfel de lucruri, mai ales că ei erau stăpâniţi de datini şi obişnuinţe nesocotite, dar, 
mai bine spus, stăpâniţi de o răutate atât de mare. Şi totuşi, a avut tăria să elibereze neamul 
omenesc de toate acestea; nu numai pe romani, ci şi pe perşi, şi, într-un cuvânt, toate neamurile 
barbare. A săvârşit acestea fără să Se folosească de arme, fără să cheltuiască bani, fără să 
pornească oştiri, fără să dezlănţuie războaie, ci numai cu unsprezece oameni la început, oameni 
fără vază, de jos, neînvăţaţi, de rând, săraci, goi, flămânzi, neîncălţaţi, cu o singură haină. 

Dar pentru ce spun eu: a săvârşit? A putut să convingă atâtea seminţii de oameni să cugete nu 
numai la cele din lumea aceasta, ci şi la cele viitoare, să rupă legile strămoşeşti, să smulgă din 
rădăcină datinile cele vechi, înrădăcinate de atâta amar de vreme, şi să sădească în locul lor 
altele, să-i abată de la nişte reguli uşoare şi să-i îndrepte spre nişte dreptare grele, cele ale Lui; şi 
să facă acestea, cu toate că toţi Ii declarau război, cu toate că a fost batjocorit să sufere crucea şi 
o moarte plină de ocară. Nu va putea tăgădui elenul că n-a fost răstignit de iudei, că n-a îndurat 
de la ei nenumărate patimi, dar că în fiecare zi s-a răspândit tot mai mult predica. Şi minunea stă 
nu numai aici, ci şi acolo că Hristos înfloreşte până şi la perşi, cu toate că încă şi acum perşii Ii 
poartă război. Şi sunt printre perşi şi azi popoare multe de mucenici; iar cei ce erau mai sălbatici 
chiar decât lupii, când au primit predica, au ajuns mai blânzi decât oile şi cugetă la cele înalte 
despre nemurire, despre înviere şi despre bunătăţile cele negrăite. 

2. Aceste fapte mari s-au săvârşit nu numai în oraşe, ci şi în pustie, în sate, la ţară, în porturi şi 
limanuri. S-au supus Celui răstignit cu multă credinţă nu numai oameni de rând, sau numai 
căpeteniile, ci chiar cei ce au fruntea încununată cu coroană. Şi voi căuta să dovedesc acum că 
toate acestea nu s-au făcut aşa, la întâmplare, că au fost prezise cu multă vreme înainte; dar, mai 
bine spus, ca să nu fie bănuit cuvântul meu, trebuie neapărat să aduc de faţă cărţile iudeilor care 
L-au răstignit şi, să desfăşor înaintea ochilor celor necredincioşi, din cărţile păstrate de iudei, 
mărturiile despre Hristos! 

Aşadar, că Dumnezeu va fi om, Dumnezeu fiind, o spune cel dintâi Ieremia (în cartea lui Baruh): 
„ Acesta este Dumnezeul nostru; şi nimeni altul nu va fi asemenea Lui. A aflat toată calea ştiinţei 
şi a dat-o lui Iacov, sluga Lui, şi lui Israel, cel iubit de el. După aceasta pe pământ S-a arătat şi cu 
oamenii împreună a locuit" . Ai văzut cum, în puţine cuvinte, a lăsat să se înţeleagă totul: că 
Dumnezeu fiind, S-a făcut om; că a locuit împreună cu oamenii; că El a dat Legea cea veche. Că 
spune Proorocul: „ A aflat toată calea ştiinţei şi a dat-o lui Iacov, sluga Lui, şi lui Israel, cel iubit 
de Dânsul" . Se arată în acest loc că, şi înainte de venirea Lui în trup, El pe toate le rânduia, El pe 
toate le făcea, legiuind, purtând de grijă, îngrijind, binefăcând. Ascultă cum spune un alt profet 
că va fi nu doar om, ci şi că Se va naşte din Fecioară: „ Iată. Fecioara în pântece va purta şi va 
naşte Fiu şi vor chema numele Lui: Emanuel" , care se tălmăceşte: cu noi este Dumnezeu. 

Apoi, pentru ca să arate că nu era o nălucire ceea ce s-a arătat, ci cu adevărat om, a adăugat, 
zicând: „ Că înainte de a cunoaşte Pruncul să cheme pe tatăl bun sau rău va lepăda răul ca să 
aleagă binele" . Că Acesta va fi nu numai om, nici numai din Fecioară, ci şi din casa lui David, 
ascultă că şi pe aceasta o prezice de demult Isaia; foloseşte cuvintele în chip figurat şi se 
foloseşte de asemănări, dar totuşi o prezice: „ Va ieşi toiag din rădăcina lui lesei şi floare din 
rădăcină se va înălţa; şi Se va odihni peste El Duhul lui Dumnezeu, Duhul înţelepciunii şi al 
înţelegerii, Duhul sfatului şi al tăriei, Duhul cunoaşterii şi al bunei-credinţe; Duhul temerii de 
Dumnezeu II va umple pe El" . Acest lesei a fost tatăl lui David. Se vede dar de aici că a fost din 

seminţia aceea. Iar că a fost nu numai din seminţia aceea, ci că va ieşi chiar din casa lui lesei, a 
spus-o mai dinainte şi pe aceasta, zicând: „ Va ieşi toiag din rădăcina lui lesei" . Nu vorbeşte la 
întâmplare de un toiag oarecare, ci vorbeşte de Hristos şi de împărăţia Lui. Şi că n-a spus aceasta 
despre un toiag, a arătat-o prin cuvintele următoare. într-adevăr, după ce a spus: „ Va ieşi toiag" , 
a adăugat: „ Şi Se va odihni peste El Duhul înţelepciunii şi al înţelegerii" . 

Nici un om, oricât de nepriceput ar fi, nu va putea spune că harul Duhului are să vină peste un 
lemn, ci este evident că peste templul acela fără de prihană. De aceea nici n-a spus: „ va veni" , 
ci „ Se va odihni" ; pentru că atunci când a venit a rămas peste El şi nu S-a depărtat. Acest lucru 
arătându-1 şi evanghelistul Ioan, spunea: „ Am văzut Duhul pogorându-Se ca un porumbel şi 
rămânând peste El" , n-au trecut sub tăcere nici părerea iudeilor, pe care au arătat-o odată cu 
naşterea Lui. Matei zice: „ Auzind Irod s-a tulburat şi tot Ierusalimul împreună cu el" . Ascultă 
însă că şi Isaia vestise mai dinainte aceasta, spunând: „ Şi ar fi voit să fi fost arse în foc, căci 
Prunc S-a născut nouă. Fiul, şi S-a dat nouă, şi se cheamă numele Lui: înger de mare sfat, Sfetnic 
minunat Dumnezeu tare, puternic. Domn al păcii. Părinte al veacului ce va să fie" . 

Este evident chiar celor mai cârcotaşi oameni că astfel de cuvinte nu se pot spune despre un 
simplu om. Nici un om, de când e lumea, n-a fost numit Dumnezeu tare, nici Domn al unei astfel 
de păci. Căci „ păcii Lui nu-i va fi hotar" , spune Profetul. Şi lucrurile arată că pacea Lui s-a 
răspândit peste tot pământul, peste toată marea, peste toată lumea, locuită şi nelocuită, peste 
munţi, câmpii şi păduri, din ziua aceea în care având să Se înalte, a spus ucenicilor: 
„ Pacea Mea v-o dau vouă, nu precum dă lumea v-o dau Eu" . 

- Dar oare pentru ce a grăit Hristos aşa? 

- Pentru că pacea pe care o dă omenirii este uşor de stricat şi mult schimbătoare, pe când pacea 
Lui este trainică, statornică, tare, neschimbătoare, nemuritoare şi fără de sfârşit, cu toate că s-au 
dezlănţuit mii şi mii de războaie împotrivă-i, cu toate că s-a uneltit în fiecare zi de mii şi mii de 
ori. Dar cuvântul Său, care săvârşeşte totul, a săvârşit-o şi pe aceasta împreună cu celelalte. 

3. Profeţii n-au profeţit numai că va fi om, ci au profeţit şi despre chipul venirii Lui. Că nu avea 

să vină slobozind de sus fulgere şi trăsnete, cutremurând pământul, clătinând cerul şi 

înspăimântând, ci avea să Se nască fără de zgomot şi neştiut de nimeni, în casa unui dulgher, într- 

o casă fără de vază şi umilă, ascultă că nici pe aceasta n-a trecut-o sub tăcere David. 

Când a spus: „ Se va pogori ca ploaia pe lână" , a arătat prin aceste cuvinte că Se va naşte fără 

zgomot, în linişte. 

Dar nu numai aceasta au profeţit. Iată ce spune un alt prooroc voind să arate blândeţea şi 

bunătatea purtării lui Hristos faţă de toţi oamenii. 

Hristos a fost ocărât, scuipat, batjocorit, necinstit, biciuit, şi în urmă chiar răstignit; cu ,toate 

acestea, nu S-a răzbunat pe niciunul dintre cei ce au făcut aceasta, ci le-a suferit cu îndelungă- 

răbdare şi blândeţe pe toate: necinstirile, vicleniile, nebunia şi furia cea deşartă a acelui popor. 

Arătându-le pe toate acestea, proorocul spunea: „ Trestia frântă nu o va zdrobi şi feştila ce 

fumegă nu o va stinge, . . .până ce nu va pune pe pământ judecata şi întru numele Său neamurile 

vor nădăjdui" . 

Un alt profet, iarăşi, vrând să arate şi locul în care avea să Se nască, spunea: „ Şi tu, Betleeme, 
pământul lui luda, cu nimic nu eşti cel mai mic între domnii Iudeii; căci din tine va ieşi 
Cârmuitor, Care va păstori pe poporul Meu Israel, şi obârşia Lui, din început, din zilele 
veacului" . Acest profet arată şi dumnezeirea lui Hristos, şi omenitatea Lui. Prin cuvintele: 
„ Obârşia Lui, din început, din zilele veacului" a arătat existenţa Lui cea mai înainte de tot 
veacul; iar prin cuvintele: „ Va ieşi Cârmuitor, Care va păstori pe poporul Meu Israel" I-a arătat 
naşterea după trup. Şi iată că din aceste cuvinte ale profetului mai iese la lumină şi o altă 
profeţie. N-a spus numai că Se va naşte, ci că va fi vestit şi locul naşterii Sale, deşi este 
neînsemnat şi mic: „ Cu nimic nu eşti cel mai mic între domnii Iudeii" , zice profetul. Acum toată 
lumea aleargă să vadă Betleemul, unde a fost pus când S-a născut; nu pentru altă pricină decât 
pentru aceasta. 

Alt profet, iarăşi, a arătat şi timpul în care avea să vină Hristos, grăind aşa: „ Nu va lipsi domn 
din Iuda, nici cârmuitor din coapsele lui până ce va veni Cel ce este gătit lui. Şi El va fi 
aşteptarea neamurilor, legând de viţă asinul Lui şi de coardă mânzul asinei Lui. Va spăla în vin 
haina Lui şi în sânge de strugure veşmântul Său. Mai frumoşi sunt ochii Lui decât vinul şi dinţii 
Lui, mai albi decât laptele" . Uită-te şi la această profeţie strălucitoare! Atunci a venit Hristos, 
când în ludeea n-au mai fost domni iudei, când iudeii au ajuns sub stăpânirea romanilor. Şi astfel 
s-a împlinit şi profeţia care zice: „ Nu va lipsi domn din Iuda, nici cârmuitor din coapsele lui 
până ce va veni Cel ce este gătit Iui", adică până ce va veni Hristos. Când S-a născut Hristos şi s- 
a făcut înscrierea cea dintâi, romanii stăpâneau poporul evreu şi-i supuseseră pe iudei sub jugul 
stăpânirii lor. Apoi, prin cuvintele: „Şi EI va fi aşteptarea neamurilor" a mai lăsat să se înţeleagă 
şi altceva: când va veni Hristos, va chema la El 
toate neamurile. 

Irod, căutându-L pe Cel născut, avea să-i ucidă pe toţi pruncii din Betleem. nici acest fapt nu l-au 

ascuns profeţii, ci l-au vestit cu mulţi ani înainte, zicând: 

„ Glas din Rama s-a auzit, plângere şi tânguire şi jale multă: Rahila plângându-şi fiii, şi nu voia 

să se mângâie, că nu mai sunt" . 

Avea să Se suie în Egipt. Şi aceasta au arătat-o profeţii, zicând: „ Din Egipt am chemat pe Fiul 

Meu" . 

Venind în locuri cunoscute, Hristos avea să facă îndată minuni şi să înveţe. Şi acest lucru a fost 

vestit mai dinainte. Ascultă pe Isaia, care spune: „ Ţară a Zabulonului şi pământ al Meftalimului, 

poporul cel ce şedea întru întuneric a văzut lumină mare, şi celor ce şedeau întru întuneric şi în 

umbra morţii, lumină le-a răsărit" . 

Prin aceste cuvinte profetul arată venirea lui Hristos în acele locuri şi cunoştinţa dată lor prin 

minunile săvârşite de Dânsul. Profetul, vorbind apoi şi despre alte minuni, arată că (Acesta) a 

tămăduit şchiopi, a vindecat orbi, i-a făcut pe alţii să vorbească: 

„ Atunci se vor deschide ochii orbilor şi urechile surzilor vor auzi" . Şi după altele: „ Atunci va 

sări şchiopul ca cerbul şi limpede va fi limba gângavilor" , lucru ce nu s-a întâmplat niciodată 

decât la venirea Lui. 

Profeţii au făcut pomenire în chip deosebit de unele minuni. A intrat odată Hristos în templu, iar 

pruncii de lapte, care nu puteau vorbi, l-au cântat Lui cântări sfinte, grăind aşa: „ Osana întru cei 

de sus! Binecuvântat este Cel ce vine întru numele Domnului!" . 

Aceasta a spus-o mai dinainte profetul zicând: „ Din gura pruncilor şi a celor ce sug ai săvârşit 
laudă, ca să sfărâmi pe vrăjmaş şi pe răzbunător" . Ai văzut că firea se luptă cu ea însăşi, că 
vârsta aceea care n-a cunoscut răul îl vesteşte pe Creator, iar vocea care nu putea i- vorbi a luat 
asupră-şi sarcina predicării apostolice? 

4. Din pricina nerecunoştinţei lor, Hristos avea să le vorbească uneori iudeilor despre multe în 
mod umbrit, ca în ghicitură şi în pilde. Şi a fost prezis acest lucru mai de mult: „ Voi rosti pilde 
de la întemeierea lumii voi striga cele ascunse dintru început" . Dar şi înţelepciunea cea 
creatoare a Lui vestind-o mai dinainte şi de demult, Proorocul spunea: 

„ Revărsatu-s-a harul pe buzele Tale" . Iar alt profet spune: „ lată, va cunoaşte Fiul Meu şi Se va 
înălţa şi Se va slăvi şi Se va ridica foarte" . Vorbind pe scurt despre faptele mari ale venirii Sale 
săvârşite împreună cu minunile. El însuşi grăia aşa: „ Duhul Domnului peste Mine, pentru că M- 
a uns, M-a trimis să binevestesc săracilor, să propovăduiesc robilor iertare şi orbilor vedere" . 

Profeţii au vestit mai dinainte şi faptul că iudeii au să-I întoarcă fără pricină şi în zadar spatele lui 
Hristos, Care le-a făcut atâta bine, şi au să-L învinuiască fără temei. Ascultă-1 pe David, care 
vesteşte aceasta mai dinainte şi grăieşte aşa: 

„ Cu cei ce urau pacea eram făcător de pace; când le grăiam, se luptau cu mine în zadar" . 
Hristos avea să intre în Ierusalim purtat de o asină. Şi acest lucru a fost vestit mai dinainte şi de 
demult de Zaharia, care grăieşte aşa: „ Bucură-te foarte, fiica Sionului! Propovăduieşte, fiica 
Ierusalimului! Iată, împăratul tău vine la tine blând, călare pe asin, pe mânz tânăr" . 

I-a izgonit din templu pe vânzătorii de porumbei si pe schimbătorii de bani. A făcut aceasta din 

râvnă pentru casa lui Dumnezeu; dar, totodată, a arătat ca nu-I este potrivnic lui Dumnezeu, ci, 

dimpotrivă, intr-un gând cu Tatăl. De aceea a şi răzbunat templul; căci ajunsese loc de 

neguţătorie 

Nici acest fapt n-a fost lăsat neînsemnat de profeţi, ci profetul David, făcându-1 cunoscut mai 

dinainte şi vestind mai dinainte gândul cu care Hristos a răzbunat casa lui Dumnezeu, zice: 

„ Râvna casei Tale M-a mâncat" . Ce poate fi mai lămurit decât această profeţie? 

Avea să fie vândut, iar vânzarea avea s-o facă cel ce lua parte cu El la masă. Iată că şi aceasta a 

vestit-o mai dinainte acelaşi profet, spunând: „ Cel ce mănâncă pâinile Mele, chiar el şi-a ridicat 

împotriva Mea călcâiul" . 

Uită-te acum că şi Evanghelistul grăieşte la fel: „ Cel ce şi-a întins cu Mine mâna în blid, acela 

Mă va vinde" . 

Cel ce L-a vândut nu avea numai să-L vândă ci să vândă Sângele cel scump şi să ia bani pentru 

El. Nici asta n-a ascuns-o Profetul, ci, arătând sfaturile cele neruşinate şi cuvintele ce le-au grăit 

unii cu alţii, spunea: „ Dumnezeule, lauda Mea să nu o ţii sub tăcere, căci gura păcătosului şi 

gura vicleanului s-au deschis asupra Mea" 

Vânzătorul, căindu-se mai târziu de cele ce-a îndrăznit, a aruncat argintii lăsându-şi femeia 

văduvă, copiii orfani şi casa pustie. Iată că si această nenorocire o jefuieşte Profetul, grăind aşa: 

„ Să ajungă fiii lui orfani şi femeia lui văduvă! Clătinându-se să se mute fiii lui şi să fie izgoniţi 

din casele lor." 

In locul vânzătorului şi după el a ajuns apostol un altul, Matia. Acelaşi profet vesteşte şi aceasta 

mai dinainte, spunând: „ Episcopia lui să o ia altul". 

Când a fost vândut şi prins de buna Sa voie, s-a intocmit tribunal, plin de multă fărădelege, şi din 

iudei şi din păgâni. Iată că şi aceasta o face cunoscută mai dinainte Profetul, zicând: „Pentru ce s- 
au întărâtat neamurile şi popoarele au cugetat cele deşarte ?". 

Au vestit profeţii mai dinainte nu numai asta, ci si tăcera Lui; stătea în mijlocul lor şi tăcea, în 

timp ce ei grăiau multe cuvinte şi multe învinuiri. Arătând aceasta Isaia spunea: "Ca o oaie la 

junghiere S-a adus şi ca un miel fără de glas înaintea celui ce-1 tunde, aşa nu-Şi deschide gura 

Lui 

Apoi Profetul ca să dovedească nedreptatea hotărârii, a adăugat: „întru smerenia Lui I s-a răpit 

dreptatea" adică nimeni nu L-a judecat drept. 

Apoi spune şi pricina junghierii. Hristos n-a pătimit cele ce-a pătimit din pricina păcatelor Sale, 

căci era curat şi fără de prihană, ci S-a dat pe Sineşi pentru păcatele lumii. 

Uită-te cum Profetul le-a arătat pe amândouă acestea, spunând: „ Păcat n-a făcut, nici nu s-a găsit 

vicleşug în gura Lui" . Prin aceste cuvinte a arătat pentru ce a fost ucis. Apoi spune şi altă 

pricină: „ Din pricina păcatelor poporului Meu a fost dus la moarte" . 

Voind să arate nu doar pricina junghierii, ci şi câştigul care a venit de pe urma crucii şi a acelei 

junghieri, iată cum vesteşte aceasta mai dinainte, spunând: 

„ Toţi ca nişte oi am rătăcit; fiecare în calea lui s-a rătăcit. Pedeapsa păcii noastre peste El; cu 

rana Lui noi toţi ne-am vindecat" 

Acelaşi profet a arătat apoi şi pedeapsa ce o vor primi iudeii pentru cele îndrăznite de ei, când 

zice: „ Voi da pe cei răi în locul îngropării Sale şi pe cei bogaţi în locul morţii Lui" . Iar David, 

după ce a spus: „ Să lepădăm de la noi jugul lor" , a adăugat: „ Cel ce locuieşte în ceruri va râde 

de dânşii; atunci va grăi către dânşii întru urgia Lui şi întru mânia Lui îi va tulbura pe ei" . 

Vorbeşte aici de împrăştierea iudeilor pe toată faţa pământului. însuşi Hristos a arătat în 
Evanghelii acelaşi lucru, spunând: „ Iar pe cei care n-au voit să împărătesc peste ei aduceţi-i aici 
şi-i tăiaţi pe ei". Şi, iarăşi, când au vorbit de junghiere, profeţii n-au trecut sub tăcere nici chipul 
junghierii; şi pe acesta l-a dat de înţeles David, grăind aşa: „ Găurit-au mâinile Mele şi picioarele 
Mele; numărat-au toate oasele Mele" . N-a ascuns nici nelegiuirea cea de după răstignire, ci a 
grăit iarăşi: „ împărţit-au hainele Mele loruşi şi pentru cămaşa Mea au aruncat sorţi" . 

Hristos apoi avea să fie îngropat. Şi asta a arătat-o spunând: „ Pusu-M-au în groapa cea mai de 

jos, întru cele întunecate şi în umbra morţii" 

Avea să învieze. Iată că şi aceasta a fost vestită mai dinainte, spunându-se: „ Nu vei lăsa sufletul 

Meu în iad, nici nu vei da pe Cel cuvios al Tău să vadă stricăciunea" 

Isaia arată iarăşi acelaşi lucru în alt chip, zicând: „ Domnul va vrea să-L cureţe pe El de rană, . . . 

să-1 arate Lui lumină, să-L îndreptăţească pe Cel drept. Care bine slujeşte multora" Moartea Lui 

a însemnat dezlegarea păcatelor oamenilor. Şi asta a înfăţişat-o Profetul, când a spus: „ Şi El 

păcatele multora a purtat" 

l-a eliberat pe oameni de demoni. A spus-o şi pe asta: „ Va împărţi prăzile celor puternici" 

Că asta a făcut-o prin moartea Lui, nici pe aceasta nu a tăcut-o, ci a spus: 

„ Pentru că s-a dat la moarte sufletul Lui" 

Avea să atragă la Sine întreaga lume. Şi asta a arătat-o prin cele ce a spus: 

„ Şi El va moşteni pe mulţi" 

5. Apoi profeţii n-au tăcut nici asupra pogorârii Sale la iad; că are să tulbure totul, că are să 
umple totul de zgomot şi de tulburare, că are să doboare cetatea. O strigă asta când David, grăind 
aşa: „ Ridicaţi, boieri, porţile voastre, şi vă ridicaţi, porţi veşnice, şi va intra împăratul slavei" , 
când Isaia, în alt chip: 

„ Porţi de aramă voi zdrobi şi zăvoare de fier voi sfărâma şi-ţi voi deschide vistierii întunecoase, 
pe cele ascunse, nevăzute ţi le voi arăta ţie" , numind aşa iadul. Era iad, dar avea în stăpânirea 
lui suflete sfinte şi vase cinstite, pe Avraam, pe Isaac, pe Iacov. De aceea I-a numit: „ vistierii" ; a 
numit însă aceste vistierii „ întunecoase" pentru că Soarele dreptăţii încă nu strălucise acolo, nici 
nu propovăduise cuvintele despre înviere. 

După înviere nu avea să stea cu îngerii, nici cu arhanghelii, nici cu altă putere slujitoare, ci avea 
să stea pe tronul cel împărătesc. Ascultă ce spune tot David: „ Zis-a Domnul Domnului Meu: 
„ Şezi de-a dreapta Mea până ce voi pune pe vrăjmaşii Tăi aşternut picioarelor Tale" .După 
acestea avea să-i trimită pe Apostoli. Şi pe aceasta a vestit-o mai dinainte Isaia, spunând: 
„ Cât de frumoase sunt picioarele celor ce binevestesc pacea, ale celor ce bine-vestesc cele 
bune" . Uită-te ce parte a trupului o laudă! Picioarele, care-i poartă pe Apostoli pretutindeni! 

David arată apoi şi chipul puterii lor, zicând: „ Domnul va da cuvânt cu putere multă celor ce 
binevestesc" . Apostolii n-au biruit învârtind arme, nici cheltuind bani; n-au biruit nici prin tăria 
trupului, nici prin mulţimea oştirilor şi nici prin altceva asemănător, ci numai prin cuvânt; prin 
cuvântul acela ce are putere multă, facerea de minuni. Aşa au biruit lumea! Predicând pe Cel 
răstignit şi făcând minuni. De aceea zice Profetul: „ Domnul va da cuvânt cu putere multă celor 
ce binevestesc" . Prin aceste cuvinte vorbeşte despre minuni. Putere negrăită a fost ca pescarul, 
vameşul şi făcătorul de corturi, printr-o simplă poruncă, să învie morţii, să izgonească demoni, să 
alunge moartea, să pună frâu limbii filosofilor, să coasă gurile retorilor, să-i biruie pe împăraţi, pe 
domnitori, pe barbari, pe eleni, să pună stăpânire pe tot neamul omenesc. Şi bine a grăit Profetul! 
Căci pe toate acestea le-au săvârşit cu acel cuvânt şi cu multă putere au schimbat pe morţi în vii, 
pe păcătoşi în drepţi, pe orbi în oameni cu vedere, izgonind bolile din trup şi răutăţile din suflet. 

De unde le-a venit lor puterea aceasta? De la Duhul Sfânt! Iar aceasta se vede din următoarele: 
„ Erau plini de Duhul" , spune Scriptura; prooroceau şi bărbaţii, şi femeile. „ Limbi în chip de 
foc li s-au arătat şi au şezut peste fiecare din ei" . Şi acest lucru 1-a vestit mai dinainte şi de 
demult Ioil, grăind aşa: 

„ Voi turna din Duhul Meu peste tot trupul şi vor profeţi fiii voştri şi fiicele voastre, bătrânii 
voştri vedenii vor vedea, şi tinerii voştri visuri vor visa. Şi peste robii Mei şi peste roabele Mele 
voi turna. . . înainte de a veni ziua Domnului cea mare şi năprasnică" , numeşte zi mare şi 
năprasnică şi ziua aceasta a venirii Duhului, dar şi pe aceea ce se va arăta la sfârşitul lumii. 
Acelaşi profet a vestit mai dinainte şi mântuirea prin credinţă - căci nici aceasta na fost trecută 
sub tăcere -: „ Şi va fi, spune el, că oricine va chema numele Domnului se va mântui" . 

6. Va trimite propovăduitori pe toată faţa pământului şi nu va fi nimeni care să nu audă predica. 
Şi aceasta a fost vestită mai dinainte. Ascultă-1 pe David, care o spune şi o profeţeşte: „ în tot 
pământul a ieşit vestirea lor, şi la marginile lumii cuvintele lor" . Arată apoi că propovăduiau cu 
putere şi că erau mai puternici decât cei cu coroană pe cap; aceasta o spune în alt loc: „ îi vei 
pune pe ei căpetenii peste tot pământul" . înseşi lucrurile arată că Petru şi Pavel au fost mai mari 
şi decât împăraţii şi decât domnitorii. Legile date de împăraţi îşi pierd puterea cât ei sunt încă în 

114 



viaţă, pe când legile date de acei pescari rămân în picioare şi sunt trainice şi după moartea lor, cu 
toate că şi demonii şi obiceiul cel de multă vreme, şi răutatea, şi plăcerea, şi alte mii şi mii de 
pricini au încercat să le înlăture cu forţa. Şi iarăşi, ca să arate că după ce-i va pune căpetenii, vor 
fi iubiţi şi doriţi de toţi, a adăugat, zicând: „ Pentru aceasta popoarele se vor mărturisi Ţie în 
veac" , adică îţi vor mulţumi că le-ai dat astfel de căpetenii. 

S-a vestit mai dinainte şi că predica va stăpâni pretutindeni. Iată că David îţi înfăţişează asta prin 
cuvintele: „ Cere de la Mine şi-Ţi voi da Ţie neamurile moştenirea Ta şi Stăpânirea Ta, marginile 
pământului" . Şi iarăşi, în altă parte, un alt profet arată acelaşi lucru spunând: „ Se va umple tot 
pământul de cunoaşterea Domnului, ca apa multă care acoperă mările" . 

Uită-te şi cu câtă uşurinţă vor asculta! „ Nu-1 va mai învăţa fiecare pe aproapele său şi fiecare pe 
fratele lui, zicând: „ Cunoaşte pe Domnul" , căci toţi Mă vor cunoaşte, de la cel mic până la cel 
mare al lor" . 

Tăria Bisericii este arătată în aceste cuvinte: „ Fi-va în zilele cele de apoi arătat muntele 
Domnului şi se va înălţa mai presus de dealuri şi vor veni la el popoare multe şi neamuri multe" 
. Biserica nu va fi numai trainică, de nemişcat şi de nesfărâmat, ci va şi rândui multă pace în 
lume; conducerile cele multe şi domniile din cetăţi vor fi desfiinţate şi va fi înălţată în toate o 
singură împărăţie; peste cea mai mare parte a acestei împărăţii va fi pace, nu ca mai înainte. In 
vremurile de mai înainte toţi meşteşugarii şi retorii aveau în mâini arme şi stăteau pe câmpul de 
bătaie; dar, odată cu venirea lui Hristos, toate armele s-au desfăcut, iar războaiele s-au mărginit 
numai la anumite locuri. 

Arătând acest lucru, un profet spunea: „ Şi vor preface săbiile lor în pluguri şi suliţele lor în 
seceri; şi nu va ridica sabie neam împotriva altui neam şi nu vor mai învăţa să se războiască" . 
Mai înainte toţi trăiau în războaie; acum însă au uitat oamenii până şi meşteşugul războiului; dar, 
mai bine spus, cei mai mulţi nici nu l-au gustat - dintru început. Iar dacă mai sunt unii care 
cunosc meşteşugul armelor, apoi aceştia sunt puţini şi nu-s nici deşi, nici mulţi, ca la început, 
când aveau loc mii şi mii de răzvrătiri în fiecare neam. 

Profetul a prezis apoi şi din cine-i alcătuită Biserica. Aveau să trăiască împreună nu numai 
oameni blânzi, nici numai oameni potoliţi, nici numai oameni buni, ci, împreună cu aceştia, şi 
oameni sălbatici şi neomenoşi, nişte lupi şi lei şi tauri după purtările lor; toţi aceştia aveau să facă 
o singură Biserică. Ascultă dar că Profetul a arătat şi învârstarea acestei turme prin cuvintele: 
„ Atunci vor paşte împreună lupul cu mielul" . Prin aceste cuvinte Profetul a vrut să arate viaţa 
cumpătată a împăraţilor. Că nu despre animale este vorba aici, să spună iudeul când s-a întâmplat 
asta. Căci niciodată n-a păscut lupul împreună cu mielul. Şi chiar dacă ar fi păscut, ce folos ar fi 
avut de aici neamul omenesc? Nu, în acest loc e vorba de purtările oamenilor sălbatici, e vorba 
de sciţi, de traci, de mauri, de indieni, de sarmaţi, de perşi. Că toate aceste neamuri vor fi puse 
sub un singur jug, a arătat-o şi un alt profet, spunând: „ Şi-1 vor sluji Lui sub un singur jug . . .şi 
să se închine Lui fiecare de la locul lui" . Nu numai în Ierusalim, spune Profetul, ci pe toată faţa 
pământului. Oamenii nu mai primesc poruncă să se ducă la Ierusalim, ci să se închine lui 
Dumnezeu rămânând fiecare în casa lui. 

7. N-a fost trecut sub tăcere nici faptul că iudeii vor fi scoşi. Iată că şi pe aceasta a prezis-o 
Profetul: „ Iată, vouă vi se vor închide uşile şi nu veţi aprinde jertfelnicul Meu în zadar" . A fost 

vestit mai dinainte şi cine are să I se închine Lui. „ Şi de la răsăritul soarelui până la apus, spune 
Profetul, numele Meu va fi slăvit între neamuri" ; şi iarăşi: „ în orice loc Mi se va aduce tămâie 
şi jertfă curată" . Ai văzut că a lăsat să se înţeleagă că e vorba de o slujire mai bună a lui 
Dumnezeu? Că e vorba de o slujire aleasă şi cu totul deosebită faţă de cea de mai înainte? Nu 
mai e vorba acum de locul în care îi slujeşti lui Dumnezeu, ci de chipul slujirii. Slujirea lui 
Dumnezeu nu mai stă în miros de jertfe şi fum, ci în alt fel de închinăciune. 

- Dar cum i-au atras Apostolii pe toţi aceştia?, m-ar putea întreba cineva. Cum 

i-au convins pe scit, pe indian, pe sarmat şi pe trac, când nu ştiau decât o singură limbă, pe cea 
iudaică? 

- Au luat din darul Duhului harul grăirii în multe limbi. Şi aceasta în ceea ce priveşte neamurile; 
cât despre Israel, darul limbilor. Şi că nici darul acesta nu i-a atras pe iudei, ascultă că o arată 
Profetul, zicând: „ în alte limbi şi cu alte buze voi grăi poporului acestuia, şi nici aşa nu Mă vor 
asculta, zice Domnul" . Poţi găsi cuvinte mai lămurite decât acestea? 

Iudeii nu aveau să creadă, pe când neamurile aveau să alerge. 

Şi acest lucru s-a spus mai dinainte. Ascultă-1 pe Isaia, care o arată şi spune: 
„ Găsit am fost de cei ce nu Mă căutau; arătat M-am făcut celor ce nu întrebau de Mine. Am zis: 
Iată, sunt la un neam ce n-a chemat numele Meu" . Iar despre Israel spune: „ Toată ziua am 
întins mâinile Mele către poporul acesta neascultător şi împotrivă grăitor" ; şi Iarăşi: „ Vestitu-i- 
am ca unui copil, ca o rădăcină în pământ însetoşat" ; şi iarăşi: „ Doamne, cine a crezut auzului 
nostru? Şi braţul Domnului cui s-a descoperit?" . Profetul n-a spus „învăţăturii noastre" , pentru 
a arăta aici că nu grăieşte de la sine, ci le-a vestit pe acelea pe care le-a auzit de la Dumnezeu. 
Cele ale noastre, ale creştinilor, vor fi puse mai presus de cele ale iudeilor şi vor ajunge cu mult 
mai cinstite. Moise a lăsat să se înţeleagă aşa când a spus: „ Vă voi face geloşi pe cel ce nu este 
neam; vă voi face să vă mâniaţi pe un neam neînţelegător" . 

Prin cuvintele: „ pe cel ce nu este neam" Moise a vorbit de nimicnicia de mai înainte a poporului 
nostru, înainte de a fi creştin. Din pricina marii sale nimicnicii, din pricina nebuniei şi din pricina 
prostiei sale nici nu era socotit popor; prin credinţă însă s-a petrecut o atât de mare schimbare, că 
s-a arătat cu mult mai cinstit decât poporul iudeu. Că aceasta avea să-i usture pe iudei şi că din 
pricina aceasta aveau să ajungă şi ei mai buni, o arată Moise tot în aceste cuvinte. Moise n-a spus 
numai: „ Voi pune mai presus" , ci a spus: „ Vă voi face geloşi pe cel ce nu este neam" , pentru 
ca să arate şi una, şi alta: şi superioritatea poporului creştin, şi oarecarea îndreptare a iudeilor 
săvârşită de invidie. 

Cu alte cuvinte, Moise le spune aşa: „ Le voi da lor atâtea bunătăţi, că vă voi face geloşi, că vă va 
ustura" . Acest lucru i-a făcut într-adevăr şi pe iudei mai buni. Cei ce au văzut marea despicată, 
piatra desfăcută, văzduhul schimbat şi atâtea minuni mari, dar, mai bine spus, cei ce şi-au jertfit 
copiii lor, cei ce au slujit lui Belfegor şi au făcut multe vrăjitorii, aceştia, când am venit noi, când 
ale noastre au ajuns cu mult mai presus decât cele ale iudeilor, au fost atât de muşcaţi de invidie, 
încât au ajuns mai buni şi s-au smerit, şi astfel acelea pe care nu le-au putut săvârşi profeţii, pe 
care i-au auzit, şi minunile pe care le-au văzut, pe acelea le-a săvârşit invidia ce ne-au purtat-o. 

Nimeni dintre ei nu-şi mai jertfeşte acum copiii, nu mai aleargă la idoli, nu se mai închină 

viţelului. 

Cinstea fecioriei nu era cunoscută nici din nume pe vremea Vechiului Testament. Dar pentru că 

avea să strălucească pe vremea noului Testament, iată că şi pe aceasta o prezice David, grăind 

aşa: „ Vor fi aduse împăratului fecioare în urma ei . . .vor fi aduse în biserica împăratului" . Dar 

n-a fost trecut sub tăcere nici chiar numele preoţilor, adică al episcopilor. „ Voi pune pe domnii 

tăi în pace, spune Profetul, şi pe episcopii tăi întru dreptate" 

8. Hristos avea să vină să ceară socoteală neamului omenesc şi, totodată, şi iudeilor. Iată că şi pe 

aceasta o prezic şi David, şi Maleahi. Unul grăieşte aşa: 

„ Şi a intrat ca focul din topitoare, ca iarba nălbitorilor. . . şi va curaţi ca argintul şi aurul" . 

înrudite sunt cuvintele acestea cu ale lui Pavel, care scrie aşa: „ Că ziua (Domnului) îl va arăta, 

pentru că în foc se descoperă" . Iar David zice: „ Dumnezeu arătat va veni" , predicând tot cea 

de a doua venire a Lui. Venirea Lui cea dintâi a fost cu mult pogorământ; a doua venire nu va 

mai fi aşa, ci plină de frică şi de spaimă, din pricina îngerilor care vor alerga înainte şi în timpul 

venirii Lui, (venire) care va cuprinde totul ca fulgerul. „ După cum fulgerul, spune Domnul, iese 

de la răsărit şi se arată până la apus, tot aşa va fi şi venirea Fiului Omului" . 

Prin aceste cuvinte arată că venirea Lui este strălucită şi că se vesteşte singură. Nu are nevoie de 
propovăduitor, ci ea se arată pe sine. Acest lucru vrând să-1 arate, David spunea: „ Dumnezeu 
arătat va veni" . Apoi, pentru ca să pună sub ochi şi chipul scaunului de judecată ce va să fie, a 
adăugat, spunând: 

„ Foc înaintea Lui va arde şi împrejurul Lui, vifor mare" . A vorbit de pedepse, dar vorbeşte şi 
de slavă: „ Va chema cerul de sus şi pământul ca să-1 judece pe poporul Lui" ; pământul, adică 
neamul omenesc. Apoi, după ce-1 numără şi pe poporul iudaic împreună cu tot neamul - (căci 
către iudei se şi adresează) -, iarăşi adaugă, zicând: „ Adunaţi-1 Lui pe cuvioşii Lui pe cei ce au 
rânduit legământul Lui pentru jertfe. Şi vor vesti cerurile dreptatea Lui că Dumnezeu judecător 
este" . 

Când va veni Hristos, va înlătura slujirea lui Dumnezeu cu jertfe; o astfel de slujire nu va mai fi 
bine-plăcută, ci va fi primită a noastră. Ascultă că şi despre asta s-a vorbit mai dinainte: „ Jertfă 
şi prinos n-ai voit dar mi-ai întocmit trup" . Acelaşi lucru 1-a arătat şi în altă parte, spunând: „ Un 
popor pe care nu l-am cunoscut Mi-a slujit; întru auzul urechii M-a auzit" , adică n-a văzut 
marea despicată, n-a văzut piatra desfăcută, ci i-a auzit pe Apostolii Mei. Şi dincolo, iarăşi: 
„ Trup mi-ai întocmit" . Iar după ce a spus aşa, adaugă încă şi zice: 
„ Atunci am spus: Iată, vin! în fruntea cărţii este scris despre Mine" . 

Două lucruri sunt arătate aici: unul, că va veni; al doilea, că atunci va veni, când vor fi înlăturate 
jertfele. Acest lucru s-a şi întâmplat când a trecut puterea din mâna iudeilor în mâna romanilor. 
Vom găsi că şi Baruh vorbeşte despre venirea Lui aşa: „ Pe pământ S-a arătat şi cu oamenii 
împreună a locuit" . Dar şi Moise spune: „ Prooroc va ridica vouă Domnul Dumnezeu dintre 
fraţii voştri, ca mine; de El să ascultaţi întru toate. Şi va fi, că va fi nimicit din poporul lui tot 
sufletul care nu va asculta de Proorocul acela" . 

Vezi că asta nu s-a întâmplat cu nimeni altul decât numai cu Hristos? într-adevăr, s-au sculat 
mulţi profeţi; de nici unul n-au ascultat şi nimic n-au pătimit. Dar când iudeii n-au ascultat de 
Hristos, au început să colinde pretutindeni ca nişte hoinari, ca nişte rătăciţi, ca nişte fugari, ca 
nişte pribegi. Iată! Au pierdut statul lor, au fost înstrăinaţi de datinile şi legile strămoşeşti; trăiesc 

cu necinste şi cu ruşine, osândiţi şi pedepsiţi. Iar cele ce-au pătimit pe timpul lui Vespasian şi Tit, 
(acestea) nici nu se pot spune. Astfel, nenorocirea aceea a depăşit orice nenorocire şi s-a împlinit 
cuvântul cel proorocesc, care zice: „ Va fi nimicit tot cel ce nu va asculta de Profetul acela" . 
Pentru aceea au rămas pustii cele ale iudeilor, pentru că n-au ascultat de Profetul acela. 

Hristos îi va învia pe toţi. Şi asta a arătat-o Isaia, spunând: „ Vor învia morţii şi se vor scula cei 
din morminte. . . Căci rouă cea de la Tine le este vindecare" . 

Dar n-au fost profeţite numai acestea. După cruce, după răstignire, după junghiere, Hristos va fi 
şi mai strălucit, pentru că după înviere se va răspândi şi mai mult predica. După ce a fost legat, 
după ce a fost vândut de ucenicul Lui, după ce a fost scuipat, după ce a fost ocărât, după ce a fost 
biciuit, după ce a fost răstignit, nici în groapă n-ar fi fost învrednicit să fie pus dacă ar fi stat în 
puterea iudeilor, după ce ostaşii i-au împărţit hainele, Şi-a sfârşit viaţa sub bănuiala că a vrut să 
pună mâna pe putere, ca un hulitor, ca un tiran: „ Tot cel ce se face pe sine împărat se 
împotriveşte cezarului" , şi iarăşi: „ Iată, voi aţi auzit hula Lui!" . Aşadar, după ce aveau să se 
întâmple toate acestea. Profetul îl înalţă pe ascultător, îl face să prindă curaj şi-i spune: „ Nu te 
teme din pricina acestora! Căci după răstignirea Lui, după biciuirea Lui, după ocărârea Lui de 
către tâlhari, după uciderea Lui sub bănuiala de hulă, deci după moartea Lui şi după învierea 
Lui, astfel vor fi lucrurile, încât nimeni n-are să mai spună nici un cuvânt împotrivă, nimeni n-are 
să mai spună că nu este plin de multă cinste" . Aşa s-a şi întâmplat. Acest lucru 1-a vestit cu mult 
timp înainte profetul prin cuvintele: 

„ Va fi rădăcina lui lesei, iar Cel ce a înviat va domni peste neamuri; în El neamurile vor 
nădăjdui şi va fi odihna Lui, cinste" . Ca şi cum ar fi spus: 

„ Chipul acesta de moarte este mai de preţ decât coroana împărătească. împăraţii vor da jos de pe 
capetele lor coroanele şi vor lua crucea, semnul morţii Lui. Pe porfirele împărăteşti, crucea; pe 
coroanele împăraţilor, crucea; în timpul rugăciunilor, crucea; pe arme, crucea; pe Sfânta Masă, 
crucea; pretutindeni, pe toată faţa pământului, crucea străluceşte mai mult decât soarele. Şi va fi 
odihna Lui, cinste" . 

9. Astfel de fapte nu sunt fapte omeneşti. Faptele omeneşti au cu totul alt sfârşit. Atâta vreme cât 
oamenii mai trăiesc, sunt în floare şi faptele lor; dar dacă mor, pier şi ele odată cu ei. Asta se 
întâmplă nu numai cu cei bogaţi, nu numai cu nobilii, ci chiar şi cu împăraţii. Legile împăraţilor 
îşi pierd puterea, icoanele lor se înnegresc, amintirea lor se stinge, numele le cade în uitare, deşi 
mânuiau armele, deşi la un semn al lor mutau popoare şi cetăţi, deşi schimbau stările de lucruri; 
deşi puteau ucide pe cine voiau şi îi puteau slobozi pe cei osândiţi la moarte! Şi totuşi, toate 
acestea se duc, pier, chiar dacă au fost în floare mai înainte. 

Cu Hristos, însă, cu totul dimpotrivă. înainte de cruce, de răstignire, numai lucruri pline de 
tristeţe, Iuda L-a vândut. Petru s-a lepădat de El, ceilalţi apostoli au fugit, mulţi credincioşi s-au 
dat în urmă, şi a rămas numai El singur în mijlocul duşmanilor. Dar, după ce a fost junghiat, după 
ce a murit, toate au ajuns mai strălucite, mai pline de lumină, cu mult mai înalte, ca să cunoşti că 
Cel răstignit n-a fost un simplu om. Verhovnicului Apostolilor înainte de cruce i-a fost teamă şi 
de ameninţarea slujnicei, a spus că nu-L cunoaşte, deşi cunoscuse atâtea taine; dar după cruce a 
străbătut lumea. Din pricina aceasta mii şi mii de popoare de mucenici s-au lăsat înjunghiaţi; au 
voit mai degrabă să moară decât să rostească ceea ce rostise verhovnicul Apostolilor de teama 
ameninţării unei slujnice. 

Astfel, din această pricină, propovăduim pe Cel răstignit, cu toţii, toate satele, toate oraşele, 
pustia, pământul locuit şi cel nelocuit! împăraţi şi generali, domnitori şi voievozi, robi şi liberi, 
oameni de rând, înţelepţi şi neînţelepţi, barbari şi felurite neamuri de oameni, în sfârşit, tot 
pământul pe care-1 priveşte soarele, pe acesta în întregime, cât este el de întins, 1-a străbătut 
numele Lui şi închinarea la El, ca să cunoşti ce înseamnă: „ Va fi odihna Lui, cinste" . Iar locul 
care a primit Trupul acela înjunghiat, deşi e mic şi foarte îngust, este mai de cinste decât mii şi 
mii de curţi împărăteşti şi, chiar pentru împăraţi, mai de preţ: „ Şi va fi odihna Lui, cinste" . 
Şi lucru minunat este că nu s-a întâmplat asta numai cu El, ci şi cu ucenicii Lui. Cei duşi şi 
purtaţi de colo-colo, cei dispreţuiţi, cei înlănţuiţi, cei ce-au suferit nenumărate chinuri au ajuns 
după moartea lor mai cinstiţi decât împăraţii. Şi ca să afli cum, uită-te la cele ce-am să spun. în 
Roma, cetatea cea prea împărătească, împăraţii, voievozii şi generalii părăsesc totul şi aleargă la 
mormintele pescarului şi făcătorului de corturi; iar în Constantinopole cei cu coroane pe cap au 
socotit că este o fericire să le Fie îngropate trupurile lor nu alături de apostoli, ci afară, în 
pridvoarele bisericii lor. împăraţii au ajuns deci portari la pescari; nu le este ruşine cu moartea 
lor; dimpotrivă, se împodobesc cu ea; şi nu numai ei, ci şi urmaşii lor. „ Şi va fi odihna Lui, 
cinste" . 

Atunci vei vedea măreţia cinstei, când vei cunoaşte bine semnul morţii Lui, al morţii Lui celei 
blestemate, cea mai ruşinoasă moarte dintre toate morţile. Căci numai acest fel de moarte era sub 
blestem. De pildă, în vechime, unii din cei ce greşeau erau arşi, alţii, omorâţi cu pietre, alţii îşi 
sfârşeau viaţa cu un alt fel de pedeapsă, pe când Cel răstignit, Cel spânzurat pe lemn nu a îndurat 
numai grozăvia aceasta, că era osândit la o astfel de osândă, dar mai era şi blestemat, căci spune 
Scriptura: „ Blestemat este tot cel spânzurat pe lemn" . 

Cu toate acestea, semnul acesta blestemat, semnul acesta de care fug ei cu groază, semnul acesta 
al celei mai cumplite osânde, semnul acesta a ajuns acum dorit şi prea iubit. Coroana 
împărătească nu împodobeşte atât de frumos capul precum crucea, care este mai de preţ decât 
toată lumea. Şi semnul acesta, de care mai înainte toţi se cutremurau, a ajuns acum atât de râvnit 
de toţi, că se găseşte pretutindeni, la căpetenii, la supuşi, la femei, la bărbaţi, la fecioare, la 
căsătorite, la robi, la slobozi. Şi toţi, necontenit, îl înseamnă pe cel mai de seamă mădular din 
mădularele noastre şi-1 poartă în fiecare zi întipărit pe frunte ca pe un stâlp. 

Crucea pe Sfânta Masă, crucea la hirotoniile preoţilor, crucea străluceşte iarăşi alături de Trupul 
lui Hristos la Cina cea de Taină. O vezi pretutindeni dănţuind: în case, în pieţe, în pustietăţi, pe 
drumuri, pe munţi, pe câmpii, pe dealuri, pe mare, în corăbii, în insule, pe paturi, pe haine, pe 
arme, în cămări, la banchete, pe vase ţărăneşti, pe vase de aur, pe mărgăritare, în picturile de pe 
ziduri, pe trupurile dobitoacelor greu bolnave, pe trupurile celor chinuiţi de demoni, în războaie, 
în timp de pace, ziua, noaptea, în cetele celor ce se desfătează şi în frăţiile celor care duc viaţă 
aspră. Astfel, acest dar minunat, acest dar negrăit a ajuns râvnit de toţi. nimeni nu se ruşinează, 
nici nu-şi acoperă faţa când se gândeşte că acesta este semnul unei morţi blestemate, ci, 
dimpotrivă, toţi se împodobesc cu crucea mai mult decât cu o cunună, decât cu covoare 
împărăteşti, decât cu mulţime de coliere de mărgăritare. Astfel, nu numai că nu fuge nimeni de 
semnul acesta, ci, dimpotrivă, este dorit şi iubit şi prea râvnit de toţi. Străluceşte pretutindeni şi 
este răspândit pretutindeni: şi pe zidurile caselor, şi pe acoperişuri, şi pe cărţi, şi în oraşe şi în 
sate, şi în ţinuturile locuite şi în cele nelocuite. Cu plăcere l-aş întreba acum pe elen: semnul 

acestei morţi blestemate şl al acestei osânde ar fi ajuns el dorit şi prea râvnit de toţi dacă n-ar fi 
fost mare puterea Celui răstignit? 

10. Iar dacă socoti că asta nu-i nimic şi încă te mai porţi cu neruşinare, dacă întorci încă faţa de la 
adevăr şi eşti orb în faţa luminii, vino să-ţi arăt cât de mare este crucea şi din altă privinţă. 

- Din care? 

- Pentru osândirea oamenilor sunt o mulţime de unelte de chinuire: butucul, biciul de curele, 
unghiile, plumbii, cu care se scrijelesc trupurile, se sfâşie mădularele şi se spânzură. Care om ar 
vrea să aducă aceste unelte de chin în casa lui? Care om ar primi să atingă cu mâna pe călăii care 
lucrează cu ele sau să se apropie să le vadă? Oare nu le este groază de ele celor mai mulţi 
oameni? Unii le socotesc semne aducătoare de nenorocire, aşa că nu suferă nici să le atingă, nici 
să le vadă. Nu fug departe de ele? Nu-şi întorc privirile de la ele? O astfel de unealtă de chin era 
în vremea veche crucea, dar, mai bine spus, cu mult mai groaznică decât aceste unelte. Căci, 
după cum am spus, crucea nu era numai semn de moarte, ci semn de moarte blestemată. 

Te întreb: din ce pricină a ajuns acum crucea atât de râvnită de toţi, din ce pricină a ajuns atât de 
dorită de toţi, din ce pricină este mai de preţ decât orice pe lume? Pentru ce se dau în vânt toţi 
după lemnul acela pe care a fost pus şi a fost răstignit Trupul cel Sfânt? Pentru ce mulţi iau o 
bucăţică din lemnul acela, o ferecă în aur, şi bărbaţi şi femei, şi-o atârnă de gât, împodobindu-se 
cu ea, deşi lemnul acela a fost semn de osândă, deşi lemnul acela a fost semn de pedeapsă? Dar 
Cel ce face totul. Cel ce le schimbă pe toate acestea. Cel ce a mutat lumea din atâta răutate şi a 
făcut din pământ cer. Acesta a urcat mai presus de ceruri crucea, care era plină de ocară şi era 
semnul celei mai ruşinoase morţi. Pe toate acestea, dar, văzându-le mai dinainte Profetul, a zis: 
„ Şi va fi odihna Lui, cinste" . 

Acest semn de moarte - căci nu voi conteni de a spune mereu asta - a ajuns pricină de 
binecuvântare multă, zid de tărie şi de linişte de tot felul, lovitură de moarte diavolului, frâu 
demonilor, botniţă puterii celor potrivnici. Crucea a surpat moartea, crucea a doborât porţile cele 
de aramă ale iadului, crucea a sfărâmat zăvoarele cele de fier, a dărâmat cetăţuia diavolului, a 
curmat tăria păcatului, a smuls toată lumea care zăcea sub osândă, a îndepărtat bătaia lui 
Dumnezeu cea pornită împotriva firii noastre. Ce spun? Ceea ce n-a putut marea despicată în 
două, pietrele desfăcute, văzduhul schimbat, mana împărţită la atâtea mii de oameni vreme de 
patruzeci de ani, legea şi alte minuni săvârşite şi în pustie, în Palestina, aceea a putut crucea, nu 
într-un singur neam, ci în toată lumea, aceea a putut crucea, semnul cel blestemat, semnul cel de 
care fugeau toţi, semnul cel urât, semnul cel ocărât! Crucea a putut să le săvârşească pe toate cu 
uşurinţă după ce a murit Cel răstignit. 

Dar nu numai acestea, ci şi cele de mai târziu arată puterea lui Hristos. Lumea care nu aducea 
nici un rod de virtute, care nu stătea cu nimic mai bine decât un pământ pustiu, care nici nu se 
aştepta să zămislească ceva bun, ei bine, lumea aceasta a făcut-o dintr-odată rai şi mamă cu mulţi 
copii. Şi pe aceasta a vestit-o mai dinainte şi de demult Profetul, grăind aşa: „ Veseleşte-te, cea 
stearpă, care nu năşteai ! Dă drumul la glas şi strigă, ceea ce nu aveai dureri de naştere, că mai 
mulţi sunt fiii celei părăsite decât ai celei ce are bărbat" . Profeţii n-au tăcut nici despre aceea că 
a făcut lumea aşa de roditoare, că i-a dat o lege cu mult mai bună decât cea dintâi. Şi iată ce au 
grăit, vestind de mai înainte: „ Voi face cu ei legământ nou, nu ca legământul pe care l-am făcut 
cu părinţii lor în ziua în care i-am luat de mână şi i-am scos pe ei din pământul Egiptului; pentru 

că aceia n-au rămas în legământul Meu, deşi Eu M-am îngrijit de ei, zice Domnul. Că acesta este 
legământul pe care-1 voi , face cu ei, dându-le legile Mele în cugetul lor şi le voi scrie pe inima 
lor" . 

Apoi, pentru ca să arate repedea schimbare şi uşurinţa învăţăturii, Profetul a spus: „ Şi nu va mai 
învăţa fiecare pe semenul său şi fiecare pe fratele său zicând: Cunoaşte pe Domnul!, căci toţi Mă 
vor cunoaşte, de la cel mic până la cel mare al lor" . 

La venirea Lui avea să dea iertare păcatelor. Profetul a vestit-o mai dinainte şi pe aceasta, grăind 
aşa: „ Acesta va fi legământul Meu cu ei, când le voi ierta nedreptăţile, şi păcatele lor nu le voi 
mai pomeni" . Poate fi ceva mai lămurit decât asta? Prin aceste vestiri de mai înainte a arătat 
chemarea neamurilor, superioritatea legii noi faţă de cea veche, uşurinţa apropierii de noua lege, 
harul credincioşilor, darul dat prin botez. 

1 1 . Cel care le-a săvârşit pe acestea, tot Acela va fi mai târziu şi judecător, iată că profeţii o 
vestesc mai dinainte şi pe aceasta! N-au trecut sub tăcere nici acest lucru. Unii profeţi L-au văzut 
sub chipul în care are să vină; alţii au vestit acest lucru mai dinainte prin cuvintele lor. Daniel, 
deşi era în mijlocul barbarilor, L-a văzut pe Hristos venind pe nori. Ascultă înseşi cuvintele 
profetului: „ Văzut-am, spune el, şi, iată, ca Fiu al Omului venind (Cineva) pe nori şi a ajuns 
până la Cel vechi de zile şi înaintea Lui S-a adus. Şi Lui I s-au dat domnia şi împărăţia; şi toate 
popoarele, seminţiile şi limbile, Lui vor sluji" . Profetul pune sub ochi şi scaunul de judecată, 
zicând: „ Văzut-am până ce s-au pus scaunele şi s-au deschis cărţile şi râu de foc curgea înaintea 
Lui; mii de mii îi slujeau Lui şi zeci de mii de zeci de mii stăteau înaintea Lui" . 
Dar nu numai atât! A arătat şi cinstea ce-o vor avea drepţii, zicând: „ Şi judecata a dat-o sfinţilor 
Celui Preaînalt şi sfinţii au luat împărăţia" . 

Maleahi arată că judecata aceea va fi prin foc: „ Iată, El intră ca focul topitorului şi ca iarba 
înălbitorilor" . 

Ai văzut cu câtă precizie grăiesc profeţii? Ai văzut cum au propovăduit toate cele ce aveau să se 
întâmple? 

Cum dar mai îndrăzneşti să nu crezi când primeşti astfel de dovezi ale puterii lui Hristos, cuvinte 
grăite înainte cu atâta amar de vreme, când vezi că faptele urmează cuvintelor şi nici un fapt nu 
le dezminte? Că aceste cuvinte nu sunt plăsmuiri de ale noastre o mărturisesc cei dintâi iudeii, 
cei ce au primit aceste cărţi, cei care le stăpânesc şi acum, cei care ne sunt duşmani, strănepoţii 
celor ce L-au răstignit pe Hristos. Ei au şi acum aceste cărţi şi le păstrează. 
Dar poate că mă vei întreba: 

- Dar dacă iudeii au aceste cărţi, pentru ce nu cred ei în Hristos? 

- Pentru că n-au crezut în El nici atunci când L-au văzut făcând minuni! Dar pentru asta nu-i de 
vină Hristos, în Care nu cred, ci sunt de vină ei, că nu văd deşi e ziua în amiaza mare. Căci 
Dumnezeu a pus lumea aceasta înaintea ochilor noştri; operă nespus de bine întocmită, care 
sloboade din toate părţile glasuri ca să-L vestească pe Făcătorul ei. Cu toate acestea, sunt unii 
oameni care spun că tot universul s-a făcut de la sine; alţii, că toate pe care le vedem sunt 
nenăscute, veşnice; alţii atribuie demonilor facerea lumii şi purtarea de grijă asupra lumii; alţii, 
întâmplării, soartei, naşterii sau mersului stelelor. Pentru asta nu-i de vină Creatorul lumii! De 
vină sunt cei care zac cuprinşi de cele mai cumplite boli după ce au primit atât de multe leacuri. 

Precum un om priceput, care vede dintr-odată tot ce trebuie şi nu are nevoie de ajutoare, tot astfel 
unul nepriceput şi nesimţitor, de-ar avea mii şi mii de povăţuitori, rămâne tot orb odată ce 
patimile au pus stăpânire pe el. Aşa se întâmplă pretutindeni, nu numai cu facerea lumii, ci şi cu 
altele. (Câţi oameni care n-au auzit în viaţa lor de legi n-au dus o viaţă cu totul potrivită legilor? 
Iar alţii, dimpotrivă, deşi au fost crescuţi în legi din copilărie şi până la adânci bătrâneţi au 
încetat de a le călca. Asta se întâmpla şi în vremea lor vechi. Iar iudeii, cu toate că s-au bucurat 
de mii şi mii de semne şi minuni, totuşi n-au ajuns mai buni. Ninivitenii însă au auzit numai un 
singur glas, şi s-au schimbat, au părăsit răutăţile. Aceasta o poţi vedea întâmplându-se şi cu 
oamenii de jos, nu numai cu cei cu vază. De câtă învăţătură nu s-a bucurat Iuda! Şi totuşi a ajuns 
vânzător! De câtă povaţă s-a bucurat tâlharul? Cu toate acestea, pe cruce L-a mărturisit pe 
Hristos şi I-a propovăduit împărăţia! Nu judeca dar lucrurile după părerile oamenilor stricaţi, ci, 
pe temeiul adevărului lucrurilor, dă hotărârea cuvenită despre cei ce gândesc drept. 

Iudeii n-au crezut, dar au crezut neamurile. Profeţii n-au trecut sub tăcere nici faptul acesta. 
David, pe de o parte. Striga profeţind: „ Fiii străini M-au minţit fiii străini s-au învechit şi au 
şchiopătat în cărările lor" ; Isaia, pe de altă parte, zice: „ Doamne, cine a crezut auzului nostru? 
Şi braţul Domnului cui i s-a descoperit?" . Şi iarăşi: „ Am fost găsit de cei ce nu Mă căutau, 
arătat M-am făcut celor ce n-au întrebat de Mine" . 

Chiar când a venit El, canaaneanca şi samariteanca au crezut, pe când preoţii şi căpeteniile îi 
purtau război, unelteau împotriva Lui, îi împiedicau pe cei ce voiau să creadă în El şi-i dădeau 
afară din sinagogi. Să nu te miri deloc de asta! Viaţa e plină de astfel de pilde! Şi în vremea 
noastră, şi înainte de noi. De altfel, dacă n-au crezut toţi iudeii, totuşi mulţi din ci au crezut în 
Hristos şi atunci, şi acum! Şi nu-i un lucru nou, nici un lucru ciudat ca n-au crezut toţi! Aşa e 
nerecunoştinţa! Aşa e mintea îngustă. Aşa e sufletul stăpânit de patimi! 

Dar pentru că am vorbit de profeţiile grăite de profeţi despre Hristos, vestite înainte cu atâţia şi 
atâţia ani, haide să aducem în mijloc şi cele grăite de Hristos despre cele viitoare, pe când umbla 
pe pământ şi locuia împreună cu oamenii, ca să afli şi de aici puterea Lui. Venind Hristos pe 
pământ şi lucrând mântuirea oamenilor, a lucrat în felurite chipuri şi mântuirea acelora care 
trăiau pe vremea aceea, şi a acelora de mai târziu. Şi iată ce face! Face minuni şi prezice unele 
lucruri ce aveau să se înfăptuiască mai târziu, după îndelungată vreme. Prin minunile săvârşite 
atunci, Hristos dă ascultătorilor Săi garanţie că într-adevăr au să se înfăptuiască şi prezicerile 
Lui; prin înfăptuirea celor prezise dă dovadă celor de mai târziu că sunt vrednice de credinţa şi 
minunile săvârşite de El pe când era pe pământ; iar prin aceste două dovezi face vrednice de 
credinţă şi spusele Sale despre împărăţia cerurilor. 

12. Prezicerile lui Hristos au fost de două feluri: unele aveau să se înfăptuiască în viaţa aceasta, 
altele, după sfârşitul lumii. Cele dintâi le întăresc pe celelalte şi arată cu multă prisosinţă 
adevărul lor. Iată ce vreau să spun. Dar, pentru că nu este destul de lămurit cuvântul meu, voi 
încerca să-1 fac mai clar. Doisprezece au fost ucenicii care au mers după El. Nici prin minte nu 
le-a trecut atunci de Bise rică; n-o ştiau nici după nume. Sinagoga înflorea încă. Ce a spus 
Hristos şi ce a prezis când aproape toată lumea era stăpânită de păgânătate? „ Pe această piatră 
voi zidi Biserica Mea şi porţile iadului nu o vor birui" . 

Cercetează cuvintele acestea cum vrei, şi vei vedea strălucind adevărul lor. Lucru minunat nu-i 
numai acela că a zidit Biserica în toată lumea, ci că a făcut-o de nebiruit; de nebiruit, deşi s-au 

pornit împotriva ei atâtea şi atâtea războaie; căci cuvintele „ porţile iadului nu o vor birui" arată 
primejdiile care au încercat să o pogoare la iad. Ai văzut adevărul prezicerii? Ai văzut tăria 
înfăptuirii? Ai văzut cuvinte ce strălucesc în fapte? Ai văzut putere de nebiruit, care face totul cu 
uşurinţă? Să nu treci repede pe deasupra : cuvintelor acestora: „ Voi zidi Biserica Mea" , pentru 
că sunt scurte! Cercetează-le adânc cu mintea! Gândeşte-te ce lucru mare este ca într-un timp atât 
de scurt să umple tot pământul de sub soare cu atâtea Biserici, să întoarcă la credinţă atâtea 
neamuri, să înduplece popoare, să pună capăt datinilor strămoşeşti; să smulgă obiceiuri 
înrădăcinate, să izgonească tirania plăcerii şi tăria păcatului ca pe un colb. Să ducă la pieire 
temple, idoli, slujbe, sărbători blestemate şi jertfele cele necurate ca pe un fum, şi, pretutindeni, 
să ridice altare, în ţara romanilor, în ţara perşilor, în ţara sciţilor, în ţara maurilor, în ţara 
indienilor! Ce spun? Pe toată faţa pământului nostru! Căci şi insulele britanice şi insulele de 
dincolo de marea aceasta, chiar şi insulele din ocean, au simţit puterea cuvântului acestuia. Căci 
şi acolo s-au întemeiat Biserici şi altare. 

Cuvântul acesta, pe care 1-a rostit Hristos atunci, este sădit în sufletele tuturor, stă pe buzele 
tuturor. Şi, după cum am spus, tot pământul, plin de spini fiind, a fost curăţat, a ajuns o ţarină 
curată, care a primit seminţele credinţei. Mare lucru, cu adevărat mare lucru ar fi fost, dar, mai 
bine spus, covârşitoare măreţie şi dovadă de putere dumnezeiască, dacă ar fi putut cuvântul 
acesta slobozi dintr-odată atâta lume, când un fel de viaţă rău o stăpânea de atâta vreme, şi să o 
mute la un alt fel de viaţă, cu mult mai anevoios, chiar dacă n-ar fi fost supărat de nimeni, ci ar fi 
fost pace, mulţi sprijinitori, şi nici un potrivnic! 

Cuvântul acesta al lui Hristos avea potrivnic nu numai vechiul fel de viaţă ajuns obicei, ci era 
împiedicat şi de plăcere, două lucruri tiranice. Au fost însă înduplecaţi oamenii să scuipe ceea ce 
primiseră de atâţia ani de la părinţi, de 

la bunici, de la străbuni, de la strămoşii de mai înainte, de la filosofi şi de la ritori, cu toate că era 
foarte anevoios lucru să începi să duci o altă viaţă, şi cu totul nouă; şi grozăvia era mare, plină de 
multe necazuri şi oboseli. A îndepărtat traiul bun şi a îndrumat la post! A îndepărtat dragostea de 
averi şi a îndrumat la sărăcie! A îndepărtat desfrâul şi a îndrumat spre curăţenie trupească şi 
sufletească! A îndepărtat mânia şi a îndrumat spre blândeţe! A îndepărtat invidia şi a îndrumat 
spre mulţumire! A îndepărtat drumul cel larg şi deschis şi a îndrumat spre cel strâmt, anevoios şi 
prăpăstios, şi i-a îndrumat pe nişte oameni obişnuiţi cu drumul cel larg. N-a luat alţi oameni 
străini de lumea aceasta şi de felul cel vechi de viaţă! Nu, ci tocmai pe aceştia care putreziseră în 
acest fel de vieţuire, care ajunseseră mai moi decât lutul, pe aceştia i-a luat şi acestora le-a 
poruncit să meargă pe calea cea strâmtă şi anevoioasă, pe calea cea aspră şi grea! Şi i-a 
înduplecat! Şi pe câţi a înduplecat? N-a înduplecat doi, sau zece, sau douăzeci, sau o sută, ci 
aproape pe toţi oamenii de sub soare. Şi prin cine i-a înduplecat? Prin unsprezece oameni, 
neînvăţaţi, de rând, nedestoinici la vorbă, fără vază, săraci, fără patrie, fără belşug de bani, fără 
putere trupească, fără lustrul slavei, fără strălucirea strămoşilor, fără tăria cuvintelor, fără darul 
vorbirii, fără sprijinul cunoştinţelor, prin pescari, prin făcători de corturi, prin oameni care 
vorbeau altă limbă. Nu erau de aceeaşi limbă cu cei pe care i-au înduplecat; nu, aveau o altă 
limbă, străină şi deosebită de toate limbile, limba ebraică; şi prin ei Hristos a zidit Biserica 
aceasta întinsă de la o margine la altă margine a lumii. 

13. Şi nu numai acesta e lucru minunat, ci şi aceea că oamenii aceştia de rând, săraci, puţini, 
neînsemnaţi, necărturari, de jos, de altă limbă şi uşor de dispreţuit, cărora li s-a încredinţat 
îndreptarea întregii lumi, cărora li s-a poruncit să ducă omenirea spre o vieţuire cu mult mai 

anevoioasă, n-au săvârşit acest lucru în vreme de pace, ci asaltaţi din toate părţile de mii şi mii de 
războaie, în fiecare neam şi în fiecare oraş. Dar pentru ce spun eu în fiecare neam şi în fiecare 
oraş? S-a dezlănţuit război împotriva lor în fiecare casă. Când a venit învăţătura şi a despărţit 
adeseori pe fiu de tată, pe noră de soacră, pe frate de frate, pe rob de stăpân, pe supus de 
conducător, pe soţ de soţie, pe soţie de soţ, pe tată de copii, căci n-au ascultat toţi dintr-odată, 
învăţătura a adus asupra lor ură în fiecare zi, războaie necontenite, mii şi mii de primejdii de 
moarte şi a făcut să fie urâţi ca nişte duşmani şi vrăjmaşi ai întregii lumi. 

Toţi îi prigoneau: împăraţi, voievozi, oameni de rând, liberi, robi, popoare, cetăţi. Şi nu-i 
prigoneau numai pe ei, ci - ceea ce era mai grozav - şi pe cei de curând întăriţi în credinţă, pe cei 
catehizaţi de ei. Era un război de obşte, şi împotriva ucenicilor, şi împotriva dascălilor, pentru că 
învăţătura părea potrivnică şi poruncilor împărăteşti, şi obiceiului şi datinilor strămoşeşti. într- 
adevăr, oamenii erau îndemnaţi să se depărteze de idoli, să dispreţuiască altarele idoleşti, la care 
s-au închinat părinţii lor şi toţi strămoşii, să se depărteze de învăţăturile cele spurcate, să râdă de 
sărbătorile păgâneşti, să scuipe slujbele idoleşti - lucruri ce li se păreau a fi prea cutremurătoare 
şi prea înfricoşătoare, şi ar fi voit mai bine să-şi dea viaţa decât să primească cele spuse de 
Apostoli; într-adevăr, oamenii erau îndemnaţi să creadă în Cel născut din Măria, Care a fost dus 
înaintea scaunului domnesc de judecată. Care a pătimit mii şi mii de chinuri. Care a îndurat 
moarte blestemată, Care a fost îngropat. Care a înviat. 

Lucru ciudat era acela că patimile Lui erau cunoscute tuturor: biciuirile, lovirile peste cap, 
ocările cu scuipat în obraz, palmele, crucea, batjocura cea multă, bătaia de joc din partea tuturor, 
înmormântarea, care a fost (considerată) în parte un hatâr, pe când învierea Lui, nu. După înviere 
S-a arătat numai Apostolilor. Şi totuşi, deşi vorbeau despre toate acestea. Apostolii îi înduplecau 
şi zideau astfel Biserica. - Cum, în ce chip? 

- Prin puterea lui Hristos, Care a poruncit acestea. El a deschis calea; El le-a făcut pe toate, pe 
cele grele uşoare. Dacă n-ar fi fost putere dumnezeiască puterea care le-a săvârşit pe acestea, 
atunci ele nici n-ar fi avut început. 

- Cum aşa? 

- Cel Care a spus: „ Să se facă cerul" , şi s-a făcut. Cel care a spus: „ Să se întemeieze pământul" 
, şi a adus pământul la fiinţă. Cel care a spus: „ Să lumineze soarele" , şi a apărut astrul acesta, 
Cel care le-a făcut pe toate cu cuvântul, Acela a sădit şi Bisericile acestea. Cuvântul acela: „ Voi 
zidi Biserica Mea" , acela le-a săvârşit pe toate. Aşa sunt cuvintele Iui Dumnezeu, creatoare de 
fapte, de fapte mari şi minunate. După cum, atunci când a spus: „ Să răsară pământul iarbă 
verde" , totul a ajuns dintr-odată o grădină şi toate, livezi, iar pământul care a primit porunca s-a 
acoperit cu mii şi mii de ierburi şi de copaci, tot aşa şi acum, când a spus: „ Voi zidi Biserici 
Mea" , cu multă uşurinţă s-a zidit Biserica. 

Cu toate că împotriva Bisericii tiranii s-au înarmat, oştiri s-au pornit cu armele, popoare s-au 
ridicat cu mai marc furie decât focul, obiceiuri i-au declarat război, cu toate ca s-au sculat 
împotriva ei retori, sofişti, bogaţi, oameni de rând şi căpetenii, totuşi cuvântul lui Hristos, venind 
mai puternic decât focul, a mistuit spinii, a curăţat ţarina şi a semănat învăţătura predicii. In timp 
ce unii dintre credincioşi zăceau în închisoare, alţii erau surghiuniţi peste graniţă, altora li se luau 
averile, alţii erau ucişi şi tăiaţi în bucăţi, alţii daţi focului, alţii înecaţi, în timp ce credincioşii 
îndurau tot felul de pedepse, fiind batjocoriţi, izgoniţi şi alungaţi din toate părţile ca duşmani de 
obşte ai neamului omenesc, alţii, mai mulţi decât cei prigoniţi, veneau la credinţă; nu numai că 

nu pregetau să creadă din pricina suferinţelor îndurate de ceilalţi, ci ajungeau şi mai râvnitori şi 
săreau cu mai mult foc în această frumoasă hăituiala. Aşa erau prinşi! Nu-i silea nimeni, nu-i 
forţa nimeni; alergau de bună voie şi mulţumeau celor ce-i duceau sa fie prinşi. Vedeau curgând 
râuri de sânge din trupurile credincioşilor, şi ajungeau şi mai aprinşi pentru credinţă şi mai 
îndrăzneţi. Creştea şi mai mult numărul creştinilor şi ajungeau şi mai înfocaţi credincioşi nu 
numai când fraţii în credinţă sufereau aceste chinuri, ci şi când dascălii lor pătimeau la fel, unii 
fiind izgoniţi, alţii biciuiţi, alţii îndurând alte nenumărate chinuri. Pavel strigă, spunând: „ încât 
cei mai mulţi dintre fraţii întru Domnul încredinţaţi prin lanţurile mele, îndrăznesc să grăiască şi 
mai mult, fără teamă, cuvântul" . 

Iar în altă parte, Iarăşi: „ Că voi v-aţi făcut următori Bisericilor lui Dumnezeu care sunt în 
Iudeea, fiindcă aceleaşi aţi pătimit şi voi de la cei de un neam cu voi, ca şi ei de la iudei, cei care 
L-au omorât şi pe Domnul şi care ne împiedică şi pe noi să grăim neamurilor ca să se 
mântuiască" . Altora scriindu-le, grăia aşa: „ Aduceţi-vă aminte de zilele de mai înainte în care, 
după ce aţi fost luminaţi, aţi îndurat multă luptă de suferinţe, . . .ştiind că aveţi în ceruri o bogăţie 
mai bună şi netrecătoare" . 

Ai văzut covârşirea puterii Celui ce a săvârşit acestea? Nu numai că nu se întristau, nu numai că 
nu se necăjeau când sufereau chinuri, ci, dimpotrivă, se bucurau, săltau, săreau. Despre 
credincioşi Pavel a spus că primeau cu bucurie luarea averilor ; despre dascălii credincioşilor o 
spune Luca în Cartea Faptelor, că Apostolii se întorceau din faţa sinedriului bucurându-se că au 
fost învredniciţi să fie batjocoriţi pentru numele lui Hristos . 

Despre el însuşi Pavel spune: „ Mă bucur de suferinţele mele şi împlinesc lipsurile necazurilor 
lui Hristos în trupul meu" . Pentru ce te minunezi că Pavel se bucura de suferinţele lui, când el 
nu numai că se bucura că avea să sufere moartea, ci chema să ia parte la această bucurie şi pe 
ucenicii lui, seninul celei mai înalte bucurii sufleteşti, grăind aşa: „ Mă bucur şi mă fericesc 
împreună cu voi toţi; tot aşa şi voi bucuraţi-vă, fericiţi-vă împreună cu mine" . Spune-mi, 
Pavele, ce sa întâmplat că eşti plin de o atât de mare bucurie? 
„ Eu, spune Pavel, mă jertfesc şi vremea plecării mele s-a apropiat" . 

14. Aşa zideau ei Biserica cea de pretutindeni. Cu toate că nimeni nu poate zidi un zid, făcut din 
pietre şi var, când este izgonit şi împiedicat. Apostolii au zidit totuşi atâtea Biserici pe tot întinsul 
lumii, deşi erau tăiaţi în bucăţi, înlănţuiţi, prigoniţi, fugăriţi, lipsiţi de averi, biciuiţi, junghiaţi, 
arşi, înecaţi, şi ei şi ucenicii lor. Şi n-au zidit aceste Biserici din pietre, ci din suflete şi din voinţe, 
lucru cu mult mai anevoios decât zidirea din pietre. Nu-i acelaşi lucru să întocmeşti un zid şi să 
îndupleci un suflet să se schimbe, după ce atâta vreme a fost înnebunit de diavoli, să se 
îndepărteze de nebunia aceea şi să vină la o atât de mare curăţie sufletească şi trupească. Cu toate 
acestea, goi fiind, neîncălţaţi şi cu o singură haină pe ei, au putut să străbată întreaga lume; au 
putut, căci aveau împreună-luptător şi ajutor puterea cea nebiruită a Celui ce a spus: „ Pe aceasta 
piatră voi zidi Biserica Mea şi porţile iadului nu o vor birui" . 

Numără câţi tirani s-au pornit cu război împotriva Bisericii de când Hristos a rostit aceste 
cuvinte, câţi au dezlănţuit împotriva ei prigoane prea cumplite! Qândeşte-te în ce stare se afla 
Biserica în tot acel timp de mai înainte, când credinţa era de curând sădită, când minţile 
oamenilor erau încă fragede! 

15. Păgâni erau împăraţii August, Tiberiu, Gaius, Nerva, Vespasian, Tit şi toţi cei de după aceia, 
până în vremurile fericitului Constantin împăratul! Toţi aceştia au purtat război Bisericii, unii 
mai puţin, alţii mai mult; dar toţi i-au purtat. Iar dacă unii dintre împăraţi au părut că au dat pace 
Bisericii, chiar faptul că împăraţii aceştia erau pe faţă păgâni a ajuns pricină de război împotriva 
Bisericii, căci ceilalţi păgâni, prin războiul dus de ei Bisericii, căutau să-i linguşească şi să le 
facă plăcere. Cu toate acestea, toate uneltirile şi atacurile s-au destrămat mai uşor decât pânza de 
păianjen, au dispărut mai repede ca fumul, au trecut mai repede ca praful ce se ridică de pe 
pământ. Prin uneltirile şi atacurile lor au dat naştere la o mare ceată de mucenici, au lăsat 
Bisericii acele nemuritoare vistierii, stâlpii, turnurile acelea care, nu numai în timpul vieţii lor, ci 
şi după moartea lor, au ajuns pricină de mare folos pentru cei de mai târziu. Ai văzut tăria 
prezicerii: „ Şi porţile iadului nu o vor birui" ? 

Din cele trecute ai deplină încredere în cele viitoare, căci nimeni nu va putea birui Biserica lui 
Hristos! Dacă atunci când Biserica era alcătuită din puţini oameni, când credinţa părea o noutate, 
când învăţătura era de puţin timp sădită, când erau atâtea războaie, când atâtea lupte se porneau 
din toate părţile, dacă atunci n-au putut face nimic, dacă atunci n-au biruit, cu mult mai mult 
acum, când Biserica a cuprins toată lumea, toate locurile, şi munţii, şi vâlcelele, şi dealurile. 
Biserica a cuprins şi marea şi toate neamurile cele de sub soare, pe când păgânătatea a mai rămas 
doar cu câţiva închinători; au dispărut capiştile, templele, idolii, toate: şi sărbătorile, şi slujbele 
păgâneşti, şi fumul şi mirosurile jertfelor, şi praznicele cele blestemate. Cum ar fi fost cu putinţă 
ca, după atâtea piedici. Biserica să aibă un sfârşit aşa de strălucit şi o împlinire mărturisită de 
fapte, dacă n-ar fi fost la mijloc o putere dumnezeiască, o putere nebiruită, puterea Aceluia Care 
a prezis biruinţa şi a săvârşit biruinţa? nimeni nu va fi împotrivă, fie el cel mai nebun dintre 
nebuni, fie el ieşit din minţi, fie el lipsit cu totul de judecata cea firească! 

Dar nu numai prezicerea aceasta a lui Hristos propovăduieşte nebiruita Lui putere, ci şi alte 
preziceri. A prezis viitorul cu tot adevărul, şi s-a înfăptuit. E cu neputinţă să fie dezminţit vreunul 
dintre cuvintele Sale; mai uşor va pieri cerul şi pământul decât să fie vădit ca mincinos vreunul 
dintre cuvintele Lui şi din prezicerile spuse de El. De aceea şi El a arătat asta chiar înainte de 
înfăptuirea cuvintelor Sale şi a grăit destul de lămurit despre spusele Sale, zicând: „ Cerul şi 
pământul vor trece, dar cuvintele Mele nu vor trece" . Şi pe bună dreptate. Căci nu sunt cuvinte, 
ci cuvinte ale lui Dumnezeu, creatoare de fapte. Cu cuvântul a făcut cerul, cu cuvântul pământul, 
cu cuvântul marea, cu cuvântul soarele, cu cuvântul popoarele îngerilor, cu cuvântul celelalte 
puteri nevăzute. Ca să facă lămurit gândul acesta, Profetul spunea: „ El a zis şi s-au făcut, El a 
poruncit şi s-au zidit" . 

A spus aceste cuvinte despre toată zidirea: cea de sus, cea de jos, cea văzută, cea nevăzută, cea cu 
trup şi cea fără de trup. Prezicerea Lui despre Biserică a vădit, după cum am spus mai sus, 
măreţia şi covârşirea adevărului Lui, a proniei Lui, a bunătăţii Lui şi a purtării Lui de grijă. 

16. Haide acum să vorbim şi despre o altă prezicere a Lui, care străluceşte mai mult decât soarele 
şi e mai învederată decât raza; stă în faţa ochilor tuturor şi se prelungeşte în toate generaţiile de 
mai târziu, ca şi prezicerea despre care am vorbit mai înainte. Aşa sunt cele mai multe preziceri 
ale Lui. Nu se sfârşesc în scurtă vreme, nici nu se mărginesc numai la o generaţie de oameni, ci 
dau, aşa cum dă şi prezicerea de mai înainte, tuturor oamenilor care sunt şi celor ce vor fi mai 
târziu până la sfârşitul lumii, le dau prilejul să cunoască bine tăria adevărului lui Hristos. Căci 

din ziua în care a fost rostită şi până la sfârşitul veacului, profeţia aceasta, că Biserica lui Hristos 
e nebiruită, stă trainică şi neclintită. Biserica înfloreşte, străluceşte, propăşeşte zi de zi, creşte, 
capătă tot mai multă putere, dă tuturor oamenilor, celor ce au fost din vremea venirii întâi a lui 
Hristos şi vor fi până la venirea Sa cea de a doua, le dă prilejul să culeagă bunătăţile cele prea 
mari ale Bisericii şi să adune folosul ei cel nespus. Au cunoscut puterea Bisericii cei care au trăit 
înainte de noi, şi cei înainte de aceştia, şi cei mai înainte de aceia, pentru că au văzut războaiele 
ce s-au pornit împotriva ei, şi primejdiile, şi tulburările, şi frământările, şi valurile, şi furtunile. 
Oamenii aceştia au văzut că n-a fost înecată, n-a fost biruită, n-a fost doborâtă, n-a fost stinsă, ci, 
dimpotrivă, a înflorit, a crescut şi s-a ridicat la o mai mare înălţime. 

Profeţia de care vreau să vă vorbesc acum este la fel de potrivită să ne arate tăria lui Hristos şi 
adevărul spuselor Sale. 

- Care e prezicerea aceasta? 

- Hristos a intrat odată în templul iudaic, în floare pe vremea aceea, strălucitor din toate părţile 
prin bogăţia de aur, prin frumuseţea şi prin măreţia clădirilor; era strălucit şi din pricina 
măiestriei cu care era făcut, şi din pricina materialului din care era zidit. Ce le spune Hristos 
ucenicilor Săi, care se minunau de frumuseţea templului? „ Vedeţi toate acestea? Amin zic vouă: 
nu va rămâne aici piatră pe piatră" . Prin aceste cuvinte Hristos a vrut să arate dărâmarea de mai 
târziu a templului, pieirea, pustia şi ruina care se văd azi în Ierusalim. Căci toate acele clădiri 
strălucite şi vestite au ajuns o ruină. Ai văzut că marea şi nespusa Lui putere e îndreptată în două 
părţi, în a zidi şi a-i mări pe cei ce-I slujesc Lui, şi în a umili, a nimici şi ai smulge din rădăcini 
pe duşmanii Săi? 

Căci nici nu exista templu la fel cu acesta, nici atât de vestit; nici un alt templu nu se bucura de o 
slujire ca aceasta. Iudeii de pe toată faţa pământului, chiar de la marginile lumii, în vremea veche 
se duceau acolo, aduceau daruri, jertfe, prinoase, pârgâ şi multe altele şi împodobeau templul 
acesta cu bogăţia lumii. Şi se scurgeau acolo toţi prozeliţii iudei de pretutindeni. Numele 
templului era vestit; ajunsese chiar până la marginile lumii. Dar un singur cuvânt al lui Hristos a 
făcut să dispară toate acelea, le-a pierdut pe toate acelea, le-a azvârlit pe toate ca pe un fir de 
praf. Ş acolo unde nu era îngăduit să intre nici un iudeu, dar, mai bine spus, nici toţi preoţii, ci 
numai un singur om, arhiereul care era de rând, şi el, numai o dată pe an, îmbrăcat cu veşminte, 
cu coroane, cu mitră, cu cealaltă îmbrăcăminte sfântă, acum acolo pot intra şi stricaţii, şi 
afemeiaţii, şi îndrăgostiţii, şi desfrânaţii! nimeni nu-i împiedică. A venit cuvântul acela al lui 
Hristos, şi a nimicit totul, a distrus totul. Şi atât a rămas din templu cât să arate unde a fost 
templul în vremurile vechi. 

Gândeşte-te dar cât de mare putere e şi aici! Iudeii, care au putut să facă atâtea, care au biruit 

popoare şi împăraţi, care au câştigat războaie fără să verse sânge, care au înălţat mii şi mii de 

trofee, ei n-au putut să zidească de atunci şi până azi un singur templu. Şi asta, cu toate că au fost 

atâţia împăraţi care i-au ajutat, cu toate că atâta mulţime de iudei se revărsa pe faţa pământului, 

cu toate că au avut la îndemână atâţia bani. 

Ai văzut că nimeni n-a doborât ce-a zidit Hristos şi că nimeni n-a mai zidit ce-a doborât El? A 

zidit Biserica, şi nimeni n-a putut s-o doboare! A doborât templul, şi nimeni n-a mai putut să-1 

ridice, deşi a trecut atâta amar de vreme! Şi doar au încercat oamenii să doboare Biserica, dar n- 

au fost în stare; şi s-au străduit să ridice templul, dar n-au putut. 

A îngăduit Hristos şi asta ca să nu poată spune nimeni: „ Dacă ar fi încercat, ar fi putut" . Iată, au 

şi încercat, dar n-au putut. Că în zilele noastre, împăratul care a întrecut pe toţi în păgânătate, el 
le-a dat voie atunci să-1 zidească din nou şi i-a şi ajutat. Iudeii s-au apucat de lucru, dar n-au 
putut să se apropie cât de cât, că foc a izbucnit din temelii şi i-a alungat pe toţi. Temeliile 
templului, goale până acum, sunt o dovadă că au voit aceasta, ca să cunoşti că au încercat să 
sape, dar n-au putut zidi pentru că le-a stat împotrivă acel cuvânt al lui Hristos. A mai fost 
doborât o dată templul acesta, dar, după şaptezeci de ani, întorcându-se evreii din robie, templul 
a fost ridicat îndată şi a fost făcut mai frumos decât cel dinainte. Profeţii au spus asta şi au vestit- 
o înainte de a se face. Acum însă, au trecut patru sute de ani, şi nici gând, nici aşteptare, nici o 
nădejde să se mai arate iarăşi templul. Ce i-ar fi împiedicat de nu ar fi fost putere dumnezeiască 
aceea ce le sta împotrivă? Nu aveau bani cu nemiluita? Nu adunase patriarhul lor prinoase de la 
toţi iudeii de pretutindeni, nu aveau comori nenumărate? Nu era neamul iudaic îndrăzneţ, 
neruşinat, încăpăţânat, obraznic, aţâţător la război? Nu erau mulţi iudei în Palestina? Nu erau 
mulţi în Fenicia? Nu erau mulţi pretutindeni? Cum de n-au fost în stare să mai ridice un templu, 
mai cu seamă când vedem că din această pricină slujba lor religioasă era împiedicată, că datinile 
iudaice dispăreau, că piereau şi încetau jertfele, prinoasele şi celelalte asemănătoare lor, toate 
cele poruncite de lege? Căci în afara pridvoarelor templului nu le era îngăduit nici să ridice 
altare, nici să aducă jertfe, nici să facă libaţiuni, nici să mai pună pe altar oi, sau tămâie, nici să 
mai citească legea, nici să mai ţină sărbătoare, nici altceva din acestea. 

17. Dar şi când au fost odinioară în Babilon şi au fost siliţi de duşmanii lor să cânte, nu s-au 
plecat, nici n-au ascultat, deşi erau prizonieri de război şi robi la nişte stăpâni care se purtau cu 
asprime cu ei; deşi-şi pierduseră patria şi libertatea, deşi le era viaţa în primejdie, deşi erau prinşi 
în mâinile celor ce-i robiseră ca într-o cursă, deşi li s-a poruncit să cânte cu harpele lor cântarea 
aceea, totuşi au spus: „ La râul Babilonului, acolo am şezut şi am plâns. . ., că ne-au cerut nouă 
cei care ne-au robit cuvinte de cântare. . . Cum vom cânta cântarea Domnului în pământ 
străin?" . Să nu poată spune nimeni că au făcut aceasta din pricină că le lipseau instrumentele 
muzicale! Căci ei înşişi au spus pricina: „ Cum vom cânta cântarea Domnului în pământ străin?". 
Instrumentele muzicale le aveau cu ei: „ în sălcii, spun ei, în mijlocul lor, am sfărâmat harpele 
noastre" . 

Dar nici de postit nu le era îngăduit. Şi ca să le arate asta, Profetul le spunea: 
„ N-aţi postit oare vreme de şaptezeci de ani?" , zice Domnul . Că nu le era îngăduit nici să 
jertfească, nici să facă libaţiuni în afara templului din Ierusalim, ascultă ce spun cei trei tineri: 
„ Nu este nici domn, nici profet, nici căpetenie, nici loc de a aduce jertfa înaintea Ta şi de a găsi 
milă" , n-au spus: „ nu este preot" , căci erau acolo preoţi, dar ca să afli că totul atârna de loc, şi 
că toată legea de loc era legată, a spus: „ nu este loc" . Dar pentru ce vorbesc eu de jertfe şi de 
libaţiuni? Nu le era îngăduită nici chiar citirea legii! Ca să-i mustre pentru asta, un alt profet 
zicea: „ Şi au citit afară legea şi au chemat mărturisirea" . în afara templului nu le era îngăduit să 
săvârşească nimic: nici Pastele, nici Cincizecimea, nici sărbătoarea corturilor, nici vreo altă 
sărbătoare. 

Cu toate că ştiau că pustiirea locului aceluia împiedica toate aceste slujbe religioase, iar dacă ar fi 
încercat să le săvârşească le încercau călcând legea şi primind pedeapsă, totuşi n-au fost în stare 
să ridice şi să zidească templul în care aveau îngăduinţa să facă toate acestea după lege. N-au fost 
în stare, căci puterea lui Hristos, care a zidit Biserica, ea a dărâmat templul. Profetul a prezis şi 
aceasta, că va veni Hristos şi va face acestea, deşi Profetul a trăit după robia babilonică. Ascultă 
însă şi ce spune: „ Că şi vouă vi se vor închide uşile şi nu se va mai aprinde jertfelnicul Meu în 

zadar. Nu este voia Mea întru voi, căci de la răsăritul soarelui până la apus, numele Meu a fost 
slăvit între neamuri şi în tot locul Mi se aduce tămâie şi jertfă curată" . 

Ai văzut cât de lămurit a alungat iudaismul şi a arătat creştinismul strălucind şi întinzându-se pe 
toată faţa pământului? Un alt profet a arătat şi chipul slujirii ce I se va aduce lui Dumnezeu: „ Şi 
se vor închina Lui fiecare din locul lui şi vor sluji Lui sub un singur jug" , iar un altul, iarăşi: 
„ Fecioara lui Israel a căzut şi nu se va mai ridica" . Şi Daniel ne vorbeşte lămurit despre toate 
acestea, că toate vor fi luate: şi jertfa, şi libaţiunea, şi ungerea, şi judecata. 
Dar despre toate acestea am să vorbesc mai pe larg şi mai lămurit când am să le grăiesc iudeilor; 
deocamdată să ne ţinem de drumul pe care l-am apucat, îndreptând pretenţia nesocotiţilor eleni. 
Nu ţi-am spus eu, elenule, că Hristos a înviat morţi, că a curăţit leproşi, ca să nu spui: „ Acestea-s 
minciuni, lăudăroşenie, basm! Cine a văzut aşa ceva? Cine a auzit?" , nu ţi-am spus eu acestea, ci 
ţi le-au spus cei care L-au răstignit, cei care L-au lovit peste cap! Cum dar îi socoteşti vrednici de 
credinţă în acestea, iar în acelea ataci spusele ca şi cum nu s-ar fi întâmplat? Dacă Evanghelistii 
ar fi scris ca să facă plăcere Dascălului lor, ca să-L laude în zadar şi fără rost, ar fi trebuit să 
treacă sub tăcere întâmplările cele pline de tristeţe, cele ce păreau o ocară în ochii celor mulţi. 
Dar aşa, pentru a arăta adevărul faptelor, au stăruit mai cu seamă asupra faptelor pline de tristeţe 
şi au grăit despre toate pe larg şi cu multă precizie, fără să lase deoparte vreun fapt mic sau mare; 
când a fost vorba de semne şi minuni, pe cele mai multe le-au lăsat deoparte; dar când a fost 
vorba de patimi şi de cele ce par de ocară, asupra acestora au stăruit şi toţi au vorbit lămurit 
despre toate. 

Eu însă nu ţi-am vorbit despre nimic din acestea, adică despre minuni şi semne, ca să închid cu 
covârşire gura cea neruşinată, ci am vorbit numai despre fapte care se văd astăzi, fapte care stau 
înaintea ochilor noştri, fapte mai învederate decât soarele, fapte răspândite pe întinsul lumii, 
fapte care au cuprins întreaga lume, fapte ce depăşesc puterea firii omeneşti şi care stau numai în 
puterea lui Dumnezeu. Ce spui? N-a înviat Hristos morţi? Bine! Dar poţi să spui că Bisericile nu 
sunt răspândite pe toată faţa pământului? Poţi să spui că nu s-a uneltit împotriva Bisericii? Poţi să 
spui că n-a biruit, că n-a înfrânt pe duşmani? Dar după cum nu este cu putinţă să spui că nu este 
soare, tot aşa nu poţi spune nici asta. Ce dar? Nu vezi ruinele templului iudaic zăcând înaintea 
ochilor întregii lumi? De ce nu socoteşti în tine însuţi aşa: Dacă Hristos n-ar fi Dumnezeu, şi 
Dumnezeu puternic, s-ar fi înmulţit aşa de mult închinătorii Lui, cu toate că au fost prigoniţi, şi 
ar fi fost oare atât de umiliţi cei ce L-au răstignit şi L-au duşmănit, încât să-şi piardă şi ţara, şi să 
colinde de colo-colo ca nişte hoinari, ca nişte rătăcitori, ca nişte fugari, iar timpul să nu pună 
capăt pribegiei lor? 

împotriva Imperiului roman iudeii aceştia au pornit şi cu război, au ridicat armele împotriva 
romanilor, au fost în stare de război vreme îndelungată, uneori au învins, şi au făcut împăraţilor 
de pe atunci nu mici greutăţi. Atât de mare era puterea lor. Cu toate acestea, cei care s-au luptat şi 
au stat împotriva atâtor împăraţi, care au avut atâta tărie de bani, de arme şi de ostaşi, care au pus 
pe fugă generali şi mii şi mii de ostaşi, n-au fost în stare să ridice un singur templu. Au zidit 
sinagogi în toate oraşele; dar locul care dădea tărie statului lor, locul în care obişnuiau să 
săvârşească toate slujbele lor religioase, locul care păstra iudaismul, locul acesta, templul, nu 1- 
au mai putut ridica. 

CuvântulI 

din "Cuvântări împotriva anomeilor. Către iudei" 
Ed. IBMBOR - 2007 

1 . Voiam să vă vorbesc astăzi despre cele ce mai rămăseseră de spus din subiectul despre care vă 
vorbisem mai înainte şi să vă arăt mai lămurit că Dumnezeu este de ne cuprins cu mintea. Că 
despre acest subiect v-am grăit mult 

şi îndelungat Duminica trecută, când am adus martori pe Isaia, pe David şi pe Pavel. Unul striga: 
„ Neamul Lui cine-1 va spune?" ; altul îi mulţumea lui Dumnezeu pentru că nu-L putea înţelege: 
„ Mărturisi-mă-voi Ţie, căci cu frică mă minunez de Tine! Minunate sunt lucrurile Tale!" ; şi, 
iarăşi: „ Mi- nunată s-a făcut cunoştinţa Ta din mine; întăritu-s-a, n-o voi putea ajunge" . 

Iar Pavel nu s-a plecat spre cercetarea fiinţei lui Dumnezeu, ci numai spre pronia lui Dumnezeu, 
dar, mai bine spus, şi-a aruncat privirile numai asupra unei mici părţi din această purtare de grijă 
a lui Dumnezeu, anume asupra aceleia pe care Dumnezeu a arătat-o la chemarea neamurilor; şi, 
văzând ocean nesfârşit şi necuprins, a strigat aşa: „ O, adâncul bogăţiei şi al înţelepciunii şi al 
cunoştinţei lui Dumnezeu! Cât sunt de necercetate judecăţile Lui şi de nepătrunse căile Lui!" . 

Ar fi fost îndestulătoare dovada dată de aceştia; dar eu nu m-am mulţumit numai cu dovada 
adusă de profeţi, nu m-am oprit la apostoli, ci m-am suit la cer şi v-am arătat ceata îngerilor, care 
strigă: „ Slavă întru cei de sus lui Dumnezeu şi pe pământ pace, între oameni bunăvoire" . I-aţi 
auzit apoi pe Serafimi spăimântându-se şi cu cutremur strigând: „ Sfânt Sfânt, Sfânt Domnul 
Savaot; plin este tot pământul de slava Lui" . I-am adăugat şi pe Heruvimi, care strigă: 
„ Binecuvântată fie slava Lui din locul Său" . Jos trei martori, sus trei martori; şi unii şi alţii 
arată că e cu neputinţă să te apropii de slava lui Dumnezeu. Dovedirea făcută atunci n-a lăsat nici 
o umbră de îndoială; aplauzele au fost multe, biserica s-a încălzit, adunarea era înflăcărată. Eu 
mă bucuram; dar nu mă bucuram pentru că eu eram lăudat, ci pentru că Stăpânul meu era slăvit. 
Aplauzele acelea şi laudele acelea arătau dragostea de Dumnezeu a sufletelor voastre. Şi după 
cum slugile cele pline de iubire, când aud pe cineva că-1 laudă pe stăpânul lor, ard de dorul celui 
ce a grăit aşa din pricina dragostei lor faţă de stăpân, tot aşa şi voi, asta aţi arătat atunci: prin 
aplauzele voastre cele multe aţi arătat dragostea cea mare ce o aveţi faţă de Stăpân. Voiam ca şi 
astăzi să adaug luptelor de atunci alte lupte. Dacă duşmanii adevărului nu se satură de a huli pe 
Dumnezeu Binefăcătorul, cu atât mai mult nu trebuie să ne saturăm noi de a-L lăuda pe 
Dumnezeul tuturor. Dar ce să fac? Altă boală mai grozavă îmi cheamă limba să o vindec; o boală 
crescută în trupul Bisericii. Trebuie dar, mai întâi, să stârpesc această boală, şi apoi să mă 
îngrijesc de bolile celor ce sunt în afară de Biserică. Trebuie să-i vindecăm mai întâi pe cei ai 
noştri, şi apoi să purtăm grijă de cei străini. 

Care este această boală? Au să vină sărbătorile ticăloşilor şi nesăbuiţilor iudei; multe, şi unele 
după altele: ale trâmbiţelor, ale corturilor, posturile. Mulţi dintre creştini, dintre cei ce spun că 
gândesc ca şi noi, se duc să vadă sărbătorile, iar alţii prăznuiesc împreună cu iudeii şi iau parte la 
posturile lor. Acest obicei rău vreau să-1 izgonesc din Biserică. Către anomei pot să vorbesc şi 
altă dată; nu-i nici o pagubă dacă amân pe mai târziu cuvântul. Dar dacă nu vindec acum pe cei 
ce bolesc de rătăcirile iudaice, acum, când sărbătorile iudeilor sunt aproape şi bat la uşă, mă tem 
ca nu cumva să ia parte unii, din pricina unui obicei prost şi a unei neştiinţe mari, la nelegiuirea 
acelora şi să ajungă zadarnice cuvintele mele despre aceste sărbători. 

Dacă aceşti creştini ai noştri ar posti cu iudeii fără să mă audă astăzi grăind, degeaba voi mai da 
leacul după ce s-a săvârşit păcatul. De aceea, mă grăbesc s-o iau înainte. Tot aşa fac şi doctorii. 
Se ocupă mai întâi de bolile cele mai grele, care nu suferă amânare. De altfel lupta pe care am s- 
o duc eu acum este înrudită cu lupta de mai înainte împotriva anomeilor. înrudită este erezia 
anomeilor cu a iudeilor; de aceea, înrudită este şi lupta mea de acum cu cea de mai înainte, 
învinuirea pe care I-o aduc iudeii lui Hristos, I-o aduc şi anomeii. 

- Ce învinuire îi aduceau iudeii? 

- Că-L numea pe Dumnezeu Tatăl Lui, că Se făcea deopotrivă cu Dumnezeu . Aceeaşi învinuire 
I-o aduc şi anomeii; dar, mai bine spus, nu-L învinuiau, ci chiar ştergeau din Scriptură cuvântul 
acesta, odată cu înţelesul lui; dacă nu cu mâna, atunci cu voinţa. 

2. Să nu vă miraţi că i-am făcut ticăloşi pe iudei. Sunt într-adevăr ticăloşi şi nesăbuiţi. Le-au 
căzut în braţe din cer atâtea bunătăţi, şi ei cu mare grabă le-au zvârlit şi le-au aruncat. Le-a răsărit 
de cu vreme Soarele dreptăţii, dar au întors spatele razei şi stau în întuneric. Noi am trăit în 
întuneric, dar am fost atraşi spre lumină şi am scăpat de întunericul rătăcirii. Ei au fost ramurile 
rădăcinii celei sfinte, dar s-au rupt . Noi n-am avut nici o părtăşie cu rădăcina, dar am dat rod de 
bună-credinţă. Ei i-au citit pe profeţi de mici copii, dar L-au răstignit pe Cel profeţit. Noi n-am 
auzit cuvintele cele dumnezeieşti, dar ne-am închinat Celui profeţit. De aceea sunt iudeii ticăloşi, 
că aruncă bunătăţile trimise lor, în timp ce alţii le răpesc şi le atrag spre ei. Ei au fost chemaţi la 
înfiere, dar au căzut în rândul câinilor. Noi am fost câini, dar datorită harului lui Dumnezeu am 
fost în stare să îndepărtăm de la noi starea de dobitocie de mai înainte şi să ne urcăm la cinstea de 
fii. 

- De unde se vede asta? 

- „ Nu este bine să luăm pâinea fiilor şi să o aruncăm câinilor" , a grăit Hristos către 
canaaneancă, numindu-i pe iudei fii, iar pe cei dintre neamuri, câini. Dar iată că mai târziu s-a 
schimbat rânduiala; ei au ajuns câini, şi noi fii! Despre ei Pavel spune: „ Păziţi-vă de câini! 
Păziţi-vă de lucrătorii cei răi! Păziţi-vă de cei cu tăierea împrejur! Căci noi suntem tăierea 
împrejur" . Ai văzut că au ajuns câini cei ce erau mai înainte fii? Vrei să afli că noi, care eram 
mai înainte câini, am ajuns fii? „ Iar celor câţi L-au primit le-a dat puterea să se facă fii ai lui 
Dumnezeu" . 

Nu sunt oameni mai ticăloşi decât iudeii! Totdeauna aleargă împotriva mântuirii lor! Când 
trebuiau să păzească legea, o călcau în picioare; acum însă, când a încetat legea, se ambiţionează 
să o păzească. Poate fi oare om mai de plâns decât ei, care-L mânie pe Dumnezeu nu numai prin 
călcarea legii, ci chiar prin păzirea ei? De aceea se spune în Scriptură: „ Voi, cei tari în cerbice şi 
netăiaţi împrejur la inimă, voi pururea staţi împotriva Duhului Sfânt" . Nu numai pentru că voi 
călcaţi legea, ci şi pentru că voiţi să o păziţi atunci când nu mai e timpul s-o păziţi: „ tari în 
cerbice!" . Bine le-a spus: „ tari în cerbice!" . Că n-au luat asupra lor jugul lui Hristos, deşi era 
bun; căci jugul lui Hristos nu-i nici greu, nici povară! „ învăţaţi-vă de la Mine, spune Domnul, că 
sunt blând şi smerit cu inima!" . Şi: „ Luaţi jugul Meu asupra voastră. . . că jugul Meu este bun şi 
povara Mea uşoară" . 

Totuşi nu l-au luat, din pricina învârtoşării cerbicei lor, a cefei lor. Dar nu numai că nu l-au luat, 
ci l-au şi zdrobit, l-au frânt. „ Că din veac, spune Profetul, ai zdrobit jugul tău şi ai rupt legătura 
ta" , nu spune Pavel aceasta, ci Profetul o strigă; numeşte jug şi legătură semnele puterii, că au 
îndepărtat stăpânirea lui Hristos, spunând: „ Noi nu avem împărat decât pe cezarul!" . Ai zdrobit 

jugul, ai rupt legătura, te-ai izgonit pe tine însuţi din împărăţia cea cerească şi te-ai supus 
stăpânirilor celor omeneşti. Uită-te cât de bine a lăsat Profetul să se înţeleagă greutatea lor în a se 
înfrâna! N-a spus: „Ai dat jos jugul!" , ci: „Ai zdrobit jugul!" , răutate pe care o săvârşesc numai 
animalele care sar şi aruncă din picioare, care o iau la goană şi îndepărtează de la ele orice 
stăpânire. 

- Dar de unde le-a venit lor învârtoşarea aceasta? 

- De pe urma lăcomiei la mâncare şi a beţiei. 

- Cine a spus asta? 

- Chiar Moise! „ A mâncat Israel şi s-a săturat şi s-a îngrăşat şi a zvârlit din picioare pe cel 
iubit" . După cum caii şi boii se îngraşă dacă au în iesle mâncare din belşug şi încep să zburde, 
nu mai pot fi stăpâniţi, nu mai suferă nici jugul, nici frâul şi nici mâna omului, tot aşa şi iudeii, 
din pricina beţiei şi a îngrăşării coborându-se la cea mai de jos răutate, au început să zburde; n-au 
primit jugul lui Hristos şi nici n-au tras la plugul învăţăturii. Aceasta o lasă să se înţeleagă şi un 
alt profet, spunând: „ Ca o junincă îndărătnică, aşa s-a îndărătnicit şi Israel" . Iar alt profet îl 
numeşte: „juncan neînvăţat" , nişte animale ca acestea, care nu mai sunt bune de treabă, ajung 
bune de tăiere. Aşa au păţit şi iudeii; pentru că nu mai sunt buni de treabă, au ajuns buni de 
tăiere. De aceea şi Hristos spune: „ Pe vrăjmaşii Mei, care n-au voit ca Eu să domnesc peste ei, 
aduceţi-i aici şi junghiaţi-i" . Atunci trebuia să posteşti, iudeule, când beţia ţi-a făcut atâta rău, 
când lăcomia la mâncare a dat naştere la necredinţă, şi nu acum. Acum postul nu mai este la 
timpul lui, acum este o urâciune. 

- Cine o spune? 

- însuşi Isaia strigă cu mare glas: „ Nu un astfel de post am ales Eu, zice Domnul" . 

- De ce? 

- „ Pentru că postiţi in judecăţi şi în sfezi, pentru că îi bateţi cu pumnii pe cei supuşi vouă" . 
Dacă, deci, postul tău era o urâciune când îi băteai pe cei ce erau împreună robi cu tine, cum 
poate să mai fie primit postul tău de acum, când L-ai junghiat pe Stăpânul tău? Ce rost mai are? 

Cel care posteşte trebuie să fie liniştit, cu inima zdrobită, smerit, nu beat de mânie. Cum poţi fi 
liniştit, iudeule, când îl baţi pe semenul tău? Altădată, în vremea Vechiului Testament, iudeii 
posteau judecându-se şi sfădindu-se! Acum postesc obrăznicindu-se şi desfrânându-se fără nici o 
ruşine! Postesc dănţuind cu picioarele goale prin piaţă! Spusa lor e că postesc. Dar înfăţişarea le 
e de beţivi. Ascultă cum porunceşte Profetul să posteşti! „ Postiţi post sfânt" , spune el. N-a 
spus: „ Lăudaţi-vă cu postul, arătaţi-1 lumii!" . „ Vestiţi slujba, adunaţi-i pe bătrâni" . Dar iudeii 
de azi nu-i adună pe bătrâni, ci cete de oameni desfrânaţi, cârduri nesfârşite de femei pierdute; 
târăsc în sinagoga lor întreg teatrul şi pe cei ce joacă pe scenă. Nu mai e nici o deosebire între 
teatru şi sinagogă. Ştiu că unii au să osândească îndrăzneala cuvântului meu. Au să mă 
osândească pentru că am spus că nu-i nici o deosebire între teatru şi sinagogă. Dar cum am să 

osândesc îndrăzneala lor dacă nu socotesc sinagoga teatru ! Dacă o spun de la mine, osândeşte- 
mă! Dar dacă spun cuvintele profetului, primeşte-mi hotărârea. 

3. Ştiu că mulţi îi cinstesc pe iudei şi socot că vieţuirea lor de acum este plină de bună-cuviinţă. 
Acest lucru mă face să smulg din rădăcină o astfel de părere! 

Am spus că întru nimic nu-i mai bun teatrul decât sinagoga. Şi o voi dovedi cu spusele 
profetului. Doar nu sunt iudeii mai vrednici de credinţă decât profeţii! Ce spune dar Profetul? 
„ Faţă de desfrânată ţi s-a făcut faţa! Fără de ruşine te-ai făcut tuturor!" . Iar casa în care stă 
desfrânata este casă de desfrâu. Dar, mai bine spus, sinagoga nu este numai casă de desfrâu şi 
teatru, ci şi peşteră de tâlhari, şi locuinţă de fiare sălbatice. „ Peşteră de hienă a ajuns pentru 
Mine casa voastră" , spune Profetul . Casa lor n-a ajuns locuinţa unei fiare oarecare, ci locuinţa 
unei fiare necurate. Şi mai spune Profetul: „ Am lăsat casa Mea, am părăsit moştenirea Mea" . 
Iar când Dumnezeu părăseşte casa, ce nădejde de mântuire mai poate fî ? Când Dumnezeu 
părăseşte casa, locul acela ajunge locuinţă drăcească. 

Dar, negreşit, mi se va spune că şi iudeii se închină lui Dumnezeu. Doamne fereşte! Să nu se 
spună una ca asta! nici un iudeu nu se închină lui Dumnezeu. 

- Cine spune asta? 

- Fiul lui Dumnezeu! „ Dacă aţi şti pe Tatăl Meu, spune El, M-aţi şti şi pe Mine; dar nici pe Mine 
nu Mă ştiţi, nici pe Tatăl Meu nu-L ştiţi" . Ce mărturie mai vrednică de credinţă decât aceasta să- 
ţi aduc? 

Mai îndrăzneşte cineva dar să spună că sinagoga nu-i locaş de închinare la idoli, odată ce iudeii 
nu-L cunosc pe Tatăl, odată ce iudeii L-au răstignit pe Fiul, odată ce iudeii au respins ajutorul 
Duhului? In sinagoga lor nu I se slujeşte lui Dumnezeu, Doamne fereşte! Sinagoga lor e locaş de 
slujire idolească. 

Cu toate acestea, unii creştini privesc sinagogile ca pe nişte locuri vrednice de cinste. Şi asta n-o 
spun de la mine, ci o ştiu din experienţă. Acum trei zile (credeţi-mă, nu mint) am văzut cum o 
femeie liberă, o creştină, cu bună-cuviinţă în îmbrăcăminte şi purtări, era silită de un ticălos şi un 
nesimţitor, după înfăţişare creştin - n-aş spune că un om care a îndrăznit o astfel de faptă poate fi 
creştin adevărat - să intre în sinagoga evreilor şi să jure acolo pentru o pricină pusă de la el la 
îndoială. Femeia, apropiindu-se de mine, m-a chemat în ajutor şi mi-a cerut să împiedic silnicia 
cea nelegiuită, căci nu-i era îngăduit ei, care se împărtăşise de Dumnezeieştile Taine, să intre în 
sinagogă. 

Aprins de mânie şi înflăcărat, n-am îngăduit să fie târâtă să săvârşească nelegiuirea aceea şi am 
smuls-o din mâinile lui. L-am întrebat pe siluitor dacă e creştin. Când mi-a mărturisit că e 
creştin, l-am mustrat cu asprime; l-am făcut smintit şi neghiob; i-am spus că nu-i cu nimic mai 
bun decât un dobitoc, dacă el, care spune că se închină lui Hristos, târăşte pe un altul în peşterile 
iudeilor, cei care L-au răstignit pe Hristos. I-am vorbit mult. Mai întâi l-am învăţat din 
Dumnezeieştile Evanghelii că unui creştin nu-i este deloc îngăduit să jure şi nici nu-i este 
îngăduit să silească pe altul să jure. Apoi i-am spus că nu trebuie să silească să jure nu doar pe un 
creştin, dar nici pe un necreştin. După ce cu multe şi lungi cuvinte i-am scos din suflet părerea 
cea rătăcită, l-am întrebat de ce a lăsat deoparte biserica şi a târât-o pe femeia aceea în sinagoga 
evreilor. Mi-a răspuns că i-au spus mulţi că jurămintele făcute în sinagogă au mai multă putere, 
sunt mai înfricoşătoare. 

La auzul acestor cuvinte, am oftat, m-am aprins de mânie şi apoi am râs iarăşi. Am suspinat când 
am văzut câtă putere are viclenia diavolului ca să-i înduplece pe oameni! M-am aprins de mânie 
când m-am gândit la trândăveala celor înşelaţi. Şi am râs, iarăşi, când am văzut cât de mare şi cât 
de cumplită este prostia celor înşelaţi. 

V-am spus şi v-am istorisit acestea, pentru că nu vă înduioşează, nici nu vă doare de creştinii care 
suferă şi săvârşesc astfel de fapte. Când vedeţi că unul dintre fraţii voştri cade în nişte nelegiuiri 
ca acestea, socotiţi că nenorocirea este a altuia, nu a voastră. Dacă vă ţine cineva de rău, credeţi 
că vă apăraţi spunând: „ ce mă priveşte!" , „ ce legătură am eu cu el!" . Nu! Cel ce grăieşte aşa 
grăieşte cuvinte pline de cea mai cumplită ură de oameni, pline de cruzime diavolească. Ce spui? 
Eşti om, eşti şi tu de aceeaşi fire cu el, dar, mai bine spus, dacă trebuie să vorbesc de fire, ai un 
singur Cap, pe Hristos, şi mai îndrăzneşti să spui că n-ai nici o legătură cu mădularele tale? Cum 
mai mărturiseşti atunci că Hristos este Capul Bisericii? Capul în chip firesc alătură toate 
mădularele, le adună şi le leagă bine unele cu altele. Iar dacă n-ai nici o legătură cu mădularul 
tău, atunci n-ai nici o legătură nici cu fratele tău şi nici nu-L ai cap pe Hristos. Ca pe nişte copii 
mici vă înfricoşează iudeii, şi nu simţiţi. După cum multe slugi rele provoacă haz mult când îi 
sperie pe copii cu măşti înfricoşătoare şi caraghioase căci măştile prin ele însele nu sunt 
înfricoşătoare, ci par aşa din pricina simplităţii minţii copiilor, tot astfel şi iudeii îi înfricoşează 
pe creştinii care nu sunt destul de tari în credinţă. Cum poate fi înfricoşătoare sinagoga iudeilor, 
când ea este plină de ruşine şi de râs, când iudeii sunt nişte izgoniţi, nişte învinşi, nişte osândiţi? 

4. Biserica noastră nu-i aşa, ci cu adevărat înfricoşătoare şi plină de cutremur. Locul acesta este 
înfricoşător, căci aici este Dumnezeul vieţii. Dumnezeul care are stăpânire asupra morţii, pentru 
că aici sunt cuvinte nenumărate despre chinurile cele veşnice, despre râurile cele de foc, despre 
viermele cel veninos, despre lanţurile cele de nesfărâmat, despre întunericul cel mai dinafară. 
Iudeii nu ştiu nimic din acestea, nici din vis măcar; trăiesc pentru pântece, sunt înnebuniţi după 
lucrurile din lumea aceasta, nu sunt cu nimic mai buni decât necuvântătoarele din pricina 
desfrânării şi lăcomiei lor. Un singur lucru ştiu numai: să-şi umple pântecele şi să se îmbete, să 
se omoare pentru dansatoare şi să se rănească pentru alergările de la hipodrom. 

Spune-mi, rogu-te, sunt sinagogile vrednice de cinste şi înfricoşătoare? Cine-ar spune-o! Dar 
cum se face că vi se par înfricoşătoare? Afară doar dacă aţi susţine că nişte slugi necinstite, fără 
îndrăznire şi izgonite din casa stăpânilor, pot fi înfricoşătoare pentru oameni cu nume bun şi cu 
îndrăznire! Dar lucrurile nu stau aşa, nu stau aşa! Pentru că nici crâşma nu-i mai cinstită decât 
curţile cele împărăteşti! Dar, mai bine spus, sinagoga este mai necinstită chiar decât crâşma! 
Sinagoga nu este numai locuinţă de tâlhari şi de crâşmari, ci locuinţă de demoni. Dar, mai bine 
spus, nu numai sinagogile ci chiar şi sufletele iudeilor. Şi asta voi încerca s-o arăt la sfârşitul 
cuvântului. 

Vă rog, dar, să vă aduceţi aminte mai ales de această vorbire. Căci nu vorbesc acum nici pentru 
paradă, nici pentru aplauze, ci pentru vindecarea sufletelor voastre. Căci ce cuvânt de apărare ne 
mai rămâne când suntem atâţia doctori, şi totuşi sunt unii care bolesc? 

Apostolii au fost doisprezece, şi au încreştinat lumea! Cea mai mare parte a oraşului nostru este 
creştin, şi încă mai sunt unii care bolesc de iudaism. Ce apărare putem avea noi, cei sănătoşi? 
Sunt într-adevăr vrednici de pedeapsă cei care bolesc; dar nici noi nu suntem lipsiţi de vină, 
pentru că trecem cu vederea boala lor. Ar fi cu neputinţă să mai rămână bolnavi dacă ar avea 
parte de îngrijirea noastră. De aceea, luând-o mai dinainte, vă spun aceasta acum, ca fiecare din 

voi să-1 smulgă pe fratele său, chiar dacă ar trebui să întrebuinţeze forţa, sila, ocara, mustrarea! 
Fă totul ca să-1 smulgi pe cel bolnav din laţul diavolului, să-1 scapi din întovărăşirea cu 
omorâtorii lui Hristos. Spune-mi, te rog, dacă ai vedea în piaţă că cineva, pe temei de dreaptă 
judecată, este dus să fie osândit, şi ai avea puterea să-1 smulgi din mâinile călăului, spune-mi, n- 
ai face totul ca să-1 scapi? Acum însă îl vezi pe fratele tău, dus pe nedrept şi în chip nelegiuit, nu 
de călău, ci de diavol, în prăpastia pierzării, şi nici nu vrei să dai o mână de ajutor ca să-1 smulgi 
din calea cea nelegiuită? Ce iertare mai poţi avea? Lui îi spui că e mai puternic şi mai tare decât 
tine? Spune-mi-1 mie! Voi prefera să-mi dau mai degrabă viaţa decât să-1 las sa calce aceste sfinte 
pridvoare ale bisericii, dacă se încăpăţânează şi stăruie în purtarea lui! îi voi spune: Ce legătură 
ai tu cu Biserica cea liberă, cu Ierusalimul cel de Sus? Ai ales Ierusalimul cel de jos? Robeşte cu 
el! Căci Ierusalimul cel de jos, după cuvântul Apostolului , zace în robie cu copiii Iui. Posteşti cu 
iudeii? 

Descalţă-te atunci şi tu cu iudeii şi umblă cu picioarele goale prin oraş! Ia parte şi tu aici la 
schimonisirea şi la ruşinea lor! Dar n-o faci! îţi este ruşine şi roşeşti! îţi este ruşine să iei parte la 
schimonosirea lor, dar nu ţi-e ruşine să iei parte la necredinţa lor! 

Ce iertare vei avea când eşti creştin pe jumătate? Credeţi-mă, îmi voi da mai degrabă viaţa decât 
să trec cu vederea pe unul pe care îl ştiu că are o astfel de boală. Dacă nu-1 ştiu. Dumnezeu 
negreşit mă va ierta. Gândiţi la fel cu mine. Să nu socotiţi asta un lucru fără însemnătate. Nu 
vedeţi ce strigă necontenit diaconul în timpul Sfintei Liturghii?: „ Cunoaşteţi-vă unii pe alţii"! 
Nu vedeţi că vă încredinţează cercetarea amănunţită a fraţilor voştri? Fă aşa şi cu cei ce se duc la 
sinagogile iudaice! Când afli că cineva ţine rânduielile iudaice, pune mâna pe el, dă-1 pe faţă, ca 
să nu ajungi şi tu părtaş primejdiei. în oştire, dacă un ostaş este prins că lucrează printre soldaţi 
pentru duşmani şi că are gânduri la fel cu perşii, duşmanii noştri, nu se primejduieşte numai el, ci 
şi toţi care au ştiut de el, şi nu l-au făcut cunoscut generalului. Iar voi sunteţi oştirea lui Hristos! 
Cercetaţi şi iscodiţi cu de-amănuntul! De este amestecat printre voi unul de alt neam, făceţi-1 
cunoscut! nu ca să-1 omoram, cum sunt omorâţi trădătorii în armata, nici ca să-1 muncim şi să-1 
pedepsim, ci ca să-1 scăpăm de rătăcire şi necredinţă, ca să-1 facem cu totul al nostru. 

Dacă nu vreţi să faceţi aşa, ci-1 ascundeţj, deşi îl ştiţi, cunoaşteţi bine că veţi suferi aceeaşi 
pedeapsă ca şi el. Pavel supune la chin şi la pedeapsă nu numai pe cei ce săvârşesc răul, ci şi pe 
cei care îi încuviinţează . Iar profetul David dă aceeaşi pedeapsă nu numai celor ce fură, ci şi 
celor care aleargă cu ei . Şi pe bună dreptate; căci cel care îl ştie pe cel ce face răul şi-1 doseşte şi- 
1 ascunde, îi dă prilej să ajungă şi mai nepăsător şi-1 face să săvârşească răul cu mai multă 
libertate. 

5. Dar trebuie să mă întorc iarăşi la cei ce bolesc. Gândiţi-vă în a căror tovărăşie sunt cei ce 
postesc acum! în a acelora care au strigat: „ Răstigneşte-L! Răstigneşte-L!" . In a acelora care au 
spus: „ Sângele Lui asupra noastră şi asupra copiilor noştri!" . Ai îndrăzni oare să te apropii şi să 
vorbeşti cu unii care au fost prinşi şi condamnaţi pentru că au încercat să pună mâna pe putere? 
Eu nu cred. nu-i oare absurd să fugi cu atâta grabă de oameni care fac rău unui om, dar să ţi-i faci 
prieteni pe cei ce au ocărât pe Dumnezeu şi să prăznuieşti tu, care te închini Celui răstignit, cu 
cei ce L-au răstignit? Aceasta nu-i numai prostie, ci cumplită nebunie! 

Dar pentru că sunt unii creştini care socotesc chiar sinagoga loc cinstit, este de neapărată 
trebuinţă să spun câteva cuvinte către aceştia. 

Pentru ce respectaţi locul acela, când ar trebui să-1 dispreţuiţi, să vă dezgustaţi de el şi să fugiţi de 
el? 

- In sinagogă se află legea, îmi răspund ei, şi cărţile profetice! 

- Şi ce-i cu asta? Nu cumva e sfânt locul în care sunt cărţile acestea? Deloc! Eu tocmai pentru 
asta mai cu seamă urăsc sinagoga şi îmi provoacă dezgust, pentru că iudeii îi au pe profeţi, dar nu 
cred în profeţi, pentru că citesc cărţile, dar nu primesc mărturiile. Iar fapta aceasta este mai 
cumplită decât ocara! Spune-mi, dacă ai vedea că un om cu viaţă sfântă, strălucit şi vestit ar fi 
târât într-o crâşmă sau într-o peşteră de tâlhari, şi acolo ar fi ocărât şi lovit, şi ar suferi cea mai 
grozavă batjocură, spune-mi, ai admira crâşma sau peştera pentru că stă acolo batjocorit acel 
mare şi minunat bărbat? N-o cred! Dimpotrivă, tocmai pentru aceasta ai uri mai mult locul acela 
şi ai fugi de el! Gândeşte la fel şi despre sinagogă. Iudeii i-au luat acolo cu ei pe profeţi şi pe 
Moise nu ca să-i cinstească, ci ca să-i ocărască şi să-i necinstească. Ce ocară mai mare pot aduce 
acestor sfinţi decât spunând că ei nu ştiu de Hristos şi nici n-au spus ceva despre venirea Lui!, 
decât învinuindu-i că nu cunosc pe Stăpânul lor şi zicând că au aceeaşi necredinţă ca şi ei? 

Prin urmare, mai cu seamă pentru aceasta trebuie urâţi şi iudeii, şi sinagoga lor, pentru că-i 
batjocoresc pe sfinţii aceia. Dar pentru ce vorbesc eu de cărţi, de locuri? în timpul persecuţiilor, 
călăii ţineau în mâini, strujeau şi biciuiau trupurile mucenicilor. Oare erau sfinte mâinile lor 
pentru că ţineau trupurile sfinţilor? Doamne fereşte! Apoi, dacă mâinile care ţin trupurile sfinţilor 
rămân spurcate tocmai pentru că le ţin rău, vor fi oare vrednici de cinste tocmai pentru asta cei 
care ţin în mâini cărţile sfinţilor prooroci şi le insultă tot aşa de mult ca şi călăii trupurile 
mucenicilor? O astfel de judecată n-ar fi oare culmea prostiei? Dacă trupurile care sunt rău ţinute 
nu numai că nu-i sfinţesc pe cei ce le ţin, ci, dimpotrivă, le fac mai blestemate, atunci cu mult 
mai mult cărţile citite cu necredinţă nu vor putea fi de folos celor ce le citesc. 

Tocmai faptul că ţin cărţile sfinte cu astfel de gând îi arată a fi mai necredincioşi. Dacă nu i-ar 
avea pe profeţi, n-ar fi atât de vinovaţi. Dacă n-ar citi cărţile sfinte, n-ar fi atât de necuraţi şi de 
spurcaţi. Aşa însă, sunt lipsiţi de orice iertare pentru că, deşi îi au pe predicatorii adevărului, 
totuşi stau cu gând duşman şi faţă de ei, şi fată de adevăr. Prin urmare, mai cu seamă pentru 
aceasta sunt spurcaţi şi blestemaţi, pentru că, deşi îi au pe profeţi, totuşi îi întrebuinţează cu gând 
vrăjmaş. 

De aceea, vă rog să fugiţi şi să vă depărtaţi de adunările iudeilor. Nu-i mică vătămarea 
sufletească ce o pricinuiţi fraţilor mai slabi în credinţă! Nu-i mică pricina de deznădejde ce le-o 
naşte-ţi în suflete! Cum să nu socotească ei foarte bune faptele şi obiceiurile iudaice când vă văd 
pe voi, care vă închinaţi lui Hristos Cel răstignit de iudei, că îndrăgiţi şi cinstiţi obiceiurile lor? Şi 
cum să nu socotească ei fără de nici o valoare credinţa noastră, când voi, care credeţi şi slujiţi 
credinţa, alergaţi la cei ce o dărâmă? „ Dacă te va vedea cineva, spune Pavel, pe tine, cel ce ai o 
cunoştinţă, şezând in capiştea idolilor, oare cugetul lui, slab fiind, nu se va întări întru a mânca 
din cele jertfite idolilor?" . 

Iar eu spun: Dacă te va vedea cineva pe tine, care ai cunoştinţă, ducându-te în sinagogă şi 
uitându-te la trâmbiţe, oare cugetul lui, slab fiind, nu se va întări întru a admira lucrurile iudaice? 
Cel ce cade este pedepsit nu numai pentru propria lui cădere, ci este osândit şi pentru că i-a făcut 
pe alţii să cadă; după cum şi cel ce stă nu este încununat numai pentru propria lui virtute, ci este 
admirat şi pentru că-i face şi pe alţii să aibă aceeaşi râvnă. Fugiţi dar şi de adunările lor, şi de 
locurile lor! Nimeni să nu cinstească sinagoga din pricina cărţilor sfinte care sunt în ea! 

Dimpotrivă, tocmai pentru asta să fie urâtă, să i se întoarcă spatele, pentru că iudeii îi ţin pe 
sfinţii profeţi ca să-i ocărască, pentru că nu cred în cuvintele lor, pentru că pun pe seama acelora 
necredinţa lor. 

6. Ca să cunoaşteţi că nu cărţile sfinte sfinţesc locul, ci, dimpotrivă, locul este murdărit de gândul 
şi voinţa celor ce se adună acolo, am să vă povestesc o istorie veche. Ptolemeu Filadelful a 
adunat cărţile din lumea întreagă; aflând că iudeii au scrieri care filosofează despre Dumnezeu şi 
despre o bună vieţuire, a chemat din Iudeea bărbaţi şi i-a pus să le tălmăcească în greceşte, căci 
Ptolemeu era grec. Scrierile acestea au fost aşezate în templul lui Serapis. Şi cărţile profeţilor 
care au fost traduse stau până acum acolo. Ce dar? Este oare sfânt templul lui Serapis din pricina 
cărţilor? Doamne fereşte! Cărţile au sfinţenia lor proprie; n-o transmit templului, din pricina 
necurăţiei celor ce se adună acolo. 

Tot aşa trebuie să gândim şi despre sinagogă. E drept, nu se află în ea idoli, dar locuiesc demoni. 
Şi asta o spun nu numai despre sinagoga de aici, din oraş, ci şi despre cea din Dafne. Prăpădul e 
mai mare acolo; de aceea i-au şi dat sinagogii aceleia numele Matroana. Am auzit că mulţi 
credincioşi se duc acolo şi dorm în locul acela. Dar, Doamne fereşte, n-am să-i numesc niciodată 
pe astfel de oameni credincioşi. Pentru mine este tot atât de spurcată şi sinagoga Matroanei, şi 
templul lui Apolo. Iar dacă cineva îmi va osândi îndrăzneala cuvintelor, ei bine eu pe unul ca 
acesta îl voi osândi ca pe cel mai mare nebun. 

Spune-mi, nu-i oare loc de necredinţă, chiar dacă nu-s idoli acolo, locul în care locuiesc demoni? 
Nu-i oare mai mare vătămarea sufletească în locul acela unde se adună ucigaşii lui Hristos, unde 
este izgonită crucea, unde este hulit Dumnezeu, unde nu se cunoaşte Tatăl, unde se ocărăşte Fiul, 
unde se leapădă harul Sfântului Duh, dar, mai bine spus, unde sunt chiar demonii? In templul 
idolilor necredinţa e vădită şi descoperită; nu poate momi cu uşurinţă şi nici nu poate înşela pe 
un om cu minte şi înţelept; în sinagogă iudeii spun că se slujeşte lui Dumnezeu, că sunt urâţi 
idolii, că sunt cinstiţi profeţii; prin aceste cuvinte pregătesc momeala şi îi prind în laţurile lor pe 
creştinii simpli şi nepricepuţi. 

Prin urmare, sunt la fel de necredincioşi şi iudeii, şi păgânii, dar înşelăciunea săvârşită de iudei e 
mai cumplită. In sinagoga lor se află un jertfelnic, jertfelnic nevăzut de înşelăciune! Pe el nu se 
jertfesc oi şi tauri, ci suflete de oameni. 

Dar, ca să vorbesc pe scurt, dacă admiri rânduielile şi ceremoniile iudaice, ce mai cauţi la noi ? 
Dacă rânduielile şi iudaice sunt vrednice de respect şi măreţe, atunci ale noastre sunt mincinoase! 
Iar dacă ale noastre sunt adevărate după cum şi sunt, acelea sunt pline de înşelăciune. Nu vorbesc 
de Scriptură, Doamne fereşte! Scripturile m-au povăţuit la Hristos! Vorbesc de necredinţa lor şi 
de nebunia lor de acum. 

Este însă timpul să arăt că şi demonii locuiesc acolo nu numai în sinagogă, ci chiar în sufletele 
iudeilor. Domnul spune: "Când duhul cel necurat iese din om, umblă prin locuri fără apă, căutând 
odihnă; dacă nu găseşte, spune:"Mă voi întoarce în casa mea" . Şi venind, o găseşte goală, 
măturată şi împodobită. Atunci merge şi ia cu el alte şapte duhuri mai rele decât el şi intră în el; 
şi vor fi cele de pe urmă ale omului aceluia mai rele decât cele dintâi. Aşa va fi şi cu neamul 
acesta viclean" . Ai văzut că locuiesc draci în sufletele lor ? Ai văzut că iudeii de acum sunt mai 
răi decât cei de mai înainte? Şi pe bună dreptate! Atunci îi cinsteau pe profeţi, dar acum insultă 

pe însuşi Stăpânul profeţilor. 

Vă întreb: Vă adunaţi în acelaşi loc cu oameni îndrăciţi, cu oameni care au duhuri necurate, 
crescuţi în crime şi omoruri şi nu vă cutremuraţi? Trebuie oare să le dăm bună ziua să le adresăm 
cuvânt? Nu trebuie oare să fugim de ei ca de ciumă şi ca de o boală a întregii lumi? N-au săvârşit 
ei tot felul de răutăţi? N-au cheltuit toţi profeţii multe şi lungi cuvinte pentru învinuirea lor? I-au 
jertfit pe fiii şi pe fiicele lor demonilor; n-au vrut să ştie de odraslele lor, au uitat durerile naşterii, 
au călcat în picioare creşterea de copii, au răsturnat din temelii legile înrudirii, au ajuns mai răi 
decât fiarele. Fiarele de multe ori îşi dau viaţa şi dispreţuiesc propria lor mântuire ca să-şi apere 
puii; iudeii, fără să-i silească cineva, i-au junghiat pe cei născuţi din ei, ca să slujească 
duşmanilor vieţii noastre, blestemaţilor draci. 

De ce să ne cutremurăm mai întâi: de necredinţa lor sau de cruzimea şi de neomenia lor ? Că şi- 
au jertfit fiii sau că au jertfit demonilor? Dar prin destrăbălarea lor n-au lăsat oare în umbră cele 
mai desfrânate animale? Ascultă ce spune Profetul despre desfrânarea lor: „ Au ajuns nişte cai 
înnebuniţi după iepe! Fiecare nechează după femeia aproapelui său" . N-a spus: fiecare o dorea 
pe femeia aproapelui, ci a arătat foarte bine nebuneasca lor desfrânare folosindu-se de cuvântul 
„ a necheza" , care exprimă desfrânarea la cai. 

7. Despre ce altceva voiţi să vă mai vorbesc? Despre jafurile lor, despre lăcomia lor, despre 
trădarea săracilor, despre hoţiile lor, despre neguţătoriile lor? Dar o zi întreagă nu mi-ar ajunge ca 
să vorbesc despre toate! 

Spui că sărbătorile lor sunt vrednice de respect şi măreţe? Dar profeţii au arătat că şi acestea sunt 
necurate. Ascultă-i pe profeţi, dar, mai bine spus, ascultă-L pe Dumnezeu cu ce cuvinte tari le 
detestă: „ Am urât, am lepădat sărbătorile voastre" . Dumnezeu le urăşte, şi tu iei parte la ele? N- 
a spus: „ sărbătoarea cutare şi cutare" , ci toate sărbătorile la un loc. Vrei să vezi că Dumnezeu 
urăşte slujirea cu timpane, cu alăută şi cu alte instrumente muzicale? „ Depărtează de la Mine, 
zice Domnul, sunetul cântărilor tale; nu vreau să aud cântecul instrumentelor tale muzicale" . 
Dumnezeu spune: „ Depărtează de la Mine" , şi tu alergi ca să auzi trâmbiţele? 
Spui că jertfele şi darurile lor nu sunt o urâciune înaintea lui Dumnezeu? 
Ascultă ce spune Domnul: „ Chiar dacă îmi aduceţi făină curată, în deşert! Tămâia este o 
urâciune înaintea Mea!" . Tămâia este o urâciune, şi sinagoga nu este o urâciune? Şi când era 
urâciune? înainte ca ei să fi săvârşit culmea răutăţilor, înainte de a-L fi ucis pe Stăpânul lor, 
înainte de cruce, înainte de urâciunea uciderii lui Hristos. Şi acum nu este cu mult mai mult? Şi 
totuşi, ce este mai plăcut la miros ca tămâia? Dar Dumnezeu nu Se uită la natura darurilor, ci la 
gândul celui ce aduce darurile. Aşa judeca Dumnezeu darurile. S-a uitat mai întâi la Abel şi apoi 
la darurile lui. „ S-a uitat la Cain şi apoi S-a întors de la jertfele lui" . S-a uitat la Cain, dar la 
jertfele lui nu S-a uitat. Noe I-a adus lui Dumnezeu jertfe de oi, de tauri şi de păsări; şi spune 
Scriptura că „ a mirosit Domnul miros de bună mireasmă" , adică a primit cele dăruite. 

Asta nu înseamnă că Dumnezeu are nări. Dumnezeirea este netrupească. Şi cu toate că cele 
dăruite de Noe nu erau decât fum şi miros de cărnuri arse, şi nimic nu-i mai neplăcut decât acest 
fum şi miros, totuşi, ca să afli că Dumnezeu primeşte sau respinge jertfa căutând la gândul şi la 
inima celor care aduc jertfa, numeşte fumul şi mirosul de carne arsă miros de bună mireasmă, iar 
tămâia, urâciune, căci gândul şi inima celor ce o aduceau erau pline de miros tare neplăcut. 

Vrei să afli că odată cu jertfele, cu instrumentele muzicale, cu sărbătorile şi cu tămâierile 
Dumnezeu a urât şi templul din pricina celor care intrau în el? Lucrul acesta 1-a arătat mai cu 
seamă prin fapte, dându-1 mai înainte pe mâinile barbarilor, iar mai pe urmă dărâmându-1 cu 
desăvârşire. Totuşi şi înainte de dărâmare Dumnezeu strigă şi zice prin Profetul: „ Nu vă puneţi 
nădejdea în cuvinte mincinoase, că nu vă va fi de nici un folos să ziceţi: Acesta este templul 
Domnului, este templul Domnului" . 

Nu templul sfinţeşte, spune Domnul, ci aceia care intră în el fac sfânt templul. Dacă templul nu 
era de folos atunci când erau în el Heruvimii, când era în el chivotul, apoi cu mult mai mult 
acum, când toate acestea au pierit, când Dumnezeu i-a întors desăvârşit spatele, când a ajuns 
pricină mai mare de ură. Ce mare prostie, ce mare nebunie este să sărbătoreşti împreună cu cei pe 
care Dumnezeu i-a necinstit, cu cei pe care Dumnezeu i-a părăsit, cu cei care au mâniat pe 
Stăpânul! Ai suferi oare să-1 vezi pe omul care 1-a ucis pe fiul tău? Ai suferi oare să-i auzi 
numele? N-ai fugi oare de el ca de dracu, ca de diavol? Au ucis pe Fiul Stăpânului tău, şi mai 
îndrăzneşti să te întâlneşti cu ei în acelaşi loc? Cel ucis atât de mult te-a cinstit, că te-a făcut 
fratele Lui şi împreună-moştenitor cu El; tu însă atât îl necinsteşti, că-i cinsteşti pe ucigaşii şi 
răstignitorii Lui, că le slujeşti lor luând parte la sărbătorile lor, că te întâlneşti în locurile lor 
spurcate, că păşeşti pragurile cele necurate, că te împărtăşeşti de la masa demonilor. Căci nu pot 
numi altfel postul iudeilor după ce au ucis pe Dumnezeu! Nu slujesc oare demonilor cei care 
lucrează împotriva lui Dumnezeu? 

Te duci la sinagogă deoarece cauţi să fîi vindecat de demoni? Crezi oare că ei au milă de 
trupurile oamenilor? Când Hristos le-a îngăduit să intre în porci, demonii i-au înecat îndată în 
adânc . Facă Dumnezeu să nu te omoare demonii când te duci la ei! Dar-ar Dumnezeu să nu-ţi 
întindă curse! Crezi că au să-ţi vindece trupul ei, care l-au izgonit pe om din paradis, ei, care l-au 
lipsit de cinstea cea de sus? Batjocură şi poveşti sunt acestea! Demonii nu obişnuiesc să vindece, 
ci să întindă curse şi să vatăme! Spune-mi, au să cureţe sufletele, când nu curăţă trupurile? Au ei 
dorinţa să-i izbăvească pe oameni de boli, când încearcă să-i arunce din împărăţia cerurilor? N-ai 
auzit pe profet spunând, dar, mai bine spus, pe Dumnezeu, prin profet, că demonii nu pot face 
nici bine, nici rău? Dar chiar dacă ar putea şi ar vrea să vindece, ceea ce e cu neputinţă!, totuşi n- 
ar trebui să preferi o pagubă nemuritoare şi veşnică pentru un câştig neînsemnat şi trecător! Nu e 
bună neguţătoria ta! 

Mânii pe Dumnezeu, Creatorul trupului tău, şi chemi să te vindece cel ce unelteşte împotriva ta? 
Cum să nu te atragă atunci cu uşurinţă un păgân să te închini zeilor elenilor datorită ştiinţei lui 
medicale? Doctorii păgâni într-adevăr au alungat de multe ori bolile şi i-au făcut sănătoşi pe cei 
bolnavi. Dar ce? Trebuie pentru asta să împărtăşim necredinţa lor? Doamne fereşte! Ascultă ce le 
spune Moise iudeilor! „ Da se va scula profet între voi care să viseze vis şi să dea semn sau 
minune, şi se va înfăptui semnul sau minunea despre care a vorbit şi va zice către tine spunând: „ 
Să mergem şi să slujim altor dumnezei, pe care nu i-au ştiut părinţii noştri" , să nu ascultaţi de 
glasul profetului" . 

Cu alte cuvinte Moise vrea să spună aşa: Dacă se va scula un profet şi va face minuni, sau va 
învia morţi, sau va curaţi leproşi, sau va vindeca betegi şi, după ce va fi făcut minunea, te va 
chema la necredinţă, să nu-i dai ascultare din pricina înfăptuirii minunii. 

- De ce? 

- Pentru că „ te ispiteşte Domnul Dumnezeul tău să vadă de-L iubeşti din toată inima ta şi din tot 
sufletul tău" . 

Prin urmare, este clar că demonii nu-i vindecă pe oameni. Iar dacă uneori, cu îngăduinţa lui 
Dumnezeu, au vindecat pe vreunul, aşa cum vindecă oamenii, îngăduinţa aceasta s-a făcut spre 
cercarea ta, nu pentru că Dumnezeu nu ştie, ci ca tu să te înveţi să nu-i suferi pe demoni nici când 
vindecă. Dar pentru ce vorbesc eu de tămăduirea trupului? Dacă cineva te-ar ameninţa cu gheena 
ca să te lepezi de Hristos, nu primi! Dacă ţi-ar făgădui împărăţia cerurilor ca să te desparţi de 
Unul-Născut Fiul lui Dumnezeu, fugi de el, urăşte-1! Fii ucenicul lui Pavel! Mergi pe urma 
cuvintelor acelora pe care le-a strigat fericitul şi viteazul lui suflet: „ Sunt încredinţat, spune el, 
că nici moartea, nici viaţa, nici îngerii, nici începătoriile, nici puterile, nici cele de acum, nici 
cele viitoare, nici înălţimea, nici adâncul, nici vreo altă făptură nu va putea să ne despartă de 
dragostea lui Dumnezeu, cea întru Hristos Iisus, Domnul nostru" . 

Pe Pavel nu-1 despart de dragostea lui Hristos nici îngerii, nici puterile, nici cele de acum, nici 
cele viitoare şi nici vreo altă făptură, iar pe tine te depărtează de Hristos vindecarea trupului? Ce 
iertare mai putem avea? Şi doar trebuie să ne fie despărţirea de Hristos mai înfricoşătoare decât 
gheena, trebuie să ne fie Hristos mai de dorit decât împărăţia cerurilor. Dacă suntem bolnavi, e 
mai bine să rămânem bolnavi decât să scăpăm de boală căzând în necredinţă. Dacă ne vindecă 
cel-rău, atunci mai mult ne vatămă decât ne ajută. Ne ajută trupul, care negreşit puţin mai târziu 
are să moară şi să putrezească, dar ne vatămă sufletul cel nemuritor. După cum răpitorii de copii 
îi momesc pe copii oferindu-le dulciuri, plăcinte şi jucării, şi astfel îi lipsesc de libertate şi chiar 
de viată, tot astfel şi demonii, făgăduind vindecare unui mădular trupesc, duc la pieire mântuirea 
sufletului. 

Noi însă, iubiţilor, să nu îngăduim asta, ci să căutăm să scăpăm cu orice chip de necredinţă. N-ar 
fi putut Iov, înduplecat de femeia lui, să scape de nenorocirea care-1 strivea hulind pe Dumnezeu? 
„ Zi un cuvânt (către Domnul), îi spune femeia lui, şi mori" . Nu! Iov a voit mai degrabă să se 
chinuie, să i se topească toată carnea pe el, şi să îndure rănile acelea cumplite, decât să scape de 
chinurile ce-1 striveau hulind pe Dumnezeu. Imită-1 şi tu pe Iov! De ţi-ar făgădui cel-rău mii şi 
mii de izbăviri de bolile şi relele ce te copleşesc, nu te lăsa înduplecat, nu-1 asculta, aşa cum n-a 
ascultat nici dreptul Iov de femeia lui! Preferă să continui a fi bolnav decât să-ţi pierzi credinţa şi 
mântuirea sufletului. Dumnezeu nu te părăseşte niciodată; ci voind să te facă mai strălucit, te lasă 
să cazi de multe ori bolnav. Rabdă dar, ca să auzi şi tu: „ Osândeşte-te că ţi-am vorbit tocmai ca 
să arăt că eşti drept!" . 

8. Ar trebui să spun mai multe decât am spus. Dar, pentru ca să ţineţi minte cele spuse, mă opresc 
aici grăind cuvintele lui Moise: „ Iau martori înaintea voastră cerul şi pământul" , că dacă 
cineva, sau dintre voi cei de fată, sau dintre cei absenţi, se va duce să privească sărbătorile 
trâmbiţelor, sau va merge în sinagogă, sau se va sui la sinagoga Matroanei, sau va posti cu ei, sau 
va tine sâmbetele, sau va ţine alt obicei iudaic, mic sau mare, nevinovat sunt de sângele vostru. 

Aceste cuvinte le voi arăta în ziua Domnului nostru Iisus Hristos şi pentru mine, şi pentru voi! 
De le veţi da ascultare, vă vor da multă îndrăznire! Dar de nu le veţi asculta, sau îi veţi ascunde 

pe cei care le săvârşesc, cuvintele mele vă vor acuza! „ Căci nu m-am sfiit să vă vestesc toată 
voia lui Dumnezeu" . Mai mult, am dat argintul meu la zarafi. Este datoria voastră acum să 
înmulţiţi argintul pe care l-aţi primit şi să folosiţi câştigul de pe urma predicii mele spre 
mântuirea fraţilor voştri. Spui că este greu şi supărător lucru să vesteşti astfel de cuvinte celor 
care săvârşesc aceste păcate? Greu şi supărător lucru este să taci! Tăcerea aceasta aduce pieire şi 
asupra voastră, a celor care îi ascundeţi pe făptaşi, şi asupra acelora care stau tăinuiţi, căci 
porneşte pe Dumnezeu cu război împotriva voastră. Cu mult mai bine este să fiţi urâţi de semenii 
voştri lucrând pentru mântuirea lor, decât să Se mânie Dumnezeu pe voi. De se supără semenul 
tău pe tine acum, cu nimic nu te va putea vătăma; dar, mai bine spus, îţi va mulţumi mai târziu că 
l-ai vindecat. Dumnezeu însă te va pedepsi cu cea mai grea pedeapsă dacă taci şi doseşti, făcând 
favor păgubitor semenului tău. Prin urmare, dacă taci, porneşti şi pe Dumnezeu cu război 
împotriva ta, şi-1 vatămi şi pe fratele tău. 

Dacă însă îl spui şi-1 dai pe faţă, vei face ca şi Dumnezeu să pogoare mila Lui asupra ta, şi-1 vei 
câştiga şi pe semenul tău; îţi vei face din el un prieten devotat, căci a cunoscut prin propria lui 
viaţă binefacerea pe care i-ai făcut-o. Să nu socotiţi dar că faceţi un bine fraţilor voştri dacă nu-i 
mustraţi cu toată asprimea când îi vedeţi că săvârşesc vreo faptă necugetată. Când ţi se fură o 
haină, nu-1 socoteşti oare duşman şi pe cel care a văzut pe hoţ, iar nu numai pe făptaş? 

Mama noastră obştească. Biserica, n-a pierdut o haină, ci un frate; 1-a furat diavolul şi-1 ţine 
acum în iudaism. Ştii cine a furat; îl ştii pe cel furat! Mă vezi pe mine aprinzând cuvântul 
învăţăturii ca pe o făclie, mă vezi căutând şi plan- gând! Şi tu stai, taci şi nu mi-1 spui? Ce 
iertare vei avea? Cum să nu te numere Biserica între cei mai mari duşmani ai ei? Cum să nu te 
socotească vrăjmaş şi trădător? Dar să nu dea Dumnezeu ca vreunul dintre cei ce aud sfătuirea 
aceasta să facă vreodată un astfel de păcat, încât să-1 trădeze pe fratele său, pentru care a murit 
Hristos. Hristos Şi-a vărsat sângele pentru el! Tu nu vrei să spui nici un cuvânt pentru el? Nu, vă 
rog! Dimpotrivă, îndată ce veţi pleca de aici, grăbiţi-vă să vă duceţi la vânătoare! Fiecare dintre 
voi să-mi aducă un creştin cuprins de această boală! Dar, mai bine spus, să nu dea Dumnezeu să 
fie atâţia bolnavi! Doi sau trei dintre voi, sau chiar zece sau douăzeci, să-mi aducă unul, pentru 
ca în ziua aceea, văzând vânatul înlăuntrul plaselor, să vă întind mai bogată masa cuvântului. 
Dacă voi vedea că sfătuirea mea s-a prefăcut în faptă, cu mai multă râvnă voi vorbi pentru 
vindecarea lor şi mai mare va fî câştigul şi al vostru, şi al lor. Nu staţi dar nepăsători! Ci, cu toţii, 
vânaţi pe cei ce suferă de această boală: femeile pe femei, bărbaţii pe bărbaţi, robii pe robi, cei 
liberi pe cei liberi, copiii pe copii! Aduceţi-i aici duminica viitoare, pentru ca să dobândiţi laudă 
şi din partea mea, iar mai înainte de laudele mele să atrageţi asupra voastră de la Dumnezeu 
răsplata cea mare şi nespusă, care depăşeşte în măsură cu mult ostenelile ostenelilor, pe care facă 
Dumnezeu ca noi toţi să o dobândim cu harul şi iubirea de oameni ale Domnului nostru Iisus 
Hristos, prin Care şi cu Care Tatălui slavă, împreună cu Sfântul Duh, acum şi pururea şi în vecii 
vecilor. Amin. 

Cuvântul II 

din "Cuvântări împotriva anomeilor. Către iudei" 
Ed. IBMBOR - 2007 

Către cei ce ţin postul iudeilor şi către iudei. 

A fost rostit cu cinci zile înainte de postul lor, 
după ce fusese rostit un alt cuvânt 

1 . Postul cel nelegiuit şi necurat al iudeilor bate deci la uşă. Să nu vă minunaţi dacă am numit 
postul acesta necurat, nimic nu-i mai blestemat decât ceea ce se face împotriva voinţei lui 
Dumnezeu, fie jertfă, fie post. Peste cinci zile începe deci postul lor cel nelegiuit. Eu acum zece 
zile, sau chiar mai multe, luând-o înainte, v-am ţinut o cuvântare ca să-i întăresc pe fraţii voştri, 
nimeni să nu aducă vina că acest cuvânt al meu n-a fost rostit la timp potrivit, pentru că l-am 
rostit cu atâtea zile mai înainte. Când vedem că e vorba să ne prindă frigurile sau chiar o altă 
boală, luând-o înainte, ne întărim cu multe îngrijiri trupul care e pe cale să cadă bolnav şi ne 
grăbim să-1 smulgem, înainte de atacul bolii, din durerile viitoare. Am văzut şi eu că se apropie o 
boală cumplită, şi am ridicat glasul cu mult înainte ca să îndepărtez răul înainte de a prinde 
rădăcină. De aceea nu v-am sfătuit chiar în acele zile, pentru ca nu cumva scurtimea vremii să vă 
împiedice să-i vânaţi pe fraţii voştri! V-am dat o lărgime de multe zile, ca să puteţi, în toată 
libertatea, să-i descoperiţi pe cei cuprinşi de această boală şi să-i câştigaţi din nou pentru 
Biserică. Tot aşa fac şi cei ce pregătesc nunta sau dau ospeţe bogate. Vorbesc cu pescarii şi cu 
vânătorii cu mult timp înainte, nu chiar în ziua nunţii şi a ospăţului, pentru ca nu cumva 
scurtimea timpului să fie o piedică pentru pregătirea mesei. 

Aveam şi eu de gând să vă întind masa cuvântului meu împotriva nesăbuirii iudeilor! De aceea 
am vorbit mai înainte cu voi, pescarii, ca să-i pescuiţi pe fraţii voştri mai slabi în credinţă şi să-i 
aduceţi să asculte cuvintele mele. Pe câţi, dar, i-aţi pescuit şi-i aveţi cu temeinicie în plasele 
voastre, continuaţi să-i întăriţi cu sfaturi şi îndemnuri. Dar pe cei pe care nu i-aţi prins la această 
bună vânătoare, aveţi vreme destulă, aceste cinci zile, ca să-i prindeţi în plasele voastre. 

Să aruncăm dar plasele învăţăturii! Să facem cerc în jurul lor, aşa cum fac câinii de vânătoare, 
hăituindu-i din toate părţile ca să intre în legile Bisericii. Să le aducem peste ei, dacă vreţi, ca pe 
un vânător iscusit, pe fericitul Pavel, care strigă şi spune: „ Iată, eu, Pavel, vă spun vouă că dacă 
vă veţi tăia împrejur, Hristos nu vă va folosi Ia nimic" . Multe animale sălbatice, ascunse prin 
tufişuri, la auzul vocii vânătorului, de frică, sar, sunt izgonite de voce şi adeseori, mânate de 
strigăt, cad în curse, fără voia lor. Tot astfel şi fraţii voştri; stau ascunşi în iudaism ca într-un 
tufiş; sunt încredinţat că dacă vor auzi glasul lui Pavel, vor cădea cu uşurinţă în plasele mântuirii 
şi vor lepăda toată rătăcirea iudaică. Căci nu este Pavel cel ce vorbeşte, ci Hristos mişcă sufletul 
aceluia. Deci, când îl auzi pe el strigând şi grăind: „ lată, eu, Pavel, vă spun vouă că dacă vă veţi 
tăia împrejur, Hristos nu vă va folosi la nimic" , socoteşte că numai glasul este al lui Pavel, 
gândul însă şi învăţătura sunt ale lui Hristos, Care grăieşte înlăuntrul lui. 

Dar poate că cineva ar putea întreba: 

- Atât de mare este paguba tăierii-împrejur, încât face nefolositoare întruparea lui Hristos? 

- Da, atât este de mare paguba tăierii-împrejur; dar nu din pricina naturii ei, ci din pricina 
învârtoşării inimii. Era un timp când legea era folositoare şi necesară; acum însă a încetat şi nu 
mai este de trebuinţă. Dacă împlineşti Legea Vechiului Testament acum, când i-a trecut vremea, 
îţi faci nefolositor darul lui Dumnezeu. Hristos nu vă va folosi la nimic dacă nu vreţi să vă 
apropiaţi de El. Să ne închipuim un om închis în temniţă, vinovat de adulter şi de alte fapte de 

ruşine; şi tocmai când e vorba să fie pedepsit şi să i se aducă sentinţa de condamnare, vine 
scrisoarea de la împărat care îi eliberează, fără judecată şi fără cercetare, pe toţi cei din 
închisoare; dar omul nostru nu vrea să se folosească de darul împăratului, ci preferă şi se 
ambiţionează să fie mai degrabă judecat şi pedepsit. Un om ca acesta nu va putea deci să se 
bucure de darul împăratului, pentru că, cerând el însuşi judecată, sentinţă şi cercetare, se lipseşte 
de bunăvoie de iertarea împărătească. Tot aşa s-a întâmplat şi cu iudeii. Să vă explic. Toată firea 
omenească era vinovată de cele mai ruşinoase păcate. „ Căci toţi au păcătuit" , spune apostolul 
Pavel. Şi erau închişi ca într-o temniţă prin blestemul fărădelegii; trebuia să se pronunţe sentinţa 
împotriva lor; a venit scrisoare împărătească din ceruri, dar, mai bine spus, a venit însuşi 
împăratul şi i-a eliberat pe toţi din legăturile păcatului, fără cercetare şi fără să le ceară socoteală. 

2. Toţi cei care au alergat la împărat se bucură de dar, fiind mântuiţi prin har; dar cei care vor să 
se îndreptăţească prin lege, vor cădea din har. Căci nici nu vor putea să se bucure de iubirea de 
oameni a împăratului Hristos, pentru că, ambiţionându-se să se mântuiască prin ei înşişi, vor 
atrage asupra lor blestemul Legii, pentru că „ din faptele Legii nu se va îndreptăţi (în faţa Lui) 
nici un trup" . Pentru aceasta spune: „ Dacă vă veţi tăia împrejur, Hristos nu vă va folosi la 
nimic" . Căci cel care se ambiţionează să se mântuie prin faptele Legii nu are nici o părtăşie cu 
harul. Acest lucru lăsându-1 Pavel să se înţeleagă, spunea: 

„ Dacă este prin har, nu mai este prin fapte; altfel, harul n-ar mai fi har; iar dacă este prin fapte, 
nu mai este har; altfel, fapta n-ar mai fi faptă" . Şi iarăşi: „ Dacă îndreptăţirea este prin Lege, 
atunci Hristos a murit în zadar" . Şi iarăşi: „ Cei care v-aţi îndreptăţit prin Lege aţi căzut din 
har" . Ai murit pentru lege, ai ajuns mort, deci nu mai eşti sub jug, nici sub silnicia jugului. 
Pentru ce dar te ambiţionezi să te Supui unor lucruri zadarnice, deşarte? 

- Dar pentru care pricină Pavel şi-a pus numele lui în acest text şi n-a spus numai atât: „ Iată, eu 
vă spun" ? 

- Pentru că voia să le aducă aminte de râvna pe care o arătase faţă de iudaism. El vrea să le spună 
aşa: „ Dacă aş fi fost dintre neamuri şi n-aş fi cunoscut rânduielile iudaice, poate că cineva ar fi 
spus că scot din dogmele Bisericii tăierea împrejur, pentru că nu cunosc tăria ei şi pentru că nu 
vreau să mă supun acestei rânduieli" . Aceasta e pricina pentru care şi-a pus în acest text numele; 
vrea să le aducă aminte de tot ce a făcut el pentru Lege . Aproape că a spus: 

„ Nu fac asta din ură pentru tăierea împrejur, ci în deplină cunoştinţă de adevăr. Eu, Pavel, spun 
asta, eu, Pavel, care m-am tăiat împrejur a opta zi, care eram de neam israelit, evreu dintre evrei, 
din seminţia lui Veniamin, după lege fariseu, după râvnă prigonitor al Bisericii, eu, care am intrat 
în case şi i-am târât pe bărbaţi şi pe femei şi i-am aruncat în închisoare! Toate acestea pot 
convinge chiar pe oamenii cei mai îndărătnici că n-am pus această lege mânat de duşmănie, nici 
de necunoaşterea iudaismului, ci în deplină cunoştinţă de adevărul cel covârşitor al lui Hristos" . 
„ Mărturisesc iarăşi, spune Pavel, oricărui om ce se taie împrejur că este dator să împlinească 
toată Legea" . 

- Dar pentru ce n-a spus: „ dau poruncă" , sau „ poruncesc" , sau „ spun" , ci 
„ mărturisesc" ? 

- Pentru ca să ne amintească prin acest cuvânt de judecata viitoare. Căci unde sunt martori, acolo 
e judecată, acolo e sentinţă! înfricoşează deci pe ascultător; îi aminteşte de tronul cel împărătesc 

şi-i arată că aceste cuvinte îi vor fi lui martori în ziua aceea, când fiecare va da cuvânt de faptele 
lui, şi de cele spuse, şi de cele auzite. Aceste cuvinte le-au auzit atunci galatenii! Să le audă şi 
acum cei ce suferă de aceeaşi boală ca şi galatenii, chiar dacă nu sunt de faţă! Dar, prin voi, să-1 
audă pe Pavel strigând şi grăind: „ Mărturisesc însă iarăşi oricărui om ce se taie împrejur că este 
da tor să împlinească toată Legea" . 

Să nu-mi spui că tăierea împrejur este numai o poruncă din Lege! Această singură poruncă îţi 
pune în spatele tău jugul întregii Legi. Când te pui sub tirania Legii vechi într-o singură parte a 
ei, trebuie să te supui neapărat întregii Legi. Dacă nu o împlineşti în întregime, eşti negreşit 
pedepsit şi atragi asupră-ţi blestemul. Şi după cum tot trupul unei păsări este prins în laţ dacă îi 
este prins numai piciorul, tot astfel şi cel care împlineşte o singură poruncă a Legii, fie tăierea 
împrejur, fie postul, prin această singură poruncă a dat Legii toată libertatea sa, şi nu va putea 
scăpa de ea atâta vreme cât i se supune chiar într-o singură poruncă. Nu spun aceste cuvinte ca să 
învinuiesc Legea - ferească Dumnezeu! -, ci pentru că voiesc să arăt bogăţia covârşitoare a 
harului lui Hristos. 

Legea Vechiului Testament nu este împotriva lui Hristos. Cum poate fi când a fost dată de El, 
când ne-a fost pedagog spre Hristos? Dar sunt silit să spun toate acestea din pricina ambiţiei 
nelalocul ei a acelora care nu se folosesc de Legea Vechiului Testament cum trebuie. Nu fac eu 
de ocară Legea Vechiului Testament, ci aceia o ocărăsc, care mai ţin încă poruncile ei, deşi au 
primit poruncă să se depărteze cu totul de ea şi să se apropie de Hristos. Mărturisesc şi eu că 
Legea a adus foarte mare folos neamului omenesc, n-aş putea tăgădui nicicând aceasta. Dar tu, 
care ţii Legea Vechiului Testament când i-a trecut timpul, nu-i îngădui să se arate măreţia 
folosului ei. După cum pentru un pedagog este cea mai mare laudă când tânărul educat de el e 
propăşit în virtute şi nu mai are nevoie de supravegherea lui pentru a trăi cu înţelepciune, tot 
astfel şi pentru Legea Vechiului Testament este cea mai mare laudă când noi nu mai avem nevoie 
de ajutorul ei. Legea Vechiului Testament ne-a făcut nouă acest bine: ne-a făcut sufletul mai 
destoinic pentru primirea unei cugetări mai înalte. Astfel, omul care stă lângă Lege, şi nu poate 
vedea ce este mai înalt decât cele scrise acolo, n-a câştigat mare lucru din Lege. Eu însă, care am 
părăsit-o şi am alergat spre învăţăturile mai înalte ale lui Hristos, pot să laud Legea mai bine, 
pentru că ea a făcut din mine un astfel de om, încât am putut să depăşesc micimea celor scrise în 
Lege şi să mă urc la înălţimea învăţăturii date nouă de Hristos. 

Legea Vechiului Testament îi este de mare folos neamului omenesc, cu o condiţie: să ducă la 
Hristos. Dacă nu face aceasta, ne vatămă, pentru că prin observarea unor porunci mai mici şi prin 
faptul că ne ţine încă în nenumăratele răniri pricinuite de călcările de porunci, ne lipseşte de 
folosul unor învăţături mai înalte. Dacă ar fî doi doctori, unul mai slab, iar altul mai bun, şi unul 
nu l-ar putea izbăvi pe bolnav de dureri cu toate leacurile puse pe răni 

3. . . . fratele tău, lasă darul tău la altar şi mergi mai întâi de te împacă cu fratele tău, şi apoi, 
venind, adu darul tău" . N-a spus: „ Prescurtează jertfa şi apoi du-te!" , ci: „ Lasă să rămână 
nesăvârşită jertfa şi du-te de te împacă cu fratele tău" . Şi nu numai în acest caz a dat o astfel de 
poruncă, ci şi în alt caz. Dacă un credincios are femeie necredincioasă, adică păgână, Hristos nu-1 
sileşte să o lase. „ Dacă are cineva femeie necredincioasă, şi ea va voi să locuiască cu el, să nu o 
lase . Dar dacă are o femeie desfrânată şi adulteră, nu-1 împiedică să o lase. „ Oricine îşi va lăsa 
femeia sa, în afară de cuvânt de desfrânare, o face să preacurvească" . 

Prin urmare, pentru pricină de desfrânare îi este îngăduit să o lase. Ai văzut iubirea de oameni şi 
purtarea de grijă a lui Dumnezeu? „ Dacă este o păgână, spune El, să nu o laşi! Dar dacă este o 
desfrânată, nu te opresc să faci asta! Dacă este necredincioasă Mie, spune Domnul, să nu o laşi! 
Dar dacă te ocărăşte pe tine, nimeni nu te opreşte să o laşi!" . Dumnezeu ne-a cinstit cu o cinste 
atât de mare, şi noi nu-L învrednicim de o cinste egală, ci lăsăm ca femeile noastre să-L ocărască, 
deşi ştim că ne aşteaptă nespus de mare chin şi osândă dacă nu purtăm grijă de mântuirea 
femeilor noastre? De aceea te-a făcut Dumnezeu cap femeii, de aceea Pavel ţi-a poruncit: „ Dacă 
femeile voiesc să înveţe ceva, să întrebe acasă pe bărbaţii lor" , ca să le aduci, ca dascăl, tutore şi 
apărător, la credinţă. Noi însă, când timpul slujbei ne cheamă la biserică, nu le sculăm dacă ele 
trândăvesc. Iar când le cheamă diavolul la trâmbiţe, nu le opriţi dacă ascultă grabnic glasul lui! 
Nu vă uitaţi că robesc unor păcate de necredinţă, că sunt târâte spre desfrânare! Desfrânatele, 
desfrânaţii şi toată ceata de jucători nestatornici aleargă de obicei acolo. 

Dar pentru ce vorbesc eu de desfrânările petrecute acolo? Nu te temi că femeia ta are să se 
întoarcă de acolo cu demonul în ea? N-ai auzit în cuvântarea mea de mai înainte când am arătat 
că locuiesc duhuri rele şi în sufletele iudeilor, şi în locurile în care se adună? Te întreb: Cum 
îndrăzneşti să mai vii la adunarea Apostolilor după ce ai dănţuit cu dracii? Cum nu te cutremuri 
să mai vii şi să te împărtăşeşti de la Sfânta Masă, să te împărtăşeşti cu Cinstitul Sânge după ce ai 
fost acolo şi te-ai întovărăşit cu cei ce au vărsat Sângele lui Hristos? Nu te cutremuri, nu te temi 
când săvârşeşti nelegiuire ca aceasta? Nu îţi este frică de masa aceasta? 

V-am spus aceste cuvinte vouă; voi să le spuneţi acelora, iar aceia, femeilor lor: „ Zidiţi-vă unul 
pe altul" . Dacă cel ce suferă de această boală e catehumen, să fie oprit la pragul bisericii; dacă 
este credincios şi vrea să se împărtăşească cu Sfintele Taine, să fie alungat de la această Sfântă 
Masă. Nu toate păcatele au nevoie de îndemn şi sfat; sunt unele care trebuie îndreptate prin 
tăietură grabnică şi foarte iute. După cum rănile mai uşoare se vindecă prin doctorii mai dulci, 
dar rănile care au dat în putreziciune şi de nevindecat, care macină şi restul trupului, au nevoie de 
vârful cuţitului şi de foc, tot astfel şi cu păcatele: unele au nevoie de o sfătuire mai îndelungată, 
altele, de mustrări aspre. De aceea şi Pavel porunceşte să nu întrebuinţăm sfatul pentru toate 
păcatele, ci pe unele să le mustram cu asprime, grăind aşa: „ Pentru care pricină, mustră-i cu 
asprime" . îi voi mustra şi eu dar pe aceştia acum cu asprime, pentru ca, ruşinându-se de faptele 
săvârşite până acum şi osândindu-se pe ei înşişi, să nu se mai lase vătămaţi de postul cel 
nelegiuit. Din pricina aceasta şi eu, lăsând deoparte sfatul, mărturisesc şi strig: „ Dacă cineva nu- 
L iubeşte pe Domnul Iisus Hristos, să fie anatema . Poţi aduce o dovadă mai mare că nu-L iubeşti 
pe Hristos ca atunci când prăznuieşti împreună cu cei ce L-au omorât pe Hristos? Pe aceştia nu-i 
anatematizez eu, ci Pavel; dar, mai bine spus, nici Pavel, ci Hristos, Care a vorbit prin el şi Care a 
spus mai înainte: „ Cei ce voiesc să se îndreptăţească prin Lege au căzut din har" . 
Spuneţi-le aceste cuvinte, citiţi-le hotărârile! Cu toată râvna izbăviţi-i, smulgeţi-i din gâtlejul 
diavolului şi aduceţi-mi-i în ziua postului, pentru ca, împlinind şi restul făgăduinţei mele, să-L 
slăvim cu toţii cu o gură, împreună cu fraţii noştri, pe Dumnezeu şi Tatăl Domnului nostru Iisus 
Hristos, că Lui se cuvine slava în vecii vecilor. Amin. 

C u v â n t u 1 III 

din "Cuvântări împotriva anomeilor. Către iudei" 
Ed. IBMBOR - 2007 

Către cei ce postesc Pastele cel dintâi 

1 . Iarăşi o pricină constrângătoare şi silnică , ce mi-a întrerupt şi mai înainte şirul cuvântărilor 
mele, îmi cheamă cuvântul şi mă îndepărtează şi astăzi de lupta pe care o începusem cu ereticii 
anomei. Mă pregătisem să vorbesc din nou dragostei voastre despre slava Celui Unuia Născut. 
Dar ambiţia deşartă a acelora ce voiesc să postească Pastele cel dintâi mă sileşte astăzi să-mi 
îndrept întregul meu cuvânt de învăţătură pentru vindecarea lor. Tot aşa şi păstorul cel bun nu 
alungă numai lupii, ci tămăduieşte cu toată purtarea de grijă şi oile bolnave. Căci care e câştigul 
dacă scapă oile din gura fiarelor, dar ele sunt mistuite de boală ? La fel şi un general viteaz nu 
pune pe goană numai maşinile de război ale duşmanilor, ci înainte de asta adună în jurul său 
oraşul răzvrătit; că nu va avea nici un folos de biruinţa din afară, câtă vreme înlăuntrul oraşului 
este răzvrătire. 

Şi ca să cunoşti că nimic nu duce la pieirea unei împărăţii atât cât răzvrătirile şi luptele cele 

dinlăuntru asculta ce spune Hristos: „Orice împărăţie dezbinată în sine nu va dăinui" . Şi totuşi, 

ce este mai puternic decât o împărăţie ? 

Are bani din destul, arme, ziduri, întărituri, număr mare de ostaşi, cai şi multe altele care o fac 

puternică. Cu toate acestea, o atât de mare putere este doborâtă la pământ dacă se dezbină în sine. 

Nimic nu slăbeşte atât ca disputele şi cearta, după cum nimic nu întăreşte şi nu împuterniceşte 

atât cât dragostea şi unirea. 

La asta gândindu-se şi Solomon, spunea: „Când fratele e ajutat de frate, este ca o cetate întărită şi 

ca o împărăţie întemeiată" 

Ai văzut cât de mare e tăria unirii? Ai văzut câtă vătămare aduce dezbinarea? Când o împărăţie 
se dezbină, este doborâtă la pământ, iar când doi oameni sunt uniţi şi legaţi între ei, sunt mai tari 
decât un zid. 

Ştiu că, prin harul lui Dumnezeu, cea mai mare parte a turmei noastre nu este bolnavă; boala i-a 
cuprins doar pe câţiva; dar aceasta nu trebuie să ne facă să neglijăm vindecarea lor. De-ar fi 
bolnavi numai zece, sau numai cinci, sau numai doi, sau chiar numai unul, nici acesta nu trebuie 
trecut cu vederea. Chiar de este numai unul, chiar de este cel din urmă om, un neluat în seamă, 
totuşi este fratele nostru, pentru care a murit Hristos. Şi cât de mult îi are la inimă Hristos pe 
aceşti fraţi mici şi neluaţi în seamă! „ Celui ce va sminti pe unul dintr-aceştia mici care cred în 
Mine, mai de folos îi este să-şi atârne o piatră de moară de gâtul lui şi să se arunce în mare" . Şi 
iarăşi: „ întrucât n-aţi făcut unuia dintr-aceştia prea mici, nici Mie nu Mi-aţi făcut" . Şi iarăşi: 
„ Fiu este voia Tatălui vostru Cel din ceruri, ca să piară vreunul dintr-aceştia mici" , nu e oare 
nesăbuit ca noi să-i lăsăm în părăsire pe cei mici, când Hristos are atâta grijă de ei? Să nu-mi spui 
că e (doar) unul! Ci că unul este neglijat, şi că acesta întinde boala şi la ceilalţi! „ Puţin aluat 
dospeşte toată frământătura" , spune Pavel. Neglijarea celor mici, a celor de jos, pierde totul, 
dărâmă totul. Din pricina aceasta rănile ajung mari; după cum, cu uşurinţă ajung mici dacă se 
bucură de îngrijirea cuvenită. 

Celor bolnavi am să le spun mai întâi aceasta! nu este un rău mai mare ca cearta, lupta şi 
dezbinarea în Biserică, nu este un rău mai mare ca tăierea în mai multe bucăţi a hainei Bisericii, 
pe care tâlharii n-au cutezat să o sfâşie. Nu ne sunt oare de ajuns celelalte erezii, de ne mai 
îmbucătăţim şi noi pe noi înşine? Nu-1 auzi pe Pavel, care spune: „ Dar dacă vă muşcaţi unul pe 
altul şi vă mâncaţi căutaţi sa nu vă nimiciţi unul pe altul" ? Te întreb: Umbli departe de turmă, şi 

nu te temi de lupul care dă târcoale turmei? „ Duşmanul vostru, spune Petru, umblă răcnind ca un 
leu, căutând pe cine să răpească" . Iată înţelepciune de păstor! 

Hristos nici nu 1-a lăsat pe duşman înlăuntru între oi, ca să nu înspăimânte turma, dar nici nu 1-a 
dus departe de turmă, ca, prin frica de fiară, să adune toate oile înlăuntru. Nu-L cinsteşti pe Tatăl? 
Teme -te atunci de duşman! Dacă te desparţi de turmă, te va înhăţa negreşit! Hristos putea să ducă 
duşmanul departe tare de turmă! Dar ca să te facă să priveghezi, să fii gata de luptă şi să-ti 
găseşti scăparea necontenit în braţele mamei, 1-a lăsat pe duşman să urle pe dinafară, pentru ca 
aceia dinlăuntru, auzind vocea lui, să se unească şi mai mult şi să se cheme unul pe altul în 
ajutor. Aşa fac şi mamele cele iubitoare de copii. Când copiii plâng, mamele adeseori îi ameninţă 
că au să-i arunce în gura lupului; nu ca au să-i arunce, ci ca să-i facă să tacă. De aceea Hristos a 
făcut totul, ca să trăim în pace şi să fim uniţi unii cu alţii. 

2. Pentru aceea şi Pavel, cu toate că avea de adus multe şi mari învinuiri corintenilor, totuşi nu i-a 
învinuit mai întâi de altceva, ci de dezbinările dintre ei. Putea să-i învinuiască de desfrânare, de 
mândrie, de judecăţile lor la tribunalele păgâne, de ospeţele de la capiştile idoleşti; de aceea că 
femeile nu-şi acopereau capetele, iar bărbaţii şi-1 acopereau, de dispreţuirea săracilor, de 
îngâmfarea lor din pricina harismelor date, de învierea trupurilor. Pavel putea să-i mustre pentru 
toate aceste păcate; totuşi le lasă la o parte, şi-i mustră mai întâi pentru certurile şi dezbinările 
dintre ei. Păcatul acesta vrea să-1 îndrepte mai întâi. 

Şi dacă socotiţi că nu vă plictisesc, am să vă arăt chiar prin cuvintele lui Pavel că, deşi putea să-i 
învinuiască de acele păcate, totuşi n-a căutat să îndrepte alt păcat înaintea acestuia. Că trăiau în 
desfrânare, ascultă ce zice: „ îndeobşte se aude că la voi este desfrânare" . Că se mândreau şi se 
socoteau mari, ascultă: „ Unii s-au semeţit, ca şi cum n-aş mai veni la voi" . Că se judecau la 
tribunalele păgâne: „ îndrăzneşte cineva dintre voi, care are vreo pâră împotriva altuia, să fie 
judecat înaintea celor necredincioşi?" . Că mâncau cele jertfite idolilor: „ Nu puteţi fi părtaşi la 
masa Domnului şi la masa demonilor" . Că femeile nu-şi acopereau capetele, ci bărbaţii, ascultă 
cum îi mustră, zicând: „ Orice bărbat care se roagă sau prooroceşte având ceva pe cap, îşi 
ruşinează capul lui; iar orice femeie care se roagă sau prooroceşte cu capul neacoperit, îşi 
ruşinează capul ei" . Că îi dispreţuiau pe săraci, a arătat-o şi pe aceea, spunând: „ Unul este 
flămând, în timp ce altul se îmbată" ; şi iarăşi: „ Sau dispreţuiţi Biserica lui Dumnezeu şi 
ruşinaţi pe cei lipsiţi?" . Că toţi umblau după harisme mari şi nimeni nu le primea pe cele mici, 
spune: „ Oare toţi sunt apostoli? Oare toţi sunt prooroci?" . Că se îndoiau de înviere, spune: 
„ Dar va zice cineva: Cum înviază morţii? Cu ce trup vin?" . 

Cu toate că avea deci de adus atâtea învinuiri, totuşi de nimic nu i-a mustrat mai înainte de a le 
vorbi despre dezbinarea şi despre certurile dintre ei, ci, chiar de la începutul epistolei, grăieşte 
aşa: „ Vă rog însă, fraţilor, pentru numele Domnului nostru Iisus Hristos, ca toţi să vorbiţi la fel 
şi să nu fie între voi dezbinări" . Ştia, ştia bine Pavel că acesta era lucrul cel mai grabnic. 
Desfrânatul, îngâmfatul sau altul, care are un alt păcat, venind des la biserică şi ascultând mereu 
învăţătura, se izbăveşte de păcatul lui şi-şi recapătă sănătatea; dar cel care se desprinde de 
Biserică, cel care se depărtează încetul cu încetul de învăţătura Părinţilor, cel care fuge de 
spitalul cel duhovnicesc, chiar dacă i se pare că e sănătos, va cădea totuşi iute în boală. Pavel a 
lucrat ca un doctor iscusit, care mai întâi stinge febra bolnavului, şi apoi vindecă rănile şi 
abcesele: a spulberat mai întâi dezbinarea, şi apoi a vindecat rănile fiecărui mădular. De aceea, 

înaintea tuturor vorbeşte de aceasta: să nu se răzvrătească unii împotriva altora, să nu spună că 
unii sunt ai unui dascăl, iar alţii ai altuia, să nu taie în multe părţi trupul lui Hristos. 

Cuvintele acestea nu le-a spus numai corintenilor, ci şi celor de acum, care suferă de aceeaşi 
boală ca şi corintenii. Pe ei aş dori să-i întreb: Ce sunt Pastile? Ce este postul cel de patruzeci de 
zile? Ce este Pastele iudaic şi ce sunt Pastile noastre? Pentru ce Pastile iudaic se săvârşeşte o dată 
pe an, iar al nostru se săvârşeşte la fiecare slujbă bisericească? Ce înseamnă azima? Ce înseamnă 
altele, cu mult mai multe, în legătură cu acest subiect? Punându-le aceste întrebări, veţi cunoaşte 
bine ambiţia lor deşartă! N-au să poată spune pricina faptelor pe care le săvârşesc, deşi se 
socotesc mai înţelepţi decât toţi oamenii, dar nici nu întreabă pe alţii, faptă ce merită cea mai 
grea osândă. Nu ştiu nici ei, nici nu-i ascultă pe cei rânduiţi să-i înveţe, ci, încrezându-se (doar) 
în părerile lor, printr-o obişnuinţă neghioabă, se aruncă în prăpastie. 

3. Dar care este cuvântul lor cel înţelept când spunem că greşesc? N-aţi ţinut şi voi, ne spun ei, 
mai înainte acest post? Nu ai tu dreptul să-mi spui mie aceasta, ci eu am dreptul să-ţi spun că şi 
noi am postit mai înainte aşa, dar am preferat unirea în locul ţinerii timpurilor. Şi ceea ce le 
spunea Pavel galatenilor, aceea vă spun şi eu acum: „ Fiţi ca mine, că şi eu am fost ca voi" . Ce 
vor să spună aceste cuvinte? Pavel i-a convins să nu se mai taie împrejur, să dispreţuiască 
sâmbetele, zilele şi toate celelalte îndatoriri ale Legii vechi. Apoi, pentru că îi vedea că se tem şi 
se înfricoşează să nu fie cumva osândiţi şi pedepsiţi pentru călcare de poruncă, îi sfătuieşte, pe 
temeiul propriei lui vieţi, să aibă încredere, spunându-le: „ Fiţi ca mine, că şi eu am fost ca voi" . 
Am venit eu oare dintre neamuri?, îi întreabă Pavel. Nu cunoşteam eu vieţuirea cea după Lege? 
Nu cunoşteam eu pedeapsa pentru cei ce călcau Legea? Eram „ evreu din evrei după lege, 
fariseu, după râvnă, prigonitor al Bisericii. Dar cele ce-mi erau câştig, pe acestea le-am socotit 
pentru Hristos pagubă" . 

Dar pentru ce vorbesc eu de mine însumi? Mai mult de trei sute de Părinţi, adunaţi în ţara 
Bitiniei, au legiuit aceasta . Ii necinsteşti pe toţi aceia? Una din două: sau îi acuzi de neştiinţă, că 
n-au cunoscut bine lucrurile, sau de laşitate, că le-au cunoscut, dar s-au făţărit şi au trădat 
adevărul. Când nu ţii ce-au legiuit Părinţii aceia, nu poţi spune altceva despre ei. Dar faptele 
săvârşite de ei au arătat şi marea lor înţelepciune, şi curajul lor. Credinţa arătată atunci vădeşte 
înţelepciunea lor; ea a închis gurile ereticilor şi a sfărâmat ca pe un zid puternic toate uneltirile 
lor. Iar persecuţiile terminate de curând şi războiul dus împotriva Bisericii le arată curajul. 

Ca nişte eroi care au avut nenumărate victorii şi care au primit multe răni, aşa s-au reîntors atunci 
de pretutindeni apărătorii Bisericilor! Purtau pe ei semnele lui Hristos şi puteau să înşire multele 
pedepse pe care le-au suferit pentru mărturisirea credinţei. Unii puteau vorbi despre muncile din 
ocne, alţii despre confiscarea tuturor bunurilor, alţii despre înfometare, alţii despre bătăi dese. 
Unii puteau să arate, pentru Hristos, coaste scrijelite, alţii, spate zdrobit, alţii, ochi scoşi, alţii, 
altă parte tăiată a trupului lor. Tot Sinodul acela din aceşti atleţi era alcătuit, iar după ce au legiuit 
credinţa, au legiuit şi aceasta, ca să săvârşim de obşte şi în unire sărbătoarea Paştilor. 

Aşadar, oamenii aceştia, care n-au trădat credinţa în nişte timpuri aşa de grele, aveau ei să se 
tătărească pentru ţinerea zilelor? Vezi ce faci când osândeşti pe atâţia Părinţi atât de curajoşi şi de 
înţelepţi? Dacă fariseul, care 1-a osândit pe vameş, a pierdut toate faptele bune pe care le avea, ce 
iertare, ce cuvânt de apărare vei avea când te ridici împotriva atâtor învăţători, prieteni ai lui 

Dumnezeu, şi asta pe nedrept şi cu multă lipsă de judecată? Nu L-ai auzit pe Hristos spunând că 
„ unde sunt doi sau trei adunaţi în numele Meu, acolo sunt şi Eu în mijlocul lor" ? Dacă acolo 
unde sunt doi sau trei este Hristos în mijlocul lor, apoi cu mult mai mult a fost în mijlocul acelora 
care au hotărât şi au legiuit toate, când au fost adunaţi în numele Lui mai mult de trei sute! Nu-i 
osândeşti numai pe acei Părinţi, ci şi întreaga lume, care a lăudat hotărârea lor! Sau socoteşti oare 
că iudeii sunt mai înţelepţi decât Părinţii de pe întregul pământ, iudeii, care au căzut din vieţuirea 
părintească şi nu ţin nici o sărbătoare? La iudei nu este nici azimă, nici Paşti - căci şi aceasta aud 
pe mulţi spunând, că odată cu azimele sunt Pastile. Dar că nu este la iudei azimă, ascultă pe 
legiuitor, care spune: „ Nu veţi putea face Pastile în oricare dintre cetăţile voastre pe care 
Domnul Dumnezeu vi le dă, ci numai în locul în care se va chema numele Lui" , adică în 
Ierusalim. 

Ai văzut că a mărginit sărbătoarea Paştilor la un singur oraş? Apoi a dărâmat acest oraş, pentru 
ca să-i îndepărteze pe iudei, chiar împotriva voii lor, de această sărbătoare. 
Oricine ştie destul de bine că Dumnezeu a văzut mai dinainte cele ce aveau să se întâmple. Dar 
pentru ce i-a adunat din întreaga lume, când Dumnezeu ştia mai dinainte că oraşul avea să piară? 
Nu e lămurit că a făcut aceasta pentru că a voit să desfiinţeze sărbătoarea aceea? Dumnezeu a 
desfiinţat sărbătoarea, şi tu mergi cu iudeii, despre care profetul spune: „ Şi cine este orb, dacă nu 
slugile Mele? Cine este surd, dacă nu cei ce-i stăpânesc pe ei?" ! Cu cine n-au fost iudeii nişte 
nerecunoscători şi nişte nesimţitori? N-au fost cu apostolii, cu profeţii, cu învăţătorii lor? Dar 
pentru ce mai e nevoie să vorbesc de învăţători şi de profeţi, când ei şi-au junghiat chiar pe fiii 
lor? I-au jertfit pe fiii şi pe fetele lor, demonilor! N-au vrut să ştie de fire, şi voiau să mai ţină 
Pastele? Spune-mi: Au călcat în picioare înrudirea, n-au mai vrut să ştie de copii, L-au uitat chiar 
pe Dumnezeu, Care i-a făcut, căci spune Scriptura: „ Pe Dumnezeul Care te-a născut L-ai părăsit 
şi L-ai uitat pe Dumnezeul Care te hrăneşte" ; 

L-au părăsit deci pe Dumnezeu, şi aveau să mai păzească sărbătorile? Cine ar putea-o spune? 

Pentru aceasta şi Hristos a făcut Pastele cu ei, nu ca să-1 facem şi noi cu ei, ci pentru ca să 

introducă, prin umbră, adevărul. într-adevăr, Hristos 

S-a tăiat împrejur, a păzit sâmbăta, a prăznuit sărbătorile, a mâncat azime şi a făcut toate acestea 

în Ierusalim; dar noi nu ne mai supunem nici uneia dintre ele. Dimpotrivă, Pavel strigă, zicând: 

„ Dacă vă veţi tăia împrejur, Hristos nu vă va folosi la nimic" . Iar despre azime, iarăşi: „ Deci să 

prăznuim nu cu aluatul cel vechi, nici cu aluatul răutăţii şi al vicleniei, ci cu azimele curăţiei şi 

ale adevărului" . 

Azimele noastre nu sunt făină muiată, ci vieţuire curată şi viaţă virtuoasă. 

4. - Dar pentru care pricină a prăznuit Hristos Pastele cu iudeii? 

- Pastele cel vechi era tipul Paştelui ce avea să fie; de aceea trebuia ca adevărul să urmeze 
tipului. Mai întâi a arătat umbra, apoi a introdus adevărul în timpul Cinei celei de Taină. Iar când 
adevărul a fost introdus, umbra se ascunde şi nu mai are rost. Nu-mi pune mie înainte că Hristos 
a prăznuit Pastele cu iudeii, ci arată-mi mie că Hristos a poruncit să prăznuieşti Pastele cu iudeii! 
Eu îţi voi arăta contrariul! Iţi voi arăta nu numai că n-a poruncit să ţinem Pastele iudeilor, ci, 
dimpotrivă, ne-a eliberat de nevoia aceasta. Ascultă ce spune Pavel: „ Ţineţi zile şi luni şi timpuri 
şi ani? Mă tem pentru voi, ca nu cumva să mai fi ostenit în zadar la voi" . Şi iarăşi: „ Ori de câte 
ori veţi mânca pâinea aceasta şi veţi bea paharul acesta, moartea Domnului o vestiţi" . 

Când Pavel a spus: „ ori de câte ori" , a dat libertate celui ce se apropie de Sfânta împărtăşanie să 
se împărtăşească ori de câte ori vrea, izbăvindu-1 de orice respectare a zilelor. Nu-i acelaşi lucru 
Pastile şi postul cel de patruzeci de zile. Altceva sunt Pastile, şi altceva postul cel de patruzeci 
de zile. Postul cel de patruzeci de zile e o dată pe an, iar Pastile, adică săvârşirea Euharistiei, de 
trei ori pe săptămână, uneori chiar de patru ori pe săptămână, dar, mai bine spus, ori de câte ori 
voim. Căci Pastile nu sunt post, ci săvârşirea Sfintei Euharistii, sunt jertfa care se săvârşeşte la 
fiecare Liturghie. 

Şi că acest înţeles îl are cuvântul Paşti, ascultă-1 pe Pavel, care spune: „ Pastile nostru, Hristos, 
pentru noi S-a jertfit" ; şi: „ Ori de câte ori veţi mânca pâinea aceasta şi veţi bea paharul acesta, 
vestiţi moartea Domnului" . Pastile dar, adică Sfânta Euharistie, este vestirea morţii Domnului. 
Sfânta Jertfă săvârşită astăzi şi cea săvârşită ieri şi cea săvârşită în fiecare zi este la fel şi aceeaşi 
cu cea săvârşită în ziua aceea a Sâmbetei! Intru nimic nu este mai cinstită aceea decât aceasta, 
întru nimic nu este mai prejos aceasta decât aceea, ci e una şi aceeaşi, la fel de înfricoşătoare şi 
de mântuitoare. 

- Dar pentru ce postim aceste patruzeci de zile?, mă poate întreba cineva. 

- In vechime mulţi se apropiau de Sfintele Taine fără nici o pregătire, la întâmplare, şi mai ales în 
acest timp în care Hristos ni le-a dat. Părinţii, dându-şi seama de vătămarea ce o are cineva când 
se apropie nepregătit de Sfintele Taine, s-au adunat şi au rânduit patruzeci de zile de post, de 
rugăciuni, de ascultare a sfintei slujbe şi a predicii, de venire deasă la biserică, pentru ca în aceste 
zile toţi să ne curăţim cu toată grija prin rugăciuni, prin milostenii, prin post, prin slujbe de toată 
noaptea, prin lacrimi, prin spovedanie şi prin toate celelalte, şi astfel, după puterea noastră, să ne 
apropiem cu conştiinţa curată de Sfintele Taine. 

Prin rânduiala aceasta, postul de patruzeci de zile a căpătat tăria unei obişnuinţe şi astfel Părinţii 
au făcut o faptă mare. 

Şi iată care! Un an întreg strig şi predic postul, şi nimeni nu dă ascultare spuselor mele. Dar când 
vine timpul postului de patruzeci de zile, nu mai e nevoie nici de îndemn, nici de sfat, atunci 
chiar cel mai leneş se trezeşte, căci timpul sfătuieşte şi-1 îndeamnă. 

Dacă te va întreba vreun iudeu sau vreun păgân pentru ce posteşti, să nu-i spui că posteşti pentru 
Paşti, nici pentru cruce, pentru răstignirea Domnului, căci îi dai prilej de atac. Căci noi nu postim 
nici pentru că se apropie Pastile, nici pentru că vine ziua crucii, a răstignirii Domnului, ci postim 
pentru păcatele noastre, pentru că avem de gând să ne împărtăşim cu Sfintele Taine. Pastile nu-s 
pricină nici de post, nici de jale, ci de bucurie şi veselie. Crucea a pierdut păcatul, a curăţit 
lumea, a pus capăt unei vechi duşmănii, a deschis porţile cerului, i-a făcut prieteni pe cei urâţi, a 
înălţat iarăşi la cer firea noastră şi a aşezat-o de-a dreapta Tatălui. Aşadar, nu trebuie să jelim, 
nici să ne posomorâm, ci să ne veselim şi să ne bucurăm de toate acestea. Pentru aceasta şi Pavel 
spune: „ Mie însă să nu-mi fie a mă lăuda decât în crucea Domnului nostru Iisus Hristos" . Şi 
iarăşi: „ Dumnezeu îşi arată dragostea Lui faţă de noi prin aceea că, încă fiind noi păcătoşi, 
Hristos a murit pentru noi" . Iar Ioan spune aşa: „ Căci aşa a iubit Dumnezeu lumea. . ." . 

- Spune-mi, cum? 

- Le-a lăsat pe toate celelalte la o parte, şi a pus crucea. Căci după ce a spus: 

„ Aşa a iubit Dumnezeu lumea" , a adăugat: „ încât pe Fiul Său Cel Unul-Născut L-a dat, ca să se 

răstignească, pentru ca tot cel ce crede în El să nu piară, ci să aibă viată veşnică" . 

Prin urmare, dacă ea, crucea, este pricină de dragoste şi de laudă, să nu spunem că jelim pentru 

ea. Nu jelim pentru ea. Doamne fereşte!, ci pentru păcatele noastre. De aceea postim! 

5. Catehumenul nu prăznuieşte niciodată Pastile, deşi posteşte în fiecare an, pentru că nu se 
împărtăşeşte cu Sfintele Taine. După cum cel care nu posteşte prăznuieşte Pastile dacă se apropie 
cu conştiinţa curată de Sfintele Taine, fie că se împărtăşeşte astăzi, mâine, oricând. Apropierea 
cea mai bună de Sfintele Taine nu se judecă prin ţinerea timpurilor sărbătorilor, ci prin conştiinţa 
curată, noi însă facem dimpotrivă: nu ne curăţăm cugetul; iar dacă ne apropiem de ziua aceea, 
socotim că prăznuim Pastile, deşi suntem plini de nenumărate păcate. Dar nu trebuie să facem 
aşa, nu trebuie! 

Dacă te împărtăşeşti chiar în Sâmbăta Mare cu conştiinţa necurată, ai pierdut tot rodul 
împărtăşirii, ai plecat de la Biserică fără să fi prăznuit Pastile. Şi, dimpotrivă, dacă te împărtăşeşti 
chiar astăzi, fiind spălat de păcate, prăznuieşti aşa cum se cuvine Pastile. 
Ar trebui să aveţi mare purtare de grijă şi mare străduinţă nu la respectarea timpurilor 
sărbătorilor ca timp potrivit de împărtăşire, ci la chipul cum vă apropiaţi de Sfânta împărtăşanie. 
Şi dacă acum voiţi mai bine să suferiţi orice decât să vă schimbaţi obişnuinţa de a posti în aceste 
patruzeci de zile, tot astfel ar trebui să nu aveţi în vedere deloc timpul sărbătorilor ca timp de 
împărtăşire, ci să voiţi mai bine să suferiţi şi să faceţi orice pentru ca să nu vă apropiaţi de 
Sfintele Taine plini de păcate. Dumnezeu n-a spus nici un cuvânt despre timpuri şi nici despre o 
astfel de respectare a lor! Ascultă-L ce spune când îi judecă pe oameni: „ M-aţi văzut flămând şi 
M-aţi hrănit; însetat şi Mi-aţi dat de am băut; gol şi M-aţi îmbrăcat" . Iar pe cei din stânga îi 
învinuieşte că au făcut contrariul. Şi iarăşi, aducând pe altul înaintea Sa, îl osândeşte pentru 
răutatea şi neomenia lui, spunându-i: „ Slugă vicleană, toată datoria aceea ţi-am iertat-o; nu se 
cuvenea ca şi tu să ai milă de semenul tău, cum am avut şi eu milă de tine?" . La fel şi cu 
fecioarele cele nebune; nu le-a primit în cămara de nuntă pentru că nu aveau untdelemn în 
candele . Pe un altul l-a aruncat în întunericul cel mai dinafară pentru că a intrat la ospăţul de 
nuntă fără haină de nuntă, pentru că a intrat îmbrăcat cu haine murdare, acoperit de desfrânare şi 
necurăţie. Dar nimeni n-a fost osândit vreodată, nici n-a fost învinuit că a făcut Pastile în cutare 
sau cutare lună. 

Dar pentru ce vorbim de noi, care suntem izbăviţi de o silnicie ca aceasta, de noi, care vieţuim 
sus, în ceruri, unde nu sunt nici luni, nici soare, nici lună, nici ani? Căci, daca ai vrea să judeci 
bine lucrurile, nici chiar la iudei nu se face mare caz de timpul serbării Paştelui, ci se pune mai 
mult preţ pe locul unde se prăznuieşte Pastele, pe Ierusalim, decât pe timp. Nişte oameni s-au 
apropiat de Moise şi l-au întrebat: „ Noi nu suntem necuraţi la suflet; cum să facem ca să nu fim 
lipsiţi de darurile Domnului?" . La această întrebare, Moise le-a răspuns: „ Staţi aici, şi voi 
aduce lucrul acesta la cunoştinţa lui Dumnezeu" . După ce L-a întrebat pe Dumnezeu, a adus 
legea aceasta, care spune: „ Dacă cineva este necurat la suflet sau este in călătorie lungă şi nu 
poate face Pastile în întâia lună, să le facă în a doua" . 

Deci, în vremea iudeilor, pentru ca să prăznuiască Pastele la Ierusalim, nu se ţinea seamă de 
timpul când trebuia săvârşit! Dar tu, pentru ce nu pui unirea şi înţelegerea din Biserică mai 

presus de timpul săvârşirii Paştilor? Pentru ce, ca să pari că ţii ziua, o necinsteşti pe maica 
noastră de obşte a tuturor, pentru ce împărţi în două Sfânta Biserică? Cum mai poţi fi vrednic de 
iertare, când preferi să săvârşeşti păcate atât de mari pentru nimic? 

Dar pentru ce să vorbim de iudei, când nici nouă, oricât am voi şi oricât ne-am strădui, nu ne este 
cu putinţă să prăznuim Pastile în ziua în care a fost răstignit Hristos. Şi asta se vede din 
următoarele: Chiar dacă iudeii n-ar fi fost călcători de Lege, nici nerecunoscători, nici 
nesimţitori, nici leneşi, nici dispreţuitori, chiar dacă nu s-ar fi depărtat de vieţuirea strămoşilor 
lor, ci ar fi păstrat-o cu toată grija şi acum, nici aşa nu ne-ar fi fost cu putinţă să le urmăm lor şi 
să prăznuim chiar ziua în care Hristos a fost răstignit şi a săvârşit Pastele. 
Să vă explic de ce nu. Când Domnul a fost răstignit, era ziua întâi a azimelor şi era vineri. Or, 
este cu neputinţă ca totdeauna să cadă amândouă în acelaşi timp. Iată, de pildă anul acesta, ziua 
întâi a azimelor cade duminica; şi este necesar să postim toată săptămâna; trece deci timpul când 
a pătimit Domnul, trece timpul când a fost răstignit şi a înviat, şi noi continuăm să postim. Şi de 
multe ori s-a întâmplat aşa, ca noi să postim după ce a fost răstignit şi a înviat, pentru că nu se 
terminase încă săptămâna. Prin urmare, nu se ţine seamă deloc de timpul când au avut loc aceste 
fapte. 

Să nu ne mai ambiţionăm deci şi nici să nu mai spunem: Am postit atâta vreme, şi acum să 
schimb ziua de prăznuire? Tocmai pentru asta schimb-o! Intoarce-te la Biserică, maica ta, pentru 
că ai fost despărţit atâta vreme de ea! Nimeni nu spune: îmi e ruşine să mă împac acum, pentru 
că am dus-o atâta vreme în duşmănie! Nu e ruşine să te schimbi în mai bine, ci să stărui într-o 
ambiţie deşartă. Asta i-a pierdut pe iudei! Au fost târâţi spre necredinţă, pentru că totdeauna 
căutau să ţină vechea obişnuinţă. 

Dar pentru ce vorbesc eu de post şi de ţinerea zilelor? Pavel nu înceta de a păzi Legea, de a 
îndura multe osteneli pentru ea, de a face multe călătorii; a suferit apoi şi alte multe necazuri şi îi 
întrecea pe toţi cei de o vârstă cu el în păzirea cu stricteţe a vieţuirii celei după Lege. Cu toate 
acestea, după ce ajunsese pe culmea acelei vieţuiri, s-a schimbat îndată când a văzut că le făcea 
pe toate spre pierderea şi vătămarea lui. Nu şi-a spus: „ Pentru ce să fac asta? Să zădărnicesc 
atâta râvnă? Să pierd atâta osteneală?" . Dimpotrivă, tocmai pentru aceea s-a schimbat mai 
repede, pentru ca să nu mai rămână în aceeaşi pagubă; a dispreţuit îndreptăţirea prin lege, ca să 
primească îndreptăţirea prin credinţă. Şi strigă Pavel, zicând: „ Cele ce-mi erau câştig, pe acelea 
le socotesc pagubă pentru Hristos" . 

Iar Domnul spune: „ Dacă-ţi aduci darul tău la altar şi acolo îţi aduci aminte că ai ceva împotriva 
fratelui tău, mergi, împacă-te mai întâi cu fratele tău, şi apoi, venind, adu darul tău!" . Ce spui? 
Dumnezeu nu-ţi îngăduie să-I aduci jertfă 

până ce nu te împaci cu fratele tău, dacă are ceva împotriva ta, şi mai îndrăzneşti şi mai stărui să 
te apropii de Dumnezeieştile Taine când întreaga Biserică şi atâţia Părinţi au ceva împotriva ta, 
îndrăzneşti să te apropii fără să pui capăt urii acesteia deşarte? Cum poţi săvârşi Pastile cu un 
astfel de suflet? Cuvintele acestea nu le spun numai celor care ţin Pastile cu iudeii, ci şi vouă, 
celor sănătoşi, pentru ca pe toţi pe care-i vedeţi că au această boală să-i adunaţi cu toată grija şi 
cu toată bunătatea şi să-i readuceţi în biserică. De se împotrivesc, de sar, de fac altceva, să nu ne 
lăsăm până ce nu-i înduplecăm, nimic nu este egal păcii şi unirii. Pentru aceasta episcopul, când 
intră în biserică, nu se urcă pe tronul acesta până ce mai întâi nu vă urează: pace; iar când se 
scoală pentru a vă spune cuvântul de învăţătură, nu şi-1 începe până ce mai întâi nu spune tuturor: 

pace. Preoţii, când au să binecuvânteze, vă urează mai întâi: pace, şi apoi încep binecuvântarea. 
Diaconul, când porunceşte să ne rugăm împreună cu ceilalţi, ne porunceşte în rugăciunea lui să 
cerem înger de pace, să cerem ca toate cele puse înainte să fie cu pace; iar când vă dă drumul de 
la această slujbă bisericească, vă urează spunându-vă: „ Mergeţi în pace!" . 

In general vorbind, nu e cu putinţă să spunem ceva sau să facem ceva fără pace. Pacea este mama 
şi hrănitoarea noastră, aceea care ne încălzeşte cu multă grijă. Când vorbesc de pace, nu mă 
gândesc la salutarea aceasta pe care o rostim cu buzele, nici la pacea ce o avem cu oamenii de pe 
urma invitării la mese şi ospeţe, ci mă gândesc la pacea cea după Dumnezeu, pace care izvorăşte 
din unirea cea duhovnicească. Pacea aceasta mulţi o strică acum; aceştia, din pricina unei ambiţii 
deşarte, slăbesc credinţa noastră şi o întăresc pe cea iudaică; îi socotesc dascăli mai vrednici de 
credinţă pe iudei decât pe Părinţii noştri şi întreabă pe omorâtorii lui Hristos când trebuie să 
prăznuiască Pastile. Poate fi oare o prostie mai mare ca aceasta? Nu ştii că Pastele iudaic este 
închipuire, iar al nostru, adevăr? 

Să-ti spun cât e de mare deosebirea dintre unul şi altul! Pastele iudaic a oprit moartea trupească; 
Pastele nostru a pus capăt urgiei lui Dumnezeu pornită asupra întregii lumi. Acela a izbăvit 
atunci de Egipt; acesta a scăpat lumea de slujirea la idoli. Acela 1-a înecat pe Faraon, acesta, pe 
diavolul. După acela Palestina, după acesta, cerul. 

Pentru ce stai lângă opaiţ, când S-a ivit Soarele? Pentru ce vrei să te hrăneşti cu lapte, când ti se 
dă hrană tare? Ai fost crescut cu lapte tocmai pentru ca să nu rămâi la lapte! Ţi s-a arătat opaiţul 
tocmai pentru ca să fii povăţuit spre Soare. Să nu ne mai întoarcem dar la cele de mai înainte, 
când au venit la noi cele mai desăvârşite! Nici să mai ţinem (cu stricteţe) zilele, timpurile şi anii, 
ci să urmăm cu sârguinţă totdeauna şi în orice împrejurare Biserica, punând mai presus de toate 
dragostea şi pacea. Chiar dacă ar greşi Biserica, totuşi n-ar fi o faptă atât de mare prăznuirea 
Paştilor exact la vremea când a avut loc, cât păcat şi câtă pagubă avem de pe urma împărţirii şi 
dezbinării acesteia. 

Acum dar nici un cuvânt n-am să mai spun despre timpul de prăznuire, pentru că, după cum am 
dovedit, nici Dumnezeu nu-i dă vreo importanţă! Ci un singur lucru cer: să facem totul în pace şi 
în înţelegere, pentru ca nu cumva în timp ce postim noi şi tot poporul, în timp ce preoţii fac 
rugăciuni de obşte pentru întreaga lume, tu să stai acasă şi să petreci îmbătându-te pentru că 
prăznuieşti Pastile! Gândeşte-te cât de diavolească este lucrarea aceasta! Nu faci numai un păcat, 
nici două, nici trei, ci cu mult mai multe! Acest lucru te desparte de turmă, te face să-i osândeşti 
pe atâţia Părinţi, te face ambiţios, te împinge spre iudaism, te face pildă de sminteală şi pentru cei 
ai tăi, şi pentru cei străini. Cum vom putea să-i ţinem de rău pe aceia că rămân acasă, când tu 
alergi la iudei? Nu săvârşeşti numai acest păcat, ci-ţi pricinuieşti şi mare vătămare când în 
vremea acestui post nu te bucuri nici de ascultarea Scripturilor, nici de slujbele din biserică, nici 
de binecuvântările preoţilor, nici de rugăciunile în comun; ci te temi şi tremuri ca să nu fii prins 
asupra faptului, ca un străin şi unul de alt neam, când ar trebui ca îndeobşte cu Biserica să le 
prăznuieşti pe toate cu îndrăznire, cu plăcere, cu bucurie şi cu toată libertatea. 

Nici Biserica nu cunoaşte timpul exact al prăznuirii Paştilor. Dar pentru că toţi Părinţii din 
diferite locuri au hotărât să se adune în sinod şi au rânduit această zi, Biserica, ea, care cinsteşte 
totdeauna înţelegerea şi iubeşte unirea, a primit ce s-a hotărât. 
V-am arătat îndeajuns, în cele spuse până acum, că nici eu, nici voi, nici altcineva nu poate arăta 

cu precizie ziua Domnului. Aşadar, să nu ne luptăm cu umbrele, nici să ne pricinuim pagube mari 
ambiţionându-ne pentru nişte lucruri de mică însemnătate. Nu e păcat să posteşti în cutare sau 
cutare vreme, ci e păcat de neiertat, vrednic de osândă şi aducător de multă pedeapsă, să dezbini 
Biserica, să pricinuieşti certuri în sânul ei, să dai naştere la discordie, să te lipseşti continuu de 
slujba din Biserică. 

Ar trebui să spun chiar mai multe decât atât, dar sunt de ajuns acestea pentru cei ce le ascultă cu 
luare-aminte; cei ce nu le ascultă nu vor câştiga nimic, chiar dacă aş vorbi mai mult decât atât. 
De aceea, pun aici capăt cuvântului meu. Să ne rugăm dar cu toţii îndeobşte ca să se întoarcă 
fraţii noştri la noi, să îmbrăţişeze pacea şi să alunge ambiţia deşartă. Să-şi râdă de răceala ce le-a 
cuprins inima, să fie însufleţiţi de gânduri înalte şi mari şi să se elibereze de grija ţinerii zilelor, 
pentru ca toţi, într-un gând şi cu o gură, să slăvim pe Dumnezeu şi Tatăl Domnului nostru Iisus 
Hristos, Căruia slava şi puterea, acum şi pururea şi în vecii vecilor. Amin. 

C u v â n t u 1 IV 

din "Cuvântări împotriva anomeilor. Către iudei" 
Ed. IBMBOR - 2007 

Către iudei, la trâmbiţele Paştelui lor. 
A fost rostit în Antiohia în Marea Biserică 

1 . Iarăşi nefericiţii şi mai ticăloşi decât toţi oamenii iudei au să postească, şi iarăşi e nevoie să 
întărim turma lui Hristos! Aşa fac şi păstorii! Atâta vreme cât nici o fiară sălbatică nu le supără 
turma, se aşează la umbră de stejar sau de molift şi cântă din fluier, lăsând oile să pască în toată 
voia; dar când simt că se apropie lupii, aruncă îndată fluierul şi pun mâna pe praştie, lasă fluierul 
şi se înarmează cu ciomege şi pietre; stau în fruntea turmei, scot strigăte puternice, ce se aud 
până departe, şi de multe ori alungă fiara cu glasul, înainte de a arunca pietrele. Tot aşa şi eu: 
zilele trecute săream ca într-o livada vorbindu-vă din Sfintele Scripturi; n-am rostit nici un 
cuvânt de luptă, pentru că nimeni nu ne supăra. Dar astăzi c nevoie să lupt şi să mă războiesc 
pentru că iudeii, care sunt mai cumpliţi decât lupii, au să dea târcoale oilor noastre. E nevoie să 
lupt, pentru ca nimeni să nu cadă în gura fiarei. 

Să nu vă minunaţi daca mă înarmez de pe acum şi vă întăresc sufletele voastre cu mai mult de 
zece zile înainte de începutul postului iudeilor. Aşa fac şi plugarii cei îndrăgostiţi de muncă. 
Când au un pârâu în vecinătate, care le strică semănăturile, nu înalţă malurile pârâului când el 
vine mare şi se revarsă, ci, înainte, de umflarea apelor, ridică stăvilare, fac şanţuri de scurgere şi 
se pregătesc cum ştiu mai bine pentru preîntâmpinarea râului. Când pârâul este potolit şi mic, îl 
poţi cu uşurinţa îndrepta pe unde vrei; dar când se umflă şi când apele lui vin cu furie la vale, 
atunci nu mai poţi sta cu uşurinţă înaintea lui. De aceea, luând măsuri de apărare, plugarii 
preîntâmpină râul cu mult înainte. Tot aşa obişnuiesc să facă şi ostaşii, şi corăbierii, şi secerătorii. 

Ostaşii, cu mult înainte de începerea luptei, curăţă platoşele, examinează scuturile, pregătesc 
frâiele, hrănesc caii cu deosebită grijă şi-şi rostuiesc bine toate armele. Corăbierii, înainte de a 
pomi cu corabia în larg, repară carena; reînnoiese pereţii, răzuiesc lopeţile, dreg pânzele şi pun în 
rânduiala toate celelalte lucruri trebuincioase ale corăbiei. Secerătorii, cu multe zile înainte de 
seceriş, îşi ascut secerile, pregătesc aria, boii şi căruţele şi tot ce le trebuie pentru seceriş. Şi orice 
om face pregătiri înainte de începerea lucrului său, pentru ca, atunci când vine timpul lucrului, 
să-şi împlinească treaba cu uşurinţă. 

Pe aceştia dar îi imit şi eu. Vă întăresc cu multe zile înainte sufletele voastre, rugându-vă să fugiţi 
de postul acesta blestemat şi nelegiuit al iudeilor. Să nu-mi spui mie că iudeii postesc, ci arată-mi 
dacă fac aceasta după voia lui Dumnezeu! Dacă nu-i aşa, atunci postul lor e mai nelegiuit decât 
beţia. Nu trebuie să ne uităm numai la faptele lor, ci trebuie să cercetăm şi pricina pentru care 
săvârşesc aceste fapte. 

O faptă săvârşită după voia lui Dumnezeu, chiar dacă pare rea, este cea mai bună faptă dintre 
toate; şi, dimpotrivă, o faptă săvârşită împotriva voii lui Dumnezeu şi împotriva hotărârii Lui, 
chiar dacă pare a fi foarte bună, este cea mai rea şi cea mai nelegiuită dintre toate faptele. De 
ucide cineva după voia lui Dumnezeu, uciderea aceea este mai bună decât iubirea de oameni; de 
cruţă pe cineva şi se milostiveşte împotriva hotărârii lui Dumnezeu, cruţarea aceea este mai 

nelegiuită decât uciderea. Căci nu faptele în sine fac ca ele să fie bune sau rele, ci hotărârea lui 
Dumnezeu. 

2. Şi ca să cunoşti că acesta-i adevărul, ascultă! Odinioară Ahab 1-a luat prizonier pe un împărat 
al sirienilor; împotriva hotărârii lui Dumnezeu 1-a lăsat în viaţă, 1-a pus alături de el şi 1-a eliberat 
cu multă cinste. Apoi, venind un 

profet, a zis semenului său: „ Cu cuvântul Domnului, loveşte-mă! Şi n-a vrut omul să-1 lovească. 
Şi i-a spus: Pentru că n-ai ascultat de glasul Domnului iată că, plecând de la mine, te va mânca 
un leu. Şi a plecat de la el şi 1-a găsit pe el un leu şi 1-a ucis pe el. Şi a găsit un alt om şi i-a zis: 
Loveşte-mă! Şi 1-a lovit pe el omul, şi 1-a rănit, şi profetul şi-a legat faţa lui" . Poate fi oare ceva 
mai ciudat? Cel care 1-a lovit pe profet a scăpat, iar cel care 1-a cruţat a fost pedep- sit, ca să afli 
că nu trebuie să iscodeşti firea celor ce se fac atunci când porunceşte Dumnezeu, ci trebuie 
numai să te supui. 

Pentru ca omul cel dintâi să nu se sfiiască de profet, acesta nu i-a spus numai atât: „ loveşte-mă" 
, ci: „cu cuvântul Domnului" , adică: „ Dumnezeu a poruncit, nu întreba mai mult! împărat este 
cel ce legiuieşte! Teme-te de dregătoria Celui ce porunceşte şi supune-te cu toată râvna!" . Dar n- 
a vrut să asculte; de aceea i-a dat cea mai grea pedeapsă, pentru ca prin păţania lui să-i înveţe pe 
cei de mai târziu să se supună şi să asculte de poruncile lui Dumnezeu. 

Dar când cel de-al doilea om 1-a lovit pe prooroc şi 1-a rănit, acesta şi-a legat capul cu o faşă şi şi- 
a acoperit ochii, ca să nu fie cunoscut. Pentru ce a făcut aşa? Avea să mustre pe împărat şi să 
rostească hotărârea de osândire împotriva lui pentru că-1 lăsase în viaţă pe împăratul sirienilor, 
împăratul Ahab, pentru că era necredincios, nu-i putea suferi pe prooroci. Din pricina aceasta 
profetul, pentru ca nu cumva să-1 alunge îndată ce l-ar vedea şi, alungându-1, să nu mai poată să-1 
mustre, îşi ascunde faţa şi istorisirea pricinii, pentru ca să poată vorbi liber şi să-1 facă pe împărat 
să mărturisească ceea ce voia. Când împăratul a trecut pe lângă el, 1-a strigat şi a zis: „ Robul tău 
a ieşit cu oastea la război; şi, iată, un om 1-a adus la mine pe un alt om şi mi-a zis: „ Păzeşte-mi-1! 
Şi dacă va fugi, sufletul tău va fi pentru sufletul lui, sau vei plăti un talant de argint" . Şi s-a 
întâmplat că robul tău uitându-se încoace şi încolo, iată, acela nu mai era. Şi a zis către 
el împăratul lui Israel: „ Iată, singur ţi-ai dat hotărârea!" . Şi s-a grăbit profetul şi şi-a luat faşă de 
la ochii lui, şi 1-a cunoscut pe el împăratul lui Israel că era din fiii profeţilor. Şi proorocul a grăit 
împăratului: „ Acestea zice Domnul: Pentru că ai slobozit din mâna ta pe un om vrednic de 
moarte, sufletul tău pentru sufletul lui şi poporul tău pentru poporul lui" . 

Vezi dar că nu numai Dumnezeu, ci şi oamenii dau această hotărâre? Vezi că şi ei nu se uită la 
fapte în sine, ci la scopul lor şi la pricinile lor? Iată, împăratul îi spune: „ Singur ţi-ai dat 
hotărârea! Trebuie să mori! Ai ucis! Eşti un ucigaş pentru că ai eliberat pe un duşman" . Aceasta 
a fost pricina că profetul şi-a acoperit fata cu faşă şi că a adus spre judecată o pricină străină, 
pentru ca împăratul să dea cu dreaptă judecată sentinţa. Ceea ce a şi făcut. După ce împăratul 1-a 
osândit, profetul şi-a luat de pe faţă faşă şi a zis: „ Pentru că ai slobozit din mâna ta pe un om 
vrednic de moarte, sufletul tău pentru sufletul lui şi poporul tău pentru poporul lui" . Ai văzut ce 
pedeapsă a primit iubirea de oameni? Ai văzut ce osândă a suferit cruţarea fără socoteală a vieţii 
unui om? Acesta, care a salvat viaţa unui om, este pedepsit, iar celălalt, care a ucis, este lăudat. 
Finees a săvârşit două omoruri într-o clipită de vreme; a ucis un bărbat şi o femeie, şi a fost 

cinstit cu preoţia . Astfel, prin aceste omoruri, nu numai că nu şi-a mânjit mâna cu sânge, ci, 
dimpotrivă, şi-a făcut-o şi mai curată. 

3. Să examinăm dar şi postul acesta al iudeilor folosindu-ne de acest îndreptar. Dacă n-am face 
aşa, ci am judeca faptele în ele însele, ar ieşi mare încurcătură şi mare tulburare. Hoţilor, 
jefuitorilor de morminte şi şarlatanilor li se scrijelesc coastele; mucenicii îndură şi ei aceleaşi 
suferinţe. Faptele sunt la fel, dar pricina şi gândul cu care sunt săvârşite sunt deosebite. Din 
pricina aceasta, mare este prăpastia între o suferinţă şi altă suferinţă. După cum atunci când e 
vorba de chinuirea hoţilor nu cercetăm numai chinurile, ci înainte de asta cercetăm gândul şi 
pricina pentru care se săvârşesc aceste chinuri - căci pe mucenici îi iubim nu pentru că sunt 
chinuiţi, ci pentru că sunt chinuiţi pentru Hristos; iar pe hoţi îi urâm nu pentru că sunt munciţi, ci 
pentru că sunt munciţi pentru răutatea lor -, tot astfel judecă-1 şi pe omul care posteşte! Dacă-1 
vezi că posteşte pentru Dumnezeu, laudă-i fapta! Dar dacă-1 vezi că face asta împotriva voinţei 
lui Dumnezeu, fugi de el şi urăşte-1 mai mult decât pe cei beţivi şi pe cei stricaţi. 
Când e vorba însă de postul iudeilor, trebuie căutată nu numai pricina postului lor, ci şi locul şi 
timpul postului lor. Dar, mai bine spus, înainte de a mă adresa iudeilor, doresc să vorbesc 
creştinilor noştri, care par că stau alături de noi, dar practică obiceiuri iudaice şi luptă pentru 
ei. Pe aceştia îi socot pentru asta vrednici de mai mare osândă decât toţi iudeii. Şi vor fi de 
aceeaşi părere cu mine nu numai oamenii înţelepţi şi cu mai multă minte, ci şi cei care au o 
fărâmă de judecată şi de minte. Ca să dovedesc asta n-am nevoie de iscusinţă de vorbire, nici de 
probe, nici de fraze lungi. Este de ajuns să le pun o simplă întrebare şi să-i prind din răspuns. II 
voi întreba pe fiecare dintre cei ce au această boală: Eşti creştin? Atunci, pentru ce îţi sunt dragi 
obiceiurile iudaice? Eşti iudeu? Atunci pentru ce stânjeneşti Biserica? Persul nu gândeşte oare 
cum gândesc perşii? Barbarii nu iubesc oare obiceiurile barbarilor? Noi, locuitorii ţării romeilor, 
nu ne iubim oare statul nostru? 

Dacă ar fi prins unul dintre cei ce locuiesc la noi că simte şi gândeşte ca un pers sau ca un barbar, 
că ne trădează patria, spune-mi, n-ar fi îndată osândit fără cuvânt şi fără cercetare, chiar dacă ar 
aduce mii de dovezi în apărare? Dacă printre perşi şi barbari s-ar găsi unul care să trăiască după 
legile romeilor şi să lucreze pentru ei, spune-mi, n-ar păţi la fel? Cum dar mai pretinzi tu să te 
mântui, când duci viaţa cea nelegiuită a iudeilor? Este oare mică deosebirea dintre noi şi iudei? 

Este oare vorba de lucruri de mică importanţă ca să crezi că este una şi aceeaşi în a fi şi cu ei, şi 
cu noi? Pentru ce amesteci cele ce nu se pot amesteca? Iudeii L-au răstignit pe Hristos, Căruia tu 
I te închini! Vezi cât de mare este deosebirea? Cum alergi tu, care spui că te închini Celui 
răstignit, la cei ce L-au omorât? Oare eu am introdus această lege despre crime şi acest fel de 
învinuire? Oare nu Scriptura se foloseşte de acest fel de limbaj când le vorbeşte? Ascultă ce le 
spune leremia: „ Duceţi-vă la Chedar şi vedeţi! Trimiteţi în insulele Chitim şi cunoaşteţi dacă s- 
au făcut unele ca acestea" . 

- Ce anume? 

- „ Oare şi-au schimbat păgânii dumnezeii lor, măcar că aceia nu sunt dumnezei? Dar voi aţi 
schimbat slava voastră cu aceea de care nu vă veţi folosi" . N-a spus: „ Aţi schimbat pe 
Dumnezeu" , ci: „ slava" . Cu alte cuvinte le spune aşa: „ Ei, care se închină la idoli, care slujesc 
demonilor, atât ţin la rătăcirea lor, încât nici nu vor să-şi părăsească idolii şi să treacă la adevăr; 

dar voi, care vă închinaţi adevăratului Dumnezeu, aţi părăsit credinţa strămoşească şi aţi trecut la 
una străină! Nu arătaţi atâta dragoste faţă de adevăr câtă arată aceia faţă de rătăcirea lor. De aceea 
le şi spune: „ . . .oare s-au făcut unele ca acestea, oare au schimbat păgânii dumnezeii lor? Dar voi 
aţi schimbat slava voastră cu aceea de care nu vă veţi folosi" . N-a spus: „ Aţi schimbat pe 
Dumnezeul vostru - căci Dumnezeu nu se schimbă -, ci: „ Aţi schimbat slava voastră" . 
Nu M-aţi nedreptăţit pe Mine, le spune Dumnezeu! Oare Eu am fost vătămat? Nu! Voi v-aţi 
necinstit pe voi înşivă. N-aţi micşorat slava Mea, ci slava voastră!" 

Ingăduiţi-mi şi mie să spun acelaşi lucru şi celor ai noştri, dacă se cade să îi mai numesc ai noştri 
pe cei care gândesc precum iudeii. Duceţi-vă în sinagogile lor şi vedeţi dacă au schimbat iudeii 
postul lor, dacă au postit cu noi Pastile, dacă au mâncat vreodată în această zi! Şi postul lor nu-i 
post, ci nelegiuire, păcat, greşeală! Cu toate acestea, nu l-au schimbat! Dar voi aţi schimbat slava 
noastră cu alta, de care nu vă veţi folosi, şi aţi trecut la iudei. Când au postit aceia cu noi Pastile? 
Când au prăznuit aceia, împreună cu noi, sărbătoarea mucenicilor? Când au luat parte cu noi la 
praznicul Botezului Domnului? Iudeii nu fug spre adevăr, iar voi fugiţi spre nelegiuire? O 
numesc nelegiuire, pentru că toate aceste obiceiuri iudaice nu se săvârşesc la timpul potrivit. A 
fost un timp când toate acestea trebuiau păzite; acum timpul acesta a trecut. De aceea, ceea ce era 
altădată legiuit acum este nelegiuit. 

4. Ingăduiţi-mi să vă vorbesc de Ilie. Aceasta, văzându-i pe iudei că sunt necredincioşi, că uneori 
se închină lui Dumnezeu, iar alteori slujesc idolilor, grăieşte aşa: „ Până când veţi şchiopăta de 
amândouă gleznele voastre? Dacă este Domnul Dumnezeul vostru cu voi, mergeţi şi umblaţi 
după El; dar dacă este Baal, umblaţi după el" . Aceste cuvinte le spun şi eu acelor creştini care 
gândesc ca iudeii: „ Dacă socotiţi că iudaismul este credinţa cea adevărată, pentru ce mai 
stânjeniţi Biserica? Dacă creştinismul este credinţa cea adevărată, precum şi este, rămâneţi şi 
mergeţi după el. Spune-mi, te împărtăşeşti cu Sfintele Taine, te închini lui Hristos ca un creştin, 
ceri de la El cele bune, dar prăznuieşti cu duşmanii Lui? Cu ce inimă şi cu ce gând mai vii la 
Biserică? 

Sunt de-ajuns cele spuse până acum către cei care spun că gândesc ca noi, dar îi îndrăgesc pe 
iudei. Dar pentru că vreau să mă adresez şi iudeilor, îngăduiţi-mi să-mi încep de mai departe 
cuvântul de învăţătură şi să arăt că iudeii prin postul lor de acum necinstesc Legea şi calcă în 
picioare poruncile lui Dumnezeu, căci ei totdeauna fac contrariul faţă de ceea ce hotărăşte 
Dumnezeu. 

Când voia Dumnezeu ca iudeii să postească, ei se îngrăşau; când voia să-I aducă jertfă, ei alergau 
la idoli; când nu voia ca iudeii să prăznuiască sărbătorile, ei se sileau să le prăznuiască. De aceea 
Ştefan le spune: „ Voi totdeauna staţi împotriva Duhului Sfânt" . " Un singur lucru, le spune 
Ştefan, vă sârguiţi să faceţi! Să lucraţi împotriva celor poruncite de Dumnezeu" . Aşa fac şi 
acum. De unde se vede aceasta? Chiar din Lege. Cu privire la sărbătorile iudeilor. Legea 
poruncea să se păzească nu numai timpul, ci şi locul. Vorbindu-le despre Pastele acesta, Legea 
grăieşte aşa: „ Nu veţi putea face Pastile în nici una din cetăţile pe care vi le dă Domnul 
Dumnezeu" . Ci, după cum a poruncit să prăznuiască Pastele în ziua a paisprezecea a lunii 
dintâi, tot astfel a poruncit să-1 facă în Ierusalim. La fel şi Cincizecimea a statornicit-o prin 
păzirea locului şi a timpului, poruncind să o prăznuiască după şapte săptămâni; şi a adăugat 
iarăşi: 
„ în locul pe care-1 va alege Domnul Dumnezeul tău" . La fel şi cu sărbătoarea corturilor. 

Dar să vedem din acestea două, timp şi loc, care e mai de trebuinţă când nu poţi să le păzeşti pe 
amândouă. Care din două? Să laşi de o parte locul şi să păzeşti timpul, sau să laşi de o parte 
timpul şi să păzeşti locul? Iar ceea ce vreau să spun aceasta este: Dumnezeu a poruncit să se 
prăznuiască Pastele în luna dintâi şi în Ierusalim, într-un timp anumit şi într-un loc anumit. Să ne 
închipuim doi oameni care săvârşesc Pastele: unul să nu păzească locul, dar să ţină timpul; 
celălalt să ţină locul, dar să nu păzească timpul. Şi cel care ţine timpul, dar nu păzeşte locul, să 
facă Pastele în luna dintâi, dar în afară de Ierusalim, undeva departe; iar celălalt, care ţine locul, 
dar nu păzeşte timpul, să facă Pastele în Ierusalim, dar nu în prima lună, ci în a doua. Apoi să 
vedem care dintre aceştia doi este cel ţinut de rău şi care-i cel lăudat: cel care n-a ţinut seamă de 
timp, dar a săvârşit Pastele în Ierusalim, sau cel care a lăsat Ierusalimul, dar a păzit timpul? Dacă 
vom vedea că cel care n-a ţinut seamă de timp, pentru ca să facă Pastele în Ierusalim, este 
vrednic de laudă, iar cel care a ţinut seamă de timp, dar a părăsit locul, este vinovat şi vrednic de 
învinuit că a călcat Legea, atunci este clar că şi iudeii de acum sunt nişte călcători de Lege, 
pentru că nu fac Pastele în Ierusalim, chiar dacă spun ei de nenumărate ori că păzesc timpul. 

- Dar de unde se vede aceasta? 

- Chiar de la Moise. Nişte iudei, care erau siliţi să facă Pastele în afară de Ierusalim, s-au 
apropiat de Moise şi l-au întrebat: „ Noi suntem necuraţi la suflet; cum să facem ca să nu fim 
lipsiţi de a aduce dar Domnului la timpul lui în mijlocul Fiilor lui Israel? Şi a zis Moise către ei: 
Staţi aici, şi voi auzi ce va porunci Domnul pentru voi. Şi a grăit Domnul către Moise, zicând: 
Grăieşte Fiilor lui Israel zicând: Dacă un om este necurat la suflet sau este în călătorie lungă, sau 
între voi sau în neamul vostru, să facă Pastele în luna a doua" . 

Cu alte cuvinte, le spune aşa: „ Cel care-i în călătorie în luna întâi, să nu facă Pastele în afară de 
Ierusalim! Să-1 facă în luna a doua, ca să ajungă la Ierusalim! Să calce timpul, ca să păzească 
locul. Ierusalimul!" . De aici se vede că păzirea locului este mai necesară decât păzirea timpului. 
Ce pot să mai spună dar cei ce fac Pastele în afara Ierusalimului? Când calcă o rânduială mai 
necesară, nici păzirea unei rânduieli mai mici nu le poate sta întru apărare. Prin urmare, iudeii 
săvârşesc cea mai mare nelegiuire, oricât ar părea că nu calcă timpul prăznuirii Paştelui. 

Iar acest lucru nu se vede numai de la Moise, ci şi din profeţi. Ce iertare mai pot avea iudeii, 
când profeţii arată că în pământ străin nici n-au jertfit, nici n-au cântat cântare, nici n-au postit un 
astfel de post? Şi cu toate că profeţii nă-dăjduiau să-şi recapete ţara şi vieţuirea lor de mai 
înainte, totuşi continuau să asculte de Lege şi să împlinească Legea. Căci aceasta o spunea 
Legea. Iudeii aceştia de acum nici nădejde nu mai au să-şi recapete ţara şi să mai trăiască aşa ca 
mai înainte - cu ce loc din profeţi pot dovedi ei asta? -, şi totuşi, nici aşa nu vor să se liniştească. 
Deşi, dacă ar mai nădăjdui să-şi recapete ţara şi vieţuirea lor de altădată, ar trebui să meargă pe 
urmele sfinţilor acelora, ar trebui să nu postească şi nici altceva să facă. 

5. Că profeţii n-au făcut nimic din (toate) acestea, ascultă ce spuneau celor ce-i întrebau! Când 
barbarii stăruiau, forţându-i, silindu-i să le cânte din instrumentele lor muzicale, spunându-le: 
„ Cântaţi-ne nouă cântarea Domnului" , aceia, cunoscând bine Legea, care nu le îngăduia să facă 
aceasta în afară de Ierusalim, răspundeau: „ Cum vom cânta cântarea Domnului în pământ 
străin?" . Tot astfel şi cei trei tineri, care erau în Babilon, spuneau: „ nu mai este în acest timp 
cârmuitor şi nici profet nici loc unde să aducem jertfă înaintea Ta şi să aflăm milă" . Şi doar era 
acolo destul loc; dar pentru că nu era templul, continuau să nu aducă jertfe. Şi iarăşi Dumnezeu, 

prin profetul Zaharia, zice către alţii: „ Aţi postit oare post pentru Mine timp de şaptezeci de 

ani?" , adică în timpul cât au fost duşi în robie. 

Te întreb: Cum posteşti tu acum, când părinţii tăi nici nu jertfeau, nici nu posteau, nici nu ţineau 

sărbătorile în pământ străin? 

Că nu sărbătoreau nici Pastele se vede mai ales din cele spuse. Căci unde nu-i jertfă, nu-i nici 

sărbătoare, deoarece la toate sărbătorile trebuiau aduse jertfe. 

Dar ca să dau şi dovada acestui lucru, ascultă ce spune Daniel: „ în zilele acelea eu, Daniel, am 
plâns trei săptămâni; pâinea cea atât dorită n-am mâncat şi vin şi carne n-au intrat în gura mea şi 
cu unsoare nu m-am uns în acele trei săptămâni. Şi în ziua a douăzeci şi patra a lunii am avut 
vedenie" . Uită-te cu atenţie la aceste cuvinte, Din ele se vede că Daniel n-a prăznuit Pastele. Sa- 
ţi explic de ce. In zilele azimelor nu le era îngăduit iudeilor sa postească; iar Daniel n-a mâncat 
deloc douăzeci şi una de zile. 

- Dar de unde se vede, mă poţi întreba, că tocmai în aceste douăzeci şi una de zile cădeau zilele 
azimelor? 

- Din aceea că a spus: „ în ziua a douăzeci şi patra a lunii întâi" . Pastele se sfârşea iu ziua 
douăzeci şi una. începeau la paisprezece a lunii întâi, ţinea şapte zile şi se termina la douăzeci şi 
unu. Daniel însă a postit şi după ce a trecut Pastele. A început sa posteaseă din ziua a treia a 
primei luni şi a postit douăzeci şi si una de zile; a postit deci şi în ziua de paisprezece; a postit 
apoi şapte zile după aceea, şi încă trei zile. 

Nu sunt oare iudeii de azi blestemaţi şi spurcaţi, când sfinţii aceia din Vechiul Testament nu 
prăznuiau în pământ străin sărbătorile hotărâte de Lege. Iar ei fac contrariul din ambiţie şi din 
dragoste de ceartă? Dacă sfinţii aceia, care au spus şi au făcut aşa, ar fi fost nişte trândavi şi nişte 
necredincioşi, ai putea socoti că n- au ţinut sărbătorile din pricina trândăviei lor. Dar dacă sunt 
iubitori de Dumnezeu şi evlavioşi şi dacă şi-au dat sufletele pentru hotărârile lui Dumnezeu, 
atunci e lămurit că nu din pricina trândăviei nu păzeau Legea, ci din pricina că erau convinşi 
chiar de Lege că în afară de Ierusalim nu trebuie păzite aceste sărbători. 

Din cele săvârşite de acei oameni sfinţi rezultă un adevăr foarte înalt, anume ca vieţuirea din 
vremea aceea cerea cu prisosinţă respectarea jertfelor, a sâmbetelor, a lunilor noi şi a tuturor 
celorlalte prescripţii legale, dar că păzirea lor nici nu putea înmulţi virtutea şi nici părăsirea lor 
nu avea tăria să-1 facă rău pe omul vrednic şi destoinic sau să-i micşoreze cu ceva deplinătatea 
sufletului său. Sfinţii aceştia, care au trăit pe pământ luându-se la întrecere cu vieţuirea 
îngerească, n-au săvârşit nici una din aceste prescripţii legale: n-au adus jertfe, n-au ţinut 
sărbătorile, n-au ţinut un astfel de post, şi atât au plăcut lui Dumnezeu încât au biruit propria lor 
fire, iar prin minunile făcute de ei au adus toată lumea la cunoştinţa de Dumnezeu. Cine-1 poate 
egala pe Daniel? Cine poate fi asemenea celor trei tineri care, prin faptele lor, au trăit cea mai 
mare poruncă a Evangheliei, care, înainte de Evanghelie, au arătat în viaţa lor capul tuturor 
bunătăţilor: „ Mai mare dragoste decât aceasta, spune Domnul, nimeni nu are, ca cineva să-şi 
pună sufletul său pentru prietenii lui" . Ei şi-au pus sufletul lor pentru Dumnezeu. Dar nu sunt 
numai pentru asta minunaţi, ci şi pentru aceea că n-au făcut aşa pentru vreo plată. De aceea şi 
spuneau: „ Este un Dumnezeu în ceruri, puternic să ne scoată pe noi; dar chiar dacă nu ne 
scoate, cunoscut să-ţi fie ţie, împărate, că nu vom sluji zeilor tăi" . „ Ne este destulă plată că 

murim pentru Dumnezeu" . Şi făcând aceste fapte mari, arătau o virtute atât de înaltă, cu toate că 
nu păzeau nici una din prescripţiile Legii. 

6. - Dar pentru ce, m-ar întreba cineva, Dumnezeu a dat aceste porunci dacă nu voia să fie 
împlinite? 

- Dar dacă voia să fie împlinite, atunci pentru ce a dărâmat oraşul tău, iudeule? Dacă Dumnezeu 
voia să fie păzite aceste porunci, trebuia să facă din două una: sau să nu poruncească să se aducă 
jertfe într-un singur loc, odată ce avea să vă împrăştie pe faţa întregului pământ, sau, dacă voia ca 
voi să aduceţi jertfe numai în Ierusalim, să nu vă împrăştie în toată lumea şi să nu îngăduie să Fie 
călcat de picior duşman oraşul acela, singurul în care trebuia să aduceţi jertfe. 

- Cum dar? Se contrazice Dumnezeu?, pot fi întrebat din nou. Pe de o parte porunceşte să se 
aducă jertfă numai într-un singur loc, iar pe de altă parte face să nu se poată aduce acolo jertfe? 

- Deloc! Dimpotrivă, este (aici) deplin acord! La început Dumnezeu nu voia să vă dea poruncă să 
aduceţi jertfe. Ca să vă dovedesc aceasta îl voi aduce ca martor pe profet, care spune aşa: 
„Ascultaţi cuvântul Domnului, domni ai So-domei! Luaţi aminte la legea lui Dumnezeu, voi, 
popor al Gomorei!" . Proorocul nu le grăia nici sodomiţilor, nici locuitorilor Gomorei, ci 
iudeilor. Ii numeşte aşa, pentru că s-au înrudit cu ei prin imitarea răutăţii lor. Tot aşa îi numeşte şi 
câini - şi armăsari neînfrânaţi , nu pentru că ar fi ajuns câini sau armăsari, ci pentru că erau tot 
atât de desfrânaţi ca şi aceste animale: „ Ce trebuinţă am Eu de mulţimea jertfelor voastre?, zice 
Domnul" . Sodomeii niciodată n-au adus jertfe; dar cuvântul acesta e spus iudeilor, pe care i-a 
numit aşa pentru pricina pe care am spus-o: „ Ce nevoie am Eu de jertfele voastre?, zice Domnul. 
Sunt sătul de arderile de tot ale berbecilor; nu vreau seul mieilor şi sângele taurilor şi al ţapilor; 
nici chiar dacă aţi veni să vă arătaţi Mie. Cine a cerut toate acestea din mâinile voastre?" . Ai 
auzit cuvinte foarte lămurite care spun că Dumnezeu la început nu vă cerea jertfe? Dacă 
Dumnezeu le-ar fi cerut jertfe, ar fi poruncit şi tuturor celor vechi, care au trăit înaintea voastră, 
să aducă jertfe. 

- Dar atunci, pentru ce iudeilor le-a îngăduit să jertfească? 

- Pentru că a făcut un pogorământ faţă de slăbiciunea voastră. După cum un doctor care are de 
îngrijit un om bolnav, dar nervos şi neliniştit, care vrea să bea apă rece şi ameninţă că dacă nu i 
se dă se spânzură sau se aruncă în prăpastie, deci, după cum doctorul acesta, voind să împiedice 
un rău mai mare, îngăduie un rău mai mic în dorinţa de a-1 smulge (pe cel bolnav) de la o moarte 
silnică, tot astfel a făcut şi Dumnezeu. Le-a îngăduit jertfele pentru că i-a văzut pe iudei 
înnebuniţi, neliniştiţi şi dornici de jertfe, pentru că i-a văzut că erau gata să treacă la idoli dacă n- 
ar fi primit poruncă să jertfească, dar, mai bine spus, nu numai că erau gata să treacă, ci chiar şi 
trecuseră. 

însăşi istoria face dovada că aceasta e pricina. Dumnezeu le-a îngăduit să aducă jertfe după 
sărbătoarea pe care o închinaseră demonilor. Aproape că le-a spus: 

„ Aţi înnebunit? Vreţi să jertfiţi? Atunci bine, jertfiţi-Mi cel puţin Mie!" . Dar cu toate că le-a 
îngăduit să jertfească, totuşi nu i-a lăsat să jertfească până la sfârşit, ci printr-un mijloc foarte 
înţelept i-a îndepărtat din nou de jertfe. Şi după cum doctorul acela - căci nimic nu mă opreşte să 
mă folosesc de aceeaşi pildă -, după ce a făcut pe placul bolnavului, după ce i-a adus de acasă o 

sticlă şi a hotărât ca bolnavul să bea apă rece numai din ea, înduplecându-1 astfel şi pe bolnav, le- 
a poruncit celor ce-i dădeau să bea să crape pe ascuns sticla, pentru ca pe nesimţite şi pe 
nebăgate de seamă să-1 dezbare de pofta aceea; deci, după cum a făcut doctorul acela, aşa a făcut 
şi Dumnezeu. A îngăduit iudeilor să jertfească, dar nu le-a îngăduit să facă acest lucru în altă 
parte din lume decât numai în Ierusalim. 

Apoi, după ce au jertfit câtăva vreme. Dumnezeu a dărâmat oraşul, aşa cum doctorul a spart 
sticla, pentru ca, prin dărâmarea oraşului, să-i dezbare de jertfe chiar fără voia lor. Dacă le-ar fi 
spus deschis: „ încetaţi cu jertfele!" , n-ar fi vrut să se lase cu uşurinţă de dorul lor nebun după 
jertfe; dar aşa, pentru că nu mai exista locul unde trebuiau să aducă jertfe, i-a depărtat pe 
nesimţite de nebunia aceasta. 

Să ne închipuim că Doctorul este Dumnezeu, sticla este Ierusalimul, bolnavul cel neliniştit este 
poporul iudeu, iar apa rece este îngăduinţa şi voia de a jertfi. După cum doctorul a stins dorinţa 
cea deşartă a bolnavului după apă spărgând sticla, tot astfel şi Dumnezeu a oprit jertfele 
dărâmând Ierusalimul şi făcându-1 tuturor iudeilor de necălcat. Dacă n-ar fî voit să oprească 
jertfele, atunci pentru care pricină a mărginit numai la Ierusalim această aducere de jertfe. El, 
Care pretutindenea este şi toate le plineşte? Dacă a redus slujirea lui Dumnezeu la jertfe, iar 
jertfele la loc, iar locul la timp, iar timpul la un singur oraş, atunci pentru ce a distrus acel oraş? 
Şi lucru minunat şi negrăit este acela că întreg pământul le este liber iudeilor, unde însă nu le este 
îngăduit să jertfească, şi numai în Ierusalim nu pot păşi, unde trebuie să aducă jertfe. Nu este 
oare limpede, chiar celor mai puţin înzestraţi oameni, pricina dărâmării Ierusalimului? După cum 
un arhitect, după ce a pus temeliile unei case, după ce a înălţat zidurile, după ce a boltit 
acoperişul şi după ce a încheiat bolta cu ajutorul unei pietre, surpă toată clădirea dacă scoate 
piatra aceea, tot aşa şi Dumnezeu. 

A făcut din Ierusalim cheia de boltă a cultului iudaic; dărâmând Ierusalimul, a dărâmat tot cultul 
iudaic. 

7. Să punem dar aici capăt luptei cu iudeii. Astăzi ne-am luptat cu ei, spunând numai atât cât este 
de ajuns pentru întărirea fraţilor noştri, ba chiar cu mult mai mult. Este nevoie dar acum să vă 
îndemn pe voi, cei de faţă, să aveţi mare purtare de grijă de fraţii noştri, mădularele noastre, ca să 
nu spuneţi cumva: „ Ce mă priveşte pe mine? Pentru ce să mă interesez de alţii? Pentru ce să mă 
zbat?" . Stăpânul nostru a murit pentru noi, iar tu nu scoţi nici un cuvânt pentru fratele tău? Ce 
iertare vei avea? Ce apărare vei dobândi? Spune-mi, cum ai să stai cu îndrăznire înaintea 
scaunului de judecată a lui Hristos, când nici nu-ţi pasă că pier suflete? Dacă mi-ar sta în putinţă 
să-i cunosc pe toţi creştinii care aleargă la o sinagogă şi la sărbătorile evreieşti, n-aş mai avea 
nevoie de voi, ci singur m-aş sârgui cât mai iute pentru îndreptarea lor! 

Când trebuie să-1 îndrepţi pe fratele tău, nu te da îndărăt, chiar dacă ar trebui să-ţi dai viaţa! 
Imită-L pe Stăpânul tău! Dacă îţi este slugă, dacă îţi este soţie, ţine-i în casă cu toată străşnicia, 
ca să nu se ducă acolo! Dacă nu le dai voie să se ducă la teatru, cu atât mai mult nu trebuie să le 
dai voie să se ducă la sinagogă! Mai mare nelegiuire este să te duci la sinagogă decât la teatru! 
La teatru săvârşeşti un păcat, la sinagogă îţi pierzi credinţa! Nu spun asta ca să vă îndemn să vă 
duceţi la teatru! Şi ăsta e un rău! Ci ca să vă feriţi mai mult de sinagogă decât de teatru. 
Spune-mi, pentru ce alergi la sinagoga iudeilor, ucigaşii lui Dumnezeu? Ce vrei să vezi acolo? 
Oameni care cântă din trâmbiţe? Ar trebui să stai acasă să suspini şi să plângi pentru ei! Să 

suspini şi să-i plângi că duc război împotriva poruncilor lui Dumnezeu, că diavolul dănţuieşte 
împreună cu ei! 

Orice faptă săvârşită împotriva voinţei lui Dumnezeu, chiar dacă ea a fost îngăduită cândva, este, 
după aceea, aşa cum am spus mai înainte, o nelegiuire, este o pricină a mii şi mii de pedepse. 
Cântau, e drept, din trâmbiţe iudeii cândva, când aveau jertfe! Dar acum nu li se mai îngăduie să 
aducă jertfe. Ascultă, însă, pentru ce au primit trâmbiţe: „ Fă-ţi trâmbiţe din argint mlădios" . 
Apoi, ca să le arate rostul lor, a adăugat: „ Şi veţi trâmbiţa cu ele la arderile voastre de tot şi la 
jertfele voastre de împăcare" . Unde-ţi este acum jertfelnicul? Unde-ţi este chivotul? Unde -ţi 
sunt cortul şi Sfânta Sfintelor? Unde-ţi este preotul? Unde-ţi sunt Heruvimii slavei? Unde-ţi este 
jertfelnicul cel de aur? Unde-ţi este acoperământul împăcării? Unde-ţi este vasul? Unde-ţi sunt 
căţuile? Unde-ţi este focul coborât de sus? Le-ai părăsit pe toate, şi păstrezi numai trâmbiţele? 
Nu vezi că te joci mai mult decât slujeşti lui Dumnezeu? 

Dar, după cum pe iudei îi învinuim că săvârşesc nelegiuiri, tot aşa, ba chiar mai mult, vă 
învinuim pe voi că vă adunaţi cu cei nelegiuiţi; şi nu-i învinuim numai pe cei ce se duc acolo, ci 
şi pe cei care pot să-i oprească, dar nu vor. Să nu-mi spui: „ Ce legătură am eu cu el? Mi-e străin, 
nu-1 cunosc!" . Atâta vreme cât e credincios, atâta vreme cât se împărtăşeşte cu aceleaşi Taine, 
atâta vreme cât îl întâlneşti în aceeaşi Biserică, îţi este mai apropiat decât toţi: şi decât fraţii, şi 
decât rudele, şi decât cunoscuţii. După cum suferă aceeaşi pedeapsă nu numai hoţii, ci şi cei care 
pot să-i împiedice, dar nu-i împiedică, tot aşa sunt pedepsiţi la fel nu numai cei necredincioşi, ci 
şi cei care pot să-i întoarcă de la necredinţă, dar nu vor, fie din lene, fie din nepăsare. Cel care a 
îngropat talantul 1-a dat întreg stăpânului său; cu toate acestea, a fost pedepsit pentru că nu 1-a 
înmulţit . Şi tu, dar, dacă însuţi eşti curat şi nepătat, dar dacă nu-ţi înmulţeşti talantul tău, nici nu 
aduci la mântuire pe un alt frate pierdut, vei păţi ca şi cel ce şi-a îngropat talantul. 

Ce lucru mare vă cer, iubiţilor? Fiecare din voi să-mi aducă înapoi la biserică un frate, să-şi dea 
interesul, să se ostenească, pentru ca la următoarea Sfântă Liturghie să ne întâlnim cu multă 
îndrăznire, aducându-I lui Dumnezeu daruri, daruri mai de preţ ca toate, aducând aici sufletele 
celor rătăciţi de la credinţă. De-ar trebui să fim ocărâţi, să fim răniţi, sau să suferim orice altceva, 
să facem orice ca să-i câştigăm din nou pe aceşti fraţi. Să suferim în tăcere când bolnavii aceştia 
dau cu picioarele, ocărăsc şi insultă. Să nu ne usture ocărările lor. 

Un singur lucru numai să dorim să vedem: însănătoşirea celui care se poartă atât de urât. De 
multe ori bolnavul sfâşie pieptul doctorului; asta însă nu-1 face pe doctor să nu-1 mai îngrijească 
pe bolnav. Nu este oare absurd ca aceia care îngrijesc de trupuri să aibă atâta purtare de grijă, iar 
noi să trândăvim când pier atâtea suflete, noi să nu vrem să suferim deloc când fraţii noştri, 
mădularele noastre, putrezesc? Pavel n-a făcut aşa! Dar cum? „ Cine este slab, spune el, şi eu să 
nu fiu slab? Cine se sminteşte, şi eu să nu ard?" . Arată şi tu acest foc! 

De vezi pe fratele tău că se pierde, de te-ar batjocori, de te-ar ocări, de te-ar bate, de te-ar 
ameninţa că-i eşti duşman, de ti-ar face orice altceva, suferă totul cu curaj, pentru ca să câştigi 
mântuirea lui! De ţi l-ai făcut vrăjmaş, îţi va fi Dumnezeu prieten şi te va răsplăti cu mari 
bunătăţi în ziua cea mare a judecăţii. Facă Dumnezeu ca prin rugăciunile sfinţilor să Fie aduşi la 
mântuire cei rătăciţi, ca voi să aveţi bune izbânzi la vânătoarea aceasta, ca atât cei vânaţi, cât şi 
iudeii cei hulitori să se elibereze de necredinţă şi să-L cunoască pe Hristos cel răstignit pentru ei, 

pentru ca, toţi într-un suflet şi cu o gură, să slăvim pe Dumnezeu şi Tatăl Domnului nostru Iisus 
Hristos, Căruia slava şi puterea, împreună şi Sfântului Duh, în vecii vecilor. Amin. 



CuvântulV 

din "Cuvântări împotriva anomeilor. Către iudei" 
Ed. IBMBOR - 2007 

1 . Din ce pricină oare adunarea noastră este mai mare azi? Aţi venit negreşit ca să-mi cereţi 
făgăduiala! Aţi venit negreşit ca să primiţi argintul cel cu foc lămurit, pe care făgăduiam să vi-1 
pun în mâini! Căci „ Cuvintele Domnului, spune Scriptura, cuvinte curate, argint cu foc lămurit, 
cercat în pământ" . Binecuvântat fie Dumnezeu, Care a pus în sufletul vostru o dorinţă atât de 
mare pentru ascultarea cuvintelor duhovniceşti! întocmai ca cei îndrăgostiţi de vin şi băutură, 
care se scoală în fiecare zi şi caută să afle şi iscodesc unde este vin bun de băut, unde sunt ospeţe, 
mese, petreceri, beţii, sticle, clondire şi pahare, tot aşa şi voi: în fiecare zi vă sculaţi şi căutaţi să 
aflaţi unde sunt îndemn, sfat, încurajare, învăţătură şi cuvânt îndreptat spre slava lui Hristos. De 
aceea şi eu cu mai multă râvnă vă voi vorbi şi cu toată dragostea voi depune în sufletele voastre 
ceea ce v-am făgăduit. 

Lupta cu iudeii a luat sfârşitul cuvenit. Victoria am dobândit-o; cununa ne este desăvârşită, iar 
premiul l-am smuls chiar din predica de mai înainte. Am căutat să dovedesc că cele săvârşite de 
iudei acum în sinagoga lor sunt o nelegiuire, o călcare de poruncă, o luptă şi un război al 
oamenilor cu Dumnezeu. Şi, cu ajutorul lui Dumnezeu, am dovedit-o cu de-amănuntul. Chiar 
dacă iudeii au să-şi mai recapete vreodată oraşul lor, chiar dacă au să se mai reîntoarcă la 
vieţuirea lor de mai înainte, chiar dacă au să-şi vadă templul lor ridicat, lucru ce nu se va 
întâmpla niciodată, totuşi nici aşa nu au nici o îndreptăţire în cele săvârşite de ei acum. Cei trei 
tineri, şi Daniel şi toţi ceilalţi care erau în robie, aşteptau să-şi recapete oraşul, aşteptau ca după 
şaptezeci de ani să vadă pământul patriei şi să trăiască după legile de mai înainte; dar cu toate că 
aveau făgăduinţă vădită şi mărturisită că au să se întoarcă, totuşi nici aşa nu îndrăzneau înainte 
de împlinirea făgăduinţei şi de întoarcere să săvârşească vreuna dintre ceremoniile legale pe care 
le săvârşesc iudeii aceştia acum. 

Cu aceste cuvinte vei putea închide şi tu gura iudeului. întreabă-1: „ Pentru ce posteşti când nu 
mai ai oraşul?" . De-ti va spune: „Aştept să-1 dobândesc iarăşi" , răspunde-i: „ Până îl vei 
dobândi, stai liniştit" Căci şi sfinţii aceia, până nu s-au întors în patria lor, n-au îndrăznit să facă 
ce faci tu acum. De aici se vede că tu săvârşeşti acum o nelegiuire, că tu calci poruncile lui 
Dumnezeu şi că ocărăşti vieţuirea cea după Lege, chiar dacă ai să-ţi recapeţi oraşul" . 
Aşadar, pentru închiderea gurii celei neruşinate a iudeilor şi pentru dovedirea nelegiuirilor lor 
sunt destule cele spuse dragostei voastre în cuvântul de mai înainte. 
Dar pentru că n-am urmărit numai să închid gura acelora, ci mai mult să învăţ Şi Biserica 
dogmele ei, haide să dovedim cu prisosinţă că iudeii nici n-au să-şi mai înalţe templul lor şi nici 
n-au să mai revină la vieţuirea după Lege de mai înainte. Astfel, voi veţi cunoaşte mai bine 
dogmele apostolice, iar iudeii vor fi vădiţi şi mai mult că sunt necredincioşi. Voi aduce ca martor 
nu pe un înger, nici pe un arhanghel, ci pe însuşi Stăpânul întregii lumi, pe Domnul nostru Iisus 
Hristos. Intrând în Ierusalim şi văzând templul, a zis: Ierusalimul va fi călcat în picioare de multe 

neamuri, până ce se vor împlini vremurile multor neamuri" , adică vremea sfârşitului lumii. 
Asupra templului a pronunţat această ameninţare: Că „ nu va rămâne piatră pe piatră în locul 
acesta, le spunea ucenicilor, care să nu se risipească" . Prin aceste cuvinte a vestit mai dinainte 
dărâmarea cu desăvârşire a templului şi pustiirea lui până în sfârşit. 

Iudeul însă aruncă negreşit mărturia lui Hristos şi nu primeşte cele spuse, zicând: „ Cel ce a grăit 
aceste cuvinte îmi este duşman! Eu L-am răstignit! Cum să primesc mărturia Lui?" . 

Acesta e lucru minunat, iudeule, că Acela pe Care tu L-ai răstignit, atunci ţi-a dărâmat oraşul, 
atunci a risipit poporul tău, atunci a împrăştiat neamul tău pe faţa întregului pământ, după ce tu 
L-ai răstignit. Prin asta îţi arată că a înviat, că trăieşte, că acum este în ceruri. Pentru că n-ai vrut 
să-I cunoşti puterea prin binefacerile pe care ţi le-a făcut, îţi arată tăria Lui de nebiruit şi de 
nedoborât prin aceste chinuri şi pedepse. Dar nici aşa nu crezi! Nu-L socoteşti Dumnezeu şi 
Stăpân al întregii lumi! îl socoti un om ca toţi oamenii. Atunci, să facem cercetarea ca pentru un 
om! Dar cum facem cercetarea pentru oameni? Când îi vedem pe unii oameni că spun adevărul 
în toate împrejurările, că nu mint niciodată, dacă suntem oameni cu judecată, primim spusele lor, 
chiar de ne sunt duşmani; şi, dimpotrivă, când îi vedem că mint, nu le primim cu uşurinţă 
spusele, chiar dacă uneori spun adevărul. 

2. Haide dar să vedem care e caracterul lui Hristos şi ce moravuri a avut? N-a prezis numai 
dărâmarea Ierusalimului şi a templului, ci a prezis atunci altele multe din cele ce aveau să se 
înfăptuiască mai târziu, după trecerea a multă vreme. Să aducem dar de faţă acele preziceri. Dacă 
vei vedea că a minţit în acelea, nu primi nici prezicerea aceasta, nici n-o socoti adevărată; dar 
dacă vei vedea că în toate grăieşte adevărul, dacă vei vedea că această prezicere a dărâmării 
oraşului şi a templului s-a împlinit, dacă vei vedea că timpul îndelungat scurs de atunci dă 
mărturie de adevărul prezicerii Lui, nu te mai purta cu neruşinare, nici nu te mai împotrivi unor 
lucruri mai strălucitoare decât soarele. Să vedem ce altceva a mai prezis Hristos! 

S-a apropiat de El o femeie având un alabastru cu mir de mare preţ cu care a uns capul lui Iisus. 
Ucenicii au mustrat-o zicând: „ Pentru ce nu s-a vândut acest mir cu trei sute de dinari şi să-i fi 
dat săracilor?" . Hristos i-a mustrat şi le-a grăit aşa: „ De ce faceţi supărare femeii? Căci bun 
lucru a făcut" . „ Căci vă spun vouă: Oriunde se va propovădui Evanghelia aceasta, în toată 
lumea, se va spune şi ce a făcut ea, spre pomenirea ei" . 

A minţit sau a spus adevărul? S-a înfăptuit profeţia sau nu? întreabă-1 pe iudeu! Oricât ar fi de 
neruşinat, nu va putea întoarce faţa de la această profeţie! în toate bisericile auzim vorbindu-se 
de femeia aceasta; în toate oraşele stau şi aud de ea: voievozi, generali, bărbaţi, femei, oameni 
iluştri, oameni de seamă, oameni vestiţi. In orice parte a lumii te-ai duce, vei vedea că toţi ascultă 
în deplină linişte fapta femeii, şi nu este parte a lumii care să nu ştie ce a făcut ea. Câţi împăraţi 
n-au făcut mare şi mult bine oraşelor, n-au câştigat războaie, n-au avut victorii, n-au mântuit 
popoare, n-au înfiinţat oraşe, n-au adunat averi cu nemiluita, şi totuşi au pierit odată cu faptele 
lor! Multe împărătesc multe femei de seamă, care au făcut multe binefaceri supuşilor lor, nu sunt 
cunoscute nici după nume. Dar femeia aceasta de jos, din popor, n-a turnat decât mir, şi totuşi 
este pe buzele întregii lumi; a trecut atâta vreme, dar nu i s-a stins amintirea şi nici nu i se va 
stinge vreodată. Şi doar n-a făcut o faptă vestită! Căci ce-a făcut? A uns cu mir! nici nu era o 
femeie cu vază! Era o femeie neluată în seamă, n-a avut nici mulţi martori! A săvârşit fapta ei 

între ucenici, nici locul nu era vestit, n-a săvârşit fapta ei în adunare mare de lume, în teatru, ci 
într-o casă, în faţa a numai zece oameni. 

Cu toate acestea, nici nimicnicia femeii, nici puţinătatea martorilor, nici neînsemnătatea locului, 
nici altceva, n-au avut tăria să-i şteargă amintirea. Dimpotrivă, femeia aceasta este acum mai 
strălucită decât toate împărătesele şi decât toţi împăraţii! Timpul n-a dat uitării fapta ei. Te întreb: 
Pentru ce? Cui se datorează asta? Oare nu lui Dumnezeu, Care a fost cinstit atunci prin ungerea 
cu mir şi Care a răspândit numele ei pretutindeni? Te întreb: Este în stare un om să facă o astfel 
de profeţie? 

Minunat şi neobişnuit lucru este într-adevăr să prezici ceva ce ai să faci tu; dar cu mult mai mare 
şi mai minunat lucru este să prezici cele pe care au să le facă alţii, să faci să ajungă crezute şi 
cunoscute de toţi. Domnul i-a prezis apoi lui Petru: „ Pe această piatră voi zidi Biserica Mea şi 
porţile iadului nu o vor birui" . 

Spune-mi, iudeule, ce obiecţie ai de adus spuselor acestora? Poţi dovedi ca mincinoasă această 
profeţie? Mărturia faptelor îţi stă împotrivă, oricât te-ai încăpăţâna tu! Câte războaie nu s-au 
pornit împotriva Bisericii! Oştiri multe au fost pregătite, arme au fost mânuite, tot felul de 
chinuri şi pedepse au fost născocite: tigăi, butuci, căldări, cuptoare, gropi, prăpăstii, dinţi de fiare 
sălbatice, adâncuri de apă, confiscări de averi şi alte mii şi mii de torturi, care nu pot fi cuprinse 
nici în cuvânt, dar nici îndurate cu fapta; şi nu numai de la cei străini, ci chiar de la cei apropiaţi. 
Un război civil cuprinsese atunci totul; ba chiar un război mai groaznic decât războiul civil, nu 
numai cetăţenii porniseră cu război împotriva cetăţenilor, ci rudele împotriva rudelor, cunoscuţii 
împotriva cunoscuţilor, prietenii împotriva prietenilor. Cu toate acestea, nimic din toate acestea 
n-a putut doborî Biserica, nici n-a slăbit-o. Şi lucru de mirare şi străin este că toate aceste lupte s- 
au pornit împotriva ei când încă era în faşă. N-ar fi fost un lucru atât de minunat că n-a fost 
doborâtă Biserica dacă s-ar fi dat aceste atacuri atunci când predica s-a înrădăcinat, când s-a sădit 
pe toată faţa pământului; dar ca la începutul învăţăturii, când credinţa abia fusese aruncată şi 
sufletul ascultătorilor era mai gingaş, să se dezlănţuie atâtea războaie, şi nu numai să nu piară 
creştinismul, ci, dimpotrivă, să se întindă mai mult, ei bine!, lucrul acesta este mai mare chiar 
decât orice minune. Ca să nu spui că Biserica a ajuns puternică acum datorită păcii date de 
împăraţi. Dumnezeu a îngăduit să i se ducă război atunci când era mai mică, atunci când părea 
mai slabă, pentru ca să afli că tăria ei de acum nu se datorează păcii date de împăraţi, ci puterii 
lui Dumnezeu. 

3. Că lucrul acesta este adevărat, gândeşte-te la toţi filosofii eleni, câţi au voit să introducă 
învăţături noi, la toţi câţi au vrut să îndrepte lumea spre un nou fel de viaţă; de pildă: Zenon, 
Platon, Socrate, Diagora, Pitagora şi alţii nenumăraţi. Cu toate aceasta, atât de puţin au reuşit, 
încât marea mulţime nu-i cunoaşte nici după nume. Hristos însă nu numai că a dat un nou fel de 
vieţuire, dar a şi sădit-o pretutindeni în lume. Câte nu se spune că a făcut Apolonie din Tiana? 
Dar ca să cunoşti că tot ce s-a spus despre el a fost minciună, închipuire şi nimic adevărat, s-a 
stins şi a luat repede sfârşit. 

Să nu socotească nimeni că aduc ocară lui Hristos pentru că vorbind despre El am amintit de 
Pitagora, de Platon, de Zenon, de Apolonie din Tiana. N-am făcut asta mânat de propriul meu 
gând, ci coborându-mă la slăbiciunea iudeilor, care îl socotesc simplu om. Pavel a făcut tot aşa. 
Când a fost în Atena, nu le-a vorbit atenienilor nici din profeţi, nici din Evanghelie, ci şi-a 

început cuvântarea de la un altar păgânesc. Nu pentru că socotea altarul acesta mai vrednic de 
credinţă decât Evangheliile, nici pentru că acele cuvinte scrise pe altar erau mai de preţ decât 
cuvintele profeţilor, ci pentru că vorbea către eleni, care nu credeau în nici unul de-ai noştri; de 
aceea îi convinge de adevărul spuselor lui cu propriile lor învăţături. De aceea grăieşte: „ M-am 
făcut pentru iudei ca un iudeu. . . pentru cei ce nu au Legea, ca unul fără lege, deşi eu nu sunt fără 
lege în faţa lui Dumnezeu, ci în legea lui Hristos" . 

Tot astfel şi Vechiul Testament, când vorbeşte iudeilor despre Dumnezeu, face la fel: . „ Cine 
este asemenea Ţie între dumnezei. Doamne?" . 

- Ce spui, Moise? Comparaţia este desăvârşită? 

- N-am grăit aşa pentru ca să fac o comparaţie, răspunde Moise. Am grăit aşa pentru că le 
vorbesc iudeilor, care au o idee foarte bună despre demoni. M-am coborât la slăbiciunea lor ca să 
le pot da acest fel de învăţătură. 

Aşadar, pentru că şi eu grăiesc iudeilor care îl socotesc pe Hristos un simplu om, un călcător de 
lege oarecare, de aceea am făcut cercetarea, aducând în discuţie pe filosofii admiraţi de eleni. 
Dar dacă vreţi, să vă dau pilde şi dintre iudei despre oameni care au încercat să dea învăţături 
noi, despre oameni care au avut ucenici, care au fost proclamaţi conducători şi apărători ai 
poporului, şi care repede s-au stins, pentru a vă dovedi că Hristos n-a fost un simplu om. Cu o 
astfel de dovadă a închis şi Gămăliei gura iudeilor. Când a văzut că iudeii din sinedriu se înfurie 
şi că doresc să verse sângele ucenicilor, Gămăliei, voind să-i oprească de la nebunia lor de 
nestăpânit, a poruncit să-i scoată afară puţin pe Apostoli şi le-a grăit aşa: „ Luaţi aminte la voi ce 
aveţi să faceţi cu oamenii aceştia. Mai înainte de zilele acestea s-a ridicat Teudas, zicând că el 
este cineva mare şi l-au urmat patru sute de bărbaţi; şi acela a pierit şi toţi câţi au ascultat de el s- 
au risipit. Şi după acela s-a sculat Iuda Galileeanul, care a atras popor mult; şi acela a murit, iar 
ucenicii lui au pierit. Şi acum vă spun vouă: Luaţi aminte la voi, că dacă va fi de la oameni lucrul 
acesta, se va nimici; dar dacă este de la Dumnezeu, nu-1 veţi putea nimici, şi nu cumva să vă 
faceţi şi luptători împotriva lui Dumnezeu" . 

- Dar de unde putem cunoaşte că se va nimici dacă este de la oameni? 

- Din cele petrecute cu Iuda şi Teudas, le răspunde Gămăliei. Aşa şi cu cel predicat de aceştia. 
Dacă e la fel ca Iuda şi Teudas, şi nu lucrează totul cu puterea dumnezeiască, aşteptaţi puţin, şi 
deznodământul faptelor vă va în credinţa; şi veţi cunoaşte la sfârşit dacă este un înşelător şi un 
nelegiuit, după cum spuneţi, sau dacă este Dumnezeu, Care ţine totul şi le rânduieşte cu putere 
negrăită pe toate cele ale noastre. Lucru care s-a şi întâmplat. Au aşteptat, şi s-a arătat chiar prin 
fapte dumnezeiasca şi nebiruita Lui putere. Şi viclenia pe care a născocit-o diavolul spre 
înşelarea celor mulţi s-a întors asupra capului său. Diavolul a vrut sa umbrească venirea lui 
Hristos şi întruparea Lui cea adevărată. De aceea, când a văzut că a venit pe pământ, a adus şi 
nişte înşelători, despre care am vorbit mai sus, pentru ca să socotească lumea că şi El este unul 
dintre aceia. Şi, după cum în timpul răstignirii a făcut să fie răstigniţi cu El şi doi tâlhari, tot aşa a 
făcut şi la venirea Lui: s-a grăbit să umbrească adevărul prin vecinătatea minciunii. Dar nu a 
reuşit nici acolo, nici aici. Dimpotrivă, tocmai aceasta I-a arătat puterea lui Hristos. 

Te întreb: Pentru ce despre doi din cei trei, care au fost răstigniţi în acelaşi loc, în acelaşi timp, de 
aceiaşi judecători, nu se mai spune nimic, şi numai Acestuia I se închină lumea? 

Te întreb iarăşi: Pentru ce nu se mai cunoaşte nici numele acelor mulţi filosofi care au căutat să 
aducă în lume o nouă învăţătură şi o nouă vieţuire, care au avut ucenici, iar Acesta este slujit de 
toată lumea? Prin comparaţie se pun în evidenţă lucrurile. Compară dar, iudeule, şi află 
covârşirea adevărului! Care înşelător a dobândit atâţia credincioşi pe tot întinsul lumii? Care 
înşelător şi-a întins cultul lui de la o margine la alta a lumii? Care înşelător îi are pe toţi oamenii 
supuşi, şi asta când i s-au pus atâtea piedici? Nimeni! Deci e evident că Hristos n-a fost înşelător, 
ci mântuitor, binefăcător, purtător de grijă şi apărător al vieţii noastre. 

Vreau să mai vorbesc despre încă o profeţie a Lui. A spus: „ N-am venit să aduc pace pe pământ, 
ci sabie" . Prin aceste cuvinte n-a vrut să spună că asta voia, ci a arătat ce avea să se întâmple 
odată cu venirea Lui. „ Am venit, spune EL să-1 despart pe fiu de tatăl lui, pe noră de soacra ei, 
pe fiică de mama ei" . 

Te întreb: De unde a prezis acestea dacă era simplu om, un om ca toţi oamenii? 
Spusele lui Hristos au acest înţeles. Avea să se întâmple ca într-o casă unul să fie credincios, iar 
altul necredincios. Hristos a prezis că tatăl are să-1 tragă la necredinţă pe fiul lui, de aceea a spus: 
„ Atât de mare va fi puterea predicii, încât Fiii îi vor dispreţui pe taţi, fiicele pe mame, copiii pe 
părinţi. Vor voi nu numai să-i dispreţuiască pe cei ai lor, ci chiar să-şi dea viaţa, să sufere şi să 
pătimească totul numai să nu se lepede de credinţă" . De unde I-a venit Lui gândul că are să fie 
copiilor mai cinstit decât părinţii, părinţilor mai dulce decât copiii, bărbaţilor mai de dorit decât 
femeile? Şi asta nu numai într-o casă, nici în două sau trei sau zece, sau douăzeci sau o sută, ci pe 
întinsul întregii lumi, în toate oraşele şi ţările, pe pământ, pe mare, în ţinuturi locuite şi nelocuite. 
Şi iarăşi, nu poţi spune că a spus aşa, şi nu s-a înfăptuit. Mulţi, la început, dar mai bine spus încă 
şi acum, sunt urâţi pentru credinţă, sunt alungaţi din casele părinteşti, şi pentru nimic nu se mai 
întorc în ele, căci le este îndestulătoare mângâiere să sufere acestea pentru Hristos. 

Te întreb: Care dintre oameni a avut vreodată o putere ca aceasta? 

Hristos deci, Care a prezis toate acestea, Care a prezis despre femeia aceea, despre tăria Bisericii, 
despre războiul din familii, tot El a prezis şi că va cădea templul, că va fi cucerit Ierusalimul, că 
oraşul nu va mai fi oraş al iudeilor, ca mai înainte. Dacă a minţit în toate celelalte şi nu s-au 
înfăptuit, nu crede nici în acestea, dar dacă vezi că acelea strălucesc prin înfăptuirea lor, că toate 
cresc în fiecare zi, dacă vezi că nici porţile iadului n-au biruit Biserica, dacă vezi că fapta femeii 
aceleia este cântată în întreaga lume după atâta vreme, dacă vezi că oamenii care cred în El îl 
preferă pe El părinţilor, femeilor şi copiilor proprii, te întreb, pentru ce numai în această 
prezicere nu crezi, mai cu seama când mărturia timpului îţi închide neruşinata-ţi gură? Dacă după 
căderea Ierusalimului ar fi trecut numai zece ani, sau douăzeci sau treizeci sau cincizeci - dar de 
fapt nici aşa n-ar trebui să fii necuviincios -, totuşi ţi-ar mai fi rămas o chichiţă ca să stărui în 
încăpăţânarea ta. Dar pentru ce să mai ai atâta lipsă de cuviinţă în zadar şi de pomană, când n-au 
trecut numai cincizeci de ani, ci chiar o sută, de două ori pe atâta, de trei ori şi cu mult mai mult 
de trei sute de ani după cădere, şi nici urmă, nici umbră nu s-a văzut vreodată de schimbarea 
aşteptată de voi? 

4. Sunt de-ajuns cele spuse pentru a dovedi că templul n-are să mai fie niciodată ridicat. Dar 
pentru că este mare bogăţia adevărului, să las Evangheliile şi să mă îndrept spre profeţi, în care 
se pare, mai cu seamă, că iudeii cred. Voi dovedi din profeţi că nu se va ridica nici oraşul, nici 
templul. La drept vorbind, eu n-aş avea nevoie să dovedesc că nu se vor ridica; asta nu-i treaba 
mea, ci a iudeilor, ei să-mi dovedească contrariul, că se vor ridica. Eu am mărturia dată de timp; 

168 



ea luptă pentru mine. Iudeii însă, biruiţi de însuşi deznodământul lucrurilor, nu pot să aducă nici 
un fapt pentru dovedirea spuselor lor; cu toate acestea, se laudă în zadar, de pomană, când ar fi 
drept să dea mărturie că templul va fi ridicat. Spusele mele le dovedesc cu faptele: oraşul a căzut 
şi n-a mai fost ridicat, deşi a trecut atâta amar de vreme; cele susţinute de iudei sunt însă numai 
în cuvintele lor. Şi ar trebui ca ei să arate cu dovezi că iarăşi va fi ridicat oraşul. Doar aşa se fac 
dovezile şi în procesele de la tribunale. 

Când doi oameni au un proces pentru vreo pricină oarecare, şi unul din ei aduce dovezi scrise 
pentru spusele sale, iar celălalt împricinat îi atacă spusele, acesta, şi nu cel care a adus mărturiile 
scrise, este silit să aducă martori sau alte dovezi că lucrurile nu stau aşa cum spun dovezile 
scrise. Aşa ar trebui să facă şi iudeii! Să ne aducă martor un profet, care să spună că oraşul va fi 
ridicat negreşit. Dacă ar fi trebuit ca robia voastră de acum să aibă sfârşit, ar fi fost neapărat 
trebuincios ca profeţii să fi vestit asta de mai înainte. Lucrul acesta sare în ochi oricărui om care 
şi-a plecat ochii cât de cât asupra cărţilor profetice. Căci era obicei vechi la iudei ca de la început 
profeţii să vestească mai dinainte nenorocirile sau lucrurile bune ce aveau să vină peste ei. 

- Pentru care pricină? De ce? 

- Din pricina marii lor nerecunoştinţe şi neobrăzări. Iudeii uitau îndată binefacerile pe care le 
făcea lor Dumnezeu; atribuiau aceste binefaceri demonilor şi socoteau că aceştia le fac bine. 
După ce au fost scoşi din Egipt, după ce a fost despărţită Marea Roşie, după ce au fost făcute 
celelalte minuni, au uitat că Dumnezeu le-a făcut, şi le-au pus pe seama demonilor şi i-au spus 
lui Aaron: „ Fă-ne nouă dumnezei care să meargă înaintea noastră" , iar lui Ieremia îi spun: „ Că 
despre cuvântul pe care ni l-ai grăit în numele Domnului nu te vom asculta; că vom face tot 
cuvântul care va ieşi din gura noastră: să tămâiem reginei cerului şi să-i turnăm ei turnări, aşa 
cum am făcut şi noi şi părinţii noştri şi regii noştri şi dregătorii noştri, şi ne-am săturat de pâine şi 
ne-a fost bine şi nenorociri n-am cunoscut. Dar de când am încetat să îi tămâiem reginei cerului 
şi să-i mai turnăm ei turnări, suntem toţi strâmtoraţi şi murim ucişi de sabie şi de foamete" . 

Deci, pentru ca iudeii să nu mai pună pe seama demonilor cele ce li se întâmplau, ci ca să creadă 
că şi pedepsele, şi binefacerile le vin totdeauna de la Dumnezeu, unele pentru păcatele lor, iar 
altele pentru iubirea Sa de oameni, de la început profeţii le preziceau cele ce aveau să se 
întâmple. Şi ca să afli că aceasta e pricina prezicerii, ascultă ce spune poporului iudeu prea 
marele glăsuitor Isaia: „ Ştiu cu eşti îndărătnic şi vână de fier este grumazul tău" , adică 
neînduplecat, „ şi fruntea îţi este de aramă" , adică neruşinat. Aşa avem şi noi obiceiul, că îi 
numim cu faţa de aramă pe cei ce nu ştiu să roşească. „ Şi ţi-am vestit ţie, continuă profetul, cele 
ce au să vină peste tine înainte de a se întâmpla şi auzite ţi le-am făcut" . 

Apoi, pentru a arăta pricina prezicerii, a adăugat: „ . . .ca să nu zici: Idolii mi-au făcui bine; 
chipurile cele cioplite şi cele turnate mi-au poruncit mie" . Şi iarăşi, pentru că unii erau iubitori 
de ceartă şi îngâmfaţi şi se neobrăzau după împlinirea prezicerilor spunând că n-au auzit de ele, 
profeţii nu numai că preziceau cele ce aveau să se întâmple, dar mai luau şi martori ai spuselor 
lor. Astfel, tot Isaia spune: „ Fă-mi mie martori din oameni credincioşi pe Vrie, preotul, şi pe 
Zaharia, fiul lui Varahia" . 

Şi nu numai aceasta a făcut profetul, ci a şi scris profeţia într-o carte nouă, pentru ca, după 
înfăptuirea profeţiei, chiar scrierea să mărturisească împotriva lor, că li s-a prezis dintru început 
şi cu multă vreme înainte. N-a scris-o într-o carte oarecare, ci într-o carte nouă, în stare să reziste 
multă vreme şi să nu fie stricată de vreme; o carte care să aştepte împlinirea faptelor scrise în ea. 
Că acesta e adevărul, că Dumnezeu le-a prezis iudeilor toate cele ce aveau să se întâmple, o voi 
dovedi nu numai cu cele spuse, ci chiar cu nenorocirile şi binefacerile pe care le-au primit. 

5. Iudeii au îndurat trei robii foarte amare. Pe nici una dintre ele n-a adus-o Dumnezeu fără 
prezicere, ci a făcut ca toate să fie vestite mai dinainte, prezicând cu de-amănuntul şi locul şi 
timpul, şi persoana, şi felul robiei, şi întoarcerea, şi toate celelalte. 

Voi vorbi despre cea dintâi, despre robia egipteană. Dumnezeu, vorbind către Avraam, îi grăieşte 
aşa: „ Cunoaşte bine că străină va fi sămânţa ta în pământ străin; şi o vor robi şi o vor chinui 
patru sute de ani. Dar pe neamul acela căruia îi vor robi, îl voi judeca Eu, zice Domnul. Iară întru 
al patrulea neam se vor întoarce aici cu avere multă" . Ai văzut că a spus numărul anilor? Patru 
sute. A spus şi chipul robiei. Nu numai că vor robi, dar vor fi şi chinuiţi. Ascultă cum explică 
Moise mai târziu chinurile: „ Paie nu se dau robilor tăi, grăieşte el, şi ne spun să facem 
cărămizi" . Erau biciuiţi în fiecare zi ca să afli ce înseamnă cuvintele: „ îi vor robi şi-i vor 
chinui" . Cuvintele: „ pe neamul acela căruia îi vor robi, îl voi judeca Eu" vorbesc de înecarea 
egiptenilor în Marea Roşie, pe care descriind-o Moise în cântările sale, aşa zicea: „ Pe cal şi 
călăreţ i-a aruncat în mare" . Dumnezeu le prezice apoi şi chipul întoarcerii; că vor ieşi din Egipt 
cu avere multă. „ Să ceară, spune Scriptura, fiecare de la vecinul lui şi de la cel împreună cu sine 
locuitor, vase de aur şi de argint" . Dumnezeu a făcut ca iudeii să-şi ia, fără voia egiptenilor, 
plata, pentru că robiseră multă vreme şi nu primiseră plată. Şi strigă profetul zicând: „ Şi i-a scos 
pe ei cu argint şi aur şi nu era bolnav în seminţiile lor" . 

Această primă robie a fost anunţată mai dinainte cu toată amănunţimea. Haide să ducem cuvântul 
şi la a doua. 

- Care e aceasta? 

- Robia babilonică! Şi pe aceasta a anunţat-o mai dinainte cu de-amănuntul profetul Ieremia, 
grăind aşa: „ Aşa a zis Domnul: Când vi se vor împlini în Babilon şaptezeci de ani, vă voi cerceta 
pe voi şi voi pune peste voi cuvintele 

Mele cele bune, ca să vă întoarceţi în locul acesta. Şi vă voi întoarce din robia voastră şi vă voi 
aduna din toate neamurile şi din toate locurile în care v-am împrăştiat, zice Domnul, şi vă voi 
întoarce în locul de unde v-am mutat acolo" . Vezi că şi aici a vorbit de oraş, de numărul anilor, 
de locul de unde să-i adune şi de locul unde să-i adune? De aceea şi Daniel n-a făcut rugăciune 
pentru ei mai înainte de plinirea celor şaptezeci de ani. 

- Şi cine spune asta? 

- însuşi Daniel, grăind aşa: „ Şi eu, Daniel, făceam lucrurile regelui şi mă miram de vedenie, şi 
nu era cine să o înţeleagă. ... Şi am înţeles din Cărţi numărul anilor, despre care a fost cuvântul 
Domnului către Ieremia profetul, pentru pustiirea Ierusalimului, vreme de şaptezeci de ani. Şi 
mi~am îndreptat faţa mea către Domnul Dumnezeu, stăruind în rugăciune şi cerere, cu post, cu 
sac şi cu cenuşă" . 

Ai auzit cum a fost vestită mai dinainte şi această robie? Şi înainte de timpul hotărât Profetul n-a 
îndrăznit să-I aducă lui Dumnezeu cerere şi rugăciune, ca să nu se apropie de Dumnezeu în zadar 

şi fără folos, ca să nu audă ceea ce auzise Ieremia: „ Nu te ruga pentru poporul acesta şi nu cere 
ceva pentru ei; că nu te voi asculta" . Atunci s-a rugat, când sentinţa fusese îndeplinită, când a 
venit timpul ca iudeii să se întoarcă în tara lor. Şi nu s-a rugat în chip obişnuit, ci cu post, cu sac 
şi cu cenuşă. A făcut Dumnezeu ceea ce obişnuim să facem cu oamenii. Şi noi, când vedem că 
slugile unor oameni sunt aruncate în închisoare pentru multe şi mari păcate, nu ne rugăm pentru 
ele îndată, nici la începutul pedepsei, ci lăsăm să treacă vreo câteva zile ca să se înţelepţească, şi 
atunci ne apropiem de stăpânii lor; avem în ajutor şi timpul. Aşa a făcut şi Profetul. După ce 
iudeii au fost pedepsiţi - nu după mărimea păcatelor lor, dar totuşi au fost pedepsiţi -, s-a apropiat 
de Dumnezeu ca să se roage pentru ei. Să ascultăm, dacă vreţi, şi rugăciunea aceasta: „ M-am 
mărturisit şi am zis, spune el: Doamne Dumnezeule, Cel mare şi minunat. Cel ce păzeşti 
legământul Tău şi mila Ta pentru cei ce Te iubesc pe Tine şi păzesc poruncile Tale" . 

- Ce faci, Daniele? Aminteşti de cei ce păzesc legile lui Dumnezeu când te rogi pentru nişte 
oameni care au păcătuit şi au călcat legile Lui? Sunt oare vrednici de iertare cei ce au călcat 
poruncile Lui? 

- Dar nu spun aceste cuvinte pentru ei, îmi răspunde Daniel, ci pentru strămoşii lor de demult, 
pentru Avraam, pentru Isaac, pentru Iacov. Acelora le-a dat făgăduinţa, lor le-a făgăduit, căci ei I- 
au păzit poruncile. Amintesc de strămoşi tocmai pentru că aceştia n-au nici un drept la mântuire. 
Iar ca să nu socoteşti că a spus aceste cuvinte despre iudeii din robie, după ce a spus: „ Cel ce 
păzeşti legământul Tău şi mila Ta pentru cei ce Te iubesc pe Tine şi păzesc poruncile Tale" , a 
adăugat: „ Am păcătuit, am făcut fărădelege, am făcut nedreptate, am fost necredincioşi, ne-am 
depărtat de la poruncile Tale şi de la judecăţile Tale şi n-am ascultat de robii Tăi, profeţii" . O 
singură apărare le mai rămâne celor păcătoşi după ce au săvârşit păcatele: să-şi mărturisească 
păcatele! Uită-te, te rog, şi la virtutea dreptului Daniel, şi la nerecunoştinţa iudeilor! El, care nu 
se ştia cu nimic vinovat, se osândeşte cu multă asprime, zicând: „ Am păcătuit, am făcut 
fărădelege, am făcut nedreptate" ; iar iudeii, care erau plini de mii şi mii de păcate, făceau 
contrariul, zicând: „ Am păzit poruncile Tale, şi acum îi fericim pe cei străini (de credinţă,), şi se 
înalţă cei ce fac fărădelegi" . După cum drepţii obişnuiesc să se smerească după ce fac fapte 
bune, tot astfel şi cei răi se laudă după ce fac păcate. Omul care nu se ştia cu nimic pe cuget, 
Daniel, spune: „ Am făcut fărădelege, ne-am depărtat de la poruncile Talei" . Iudeii, care aveau 
mii de păcate pe cugetul lor, spuneau: „ Am păzit poruncile Tale" . Vă spun acestea ca să fugiţi 
de mândria iudeilor şi să îmbrăţişaţi smerenia lui Daniel. 

6. Apoi, după ce a ţinut de rău fărădelegea lor, vorbeşte şi de pedeapsa pe care au suferit-o. După 
aceea, voind să-i întoarcă pe Dumnezeu spre milă, zice: „ Şi a venit peste noi blestemul şi 
jurământul cel scris în legea lui Moise, robul lui Dumnezeu, pentru că am păcătuit" . 

- Ce blestem e acesta? 

- Vreţi să vi-1 citesc? „ Dacă nu veţi sluji Domnului Dumnezeului vostru, spune Scriptura, voi 
aduce peste voi neam neruşinat, a cărui limbă nu o veţi înţelege, şi veţi fi puţini la număr" . 
Acelaşi lucru l-au arătat şi cei trei tineri. Au arătat că faptele iudeilor au adus peste ei acest fel de 
pedeapsă. Şi, mărturisindu-se şi ei lui Dumnezeu, ziceau despre păcatele poporului: „ Ne-ai dat 
pe noi în mâinile unor duşmani nelegiuiţi, a unor depărtaţi de Tine, foarte răi, pe mâinile unui 
împărat nedrept, cel mai nelegiuit de pe tot pământul" . Ai văzut că s-a împlinit blestemul acela 

care zice: „ Veţi fi puţini la număr" , şi acela care spune: „ Voi aduce peste voi neam neruşinat" ? 
Acelaşi lucru îl lasă şi Daniel să se înţeleagă şi spune: „ Au venit peste noi rele, cum n-au mai 
fost sub cerul întreg ca acelea care au fost în Israel" . 

- Care sunt acestea? 

- „ Mamele şi-au mâncat copiii" . Profeţia aceasta o face Moise, iar înfăptuirea ei o arată Ieremia. 
Moise spune: „ Femeia cea gingaşă şi duioasă, al cărei picior n-a încercat să păşească din pricina 
gingăşiei şi duioşiei ei, se va atinge de masă nelegiuită şi va mânca din copiii ei" . Iar Ieremia, 
arătând că s-a săvârşit fapta aceasta, spune: „ Mâini de femei îndurătoare au fiert pe copiii lor" . 

Cu toate că Daniel a vorbit de păcatele pe care le-au săvârşit iudeii, cu toate că a arătat ce 
pedeapsă au suferit, totuşi nici aşa nu cere pentru ei iertare de la Dumnezeu pe temeiul 
suferinţelor lor. Iată dar judecată de slujitor al lui Dumnezeu! După ce arată că nici n-au suferit 
pe măsura păcatelor lor şi nici nu li s-au şters păcatele prin cele ce au suferit, aleargă la îndurările 
lui Dumnezeu şi la iubirea Lui de oameni şi zice: „ Şi acum. Doamne Dumnezeul meu. Cel ce 1- 
ai scos pe poporul Tău din pământul Egiptului, şi Ţi-ai făcut Ţie nume până în ziua aceasta, am 
păcătuit, am făcut nelegiuire" . Cu alte cuvinte Daniel spune aşa: „ După cum l-ai mântuit pe 
popor din Egipt nu pentru faptele lor, ci pentru că ai văzut necazul şi strâmtorarea lor şi ai auzit 
strigătul lor, tot aşa şi pe noi slobozeşte-ne din necazurile de acum numai pentru iubirea Ta de 
oameni; căci altă îndreptăţire de mântuire nu avem" . După ce a spus acestea şi a plâns îndeajuns, 
aduce vorba de oraş, ca despre o femeie dusă în robie, şi zice: 

„ Arată faţa Ta peste sfinţenia Ta. Pleacă, Dumnezeul meu, urechea Ta şi auzi! Deschide ochii 
Tăi şi vezi pieirea noastră şi a oraşului Tău, în care s-a chemat numele Tău" . 

Proorocul i-a trecut pe dinaintea ochilor minţii lui pe oameni, şi n-a găsit pe nimeni care să poată 
să-L facă îndurător pe Dumnezeu; de aceea caută scăparea în ziduri; pune înainte însuşi oraşul 
Ierusalim, îi arată lui Dumnezeu pustiirea lui. Şi terminând cu aceste vorbe cuvântul său, L-a 
făcut îndurător pe Dumnezeu. Lucru ce se vede din întâmplările ce au urmat. 

Dar trebuie să mă întorc la şirul cuvântului meu. Digresiunea aceasta n-am făcut-o nici în zadar, 
nici fără rost, ci ca să vă odihnesc puţin sufletul obosit de necontenitele mele lupte. Haide dar să 
ne întoarcem de unde am rămas şi să arătăm că nenorocirile care aveau să vină peste iudei au fost 
vestite mai dinainte cu toată precizia. Am arătat până acum că cele două robii au venit peste ei 
după ce au fost profeţite; n-au venit la întâmplare şi pe neaşteptate. Rămâne deci să vorbesc 
despre a treia robie, şi de robia aceasta de acum a evreilor, şi să vă arăt lămurit că nici un profet 
n-a făgăduit că va fi vreo scăpare sau vreo izbăvire din nenorocirile care-i stăpânesc acum. 

- Care este a treia robie? 

- Robia din timpul lui Antioh Epifaniu. După ce Alexandru, împăratul macedonenilor, l-a ucis pe 
Darius, împăratul perşilor, Alexandru a ajuns singur stăpânitor. După moartea lui Alexandru, au 
urmat patru împăraţi. La multă vreme în urmă, unul dintre aceşti patru împăraţi a fost Antioh. El 
a dat foc templului, a pustiit Sfânta Sfintelor, a oprit jertfele, i-a supus pe iudei şi a desfiinţat 
toată vieţuirea cea după lege a iudeilor. 

7. Acestea toate au fost anunţate mai dinainte cu toată amănunţimea, chiar până la zile, de către 
Daniel. Când se vor întâmpla, cum, de cine, în ce chip, când se vor termina, ce schimbare vor 
produce. (Pe toate) le veţi cunoaşte mai bine când veţi auzi despre vedenia pe care a vestit-o 
profetul în pildă. 

Pe împăratul perşilor, pe Darius, îl numeşte berbec; pe împăratul elenilor, adică pe Alexandru, îl 
numeşte ţap; apoi, pe cei care se ridică după acela îi numeşte patru coarne; iar pe Antioh îl 
numeşte cel din urmă corn. Dar mai bine este să auziţi chiar vedenia: „ Am văzut, spune el, în 
vedenie şi eram în Ulai - un loc oarecare numit aşa în limba persană - şi am ridicat ochii mei şi 
m-am uitat şi, iată, un berbec stătea înaintea fluviului Ulai şi avea coarne înalte, şi unul era mai 
înalt decât celălalt; şi cel înalt a crescut cel din urmă. Şi am văzut berbecul dând cu coarnele spre 
apus şi înspre miazănoapte şi înspre miazăzi, şi toate fiarele nu puteau sta înaintea lui, şi nu era 
cine să le scoată din mâna lui; şi a făcut după voia lui şi s-a mărit. Şi eu priveam" . Vorbeşte aici 
de împărăţia persană care s-a întins pe tot pământul. 

Apoi, vorbind despre Alexandru Macedon, zice: „ Şi iată un ţap de capre venea dinspre miazăzi 
pe faţa întregului pământ, dar nu atingea pământul; şi avea ţapul acela un corn între ochii lui" . 
Vorbeşte apoi de lupta lui Alexandru cu Darius, şi arată biruinţa lui desăvârşită. „ Şi a venit, 
grăieşte Profetul, ţapul până la berbecul care avea coarnele şi s-a repezit asupra lui şi 1-a lovit pe 
berbec - căci trebuie să mai prescurtez textul profeţiei - şi a zdrobit amândouă coarnele lui; şi nu 
era cine să scoată berbecul din mâna lui" . După acestea vorbeşte despre sfârşitul lui Alexandru 
şi despre succesiunea celor patru împăraţi: „ Şi când era el în putere, s-a sfărâmat cornul lui cel 
mare şi au crescut alte patru coarne de dedesubtul lui, spre cele patru vânturi ale cerului" . 

Cu aceste cuvinte. Profetul a ajuns la Antioh împăratul; şi, arătând că este unul din cele patru 
coarne, zice aşa: „ Şi din unul dintre ele a ieşit un corn puternic şi s-a mărit tare spre miazăzi şi 
spre răsărit" . Arată, apoi, că (acesta) a distrus felul de vieţuire iudaic: „ Şi din pricina lui jertfa 
s-a tulburat prin păcat. Şi s-a făcut şi i-a mers bine, dar templul a fost pustiit şi a fost dat peste 
jertfă păcat" . După ce a fost doborât altarul şi au fost călcate în picioare sfintele, a aşezat un 
idol înlăuntru şi aducea jertfe nelegiuite demonilor: „ Şi a fost dată jos dreptatea. Şi a făcut şi i-a 
mers bine" . 

Apoi, vorbind din nou despre aceeaşi împărăţie, despre împărăţia lui Antioh Epifaniu, despre 
robie, despre căderea Ierusalimului, despre pustiirea templului, a adăugat şi timpul. Daniel şi-a 
început proorocia cu împărăţia lui Alexandru, iar la sfârşitul cărţii istoriseşte cele petrecute între 
timp: războaiele câte au fost între Ptolomei şi Seleuci, câte au lucrat generalii acestora, vicleniile, 
victoriile, expediţiile, luptele pe mare şi luptele pe uscat. Când a ajuns la Antioh, termină şi 
spune: „ Braţe din el se vor scula şi vor spurca locul cel sfânt şi vor face să înceteze jertfa cea 
necurmată - prin jertfa cea necurmată vorbeşte despre jertfele cele continui din fiecare zi - şi vor 
pune în el urâciunea şi pe cei ce nu păzesc legământul - adică pe acei iudei care calcă Legea 
Veche - şi-i vor duce la cădere - şi-i vor avea cu ei şi-i vor muta -, iar poporul care cunoaşte pe 
Dumnezeul lui se va întări- vorbeşte despre cele petrecute în timpul Macabeilor, în timpul lui 
Iuda, Simon şi Ioan -, iar cei pricepuţi ai poporului se vor pricepe la multe; dar vor slăbi întru 
sabie şi pară de foc - istoriseşte iarăşi despre incendierea Ierusalimului - şi întru robie şi întru jaf 
de zile; şi în slăbiciunea lor vor fi ajutaţi cu ajutor mic - arată că în vremea acelor nenorociri vor 
mai putea să răsufle şi să-şi mai revină din greutăţile abătute peste ei - şi li se vor adăuga lor 
mulţi întru căderi, şi vor slăbi chiar dintre cei pricepuţi" . Spunea aceste cuvinte pentru a arăta că 

vor cădea mulţi, chiar dintre cei ce stau. Apoi Profetul spune şi pricina pentru care Dumnezeu a 
îngăduit să li se întâmple aceste nenorociri atât de mari. 

- Care e pricina? 

- „ Ca să-i încerce ca prin foc, să-i aleagă şi să-i înălbească până la vremea sfârşitului" . Cu alte 
cuvinte, spune aşa: Dumnezeu a îngăduit aceste nenorociri ca să-i curăţească şi să-i arate pe cei 
vrednici dintre ei. 

Povesteşte apoi despre puterea acelui împărat şi spune: „ Şi va face după voia lui şi se va înălţa şi 
se va mări" . Şi după ce a vorbit de gândul lui cel hulitor, a adăugat: „ Va grăi cu semeţie 
împotriva Dumnezeului dumnezeilor şi-i va merge bine până ce se va sfârşi mânia" . Prin aceste 
cuvinte Profetul arată că împăratul acela stăpâneşte aşa şi-i merge atât de bine, nu din pricina 
vredniciilor proprii, ci din pricina mâniei lui Dumnezeu faţă de poporul iudeu. După ce vorbeşte 
apoi, în alte multe cuvinte, despre relele câte le va face împăratul acesta Egiptului şi Palestinei, 
după ce spune cum se va întoarce, la chemarea cuiva, şi care e pricina care-1 sileşte să facă asta, 
vorbeşte şi de schimbarea timpurilor: Iudeii vor dobândi oarecare uşurare după ce vor trece prin 
aceste nenorociri, căci li se va trimite un înger în ajutorul lor: „ în vremea aceea se va scula 
Mihail, voievodul cel mare, cel ce stă (de veghe) pentru fiii poporului tău, şi va fi vreme de 
necaz; unul la fel cu acesta n-a fost de când este neam pe pământ până în vremea de acum; şi în 
vremea aceea se va mântui tot poporul care s-a aflat scris în carte" , adică cei care sunt vrednici 
de mântuire. 

8. Dar încă nu v-am arătat ceea ce căutam să vă arăt. 

- Ce anume? 

- Că Profetul a arătat câţi ani au să ţină aceste nenorociri, aşa după cum profeţii au arătat şi 
despre celelalte două robii dinainte: pentru una, patru sute de ani, iar pentru a doua, şaptezeci de 
ani. Să vedem dacă Profetul arată numărul anilor şi pentru această robie. 

- De unde o putem afla? 

- Din cele spuse în urmă de profetul Daniel. Profetul auzise de multele şi marile nenorociri ce 
aveau să vină peste iudei, de incendierea Ierusalimului, de desfiinţarea felului lor de vieţuire, de 
robia lor; de aceea dorea să cunoască şi sfârşitul lor, dorea să ştie dacă va fi vreo schimbare a 
acestor nenorociri. L-a întrebat pe Dumnezeu, grăind aşa: „ Doamne, care va fi sfârşitul 
acestora? Şi Dumnezeu a zis: „ Vino, Daniele, că închise şi pecetluite sunt cuvintele - lasă să se 
înţeleagă prin asta că spusele nu sunt limpezi - până la vremea sfârşitului" . 

Spune apoi şi pricina îngăduinţei nenorocirilor: „ Până ce se vor alege şi se vor înălbi şi vor fi 
cercaţi ca prin foc cei mulţi; şi vor face nelegiuiri cei nelegiuiţi; şi nu vor pricepe toţi cei 
necredincioşi, şi vor înţelege cei înţelepţi" . Prezice apoi cât vor ţine aceste nenorociri: „ Din 
timpul schimbării jertfei celei necurmate" . Jertfa necurmată este numită jertfa care se face în 
fiecare zi, jertfa deasă şi continuă. Iudeii aveau obiceiul să jertfească lui Dumnezeu în fiecare zi, 
seara şi dimineaţa. De aceea jertfa aceasta se numea necurmată. Dar când a venit Antioh, el a 
desfiinţat acest obicei şi l-a schimbat. îngerul spune: „ Din timpul schimbării jertfei celei 

necurmate - adică de la desfiinţarea jertfei acesteia - zile, o mie două sute nouăzeci" , ceea ce fac 
trei ani şi jumătate şi câteva zile. Apoi, ca să arate că va fi sfârşit şi schimbare pentru aceste 
nenorociri, zice: „ Fericit este cel ce a răbdat şi a ajuns la o mie trei sute treizeci şi cinci de zile" . 
La cele o mie două sute nouăzeci de zile a mai adăugat încă patruzeci şi cinci de zile. Lupta avea 
să tină o lună şi jumătate; în vremea aceea a ajuns victoria desăvârşită; în vremea aceasta s-au 
izbăvit deplin de nenorociri. 

Prin cuvintele: „ Fericit este cel ce a răbdat o mie trei sute treizeci şi cinci de zile" a arătat 
izbăvirea de nenorociri. N-a spus numai „ cel ce a ajuns" , ci: 

„ cel ce a răbdat şi a ajuns" . Mulţi necredincioşi au văzut schimbarea; dar nu-i fericeşte pe 
aceştia, ci pe aceia care au mărturisit în timpul nenorocirilor, care nu şi-au vândut credinţa şi apoi 
au avut parte de tihnă. De aceea deci n-a spus numai: „ cel ce a ajuns" , ci: „ cel ce a răbdat şi a 
ajuns" . 

Ce poate fi oare mai lămurit decât aceste cuvinte? Nu vezi că Profetul a vestit mai dinainte în 
toată amănunţimea nu numai anii şi lunile, ci chiar şi zilele cât are să ţină robia şi când are să 
vină izbăvirea din robie? Că spusele mele nu sunt o presupunere a mea, haide să-ţi aduc şi un alt 
martor (al acestor spuse), un martor pe care iudeii mai cu seamă îl socot vrednic de credinţă, pe 
Iosif Flaviu, care a scris despre nenorocirile iudeilor şi a parafrazat tot Vechiul Testament. Iosif 
Flaviu a trăit după venirea lui Hristos; a vorbit despre robia iudeilor, vestită mai înainte de 
Hristos, şi a vorbit şi despre robia aceasta, interpretând vedenia profetului Daniel, vedenia cu 
berbecul, cu ţapul, cu cele patru coarne şi cu cornul care a crescut după acelea. Şi ca să nu fie 
puse la îndoială spusele mele, haide să citez chiar cuvintele lui Iosif Flaviu. 

După ce îl laudă şi îl admiră pe Daniel covârşitor şi-1 pune înaintea celorlalţi profeţi, vine şi la 
vedenia aceasta şi grăieşte aşa: Daniel a lăsat scrieri; din ele vedem că profeţia este adevărată, e 
întărită de fapte. Profetul spune că era în Susa, capitala Persiei, şi a ieşit la câmp împreună cu alţi 
câţiva prieteni. Deodată s-a făcut cutremur de pământ; prietenii lui au fugit şi a rămas singur. A 
căzut cu faţa la pământ, sprijinindu-se pe mâini; cineva 1-a atins, i-a poruncit să se scoale şi să 
vadă cele ce au să se întâmple iudeilor după multe generaţii. Când s-a sculat, i-a arătat un berbec 
mare, cu multe coarne, iar cel din urmă dintre ele mai mare. Apoi s-a uitat spre apus şi a văzut un 
tap purtat prin văzduh. Ţapul s-a luat la bătaie cu berbecul şi cu coarnele lui; 1-a izbit de două ori 
şi la doborât la pământ şi 1-a călcat în picioare. Apoi 1-a văzut pe ţap mai înalt şi că i-a crescut din 
frunte un corn foarte mare; rupându-se acesta, i-au crescut alte patru coarne, îndreptate spre 
fiecare din cele patru vânturi; din acestea a crescut şi un alt corn mai mic scrie Daniel. 

Dumnezeu, Care i-a arătat profetului vedenia, i-a spus că acesta are să pornească război 
împotriva poporului Lui, că are să piardă cu forţa Ierusalimul, că are să jefuiască templul şi are 
să oprească jertfele. Toate acestea au să ţină vreme de o mie două sute nouăzeci de zile. 
Daniel a văzut vedenia aceasta în câmpia Susei şi a scris-o. Şi I-a cerut lui Dumnezeu să-i 
explice chipul vedeniei. Dumnezeu i-a spus că berbecul înseamnă împărăţia perşilor şi mezilor, 
iar coarnele, cei ce au să împărătească. Cel din urmă corn înseamnă împăratul care are să-i 
întreacă pe toţi aceşti împăraţi în bogăţie şi slavă. Ţapul arată că dintre eleni va fi un împărat 
care, după ce se va lupta de două ori cu împăratul perşilor, îl va birui în luptă şi-i va lua toată 
împărăţia. Prin cel dintâi corn mare din fruntea ţapului 1-a arătat pe cel dintâi împărat; prin 
creşterea celor patru coarne, după căderea celui dintâi corn şi îndreptarea lor spre cele patru 
vânturi, i-a arătat pe împăraţii care vor urma după împăratul cel dintâi şi împărţirea împărăţiei 

între ei. Aceşti împăraţi, fără să-i fie copii sau rude, vor conduce lumea vreme de mulţi ani. Unul 
dintre urmaşii acestor împăraţi va porni război împotriva iudeilor, le va nimici felul lor de 
vieţuire, va jefui templul şi va opri să se aducă jertfe vreme de trei ani. Şi (toate) acestea le-a 
pătimit poporul nostru de la Antioh Epifaniu, aşa cum le-a văzut Daniel cu mulţi ani mai înainte. 
Şi a scris despre cele ce aveau să se întâmple. 

9. - Ce poate fi mai limpede ca acestea? 

Este deci timpul, dacă nu ar fi plictisitor, să vin la ceea ce căutam să vă dovedesc, la robia de azi 
a iudeilor, din pricina căreia am vorbit atât până acum. Fiţi atenţi acum, vă rog! nu duc o luptă 
pentru nişte lucruri de putină însemnătate. Ar fi absurd ca la jocurile olimpice să staţi cu multă 
răbdare de la miezul nopţii până la miezul zilei, să aşteptaţi să vedeţi cui i se va pune cununa pe 
cap, să vă coacă capetele razele soarelui, dar să nu plecaţi până ce nu se anunţă învingătorii în 
lupte, iar acum, când nu e vorba de o cunună ca aceea de la jocurile olimpice, ci de cununa cea 
ne-stricăcioasă a adevăratelor lupte, să vă simţiţi obosiţi şi chinuiţi. 

V-am dovedit îndeajuns în cele spuse până acum că cele trei robii au fost vestite mai dinainte, că 
una are să ţină patru sute de ani, a doua şaptezeci de ani şi a treia trei ani şi jumătate. Haide dară 
să vorbesc şi despre robia aceasta de acum. II voi aduce iarăşi ca martor pe Iosif Flaviu, un om 
din neamul lor, că Profetul a anunţat mai dinainte şi această robie. 

Ascultă ce spune Iosif după cuvintele citate mai sus! „ în acelaşi chip a scris Daniel şi despre 
împărăţia romanilor, că are să cucerească Ierusalimul şi să pustiască templul" . Uită-te, iudeule, 
că deşi era iudeu cel ce a scris aceste cuvinte, totuşi n-a vrut să imite încăpăţânarea voastră. După 
ce a spus că Ierusalimul va fi doborât, n-a îndrăznit să adauge şi să spună că va fi ridicat iarăşi şi 
nici n-a consemnat un timp anumit. A văzut că Profetul n-a precizat timpul; de aceea n-a spus el 
nimic despre robia de sub romani, cu toate că mai sus, când a vorbit despre victoria lui Antioh şi 
despre pustiirea templului, a vorbit de zilele şi anii cât avea să ţină robia. Că va fi pustiit 
Ierusalimul şi templul a scris; dar că are să se termine pustiirea, n-a mai spus, pentru că a văzut 
că nici Profetul n-a spus asta. „ Dumnezeu i-a arătat lui Daniel toate acestea, spune Iosif, iar 
Daniel le-a scris şi le-a lăsat posterităţii, pentru ca aceia care vor citi şi vor vedea că s-au împlinit 
cele scrise să se minuneze de Daniel pentru cinstea dată lui de Dumnezeu" . 

Să vedem acum locul în care vorbeşte Daniel că templul va fi pustiit. 

După ce Daniel a făcut rugăciunea aceea în sac şi cenuşă, a venit Gavriil la el şi i-a zis: 

„ Şaptezeci de săptămâni s-au hotărât peste poporul tău şi peste oraşul cel sfânt" . Dar poate că 

mi s-ar spune: 

- Iată că şi aici e vorba de timp! 

- Da, e vorba de timp, dar nu de timpul cât va ţine robia, ci de timpul după care va începe o nouă 
robie. Altceva este să vorbeşti de timpul cât are să tină robia, şi altceva să vorbeşti de timpul 
după care va veni şi va începe robia. „ Şaptezeci de săptămâni s-au hotărât peste poporul tău" . 
Dumnezeu n-a mai spus acum 

„ peste poporul Meu" , cu toate că Profetul spusese: „ Arată faţa Ta peste poporul Tău" , ci îl 
înstrăinează din pricina crimei ce avea să săvârşească. Spune apoi şi pricina: „ Până ce se va 
învechi fărădelegea şi se va fi săvârşit păcatul" . 

- Ce înseamnă „ până ce se va fi săvârşit păcatul" ? 

- „ Vor săvârşi multe păcate, spune Daniel; dar culmea păcatelor va fi atunci când îl vor ucide pe 
Stăpânul lor" . Acelaşi lucru îl spune şi Hristos: „ Umpleţi dar şi voi măsura părinţilor voştri" , 
cu alte cuvinte: „ l-aţi ucis pe robi, adăugaţi şi sângele Stăpânului!" . 

Uită-te câtă identitate de gândire! Hristos a spus: „ Umpleţi dar" ; Profetul spune: „ până ce se va 
Fi săvârşit păcatul" şi „ s-au pecetluit păcatele" . 

- Ce înseamnă „ a pecetlui" ? 

- Să nu mai rămână nimic. 

„ Şi să aducă dreptate veşnică" . Şi care este dreptatea veşnică dacă nu cea dată de Hristos? 
„ Şi să se pecetluiască vedenia şi proorocul şi să se ungă Sfântul Sfinţilor" , adică, să înceteze 
profeţiile. Căci asta înseamnă a pecetlui: a înceta ungerea, a înceta vedeniile. De aceea şi Hristos 
a spus: „ Legea şi profeţii până la Ioan" . 

Vezi că aici Dumnezeu îi ameninţă cu pustiirea desăvârşită, cu pedepsirea păcatelor şi a 
nedreptăţilor? Nu le-a mai spus că are să-i ierte; dimpotrivă, i-a ameninţat că are să pornească 
împotriva păcatelor lor. 

10. - Când s-a întâmplat asta? Când au încetat cu totul profeţiile? Când a dispărut ungerea, încât 
să nu se mai întoarcă? 

- Chiar dacă noi am tăcea, vor striga pietrele, atât de strălucitor este glasul faptelor, nici nu putem 
vorbi de alt timp în care iudeii au suferit acestea, decât de timpul acesta lung şi îndelungat şi care 
va fi şi mai îndelungat. 

Profetul vorbeşte apoi cu şi mai multă precizie şi zice: „ Să cunoşti şi să înţelegi că de la ieşirea 
cuvântului pentru răspuns şi pentru zidirea Ierusalimului până la Hristos povăţuitorul, (vor fi) 
săptămâni şapte şi săptămâni şaizeci şi două" . 

Uită-te la aceste cuvinte cu mare atenţie! Toată problema în ele stă. Şapte săptămâni şi şaizeci şi 
două de săptămâni fac patru sute optzeci şi trei de ani. Aici prin cuvântul săptămâni nu vorbeşte 
de săptămâni de zile, nici de săptămâni de luni, ci de săptămâni de ani. De la împăratul Cirus 
până la Antioh Epifaniu şi la robia aceea de sub el sunt trei sute nouăzeci şi patru de ani. Daniel 
deci pentru a arăta că nu vorbeşte de pustiirea templului făcută de Antioh Epifaniu, ci de una de 
mai târziu, de cea din vremea lui Pompei, Vespasian şi Tit, împinge mai departe timpul împlinirii 
profeţiei. După aceea ne spune de când trebuie să începem numărătoarea anilor şi ne arată că nu 
trebuie să o începem din ziua întoarcerii evreilor din robie. 

- Dar de când? 

- „ De la ieşirea cuvântului pentru răspuns şi pentru zidirea Ierusalimului" . Iar templul nu s-a 
zidit în vremea lui Cirus, ci în vremea lui Artaxerxe Macrohiru. După întoarcerea evreilor din 
robie, a venit ca împărat Camvise, apoi magii; după magi, Darius, fiul lui Istaspe, apoi Xerxe, 
fiul lui Darius, iar după acesta, Artavane; apoi, după Artavane, Artaxerxe Macrohiru, care a 
împărăţit peste Persia. Pe când împărăţea acesta, în al douăzecilea an al împărăţiei lui, Neemia 
întorcându-se în patrie a ridicat Ierusalimul. Lucrurile acestea ni le-a istorisit cu de-amănuntul 
Ezdra. Deci, dacă vom număra de la această dată patru sute optzeci şi trei de ani, vom ajunge la 

această din urmă distrugere a Ierusalimului. De aceea spune Profetul: „ Se va zidi piaţa şi zidul 
înconjurător" . 

Cu alte cuvinte, Profetul spune aşa: „ Numără de când s-a zidit Ierusalimul şi şi-a recăpătat 
înfăţişarea lui cea veche, şaptezeci de săptămâni, şi vei vedea că robia aceasta nu are sfârşit" . Iar 
pentru ca să arate mai lămurit că nenorocirile şi necazurile care-i apasă pe iudei nu vor avea 
sfârşit. Daniel grăieşte aşa: „ După cele şaptezeci de săptămâni, va pieri ungerea şi judecată nu 
va fi în ea; vor strica cetatea şi templul, împreună cu povăţuitorul care are să vină; şi vor pieri ca 
într-un potop" - nu va mai fi deci nici urmă, nici rădăcină care să odrăslească iarăşi - „ până la 
sfârşitul războiului hotărât pentru pieirea desăvârşită" . Vorbind tot despre robia aceasta, spune: 
„ Vor înceta jertfele şi turnarea; şi pe lângă acestea, urâciunea pustiirii în locul cel sfânt, şi până 
la sfârşitul timpului nu va înceta pustiirea" . Ce altceva mai aştepţi, iudeule, când auzi de 
sfârşitul timpului? 

- Ce înseamnă cuvintele „ pe lângă acestea" ? 

- înseamnă că pe lângă cele spuse, în afară de încetarea jertfelor şi a libaţiunilor, va mai fi un rău 
şi mai mare. 

- Care? 

- „ în locul cel sfânt, urâciunea pustiirii" , numeşte templul, locul cel sfânt, iar statuia, pe care a 
ridicat-o înlăuntrul templului cel care a dărâmat oraşul, o numeşte urâciunea pustiirii. 

„ Şi pustiire până la sfârşit" . Hristos, Care a venit în trup după domnia lui Antioh Epifaniu şi a 
vestit mai dinainte robia viitoare a iudeilor, ca să arate că Daniel despre această robie a profeţit, 
grăieşte aşa: „ Când veţi vedea urâciunea pustiirii, despre care a vorbit profetul Daniel, stând în 
locul cel sfânt, cine citeşte să înţeleagă" . La iudei orice idol şi orice chip de om făcut de mâna 
omenească se numea urâciune; de aceea Daniel, arătând în chip enigmatic statuia aceea, anunţă 
de mai înainte, prin acest cuvânt, şi când va fi robia, şi cine-i va robi. Şi Iosif Flaviu, după cum 
am arătat mai sus, a spus că despre romani e vorba în această profeţie. 

Ce cuvânt vă mai rămâne deci, iudeilor, când profeţii spun câtă vreme vor ţine celelalte robii, iar 
acestei din urmă robii nu-i hotărăsc nici un timp, ci, dimpotrivă, afirmă chiar că pustiirea va fi 
până la sfârşitul lumii? 

Că spusele acestea nu sunt o minciună, haide să aducem mărturia faptelor. Dacă iudeii n-ar fi 
încercat să zidească templul, ar fi putut să spună: „ Dacă am fi vrut să încercăm, dacă am fi vrut 
să zidim templul, negreşit am fi putut şi am fi dus lucrul la bun sfârşit!" . Dar aşa, le dovedesc că 
au încercat nu o dată, nici de două ori, ci chiar de trei ori, şi încercările lor s-au frânt, cum se 
întâmplă şi în luptele olimpice, ca să fie cununa Bisericii mai presus de orice îndoială. 

11.- Cine a încercat să zidească templul? 

- Cei ce se împotrivesc pururea Duhului Sfânt, înnoitorii şi răzvrătiţii! După pustiirea făcută de 
Vespasian şi Tit, iudeii s-au răsculat în timpul lui Adrian şi au încercat să-şi refacă statul lor. Nu- 
şi dădeau seama că luptă împotriva hotărârii lui Dumnezeu, prin care se poruncise ca oraşul să 
fie pustiit pentru totdeauna. Şi este cu neputinţă să biruie cel ce luptă împotriva lui Dumnezeu. 
Ciocnindu-se iudeii cu împăratul, l-au silit să pustiască desăvârşit Ierusalimul. După ce Adrian i- 

a bătut pe iudei şi i-a supus, a şters orice urmă de oraş; iar pentru ca iudeii să nu mai poată să se 
obrăznicească, a aşezat statuia lui acolo. împăratul s-a gândit apoi că statuia poate să se dărâme 
cu timpul; de aceea, ca să le pună pe frunte un semn cu fierul roşu, un semn neşters al înfrângerii 
iudeilor şi o mustrare a neruşinării lor, a dat numele său ruinelor oraşului. Adrian se numea Elius 
Adrianus; aşa a legiuit să se numească şi oraşul. De atunci şi până în ziua de azi Ierusalimul se 
numeşte Elia, după numele celui care a cucerit oraşul şi 1-a dărâmat. 

Ai văzut prima încercare a neruşinaţilor iudei? Iat-o acum şi pe cea de-a doua! 
Iudeii au încercat din nou să zidească templul în vremea împăratului Constantin. Acesta, văzând 
încercarea lor, le-a tăiat urechile şi le-a pus pe trupul lor semnul neascultării. I-a purtat 
pretutindeni ca pe nişte fugari şi biciuiţi. I-a făcut cunoscuţi tuturor prin semnul făcut cu fierul 
roşu pe trupul lor, şi i-a înţelepţit şi pe ceilalţi iudei de pe întreaga faţă a pământului să nu mai 
încerce una ca aceasta. 

Dar aceste fapte sunt vechi şi de demult; mai bine spus, cei mai bătrâni dintre noi le cunosc. Ceea 
ce vreau însă să spun acum este ştiut şi cunoscut chiar de cei mai tineri dintre noi. Nu s-a 
petrecut pe vremea lui Adrian şi Constantin, ci s-a petrecut în vremea noastră, în timpul 
împăratului de acum douăzeci de ani. Când Iulian, care i-a întrecut pe toţi împăraţii în necredinţă, 
i-a chemat pe iudei ca să jertfească idolilor şi să-i atragă la păgânătatea lui şi le-a propus felul 
vechi de slujire a lui Dumnezeu, zicându-le că: „ Şi pe vremea strămoşilor voştri aşa slujeaţi lui 
Dumnezeu" , iudeii, fără voia lor, au mărturisit atunci, ceea ce am arătat eu acum, că nu le este 
îngăduit să aducă jertfe în afara Ierusalimului, căci fac nelegiuire cei ce săvârşesc orice pe 
pământ străin. „ Dacă vrei, au spus ei împăratului, să ne vezi pe noi jertfind, dă-ne înapoi oraşul, 
zideşte templul, arată-ne Sfânta Sfintelor, înalţă altarul, şi vom jertfi şi acum ca şi mai înainte" . 

Şi nu le-a fost ruşine spurcaţilor şi neruşinaţilor să ceară lucrul acesta de la un păgân, de la un 
elen, să facă apel la mâinile spurcate ale aceluia pentru zidirea celor sfinte! N-au simţit că 
încearcă un lucru cu neputinţă şi nici nu şi-au dat seama că, dacă un om ar fi dărâmat templul, ar 
fi fost cu putinţă să fie refăcut de un om, dar când Dumnezeu le-a dărâmat oraşul, este cu 
neputinţă ca puterea omenească să schimbe cele poruncite prin hotărâre dumnezeiască. „ Cine 
oare va strica cele pe care le-a plănuit Dumnezeu Cel sfânt? Cine va întoarce mâna Lui cea 
înaltă?" . După cum oamenii nu pot să dărâme acelea pe care le înalţă Dumnezeu, şi care vrea să 
dăinuiască, tot astfel oamenii nu pot să le ridice pe acelea pe care le dărâmă Dumnezeu, şi care 
vrea să rămână dărâmate. 

Să ne închipuim, iudeilor, că împăratul v-ar fi dat templul, ar fi înălţat altarul, aşa cum aşteptaţi 
în zadar să se întâmple! Ar fi putut oare să vă coboare şi foc de sus, din cer? Căci fără foc din cer 
jertfa voastră ar fi blestemată şi necurată. Fiii lui Aaron au pierit tocmai pentru că au adus foc 
străin. Cu toate acestea, iudeii, orbi faţă de toate, cereau împăratului şi-1 rugau să le vină în ajutor 
ca să zidească templul. împăratul a cheltuit bani, a trimis supraveghetori ai lucrării, oameni de 
mare autoritate, a adunat din toate părţile meşteri, a făcut şi a încercat totul ca pe nesimţite şi 
încetul cu încetul să le dea prilejul să aducă jertfe. Nădăjduia ca de la jertfe să-i ducă uşor la 
slujirea idolească; dar mai nădăjduia în acelaşi timp nebunul şi prostul să pună capăt hotărârii lui 
Hristos, care nu lăsa să se mai zidească templul acela. 

Dar Cel ce îi prinde pe cei înţelepţi în viclenia lor a arătat îndată, prin fapte, că hotărârile lui 
Dumnezeu sunt mai puternice decât orice şi că tari sunt faptele lui Dumnezeu. Căci cum s-au 
apucat de acea nelegiuită lucrare, cum au început să dezgolească temeliile şi au scos afară o 
mulţime de pământ, şi aveau să se apuce de zidirea templului, foc a izbucnit îndată din temelii şi 
a ars pe mulţi oameni, şi nu numai pe oameni, ci şi pietrele locului aceluia. Aşa s-a pus capăt 
ambiţiei lor deşarte. S-au spăimântat şi s-au ruşinat nu numai cei ce au încercat lucrul acesta, ci 
şi mulţi iudei care au văzut aceasta. Când a auzit împăratul Iulian de cele petrecute la Ierusalim, 
cu toate că dorea nebuneşte zidirea templului, s-a temut să meargă mai departe, ca să nu-şi aducă 
foc pe capul lui. A lăsat lucrul baltă, fiind învins şi el, şi tot poporul iudeu. Dacă te duci acum la 
Ierusalim, ai să vezi goale temeliile. De ai să cauţi pricina, n-ai să găseşti alta decât aceasta pe 
care ai auzit-o. Martori ai acestui fapt suntem noi cu toţii. în timpul nostru s-a petrecut, nu de 
multă vreme. Uită-te la strălucirea victoriei! Nu s-a întâmplat asta pe timpul împăraţilor 
credincioşi, ca să se spună că au venit creştinii şi au împiedicat zidirea templului! Nu! Aceasta s- 
a întâmplat când credinţa noastră era prigonită, când viaţa tuturor ne era în primejdie, când orice 
îndrăznire omenească ne părăsise; când înflorea păgânismul, iar credincioşii, unii se ascundeau 
în case, iar alţii fugeau din oraşe şi se mutau în pustie. In astfel de împrejurări s-a întâmplat asta, 
ca să nu rămână, nici iudeilor, nici păgânilor, vreo pricină de obrăznicie. 

12. Mai stai încă la îndoială, iudeule, când vezi că te osândesc şi mărturia profeţiei lui Hristos, şi 
mărturia profeţiei proorocilor, şi mărturia dovezilor faptelor? Dar nu-i deloc de mirare! Aşa este 
neamul vostru! De la început a fost neruşinat şi încăpăţânat! Totdeauna a cugetat să se 
împotrivească celor mai evidente fapte. 

Vrei să-ţi aduc şi alţi profeţi care spun lămurit că religia voastră va lua sfârşit, că a noastră va 
înflori, că predica lui Hristos se va întinde peste tot pământul, că se va săvârşi un alt fel de jertfă, 
punându-se capăt jertfelor voastre? Ascultă-1 pe Maleahi, care a trăit în urma celorlalţi profeţi! 
Nu aduc acum nici mărturia lui Isaia, nici pe a lui Ieremia, nici a celorlalţi profeţi de dinainte de 
robie, ca să nu spui că nenorocirile prezise de ei s-au împlinit în vremea robiei. Aduc mărturia 
unui profet care, după întoarcerea din Babilon, după zidirea Ierusalimului, a profeţit lămurit cele 
ce aveau să se întâmple cu voi. 

După ce iudeii s-au întors din robie, după ce şi-au reluat oraşul şi au zidit din nou templul, după 
ce iudeii aduceau jertfe, profetul Maleahi prezice pustiirea de acum şi sfârşitul jertfelor, grăind 
aşa, ca din partea lui Dumnezeu: „ Nu voi primi de la voi jertfele voastre, zice Domnul 
atotputernicul! Că de la răsăritul soarelui până la apus numele Meu se slăveşte între neamuri, şi 
în tot locul se aduce tămâie numelui Meu şi jertfă curată; iar voi o pângăriţi" . Când s-a împlinit 
profeţia aceasta, iudeule? Când s-a adus în tot locul tămâie lui Dumnezeu? Când I s-a adus jertfă 
curată? Nu poţi numi alt timp decât acesta, de după venirea lui Hristos. Dacă Maleahi n-ar fi 
prezis acest timp şi n-ar fi prezis nici jertfa noastră, ci jertfa iudaică, atunci profeţia ar fi 
nelegiuită, într-adevăr, dacă Moise porunceşte să nu se aducă jertfă în nici un alt loc, ci numai în 
locul pe care 1-a ales Dumnezeu , şi dacă a mărginit jertfele acelea numai la acest singur loc, iar 
profetul zice că are să se aducă tămâie şi jertfă curată în orice loc, urmează că Maleahi i se 
împotriveşte lui Moise şi se luptă cu el. Dar între Moise şi Maleahi nu-i nici luptă, nici ceartă! 
Despre altele a vorbit acela şi despre altele a profeţit acesta mai târziu. 

- De unde se vede asta? 

- Atât din spusele lui, cât şi din alte multe semne. Mai întâi, se vede asta de la loc. Maleahi a 
prezis că slujirea aceasta a lui Dumnezeu nu are să se aducă într-un singur oraş, ca pe vremea 
iudeilor, ci „ de la răsăritul soarelui până la apus" Apoi, din felul jertfei; căci prin aceea că a 
prezis că jertfa va fi „ curată" , a arătat despre ce jertfă vorbea. în sfârşit, de la persoanele care 
aduc jertfa aceasta; n-a spus: „ în Israel" , ci: „între neamuri" . Şi ca să nu socoteşti că slujirea 
aceasta a lui Dumnezeu este restrânsă la unul sau două sau trei oraşe, n-a spus simplu: „ în orice 
loc " , ci „ de la răsăritul soarelui până la apus" pentru a arăta că predica va cuprinde atât pământ 
cât cuprinde şi lumina soarelui. 

O numeşte „jertfă curată" din pricină că aceea care era mai înainte era necurată; nu din pricina 
firii sale proprii, ci din pricina voinţei şi gândului celor ce o aduceau. De aceea şi spunea 
Dumnezeu: „Tămâia, urâciune-Mi este Mie" . De altfel, dacă ai compara jertfa aceasta a noastră 
cu aceea, vei vedea că mare şi nemăsurată deosebire este între una şi alta, şi atât de mare că, la 
drept vorbind, potrivit comparaţiei, numai jertfa noastră se poate numi curată. Şi ce spunea Pavel 
despre lege şi har, că nu este slăvit ceea ce era slăvit din pricina slavei celei covârşitoare , tot aşa 
şi aici îndrăznesc să spun că, în comparaţie cu jertfa iudaică, numai jertfa aceasta a noastră poate 
fi numită, la drept vorbind, curată. 

Jertfa noastră nu se aduce cu fum şi cu mirosuri de carne friptă, nici cu sângiuri şi preţuri de 
răscumpărare, ci cu harul Duhului. Ascultă-1 şi pe un alt profet care vesteşte mai dinainte acelaşi 
lucru şi spune că slujirea lui Dumnezeu nu se va mărgini la un singur loc, ci toţi oamenii îl vor 
cunoaşte pe Dumnezeu. Sofonie grăieşte aşa: „ Domnul Se va arăta peste toate neamurile şi îi va 
pierde pe toţi dumnezeii neamurilor şi fiecare om I se va închina Lui din locul său" . Şi doar nu 
era îngăduit lucrul acesta! Moise poruncise ca într-un singur loc să se aducă slujbă lui 
Dumnezeu. Când îi auzi pe profeţi prezicând şi vestind mai dinainte că oamenii de pretutindeni 
nu vor mai fi siliţi să se adune într-un singur oraş, nici într-un singur loc, ci fiecare va sluji lui 
Dumnezeu stând în casa lui, ne mai putem gândi oare la alt timp decât la timpul de acum? 

Ascultă că şi Evanghelia şi Apostolul gândesc la fel cu acest profet! El a spus: 

„Se va arăta Domnul" ; Apostolul zice: „ Harul cel mântuitor al lui Dumnezeu li s-a arătat tuturor 

oamenilor, învăţându-ne pe noi" . Profetul a spus: „ între neamuri" ; Apostolul: „ peste toţi 

oamenii" . Acela: „ îi va pierde pe dumnezeii lor" ; acesta: „ învăţându-ne pe noi ca, lepădând 

păgânătatea şi poftele lumeşti, să vieţuim cu cuminţenie şi cu dreptate" . Iar Hristos spune 

samarinencei: 

„Crede Mie, femeie, că va veni vremea când nici pe muntele acesta, nici în Ierusalim nu vă veţi 

închina Tatălui . . .Duh este Dumnezeu, şi cei ce se închină Lui trebuie să se închine Lui în duh şi 

în adevăr" . Hristos a spus aceste cuvinte ca să ne dezlege de nevoia păzirii locului şi ca să ne 

arate că va aduce o slujire a lui Dumnezeu mai înaltă şi mai duhovnicească. 

Ar trebui ca, odată cu acestea, să dovedesc mai departe că iudeii nu vor mai avea nici jertfă, nici 
preoţie, nici împărat. Cu toate că lucrul acesta a fost dovedit mai ales prin dărâmarea 
Ierusalimului, totuşi ar trebui să aduc şi mărturia profeţilor care spun ritos aceasta. 
Vă văd însă obosiţi din pricina lungimii cuvântului meu şi mă tem să nu par a vă necăji în zadar, 
fără rost. De aceea vă făgăduiesc că am să vă vorbesc despre aceasta altădată. Deocamdată vă 
rog să-i mântuiţi pe fraţii voştri, să-i izbăviţi de rătăcire, să-i întoarceţi la adevăr. Nu-i de nici un 
folos ascultarea predicii dacă nu faceţi faptele la care vă îndeamnă predica. N-am ţinut această 
predică pentru voi, ci pentru cei rătăciţi, pentru ca aceia să afle de la voi spusele mele; să se 

izbăvească de obişnuinţa lor cea rea, să arate în viaţa lor o trăire creştină sinceră şi adevărată, să 
fugă de sărbătorile şi sinagogile iudaice, atât de cea din oraş, cât şi de cea de la marginea 
oraşului; de peşterile tâlharilor, de lăcaşurile demonilor. 

Nu trădaţi, dar, mântuirea lor! Interesaţi-vă, căutaţi-i pe cei rătăciţi, aduceţi-i pe cei bolnavi la 
Hristos, ca să primim şi în viaţa aceasta, şi în cea viitoare o răsplată cu mult mai mare decât 
faptele noastre, cu harul şi iubirea de oameni ale Domnului nostru Iisus Hristos, prin Care şi cu 
Care Tatălui slava, împreună şi Sfântului şi de viaţă Făcătorului Duh, acum şi pururea şi în vecii 
vecilor. Amin. 

CuvântulVI 

din "Cuvântări împotriva anomeilor. Către iudei" 
Ed. IBMBOR - 2007 

1 . Fiarele sălbatice sunt mai blânde şi mai liniştite atâta vreme cât pasc în păduri şi n-au ajuns să 
cunoască lupta cu omul. Dar când vânătorii le prind şi le duc în oraşe, când le închid şi le aţâţă să 
se înfrunte cu cei ce se luptă cu fiarele, şi apoi când fiarele sar asupra luptătorului şi gustă din 
carnea lui şi beau sânge omenesc, atunci nu mai pot fi oprite cu uşurinţă de la această mâncare, ci 
se reped cu multă dorinţă spre astfel de ospăţ. Aşa am păţit şi eu. După ce am început lupta cu 
iudeii şi am sărit asupra contradicţiilor lor neruşinate, după ce am doborât toate întâmpinările lor 
şi toată îngâmfarea ce se ridica împotriva cunoştinţei lui Dumnezeu, după ce am robit gândurile 
spre ascultarea lui Hristos, am fost cuprins de o dorinţă şi mai mare de a mă lupta cu ei. 

Dar ce s-a întâmplat? Vedeţi că glasul îmi este mai slab şi nu mai poate face fată unei cuvântări 
lungi. Mi se pare că am păţit şi eu ceea ce păţeşte un ostaş care şi-a rupt sabia şi care se întoarce 
trist la ai săi, după ce i-a tăiat pe duşmani, după ce cu multă furie a intrat în rândurile vrăjmaşilor 
şi a doborât la pământ multe trupuri. Dar păţania mea e mai grea decât a acestui ostaş. Ostaşul 
căruia i s-a frânt sabia mai poate smulge altă sabie de la un ostaş de lângă el, mai poate să se 
folosească de furia sa, mai poate să-şi arate râvna lui cea mare! Dar eu, care am rămas cu glasul 
slab, nu mai pot lua de la altul un alt glas. Ce am să fac? Am să mă întorc şi eu? Dar nu-mi 
îngăduie tirania dragostei voastre. îmi este ruşine şi de părintele nostru , care e de fată, îmi este 
ruşine şi de râvna voastră. De aceea, cu ajutorul rugăciunilor părintelui nostru şi cu ajutorul 
dragostei voastre voi căuta să încerc cele ce-mi sunt peste putere. 

Nimeni să nu mă osândească spunând că predica aceasta nu e rostită la timp potrivit; căci eu azi, 
când îi prăznuim pe mucenici, în loc să vorbesc de luptele lor, mă pregătesc de luptă cu iudeii. 
Mucenicilor le este mai plăcută această cuvântare. De pe urma laudelor ce le-aş aduce n-ar 
ajunge mai străluciţi. Ce nevoie au ei de cuvântul meu, când luptele lor depăşesc firea cea 
muritoare, iar răsplăţile lor sunt mai presus de minte şi de putere? Şi-au râs de viaţa de aici, au 
călcat în picioare caznele şi muncile, au dispreţuit moartea, au zburat la cer, s-au izbăvit de 
tulburarea grijilor lumeşti, au poposit la limanul cel liniştit; n-au luat cu ei argint, haine scumpe, 
ci vistierii nefurate, răbdare, bărbăţie şi dragoste. Acum petrec în ceata lui Pavel. Viitorul nu le 
era nelămurit, căci erau întraripaţi de nădejdea cununilor înainte de primirea cununilor. Ce 
nevoie ar avea deci de cuvintele mele? Din pricina aceasta le este mai plăcut cuvântul împotriva 
iudeilor. De pe urma laudelor mele, după cum am spus mai sus, nu vor câştiga nimic pentru slava 
lor; dar de pe urma luptelor cu iudeii vor simţi mare plăcere şi vor asculta cu mare bucurie 
cuvintele spuse spre slava lui Dumnezeu. Căci ucenicii pe iudei nu-i iubesc mai cu seamă pentru 

că L-au iubit puternic pe Cel răstignit de ei. Iudeii spuneau: „ Sângele Lui peste noi şi peste 
copiii noştri" ; mucenicii şi-au vărsat sângele lor pentru Cel ucis de ei. Deci, cu deosebită 
plăcere au să-mi asculte spusele. 

2. Am dovedit îndeajuns că dacă robia aceasta de acum a iudeilor avea să aibă sfârşit, profeţii iar 
fi prezis sfârşitul şi n-ar fi tăcut, odată ce au prezis sfârşitul tuturor robiilor ce au venit peste 
iudei: a celei din Egipt, a celei din Babilon şi a celei din timpul lui Antioh Epifaniu. Am dovedit 
cu Dumnezeieştile Scripturi că pentru fiecare din aceste robii a fost vestit mai dinainte şi timpul, 
şi locul; dar nici un profet n-a hotărât timpul pentru robia aceasta de acum. Numai atât a prezis 
Daniel, că va pustii totul, că va schimba felul de vieţuire; a mai prezis şi după cât timp de la 
întoarcerea din robia babilonică va începe această robie. 

Dar nici Daniel, nici alt profet n-a spus că va avea sfârşit robia şi că se vor termina aceste 
nenorociri. Dimpotrivă, au spus că robia aceasta îi va stăpâni până la sfârşitul lumii. Martor al 
celor spuse e timpul scurs de la începutul acestei robii; nici până acum nu se vede nici urmă şi 
nici vreun început de schimbare, cu toate că iudeii au încercat adeseori să rezidească templul. Au 
încercat în trei rânduri, în vremea lui Adrian, a lui Constantin şi a lui Iulian, dar au fost 
împiedicaţi. 

In timpul lui Adrian şi Constantin au fost împiedicaţi cu ostaşi, în timpul lui Iulian au fost 
împiedicaţi de focul care a izbucnit din temelii; focul a pus capăt încăpăţânării lor deşarte. 
Cu dragă inimă aş vrea să-i întreb: 

Spune-mi, iudeule, pentru care pricină v-aţi redobândit iar patria după ce aţi locuit în Egipt atâta 
vreme? Pentru care pricină v-aţi întors iarăşi în Ierusalim după ce aţi fost duşi iarăşi în robie în 
Babilon? La fel, aţi suferit atâtea necazuri în vremea lui Antioh, şi aţi dobândit din nou felul 
vostru de viaţă de mai înainte; aţi avut iarăşi jertfe, altar, Sfânta Sfintelor şi pe toate celelalte cu 
vrednicia de mai înainte. Acum însă nu s-a mai întâmplat una ca asta! Şi iată, au trecut o sută de 
ani, de două ori pe atât şi de trei ori, şi nici umbră de schimbare nu vedem că se arată undeva . 

Dimpotrivă, au pierdut desăvârşit orice nădejde şi nici prin vis nu mai aşteaptă vreo schimbare ca 
mai înainte. 

Dacă ar da vina pe păcatele lor şi ar spune: „ Pentru că am păcătuit înaintea lui Dumnezeu şi L- 
am supărat, de aceea nu ne-am mai recăpătat ţara!" ; dacă ei, care se purtau totdeauna cu 
neruşinare când îi învinuiau profeţii, dacă ei, care tăgăduiau când profeţii le vorbeau despre 
crimele lor, dacă aceştia acum s-ar mărturisi şi şi-ar osândi păcatele lor, cu dragă inimă l-aş 
întreba pe fiecare dintre ei: „ Din pricina păcatelor tale, o, iudeule, locuieşti în afară de Ierusalim 
de atâta vreme? Ce lucru nou îmi spui? Ce lucru străin? Oare numai acum trăiţi în păcate, iar la 
început aţi trăit în dreptate şi fapte bune? N-aţi săvârşit de la început mii şi mii de nelegiuiri? Nu 
v-a învinuit profetul Iezechiel de nenumărate păcate, când a adus pe cele două femei desfrânate, 
pe Ola şi Oliva, spunând: „ Aţi zidit casă de desfrânare în Egipt, v-aţi făcut de cap cu barbarii şi 
aţi slujit la dumnezei străini" ? Nu v-aţi închinat oare viţelului de aur, cu toate că s-a despărţit 
marea, s-au sfărâmat pietrele şi s-au făcut atâtea minuni în pustie? Nu l-aţi lovit cu pietre pe 
Moise, nu l-aţi alungat şi nu aţi încercat adeseori să-1 ucideţi în alte mii de chipuri? N-aţi stăruit 
în hulirea lui Dumnezeu? N-aţi slujit lui Beelfegor? N-aţi jertfit demonilor pe fiii şi pe fiicele 
voastre? N-aţi săvârşit tot felul de păgânătăţi şi de păcate? Nu v-a spus Profetul ca din partea lui 
Dumnezeu: „ Patruzeci de ani M-am mâniat pe neamul acesta şi am zis: Pururea rătăcesc cu 
inima" ? 

Cum, dar, nu S-a întors atunci Dumnezeu de la voi, ci, după ce v-aţi ucis copiii, după ce aţi slujit 
idolilor, după ce aţi fost atât de nesocotiţi, după ce v-aţi purtat cu o negrăită nerecunoştinţa, a 
lăsat profet între voi, pe marele Moise, şi a făcut semne mari şi minunate? Şi ceea ce nu s-a 
petrecut cu nici un om, aceea s-a petrecut cu voi! în loc de acoperiş, nori au fost întinşi deasupra 
voastră! In loc de făclie de lumină, stâlp de foc mergea înainte! Duşmanii cădeau de la sine, iar 
oraşele erau cucerite numai la strigătul glasului vostru! N-aţi avut nevoie de arme, nici de 
înşirare în ordine de bătaie, nici de luptă! Aţi trâmbiţat numai, şi zidurile au căzut de la sine. 
Străină şi minunată v-a fost hrana! O strigă Profetul, zicând: „ Pâine cerească le-a dat lor. Pâine 
îngerească a mâncat omul. Bucate le-a trimis lor din destul" . 

Te întreb: Pentru care pricină atunci, când trăiaţi păgâneşte, când slujeaţi idolilor, când vă 
ucideaţi copiii, când îi băteaţi cu pietre pe profeţi, când săvârşeaţi mii şi mii de răutăţi, v-aţi 
bucurat de o bunăvoinţă atât de mare şi de un sprijin atât de puternic din partea lui Dumnezeu, 
iar acum, când nici nu slujiţi idolilor, când nici nu vă ucideţi copiii, nici nu aruncaţi cu pietre în 
profeţi, pentru ce trăiţi într-o nesfârşită robie? Era oare un alt Dumnezeu atunci şi altul acum? 
Nu-i oare acelaşi Cel ce le-a rânduit pe acelea şi Cel ce le lucrează pe acestea? 

Te întreb: Pentru care pricină, când mai mari vă erau păcatele, multă era cinstea ce v-o dădea 
Dumnezeu, iar acum, când păcătuiţi mai puţin, Şi-a întors cu totul faţa de la voi şi v-a dat 
necinstei fără de sfârşit? Dacă acum Şi-a întors Dumnezeu faţa din pricina păcatelor voastre, cu 
mult mai mult ar fi trebuit s-o facă atunci. Dacă v-a suferit atunci când săvârşeaţi păgânătăţi, cu 
mult mai mult ar fi trebuit să vă sufere acum, când nu săvârşiţi nici una. Dar pentru care pricină 
nu vă suferă? Chiar dacă vouă vă este ruşine să spuneţi pricina, vă voi spune-o eu deschis. Dar, 
mai bine spus, n-o spun eu, ci însuşi adevărul lucrurilor. 

Pentru că L-aţi omorât pe Hristos, pentru că aţi întins mâinile împotriva Stăpânului, pentru că aţi 
vărsat cinstitul Lui sânge, de aceea nu este pentru voi îndreptare şi nici iertare. Atunci aţi ridicat 
mâna împotriva robilor, împotriva lui Moise, a lui Isaia, a lui Ieremia; atunci, chiar dacă săvârşea 
cineva vreo păgânătate, totuşi păgânătatea nu era capul răutăţilor. Dar acum, prin nebunia 
săvârşită faţă de Hristos, aţi umbrit toate păcatele vechi, aţi lăsat în urmă orice alt chip de 
nelegiuire. Din pricina aceasta sunteţi pedepsiţi mai mult acum. Pentru că, dacă n-ar fi aceasta 
pricina necinstei voastre de acum, pentru ce Dumnezeu v-a suferit atunci când vă ucideaţi copiii, 
şi nu vă mai suferă acum, când nu mai îndrăzniţi una ca aceasta? Nu e oare evident că omorând 
pe Hristos aţi săvârşit un păcat cu mult mai rău şi mai mare decât uciderea de copii şi decât orice 
fărădelege? 

3. Spuneţi-mi, după toate acestea, mai puteţi să-L numiţi pe Hristos înşelător şi călcător de Lege? 
N-ar trebui să vă plecaţi şi să vă ascundeţi feţele când vă uitaţi la adevărul atât de evident al 
faptelor? Dacă Iisus, după cum spuneţi, ar fi fost un înşelător şi un călcător de Lege, ar fi trebuit, 
pentru că L-aţi omorât, să o duceţi bine. Dacă Finees, omorând un om, a potolit toată mânia 
împotriva poporului - 

„ A stat Finees, zice Scriptura, şi L-a îmblânzit şi a încetat bătaia" - şi dacă prin uciderea unui 
călcător de lege i-a scăpat de mânia lui Dumnezeu pe atâţia oameni care au făcut păgânătăţi, cu 
mult mai mult s-ar fi întâmplat aceasta cu voi dacă Cel răstignit de voi ar fi fost un călcător de 
lege. Pentru ce Finees, care a ucis un călcător de lege, a fost îndreptăţit şi a fost cinstit cu preoţia, 
iar voi, care, după cum spuneţi, aţi răstignit un înşelător şi un potrivinic al lui Dumnezeu, nu 

numai că nu o duceţi bine, nici nu sunteţi cinstiţi, ci, dimpotrivă, pătimiţi şi mai cumplit decât în 
vremea când vă ucideaţi copiii voştri? 

Nu sare în ochi şi celui mai prost om că înduraţi o pedeapsă ca aceasta pentru că aţi săvârşit 
nelegiuire împotriva Mântuitorului lumii şi a Apărătorului lumii? Deşi acum v-aţi îndepărtat de 
sângiuiri necurate, deşi acum păziţi sâmbetele, iar atunci păcătuiţi chiar în zi de sâmbătă! 
Dumnezeu, prin gura proorocului Ieremia, vă făgăduise să cruţe oraşul vostru dacă veţi înceta de 
a mai ridica sarcini sâmbăta ; şi iată, acum îndepliniţi această poruncă, nu ridicaţi sarcini 
sâmbăta, şi Dumnezeu nu Se împacă cu voi. Nu Se împacă pentru că păcatul acesta al uciderii lui 
Hristos este mai mare decât toate păcatele. Prin urmare, este de prisos cuvântul vostru că robia 
voastră de acum se datorează păcatelor voastre de fiecare zi. Nu din pricina vieţii voastre deci, ci 
din pricina acelei îndrăzneli sunteţi în robia de azi. Pentru că dacă n-ar fi aceasta, Dumnezeu nu 
Şi-ar fi întors faţa de la voi atâta vreme, chiar de aţi fi săvârşit mii de păcate. Şi asta se vede din 
cele spuse şi din ceea ce am să spun acum. 

- Ce anume? 

- L-am auzit adeseori pe Dumnezeu spunând părinţilor voştri prin profeţi: „ Voi eraţi vrednici de 
mii şi mii de rele; dar Eu fac pentru numele Meu, ca să nu fie hulit între neamuri" . Şi iarăşi: 

„ Eu nu fac pentru voi, casa lui Israel, ci pentru numele Meu" . Cu alte cuvinte, spune aşa: 
Sunteţi vrednici de pedeapsă şi osândă mai mare; dar ca să nu spună cineva că Dumnezeu este 
slab şi nu poate să mântuie, şi că Dumnezeu i-a lăsat pe iudei în mâinile vrăjmaşilor lor, iată, îi 
ajut şi-i apăr. 

Prin urmare, dacă Hristos ar fi fost un călcător de Lege, iar voi L-aţi răstignit, Dumnezeu v-ar fi 
scăpat de toate necazurile de acum, chiar dacă aţi fi săvârşit mii şi mii de păcate, ba chiar cu mult 
mai grozave decât cele dinainte, tocmai pentru ca să nu fie hulit numele Lui, ca să nu fie socotit 
Cel răstignit de voi cineva mare şi să nu se spună că din pricina Lui suferiţi acestea. Dacă 
Dumnezeu, pentru slava Sa, a trecut cu vederea păcatele strămoşilor voştri, cu atât mai mult ar fi 
făcut aceasta acum, ar fi lăudat răstignirea lui Hristos şi v-ar fi şters multele voastre păcate. Dar 
când se vede că Dumnezeu Şi-a întors cu totul faţa de la voi, este evident că Dumnezeu, prin 
această urgie şi părăsire desăvârşită, arată şi celor mai neruşinaţi că Cel răstignit n-a fost un 
călcător de Lege, ci însuşi Legiuitorul, Cel ce a venit, pricina miilor şi miilor de bunătăţi. 

De aceea, voi, care nu credeţi în El, trăiţi în ocară şi necinste, iar noi, care ne închinăm Lui, noi, 
care mai înainte eram mai necinstiţi decât voi toţi, cu harul lui Dumnezeu suntem acum mai 
cinstiţi decât voi toţi şi în mai mare cinstire" . 

- Dar de unde se vede că Dumnezeu Şi-a întors faţa de la noi?, mă poate întreba un iudeu. 

- Spune-mi, mai este nevoie de cuvânt, mai este nevoie de dovadă? Mai cereţi încă dovadă prin 
cuvinte, când înseşi faptele strigă, când dau drumul la glas mai răsunător decât trâmbiţa, prin 
dărâmarea Ierusalimului, prin pustiirea templului şi prin tot ce s-a întâmplat cu voi? 

- Dar oamenii au adus acestea peste noi, şi nu Dumnezeu!, mi se obiectează mai departe. 

- Dar mai cu seamă Dumnezeu a săvârşit acestea! Dacă le pui pe seama oamenilor, atunci 
gândeşte-te la aceea că oamenii n-ar fi putut să le ducă la sfârşit, chiar dacă ar fi îndrăznit, dacă 
Dumnezeu n-ar fi hotărât aşa! Când barbarul a năvălit, aducând toată Persia cu el, şi nădăjduia ca 
în acest atac să-i prindă pe toţi evreii, căci îi avea pe toţi închişi în Ierusalim ca într-o plasă şi 
într-o mreajă, ei bine, atunci, da, atunci n-a lăsat barbarul acela la voi, fără luptă şi fără ciocnire, 
o sută optzeci şi cinci de mii de ostaşi, iar el a fugit, mulţumit că scapă cu viaţă ? Dumnezeu aşa 
a hotărât adeseori soarta multor altor războaie. încât şi acum, dacă nu v-ar fi părăsit cu 
desăvârşire, duşmanii voştri n-ar fi putut dărâma Ierusalimul, n-ar fi putut pustii templul, n-ar fi 
dăinuit până într-atât pustiirea. In sfârşit, n-ar fi fost încercările voastre fără de folos, când de 
atâtea ori aţi încercat să vă luaţi oraşul şi să zidiţi templul! 

4. Nu numai prin acestea, ci şi prin altele voi încerca sa vă conving că împăraţii romani n-au 
făcut ceea ce au făcut cu propria lor putere, ci din pricina mâniei lui Dumnezeu, din pricina 
părăsirii de către Dumnezeu. 

Dacă cele întâmplate ar fi fost o lucrare omenească, ar fi trebuit ca totul să se fi mărginit numai 
la căderea Ierusalimului, ar fi trebuit ca necinstirea voastră să nu meargă mai departe. Dar să 
admitem, aşa cum spuneţi voi, că oamenii au surpat zidurile, că oamenii au dărâmat oraşul, că 
oamenii au distrus altarul! Oare tot ei au luat de la voi şi harul Duhului? Oare tot ei au pus capăt 
tuturor celor sfinte, de pildă glasului care ieşea din acoperământul împăcării, lucrării ungerii, 
arătării de pe pietrele din hainele preotului? Căci şi religia iudaică nu-şi avea de jos toate 
începuturile ei, ci pe cele mai multe şi pe cele mai de cinste le avea de sus, din ceruri. De pildă, 
aducerea de jertfe. Dumnezeu a îngăduit să se aducă jertfe. Altarul, lemnele, cuţitul, preotul erau 
jos; focul însă, care avea să vină pe altarul de jertfa şi să mistuie jertfele, îşi avea începutul de 
sus. Nu un om aducea foc în templu, ci o flacără pogorâtă de sus aprindea jertfa. Şi iarăşi, dacă 
era nevoie să se afle ceva, ieşea o voce din Heruvimii de pe acoperământul împăcării şi prezicea 
cele viitoare. Şi iarăşi, pe pietrele de pe pieptul arhiereului se ivea o strălucire, care se numea 
arătare; această strălucire arăta cele viitoare. 

In afară de acestea, când trebuia să Fie uns cineva, se pogora harul Duhului asupra 
untdelemnului. Profeţii slujeau acestor lucruri. Adeseori nor şi fum umpleau altarul. Deci, pentru 
ca iudeii să nu se mai obrăznicească, nici să pună pe seama oamenilor pustiirea. Dumnezeu n-a 
lăsat să cadă numai oraşul şi să fie pustiit doar templul, ci a făcut să piară şi acele lucruri care-şi 
aveau începuturile în ceruri: focul, glasul, strălucirea pietrelor şi toate celelalte la fel cu acestea. 
Când iudeul îţi spune: „ Oamenii ne-au dus război, oamenii au uneltit împotriva noastră" , 
răspunde-i: „ Oamenii nu v-ar fi dus război dacă Dumnezeu n-ar fi îngăduit! Hai să zicem că 
oamenii au doborât zidurile! Dar omul a împiedicat oare să se pogoare foc de sus? Omul a oprit 
oare glasul care necontenit se auzea din acoperământul împăcării? Omul a oprit oare arătarea de 
pe pietre? Omul a oprit oare ungerea preoţească? In sfârşit, omul le-a prăpădit oare pe toate 
celelalte? Nu le-a luat oare Dumnezeu? Oricine vede asta! Pentru ce le-a luat? Nu oare pentru 
aceea că v-a lepădat şi Şi-a întors cu totul faţa de la voi?" . 

- Nu-i aşa!, mi se răspunde. Nu le mai avem pe toate acestea pentru că nu mai avem templul şi 
oraşul Ierusalim! 

- Dar pentru ce nu mai aveţi nici templul, nici Ierusalimul? Nu pentru că v-a părăsit Dumnezeu? 
Dar, mai bine spus, ca să închidem cu desăvârşire gurile cele neruşinate ale iudeilor, haide să 
dovedim şi acest lucru chiar din Scripturi. Să dovedim că nu dărâmarea templului este pricina 

încetării profeţiei, ci mânia lui Dumnezeu. Să dovedim că prin nebunia lor îndreptată împotriva 
lui Hristos L-au mâniat acum pe Dumnezeu mai mult decât atunci când s-au închinat viţelului. 
Când a profeţit Moise, nu erau nici templu, nici altar; mai mult încă, iudeii nu încetau de a 
săvârşi păgânătăţi; cu toate acestea, harisma profeţiei n-a zburat; dimpotrivă, a profeţit acest 
mare şi viteaz bărbat şi s-au mai arătat atunci, în afară de el, încă alţi şaptezeci de profeţi. Şi nu 
numai atunci, ci şi mai târziu, după ce fusese ridicat templul şi fusese rânduită toată slujba de la 
templu. Atunci când a fost ars templul şi au fost duşi toţi iudeii în Babilon, Iezechiel şi Daniel 
erau plini de Duhul şi preziceau cele viitoare, fără să aibă înaintea ochilor Sfânta Sfintelor, fără 
să stea lângă altar, ba, dimpotrivă, se aflau într-o ţară barbară, printre oameni necuraţi şi călcători 
de Lege. Şi au spus lucruri cu mult mai multe şi mai minunate decât profeţii dinaintea lor şi au 
văzut vedenie dumnezeiască, atât cât le era cu putinţă să vadă. 

Spune-mi, pentru care pricină nu mai aveţi acum profeţi? Nu e evident că Dumnezeu Şi-a întors 
fata de la voi? Dar pentru care pricină Şi-a întors faţa de la voi? Evident, iarăşi, că din pricina 
Celui răstignit, din pricina acelei fapte nelegiuite. 

- De unde se vede aceasta?, aş putea fi întrebat. 

- De acolo că înainte de săvârşirea acestei nelegiuiri aveaţi totul de la Dumnezeu, cu toate că 
trăiaţi ca nişte necredincioşi; iar acum, după cruce, deşi păreţi că trăiţi mai aproape de 
Dumnezeu, totuşi înduraţi mai mare pedeapsă şi nu vă bucuraţi de nici unul dintre darurile de 
mai înainte. 

5. Dar ca să aflaţi pricina necazurilor voastre de acum de la înşişi profeţii care au înfăţişat-o 
lămurit şi ritos, ascultaţi ce grăieşte Isaia! Ascultaţi cum prezice şi binefacerea ce va fi făcută 
tuturor prin Hristos, şi nerecunoştinţa voastră: „ Prin rana Lui, noi toţi ne-am vindecat" , spune 
Isaia. Prin aceste cuvinte prezice mântuirea prin cruce, aceea care va fi dată tuturor. Apoi, pentru 
ca să spună cine suntem noi, a adăugat: „ Toţi ca nişte oi ne-am rătăcit fiecare în calea lui s-a 
rătăcit" . Vorbind de chipul crucii, grăieşte aşa: „ Ca o oaie la junghiere S-a adus şi ca un miel 
fără de glas înaintea celui ce-1 tunde, aşa nu-Şi deschide gura Sa. Intru smerenia Lui, judecata 
Lui s-a ridicat" . La nelegiuita judecată a lui Pilat. Deşi au mărturisit atâtea împotriva lui Iisus, 
El nu le-a răspuns nimic. Şi L-a întrebat ighemonul: „ Auzi ce mărturisesc aceştia împotriva 
Ta?" . Hristos însă nimic n-a răspuns, ci tăcea. Acest lucru l-a spus de demult Profetul, zicând: 
„ Ca o oaie la junghiere S-a adus şi ca un miel fără de glas înaintea celui ce-1 tunde" . 
Apoi, pentru ca să arate nelegiuirea săvârşită atunci la judecată, zice: „ întru smerenia Lui, 
judecata Lui s-a ridicat" , nici un judecător n-a pronunţat atunci sentinţa după dreptate, ci au 
primit mărturiile mincinoase împotriva Lui. Pricina este că Hristos n-a vrut să Se răzbune. Căci 
dacă ar fi vrut, ar fi zguduit şi cutremurat totul. Dacă atunci când era pe cruce, a sfărâmat şi 
pietrele, a întunecat lumea, a întors razele soarelui, a făcut pretutindeni pe pământ noapte în loc 
de zi, apoi n-ar fi putut face asta şi când era la judecată? Dar n-a vrut! Şi-a arătat blândeţea şi 
smerenia Sa. De aceea spune Profetul: „întru smerenia Lui judecata Lui s-a ridicat" . 

Apoi, pentru a arăta că nu era un om cum e fiecare din noi, a adăugat: „Neamul Lui cine-1 va 
spune?" . Căci cine este Acela despre Care spune Profetul: „ S-a luat de pe pământ viaţa Lui" ? 
De aceea şi Pavel zice: „ Viaţa noastră este ascunsă cu Hristos în Dumnezeu. Când Se va arăta 
Hristos, Viaţa noastră, atunci şi voi vă veţi arăta împreună cu El în slavă" . 

Dar este timpul să spun şi să arăt ceea ce îmi propusesem, anume să-1 aduc pe Isaia, care spune 
că iudeii suferă din pricina lui Hristos nenorocirile de acum. 

- Unde spune asta? 

- După ce vorbeşte de judecată, după ce vorbeşte de junghiere, după ce vorbeşte de luarea vieţii 
de pe pământ, după ce a spus: „ s-a luat de pe pământ viaţa Lui" , a adăugat: „ Şi voi da pe cei răi 
în locul îngropării Lui şi pe cei bogaţi în locul morţii Lui" , n-a spus: „ pe iudei" , ci: „ pe cei 
răi" . într-adevăr, pot fi oare oameni mai răi decât aceia care L-au ucis pe Binefăcător după ce le 
adusese atâtea binefaceri? 

Dacă nu s-au întâmplat acestea, dacă nu trăiţi acum întru necinste, dacă n-aţi fost lipsiţi de toate 
darurile date strămoşilor voştri, dacă n-a căzut oraşul vostru, dacă n-a ajuns templul vostru o 
ruină, dacă viaţa voastră n-a ajuns mai jalnică decât o tragedie, atunci, o, iudeule, nu crede! 

Dar dacă lucrurile strigă, dacă profeţia s-a împlinit, pentru ce mai grăieşti cu obrăznicie şi 
neruşinare în zadar şi fără rost? 

Unde vă sunt toate cele sfinte ale voastre? Unde este veşmântul arhieresc, unde e engolpionul şi 
arătarea? Nu-mi vorbi mie de patriarhii aceştia de acum, crâşmari, negustori, oameni plini de 
toate fărădelegea! Spune-mi, ce fel de preot este patriarhul vostru, când nu mai este ungerea cea 
veche, nici toată cealaltă sfinţenie? Spune-mi, ce fel de preot este patriarhul vostru, când nu mai 
este jertfa, nici altar, nici slujire a lui Dumnezeu? Vrei să-ţi vorbesc de legile despre preoţie, să-ţi 
spun cum erau unşi preoţii în vechime, ca să afli că aceştia, pe care voi îi numiţi patriarhi acum, 
nu sunt preoţi, ci o fac pe preoţii, joacă rolul de preot cum joacă artiştii pe scenă, dar, mai bine 
spus, nici nu pot să-şi joace bine rolul lor de preoţi. Sunt atât de departe nu numai de adevăratul 
preot, dar chiar de preotul de pe scenă. 

Adu-ţi aminte cum a fost făcut Aaron preot! Adu-ţi aminte câte jertfe a adus Moise pentru el, câte 
animale de jertfa a doborât! Adu-ţi aminte cum 1-a spălat, cum a uns vârful urechii lui, mâna lui 
dreaptă, piciorul drept; 1-a dus apoi în Sfânta Sfintelor şi i-a poruncit să rămână înlăuntru un 
număr anumit de zile. 

Dar, mai bine spus, merită să auzi chiar cuvintele: „ Aceasta este ungerea lui Aaron şi ungerea 
fiilor lui. . . Şi a grăit Domnul către Moise, zicând: Ia pe Aaron şi pe fiii lui şi hainele lor şi 
undelemnul ungerii şi viţelul cel pentru păcat şi berbecul şi strânge adunarea la uşa cortului 
mărturiei. Şi a zis Moise întregii adunări: Acesta este cuvântul pe care L-a poruncit Domnul. Şi 
după ce i-a adus - căci trebuie să prescurtez -, i-a spălat pe ei cu apă. L-a îmbrăcat apoi pe Aaron 
cu haina, l-a încins cu brâul, l-a îmbrăcat cu veşmântul cel lung, i-a pus umărarul, l-a încins şi l-a 
strâns; i-a pus engolpionul, şi peste engolpion, arătarea şi adevărul, şi mitra pe capul lui, şi peste 
mitră placa cea de aur; apoi, luând din untdelemn, a stropit cu el jertfelnicul şi l-a sfinţit, şi 
vasele şi spălătoarea şi căpătâiul ei şi le-a sfinţit, şi a turnat din el pe capul lui Aaron. Şi fiilor lui 
le-a făcut la fel. Şi a adus viţelul. Şi după ce l-a jertfit, au pus şi fiii lui mâinile pe el; şi luând din 
sânge, a uns coarnele jertfelnicului şi a curăţit jertfelnicul şi a turnat sângele pe căpătâiul 
jertfelnicului şi l-a sfinţit ca să se roage peste el. Apoi, după ce a ars unele părţi din viţel, pe 
unele înlăuntru, iar pe altele afară, a adus berbecul şi l-a ars în întregime; şi a adus un alt berbec, 
cel pentru sfinţire; şi după ce Aaron şi fiii lui au pus mâinile pe el, l-a junghiat; şi luând din 
sângele lui, a pus pe vârful urechii drepte a lui Aaron şi pe vârful mâinii lui drepte şi pe vârful 
piciorului drept; şi fiilor lui le-a făcut la fel. Apoi, luând unele părţi din jertfă, le-a pus în mâinile 

lui Aaron şi ale fiilor lui şi aşa le-a adus. Şi luând iarăşi sânge şi din untdelemn 1-a stropit pe 
Aaron şi veşmintele lui, şi pe fiii lui şi veşmintele fiilor lui. Şi i-a sfinţit şi a poruncit să fiarbă 
carne în curtea cortului şi acolo să o mănânce. Şi din uşa cortului mărturiei, le-a spus Moise: Să 
nu ieşiţi şapte zile, până ce se va împlini ziua sfinţirii voastre. Căci în şapte zile se vor sfinţi 
mâinile voastre ca să se roage pentru voi" . 

Când Moise spune că prin acestea a fost uns preot Aaron, că prin acestea a fost curăţit, că prin 
acestea a fost sfinţit, că prin acestea a rugat pe Dumnezeu, şi când acum nu se mai întâmplă 
nimic din acestea, nici jertfă, nici ardere de tot, nici stropire cu sânge, nici ungere cu untdelemn, 
când nu mai este nici cortul mărturiei şi nici nu mai stă înlăuntru un număr anumit de zile, e 
evident că preotul de acum al iudeilor este nesimţit, necurat, blestemat, spurcat; e evident că 
mânie pe Dumnezeu. Dacă nu-i cu putinţă să fie sfinţit un preot altfel decât prin acestea, atunci 
în chip necesar urmează că iudeii n-au preoţie odată ce acestea nu se săvârşesc. Vezi dar că pe 
bună dreptate spuneam că patriarhii lor de acum sunt departe, tare departe, nu numai de 
adevăratul preot, dar chiar de preotul de pe scenă? 

6. Nu numai de aici, dar şi din altă parte putem afla cât de sfântă era la iudeii de altădată 
vrednicia preoţiei. Nişte oameni spurcaţi şi pierduţi s-au răzvrătit împotriva lui Aaron; au 
încercat să-1 scoată din preoţie, căci îi puneau la îndoială vrednicia cu care era cinstit. Prea 
blândul Moise, voind să-i convingă, chiar prin fapte, că nu 1-a urcat la această dregătorie pentru 
că-i era frate, rudă sau apropiat, ci, ascultând de porunca lui Dumnezeu, i-a încredinţat preoţia, a 
poruncit ca fiecare seminţie să aducă un toiag; acelaşi lucru i-a poruncit şi lui Aaron. Când le-au 
adus, Moise le-a luat pe toate şi le-a pus înlăuntru, în cortul mărturiei. După ce le-a pus, a 
poruncit să aştepte judecata lui Dumnezeu pe care o va da prin toiegele acelea. Toate celelalte 
toiege au rămas aşa cum erau, şi numai toiagul lui Aaron a odrăslit, a dat frunze şi roade, ca să 
cunoască aceia că Stăpânul firii îl hirotonea din nou pe Aaron, slujindu-se de frunze în loc de 
litere . 

Cel care a spus la început: „ Să răsară pământul iarbă verde" şi a deşteptat puterea ei spre 
rodire, Acesta a făcut şi atunci ca lemnul acela, uscat şi fără rod, să odrăslească fără pământ şi 
fără rădăcină. Toiagul acela era deci o dovadă şi o mărturie a răutăţii răzvrătiţilor acelora, dar şi a 
judecăţii lui Dumnezeu; nu slobozea glas, dar prin înfăţişarea lui îi îndemna pe toţi, mai puternic 
decât glasul trâmbiţei, să nu mai încerce astfel de fapte. 

Şi nu numai prin această minune 1-a hirotonit pe Aaron, ci şi prin alta. Iarăşi, alţii mulţi s-au 
sculat şi au dorit cinstea lui Aaron - căci vrednicia de preot este într-adevăr de invidiat şi mulţi o 
doresc. Moise le-a poruncit să-şi ia cădelniţe, să pună tămâie în ele şi să aştepte hotărârea de sus. 
Şi pe când tămâiau ei, s-a desfăcut pământul şi i-a înghiţit pe toţi cei care erau de partea lor, iar 
pe cei care au luat cădelniţele i-a ars foc de sus. Ca să nu fie dată uitării cu timpul această 
întâmplare şi nici să nu ajungă necunoscută urmaşilor judecata aceasta minunată a lui Dumnezeu, 
Moise a poruncit să bată acele cădelniţe în jurul altarului, pentru ca, după cum toiagul prin 
înfăţişarea lui sloboade glas, fără să aibă glas, tot astfel şi plăcile acestea să le vorbească tuturor 
celor de mai târziu, să-i îndemne şi să-i sfătuiască să nu mai săvârşească nebunia înaintaşilor lor, 
ca să nu fie pedepsiţi la fel . 

Ai văzut cum erau hirotoniţi în vechime preoţii? Acum însă la iudei toate sunt o jucărie, o 
batjocură, o ruşine, o afacere! Toate sunt pline de nelegiuiri. Spune-mi, pe aceştia îi urmezi, care 
totdeauna se încăpăţânează să lucreze şi să vorbească împotriva legilor lui Dumnezeu? Spune- 

mi, la sinagogile lor alergi? Nu îţi este teamă că are să te trăsnească Dumnezeu de sus? Nu ştii că 
şi dacă nu furi, dar dacă eşti văzut în peştera tâlharilor primeşti aceeaşi osândă? Dar pentru ce 
vorbesc eu de tâlhari? Ştiţi bine cu toţii şi vă aduceţi aminte de acei oameni blestemaţi, de 
şarlatanii aceia care au dat jos statuile împărăteşti din oraşul nostru. Vă aduceţi aminte că nu 
numai cei care au îndrăznit să săvârşească această faptă, ci şi cei care au fost doar văzuţi că erau 
de faţă la cele întâmplate au fost duşi la tribunal, au fost târâţi cu ceilalţi şi au primit cea mai grea 
pedeapsă? 

Iar tu te sileşti să alergi acolo unde-i ocărât Tatăl, unde-i hulit Fiul, unde-i lepădat Duhul cel 
Sfânt şi de viaţă făcător? Spune-mi, nu îţi este teamă, nu te cutremuri când intri în locurile acelea 
spurcate şi necurate? Spune-mi, ce apărare, ce iertare vei avea când te împingi de bună voie spre 
prăpastie, când te arunci singur în adânc? 

Să nu-mi spui mie că în sinagogă se află legea şi cărţile profeţilor! Nu-i de ajuns aceasta ca să 
facă locul sfânt. Ce lucru e mai bun: să ai cărţile sfinte într-un loc sau să grăieşti cele scrise în 
cărţi? Negreşit, să grăieşti cele scrise în cărţi şi să le ai în minte! Te întreb: Oare s-a sfinţit gura 
diavolului pentru că a rostit cuvinte din Scriptură? Nu se poate spune! Diavolul a rămas tot 
diavol! Dar demonii? îi vom pune oare în rândul Apostolilor pentru că predicau şi spuneau: 
„ Aceşti oameni sunt robii Dumnezeului celui Preaînalt, care vă vestesc vouă calea mântuirii" ? 
Deloc! Continuăm să-i blestemăm şi să-i urâm! Te întreb: Cuvintele rostite nu sfinţesc gura ce le 
rosteşte, iar cărţile sfinţesc locul unde stau? Cum poţi grăi astfel? Eu tocmai pentru asta mai cu 
seamă urăsc sinagoga, pentru că ţine în ea legea şi profeţii. Dacă nu le-ar ţine, n-aş urâ-o atât de 
mult. 

- De ce? 

- Pentru că aceasta este o mare momeală, o mare înşelăciune pentru oamenii mai simpli. Căci şi 
Pavel 1-a izgonit pe cel-rău mai mult pentru că a vorbit decât pentru că a tăcut. „ Supărându-se 
Pavel, spune Scriptura, i-a zis duhului: „ Ieşi din ea!" . 

- De ce? 

- Pentru că duhul necurat striga: „ Aceşti oameni sunt robii Dumnezeului celui Preainalt" . 
Dacă ar fi tăcut, n-ar fi înşelat atâta; vorbind însă, ar fi atras şi i-ar fi convins pe oamenii mai 
simpli să dea ascultare şi celorlalte spuse ale lor. Ca să deschidă uşă înşelăciunilor lor, ca să dea 
minciunii mult crezământ, demonii amestecă în minciuni şi ceva adevăr. întocmai ca aceia care, 
preparând otrăvurile, ung gura paharului cu miere ca să se ia cu uşurinţă otrava. De aceea mai cu 
seamă Pavel s-a supărat şi s-a grăbit să le închidă gura, pentru că demonii îşi luaseră o vrednicie 
ce nu li se cuvenea. De aceea şi eu îi urăsc pe iudei, pentru că au Legea, dar ocărăsc Legea şi 
încearcă să-i amăgească pe cei simpli. Vina nu le-ar fi atât de mare dacă ar lupta împotriva lui 
Hristos fără să creadă în profeţi. Aşa însă, sunt lipsiţi de orice iertare, pentru că spun că ei cred în 
profeţie, dar ocărăsc pe Cel profeţit de ei. 

7. Pe scurt, dacă socoteşti că sinagoga e sfântă pentru că se află în ea Legea şi cărţile profeţilor, 
ar fi cu cale să socoteşti sfinţi şi idolii, şi templele idolilor. Odinioară au avut iudeii război şi au 
biruit filistenii; au luat chivotul şi l-au dus în templul lor . A fost oare sfânt templul acela 
pentru că a avut chivotul? Deloc! Dimpotrivă, şi spurcat şi necurat. Şi s-a arătat aceasta îndată 

prin fapte. Au aflat vrăjmaşii că înfrângerea iudeilor nu se datorează slăbiciunii lui Dumnezeu, ci 
nelegiuirii iudeilor; chivotul fiind luat în robie, şi-a arătat puterea lui în pământ străin, căci de 
două ori a trântit jos idolul şi 1-a sfărâmat . Deci, nu numai că n-a sfinţit locul, dimpotrivă, i-a 
adus şi război. 

De altfel, ce chivot mai au acum iudeii, când nu mai e nici acoperământul împăcării, nici 
descoperire, nici plăcile testamentului, nici Sfânta Sfintelor, nici catapeteasma, nici arhiereu, nici 
tămâiere, nici ardere de tot, nici jertfa, nici celelalte care alcătuiau atunci sfinţenia chivotului 
aceluia? După părerea mea, chivotul acesta de acum al iudeilor nu este întru nimic mai bun decât 
chivoturile care se vând în piaţă, ba, dimpotrivă, e cu mult mai rău. Chivoturile care se vând în 
piaţă nu vatămă deloc pe cei ce se apropie de ele, pe când chivotul acela din sinagoga iudeilor 
pricinuieşte multă vătămare în fiecare zi celor ce se apropie de el. 

„Fraţilor, nu fiţi copii cu mintea, ci cu răutatea fiţi prunci" . Izbăviţi de teama aceasta deşartă pe 
cei spăimântaţi de chivotul din sinagoga iudaică ! Invăţaţi-i de ce trebuie să se teamă şi să se 
sperie! Invăţaţi-i că nu trebuie să se teamă de chivotul acesta, ci de stricarea templului lui 
Dumnezeu, prin drumurile la sinagogă, prin cugetul alipit de iudaism, prin ţinerea sărbătorilor 
iudaice. 

„ Cei care voiţi să vă îndreptăţiţi prin Lege aţi căzut din har" . De aceea trebuie să vă temeţi ca 
nu cumva să auziţi de la Cel ce are să vă judece în ziua aceea: „ Plecaţi, nu vă ştiu pe voi , pentru 
că aţi avut părtăşanie cu cei ce M-au răstignit, pentru că v-aţi încăpăţânat să ridicaţi iarăşi 
sărbătorile pe care le-am desfiinţat, pentru că aţi alergat la sinagogile iudeilor care au făcut 
nelegiuiri faţă de Mine. 

Eu am dărâmat templul, am făcut să ajungă o ruină locul acela sfânt, care avea în el lucruri 
înfricoşătoare, iar voi cinstiţi nişte case, care nu sunt cu nimic mai de cinste decât crâşmele, 
cinstiţi nişte peşteri de tâlhari" . 

Dacă Hristos spunea despre templu, atunci când erau în el Heruvimi, când era chivotul, când 
înflorea încă harul Duhului, că „ l-aţi făcut peşteră de tâlhari" şi „ casă de neguţătorie" , din 
pricina fărădelegilor iudeilor şi a crimelor lor, ce nume vrednic putem găsi sinagogilor lor acum, 
când i-a părăsit harul Duhului, când au pierit toate cele sfinte, când ei săvârşesc această slujbă 
nelegiuită, luându-se la harţă cu Dumnezeu? 

Dacă atunci când religia iudaică era în floare, templul era peşteră de tâlhari, acum, de-ai numi 

sinagoga casă de desfrâu, loc de nelegiuire, sălaş de draci, întăritură a diavolului, prăpăd de 

suflete, prăpastie şi adânc a toată pierzania, şi tot ai numi-o mai puţin decât merită! 

Doreşti să vezi templu? Nu alerga la sinagogă, ci fii tu templu! Dumnezeu a dărâmat un templu 

în Ierusalim, dar a ridicat mii de temple mai sfinte ca acela. 

„Voi sunteţi templu al Dumnezeului celui viu" , spune Scriptura. împodo-beşte-ţi această casă, 

alungă orice gând rău, ca să fii mădular de cinste al lui Hristos, ca să fii templu al Duhului Sfânt. 

Fă şi alte temple la fel! Şi după cum nu-i treci cu uşurinţă cu vederea pe săracii pe care-i vezi, tot 

aşa nu-1 trece cu vederea nici pe cel pe care-1 vezi că aleargă la sinagogă! Opreşte-1 cu cuvântul, 

ca printr-un frâu, şi adu-1 la Biserică. Milostenia aceasta e mai mare decât cealaltă milostenie şi 

un câştig mai mare decât câştigul a mii de talanţi. 

Dar pentru ce vorbesc eu de câştig de mii de talanţi? Este mai mare câştig decât de-ai câştiga 
întreaga lume văzută, pentru că şi omul este mai de preţ decât întreaga lume; căci pentru om s-a 
făcut şi cerul şi pământul, şi marea şi soarele şi stelele. Gândeşte-te dar la vrednicia celui pe 

care-1 mântui şi nu dispreţul purtarea lui de grijă. De-ai depune la zarafi nenumăraţi bani, n-ai să 
câştigi atât cât câştigi mântuind un suflet abătându-1 de pe calea cea rătăcită şi povăţuindu-1 spre 
buna credinţă. Cel ce dă săracului pune capăt foamei; dar cel ce îndreaptă pe unul care ţine 
obiceiurile şi sărbătorile iudaice, (acela) pune capăt necredinţei. Unul uşurează sărăcia, celălalt 
opreşte nelegiuirea. Unul izbăveşte trupul de durere, celălalt smulge sufletul din gheenă. 
Ţi-am arătat comoara! Nu pierde câştigul! Aici nu mai poţi da vina pe sărăcie, nu mai poţi spune 
că eşti sărac pentru a face o astfel de milostenie. Cheltuiala este numai la cuvinte, risipa, la 
vorbe. Să nu ne trândăvim dar, ci cu toată râvna şi cu toată tragerea de inimă să-i vânăm pe fraţii 
noştri; să-i târâm chiar fără voia lor în casele noastre şi să le întindem ospăţ. Chiar astăzi să-i 
facem părtaşi mesei, pentru ca, în faţa noastră curmând postul şi dându-ne încredinţare şi 
convingere deplină de frumoasa lor îndreptare, să ajungă şi loruşi, şi nouă pricinuitori ai 
veşnicelor bunătăţi, cu harul şi iubirea de oameni ale Domnului nostru Iisus Hristos, prin Care şi 
cu Care Tatălui slava, împreună şi Sfântului Duh, acum şi pururea şi în vecii vecilor. Amin. 

C u v â n t u 1 VII 

din "Cuvântări împotriva anomeilor. Către iudei" 
Ed. IBMBOR - 2007 

1 . V-aţi săturat oare de lupta împotriva iudeilor sau vreţi ca şi astăzi să mă lupt cu ei? Am grăit 
multe şi mai înainte, totuşi cred că doriţi să mă auziţi vorbind (iarăşi) despre acelaşi subiect. Cel 
care nu se satură de a-L iubi pe Hristos nu se satură niciodată de a lupta împotriva celor ce-L 
urăsc pe El. In plus, mai este şi altă pricină care mă sileşte la asta. Au mai rămas unele rămăşiţe 
din sărbătorile lor. Şi după cum trâmbiţele lor au fost mai nelegiuite decât trâmbiţele cele din 
teatru, şi după cum posturile lor sunt mai pline de ruşine decât beţia şi chefurile, tot astfel şi 
corturile pe care şi le instalează nu sunt cu nimic mai bune decât casele de desfrâu şi casele cu 
cântăreţi din flaut. 

Nimeni să nu osândească îndrăzneala cuvintelor mele! Cea mai mare îndrăzneală şi nelegiuire 
este a nu gândi aşa despre iudei, nu trebuie oare să-i judec astfel când se iau la harţă cu 
Dumnezeu, când se împotrivesc Duhului Sfânt? Sărbătoarea aceasta era sfântă altădată, când se 
prăznuia după Lege şi la porunca lui Dumnezeu, dar nu acum. Toată vrednicia ei i-a pierit pentru 
că o săvârşesc împotriva voii lui Dumnezeu. Iudeii, care par că ţin sărbătorile vechi şi Legea mai 
mult decât toţi, ei sunt aceia care ocărăsc mai ales şi Legea, şi sărbătorile; pe când noi, care le 
lăsăm să se odihnească aşa cum laşi un om bătrân, pe care nu-1 mai bagi în lupte când e cu părul 
alb şi nici nu-1 mai sileşti să lupte când nu mai e timpul, noi suntem aceia care cinstim şi Legea, 
şi sărbătorile. 

V-am demonstrat îndeajuns şi mai înainte că a trecut timpul Legii şi al religiei iudaice. Haide, 
dar, să vorbim astăzi despre cele ce au mai rămas. Ar fi de-ajuns, pentru a scăpa de orice 
greutate, să demonstrez cu ajutorul tuturor profeţilor că săvârşirea sărbătorilor în afara 
Ierusalimului este o nelegiuire şi o păgânătate. Şi chiar dacă ar fi adevărat ceea ce şoptesc cu 
lăudăroşenie iudeii, că au să-şi ia oraşul înapoi, nici aşa n-ar scăpa de crimele fărădelegii lor. Noi 
însă am demonstrat cu temeinicie că nici n-are să se mai ridice Ierusalimul şi nici iudeii n-au să- 
şi mai reia felul lor vechi de vieţuire. Odată demonstrat lucrul acesta, s-au demonstrat şi celelalte 
toate, că nu va mai putea fi nici jertfă, nici ardere de tot, nici puterea legii şi nici altceva din 

vieţuirea cea veche. Mai întâi, Legea poruncea ca toată partea bărbătească să se urce la templu de 
trei ori pe an . 

Dărâmându-se templul, acest lucru nu se mai poate face. Apoi, Legea poruncea ca acela cu 
scurgere de sămânţă, leprosul, femeia cu scurgere de sânge la lună, lehuza să aducă jertfă , dar 
asta iarăşi nu se poate odată ce nu se vede nici loc de jertfă, nici altar. Legea a poruncit ca preoţii 
să cânte imne; dar am demonstrat şi mai înainte că locul îi oprea să facă aceasta şi că profeţii îi 
învinuiau spunându-le că au citit Legea, dar au mărturisit în afară. Deci, când nu era cu putinţă 
nici Legea s-o citeşti în afară de oraş, cum este cu putinţă să faci legea în afară de oraş? De aceea 
Dumnezeu, ameninţându-i, le spunea: „Nu le voi pedepsi pe fetele voastre când se vor desfrâna 
şi nici pe nurorile voastre când se vor preadesfrâna" . 

- Ce vor să spună aceste cuvinte? 

- Voi încerca să vi le explic citindu-vă o lege veche. 

- Care lege este aceasta? 

- „ Dacă va greşi femeia împotriva bărbatului ei şi-1 va înşela pe el şi se va culca altcineva cu ea 
în pat şi va fi tăinuită de ochii bărbatului şi martor nu va fi împotriva ei, şi nu va rămâne 
îngreunată. . ., şi va veni peste el duh de gelozie, iar ea nu va fi pângărită. . ." .Cu alte cuvinte 
spune aşa: „ Dacă se va desfrâna femeia, iar bărbatul va bănui desfrânarea, sau nu se va desfrâna, 
dar o va bănui fără să aibă martor şi fără să o vădească sarcina, „ o va aduce la preot şi va aduce 
darul ei făină de orz" . 

- Dar pentru ce făină de orz, şi nu de grâu curat? 

- Pentru că fapta este faptă de jale, de învinuire, de rea bănuială; felul jertfei era asemenea cu 
nenorocirea. De aceea şi spune Scriptura: „ Nu vei turna peste ea untdelemn, nici nu vei pune 
peste ea tămâie. Apoi- căci trebuie să prescurtez -o va aduce pe ea preotul şi va lua apă curată 
într-un vas de lut, şi va pune în apă ţărână luată din pământ şi va pune pe femeie şi o va jura şi va 
zice: Dacă n-ai greşit ca să te pângăreşti faţă de bărbatul tău, curată să fiii de apa mustrării; dar 
dacă ai greşit şi te-ai pângărit şi altcineva s-a culcat cu tine, în afară de bărbatul tău, să dea 
Domnul ca tu să fii de blestem şi de urgie în poporul tău" . 

- Ce înseamnă „ de blestem şi de urgie" ? 

- Ca să se spună: Să nu păţească ce-a păţit cutare femeie! „ Să dea Domnul ca apa aceasta 
blestemată să intre în pântecele tău şi să-ţi rupă sânul şi să se umfle pântecele tău. Şi femeia să 
zică: Fie, Fie! Şi dacă femeia va fi pângărită, va intra apa mustrării şi va rupe pântecele ei şi va fi 
femeia în blestem. Iar dacă femeia nu va Fi pângărită, va Fi nevinovată şi va avea urmaşi" . 
Când iudeii erau duşi în robie, nimic din acestea nu se mai putea face, căci nu era nici templul, 
nici altarul, nici cortul mărturiei, nici aducerea de jertfa. De aceea. Dumnezeu îi ameninţa zicând: 
„ nu le voi pedepsi pe fetele voastre când se vor desfrâna, nici pe nurorile voastre când se vor 
preadesfrâna" . 

2. Ai văzut că locul dădea tărie Legii? Nici preot nu mai poate fi, odată ce nu mai este oraşul. 
După cum nu mai este cu putinţă să mai fie împărat când nu mai e oştire, nici diademă, nici 
porfiră, nici altceva din cele ce alcătuiesc puterea împărătească, tot astfel nu mai este cu putinţă 
să fie nici preot când a pierit jertfa, s-a oprit aducerea de jertfe, au fost călcate în picioare Sfintele 
şi a dispărut tot ceremonialul de la templu. Căci acestea toate făceau preoţia. 
Deci, aşa cum spuneam mai sus, ne-ar fi de-ajuns atâta pentru a demonstra că n-au să se mai 
întoarcă nici jertfele, nici arderile de tot, nici celelalte curăţiri, nici altceva din religia iudaică. Să 
dovedesc acum că templul nu va mai fi ridicat niciodată. După cum acum, când nu este templu, 
toate ceremoniile legale sunt desfiinţate, şi dacă se săvârşeşte vreuna se face o nelegiuire, tot 
astfel, dacă se demonstrează că templul nu-şi va mai recăpăta niciodată forma lui, se 
demonstrează astfel şi aceea că nici slujirea lui Dumnezeu nu se va întoarce iarăşi la vechea 
stare, că nu va fi nici preot, nici împărat. Dacă nu era îngăduit celor din sămânţa lor, de-ar fi fost 
chiar dintre cei mai de jos, să slujească altor neamuri, cu atât mai mult nu era îngăduit 
împăratului să se supună altora. 

Dar pentru că lupta şi strădania mea nu-i numai să le închid gura iudeilor, ci să înţelepţească şi 
dragostea voastră, haide să demonstrăm şi pe altă cale că au încetat jertfele lor, că a încetat 
preoţia lor şi că nu se vor reîntoarce iudeii la obiceiurile lor de mai înainte. 

- Cine spune asta? 

- Minunatul şi marele profet David. El arată că o jertfă are să fie scoasă, şi alta adusă. Şi grăieşte 
aşa: „ Multe ai făcut Tu, Doamne, Dumnezeul Meu, minunile Tale, şi gândurilor Tale nu este cine 
să se asemene Ţie. Am vestit şi am grăit" . Uită-te la înţelepciunea profetului. Când a spus: 

„ Multe ai făcut Tu, Doamne, Dumnezeul meu, minunile Tale" ,şi când s-a spăimântat de faptele 
minunate ale lui Dumnezeu, nu ne-a vorbit deloc despre creaţia văzută, despre cer, despre 
pământ, despre mare, despre apă, despre foc, nu ne-a vorbit despre minunile acelea străine 
petrecute în Egipt, nici despre alte minuni asemenea acestora! 

- Dar despre care lucruri spune el că sunt minunate? 

- „ Jertfa şi prinos nu ai voit" . 

- Ce spui? Spune-mi, te rog, acesta este lucru străin şi minunat? 

- Nu, răspunde el. Căci n-a văzut numai atât; cu ochii lui profetici a văzut de la început că 
neamurile au să vină la Dumnezeu; a văzut că cei care stăteau ţintuiţi de zei, care slujeau 
pietrelor şi erau mai ticăloşi decât necuvântătoarele au să-şi recapete dintr-odată vederea, au să-L 
cunoască pe Stăpânul tuturor şi, părăsind slujirea cea spurcată a demonilor, au să-I slujească 
curat şi fără sânge lui Dumnezeu. 

încă a mai văzut că vor veni nu numai aceia, ci şi iudeii, care nu erau desăvârşiţi în credinţa lor, 
au să părăsească şi ei jertfele, arderile-de-tot şi celelalte slujiri trupeşti şi au să fie aduşi şi ei la 
filosofia noastră cea înaltă. Gândindu-se profetul la nespusa iubire de oameni a lui Dumnezeu, 
care covârşeşte toată mintea, spăimântându-se de marea schimbare a lucrurilor, că a adus pe lume 
un nou fel de viaţă, că i-a făcut pe oameni din diavoli îngeri - toate acestea s-au făcut pentru că a 
fost desfiinţată vechea jertfa şi a fost adusă altă jertfa, aceea a trupului lui Hristos -, 

spăimântându-se deci şi minunându-se, profetul zicea: 

„Multe ai făcut Tu, Doamne, Dumnezeul meu, minunile Tale" . Pentru că prezice această 
întreagă profeţie din partea lui Hristos, după ce a spus: „jertfă şi prinos nu ai voit" , a adăugat: 
„ . . ., dar trup mi-ai alcătuit" . Vorbeşte de trupul Stăpânului, de jertfa obştească pentru toată 
lumea, care a curăţit sufletele noastre, a pus capăt păcatului, a stins moartea, a deschis cerurile, 
ne-a arătat multe şi mari nădejdi şi le-a făcut pe toate celelalte. Cunoscându-le şi Pavel pe 
acestea, striga: „O, adâncul bogăţiei şi al înţelepciunii şi al ştiinţei lui Dumnezeu! Cât sunt de 
necercetate judecăţile Lui şi de negăsit urma căilor Lui!" . Proorocul, prevăzând toate acestea, 
spunea: „ Multe ai făcut Tu, Doamne Dumnezeul meu, minunile Tale" . Apoi, după ce a spus din 
partea lui Hristos: „ Arderi-de-tot şi jertfă pentru păcat n-ai voit" , a adăugat: „ Atunci am zis: 
Iată, vin" . 

- Când „ atunci" ? 

- Când a venit vremea unor învăţături mai înalte. învăţăturile nedesăvârşite trebuia să le învăţăm 
prin robii Lui, dar pe cele mai înalte, pe cele ce depăşesc firea omenească trebuia să le învăţăm 
de la însuşi Legiuitorul. De aceea şi spunea Pavel: „în multe feluri şi în multe chipuri a grăit 
odinioară Dumnezeu părinţilor noştri prin profeţi; iar în zilele acestea de pe urmă ne-a grăit nouă 
prin Fiul, pe Care L-a pus moştenitor a toate; prin Care a făcut veacurile" . Şi, iarăşi, Ioan: 

„ Legea prin Moise s-a dat, dar harul şi adevărul prin Iisus Hristos au venit" . încât cea mai mare 
laudă a Legii este şi lauda aceasta, că i-a pregătit pe oameni pentru primirea învăţătorului. Apoi, 
ca să nu socoteşti că este un Dumnezeu nou, şi nici să nu socoteşti că introduce vreo noutate, 
ascultă ce zice Profetul: „ în fruntea cărţii este scris despre Mine" . Profeţii au vestit din vechime 
venirea Mea, spune Domnul; chiar la începutul cărţilor le-am făcut oamenilor cunoscută 
dumnezeirea Mea. 

3. Când Dumnezeu spune la începutul facerii lumii: „ Să facem om după chipul şi după 
asemenea noastră" , ne descoperă tainic dumnezeirea Fiului, cu Care vorbeşte. Apoi, pentru a 
arăta că vieţuirea de acum nu este potrivnică vieţuirii de mai înainte, ba, dimpotrivă, că voinţa lui 
Dumnezeu era de a pune capăt jertfei Vechiului Testament şi de a aduce în locul ei jertfa aceasta 
a noastră, - căci este o îndreptare a jertfei celei vechi, nu o împotrivire, nici luptă -, după ce a 
spus: 

„ în fruntea cărţii este scris despre Mine" , a adăugat: „ Ca să fac voia Ta, Dumnezeule, am voit 
şi legea Ta înlăuntrul inimii Mele" . Apoi, ca să arate care este voinţa lui Dumnezeu, nu mai 
vorbeşte de jertfe, de arderi de tot, de prinoase, de osteneli, ci spune: „Am binevestit dreptate în 
Biserică mare" . 

- Ce înseamnă „ Am binevestit dreptate" ? 

- N-a spus simplu: „ Am dat " , ci: „ Am binevestit" . 

- Ce înseamnă dar? 

- înseamnă că a îndreptăţit neamul nostru nu din pricina faptelor noastre, nici a ostenelilor, nici a 
răsplătirii noastre, ci numai din pricina harului Său. Acest lucru l-a arătat şi Pavel, zicând: „ Dar 
acum, în afara Legii, dreptatea lui Dumnezeu s-a arătat" . Dreptate a lui Dumnezeu prin credinţa 
lui Iisus Hristos, nu prin vreo oboseală sau osteneală. Tălmăcind această mărturie a proorocului 
David, Pavel spunea: „ Pentru că Legea, având umbra bunătăţilor viitoare, nu însuşi chipul 
lucrurilor, nu poate niciodată să-i facă desăvârşiţi pe cei ce se apropie prin aceleaşi jertfe, pe care 
le aduc neîncetat în fiecare an . . ." . De aceea, intrând în lume, zice: „ Jertfă şi prinos n-ai voit, 

dar trup Mi-ai întocmit" . Vorbeşte de intrarea Celui Unul-Născut în lume, de întruparea Lui. 
Aşa a venit Cel Unul-Născut la noi! Nu a shimbat un loc cu altul - cum s-ar putea gândi asta 
despre Cel ce pretutindenea este şi toate le plineşte? -, ci ni S-a arătat nouă prin trup. 

Dar pentru că lupta noastră nu este numai cu iudeii, ci şi cu elenii şi cu mulţi eretici, haide să vă 
descopăr aici înţelesul adânc al acestor cuvinte şi să vedem pentru ce Pavel a amintit numai 
această proorocire a lui David, cu toate că avea nenumărate mărturii care desfiinţează Legea şi 
vechea vieţuire. N-a făcut asta fără rost şi nici la întâmplare, ci mânat de o pricină întemeiată şi 
de o înţelepciune nespusă. Toţi sunt de acord că Pavel avea şi alte mărturii mai mari şi mai 
puternice pe care ar fi putut să le aducă pentru acest subiect. într-adevăr, Isaia spune: „ Nu este 
voinţa Mea în voi! M-am săturat de arderile-de-tot ale berbecilor; iar seu de miei şi sânge de 
tauri şi de ţapi nu voiesc, nici dacă aţi veni să le arătaţi Mie. Căci cine a cerut acestea din mâinile 
voastre? Dacă-Mi veţi aduce Mie făină de grâu, în zadar! Tămâia este urâciune înaintea Mea" . 
în altă parte, iarăşi: „ Nu acum te-am chemat pe tine, Iacove, nici nu te-am făcut să osteneşti, 
Israele. Tu nu M-ai slăvit cu jertfe, nici nu Mi-ai robit cu darurile tale, nici nu te-am făcut să 
osteneşti cu jertfe de tămâie, nici nu Mi-ai cumpărat cu argint tămâie" . Iar Ieremia spune: 
„ Pentru ce-Mi aduci tămâie din Saba şi scorţişoară din pământ depărtat? Arderile-de-tot ale 
voastre nu M-au îndulcit" . Şi iarăşi: „ Adunaţi arderile de tot ale voastre cu jertfele voastre şi 
mâncaţi carne" . Un alt profet a grăit aşa: „ Strămută de la Mine glasul cântărilor tale şi cântare 
din instrumentele tale muzicale nu voi auzi" . Iar în altă parte, când iudeii ziceau: „ Oare va 
primi Domnul arderile de tot dacă-i voi da pe cei dintâi născuţi ai mei pentru păgânătatea mea, 
dacă voi da rodul pântecelui meu pentru păcatul meu?" . Profetul i-a mustrat şi le-a zis: „ Nu ţi s- 
a vestit ţie, omule, ce este bun şi ce cere Domnul Dumnezeu de la tine? Nu-ţi cere decât să 
iubeşti mila, să faci judecată şi dreptate şi să fii gata să mergi în urma Domnului Dumnezeului 
tău" . David grăia la fel: „ Nu voi primi din casa ta viţei nici din turmele tale ţapi" . 

- Pentru ce, dar, Pavel a amintit numai mărturia aceea, când putea aduce atâtea mărturii prin care 
Dumnezeu declară că îndepărtează jertfele Vechiului Testament, lunile noi, sărbătorile? Pentru ce 
le-a lăsat pe toate acestea la o parte şi a amintit numai mărturia aceea? 

- Nu fără rost şi nici la întâmplare. Vă voi spune acum pricina! 

Mulţi necredincioşi şi mulţi iudei, când se luptă cu noi, spun că trăirea după religia Vechiului 
Testament s-a terminat nu din pricina nedesăvârşirii ei, nici din pricină că a fost adusă în lume 
religia noastră, ci din pricina răutăţii acelora care aduceau jertfe în vremea aceea. Iată ce spune 
lsaia: „ Dacă veţi întinde mâinile voastre, îmi voi întoarce ochii de la voi; şi dacă veţi înmulţi 
rugăciunea, nu vă voi auzi" . Apoi adaugă şi pricina, zicând: „ . . .căci mâinile voastre sunt pline 
de sânge" . Cuvintele acestea nu învinuiesc jertfele, ci răutatea celor care aduc jertfele. De aceea 
Dumnezeu nu primea jertfele, spun aceştia, pentru că le aduceau cu mâini necurate. 

La fel şi David; după ce spune: „ Nu voi primi din casa ta viţei, nici din turmele tale ţapi" , a 
adăugat: „Iar păcătosului i-a zis Dumnezeu: Pentru ce povesteşti dreptăţile Mele şi iei legământul 
Meu în gura ta? Tu ai urât învăţătura şi ai lepădat cuvintele Mele înapoia ta. Dacă vedeai un hoţ, 
alergai cu el şi cu cel desfrânat puneai partea ta. Gura ta a înmulţit nedreptatea şi limba ta a 
împletit vicleşuguri. Şezând împotriva fratelui tău ai clevetit şi împotriva fiului maicii tale ai pus 
sminteală" . Din aceste texte se vede, spun ei, că Dumnezeu n-a îndepărtat jertfele pentru altă 
pricină decât pentru că cei ce le aduceau se desfrânau, furau, unelteau împotriva propriilor fraţi. 

Fiecare profet deci, spun ei, îi învinuieşte pe cei ce aduceau jertfe; de aceea Dumnezeu a oprit 
jertfele. 

4. Acestea sunt argumentele adversarilor noştri. Dar Pavel, prin mărturia proorocului David, le-a 
dat o lovitură puternică şi a închis cu totul gura lor cea neruşinată. 

Pavel, voind să arate că Dumnezeu a îndepărtat şi a desfiinţat religia Vechiului Testament pentru 
că era nedesăvârşită, a citat această mărturie, în care nu se aduce nici o învinuire celor ce 
aduceau jertfe, dar iese la iveală pe deplin nedesăvârşirea ei. într-adevăr, Profetul nu îi 
învinuieşte deloc pe iudei, ci spune simplu aşa: „ Jertfă şi prinos nu ai voit, dar trup mi-ai 
întocmit; arderi-de-tot şi jertfă pentru păcat n-ai binevoit" . Interpretând acest text, Pavel spunea: 
„ Desfiinţează, aşadar, pe cea dintâi, ca să o pună pe cea de-a doua" . Dacă Profetul ar fi spus: 
„ Jertfa şi prinos nu ai voit" şi ar fi tăcut, adversarii noştri ar mai putea avea cuvânt de apărare; 
dar aşa, pentru că Profetul a adăugat: „ dar trup Mi-ai întocmit" şi pentru că a arătat că are să fie 
introdusă o altă jertfa, nu le-a mai dat nici o nădejde că religia lor are să mai revină. Interpretând 
acest text, Pavel spune: „ Prin această jertfă suntem sfinţiţi în voinţa lui Hristos" . „ Căci dacă 
sângele de tauri şi de ţapi şi cenuşa junincii, cu care se stropesc cei întinaţi, îi sfinţesc spre 
curăţirea trupului, cu cât mai mult sângele lui Hristos, Care, prin Duhul Sfânt S-a adus pe Sine 
jertfă fără de prihană, va curaţi cugetul nostru de faptele moarte!" . Cuvintele acestea au 
demonstrat îndeajuns că religia Vechiului Testament a încetat, că a fost adusă în locul ei alta şi că 
vechea religie nu va mai învia. 

Haide acum să arăt ceea ce urmăream mai înainte, anume că nu mai este nici preoţia Vechiului 
Testament şi nici nu va mai fi! Dar, ca să arăt ritos şi lămurit lucrul acesta din Scripturi, să o iau 
puţin mai de departe, ca să fie mai limpede înţelesul cuvintelor mele. 

După ce Avraam s-a întors din Persia, a născut pe Isaac, apoi Isaac a născut pe Iacov, iar Iacov, 
pe cei doisprezece patriarhi, din care au ieşit douăsprezece seminţii, dar, mai bine spus, 
treisprezece, căci în locul lui Iosif au ajuns capi de seminţii Efraim şi Mănase, copiii lui. Şi după 
cum seminţia era numită după numele fiecăruia din fiii lui Iacov, seminţia lui Rufin, a lui 
Simeon, a lui Levi, a lui Iuda, a lui Neftalim, a lui Gad, a lui Asir, a lui Veniamin, tot astfel şi cu 
copiii lui Iosif, cu Mânase şi Efraim, ei au dat numele lor celor două seminţii, şi fiecare seminţie 
se chema: una a lui Efraim şi alta a lui Mănase. Din aceste treisprezece seminţii, douăsprezece 
aveau ţarine, aveau venituri, se ocupau cu agricultura şi cu toate celelalte meserii pe care le are 
viaţa. 

Seminţia lui Levi însă a fost cinstită cu preoţia, este singura seminţie care a fost scutită de munca 
de toate zilele; nu lucrau pământul, nu se îndeletniceau cu meseriile, nu se ocupau cu nimic 
altceva decât cu preoţia; primeau zeciuială de la tot poporul, din vin, din grâu, din orz şi din toate 
celelalte; toţi le dădeau zeciuială, şi acesta le era venitul. Din altă seminţie nu se putea face 
nimeni preot. Din această seminţie, din a lui Levi, a fost Aaron, iar urmaşii lui primeau preoţia 
prin moştenire şi nimeni din altă seminţie n-a ajuns vreodată preot. Leviţii aceştia primeau de la 
celelalte seminţii zeciuială şi din aceasta trăiau. 

Dar chiar înainte de Iacov şi de Isaac, pe vremea lui Avraam, pe când nu era Moise, nici nu era 
scrisă Legea, nici nu se arătase preoţia levitică, pe când nu era nici cortul mărturiei, nici templul, 
nici seminţiile, când nu se arătase Ierusalimul şi nici nu luaseră început lucrurile iudeilor, a fost 
Melchisedec, preot al Dumnezeului celui Preaînalt. 

Acest Melchisedec era şi împărat, şi preot în acelaşi timp. El avea să fie închipuire a lui Hristos 
şi Scriptura îl pomeneşte destul de lămurit. Avraam i-a lovit pe perşi şi 1-a smuls din mâinile lor 
pe Lot, nepotul său; după ce a luat toate prăzile de război şi se întorcea victorios, Scriptura spune 
aşa despre Melchisedec: „ Şi Melchisedec, împăratul Salemului, i-a adus pâine şi vin; şi era preot 
al Dumnezeului celui Preaînalt. Şi 1-a binecuvântat pe Avraam şi a spus: Binecuvântat este 
Avraam de Dumnezeu cel Preaînalt Care a zidit cerul şi pământul şi binecuvântat este Dumnezeu 
cel Preaînalt Care i-a dat pe duşmanii tăi sub mâna ta. Şi Avraam i-a dat lui zeciuială din toate" . 
Aşadar, dacă vom găsi vreun profet care să spună că se va ridica alt preot în urma lui Aaron, în 
urma preoţiei levitice şi în urma acestor jertfe şi prinoase, dar nu din seminţia lui Levi, ci din 
alta, din care niciodată n-a fost preot, şi nu după rânduiala lui Aaron, ci după rânduiala lui 
Melchisedec, atunci este evident că vechea preoţie va înceta şi va fi înlocuită cu alta nouă. Căci 
dacă avea să dăinuiască preoţia veche, Profetul trabuia să spună după rânduiala lui Aaron, şi nu 
după rânduiala lui Melchisedec. 

- Care profet spune aşa? 

- Acelaşi profet care a vorbit despre jertfe vorbeşte şi despre Hristos. Şi grăieşte aşa: „ Zis-a 
Domnul Domnului Meu: Şezi de-a dreapta Mea" . 

5. Apoi, ca să nu bănuieşti cumva că a spus aceasta despre un om oarecare, nu rosteşte aceste 
cuvinte Isaia, nici Ieremia, nici un alt om de rând care a fost prooroc, ci însuşi împăratul, ca să 
ştii că împăratul nu poate numi pe nimeni altul domn decât pe Dumnezeu. Dacă ar fi grăit aceste 
cuvinte un om de rând, poate că unul dintre neruşinaţii iudei ar fi spus că e vorba despre un om; 
dar un împărat nu-1 va numi niciodată pe un om Domn al său. Dacă David ar fi rostit aceste 
cuvinte despre unul dintre oameni, cum ar fi spus că 1-a aşezat în dreapta slavei aceleia mari şi 
nespuse? E cu neputinţă. 

Despre Acesta David spune: „ Zis-a Domnul Domnului Meu: Şezi de-a dreapta Mea până ce-i 
voi pune pe duşmanii Tăi aşternut picioarelor Tale" . Apoi, ca să nu crezi că e slab şi 
neputincios, a adăugat: „ Cu Tine, începutul în ziua puterii Tale" . Şi grăieşte şi mai lămurit: 
„ Din pântece mai înainte de luceafăr Te-am născut" . Nici un om nu s-a născut mai înainte de 
luceafăr. „ Tu eşti preot în veac, după rânduiala lui Melchisedec" . N-a spus: „ După rânduiala 
lui Aaron" . întreabă-1 dar pe iudeu: Pentru ce profetul a introdus un alt preot, după rânduiala lui 
Melchisedec, dacă nu avea să desfiinţeze vechea preoţie? 

Venind Pavel la acest text, iată cum 1-a făcut mai lămurit. După ce spune despre Hristos că, după 
cum zice în alt loc: „ Tu eşti preot în veac, după rânduiala lui Melchisedec" , a adăugat: „ Despre 
aceasta avem mult de vorbit şi este greu de tâlcuit" . După ce îi ţine de rău pe ucenici - căci 
trebuie să scurtez -, Apostolul le spune cine este Melchisedec, le spune istoria lui, grăind aşa: 
„ Acesta este cel ce 1-a întâmpinat pe Avraam când acesta se întorcea de la înfrângerea regilor şi 
1-a binecuvântat şi căruia Avraam i-a împărţit zeciuială din toate" . Apoi le descoperă 
superioritatea lui Melchisedec, închipuire a lui Hristos, şi le zice: „ Vedeţi dar cât de mare este 
acesta, căruia Avraam, patriarhul, i-a împărţit zeciuială din toate" . Pavel n-a spus aceste cuvinte 
fără rost, ci pentru că voia să arate că preoţia noastră este cu mult mai mare decât preoţia iudaică. 

Această superioritate se vede chiar în închipuirea ei, înainte de venirea adevăratei preoţii. într- 
adevăr, Avraam a fost tatăl lui lsaac, bunicul lui Iacov şi străbunicul lui Levi, căci Levi a fost Fiul 

lui Iacov; şi preoţia iudaică îşi are începutul de la Levi; or, acest Avraam, străbunicul leviţilor şi 
al preoţilor iudaici, s-a purtat ca un laic în faţa lui Melchisedec, care era închipuire a preoţiei 
noastre. Asta se vede din două fapte: întâi, că i-a dat zeciuială, căci laicii dau preoţilor zeciuială; 
al doilea, că a fost binecuvântat de Melchisedec, căci laicii sunt binecuvântaţi de preoţi. Uită-te 
dar cât de înaltă este preoţia noastră, dacă Avraam, patriarhul iudeilor, străbunicul leviţilor, este 
binecuvântat de Melchisedec şi-i dă acestuia zeciuială. Căci Vechiul Testament vorbeşte despre 
amândouă: şi că 1-a binecuvântat Melchisedec pe Avraam, şi că Avraam i-a dat zeciuială lui 
Melchisedec . Amintind de toate acestea, Pavel zicea: „ Vedeţi dar cât de mare este acesta!" . 

- Care „ acesta" ? 

- „ Melchisedec, răspunde Pavel, căruia patriarhul Avraam i-a şi dat zeciuială din cele mai bune 
prăzi. Şi aceia dintre fiii lui Levi care primesc preoţia au poruncă să ia zeciuială de Ia popor, 
adică de la fraţii lor, deşi au ieşit din coapsa lui Avraam" . Cu alte cuvinte, spune aşa: Leviţii, 
preoţii iudeilor, au primit poruncă, după Lege, să ia zeciuială de la ceilalţi iudei. Deşi toţi erau 
din Avraam, şi leviţii, şi restul poporului, totuşi leviţii luau zeciuială de la fraţii lor. Dar 
Melchisedec, care nu se înrudea cu ei - căci nu era din Avraam, nici din seminţia levitică, ci din 
alt neam - a zeciuit pe Avraam, adică a luat zeciuială de la el. Şi nu numai atât, ci şi altceva. 

- Ce anume? 

- L-a binecuvântat pe cel ce avea făgăduinţa, pe Avraam. 

- Şi ce spune asta? 

- Că Avraam e cu mult inferior lui Melchisedec. -Cum? 

- „ Or, fără nici o îndoială, cel mai mic este binecuvântat de cel mai mare" . 

Prin urmare, dacă Avraam, străbunicul leviţilor, n-ar fi fost mai mic decât Melchisedec, n-ar fi 
fost binecuvântat de acesta şi nici nu i-ar fi dat lui zeciuială. Voind apoi Pavel să arate că prin 
Melchisedec a ieşit la iveală aceasta, a adăugat: „ Şi, ca să spun aşa, adică aproape, prin Avraam 
a fost zeciuit şi Levi, cel care ia zeciuială" . 

- Ce înseamnă „ a fost zeciuit" ? 

- înseamnă că Levi, care încă nu se născuse, i-a dat şi el, prin Avraam, zeciuială lui Melchisedec. 
„ Căci era încă în coapsa tatălui său, spune Pavel, când l-a întâmpinat pe acesta Melchisedec" . 
De aceea Pavel, ca să arate mai dinainte aceasta, a zis: „ ca să spun aşa" . 

Mai departe, Pavel explică pentru ce a trebuit să spună toate acestea. „ Deci dacă desăvârşirea ar 
fi fost prin preoţia levitică - căci poporul sub ea a primit Legea -, ce nevoie mai era să se ridice 
alt preot după rânduiala lui Melchisedec şi să nu se numească după rânduiala lui Aaron?" . 

- Ce înţeles au aceste cuvinte? 

- Dacă religia iudaică era desăvârşită, spune Pavel, dacă Legea nu era umbră a bunătăţilor 
viitoare, dacă ea putea săvârşi totul, dacă nu avea să facă loc altei legi, dacă nici preoţia de mai 

înainte nu avea să fie desfiinţată şi dacă nu avea să fie adusă alta în locul ei, atunci, pentru ce 
Profetul a spus: „ Tu eşti preot în veac, după rânduiala lui Melchisedec" , când ar fi trebuit să 
spună: „ după rânduiala lui Aaron" ? De aceea şi întreabă Pavel: Dacă desăvârşirea ar fi fost prin 
preoţia levitică, ce nevoie mai era să se aducă un alt preot, după rânduiala lui Melchisedec şi să 
nu se numească după rânduiala lui Aaron? De aici se vede că preoţia levitică a luat sfârşit şi că a 
fost înlocuită cu alta, cu mult mai bună şi mai înaltă. Odată recunoscut acest lucru, trebuie 
recunoscut şi celălalt, că are să fie adusă o altă religie, pe măsura acestei preoţii superioare, adică 
religia noastră, şi o legiuire mai bună. 

Pentru a demonstra acest lucru, Pavel a spus: „ Schimbându-se preoţia, s-a schimbat neapărat şi 
Legea; şi unul este Ziditorul acestora" . Iar pentru că cele mai multe legi erau în legătură cu 
slujirea preoţiei şi pentru că preoţia aceasta a fost îndepărtată, este lămurit că, aducându-se altă 
preoţie în locul ei, trebuia să fie adusă şi altă legiuire, mai bună. 

Pentru a arăta despre cine s-au spus aceste cuvinte, Pavel zice: „ Pentru că Cel despre Care se zic 
acestea face parte din altă seminţie, din care nimeni n-a slujit altarului. Şi este învederat că din 
Iuda a răsărit Domnul nostru, seminţie căreia Moise nu i-a grăit nimic despre preoţie" . Aşadar, 
când se vede că Hristos este din seminţia lui Iuda, că este preot după rânduiala lui Melchisedec şi 
că Melchisedec este cu mult mai de cinste decât Avraam, urmează că se aduce o altă preoţie în 
locul celeilalte, cu mult superioară aceleia. Dacă închipuirea acestei preoţii a fost atât de mare, şi 
mai strălucitoare decât preoţia iudaică, atunci cu mult mai mare este însăşi realitatea, preoţia 
noastră. Pentru a arăta acest lucru, Pavel spunea: „ Este încă şi mai învederat lucrul acesta dacă, 
după asemănarea lui Melchisedec, se ridică alt preot, care nu-i preot după Legea poruncii 
trupeşti, ci după puterea vieţii nepieritoare" . 

- Ce înseamnă: „ nu după Legea poruncii trupeşti, ci după puterea vieţii nepieritoare" ? 

- înseamnă că nu-i trupească nici una dintre poruncile lui Hristos. Nu ne-a poruncit să jertfim oi 
şi viţei, ci să-I slujim lui Dumnezeu cu virtutea sufletului nostru; iar ca răsplată a acestor fapte 
ne-a gătit viaţa care nu piere niciodată. Şi iarăşi, când a venit, fiind noi morţi din pricina 
păcatelor, ne-a înviat şi ne-a dat viaţă; ne-a dezlegat dintr-o îndoită moarte, moartea păcatului şi 
moartea trupului. Pentru aceasta spune Pavel: „ Fiu după Legea poruncii trupeşti ci după puterea 
vieţii nepieritoare" , pentru că Hristos a venit să ne aducă astfel de daruri. 

6. Aşadar, odată ce s-a demonstrat că s-a schimbat preoţia, s-a demonstrat şi aceea că trebuia 
neapărat să se facă şi schimbarea Legii. Cu toate acestea, ar trebui să dovedesc ritos şi acest lucru 
şi să aduc mărturii din profeţi că şi Legea se va schimba, că religia veche se va schimba într-o 
religie mai bună şi că niciodată iudeii nu vor mai avea rege. 

Dar pentru că trebuie să grăiesc doar atât cât mă pot urmări ascultătorii şi pentru că nu trebuie să 
spun totul într-o singură cuvântare şi deodată, îmi sfârşesc aici cuvântul meu, lăsându-le pe 
celelalte pentru un alt timp. 

îndemn dragostea voastră să-şi amintească de cele spuse şi să le lege cu cele spuse mai înainte. 
Rugămintea pe care v-am făcut-o mai înainte v-o fac şi acum: însănătoşiţi pe fraţii voştri! Aveţi 
multă purtare de grijă de mădularele voastre lăsate în părăsire! Eu mă ostenesc atât nu pentru ca 
să vorbesc, nici ca să mă bucur de aplauzele şi laudele voastre, ci ca să aduc pe calea adevărului 
pe cei smulşi de pe ea. Să nu spună nimeni: „ Ce legătură am eu cu el? De-ar da Dumnezeu să 

mă pot mântui pe mine însumi!" , nimeni nu se poate mântui fără dragostea de aproapele şi fără 
mântuirea aproapelui! De aceea şi Pavel spune: „ nimeni să nu caute pe ale sale, ci fiecare pe ale 
celuilalt" , ştiind că atunci îşi este de folos, când este de folos aproapelui. Tu eşti sănătos, dar 
fratele tău este bolnav. Dacă eşti om cu judecată, vei suferi mai mult pentru cel bolnav şi îl vei 
imita în aceasta pe fericitul Pavel, care spune: „ Cine este slab, şi eu să nu fiu slab? Cine se 
sminteşte, şi eu să nu ard?" . Dacă atunci când dăm doi bănuţi, când cheltuim puţin argint cu 
săracii, ne bucurăm, câtă plăcere n-am simţi dacă am putea mântui suflete, câtă răsplată n-am 
primi în veacul ce va să fie! Aici, ori de câte ori ne întâlnim cu aceia cărora le-am făcut bine, 
simţim mare bucurie aducându-ne aminte de binefacerile făcute lor; iar la scaunul cel înfricoşător 
de judecată vom dobândi mare îndrăznire văzându-i şi pe ei acolo. Şi după cum cei nedrepţi, cei 
lacomi, cei răpitori, cei ce au făcut rău semenilor lor, când vor pleca acolo şi îi vor vedea pe cei 
cărora le-au făcut rău - Scriptura spune că îi vor vedea, şi se vede asta din cele petrecute cu 
bogatul şi Lazăr - nu vor putea să deschidă nici gura, nici să spună ceva ca să se apere, ci vor fi 
copleşiţi de ruşine şi de osândă, şi vor fi duşi din faţa acelora în râurile cele de foc, tot aşa şi cei 
care în viaţa aceasta de aici i-au învăţat şi i-au îndemnat pe semenii lor se vor umple de multă 
îndrăznire când vor vedea acolo că îi apără cei mântuiţi de ei. Pavel a arătat asta prin cuvintele: 
„ Lauda voastră noi suntem, după cum şi voi sunteţi lauda noastră" . 

- Spune, Pavele, când? 

- „ In ziua Domnului nostru Iisus Hristos" . Şi, iarăşi, Hristos îndeamnă, spunând: „ Faceţi-vă 
prieteni cu bogăţia nedreaptă, ca, atunci când veţi sărăci, să vă primească ei in corturile veşnice" 
. Vezi că dobândim multă îndrăznire de la aceia cărora le facem bine acum? Deci, dacă avem 
atâtea cununi, atâta răsplată când facem bine cuiva ajutându-1 cu bani, cum să nu avem multe şi 
mari bunătăţi când lucrăm pentru folosul sufletesc al cuiva? 

Dacă Tavita cea vestită, care le-a îmbrăcat pe văduve şi a uşurat sărăcia, a venit iarăşi din moarte 
la viaţă, dacă lacrimile celor ajutaţi de ea au întors în trup sufletul ei plecat înainte de învierea 
cea de obşte, ce nu vor putea face lacrimile oamenilor acelora mântuiţi de tine? După cum 
văduvele care stăteau în jurul Tavitei au arătat-o din moartă vie, tot astfel şi cei mântuiţi acum de 
tine vor sta atunci în jurul tău. Vor face să te bucuri de marea iubire de oameni a lui Dumnezeu, 
te vor scoate din gheena focului. 

Cunoscând toate acestea, să nu fiţi înflăcăraţi şi zeloşi numai acum, când vă vorbesc, ci aprindeţi 
şi mai târziu focul pe care îl aveţi acum. Ieşind de aici, răspândiţi mântuirea în întreg oraşul. 
Dacă nu-i cunoaşteţi pe cei care suferă de această boală, căutaţi-i. De veţi face aşa, vă voi vorbi 
şi eu cu mai multă tragere de inimă; voi şti că n-am semănat pe piatră; iar voi veţi ajunge şi mai 
râvnitori în a săvârşi virtutea. 

Se întâmplă cu virtutea ceea ce se întâmplă şi cu banii. După cum cel ce câştigă două monezi de 
aur capătă mai mare dorinţă să adune şi să strângă zece şi douăzeci de monezi, tot astfel şi cel 
care face şi săvârşeşte o faptă bună capătă chiar prin săvârşirea acestei fapte sfat şi imbold ca să 
facă şi alte fapte. Deci, ca să mântuim şi pe fraţii noştri şi să dobândim şi iertare pentru păcatele 
noastre, dar, mai bine spus, să dobândim multă îndrăznire înaintea lui Dumnezeu, şi înainte de 
toate celelalte să facem să se slăvească numele lui Dumnezeu, să pornim cu soţiile, cu copiii şi 
cu cei ai noştri la vânătoarea aceasta! Să-i smulgem din cursa diavolului pe cei prinşi de el după 

voinţa lui. Să nu ne oprim până ce nu facem tot ce ne stă în putinţă, fie de-i convingem, fie de 
nu-i convingem. Dar, mai bine spus, este cu neputinţă ca un creştin să nu poată fi convins. 

Dar ca să nu aveţi nici această scuză, că nu i-aţi putut convinge, vă spun aşa: Când vezi că nu-1 
poţi convinge după ce ai vorbit mult cu el şi ai făcut tot ce-ţi stă în putinţă, adu-1 la preoţi si 
negreşit, cu harul lui Dumnezeu, vor pune mana pe vânat. Tot meritul va fi al tău, care l-ai adus 
la preoţi. Acestea să le spună bărbaţii femeilor, femeile, bărbaţilor, părinţii, copiilor, prietenii, 
prietenilor. Să afle şi iudeu, şi cei care par că sunt în rândurile noastre dar gândesc ca iudeu, să 
afle de râvna, de grija şi de privegherea ce le avem pentru fraţii noştri care au trecut de partea 
iudeilor. Dar, negreşit înaintea noastră, aceia îi vor respinge pe creştinii care se duc la sinagogile 
iudeilor. Dar, mai bine spus, nici nu va mai îndrăzni cineva de acum înainte sa se ducă la ei, ci 
trupul Bisericii va fi curat. Iar Dumnezeu, Care voieşte ca toţi oamenii să se mântuiască şi să 
vină la cunoaşterea adevărului , să vă dea vouă putere la această vânătoare, iar pe ei săi scape de 
această rătăcire şi, mântuindu-ne pe noi toţi, să ne învrednicească de împărăţia cerurilor, spre 
slava Lui, că Lui se cuvine slava şi puterea în vecii vecilor. Amin. 

Cuvântul VIII 

din "Cuvântări împotriva anomeilor. Către iudei" 
Ed. IBMBOR - 2007 

1 . A trecut postul iudeilor, dar, mai bine spus, beţia iudeilor. Căci te poţi îmbăta şi fără vin, te poţi 
îmbăta chiar când eşti treaz. Dacă n-ar fi beţie fără vin. Profetul n-ar fi spus: „ Vai de cei ce sunt 
beţi, dar nu de vin" . Dacă n-ar fi beţie fără vin, Pavel n-ar fi spus: „ Nu vă îmbătaţi de vin" . 
Tocmai pentru că poţi să te îmbeţi şi altfel, a spus: „ Nu vă îmbătaţi de vin" . Te poţi, îmbăta de 
mânie, de poftă ruşinoasă, de iubire de arginti, de slavă deşartă şi de mii şi mii de alte patimi. 
Beţia nu-i altceva decât o ieşire din dreapta judecată, o înne-bunire, o lipsă de sănătate 
sufletească. Poate fi numit, pe bună dreptate, beat nu numai cel ce bea mult vin, ci şi cel care 
întreţine în suflet o altă patimă. 

Este beat şi cel care iubeşte o femeie străină, şi nu pe a lui, cel care se duce la femei desfrânate. 
După cum cel ce bea mult vin şi merge pe două cărări rosteşte cuvinte de ruşine şi vede lucrurile 
pe dos, tot astfel şi desfrânatul, plin de această poftă neînfrânată ca şi cum ar fi plin de vin, nu 
mai rosteşte nici un cuvânt sănătos, ci toate cuvintele lui sunt de ruşine, stricate, grosolane, pline 
de batjocură; vede lucrurile pe dos; este orb faţă de tot ce-i stă înaintea ochilor, dar o vede 
pretutindeni pe femeia pe care o doreşte; ca un ieşit din minţi, ca un nebun, şi în adunări şi la 
ospeţe, în orice timp şi în orice loc, de i-ar vorbi mii de oameni, ţi se pare că nici nu te aude; la 
femeia pe care o iubeşte, la aceea îi este gândul şi visează păcatul! îi bănuieşte pe toţi, se teme de 
toţi; nu-i într-o stare mai bună decât un animal prins în cursă. 

Este beat, de asemenea, şi cel stăpânit de mânie. Şi acestuia i se umflă faţa, i se înăspreşte glasul, 
i se umplu ochii de sânge, i se întunecă mintea, i se îneacă sufletul, îi tremură limba, ochii i se 
mişcă de colo-colo, urechile aud pe dos cuvintele; mânia îi ameţeşte creierul mai grozav decât 
vinul; stârneşte furtună şi face tulburare cu greu de potolit. 

Dar dacă e beat omul stăpânit de pofta trupului sau de mânie, apoi cu mult mai mult e beat şi 
nebun omul necredincios, omul care huleşte pe Dumnezeu, omul care se împotriveşte legilor Lui, 

omul care niciodată nu vrea să se lase de încăpăţânarea lui deşartă. Omul acesta este mai ticălos 
decât chefliii şi decât cei ieşiţi din minţi, chiar dacă pare a nu-şi da seama de starea sa. Căci 
aceasta mai cu seamă trebuie observat la beţie, că beţivul nu-şi dă seama că se poceşte; după cum 
şi la nebunie aceasta e grozăvia, că bolnavii de această boală nu ştiu că sunt bolnavi. 

Tot aşa şi iudeii acum, sunt beţi, dar nu-şi dau seama, nu simt. Postul lor, mai ruşinos decât orice 
beţie, a trecut; dar noi nu vom înceta de a purta grijă de fraţii noştri, nici nu vom socoti 
nepotrivită grija fată de dânşii! Dimpotrivă, să facem ce fac ostaşii! Aceştia, după ce se termină o 
luptă şi îi alungă pe duşmani, nu aleargă îndată în corturi la întoarcerea lor după izgonirea 
duşmanilor, ci se duc pe câmpul de bătălie şi-i ridică pe ostaşii căzuţi; pe cei morţi îi îngroapă în 
pământ, iar pe cei pe care-i văd că încă mai răsuflă şi n-au răni de moarte, îi ridică, îi duc în 
corturi cu multă grijă; le scot săgeţile, cheamă doctori, le spală rănile, folosesc doctorii, le dau 
toate îngrijirile trebuincioase şi-i fac sănătoşi. 

Tot aşa şi noi, pentru că am alungat cu harul lui Dumnezeu pe iudei, înarmându-ne cu profeţii 
împotriva lor, acum, la întoarcerea noastră de la luptă, să ne uităm pretutindeni să vedem dacă n- 
au căzut cumva vreunii dintre fraţii noştri, dacă n-au fost atraşi de postul iudeilor, dacă n-au luat 
parte la sărbătoarea lor. Pe nici unul dintre cei căzuţi să nu-1 dăm mormântului; pe toţi să-i 
ridicăm, să-i îngrijim. 

In războaiele cele obişnuite este cu neputinţă să mai aduci la viaţă, să-1 mai ai ca ostaş pe cel care 
a căzut pe câmpul de luptă şi şi-a dat sufletul; dar în războiul şi lupta aceasta duhovnicească, este 
cu putinţă, dacă voim, să-1 aducem iarăşi la viaţă, cu ajutorul harului lui Dumnezeu, chiar pe cel 
care a primit o rană mortală. Moartea aceasta nu-i o moarte a firii, ca moartea cealaltă, ci o 
moarte a voinţei şi a gândului. O voinţă moartă o mai poţi învia, un suflet mort poţi să-1 mai 
readuci la viaţa lui proprie, poţi să-1 mai faci să cunoască pe Stăpânul lui. 

2. Să nu ne lăsăm cuprinşi de oboseală, fraţilor, să nu fim nepăsători, să nu pierdem curajul şi 
nici să nu spunem acele cuvinte: înainte de postul iudeilor trebuia să facem totul şi să-i întărim 
pe fraţii noştri! Care mai e folosul acum, după ţinerea postului, după săvârşirea păcatului, după 
împlinirea nelegiuirii? 

Dacă ştii, iubite, ce înseamnă purtarea de grijă de fraţi, atunci ştii că mai cu seamă acum trebuie 
arătată această purtare de grijă, acum trebuie să arătăm toată râvna. Nu numai înainte de păcat 
trebuie să-i întărim pe fraţi, ci trebuie să le întindem mâna şi după căderea în păcat. Dacă 
Dumnezeu, de la început, ar fi făcut aşa, dacă ne-ar fi întărit numai înainte de păcat, iar după 
săvârşirea păcatului n-ar mai fi vrut să ştie de noi, şi ne-ar fi lăsat să zăcem necontenit în această 
cădere, nici unul dintre noi nu s-ar mai fi mântuit. Dar Dumnezeu nu face aşa; este bun şi iubitor 
de oameni şi doreşte foarte mult mântuirea noastră; de aceea, ne arată multă purtare de grijă şi 
după ce cădem în păcate. 

Pe Adam Dumnezeu 1-a întărit şi înainte de a păcătui şi i-a zis: „ Din tot pomul care este în rai să 
mănânci, dar din pomul cunoştinţei binelui şi răului să nu mănânci, căci în ziua în care vei mânca 
din el, cu moarte vei muri" . Iată că Dumnezeu 1-a întărit pe om şi prin uşurinţa poruncii date lui, 
şi prin bogăţia celor îngăduite, şi prin pedeapsa osândei ce avea să vină de călca porunca, şi prin 
graba venirii ei - căci n-a spus că: „ vei muri după o zi, sau două, sau trei zile" , ci: „ în ziua în 
care vei mânca din el, cu moarte vei muri" . Deci Dumnezeu 1-a întărit pe om în tot chipul în care 
trebuia să-1 întărească. Dar pentru că omul după atâta purtare de grijă, după atâta învăţătură, 

sfatuire şi binefacere, a căzut şi n-a ascultat de poruncile lui Dumnezeu, Dumnezeu n-a spus: 
„ Pentru care câştig, pentru care folos? A mâncat, a căzut, a călcat legea, 1-a crezut pe diavol, a 
necinstit porunca Mea, a primit rana, a ajuns mort, a fost dat morţii, a ajuns sub osândă! Pentru 
ce, dar, să mai stau de vorbă cu el?" . Nu, Dumnezeu n-a grăit aşa! Dimpotrivă, a venit îndată la 
om. A stat de vorbă cu el, 1-a mângâiat. I-a pus pe rană un alt leac, leacul ostenelilor şi al 
sudorilor. Şi n-a contenit de a face şi a încerca totul până ce n-a ridicat firea cea căzută, până ce 
nu 1-a izbăvit de moarte, până ce nu 1-a urcat la cer. I-a dat bunătăţi mai mari decât cele pierdute; 
i-a arătat diavolului, prin fapte chiar, că n-a câştigat nimic de pe urma uneltirii lui; i-a scos din rai 
pe oameni, dar i-a văzut puţin mai târziu în ceruri, amestecaţi cu îngerii. 

Aşa a făcut şi cu Cain. Şi pe el 1-a întărit înainte de păcat; i-a prezis în cuvinte precise, zicându-i: 
„ De nu faci bine, păcatul bate la uşă; pe tine te pofteşte, dar tu îl vei stăpâni!" . Iată înţelepciune 
şi pricepere! Dumnezeu îi spune: „ Te temi că are să-ţi ia fratele tău întâietatea de întâi-născut din 
pricina cinstei ce i-am dat-o? Te temi că are să-ţi răpească fratele tău întâietatea ce ţi se cuvine 
ţie? într-adevăr, cei întâi-născuţi trebuie să fie mai de cinste decât cei al doilea născuţi! Dar ai 
curaj, nu te teme, nu te nelinişti pentru asta! „ Spre tine întoarcerea lui, şi tu îl vei stăpâni!" . Cu 
alte cuvinte Dumnezeu spune aşa: „ Păstrează-ţi cinstea de întâi-născut! Fii fratelui tău scăpare, 
şi acoperământ, şi apărare! Stăpâneşte-1 şi fii domn peste el! Numai nu te porni spre crimă, nu 
săvârşi acea ucidere nelegiuită!" . 

Cu toate acestea, deşi Dumnezeu i-a grăit aşa, Cain n-a ascultat, nu s-a liniştit, ci a săvârşit acea 
crimă grozavă, şi-a înfipt mâna în gâtlejul fratelui său. Ce dar? A spus oare Dumnezeu: „ Să-1 
lăsăm! La ce folos să mă mai ocup de el? A ucis, a omorât, n-a ţinut seamă de sfatul Meu, a 
săvârşit o crimă de neiertat, de nevindecat, cu toate că a avut parte de o atât de mare şi de o astfel 
de purtare de grijă, de învăţătură şi de sfatuire. A alungat din minte toate sfaturile şi toată 
învăţătura Mea. Nimic nu 1-a întors de la gândul lui! Să-1 las dar să fie aruncat de la faţa Mea, să 
nu-1 mai învrednicesc de nici un cuvânt" A grăit Dumnezeu asta? Nici n-a grăit, nici n-a făcut 
aşa! Dimpotrivă, s-a dus iar la el! II îndreaptă pe Cain, îi spune: „ Unde este Abel, fratele tău?" . 
Nu-1 lasă nici când tăgăduieşte, ci-1 face să-şi mărturisească fapta chiar fără voia lui. Când Cain îi 
răspunde „ Nu ştiu" , Dumnezeu îi zice: „ Glasul sângelui fratelui tău strigă către Mine" . însăşi 
fapta, îi spune Dumnezeu, te arată ucigaş. 

- Ce a zis Cain? 

- „ Mai mare-mi este vina decât să fiu iertat. Dacă mă scoţi de la faţa pământului, şi de la faţa Ta 
mă voi ascunde" . Cu alte cuvinte, Cain grăieşte aşa: „ Am făcut un păcat care nu poate fi nici 
iertat, nici apărat, nici lăsat! Dar dacă vrei să pedepseşti fapta mea, atunci voi fi lăsat la bunul 
plac al tuturor, căci sunt lipsit de ajutorul Tău" . 

- Ce i-a răspuns Dumnezeu? 

- „ Nu aşa, ci tot cel ce va omori pe Cain de şapte ori va fi pedepsit" , „ nu te teme, îi spune 
Dumnezeu. Vei trăi viată lungă, iar dacă te va ucide cineva, va primi multe pedepse" . Căci în 
Scriptură numărul şapte arată o mulţime nehotărâtă. într-adevăr, Cain a suferit multe pedepse: a 
trăit cu nelinişte, cu cutremur, cu suspine, cu sleirea trupului. Dar spune Dumnezeu: „ Cel care te 
va omorî şi te va izbăvi de aceste pedepse, îşi va atrage asupra lui pedeapsa" . 

Cuvintele acestea par grele şi împovărătoare; totuşi sunt expresia unei mari purtări de grijă. 
Dumnezeu, voind să-i înţelepţească pe oamenii de mai târziu, a izvodit o astfel de pedeapsă, care 
putea să-1 izbăvească de păcat. Dacă Dumnezeu l-ar fi ucis îndată după săvârşirea crimei, (Cain) 
ar fi plecat din lumea aceasta cu păcatul acoperit şi oamenii de mai târziu n-ar fi ştiut de el. Dar 
aşa, pentru că a fost lăsat să trăiască multă vreme în spaima aceea grozavă, a ajuns dascălul 
tuturor celor care-1 întâlneau. Prin înfăţişarea lui, prin tremurăturile trupului sau, îi sfătuia pe toţi 
să nu mai îndrăznească a săvârşi o astfel de faptă, ca să nu păţească şi ei la fel. Iar el a ajuns mai 
bun. Căci tremurul, frica şi viaţa lui plină de nelinişte, sleirea trupului lui, toate acestea îl ţineau 
ca nişte lanţuri şi nu-1 mai lăsau să pornească iarăşi spre o altă faptă asemănătoare şi-i aminteau 
necontenit de fapta lui de mai înainte. Chinurile acestea i-au făcut sufletul mai înţelept. 

3. Pe când spuneam acestea, mi-a venit în minte să aduc vorba şi să cercetez pentru ce Cain n-a 
putut să-şi spele păcatul, deşi 1-a mărturisit, şi-a osândit fapta, a spus că a făcut un păcat mai 
presus de iertare şi că nu este vrednic de nici o apărare. Profetul doar spune: „ Spune tu mai întâi 
fărădelegile tale, ca să te îndreptezi" . Pentru ce nu i s-a şters păcatul, ba, dimpotrivă, a fost şi 
osândit? 

- Pentru ce? 

- Pentru că nu şi-a spus păcatul aşa cum a poruncit Profetul. Profetul n-a spus doar atât: „ Spune 
tu fărădelegile tale" . 

- Dar ce a mai spus? 

- „ Spune tu mai întâi fărădelegile tale" . Ceea ce trebuie să cauţi nu-i atât, să-ţi spui păcatele, ci 
ca tu să le spui întâi, să nu aştepţi să ţi le spună altul, să te învinuiască altul. Cain nu şi-a spus el 
întâi păcatul, ci a aşteptat să-i fie dat pe faţă de Dumnezeu. Dar, mai bine spus, când a fost dat pe 
faţă, a tăgăduit. Atunci a spus păcatul, când i s-a arătat că fapta lui e cunoscută. Iar aceasta nu 
mai e mărturisire. 

Şi tu dar, iubite, când faci un păcat, nu aştepta ca altul să te învinuiască! Ci mai înainte de a fi 
învinuit, mai înainte de a fi hulit, osândeşte-ţi fapta ta, mărturiseşte-ti tu păcatul! Dacă altul ţi-1 
dă pe fată, atunci fapta cea bună nu este o urmare a mărturisirii tale! îndreptarea ta se datorează 
învinuirii aceluia. Din pricina aceasta şi altcineva spune: „ Dreptul singur este pârâşul său, de la 
primul cuvânt" . Deci, ceea ce trebuie să cauţi nu este (doar) să te învinuieşti singur, ci să fii cel 
dintâi care să te învinuieşti, să nu aştepţi să fii vădit de alţii. 

Petru şi-a spălat acel păcat vestit al lepădării de Hristos, pentru că după acea lepădare 
grozavă şi-a adus aminte iute de păcat, şi-a spus greşeala înainte de a-1 învinui cineva şi a 
plâns cu amar. Aşa de bine şi-a spălat păcatul, că a ajuns chiar primul dintre Apostoli, că i 
s-a încredinţat întreaga lume. 

Cele spuse până acum au arătat îndestulător tot ceea ce spuneam la începutul predicii mele - căci 
trebuie să mă întorc la subiect -, anume că nu trebuie să-i neglijăm pe fraţii noştri căzuţi; nu 
trebuie să-i dispreţuim! Trebuie, dimpotrivă, să-i întărim şi înainte de căderea în păcat, dar să le 
arătăm multă purtare de grijă şi după săvârşirea păcatelor. Tot aşa fac şi doctorii. Dau sfaturi şi îi 
învaţă pe oameni cele ce pot să-i ţină sănătoşi şi pot îndepărta boala; dar dacă oamenii nu ţin 

seama de sfaturile lor şi se îmbolnăvesc, doctorii nu-i lasă în părăsire, ci atunci mai cu seamă le 
poartă mult de grijă, ca să-i scape de boli. La fel a făcut şi Pavel. Nu 1-a lăsat în părăsire pe 
desfrânatul cel din Corint, după săvârşirea acelui păcat vestit, după nelegiuirea aceea grozavă, 
neîntâlnită nici printre păgâni, ci, cu toate că o luase la goană, cu toate că nu voia să primească 
leacul, că sărea şi arunca din picioare, 1-a adus să se vindece şi 1-a vindecat aşa de bine, încât s-a 
unit iarăşi cu trupul Bisericii. 

Pavel nu şi-a spus: „ Pentru ce câştig? La ce folos? S-a desfrânat, a săvârşit păcatul, nu vrea să se 
despartă de desfrânare, ba, mai mult, se şi laudă, se crede mare, face ca buboiul să nu i se mai 
vindece! Să-1 lăsăm dar în voia Domnului, să-1 părăsim!" . Pavel n-a grăit aşa! Dimpotrivă, 
atunci mai cu seamă a arătat mai mare purtare de grijă, când a văzut că (acela) a alunecat spre un 
păcat cu neputinţă de spus în cuvânt. Nu s-a oprit de a-1 înfricoşa, de a-1 ameninţa, de a-1 osândi, 
şi el şi prin mulţi alţii, nu s-a oprit de a face şi a cerca totul, până nu 1-a făcut să-şi recunoască 
păcatul lui, să-şi dea seama de nelegiuirea lui , până ce nu 1-a izbăvit de toată spurcăciunea. 
Fă şi tu tot aşa! Imită-1 pe vestitul samarinean, pe cel din Evanghelie, care a arătat atât de mare 
purtare de grijă celui rănit. A trecut pe acolo un levit, a trecut şi un fariseu; dar nici unul din ei nu 
s-a aplecat spre cel ce zăcea; fără milă, cu cruzime l-au lăsat şi au plecat. Dar un samarinean, 
care nu avea nici o legătură cu el, n-a trecut pe alături; s-a oprit lângă acesta, i s-a făcut milă de 
el şi a turnat untdelemn şi vin (pe rănile lui). L-a pus apoi pe asinul său, 1-a dus la o casă de 
oaspeţi, a dat doi dinari şi a mai făgăduit că va mai da pentru ca să-1 vindece pe acela de care 
nimic nu-1 lega . Samarineanul nu şi-a spus: „ Ce-mi pasă de el! Sunt samarinean, n-am nici o 
legătură cu el! Oraşul e departe, iar acesta nici nu poate merge pe picioare! Dar dacă n-are să 
poată suporta lungimea drumului şi am să-1 duc mort? Dacă am să fiu învinuit că l-am ucis? 
Dacă am să fiu învinuit de omor?" . 

într-adevăr, adeseori, mulţi oameni au văzut în calea lor oameni răniţi, zbătându-se între moarte 
şi viată, dar au trecut mai departe nu pentru că le-ar fi fost greu să-i ridice sau pentru că ar fi vrut 
să-şi cruţe banii, ci pentru că s-au temut să nu fie târâţi la tribunal, ca ucigaşi. Samarineanul 
acela, omul acela blând şi iubitor de semeni, nu s-a temut de o astfel de năpastă! A trecut totul cu 
vederea; l-a pus pe rănit pe asinul său şi l-a dus la casa de oaspeţi. Nu i-a fost teamă de nimic! 
Nici de primejdie, nici de cheltuială de bani, de nimic! Când samarineanul a fost aşa de iubitor 
de oameni, aşa de bun cu un om necunoscut, putem fi oare iertaţi noi, care trecem cu nepăsare pe 
lângă fraţii noştri căzuţi în şi mai mari nenorociri? Căci şi aceşti fraţi ai noştri, care au postit 
acum cu iudeii, au căzut între tâlhari, dar, mai bine spus, între cei mai fioroşi tâlhari, care au 
pricinuit celor căzuţi în mâinile lor cele mai mari rele. Nu le-au rănit trupul, aşa cum au făcut 
atunci tâlharii aceia, ci le-au rănit sufletul; şi după ce le-au rănit sufletul cu mii de lovituri, au 
plecat, lăsându-i zăcând în groapa necredinţei. 

4. Să nu fim nepăsători faţă de o astfel de tragedie şi nici să nu trecem fără să ne doară inima pe 
lângă o privelişte atât de vrednică de plâns. De-o fac alţii, tu să nu o faci. Nu spune în sinea ta: 
„ Sunt un laic; am femeie şi copii! Asta-i treaba preoţilor, a monahilor!" . Nici acel samarinean n- 
a grăit aşa. Nu şi-a zis: „ Unde-s acum preoţii? Unde-s acum fariseii? Unde-s dascălii iudeilor?" . 
Dimpotrivă, ca şi cum ar fi găsit o comoară foarte mare, aşa s-a repezit asupra câştigului. 

Şi tu dar, când vezi că cineva are trebuinţă de vindecare trupească şi sufletească, nu spune în tine 
însuţi: „ Pentru ce nu-1 vindecă pe el cutare sau cutare?" . Scapă-1 tu de boală şi nu cere socoteală 

altora pentru nepăsarea lor. Te întreb: Dacă ai găsi pe jos o monedă de aur, te-ai întreba oare: 
„ Pentru ce n-a ridicat-o cutare sau cutare?" , nu te-ai grăbi tu s-o iei înaintea altora? Gândeşte la 
fel şi când e vorba de fraţii cei căzuţi! Socoteşte purtarea de grijă pentru ei precum găsirea unei 
comori. Dacă îi picuri învăţătura cuvântului ca pe untdelemn, dacă-1 legi cu bunătatea ta, dacă-1 
îngrijeşti cu răbdarea ta, este pentru tine mai bogat decât o comoară. „ Cel care face cinstit din 
cei necinstit va fi ca gura Mea" , spune Scriptura. 

Ce poate egala cinstea aceasta? Ceea ce nu face nici postul, nici culcarea pe pământul gol, nici 
privegherile, aceea o face mântuirea fratelui. Gândeşte-te câte păcate n-a făcut gura ta, câte 
cuvinte de ruşine n-a rostit, câte hule şi câte ocări n-a scos! Gândeşte-te la toate acestea, şi atunci 
negreşit te vei îngriji şi de mântuirea celui căzut. O singură faptă ca aceasta va putea curaţi toată 
întinăciunea aceea. Dar pentru ce vorbesc eu de curăţire? Vei face gura ta gură a lui Dumnezeu. 
Ce poate egala cinstea aceasta? Am făgăduit eu asta? Nu! însuşi Dumnezeu a spus-o: „ Dacă 
scoţi pe cineva din păcat, spune Dumnezeu, gura ta va fi ca şi gura Mea, curată, sfântă" . 

Să nu-i neglijăm pe fraţii noştri, să nu-i trecem cu vederea spunând: „ Câţi au postit cu iudeii! 
Câţi au fost târâţi acolo!" . Să nu spunem aşa, ci să purtăm grijă de ei! Chiar dacă ar fi mulţi cei 
ce au postit cu iudeii, tu, iubite, nu-i vădi şi nu da în vileag nenorocirea Bisericii, ci vindec-o! 
De-ţi spune cineva: „ Au postit mulţi creştini cu iudeii" , tu închide-i gura, ca să nu se 
răspândească zvonul acesta, şi spune-i: „ Eu nu ştiu pe nimeni! Te înşeli, omule, şi minţi! Ai 
văzut doi sau trei creştini atraşi de iudei, şi tu spui că-s mulţi!" . închide gura celui ce învinuieşte, 
dar nu sta nepăsător faţă de cei atraşi de iudei, ca, şi printr-o faptă, şi prin alta, Biserica să iasă 
întărită. Prin una nu răspândeşti zvonul acesta rău, iar prin alta îi aduci iarăşi în turma cea sfântă 
pe cei atraşi de iudei. 

Să nu umblăm dar de colo-colo şi să întrebăm: Cine a păcătuit? Dimpotrivă, să ne străduim să-i 
îndreptăm pe cei ce au păcătuit. Urât obicei, într-adevăr, urât obicei să-i învinuieşti numai pe 
fraţi, şi să nu te îngrijeşti de îndreptarea lor! Să dai pe faţă păcatele celor păcătoşi, şi să nu-i 
vindeci. 

Să stârpim dar, iubiţilor, acest obicei rău! Mare vătămare pricinuieşte! Şi-ţi voi spune cum. 
Cineva a auzit de la tine că mulţi creştini au postit cu iudeii şi, fără să cerceteze, a spus vorba 
asta altuia; acela, tot fără să cerceteze, o spune altuia; apoi, încetul cu încetul, zvonul acesta rău 
creşte. 

Biserica este acoperită de mare ocară, iar cei pierduţi nu-s cu nimic folosiţi. Paguba este şi pentru 
aceştia, şi pentru alţii mulţi. Chiar de sunt puţini cei căzuţi, noi prin astfel de zvonuri îi înmulţim: 
pe cei ce stau îi slăbim, iar celor care sunt pe cale să cadă le dăm brânci. Creştinul, când aude că 
au postit mulţi cu iudeii, începe să se trândăvească şi el, iar cel slab în credinţă, când aude 
aceasta, aleargă şi îngroaşă rândul celor căzuţi. Să nu ne bucurăm, dar, nici de această faptă rea, 
nici de alta! Chiar de-ar fi mulţi cei ce au păcătuit, încât să-i putem vădi şi să putem spune că 
sunt mulţi, totuşi să nu facem aceasta! Să ne închidem gura, să ne stăpânim, nu-mi spune mie că 
au postit mulţi cu iudeii, spune -mi că i-ai îndreptat pe cei mulţi. Eu n-am cheltuit atâtea vorbe ca 
să-mi învinuieşti pe cei mulţi, ci ca să faci pe cei mulţi puţini, dar, mai bine, nici puţini, ci să-i 
mântui şi pe aceştia. Deci, nu da în vileag păcatele, ci vindecă-le! 

După cum cei care dau în vileag păcatele altora şi se ocupă numai cu asta, fac să se creadă că 
sunt mulţi cei păcătoşi, chiar dacă sunt în realitate puţini, tot astfel şi cei care se stăpânesc de la o 

astfel de faptă, care închid gura celor care vădesc păcatele altora şi se îngrijesc de îndreptarea 
celor căzuţi, îi îndreaptă cu uşurinţă pe aceştia, chiar de sunt mulţi, şi nu mai lasă să se vatăme 
altul de pe urma zvonurilor lor. N-ai auzit ce spunea David jelindu-1 pe Saul? „ Cum au căzut cei 
puternici!, spune el. Nu vestiţi în Gat nici nu binevestiţi în căile Ascalonului, ca să nu se 
veselească fiicele celor de alt neam, nici să se bucure fiicele celor netăiaţi împrejuri" . Dacă 
David nu voia să se dea în vileag o faptă atât de cunoscută, tocmai pentru ca să nu se bucure 
vrăjmaşii, cu atât mai mult nu trebuie să aducem noi la urechile străinilor cele petrecute printre 
noi, dar, mai bine spus, nu trebuie aduse nici la urechile noastre, pentru ca duşmanii să nu se 
bucure la auzul lor, iar ai noştri să nu cadă la aflarea lor; dimpotrivă, să le micşorăm şi să le 
îngrădim. Nu-mi spune: „ Am spus numai cutăruia!" . Ţine în tine cuvântul! După cum tu nu te- 
ai putut stăpâni să taci, tot aşa nu se va putea stăpâni nici acela! 

5. Cuvintele acestea nu le spun numai despre păcatul săvârşit cu postul acesta, ci şi despre alte 
mii şi mii de păcate. Să nu ne uităm să vedem de au păcătuit mulţi, ci aceea să urmărim, ca să-i 
aducem pe aceştia pe calea cea dreaptă. Să nu-i lăudăm pe duşmani, iar pe noi să ne hulim! Să nu 
spunem că ei sunt puternici, iar noi slabi. Să facem tocmai dimpotrivă. Zvonul doboară sau ridică 
adeseori un suflet; deşteaptă râvnă într-un suflet nerâvnitor sau o stinge într-un suflet plin de 
râvnă. De aceea, vă îndemn să răspândiţi acele veşti care înalţă viaţa noastră creştină, care o fac 
să se arate deplin îmbunătăţită. Să nu răspândim acele veşti care revarsă ocară de obşte peste 
creştini. De auzim despre o faptă bună, s-o spunem tuturor; de auzim de una rea, s-o ascundem în 
noi înşine şi să facem totul ca s-o stârpim. 

Şi acum, să umblăm, să-i căutăm, să-i vedem pe cei căzuţi! Să nu ne dăm în lături chiar de-ar 
trebui să intrăm în case! Dacă cel căzut în păcatul acesta îţi este necunoscut şi nu are nici o 
legătură cu tine, interesează- te, află pe cine are prieten şi cunoscut, de cine ascultă mai bine. Ia-1 
pe acela şi intră în casa lui! Nu te ruşina, nu roşi! Poate că te-ai ruşina dacă te-ai duce să-i ceri 
bani sau să primeşti vreun dar de la el. Dar dacă alergi pentru mântuirea lui, pricina intrării tale 
în casa lui te dezleagă de orice vină. Aşază-te lângă el şi spune-i, începându-ţi cuvântul din altă 
parte, ca să nu bănuiască el că ai venit să-1 îndrepţi: 

- Spune-mi, te rog, îi lauzi pe iudei pentru că au răstignit pe Hristos, pentru că îl hulesc acum şi-1 
fac nebun? 

Negreşit, dacă-i creştin, chiar de-ar ţine sărbătorile şi obiceiurile iudaice de nenumărate ori, nu 
va voi să spună „ îi laud" , ci îşi va astupa urechile şi-ţi va spune: 

- Doamne fereşte! nu păcătui, omule! 

Apoi, când l-ai văzut că-ţi dă dreptate, adu din nou cuvântul şi spune-i: 

- Te întreb atunci: Pentru ce ai legături cu ei? Pentru ce iei parte la sărbătorile lor? Pentru 
ce posteşti cu ei? 

Osândeşte apoi nerecunoştinţa iudeilor. Vorbeşte-i de toată nelegiuirea lor despre care am vorbit 
în zilele de mai înainte către dragostea voastră; de nelegiuirea săvârşită din pricina locului, din 
pricina timpului, din pricina templului; nelegiuire înfierată de prezicerile profeţilor. Arată-i că în 
zadar şi fără folos fac de toate, căci niciodată n-au să se mai întoarcă la religia lor de mai înainte, 
pentru că nu le e îngăduit să săvârşească nici o ceremonie religioasă în afară de Ierusalim. 
In afară de acestea, adu-i aminte de iad, de înfricoşatul scaun de judecată al Domnului, de 

pedepsele de acolo; adu-i aminte că vom da socoteală pentru toate faptele noastre, că nu e mică 
pedeapsa celor care au săvârşit astfel de fapte. Adu-i aminte şi de Pavel, care spune: „ Cei care 
voiţi să vă îndreptaţi prin Lege aţi căzut din har" . Adu-i aminte de ameninţarea lui: „ Dacă vă 
veţi tăia împrejur, Hristos nu vă va folosi la nimic" . Spune-i că după cum tăierea împrejur te 
scoate din ceruri, tot aşa şi postul, de-ai face mii şi mii de alte fapte bune. Spune-i că ne numim 
şi suntem creştini pentru ca să ascultăm de Hristos, nu pentru a fugi la duşmanii Lui. Dacă îţi 
arată ca pricină a ducerii lui la iudei vindecarea de boli şi-ţi spune: „ De aceea alerg la ei, pentru 
că-mi făgăduiesc să mă vindece de boală" , descoperă-i vrăjitoriile lor, descântecele lor, 
legăturile lor, farmecele lor. Căci nici nu par că vindecă în alt chip, nici nu vindecă într-adevăr, 
Doamne fereşte! Dar eu merg mai departe şi spun că dacă iudeii ar tămădui cu adevărat, mai 
degrabă să mori decât să alergi la duşmanii lui Dumnezeu, ca să te vindece ei! Ce folos că-ţi 
vindeci trupul, dar îţi pierzi sufletul! Ce câştig să ai aici pe pământ oarecare mângâiere, şi să fii 
trimis în focul cel veşnic! 

Ca să nu mai aducă astfel de pretexte, ascultă ce spune Dumnezeu: „ Dacă se va scula profet 
întru tine sau unul care visează vise şi-ţi va da semn sau minune, şi se va împlini semnul sau 
minunea pe care a grăit-o şi va zice: „ Să mergem şi să slujim la alţi dumnezei" , să nu ascultaţi 
de profetul acela, că vă ispiteşte pe voi Domnul Dumnezeu, ca să ştie dacă-L iubiţi pe Domnul 
Dumnezeul vostru din toată inima voastră şi din tot sufletul vostru" . Cu alte cuvinte spune aşa: 
Dacă spune un profet: „ Pot să înviez morţi sau să vindec orbi, dar ascultaţi-mă, să ne închinăm 
la demoni sau să ne închinăm la idoli" ; apoi, dacă cel care spune aceasta poate să vindece orbi şi 
să învie morţi, nici aşa să nu asculţi de el. De ce? Pentru că Dumnezeu, ca să te ispitească, a 
îngăduit aceluia să facă acele minuni: nu pentru că Dumnezeu nu-ţi cunoştea gândul tău, ci ca să- 
ţi dea probă de-L iubeşti pe El cu adevărat. Căci semnul după care se cunoaşte un om care 
iubeşte este acela că nu se desparte de cel pe care-1 iubeşte, chiar de-ar încerca să-1 depărteze de 
el cei ce învie morţii! Dacă Dumnezeu spunea aceste cuvinte iudeilor, apoi cu mult mai mult ni le 
spune nouă, pe care ne-a urcat la o mai înaltă înţelepciune, cărora ne-a deschis uşa învierii, 
cărora ne-a poruncit să nu ne lipim inima de cele de aici, ci să avem toată nădejdile în viaţa ce va 
să fie. 

6. Dar ce spui? Spui că boala trupului te doboară şi te sileşte să te duci la doctori iudei? Dar 
suferi atât cât a suferit fericitul Iov? Mai bine spus nu înduri nici cea mai mică parte din suferinţa 
lui. După ce a pierdut dintr-odată turmele de oi, cirezile de vite şi pe toate celelalte, i-au fost 
răpiţi de moarte şi toţi copiii. Toate s-au întâmplat într-o singură zi, pentru ca să-1 doboare pe 
atlet nu numai încercările prin ele însele, ci şi aceea că veneau unele după altele. După toate 
aceste nenorociri, omul acesta drept, omul acesta adevărat, omul acesta cinstitor de Dumnezeu, 
omul acesta care s-a depărtat de orice lucru rău, a primit în trupul său o rană de moarte, a văzut 
cum izvorăsc din tot trupul său viermi; stătea gol pe gunoi şi era privelişte obştească de 
nenorocire pentru cei ce-1 vedeau. Nenorocirile şi suferinţa nu s-au oprit aici. Durerile nu-i 
dădeau pace ziua şi noaptea, şi o foame necunoscută şi nemaiîntâlnită îl chinuia. „ Văd că 
mâncarea mea are miros urât" , spune el. In fiecare zi ocări, batjocură, glume usturătoare, luare 
în râs. „ Slugile mele, spunea el, şi fiii slujnicelor mele s-au ridicat împotriva mea! Când aţipesc, 
frică mă cuprinde; gândurile mele necontenit sunt tulburi" . Femeia i-a făgăduit că are să scape 
de toate aceste suferinţe şi i-a grăit aşa: „ Zi un cuvânt (de hulă) către Domnul şi mori!" . 
„ Huleşte pe Dumnezeu, îl sfătuia ea, şi ai să scapi de durerile ce te apasă!" . Ce a făcut Iov? L-a 
schimbat oare pe acel sfânt sfatul femeii lui? Nu! A făcut contrariul, l-a întărit şi mai mult, încât a 

ocărât-o pe femeia lui. A preferat să sufere, să se chinuiască, să îndure mii şi mii de necazuri, 
decât să scape de aceste rele hulindu-L pe Dumnezeu. 

La fel şi acel slăbănog bolnav de treizeci de ani. In fiecare an alerga la scăldătoarea Vitezda, şi de 
fiecare dată se ostenea în zadar şi vindecare nu dobândea. Şi vedea în fiecare an că alţii scapă de 
bolile lor, pentru că aveau mulţi slujitori, şi că el continua să fie bolnav din lipsă de sprijinitori. 
Cu toate acestea, n-a alergat la ghicitori, nu s-a dus la vrăjitori, nu şi-a atârnat de gât legături, ci 
aştepta ajutorul lui Dumnezeu. De aceea, la sfârşit, a avut parte de o vindecare minunată şi 
neobişnuită. 

Lazăr, la rândul său, a luptat cu foamea, cu boala şi cu singurătatea toată viaţa lui, nu numai 
treizeci de ani. Şi şi-a dat sufletul pe când zăcea la poarta bogatului, dispreţuit, batjocorit, lihnit 
de foame, hrană pentru câini. Atât îi era de slăbănogit trupul, că nici nu putea alunga câinii care 
veneau să-i lingă bubele. Cu toate acestea, n-a căutat un descântător, nu s-a încins cu legături, n-a 
rugat pe vrăjitori, nu i-a chemat pe şarlatani, nici n-a făcut ceva din cele oprite, ci a voit mai 
degrabă să moară de pe urma acelor suferinţe decât să trădeze o parte cât de mică din credinţa sa. 

Când aceşti bărbaţi au suferit şi au răbdat atât, mai putem avea iertare noi, care, pentru puţină 
fierbinţeală şi pentru câteva bube, alergăm la sinagogi şi-i chemăm în casele noastre pe vrăjitorii 
şi şarlatanii aceia? N-ai auzit ce zice Scriptura?: 

„ Fiule, când vrei să te apropii să slujeşti Domnului, pregăteşte-ţi sufletul tău spre ispită, 
îndreptează-ţi inima ta şi rabdă! In boală şi în sărăcie în El să-ţi Fie credinţa ta! Căci după cum se 
încearcă aurul în foc, aşa este primit omul în cuptorul smereniei" . De-ţi baţi sluga, iar ea, după 
ce a luat treizeci sau cincizeci de lovituri, îţi cere îndată să-i dai drumul sau te părăseşte şi se 
duce de intră slugă la nişte duşmani ai tăi şi te ocărăşte, te întreb, sluga aceasta va mai putea oare 
dobândi iertare? Va mai putea cineva să-i ia apărarea? 
-Nu! 

- De ce? 

- Pentru că un stăpân are dreptul să-şi pedepsească sluga! 

- Dar nu numai pentru asta, ci şi pentru aceea că dacă trebuia să fugă, nu trebuia să fugă la 
duşmanii stăpânului său, la cei care-1 urăsc, ci la prietenii buni ai stăpânului său. 

Şi tu dar, când vezi că te pedepseşte Dumnezeu, nu alerga la iudei, duşmanii lui Dumnezeu, ca să 
nu-L mânii şi mai mult pe Dumnezeu! Aleargă la prietenii lui Dumnezeu, la mucenici, la sfinţi, la 
cei care l-au bineplăcut Lui, la cei ce au multă îndrăznire către El. 

Dar pentru ce vorbesc eu de slugi şi de stăpâni? Un fiu nu poate să facă aşa pentru că 1-a bătut 
tatăl său, nici să-şi tăgăduiască tatăl, să se lepede de el. Şi legile fireşti, şi legile omeneşti 
poruncesc fiului să îndure curajos totul, fie că-1 bate tatăl său, fie că-1 opreşte de la masă, fie că-1 
alungă din casă, fie că-1 pedepseşte în alt chip, iar dacă nu se supune şi nu vrea să execute 
pedeapsa, nimeni nu-1 iartă. De s-ar plânge de mii şi mii de ori un copil bătut de tatăl lui, nimeni 
nu-i dă dreptate şi toţi îi vor spune aceste cuvinte: Cel ce te-a bătut îţi este tată şi stăpân; are 
puterea să facă tot ceea ce vrea. Trebuie să înduri totul cu curaj. 

Te întreb acum: Slugile suferă să fie pedepsite de stăpâni, fiii de părinţi, adeseori chiar pe 
nedrept, şi tu nu suferi să fii pedepsit de Dumnezeu, Care este mai stăpân decât stăpânii. Care te 
iubeşte mai mult decât un tată, Care face şi încearcă totul, mânat nu de mânie, ci de binele tău? 
Căci ce faci? De vine peste tine o boală cât de mică, fugi de sub stăpânirea Lui şi alergi la 
potrivnici, te duci la sinagogă! Ce iertare mai ai? Cum poţi să te mai rogi lui Dumnezeu? Dar, 
mai bine spus, cine altul, de-ar avea îndrăznirea lui Moise, poate să se mai roage pentru tine? 
Nimeni. Sau n-ai auzit ce-i spune Dumnezeu lui Ieremia despre iudei? „ Nu te ruga pentru 
poporul acesta , .. .că de ar sta Moise şi Samuel, tot nu-i voi asculta" . Căci sunt păcate care 
depăşesc orice iertare şi care nu pot fi apărate. 

Să nu atragem dar asupra noastră o atât de mare urgie! Chiar dacă doctorii iudei par că-ti 
uşurează fierbinţeala cu descântecele lor, totuşi, de fapt, nu ţi-o uşurează; dimpotrivă, aduc în 
conştiinţa ta o fierbinţeală şi mai cumplită; cugetul te pişcă în fiecare zi, iar conştiinţa te 
biciuieşte şi-ţi spune: „ Ţi-ai lepădat credinţa, ai făcut nelegiuire, ai călcat legământul tău cu 
Hristos, ţi-ai vândut credinţa din pricina unei boli neînsemnate! Oare numai tu eşti bolnav? Nu 
sunt alţii cu mult mai bolnavi decât tine? Nici unul dintre ei n-a îndrăznit una ca aceasta! Dar tu, 
uşuraticule şi neputinciosule, ţi-ai jertfit sufletul! Cum te vei apăra înaintea lui Hristos? Cum îl 
vei chema în rugăciuni? Cu ce conştiinţă vei mai călca în biserică? Cu ce ochi te vei mai uita la 
preot? Cu ce mână vei atinge Sfânta Masă? Cu ce urechi vei auzi acolo citirea Sfintelor 
Scripturi?" . 

7. Aşa îti va grăi în fiecare zi cugetul tău, care te mustră, şi conştiinţa ta, care te biciuieşte. Ce 
sănătate e asta, când avem înlăuntrul nostru atâţia acuzatori? Dar dacă rabzi puţin, dacă-i 
dispreţuieşti şi-i alungi din casa ta cu ocări pe doctorii iudei, care vor să-ţi descânte sau să-ţi 
atârne de trup legături, îndată ţi se răcoreşte conştiinţa. Şi de te-ar arde frigurile cumplit, după o 
astfel de faptă sufletul tău va aduce asupră-ţi o uşurare mai plăcută şi mai dulce ca rouă şi 
reveneala. Aşa cum după descântec, din pricina conştiinţei păcatului, te simţi mai prost decât 
dacă ai fi cuprins de friguri, chiar dacă te faci sănătos, tot astfel şi acum, după ce i-ai alungat pe 
spurcaţii aceia de doctori, chiar dacă ai fierbinţeli, chiar dacă suferi multe dureri, totuşi te simţi 
mai bine decât unul sănătos; cugetul îţi este mândru, sufletul ţi se bucură şi se veseleşte, iar 
conştiinţa te laudă, te aprobă şi-ţi spune: „ Bravo, bravo, o, omule, rob al lui Hristos, bărbat 
credincios, atlet al credinţei! Ai preferat să mori de pe urma durerilor decât să-ţi vinzi credinţa. 

In ziua cea mare vei sta cu mucenicii. După cum mucenicii au preferat să fie biciuiţi şi chinuiţi 
ca să aibă parte de cinstire cerească, tot aşa şi tu ai preferat azi să fii biciuit şi chinuit de 
fierbinţeli şi de durerile rănilor din trupul tău, ca să nu ţi se descânte şi nici să nu ţi se pună 
legături. Hrănit cu aceste nădejdi, nici n-ai simţit durerile ce te apăsau. Poţi să scapi de 
fierbinţeala aceasta de acum, dar nu scapi de cealaltă fierbinţeală!" . De nu murim acum, vom 
muri negreşit mai târziu! N-am primit trup stricăcios ca să ne pierdem credinţa din pricina 
suferinţelor trupeşti, ci pentru ca prin aceste suferinţe să ne întărim credinţa. 

Dacă trăim după voia lui Dumnezeu, stricăciunea aceasta a trupului, trupul acesta muritor, ne va 
fi pricină de laudă şi ne va da mare îndrăznire în ziua cea mare a judecăţii. Dar nu numai în ziua 
aceea, ci şi în viaţa de aici. într-adevăr, toţi te vor lăuda şi te vor admira când vor auzi că i-ai 
alungat din casa ta cu ocară multă pe descântători. Toţi îşi vor spune unul altuia: Cutare a fost 
bolnav, era în grea suferinţă; de nenumărate ori a fost rugat, îndemnat, sfătuit să cheme doctori 
iudei ca să-i descânte, dar el n-a vrut, ci a spus: „ Mai bine să mor aşa decât să-mi vând 

credinţa!" . La auzul acestor cuvinte, aplauze multe vor urma. Toţi se vor minuna, toţi îl vor 
lăuda pe Dumnezeu, Nu-ţi va face oare asta mai multă cinste decât dacă ţi s-ar ridica statuie? Nu 
te va face oare asta mai strălucit decât dacă ţi s-ar zugrăvi chipul pe icoane? Nu te va face oare 
asta mai vestit decât pe oamenii cu înalte dregătorii? Toţi te vor lăuda, te vor ferici, te vor 
încununa; iar ei vor ajunge mai buni; vor râvni şi vor imita bărbăţia ta. Dacă un altul va face ca şi 
tine, îţi vei avea răsplata ta, pentru că tu ai pus început râvnei lui. 

Fapta ta nu va avea parte numai de laude, ci te va şi vindeca repede. Voinţa ta cea curajoasă va 
atrage pe Dumnezeu spre mai multă bunăvoinţă; Toţi sfinţii se vor bucura de dragostea ta mare 
pentru Dumnezeu şi din adâncul inimilor lor vor face rugăciuni pentru însănătoşirea ta. Dacă 
aici, pe pământ, sunt aşa de mari răsplăţile bărbăţiei tale, gândeşte-te ce fel de cununi vei primi 
dincolo, în lumea cealaltă, atunci când de faţă cu îngerii şi cu toţi arhanghelii va veni Hristos, te 
va lua de mână, te va aduce în mijlocul priveliştii aceleia şi, în auzul tuturor, îţi va spune: „ Omul 
acesta a fost odată bolnav; nenumăraţi oameni l-au îndemnat să cheme doctori iudei să-1 scape de 
boală; dar, pentru numele Meu şi pentru frica de Mine, i-a alungat şi i-a făcut de ocară pe cei 
care-i făgăduiau vindecarea în acest chip. A voit mai bine să moară decât să se lepede de 
dragostea ce-Mi poartă" . 

Dacă Hristos îi aduce în mijloc pe cei care i-au dat de băut, L-au îmbrăcat şi L-au hrănit, apoi cu 
mult mai mult îi va aduce în mijloc pe cei care au voit să îndure bolile de dragul Lui. Nu poate 
sta alături datul unei pâini, a unei haine cu suferitul unei boli îndelungate! E mai mare aceasta 
decât aceea. Şi cu cât va fi mai grea boala, cu atât mai strălucitoare va fi şi cununa. 
Să cugetăm la acestea şi când suntem sănătoşi, şi când suntem bolnavi şi să ne grăim unii altora: 
„ Când vedem că ne cuprinde vreodată o boală grea, să ne spunem nouă înşine aşa: Dacă în urma 
unei învinuiri am fi duşi la tribunal şi aici am fi spânzuraţi de mâini şi ni s-ar strunji coastele, 
oare n-ar trebui să suferim fără vreun câştig şi fără vreo răsplată? Tot aşa să cugetăm şi când 
suntem bolnavi. Să suferim chinurile bolii. Suferinţa aceasta nu-i fără răsplată. Ni se dă răsplata 
răbdării, în stare să întărească sufletul nostru abătut!" 

- Dar fierbinţeala nu-i cumplită? 

- Pune însă faţă în faţă fierbinţeala ta cu focul iadului! Dacă ai să vrei să înduri cu toată răbdarea 
fierbinţeala bolii tale, vei scăpa negreşit de focul acela! Adu-ţi aminte de Apostoli. Câte au 
suferit! Adu-ţi aminte de drepţi! Au fost necontenit în strâmtorări! Adu-ţi aminte de fericitul 
Timotei! Boala nu-i dădea răgaz o clipă; era mereu bonav Pavel arată asta când îi spune: 

„ Foloseşte-te de puţin vin pentru stomacul tău şi pentru desele tale slăbiciuni" . 
Dacă dreptul şi sfântul acesta, căruia i s-a încredinţat apărarea lumii, care a înviat morţi a izgonit 
demoni, a vindecat bolile multora, deci dacă el a fost aşa de bolnav, ce cuvânt de apărare vei avea 
tu, care te tulburi şi te mânii din pricina unor boli trecătoare? N-ai auzit Scriptura, care spune: 
„ Pe cine-1 iubeşte Domnul îl ceartă, şi biciuieşte pe tot fiul pe care-1 primeşte" ? Cât de mulţi nu 
doresc să ia cununa de mucenic! Ei bine, răbdarea aceasta este o desăvârşită cunună de mucenic! 
Mucenic nu-i numai acela căruia i se porunceşte să jertfească la idoli şi care alege moartea în 
locul jertfirii, ci este mucenic desăvârşit şi acela care îndură o suferinţă ce-i poate aduce moartea. 

8. Şi ca să cunoşti că acesta e adevărul, adu-ţi aminte cum a murit Ioan Botezătorul, cum a murit 
Abel şi din ce pricină, nici unul, nici altul nu a văzut jertfelnic aprins; nu au văzut idol pus 

înaintea lor, nu li s-a poruncit să jertfească idolilor. Unuia i s-a tăiat capul pentru că 1-a mustrat 
pe Irod, iar celălalt a fost înjunghiat pentru că a cinstit pe Dumnezeu cu o jertfă mai bună decât a 
fratelui său. Vor fi oare lipsiţi de cununa muceniciei? Cine va îndrăzni să spună aceasta? Mai 
mult chiar, chipul morţii lor este îndestulător ca să-i convingă pe toţi că stau în rândul celor 
dintâi mucenici. Dar, dacă vrei să vezi şi hotărâre dumnezeiască pronunţată despre ei, ascultă ce 
zice Pavel. Cuvintele rostite de Pavel sunt cuvintele Duhului Sfânt, căci zice el: „ Şi socot că şi 
eu am Duhul lui Dumnezeu" . 

- Ce spune Pavel? 

- începe să vorbească despre Abel; spune că Abel I-a adus lui Dumnezeu mai bună jertfa decât 
Cain şi că prin ea, deşi mort, grăieşte încă. Apoi se coboară la profeţi şi ajunge la Ioan. După ce 
spune: „ Au murit ucişi de sabie, iar alţii au fost bătuţi" , după ce înşiră multele şi feluritele 
morţi , a adăugat: „ De aceea şi noi, fiind înconjuraţi de un nor aşa de mare de mucenici, să 
lepădăm toată povara şi să alergăm cu stăruinţă" . 

Vezi că Pavel i-a numit mucenici şi pe Abel, şi pe Noe, şi pe Avraam, şi pe Isaac şi pe Iacov? 
Unii din ei au murit pentru Dumnezeu, aşa cum spune şi Pavel: „ în fiecare zi mor" , deşi de fapt 
nu murea, ci suferea asta numai cu voinţa. Tot aşa şi tu, dacă atunci când eşti bolnav alungi 
descântecele, farmecele şi vrăjitoriile şi dacă mori de pe urma bolii, eşti mucenic desăvârşit, 
pentru că ai voit mai bine să mori, păstrându-ţi credinţa, decât, prin făgăduinţa altora, să scapi de 
boală, dar cu pierderea credinţei. Cuvintele acestea le spun celor ce se laudă şi susţin că duhurile 
(mincinoase) au puterea să vindece bolile. 

Dar ca să afli că spusa aceasta nu-i adevărată, ascultă ce spune Hristos despre diavol: „ Acela a 
fost dintre început ucigător de oameni" . Dumnezeu îl numeşte ucigător de oameni, şi tu alergi la 
el ca la un doctor? Te întreb, ce vei răspunde când vei fi învinuit că socoteşti mai vrednice de 
credinţă vrăjitoriile doctorilor iudei decât hotărârea lui Hristos? Când Dumnezeu spune că 
diavolul este ucigător de oameni, iar ei spun, împotriva hotărârii dumnezeieşti, că pot vindeca 
bolile; şi tu îi laşi să-ţi facă vrăji şi să te descânte, prin cele ce faci, chiar dacă n-o spui în cuvânt, 
îi socoteşti pe doctorii iudei mai vrednici de credinţă decât pe Dumnezeu. Dacă diavolul este 
ucigător de oameni, negreşit sunt ucigători de oameni şi duhurile cele rele care-1 slujesc. Hristos 
ţi-a arătat asta cu fapta. Când i-a lăsat să se ducă în turma de porci, demonii au înecat în adânc 
toată turma aceea, ca să cunoşti că, dacă Dumnezeu le-ar îngădui, ar face şi oamenilor aceasta, i- 
ar îneca îndată. 

Dar aşa, Dumnezeu îi ţine, îi împiedică şi nu-i lasă să facă asta. Acest lucru l-au arătat când au 

căpătat putere împotriva porcilor. Dacă pe porci nu i-a cruţat (înşelătorul), cu mult mai mult pe 

noi nu ne va cruţa. Aşadar, iubite, nu te lăsa târât de înşelăciunile acelora, ci fii întărit de frica de 

Dumnezeu. 

Dar cum să intri în sinagogă? Fă-ţi semnul crucii, şi îndată va fugi puterea cea rea care locuieşte 

în sinagogă! Dacă nu-ţi faci semnul crucii, ai aruncat chiar de la uşă arma. Diavolul te primeşte 

gol şi neînarmat şi-ţi face nenumărate rele. 

Dar pentru ce vorbesc eu de toate acestea? Doar şi tu socoteşti un foarte mare păcat ducerea în 
locul acela rău! Se vede din felul cum te duci. Iţi dai toată silinţa să nu se ştie de vizita ta la 

sinagogă. îi rogi pe cei din casă, pe prieteni, pe vecini, să nu te spună preoţilor. Dacă te spun, te 
mânii. Ce mare nebunie! încerci să te ascunzi de oameni, dar îndrăzneşti să săvârşeşti, fără 
ruşine, nelegiuirea aceasta înaintea lui Dumnezeu, Cel care te vede şi e de faţă pretutindeni! Nu 
te temi de Dumnezeu? Să-ţi fie ruşine cel puţin de iudei! Cu ce ochi te uiţi la ei? Cu ce gură le 
vorbeşti tu, care mărturiseşti că eşti creştin, dar alergi la sinagoga lor şi te rogi de ei să te ajute? 
Nu-ţi dai seama cât râd de tine, cât te batjocoresc, cât te iau în râs, cât te ocărăsc, dacă nu în faţă, 
cel puţin în sufletul lor? 

9. Spune-mi, poţi îndura, poţi suferi batjocura aceasta? N-ar fi cu mult mai bine să înduri cele 
mai mari suferinţe, chiar de-ar trebui să-ţi pui viata în primejdie de moarte de nenumărate ori, de- 
ar fi să nu te mai vindeci niciodată, decât să ajungi de râsul şi batjocura ticăloşilor acelora, decât 
să trăieşti cu o conştiinţă rea? Nu vă spun aceste cuvinte numai ca să le auziţi, ci ca să-i vindecaţi 
pe cei care se duc la sinagogi şi la doctori iudei. După cum îi mustram pe aceia că sunt slabi în 
credinţă, tot astfel vă mustram şi pe voi că nu voiţi să-i îndreptaţi pe cei slabi. Oare numai 
aceasta vă cer, iubiţilor, să veniţi aici şi să ascultaţi predica? Păcatul cel mare stă în aceea că nu 
adăugaţi şi fapta la auzirea predicii. De aceea eşti creştin, ca să-L imiţi pe Hristos şi să împlineşti 
legile Lui. 

- Ce a făcut Hristos? 

- N-a stat în Ierusalim şi a chemat acolo la El pe cei bolnavi, ci a străbătut oraşe şi sate şi a 
vindecat şi bolile trupului, şi pe cele ale sufletului. Şi putea doar să stea într-un singur loc şi să-i 
cheme la El pe toţi! Dar n-a făcut aşa pentru ca să ne dea pildă să mergem şi noi să-i căutăm pe 
cei pierduţi. Prin pilda cu oaia cea pierdută a arătat acelaşi lucru . Păstorul n-a stat lângă cele 
nouăzeci şi nouă de oi aşteptând ca oaia pierdută să vină la el, ci el a plecat şi a găsit-o, a luat-o 
pe umeri şi a adus-o. Nu vezi că şi doctorii fac la fel? Nu-i silesc pe bolnavii care zac la pat să 
vină la ei, ci ei se duc la bolnavi. 

Tot aşa fă şi tu, iubite, ştiind că viaţa de aici este scurtă şi că, dacă nu avem aici aceste câştiguri, 
nu vom avea dincolo mântuire. Adeseori se poate ca un singur suflet câştigat să îndepărteze 
povara a mii şi mii de păcate şi să ne mântuie sufletul în ziua cea mare. Gândeşte-te pentru ce au 
fost trimişi profeţii, pentru ce au fost trimişi apostolii, pentru ce au fost trimişi drepţii, pentru ce 
au fost trimişi adeseori îngerii, pentru ce a fost trimis însuşi Fiul lui Dumnezeu! N-au fost trimişi 
oare ca să-i mântuiască pe oameni? N-au fost trimişi oare ca să-i întoarcă pe cei rătăciţi? Fă şi tu 
aceasta, după puterea ta! Arată-ţi toată silinţa şi toată purtarea de grijă pentru întoarcerea celor 
rătăciţi. Nu voi înceta de a vă îndemna la asta, la fiecare slujbă! De mă veţi asculta, de nu mă veţi 
asculta, eu nu voi înceta de a o spune. 

Legea aceasta îmi este dată de Dumnezeu, şi-mi împlinesc această slujire fie că mă ascultă 
cineva, fie că nu mă ascultă. Dacă mă ascultaţi şi faceţi ce vă spun în predică, voi predica doar cu 
multă plăcere. Dar dacă staţi nepăsători, dacă trândăviţi, dacă nu faceţi ce vă spun, cu multă 
tristeţe voi predica. Neascultarea voastră nu aduce asupră-mi nici o primejdie. Eu mi-am făcut 
toată datoria. Dar chiar dacă nu sunt în primejdie din pricină că am împlinit cele ce erau de 
datoria mea, totuşi sufăr pentru voi, căci veţi fi învinuiţi în ziua cea înfricoşată a judecăţii. Nu vă 
este fără de primejdie ascultarea predicii dacă nu săvârşiţi cele ce auziţi. Ascultă cum îi 
înfricoşează Hristos pe ascultătorii predicii cu prilejul mustrării dascălilor care ascund cuvântul 

şi nu propovăduiesc. Prin cuvintele 

„ Trebuia să dai argintul meu la zarafi" şi prin adaosul: „ Şi eu, venind, aş fi luat al meu cu 
dobândă" , Hristos a arătat că după ascultarea predicii, - căci aceasta este darea argintului la 
zarafi -, aceia care au ascultat-o trebuie să pună în practică învăţătura predicii. Dobânda 
învăţăturii nu este alta decât vădirea prin fapte a învăţăturii. Eu am pus argintul cuvântului meu 
în urechile voastre. Trebuie dar să daţi Stăpânului dobânda, adică mântuirea fraţilor voştri. Dacă 
voi continuaţi să ţineţi în voi spusele mele şi nu le faceţi lucrătoare, mă tem să nu fiţi osândiţi la 
fel ca acela care şi-a îngropat talantul. 

Aceluia i s-au legat mâinile şi picioarele şi a fost aruncat în întunericul cel mai dinafară, căci n-a 
dat şi altora ceea ce a auzit. Ca să nu păţim şi noi aşa, să-1 imităm pe cel ce a primit cinci talanţi 
şi pe cel ce a primit doi talanţi. Dacă pentru mântuirea aproapelui ar trebui să cheltuim cuvinte, 
bani, osteneală trupească, rugăciune, orice, să nu pregetăm! Să înmulţim talantul dat nouă de 
Dumnezeu şi să auzim acea fericită voce: „ Bine, slugă bună şi credincioasă, peste puţine ai fost 
credincioasă, peste multe te voi pune; intră întru bucuria Domnului tău!" . Pe care dea 
Dumnezeu ca noi toţi să o dobândim, cu harul şi cu iubirea de oameni ale Domnului nostru Iisus 
Hristos, prin Care şi cu Care Tatălui slava şi puterea, împreună şi Sfântului Duh, în vecii vecilor. 
Amin. 

